
Prologas 


Esterjotlandas, liepos 25 d., sekmadienis 
[paskutiniame kambaryje) 


Nežudysiu tavęs, mano vasaros angele. 

Tik padarysiu taip, kad atgimtum. 

Vėl būsi nekalta. Dings praeities purvas, laikas apgaus 
pats save ir liks tik tai, kas buvo gera. 

Arba tikrai nužudysiu, jau nužudžiau, kad meilė ga- 
lėtų užsimegzti iš anksto. 

Bandžiau nežudyti, tačiau tada neįmanoma prisikelti. 
Dulkės liktų, užsispyrusiai sektų materiją ir visos šlykš- 
tybės kirbėtų manyje bei tavyje kaip karšta juoda lerva. 

Blogio lėliukė. Sudraskytas laikas. 

Visaip bandžiau ir stengiausi, tačiau kito kelio nera- 
dau. 

Ploviau, šveičiau, dailinau. 

O, mano vasaros angelai. Jūs matėte sniego spalvos 
čiuptuvus, draskančias vorų kojas ir triušių nagus. 

Sergėjau jus, surinkau ir pasiėmiau. 

Dabar aš čia. 


Jis sėdi ant sofos. 

Pilvas prasižiojęs, ant grindų rangosi blizgančios juo- 
dos gyvatės. 

Ar matai ją? 

Daugiau nieko nebegalės nuskriausti. Pasakyk, kad 
nori ir išdrįsi sugrįžti. Daugiau niekada negirgždės ąžuo- 
linės lentos, alkoholio garai niekada nebevers oro rusenti 
iš baimės. 

Pasaulis dega šią vasarą. 

Medžiai virsta dūstančiomis juodomis skulptūromis, 
mūsų nesėkmių, negebėjimo mylėti vienam kitą ir nesu- 
pratimo, kad ir esame vienas kitu, monumentais. 

Mes panašūs. Ugnis ir aš. Naikiname, kad gyvybė ga- 
lėtų atsirasti iš naujo. 

Kažkas prigaudė angių, sumetė į atvirą statinę, apipy- 
lė benzinu ir uždegė. 

Nebylūs padarai degdami rangosi, paikai bandydami 
išvengti skausmo. 

Nespurdėk, mažute. 

Vos prieš kokią valandą važiavau pro liepsnojantį miš- 
ką. Girdėjau, kaip daužaisi automobilio viduje, pasiruo- 
šusi išeiti, grįžti švari ir nesutepta kieno nors kito nuo- 
dėmių. 

Ji manė, kad kažką apie mane žino. 

Kaip kvaila... 

Na, nebijok. Tu, kuria vis dar esi. 

Mat kaip yra: joks žmogus negali gyventi baimėje ir 
be pasitikėjimo. Mirtis yra bausmė tiems, kurie atėmė iš 
kitų gebėjimų pasitikėti. 

Meilės kaimynas yra tas pasitikėjimas, todėl mirties 
kaimynės yra baltos vorų kojos. Mums tavęs reikėjo, ne- 
paisant to, ką padarei. Nepaisant... Tau priklausė mūsų 
pasaulis. To negalėjome pakeisti, nors daugiau nieko ne- 
troškome. Kartais ateidavome pas tave, nes neturėjome 
kito pasirinkimo. Mane tai persekiojo. Priverstinis tam- 
sos ieškojimas. Dabar žinau, kad niekada negalėsiu pasi- 
rinkti nieko kito, tik pakelti prieš save ranką. 

Bet kai tu atgimsi, prakeiksmas bus panaikintas. 

Greitai viskas baigsis. 

Viskas bus tyra iš švaru. 

Balta ir šviesu. 

Pajusi savyje nieką, visai taip, kaip buvo mums. 

Tu drebi ir rangaisi ant grindų. 

Nebijok. 

Tiesiog atgims meilė. Nekaltybė. 

O tada ateis niekada nesibaigianti vasara ir mes drau- 
ge važiuosime dviračiais kanalo pakrante. 


I 
Atgimusi meilė 


l. 


Liepos 15 d., ketvirtadienis 


Kas ten dunda ir griaudėja? 

Kas nori išsiveržti? 

Artėja lietus. Perkūnija. Pagaliau žemė gaus gurkšnelį 
vandens. 

Tačiau Malina Fors žino: negailestingas šios vasaros 
karštis tvirtai nusprendė išrūkyti iš dirvos visą gyvastį ir 
lietaus dar teks palaukti. 

Per užsilikusių svečių klegesį Malina girdi tolimą 
griaustinį primenantį oro kondicionieriaus dūzgimą, jo 
purkštavimą ir nepasitenkinimą ilgomis, varginančiomis 
darbo pamainomis bei šią vasarą nesibaigiančiais viršva- 
landžiais. Atrodo, visi nusidirbę ir braškantys įrenginiai 
skundžiasi: „Gana, gana, gana. Susitaikykite su karščiu 
arba gesinkite jį alumi. Net ir mašinos negali dirbti be 
perstojo.“ 

Gal jau laikas namo? 

Sėdi prie baro vieniša. Trečiadienis pavirto ketvirta- 
dieniu, olaikrodis rodo kiek po pusės dviejų. Baras „Pulas 
ir alus“ dirba visą vasarą ir dešimtys stalus nusėdusių 
svečių iškeitė prie lauke esančių staliukų kamuojantį 
karštį į vėsią dangaus karalystę viduje. 

Lentynose priešais veidrodį surikiuoti buteliai. 

Tekila. Brandinta statinėse. Gal užsisakyti šešetuką? 
Arba aštuntuką? 


Aprasojęs ką tik pripilto alaus bokalas. Neprirūkyta- 
me ore aiškiai juntamas prakaito ir rūgštus išlaistyto al- 
koholio tvaikas. 

Ji mato savo veidą baro veidrodžiuose. Atvaizdas at- 
sispindi priešais ją ir už nugaros virš žalia oda aptrauk- 
tos sofos kabančiuose veidrodžiuose ir kartojasi nesu- 
skaičiuojamą gausybę kartų. 

Tūkstančiai atspindžių, tačiau vienas ir tas pats vei- 
das. Nuo saulės kiek įrudusi oda, ryškūs skruostikauliai 
ir dėl vasaros karščio kiek trumpiau nei įprastai pakirpti 
šviesūs plaukai. 

Malina išėjo į barą pasibaigus filmui. Kažkoks pran- 
cūziškas, apie disfunkcinę šeimą, kur viena seserų ga- 
liausiai visus išgalabijo. „Psichologinis realizmas“, - 
apibūdino pristatydamas vedėjas. Visai gali būti, net jei 
tikrovėje žmonių veiksmai retai kada būna tokie aiškūs 
ir suprantami kaip filme. 

Butas atrodė pernelyg tuščias. Ji buvo ne tiek pavargu- 
si, kad užmigtų, ir gana budri, kad jaustų sienomis srū- 
vančią vienatvę beveik taip pat, kaip nugara po palaidine 
varvantį prakaitą. Vis labiau nutriušę svetainės tapetai, 
staiga vieną gražią gegužės dieną sekundžių rodyklę pa- 
metęs virtuvės laikrodis iš „Ikea', atšipę peiliai, kuriuos 
derėtų pagaląsti, kad vėl būtų aštrūs kaip skustuvai, Tu- 
vės knygos lentynose. Naujausios surikiuotos jau trečioje. 
Visiems žinomi pavadinimai, tačiau keturiolikmečiams 
neįtikėtinai sunkiai įkandami kūriniai. 

Žmogus be savybių. Budenbrokai. Potvynių princas. 

„Ei, Tuve! Mariana Keis laukia.“ 

Skaitymas. 

Nenusakomą daugybę kartų geriau už daugelį kitų 
keturiolikmečių užsiėmimų. 

Malina gurkšteli alaus. 

Dar nesijaučia pavargusi. 

Gal vieniša? Ar dar kokia nors? 

Nuovadoje vasaros štilis, nėra darbo, galinčio nuvary- 


ti nuo kojų arba prikaustyti dėmesį. Visą dieną norėjo, 
kad kas nors nutiktų. 

Tačiau nieko neįvyko. 

Nebuvo rastas joks kūnas. Niekas nepranešė apie din- 
gusį žmogų. Jokio vasarinio išprievartavimo. Apskritai 
nieko, į ką būtų verta atkreipti dėmesį, išskyrus karštį ir 
Šelmu miškų gaisrus, kur, nepaisant visų pastangų paža- 
boti ugnį, ji kiekvieną dieną ryja vis naujus aukščiausios 
rūšies miško hektarus. 

Ji mąsto apie nė akimirkos atsikvėpti negalinčius 
gaisrininkus. Apie visus savanorius. Vietoje eismą regu- 
liuoja ir keli policijos ekipažai, tačiau jai ir kolegai Zekei 
Martinsonui ten nėra ką veikti. Vėjui papūtus nuo miškų 
galima užuosti dūmus, nes visą Linšiopingą dieną naktį 
supa pragariškas karštis. Iš pietų atslinkusios šiltos oro 
masės išmetė inkarą ir tvirtai prispaustos aukšto slėgio 
niekur neketina trauktis. 

Karščiausia vasara žmonių atmintyje. 

Vyrų ir moterų. 

Malina patraukia dar alaus. Šaltas kartumas malšina 
iš organizmo nesitraukiančią šilumą. 

Lauke prakaituoja matine rusva, blyškia žalia ir pilka 
spalva nudažytas miestas. Linšiopingas ištuštėjęs, liko 
tik turintys dirbti, neturintys pinigų ar nesugalvojantys, 
kur išvykti. Daugelis studentų išsivažinėjo į gimtuosius 
miestus. Vidurdienį gatvės vaiduokliškai tuščios, par- 
duotuvės atidarytos tik todėl, kad taip turi būti, nes va- 
saros darbuotojai vis tiek jau pasamdyti. Klestinčiu vers- 
lu gali pasigirti tik viena vieta: Busės ledainė, nedidelėje 
Ligoninės gatvės nišoje pardavinėjanti namų darbo ledus. 
Prie jos kiauras dienas driekiasi eilės. Tikras stebuklas, 
kaip žmonės sugeba ten nukakti visiškai nepastebimi pa- 
keliui. 

Taip karšta, kad neįmanoma pajudėti. 

Trisdešimt aštuoni, trisdešimt devyni, keturiasdešimt 
laipsnių ir pagaliau užvakar Malmsleto stotyje užfiksuo- 

tas apylinkių karščio rekordas - keturiasdešimt trys ir 
dvi dešimtosios laipsnio. 

Karščio rekordas! 

Senasis rekordas viršytas. 

Ši vasara nepanaši į jokią kitą. 

Žvali iškalba ir energija trykštančios „Ostgota Corres- 
pondenten“ antraštės prasilenkia su karščio prislėgto 
miesto atmosfera. 

Raumenys protestuoja, prakaitas varva, mintys ve- 
liasi, žmonės ieško pavėsio ir vėsos, miestas su visais gy- 
ventojais nugrimzdęs į letargo miegą. 

Oras atsiduoda dulkėmis ir dūmais, tačiau ne iš gais- 
raviečių, o nuo lėtai be ugnies svylančios žolės. 

Nuo pat Joninių nė lašo lietaus. Ūkininkai progno- 
zuoja katastrofą, o „Corren“ šiandien išspausdino straips- 
nį, kuriame garsus žurnalistas Danielis Hiogfeltas ėmė 
interviu iš universitetinės ligoninės profesoriaus, pasak 
kurio, per tokius karščius juodadarbiai turėtų išgerti nuo 
penkiolikos iki dvidešimties litrų vandens. 

Juodadarbiai? 

Ar Linšiopinge tokių dar yra? 

Čia gyvena tik aukštąjį išsilavinimą turintys žmonės. 
Inžinieriai, kompiuterių virtuozai ir gydytojai. Na, bent 
jau kartais taip atrodo. Tačiau dabar jų mieste nėra. 

Trečias alaus bokalas padeda atsipalaiduoti, nors iš 
tiesų reikėtų energijos užtaiso. 

Vienas po kito skirstosi baro lankytojai. Ji jaučia, kaip 
vienatvė reikalauja vis daugiau vietos. 

Tuvė prieškambaryje prieš aštuonias dienas. Su pri- 
krautu lagaminu drabužių ir knygų, taip pat ir įsigytų 
paskutinio apsilankymo knygyne metu. Už jos laiptinėje 
Janė. Apačioje savo „Volvo“ lūkuriuoja jo bičiulis Peka, 
kurio paprašė nuvežti į „Skavstos“ oro uostą. 

Ji sumelavo, kai prieš kelias dienas iki išvykimo Janė 
klausė, ar negalėtų pamėtėti. Pasakė turinti darbo ir ne- 
galinti. Nenorėjo padėti Janei, bandė parodyti nepasi- 

tenkinimą dėl jo užsispyrimo išsivežti Tuvę net į Balį, 
kitą prakeiktos planetos galą. 

Balis. 

Janė laimėjo kelionę savivaldybės darbuotojų kelionių 
loterijoje. Pagrindinis prizas atiteko gaisrinės didvyriui. 

Vasaros svajonė Tuvei. Ir Janei. Tik tėvas ir dukra. Pir- 
moji jų kelionė dviese, pirmoji Tuvės išvyka už Europos 
ribų. 

Malina nerimavo, kad Tuvė atsisakys važiuoti, nes 
nenorės skirtis su Markusu, arba todėl, kad Markuso tė- 
vai Biga ir Hasė galbūt turės kokių nors taip pat ir su ja 
susijusių planų. 

Tačiau Tuvė nudžiugo. 

— Markusui nieko nenutiks, - pasakė. 

- O aš? Kaip man reikės be tavęs verstis? 

- Tu, mama? Tau bus tik į naudą. Galėsi dirbti kiek 
panorėjusi be jokių sąžinės priekaištų dėl manęs. 

Malina norėjo nesutikti, tačiau visi į galvą atėję Žo- 
džiai atrodė neįtikinantys ir, kas dar blogiau, netikri. Kiek 
kartų Tuvė pati gaminosi valgį ir eidavo miegoti viena tik 
todėl, kad viso Malinos dėmesio reikėjo nuovadoje? 

Apsikabinimai prieškambaryje prieš gerą savaitę, 
stipriai prisiglaudę kūnai. 

Tada tvirta Janės ranka ant lagamino rankenos. 

- Būkite atsargūs. 

- Tu irgi, mama. | 

- Žinai juk, kad saugausi. 

- Iki. 

Abejonės. 

Ir vėl viskas iš naujo. Janė prikalbėjo nesąmonių, ir 
durims užsidarius ji stovėjo apimta emocijų. Vėl grįžo 
prieš dvylika metų per vykusias skyrybas užplūdę jaus- 
mai, tyla, pyktis, pojūtis, kad trūksta žodžių ir kad visa 
tai, kas buvo prikalbėta, yra klaida. 

Ne kartu. Ne atskirai. Ta vienintelė prakeikta meilė. 
Neįmanoma meilė. 

Vengė sau pripažinti, kad dėl jų kelionės jautėsi nu- 
skriausta. Kaip maža mergaitė, palikta tų, kurie turėtų 
mylėti labiausiai. 

- Pasimatysime, kai atvažiuosiu jūsų pasitikti į oro 
uostą. Bet prieš tai dar pasiskambinsime, - ištarė pil- 
koms uždarytoms durims. 

Ir liko stovėti prieškambaryje viena. Jų nebuvo vos 
penkias sekundes, o ją jau apėmė begalinis ilgesys. Min- 
tis apie skirsiantį atstumą buvo nepakeliama ir ji nosies 
tiesumu patraukė į barą. 

„Kaip reikiant prisilakti, ką jau ir padariau“, - galvoja 
Malina. 

„Išlenkti tekilos šešetuką, ką jau irgi padariau.“ 

„Paskambinti telefonu, ką dabar taip pat padariau.“ 

Aiškus Danielio Hiogfelto balsas telefone: 

— Vadinasi, sėdi „Pule“? 

- Ateisi ar ne? 

— Nusiramink, Fors. Jau einu. 


Du vienas kito geidžiantys kūnai, neplaukuota Danie- 
lio Hiogfelto krūtinė po jos rankomis, pirštų galiukai 
slysta šlapia ir slidžia oda. „Aš tave matau, - galvoja Mali- 
na, - jaučiu pirštų galiukais. Kodėl užsimerki, žiūrėk į 
mane, žiūrėk, kai skverbiesi į mane, o aš skleidžiuosi. At- 
merk savo žalias Atlanto vėsumo akis.“ 

Vos prieš dešimt minučių vykęs pokalbis bare: 

— Ištroškęs? 

— Ne, o tu? 

- Irgi ne. 

- Tai ko tada laukiame? 

Jie nusiplėšė drabužius dar prieškambaryje. Bažnyčios 
bokštas juodavo virtuvės lange kaip sustingęs siluetas. 

Ir garsai. 

Antrą valandą skelbiantis bažnyčios laikrodžio skam- 
besys, Malinai padedant jam nusivilkti baltus nudėvėtus 

marškinėlius. Šiurkšti švari medvilnė, prie krūtinės pri- 
gludusi šilta jo oda, žodžiai: 

— Neskubėk, Malina, neskubėk. 

Kūnas skubėjo, maudė ir degė iš nekantrumo. Ji šnibž- 
dėjo: 

— Danieli, dar niekada nereikėjo taip skubiai, kaip 
dabar. 

Ir pagalvojo: „Nejau manai, kad yra laiko neskubėti? 
Tam turiu save pačią ir kitus. Tu, Danieli, tu esi kūnas ir 
nebandyk užkalbinėti dantų.“ Jis įstūmė ją į virtuvę, kur 
tiksėjo suluošintas „Ikea“ laikrodis, o už nugaros juo- 

- Štai taip, - ištarė. 

Ji tylėdama išskėtė kojas ir leido įsiskverbti. Kietas, 
grubus, šiltas. Gulėdama ant stalo mostelėjo rankomis 
ir pusiau nugertas rytinės kavos puodukas nuslydo stal- 
viršiu, paskiau atsitrenkė į linoleumu išklotas grindis ir 
sudužo į dešimtis gabalėlių. 

Tada atstūmė jį šalin. 

Netardama nė žodžio perėjo į miegamąjį. 

Jis nusekė iš paskos. 

Stovėdama prie lango žvelgė į kiemą, toliau plytinčią 
gatvę ir negausius žiburius namų languose. 

- Atsigulk. 

Jis padarė kaip lieptas. 

Nuogas Danielio kūnas lovoje, aukštyn atvirtęs su- 
stangrėjęs vyriškumas. Seifas su jos tarnybiniu ginklu 
prie sienos šalia lango. Užsimerkęs Danielis pakėlė ran- 
kas prie medinio lovos rėmo. Ji dar padelsė, palaukė, kol 
kankinantis geismas virs skausmu, ir tik tada žengė prie 
jo, tik tada leido vėl įsiskverbti. 


Sapnuoju, kad gyvatės vėl raitosi. Kažkur kitur. Tavo, 
Tuve, amžiaus mergaitė juda tarp žaliai juodų medžių 
kažkokioje vietoje, primenančioje nakties apgaubtą 

parką, o gal prie nuošalaus juodo ežero arba chloru at- 
siduodančio mirgančio žydro vandens augantį mišką. 
Matau, kaip ji sklendžia virš pageltusios žolės, o kažkur 
tolumoje vandens purkštuvas spjaudo ant neseniai pa- 
kirptos alyvų gyvatvorės deginančius lašus. 

Sapnuoju, kad tai vyksta, Tuve. 

Vyksta dabar ir sukaustyta baimės negaliu pajudėti. 
Kažkas išnyra iš slėptuvės tamsoje ir seka jos pėdomis. 
Tada pargriauna ant žemės, o aplinkui augančių medžių 
šaknys apsiveja, skverbiasi giliai kaip gyvos karštos gy- 
vatės, kurių besiraitantys kūnai yra pilni alkanos prieš- 
istorinės lavos. 

Ji šaukia. 

Tačiau nieko nesigirdi. 

Gyvatės medžioja ją beribėje atviroje lygumoje, kuri 
kažkada buvo derlinga, tačiau dabar dejuoja ir pleiskanoja 
kaip nusvilusi oda. Giliose išdraskytos žemės properšose 
burbuliuoja smirdanti ir karšta sieringa tamsa. Šnibžda: 
„Mes tave sunaikinsime, mergaite. Eikš. Mes tave sunai- 
kinsime.“ 

Aš šaukiu. 

Tačiau nieko nesigirdi. 

Tai juk sapnas, tiesa? Pasakyk, kad tai sapnas, Tuve. 

Ištiesiu ranką šalia savęs ir užčiuopiu tuštumą. 

Tavęs čia nėra, Jane. Tavęs ir tavo šiltos šilumos. 

Noriu, kad grįžtumėte namo. 

Taip pat ir tu išėjai, Danieli. Pasiėmei savo šaltą šilumą 
ir palikai mane vieną šiame slegiančiame miegamajame 
su sapnais apie save pačią. 

Tikriausiai tai buvo blogas sapnas. O gal geras? 


2. 


Įsitaisę erdviame balkone su vaizdu į Kutos paplūdi- 
mį, Tuvė ir Janė valgo kiaušinienę su kumpiu. Apie tero- 
ristų bombas čia visi jau seniai pamiršo. 

Tuvė su Jane įrudę saulėje ir gerai išsiilsėję, plačios 
šypsenos apnuogina švytinčius baltus dantis. Janės kū- 
nas raumeningas, šįryt jis jau spėjo išsimaudyti viešbučio 
baseine, kur palaikoma temperatūra. Išlipusio iš vandens 
prie baseino krašto laukė daili balietė su išskalbtu ir iš- 
lygintu rankšluosčiu. 

Tuvė šviečia ne mažiau už pačią saulę. 

Dar plačiau šypsosi tėčiui ir klausia: 

- Tėvai, ką veiksime šiandien? Gal paskanaujame ry- 
žių su medumi ir riešutais budistų šventykloje iš kaulo 
baltumo marmuro? Kaip tose kelionių katalogo nuotrau- 
kose. 

Malina viena ranka pasitaiso „Ray Ban“ saulės akinius 
ir Janės su Tuve vaizdas pradingsta. Tada tvirčiau suima 
dviračio vairą ir mina pro azijietiško greitojo maisto 
kioską Šventojo Lauryno gatvėje prieš pat Sodų aikštę. 
Pagalvoja, kad jei tik leisi mintims, jos nuneš kur tik no- 
ri, sukurs scenarijus su bet kokiais žmonėmis ir nupieš 
net ir geriausiai pažįstamų bei mylimiausių žmonių ka- 
rikatūras. 

Savisaugos instinktas. Reikia leisti sąmonei parodi- 
juoti ilgesį, nerimą ir pavydą. 

Dabar vos po septynių penkiolika ir Janė su Tuve tu- 
rėtų būti paplūdimyje. 

Be to, Janė visai nemėgsta medaus. 

Malina mina pedalus, šnervės užuodžia vos juntamą 
dūmų kvapą. Pro saulės akinius miestas atrodo kiek pa- 
geltonavęs. 

Kūnas ima busti. 

Ir tuojau pat pajunta, kad šiandien, regis, dar karščiau. 


Nenorėjo net žiūrėti į termometrą virtuvės lange. Po ra- 
tais ištežęs asfaltas, atrodo, žemė bet kuriuo momentu 
sutrūkinės ir iš jos pasipils šimtai rusenančių kirminų. 

Dviračių vasara. 

Mieste atstumai nedideli. Tokiu metų laiku Lin- 
šiopinge visi, kas gali, važiuoja dviračiais, nebent karštis 
pasako „stop“. Ji teikia pirmenybę automobiliui, bet 
laikraščiuose ir per televiziją netylančios kalbos apie ap- 
linkosaugą daro savo. Reikia galvoti apie ateinančias kar- 
tas. Jos turi teisę į gyvenamą planetą. 

Tokią ankstybę Malina gatvėje visiškai viena. Prie 
aikštės įsikūrusios „H8<M“ parduotuvės vitrinos skelbia 
apie išpardavimą. Raudonomis raidėmis išrašyti žodžiai 
virš garsaus modelio nuotraukų. Malina pagalvoja, kad 
turėtų žinoti jos pavardę. 

IŠPARDAVIMAS. 

Šiemet nuolaida taikoma šilumai, jos prigaminta su 
kaupu. 

Užsidega raudonas šviesoforo signalas ir ji sustoja prie 
„McDonald's“ ties Karalienės gatvės kampu. Pasitaiso 
smėlio spalvos sijoną, perbraukia ranka baltą medvilni- 
nę palaidinę. 

Vasariniai drabužiai. Moteriškesnė apranga. Gana pa- 
togu, o tokiame karštyje sijonas visada geriau už kelnes. 

Dėkle pūpsantį pistoletą slepia plonas medvilninis 
švarkelis. Pamena, kaip pastarąjį kartą šaudykloje jiedu 
su Zeke įnirtingai segė vieną kulką po kitos į juodus 
kartoninius siluetus. 

Mėsainių restoranas įsikūręs šeštojo dešimtmečio pa- 
state su pilku betoniniu fasadu ir baltos spalvos įgaubtais 
balkonų turėklais. Kitoje gatvės pusėje pūpso amžių 
sandūros laikų pastatas, kuriame yra psichoanalitikės 
Vivekos Kraford priimamasis. 

Smegenų krapštinėtoja. 

Permatė kiaurai. 

Malina pamena Vivekos žodžius jų pokalbio metu 

per paskutinę žmogžudystės tyrimo stadiją: 

— Ojjūs? Dėl ko liūdite jūs? 

Paskiau pridūrė: 

- Paskambinkite, jei norėsite pasikalbėti. 

Pasikalbėti. 

Šiame pasaulyje ir taip jau per daug žodžių ir per 
mažai tylos. Ji niekada neskambino Vivekai Kraford 
asmeniniais klausimais, bet kelis sykius susisiekė, kai 
bylose reikėjo „psichologo įžvalgų , kaip tai pavadino pa- 
ti Viveka. Taip pat kelis sykius išgėrė kavos, atsitiktinai 
susitikusios mieste. 

Malina apsigręžia. 

Žvelgia atgal į Sodų aikštę, įmantrias autobusų stote- 
les, nenoriai tarp raštais išdėliotų trinkelių įsispraudu- 
sius sodinukus ir raudonai nutinkuotą namo, kuriame 
glaudžiasi sėklų parduotuvė ir „Schelins“ konditerija, 
fasadą. 

Maloni aikštė maloniame mieste. 

Dailus fasadas nepatikliems žmonėms. Šiame mies- 
te, kur susitinka praeitis ir dabartis, kur kasdien šonais 
trinasi varguoliai ir turtingieji, mažamoksliai ir profe- 
soriai, kur stereotipai plevena ore beveik kaip vėdinama 
patalynė, gali nutikti bet kas. Praėjusią savaitę ji važiavo 
taksi. Vidutinio amžiaus vairuotojas postringavo apie 
imigrantus: 

- Laukiniai. Sėdi nė piršto nepajudindami. Duotų 
daugiau naudos kaip kuras šiukšlių deginimo stotyje. 

Ji norėjo išlipti, parodyti pažymėjimą ir pasakyti: „Su- 
laikau tave už tautinės nesantaikos kurstymą, išpera.“ 
Tačiau nutylėjo. 

Per aikštę eina spalvotasis su žaliu kombinezonu. Ap- 
siginklavęs ilgomis žnyplėmis, kad nereikėtų lankstyti 
nugaros renkant popiergalius ir nuorūkas. Tuščiais bu- 
teliais ir skardinėmis jau bus pasirūpinęs „sanitaras Gu- 
naras ar kas nors kitas iš miesto originalų. 

Malina žvęfgia į priekį, kur Švestojo Lauryno gatvė 

tiesia linija išeina iš centro ir nusuka į prašmatniausią 
visame mieste gyvenamųjų namų rajoną Ramshelį. 

Ten gyvena Hasė ir Biga, Markuso tėvai. Netoli ligo- 
ninės, abu gydytojai. 

Užsidega žalia ir Malina mina toliau. 

Vakarykštis alus ir tekila dingo iš organizmo be pėd- 
sakų. Kaip ir Danielis Hiogfeltas. Išslinko jai dar mie- 
gant ir, kiek jį pažįsta, dabar turėtų sėdėti redakcijoje 
keikdamas vasaros ramybę ir laukdamas, kad kas nors 
atsitiktų. 

Malina pravažiuoja už žaliuojančių klevų pasislėpusią 
slaugos mokyklą, o už kokio šimto metrų dešiniau, Linė- 
jaus gatvės pradžioje, žino esant Sodininkystės draugijos 
parką. Ties mokykla pastatai baigiasi, užleisdami vietą 
mašinų aikštelei. Už besiilsinčių automobilių stovi vieš- 
butis „Ekoxen“, visuotinai laikomas geriausiu mieste. Ma- 
lina suka į kitą pusę, prie vandens pramogų parko įėji- 
mo. „Tinnis“, kaip žmonės jį vadina kasdienėje kalboje, 
atsidaro septintą ryto. Aikštelėje prie įėjimo vos dvi ma- 
šinos. Senesnio modelio raudonas „Volvo“ universalas ir 
neaiškios markės baltas krovininis mikroautobusas. Ga- 
lėtų būti „Ford“. 

Ji nušoka nuo dviračio ir pastato stove prie įėjimo. 
Tada iš dėtuvės išima krepšį. 

Kasa prie suktuko tuščia. 

Tik ant purvino langelio priklijuotas lapelis: „Parkas 
atsidaro septintą. Iki aštuonių įėjimas nemokamas.“ 

Malina eina per suktuką. Ką tik virš „Folkungavallen“ 
stadiono tribūnos pakilusios saulės spinduliai plieskia 
tiesiai į veidą, ir per kelis mirksnius santykinę ryto vėsą 
išstumia arši kaitra. 

Prieš Maliną plyti dvidešimt penkių metrų baseinas, 
tuštutėlė salė, ežeras ir supantys žolėti šlaitai. Visur van- 
duo. Ji nekantrauja panirti. 


Persirengimo kambaryje tvyro sumišęs pelėsių ir 
valymo priemonių tvaikas. Vilkdamasi maudymosi 
kostiumėlį pagalvoja, kad šlaunys stangrios - kiaurus 
metus nenutrūkstančios treniruotės duoda rezultatų ir 
geresnės formos trisdešimt ketverių moters reikėtų pa- 
ieškoti. Tada atsistojusi užsitempia maudymosi kostiumą 
ant krūtinės ir nuo prisilietimo po sintetine medžiaga 
sukietėja speneliai. 

Papurto rankas. Išsitraukia iš krepšio plaukimo aki- 
nius. Nuovados sporto salėje per karšta. Geriau paplau- 
kioti. 

Pasiėmusi piniginę, pistoletą bei telefoną išeina iš per- 
sirengimo kambario ir patraukia lauko baseino link. 
Praeina dušus. Listi po jais nenori, nors ir žino, kad to 
reikalauja taisyklės. Mėgsta, kad pirmasis odą palietęs 
vanduo būtų tas, kuriame plauks. 

Atostogos tik rugpjūčio viduryje. 

Dabar, liepos mėnesį, daugelis kolegų mėgaujasi taip 
reikalingu poilsiu, išskyrus Zekę, skyriaus viršininką ir 
komisarą Sveną Šiomaną. 

Juhanas Jakobsonas su žmona ir vaikais išvykęs į uoš- 
vių sodybą prie kažkokio ežero netoli Nesšės. Nuovados 
virtuvėje apie vasaros planus pasakojęs Juhanas atrodė 
nusiminęs. 

- Uošvis su uošviene pastatė du papildomus na- 
melius - vieną mums, o kitą Petrai, Jesikos seseriai. Su 
virtuve, vonios kambariu ir apskritai viskuo. Padarė vis- 
ką, kad neturėtume jokio rimtesnio pasiteisinimo ten ne- 
važiuoti. 

- Juhanai, tau trisdešimt penkeri. Daryk taip, kaip 
nori pats. 

— Tai kad Jesika eina iš proto dėl tos vietos. Nori, kad 
vaikams liktų vaikystės prisiminimai iš ten. 

— Riejatės sodyboje? 

- Riejamės? Ne tas žodis. Uošvė yra pasyvios agresi- 
jos įsikūnijimas. Jai įgimtas aukos mentalitetas. 

Juhanas gurkštelėjo karštos kavos. Gurkšnio būta aiš- 
kiai per didelio ir apsideginęs turėjo išspjauti į kriauklę. 

— Velnias, kokia karšta. 

Visai kaip vasara. 

Malina eina prie tribūnos vedančiu betoniniu takeliu, 
kur jis virsta laipteliais baseino link. Jaučia, kaip mau- 
dymosi kostiumas sulenda tarp kumpių. 

Biorjė Sverdas. 

Išsėtine skleroze serganti žmona paguldyta į univer- 
sitetinę ligoninę. Trys savaitės ne jos pačios taip skoningai 
įrengtuose namuose, trys savaitės palatoje, kur bus vi- 
siškai priklausoma nuo svetimų žmonių. 

Biorjė išvykęs į išsvajotą medžioklę Tanzanijoje. Ma- 
lina žino, kad Biorjė kelerius metus taupė tai kelionei. 

Taip pat žino, kad šunis paliko šunų viešbutyje prie 
Jegarvaleno, ir veždamas ją namo vieną penktadienio va- 
karą birželio pabaigoje kalbėjo būtent apie šunis. 

— Malina, - ištarė jis ir vaškuoti ūsai trūktelėjo, - ma- 
ne velnioniškai graužia sąžinė, kad palieku šunis. 

- Nieko jiems neatsitiks, Biorje. Viešbutį Jegarvalene 
visi mini geru žodžiu. 

- Vis tiek negalima tiesiog taip palikti gyvulių. Jie juk 
visai kaip šeimos nariai. 

Likus iki kelionės porai savaičių kaltės kamuojamas 
Biorjės kūnas suglebo tarsi prislėgtas per anksti užklu- 
pusių apgailestavimų. 

- Anai taip pat viskas bus gerai, - ištarė Malina jiems 
sustojus prie vartelių Upės gatvėje. - Ligoninėje ja tin- 
kamai pasirūpins. 

- Bet jie juk net nesupranta, ką ji sako. 

Ant liežuvio galo jau kirbėjo „nesirūpink“, tačiau žo- 
dis liko neištartas. Vietoj to tylėdama uždėjo plaštaką 
Biorjei ant rankos, o kitą rytą vykusio įprasto susirinkimo 
metu Svenas pasakė: 

- Važiuok, Biorje. Tau tai išeis į naudą. 

Kitais atvejais dėl tokio komentaro supykti galintis 

Biorjė atsilošė ir skėstelėjo rankomis: 

— Negi taip akivaizdu, kad aš mieliau pasilikčiau? 

-— Ne, - atsakė Svenas. - Akivaizdu, kad turėtum va- 
žiuoti. Skrisk į Tanzaniją ir nušauk antilopę. Tai įsakymas. 

Malina jau prie baseino, šnerves užpildo chloro 
kvapas. Eina palei vandenį starto bokštelių link, kurie 
atrodė kaip papilkėję cukraus kubeliai virš juodomis li- 
nijomis suskirstytų takelių. Už baseino stiebiasi guobos 
pageltusiais lapais. Ji ir toliau viena. Gal daugiau niekas 
iš likusiųjų mieste nepajėgia taip anksti atsikelti? 

Karimas Akbaras. 

Policijos viršininkas. 

Jo atostogų pasirinkimai ne tokie kontroversiški kaip 
vaidmenys darbe. Su žmona ir aštuonmečiu sūnumi 
išsinuomojo vasarnamį už Vesterviko. Trijų savaičių 
atostogos Karimui. Nors iš tiesų tai visai ne atostogos. 
Pasakojo Malinai rašysiąs asmenine patirtimi paremtą 
knygą apie integraciją, o žmona su sūnumi leisis į eks- 
kursijas ir maudysis. 

Malina jau žino, apie ką bus knyga: kurdų tautybės 
berniukas ankštame bute Sundsvalio rajone Nakstoje. 
Tėtis nusižudo, negalėdamas susitaikyti su negebėjimu 
įsilieti į visuomenę. Sūnus atsirevanšuoja studijuodamas 
teisę ir tapdamas jauniausiu šalyje bei vieninteliu imi- 
grantų kilmės policijos viršininku. Straipsniai spaudoje, 
dalyvavimas televizijos debatuose. 

Malina lipa ant starto bokštelio. Jai patinka plaukti 
baseino viduriu, prie krašto kartais trukdo bangelės. 
Pasilenkia, atsargiai padeda ant asfalto telefoną ir froti- 
niame rankšluostyje paslėptą pistoletą. Užsideda akinius 
ir ruošiasi nerti. 

Degerstad grįš iš kursų Stokholme rugsėjo pradžioje, 
Andersonas vis dar serga. 

Malina pamankština pėdas, jaučia, kaip organizmas 
ruošiasi perskrosti vandens paviršių, kaip pasąmonė tik- 
rina kiekvieną kūno raumenėlį, organą, ląstelę ir krau- 

jo lašą, tarsi paskubomis dėliodama varneles ilgame sąraše. 

Raumenys įsitempia ir - pirmyn. 

Ji negirdi mobiliojo telefono skambučio, kai jis įnir- 
tingai bando pranešti, kad kažkas atsitiko ir Linšiopingas 
pakirdo iš vasaros snaudulio. 

Viena ranka pirmyn, kita atgal. Įkvėpti kas penkta- 
me grybšnyje, dvidešimt penkių metrų baseiną įveikti 
aštuoniasdešimt kartų. Toks planas. 

Įveikusi pirmąją atkarpą persiverčia ir mėgaujasi 
kūno atsakymu, kad nuovados sporto salėje praleistos 
valandos nenuėjo veltui, ir tuo, kad ji kontroliuoja kūną, 
o ne atvirkščiai. 

Nors tai, aišku, tik iliuzija. 

Kas būtų žmogus be kūno? 

Kūnas skrodžia vandenį kaip kulka, maudymosi kos- 
tiumėlis šmėžuoja it kruvinas brūkšnys. Aplinkiniai pa- 
statai ir medžiai šmėkščioja kaip neryškūs siluetai jai 
įkvepiant ir daugiau nėra nieko. 

Ji netoli krašto, pirmosios keturiasdešimt atkarpų ar- 
tėja prie pabaigos, sukaupia jėgas dar vienam apsivertimui 
ir staiga išgirsta balsą - malonų ir ramų bosiuką. 

- Atsiprašau, atsiprašau, atsiprašau... 

Trokšta plaukti, visai nenori sustoti ir su kažkuo kal- 
bėtis, atsakinėti į klausimus, geriau dar kartą apsigręžti 
ir pabėgti nuo visų minčių, nuo visų... Taip, nuo ko? 

- Jūsų mobilusis. 

Galėjo būti Tuvė. Janė. 

Užuot apsisukusi, sulėtina ir rankomis įsikabina me- 
talinių kopėtėlių. 

Tolimas neaiškus balsas tarp greito alsavimo, iš nu- 
garos šviečiant saulei tamsus veidas. 

- Atsiprašau, ėjau pro šalį ir ėmė skambėti jūsų tele- 
fonas. 

- Ačiū, - padėkoja Malina, tuo pat metu bandydama 
atgauti kvapą. 

— Nėra už ką, - atsako balsas ir didelis juodas silue- 

tas nutolsta, tarsi ištirpdamas priešpriešiniuose saulės 
spinduliuose. 

Malina išlipa iš baseino ir atsisėda, pėdas vis dar 
sumerkusi į vandenį. Ištiesia ranką prie rankšluostyje 
gulinčio telefono. Nepraleidžiantis vandens, specialus 
modelis. 

Ekrane Zekės numeris. 

Gautas naujas pranešimas. 

Neturi kantrybės išklausyti. 

Zekė atsiliepia po trijų signalų. 

— Malina, čia tu? 

— O kas daugiau? 

- Sodininkystės draugijos parkas, - sako Zekė. - Lėk 
ten kuo greičiau. Tu juk visai netoliese? 

- Kas nutiko? 

- Tiksliai nežinau. Kažkas paskambino į nuovadą. 
Kuo greičiau susitinkame prie žaidimų aikštelės Žvėryno 
gatvėje. 

Nuo tų žodžių kūne nebelieka vandens vėsos. Saulė ir 
karštis, Zekės tonas. 

„Dabar ima trūkinėti žemė, - pagalvoja Malina. - 
Atėjo rusenančių kirmėlių metas.“ 


3. 


Apsigaubusi galvą rankšluosčiu Malina skuba į persi- 
rengimo kambarį. Šlapi pėdsakai ant betoninių laiptelių 
išgaruoja ir dingsta jai dar nenuėjus. 

Nusiplėšia maudymosi kostiumėlį ir nė neketina lįsti 
po dušu nusiplauti baseino chloro. Daugiau dezodoranto, 
o šukuosenos irgi velniai nematė. Užsitempia sijoną, bal- 
tą palaidinukę, užsimeta ginklo dėklą bei baltą švarkelį 
ir įsispiria į sportinius batelius primenančias basutes. 

Eina per suktuką. 

Šoka ant dviračio. 

Kvėpuoja. 

Dabar. 

Kažkas vyksta. 

Kas laukia Sodininkystės draugijos parke? 

Kažkas atsitiko, tiek aišku. Prieš padėdamas ragelį 
Zekė trumpai papasakojo apie prieš penkiolika minučių 
nuovadą pasiekusį skambutį. Registratūroje skambutis 
buvo peradresuotas jam ir susijaudinęs nenusakomos ly- 
ties balsas neaiškiai ištarė: 

— Sodininkystės draugijos parke, pavėsinėje prie žai- 
dimų aikštelės, yra nuoga moteris. Atrodo, nutiko kažkas 
baisaus. 

Nuoga moteris. 

Didžiausiame miesto parke. 

Skambinęs žmogus nieko nepasakė apie moters am- 
žių, gyva ji ar mirusi, visai jokių detalių. Vis dėlto dabar 
ten jau nuvyko patrulis. 

Gal melagingas pavojus? 

Tačiau iš Zekės balso Malina girdėjo, kad jis yra tik- 
ras, jog prasidėjo rimti dalykai, kad blogis vėl kelia galvą, 
vėl atsigavo nenusakoma juoda povandeninė srovė, te- 
kanti ten, kur yra visa tai, kas žmogiška. 

Kas skambino? 

Neaišku. Balsas buvo uždusęs. 

Nei Zekės, nei registratūros telefonas neparodė skam- 
binančiojo numerio. 

Malina stabteli prie parko vartelių ties viešbučiu „Eko- 
xen“, prieš tai pravažiavusi jo barą ir įėjimą. Tokiu metų 
laiku čia daugiausia lankosi vokiečių turistų autobusai. 
Mindama pro restoraną matė prie pusryčių stalo besi- 
būriuojančius pagyvenusius vokiečius. 

Ties priekyje stovinčia parko scena plyti aukštų ąžuo- 
lų apsupta veja. Pavasarį parkas tampa gimnazistų gir- 
tuoklysčių epicentru ir Malinai vaidenasi, kad vis dar 

užuodžia alkoholio, vėmalų ir panaudotų prezervatyvų 
dvoką. Toliau dešinėje stovi pavėsinė, suręsta prieš ke- 
lerius metus supleškėjusio sodo restorano vietoje. 

Parko gilumoje kaip ryškus miražas šviečia baltas 
patrulių automobilis. 

Reikia minti smarkiau. 

Ji jaučia smurtą. Buvo arti jo gana dažnai, kad galėtų 
užuosti. 


Patrulių automobilis stovi prie nedidelės kalvos papė- 
dėje įrengtos pavėsinės. Šalia ir greitoji pagalba. Tolumoje 
boluoja balti daugiabučiai su panašiais į pereinamus 
balkonais, tarp medžių Malina įžiūri ir vieną geltonai 
nutinkuotą amžių sandūros namą. 

Atlenkia dviračio kojelę. 

Žengia į sceną. Tampa jos dalimi. 

Šalia už žalių impregnuotų lentų tvoros įrengtos sū- 
puoklės iš senų padangų, lipyklė smėlėtoje aikštelėje ir 
trys mažos karves primenančios sūpynės ant žemės. Smė- 
lio dėžė. 

Du uniformuoti policininkai su aiškiai per dideliais 
pilotų akiniais nuo saulės - raumenų kalnas Juhansonas 
ir storulis Rydstriomas - vaikštinėja po veją šalia smė- 
lio dėžės. Jos dar nepastebėjo, nes artėjančią užstojo au- 
tomobilis. 

Beviltiški. | 

Turėjo bent jau išgirsti arba atkreipti dėmesį, kad su 
ja pasisveikino greitosios pagalbos ekipažo nariai, sėdin- 
tys ant suoliuko abipus į oranžinę antklodę suvynioto 
gniutulo. Įspūdingo stoto pagyvenęs vyriškis - žino, kad 
jis vardu Jimis Niklasonas, - ir jauna, maždaug dvide- 
šimties metų, šviesiaplaukė mergina. 

Ko gero, naujokė. 

Malina girdėjo, kad jiems sunku rasti merginų. Dau- 
gelis neišlaiko fizinio pasiruošimo testo. 

Niklasonas žiūri į Maliną sunerimusiu žvilgsniu. 

Tarp jų ant suoliuko sėdi oranžinis siluetas, beformė 
būtybė. 

Įsupta į ligoninės antklodę, jie prilaiko. Antklodės 
pridengta galva nusvirusi žemyn, tarsi tarp jų vienu me- 
tu kažkas būtų ir nebūtų. 

Malina lėtai artinasi prie suoliuko. 

Niklasonas linkteli, šviesiaplaukė taip pat. 

Ją pastebėję Juhansonas ir Rydstriomas ima šaukti 
vienas per kitą: 

- Atrodo, kad tai... 

- Regis, ji... 

— „buvo išprievartauta! 

Tam žodžiui perskrodus orą ir pakibus kažkur virš 
žaidimų aikštelės ir parko, antklode apmuturiuota bū- 
tybė pakelia akis. Malina mato jaunos mergaitės veidą. 
Bruožai perkreipti baimės ir suvokimo, kad gyvenimas 
gali įteikti juodą dovaną. Bet kur ir bet kada. 

Rudos akys spokso į Maliną. 

Regis, klausia: „Kas nutiko? Kas dabar su manimi bus?“ 

„Dieve mano, - pagalvoja Malina. - Ji ne vyresnė už 
tave, Tuve.“ 

- Nutilkit abudu! - šūkteli Malina uniformuotiesiems. 


Kur Zekė? 

Mergaitė vėl nuleido galvą. Jimis Niklasonas atitrau- 
kia nuo jos ranką ir atsistoja. Šviesiaplaukė naujokė lieka 
sėdėti. Matydama artėjantį Niklasoną, Malina trokšta, 
kad į įvykio vietą pirmas būtų atvykęs Zekė, o ne ji. Ir 
visus užkrėtęs ramybe. Dabar tai jos pareiga. 

Zekė yra ramybės meistras, nors audra taip pat jo sti- 
chija. 

Priešais ją Juhansonas ir Rydstriomas. Staiga išdygo 
prieš pat nosį kaip vyriškos mėsos siena. 

Storas Rydstriomo balsas: 

- Radome štai ten, prie pavėsinės. Gulėjo ant medinių 

grindų. 

Juhansonas: 

— Padėjome atsikelti, bet ji visą laiką tylėjo. Nepavy- 
ko užmegzti jokio kontakto. Tada iškvietėme greitąją. 

— Gerai, - ištaria Malina. - Ar ką nors lietėte? 

- Ne, - atsako Rydstriomas. - Tik ją. Pasodinome ant 
suoliuko taip, kaip dabar sėdi. Davėme antklodę iš baga- 
žinės, o jie turėjo daugiau kuo užkloti. 

- Ar ten yra drabužių? 

- Ne. 

- Ji kraujavo iš genitalijų, - įsiterpia Niklasonas. Jo 
balsas stebėtinai švarus kaip tokio milžino. - Regis, bu- 
vo mušama per blauzdikaulius ir dilbius. Nepaisant to, 
nepaprastai švari, kaip nušveista. 

-— Nuo jos trenkia valikliu „Klorin“, - papildo Ryd- 
striomas. - Visa baltutėlė. Panašu, kad žaizdos ant kojų 
ir rankų taip pat buvo kruopščiai išplautos ir nušveistos. 

- Sodinkite į greitosios automobilį, - paliepia Mali- 
na. - Ten jai bus ramiau. 

- Nenori, - atsako Niklasonas. - Bandėme, bet ji tik 
purto galvą. 

- Ar atrodo suvokianti, kur yra? 

— Neišleido nė garso. 

Malina atsisuka į Rydstriomą su Juhansonu. 

— Kai atvažiavote, čia daugiau nieko nebuvo? 

— Nieko. O kas galėtų būti? - klausia Juhansonas. 

- Tas, kas skambino, pavyzdžiui. 

- Čia nieko nebuvo. 

Malina dvejoja. 

- Judu, - ištaria tada, - aptverkite nusikaltimo vietą. 
Nuo fontano iki pat čia. 


Malina lėtai sėdasi ant suoliuko. Nesibrauna į mergai- 

tės erdvę, bando draugiškai prisiartinti. 
- Ar girdi mane? - klausia stebėdama šviečiančią bal- 
tą odą ir tvarkingas saleles, primenančias žaizdas joje. 

Kaip mergaitė atrodo, praleidusi nuoga visą vėsią, tegul 
ir karštos vasaros, naktį. Balta oda alsuoja nekaltybe, 
tarsi būtų šokusi su pačiu velniu ant prarajos krašto ir 
kažkokiu būdu likusi gyva. 

Mergaitė toliau tyli ir nieko nesako. 

Malinos šnerves kutena silpnas „Klorin“ tvaikas. 

Primena baseino „Tinnis“ kvapus. 

Kitoje pusėje tylėdama sėdi jauna gydytoja iš greito- 
sios pagalbos. Regis, nesuka galvos, kad Malina neprisi- 
statė. 

- Ar gali papasakoti, kas čia įvyko? 

Tyla, tačiau atsiranda nedidelis judėjimas į šonus. 

- Tau skauda? 

— Ar ką nors atsimeni? 

— Tau nėra ko bijoti. 

Jokios reakcijos, jokio atsakymo, apskritai nieko. 

— Pasėdėk su ja, - ištaria Malina ir atsistoja. - Nepalik 
vienos. 

Prie fontano uniformuoti policininkai suka aplink 
medį įspėjamąją juostą, Niklasonas krapštosi greitosios 
automobilyje. 

— Ar galime jau vežti į ligoninę? 

Jaunos gydytojos balsas švelnus, mielas ir raminantis. 

- Aš, beje, esu Elinora. Elinora Getlund. 

Malina ištiesia ranką. 

— Malina Fors, kriminalinės policijos inspektorė. 
Vežti jau reikėtų, bet dar truputį luktelėkite. Gal kiek il- 
giau pabuvusi šioje vietoje pradės kalbėti. Aš tuo tarpu 
pasidairysiu aplinkui. 

Pavėsinė stovi ąžuolų paunksnėje. 

Nugara po palaidine šlapia nuo prakaito. 

Telefono laikrodis rodo 08.17. 

Jau tokiu metu karšta kaip pragaro krosnyje. 

Pavėsinėje tvyro savas mikroklimatas. Atsargiai į at- 
virą erdvę įžengusiai Malinai į veidą tvoskia drėgna ši- 
luma. Nors statinys ir neturi sienų, tai daugiau patalpą 
supančių stulpų rinkinys, viduje mažiausiai penkiais 
laipsniais šilčiau. 

Netikroviška kaitra. 

Tarsi vienoje vietoje susirinkus ypač aršioms moleku- 
lėms, tarsi ore šoktų nenustygstantis nematomas kipšas. 

Ji pažvelgia į savo pėdas. Stengiasi neužlipti ant jo- 
kių pėdsakų. Tolėliau telkšo raudona bala, aplinkui ma- 
žesnės kraujo dėmės. Kartu sudaro kažką panašaus į kū- 
no siluetą. 

Kas? 

Iš jos tekėjęs kraujas. 

Juodas šešėlis. „Ką čia veikėte nakčia? Ką veikei tu?“ 

„Tu ne vyresnė nei Tuvė. Atsidūrei ten, kur neturėjai 
atsidurti.“ 

Plika akimi Malina nemato drabužių ar medžiagos 
likučių. 

Mobiliojo telefono signalas, ramus Elinoros Getlund 
balsas Malinai už nugaros. Balsas vis artėja. Nejau bus 
palikusi mergaitę vieną? 

Malina pritupia. Kvėpuoja. Perbraukia ranka grind- 
lentes. Atsargiai, kad nepaliestų nieko svarbaus įvykio 
vietos tyrėjai ir kriminalinės policijos ekspertei Karin 
Juhanison. 

Mato kraują ant turėklų virš tos vietos, kur gulėjo 
mergaitė. 

„Kažkas tave permetė per turėklus? O gal pati lipai?“ 

Tolumoje pasigirsta vaikų balsai. 

Nekreipti dėmesio. Ką jie čia taip anksti veikia? 

Malina atsistoja ir eina prie turėklų. Daugybė batų 
pėdsakų kitoje pusėje. Įspaudai, kiek tolėliau - krūmai 
aplaužytomis šakomis. Dar toliau auga medis, didelė 
pušis. „Ar ten jos laukei? Įsitempei į krūmus? O gal tai 
kieno nors kito pėdsakai? Niekaip nesusiję? Gal viskas 

buvo visai ne taip?“ 

Vaikai. 

Jų daug. 

Juokiasi. 

Sako: 

- Policija, greitoji pagalba! 

Tada ima klykti. Klyksmas stiprėja, parke pasigirsta 
sujaudinti moterų balsai bei Niklasono trigrašis: 

— Kokių velnių!.. 

Malina atsigręžia. 

Dešimt darželinukų geltonomis liemenėmis. Dvi auk- 
lėtojos nustebusiomis minomis. Ir viena nuoga, sumušta 
bei supjaustyta, tačiau netikroviškai švari mergaitė, pa- 
kilusi nuo suoliuko ir einanti jų link. Vaikai paklaikę iš 
siaubo, tarsi staiga apkrėtę vienas kitą baimės virusu, 
pamatę tiesiai į juos artėjantį baubą. 

Žviegia visa gerkle. 

- Tu juk turėjai sėdėti šalia! - suriaumoja Malina. 

Mergaitei iš paskos skuba Elinora Getlund. Telefonas 
vienoje rankoje, paskubomis nuo žvyro prie suoliuko pa- 
stverta oranžinė antklodė kitoje. 

Nekreipdama dėmesio į žaizdotas rankas ir kojas 
bei vidinėje šlaunų pusėje sukepusį kraują, nuoga, trapi 
kaip stiklas mergaitė perlipa sūpynes juosiančią tvorą. 
Pereina smėlėtą aikštelę, atsisėda ant vienos padangos ir 
ima suptis. Pirmyn ir atgal, monotoniškas judesys, pri- 
menantis atkaklų bandymą sustabdyti laiką. 

Ryškus baltas kūnas ir kraujas ant šlaunų švieste švie- 
čia. 

Apačioje prie fontano Rydstriomas ir Juhansonas 
toliau kuičiasi su juosta, lyg nieko nebūtų atsitikę. 

„Kur tu, Zeke? - galvoja Malina. - Man dabar tavęs 
reikia.“ 


30 


4, 


Zekė atsargiai dairosi pavėsinėje šalia Malinos. 

Pasirodė iš karto po to, kai jie nukėlė mergaitę nuo 
sūpynių, susupo į oranžinę antklodę ir pasodino ant gul- 
to greitosios automobilyje. Vidun įlipo nedvejodama. 

Darželinukai organizuotai atsitraukia iš parko. At- 
slūgus pirmajam išgąsčiui, buvo visai įdomu pasižiūrėti 
į besisupančią nuogą tetą. Kai kurie norėjo, kad suptųsi 
ir toliau, todėl net nusiminė, kai Malina su Elinora Get- 
lund padėjo mergaitei nulipti. 

Vienai iš auklėtojų Malina paaiškino, kad dabar aikš- 
telė yra nusikaltimo vieta, tačiau rytoj jie tikrai vėl ga- 
lėsią čia žaisti. Auklėtoja neklausė, kas nutiko, panašu, 
kad buvo labiau susirūpinusi kuo greičiau išvesti iš ten 
vaikus. 

Zekė atbėgo nuo fontano prie pavėsinės vedančiu 
takeliu. Plikai nuskusta galva šokčiojo aukštyn ir že- 
myn, artėjant keturiasdešimt penkerių metų veide ryš- 
kėjančiose raukšlėse vis aiškiau spindėjo prakaito lašai. 
Žydri marškinėliai, šviesiai mėlyni džinsai, smėlio spal- 
vos lininis švarkas. Juodi, aiškiai per šilti tokiam orui, 
tačiau gana oficialūs batai. 

Kai uždusęs sustojo greta, Malina nesusiturėjo. Tuo 
metu buvo prie mašinos, ką tik į šuns dienas išdėjusi 
Elinorą Getlund: 

- Nusikaltimo vietoje privalai klausyti tyrimą vyk- 
dančio pareigūno nurodymų, o aš tau liepiau sėdėti šalia 
jos. 

Per daug nesigrauždama Elinora atšovė: 

- Tai kada pagaliau galėsime važiuoti? Jai reikia į li- 
goninę. 

— Kai pasakysiu. 

- Bet... 

- Jokių „bet“. 

Tada Zekei: 

- Kur tave velnias nešiojo tiek laiko? 

- Kuras baigėsi. Visa laimė, kad už poros šimtų met- 
rų buvo „Statoil“ degalinė. Jau daugelį metų taip nebuvo 
nutikę. Viskas per tą prakeiktą karštį. 

— Kuo čia dėtas karštis? 

— Makaulė visai neveikia. 

— Tas tiesa. Reikia tikėtis, tyrimui tai per daug neatsi- 
lieps. 

Malina papasakojo, ką sužinojusi ir ką mačiusi pavė- 
sinėje, o tada grįžo ten drauge. Dabar Zekė stovi šalia jos 
atviroje patalpoje. Veidas kupinas skepticizmo. 

— Dar nežinome, ar ji tikrai buvo išprievartauta? 

— Ne, tačiau viskas byloja apie tai, ar ne? 

- Taip. 

- Ir panašu, kad tai galėjo įvykti krūmuose. 

Zekė linkteli. 

— Arba buvo nuskriausta kur nors kitur, o paskiau pa- 
leista čia. Perkūnas, kaip karšta. Keista. 

- Noriu, kad pasišnekėtum su ja, - ištaria Malina. - 
Gal tau pavyks ką nors išpešti. Turiu nuojautą, kad jei 
kur nors kalbės, tai tik čia. 


Galinės greitosios pagalbos automobilio durelės ati- 
darytos. 

Ant gulto sėdi į oranžinę antklodę susuptas siluetas. 
Prie jo prilipusi jauna gydytoja. Taip arti, kad, regis, nie- 
kada nepakils iš tos vietos. Mergaitės galva uždengta 
antklode, žvilgsnis toliau nudelbtas žemyn. Mašinos vi- 
duje juntamas ligoninės ir valymo priemonių tvaikas. 
Palei sienas kabo deguonies aparato žarnos, nuo lubų ka- 
bo galiukai su geltonais kamšteliais. Prie vidinės sienos 
pritvirtintas defibriliatorius. 

„Ar daug gyvybių esi išgelbėjęs?“ - pagalvoja Malina. 

„O štai tos mergaitės išgelbėti negali.“ 

„Ar išvis kas nors gali?“ 

Zekė įlipa pirmas. Malina jam iš paskos. Gestu paro- 
do Elinorai Getlund pasitraukti. Jie atsisėda abipus mer- 
gaitės. 

Atsisukęs į ją Zekė sako: 

- Jei nori, gali pasukti galvą ir pažiūrėti į mane. Jei 
nenori - nežiūrėk. 

Mergaitė nejuda. 

— Kas čia šiąnakt įvyko? 

— Ar gali papasakoti? 

Kelias minutes trunkanti tyla. 

- Šiąnakt tave čia kas nors užpuolė? 

Zekė perbraukia ranka blizgančią plikę. 

- Jei nenori kalbėti - tavo reikalas. Tačiau būtų gerai, 
jei pasakytum savo vardą. 

- Aš esu Josefina Davidson, - ištaria mergaitė. 

Tada vėl nutyla. 


Greitoji leidžiasi prie fontano. Sukant išvažiavimo į 
Linėjaus gatvę link užsidega stabdymo žibintai. 

Josefina Davidson daugiau nieko nepasakė. Tik savo 
vardą. 

„Kas nutiko? 

Ką veikei parke? 

Tavo drabužiai, kur jie? 

Tave kas nors nuprausė? 

Kas tavo tėvai“ 

Kur gyveni? 

Kas skambino? Pirmas tave pamatęs žmogus ar...“ 

Jų balsai darėsi vis labiau desperatiški. Į tylą atsimu- 
šantys klausimai, kaistančiose galvose besisukantys žo- 
džiai: „Aš esu Josefina Davidson.“ 

- Ir kas dabar? - klausia Zekė mašinai dingus iš akių. 

- Lauksime Karin. 

- Juhanison? 

Zekės balse Malina girdi pasidygėjimą. Galvoja: 
„Kodėl jos taip nemėgsti, Zeke? Už tai, kad tokia graži? 
Protinga? Ar todėl, kad ji turtinga, o „turtinga ir „grie- 
tinėlė“ yra tas pats?“ 

- Balis. Gyvensime „Bulgari resort“ Uluvatu, - sako 
kraują nuo turėklų grandydama Karin Juhanison. - Pasi- 
ėmiau atostogas rugpjūtį, keliausime mėnesiui. Tada ten 
pats sezonas. 

- Dabar ten yra Janė ir Tuvė. 

— Gera jiems. Kur tiksliau? 

— Kažkoks viešbutis paplūdimyje, kuris vadinasi Kuta. 

— Pats geriausias. Tik labai daug žmonių. 

Malina pagalvoja, kokia įdegusi yra Karin, nors ir 
visą vasarą pradirbusi KTL, Kriminalistinės technikos 
laboratorijoje. Atrodo kaip visada nepadoriai gaivi ir 
žvali, žydros akys kupinos teigiamos energijos, švyti rū- 
pestingai prižiūrėta oda. Kūną dengia brangios rožinės 
medžiagos suknelė, bylojanti apie aukštą klasę. 

Prieš tai Karin apieškojo krūmus ir žolę šalia pavė- 
sinės. Rastas šiukšles sudėjo į sužymėtus maišelius. 

- Paieškosiu pirštų atspaudų. Gali būti tūkstančiai 
arba visai jokių. Su medžiu dirbti sunku. 

— Maniau, kad galite paimti atspaudus nuo bet ko, - 
ištaria Zekė. 

Karin neatsako. 

- Tavo scenarijus įmanomas, Malina. Jis išprievarta- 
vo ją krūmuose, o paskiau paleido čia, permesdamas per 
turėklus. Pažiūrėsime, ką apie sužalojimus pasakys gy- 
dytojai. 

— Mes dar nežinome, ar ji apskritai buvo išprievartau- 
ta ir ar užpuolikas buvo vyras. 

Zekės balse juntamas užsispyrimas. 

- Metas grįžti į nuovadą, - sako Malina ir susimąsto, 
kur pasidėjo Danielis Hiogfeltas. Jis arba kas nors kitas iš 
„Corren“ turėjo seniausiai čia būti. Nors galjųinformato- 
rius išėjęs atostogų? Arba pranešimas apie mergaitę per 

radijo stotelę pasirodė nevertas dėmesio? 

Vis dėlto Danielis netrukus pasirodys. Tuo galima ne- 
abejoti, kaip ir tuo, kad dabar vasara. Čia karščiausia va- 
saros naujiena, karštesnė net už miškų gaisrus. 

Sodininkystės draugijos parke išprievartauta mergaitė. 

Už juostos renkasi smalsuoliai. Vasariškai apsirengę 
žmonės, visi klausiantys to paties, kaip ir jie patys: 

— Kas atsitiko? 

Zekė palieka mašiną, kas nors iš uniformuotųjų 
parvairuos į nuovadą. Malina pasiima dviratį ir prieš pa- 
likdami parką dar kartą su Zeke nužvelgia pavėsinę. 

Saulė pakilo aukščiau ir dabar apskrita patalpa maudo- 
si šviesoje. Spinduliai, regis, virsta ant šios vietos įvykių, 
vis bandydami išsklaidyti juos savo nenuilstamomis ata- 
komis. 

„Tai tik pradžia, - regis, šnibžda spinduliai. - Vasara 
bus dar karštesnė ir negailestinga. Palaukite, po mūsų 
užslinks tamsa.“ 

- Eime, Fors. 

Zekės balsas nekantrus ir ramus vienu metu. 

Pagaliau rimta byla. Be to, dabar vasara. Galvos ne- 
kvaršina ledo ritulys. 

Malina žino, kad jo sūnus Martinas, miesto pasidi- 
džiavimo - komandos „Linkėpings HC“ - žvaigždė, turi 
tris savaites atostogų nuo treniruočių. Zekė nekenčia led- 
o ritulio, tačiau iš lojalumo sūnui sezono metu lankosi 
kiekvienose varžybose. Tačiau šiuo metų laiku „Cloetta 
Center“ arenoje net nėra ledo. 

Tarp dviejų gyvenamųjų namų vingiuojantis takelis 
apsodintas gėlių lysvėmis, kurių gyventojos karštyje vys- 
ta ir netenka spalvos. Žvėryno gatvėje kursuoja 202 marš- 
ruto autobusas į universitetinės ligoninės pusę. 

„Iki nuovados ne daugiau kaip šeši šimtai metrų, - 
pagalvoja Malina. - Visai pačiuose miesto paširdžiuose 
užpuolama ir išprievartaujama mergaitė.“ 

Saugumas yra tarsi chimera. 


Pro šalį dviračiais praskrieja keturios aukštesnių klasių 
amžiaus mergaitės. Krepšiuose - maudymosi reikmenys. 

Ieško vėsos. Gal Glitingės vandens parke? Arba „Tin- 
nis? 

Klegesys ir šurmulys. Vasaros atostogos ir kažkas už 
medžio tamsoje. 


„Metas maudytis, maudytis, maudytis! — šaukiate 
jūs. - Kur mano plūdurai, mama, ar nematei mano rato? 
Nenoriu nuskęsti, mama.“ 

Girdžiu jus. 

Jūs virš mano tamsos, tik nežinau, ar girdite, kai šau- 
kiu: „Mama, mama, tėti, tėti, kur jūs? Ateikite, ateikite ir 
pasiimkite mane. O kas esate jūs, triukšmaujantys apie 
maudynes, ratus ir ledus?“ 

Bet aš jutau lašus. 

Jie liko. Kuo atsiduoda lašai? Jų kvapas kitoks nei van- 
dens. Geležies? Gyvulių mėšlo? 

Jūsų pėdos. 

Girdžiu, kaip mane trypiate. 

Viršuje. 

Manau, kad guliu apačioje, nors gal maudausi, gal su- 
panti tamsi drėgmė yra vanduo? Turėtų būti vanduo. 
Mėgstu vandenį. 

Dabar jūs žaidžiate. 

„Kur mano kamuolys, mama?“ 

Gal norėtum, kad jį sugaučiau? Tačiau mano rankos 
negali. Guli nepajudinamos prie šonų. Bandau pakrutin- 
ti, bandau, bet jos kaip įlietos į tai, kas mane supa. 

Bet kodėl mane mindote? 

Nenoriu, kad taip darytumėte. 

Kur aš? 

Kur tu, tėti? 

Moku plaukti, moku laikytis ant vandens, tačiau 
niekur nenusigaunu. 

Moku plaukti. Tačiau nemoku kvėpuoti. 

Mano erdvė uždara. 


Pro tyrimo grupės susirinkimų salės langą matomas 
darželis kitoje parko pusėje vasarą neveikia. Vaikai ne- 
sisupa sūpynėse ir nevažinėja nuo čiuožyklos, nėra smė- 
lio dėžėje besikapstančių trimečių. 

Karštis yra bevaikis, miestas vasarą beveik taip pat. 

Vietoj to darželio viduje pro langą matosi du dažyto- 
jai. Nuogi iki pusės, kiekvienas stovi ant savo kopėčių ir 
daug greičiau, nei atrodo, dažo sieną rožine spalva. 

Linksmos spalvos. 

Džiaugsmo kupini vaikai. 

Malina apsidairo susirinkimų salėje. Šviesiai geltonais 
audinio tapetais išklijuotos sienos, pilkšvai balta lenta 
prie durų. Pavasarį gavo naujų kėdžių. Senosios buvo 
brokuotos. Naujosios pagamintos iš lanksčios medienos, 
sėdynės aptrauktos juodos spalvos netikra oda. Keista, 
kad tai įmanoma, tačiau dar nepatogesnės už senąsias, 
o kepinant karščiui sudrėksta ir limpa prie užpakalio. 
Nuovados kondicionieriaus išgalių nė iš tolo nepakanka 
pakenčiamai temperatūrai palaikyti. 

Laikrodis ant salės sienos rodo 10.25. Dėl rastos mer- 
gaitės rytinis susirinkimas stipriai vėluoja. 

Kiek dabar šilumos? 

Trisdešimt penki lauke ir trisdešimt viduje? 

Priešais Maliną kankinasi Svenas Šiomanas. Prakai- 
to dėmės ant rudų languotų marškinėlių po pažastimis 
vis plečiasi. Pilvas per pavasarį ir vasaros pradžią dar pa- 
didėjęs keliais dydžiais. 

„Saugokis, Svenai. 

Širdies smūgis - įprastas reiškinys per karščius. Nors, 
kiek žinau, esi išmintingas ir tausoji save. Išmintis ir svei- 
kas protas yra geriausiai tau tinkantys apibūdinimai. Esi 
penkiasdešimt penkerių, iš jų trisdešimt trejus metus 
pradirbai policijoje ir išmokei mane visko, ką žinau apie 
šią profesiją. 

Bent jau beveik visko. 

Bet visų pirma privertei mane patikėti, kad tinku ty- 
rėjos darbui.“ 

Esi pati talentingiausia policininkė, su kuria man kada 
nors teko dirbti, Malina. 

„Ar supranti, ką reiškia tokie žodžiai, Svenai? 

Ko gero, nes priešingu atveju niekada nebūtum jų iš- 
taręs.“ 

Šalia sėdi Zekė. Prakaito lašeliai žvilga panosėje ir ant 
kaktos. Jos pačios galva taip pat suprakaitavusi kaip po 
geros treniruotės. 

— Na ką, vadinasi, vasarą mes ir esame visa krimina- 
linės policijos tyrimo grupė, - ištaria Svenas. - Turime 
išsiaiškinti nakties įvykius ir kas nutiko mergaitei, kuri 
sakosi esanti Josefina Davidson. Visa tai mūsų trijų ran- 
kose. Beje, šįryt būta ir daugiau įvykių. Keturiolikos me- 
tų mergaitės Teresos Ekeved tėvai pranešė apie dukters 
dingimą. Aš imuosi atsakomybės būti abiejų atvejų pa- 
rengiamojo tyrimo vadovu. 

- Kad tave kur, - ištaria Zekė. - Mergaitės tapo ma- 
dingos. 

„Iš pradžių nevyksta nieko, - mąsto Malina, - tada 
vėl nieko ir galiausiai viskas iš karto.“ 

— Dingo? - sako Malina. - Keturiolikmetė? Greičiau- 
siai bus tiesiog pabėgusi iš namų. 

- Gali būti, - sutinka Svenas. - Teresos Ekeved tėvai 
man papasakojo, kas nutiko. Tačiau pirmiausia imkimės 
Josefinos Davidson. 

- One thing at the time, - šypsodamasis ištaria Zekė 
ir Malina mato į pilkas, pripratusias prie darbo, tačiau 

vasaros karščio iškamuotas akis sugrįžtančią energiją. 
Kartus paradoksas - prievarta ir kančios duoda jiems 
džiaugsmo suteikiančio darbo. „Ar tuo galima mėgau- 
tis?“ - galvoja Malina. 

„Niūrumas ir džiaugsmas, - mąsto toliau. 

„Kas gaunama sumaišius šiuos dalykus? Vienas tų be- 
vardžių jausmų, kurį tu, būdama policininke, anksčiau ar 
vėliau pajusi. Vienas tų, nuo kurių graužia sąžinė, kurių 
apimtas suabejoji žmogaus prigimtimi. Ir daugiausia ne 
dėl pamatytų ar išgirstų dalykų, o dėl to, ką jis su tavimi 
daro. 

Išprievartavimas. 

Ir tu pradedi dirbti. 

Žmogžudystė. 

Ir jau degi iš nekantrumo.“ 

- Josefiną Davidson šiuo metu apžiūri universiteti- 
nės ligoninės gydytojai. Pasakys, ar buvo išprievartauta. 
Taip pat su ja dirba budintys psichologai - stengiasi pa- 
dėti ir prakalbinti. 

- Patikrinau, - sako Malina. - Vien Linšiopinge gyve- 
na šimtas dvidešimt žmonių tokia pavarde. Jei ji nekalbės 
ir niekas nesikreips, mums prireiks visų pajėgų, norint 
juos apskambinti. 

— Taip pat nežinome, kas paskambino ir pranešė, kad 
ji šlitinėja tame parke, - įsiterpia Zekė. 

- Tiesa. Gali būti sunku, - sutinka Svenas. - Skambin- 
ta greičiausiai iš papildymo kortelės. Juk žinote, kaip bū- 
na. Gal koks policijos privengiantis praeivis arba kas nors 
iš įsivėlusių į užpuolimą. Kol kas nesikreipė niekas iš Jo- 
sefinos Davidson artimųjų, - tęsia jis. - Nė garso. Reikės 
pasibelsti į aplink Sodininkystės draugijos parką esančių 
butų duris. Kai gydytojai ir psichologai baigs savo darbą, 
galėsime pabandyti ją apklausti ligoninėje. 

- Gal ji vyresnė, nei atrodo, - ištaria Malina, - ir iš- 
važiavę tėvai palieka vieną. 

— Kas visai atsitiktinai primena mums Teresą Eke- 

ved, - atsako Svenas. - Tėvams išvykus į Paryžių ji turė- 
jo pasilikti Stureforse esančiame name su savo vaikinu. 

Malina krūpteli išgirdusi žodžius „namas“ ir „Sture- 
forsas“. 

Stureforsas. 

Linšiopingo priemiestis, kuriame ji užaugo. 

Prieš akis iškyla tūkstančių tūkstančiai vaizdų. Kaip 
jos tėvai vaikšto vienas aplink kitą, užuot ėję greta. Kaip 
ji laksto kambariuose ir sode, visą laiką persekiojama 
jausmo, kad nežino, kur esanti, kad tikrovė yra visai ne 
tai, ką ji mato, ir kad kiekvienas kampas, krūmas bei žo- 
dis slepia paslaptis. Noras užaugti ir paikos viltys, kad 
tada viskas bus aišku ir suprantama. 

Mergaitės kambarys. „Duran Duran“ plakatai. 

Nikas Roudsas“. 

See them walking hand in hand across the bridge at 
midnight. 

Girls on film. 

- Tačiau vakar grįžę namo Teresos nerado, o pasikal- 
bėjus su berniuko tėvais paaiškėjo, kad vaikinas visą lai- 
ką praleido tėvų sodyboje be Teresos. 

„Markusas. 

Tuvė. 

Kaip santykių pradžioje ji galbūt nemelavo, tačiau 
nutylėdavo tiesą. Kaip ji sukosi, norėdama rasti vietelę 
meilei, nes manė, kad dėl to supyksiu. Ne kažin kiek ma- 
nimi tada pasitikėjo. Galvojo, kad aš tik pamokslausiu. 
Taip ir dariau. Įsikalbėjau, kad ginu tave, Tuve, nors iš 
tiesų taip nebuvo - tiesiog stengiausi padaryti viską, kad 
nekartotum mano pačios klaidų. Dieve brangus, man 
buvo vos dvidešimt, kai tavęs laukiausi, Tuve. Būčiau 
neradusi savyje jėgų žiūrėti, kaip klaidžioji tais pačiais 
klystkeliais, apimta to paties liguisto ir dvejopo jausmo - 


“ Nickas Rhodesas - grupės „Duran Duran“ klavišininkas ir vienas 
įkūrėjų. (Čia ir kitos pastabos - vertėjo.) 

meilės ir suvokimo, kad esi užspeista į kampą. Taigi, gal- 
vodama apie save, nepasitikėjau tavimi, ir tu slėpei nuo 
manęs savo pirmąją meilę. 

Kaip tai pavadinti? 

Nelaiminga motinystė. Ne daugiau ir ne mažiau.“ 

— Būdami Paryžiuje nesikalbėjo su ja telefonu? 

Zekė vėl atrodo pavargęs, balse aiškiai girdimas van- 
gus gergždesys. 

„Turėtų dabar nagus graužtis dėl tos kelionės“, - pa- 
galvoja Malina. 

— Panašu, kad ne, - atsako Svenas. - Mergaitė nekėlė 
mobiliojo ir neatsiliepė namų telefonu, bet jiems tai ne- 
pasirodė keista. 

— Nepasirodė? 

— Tai buvo įprasta. Ji dažnai pamesdavo telefonus. 

- Kiek laiko praleido Paryžiuje? - klausia Zekė. 

- Išvyko prieš šešias dienas. 

- Vadinasi, dabar gali būti dingusi jau beveik savaitę. 

- Tėvai visiškai neįsivaizduoja, kur ji galėtų būti? 

- Kai klausiau, neįsivaizdavo. 

Prieš tęsdamas Svenas Šiomanas pasitaiso marškinė- 
lius. 

- Prioritetą skirsime mergaitei iš Sodininkystės drau- 
gijos parko, tačiau pirma vis tiek nuvažiuokite į Sturefor- 
są. Pasikalbėkite su tėvais, nuraminkite, supažindinkite 
su statistika, kuri byloja, kad ji tikrai atsiras. 

Tada Svenas pasako adresą. 

Vos už kvartalo nuo tos vietos, kur užaugo Malina. 

Tas pats rajonas. 

Tos pačios aštuntojo dešimtmečio pradžios svajonės. 
Baseinai kai kuriuose soduose. Erdvūs namai su medi- 
niais ir plytiniais fasadais, vešliose vejose išdidžiai išsi- 
keroję brandūs vaismedžiai. 

Nesilankė ten nuo tada, kai tėvai pardavė namą ir iš- 
sikraustė į butą prie senojo „Infekcinio“ parko. Jie ir toliau 
Tenerifėje, į kurią persikėlė vėliau. Paprastai vasaromis 

grįžta namo, tačiau šį kartą tėtis pasakė telefonu: „Šiemet 
liksime čia. Mama pradėjo žaisti golfą ir vasarą lankys 
kursus. Dabar jie pigesni nei sezono įkarštyje žiemą.“ 

„Gėles palaistau, tėti. Sa manimi jos saugios.“ 

Iš tiesų tėvų bute likusios vos kelios gyvos gėlės ir 
nėra jokios garantijos, kad ir tos pratemps iki rudens. 
Bet ko jie tikėjosi? Pastarąjį kartą lankėsi namuose prieš 
metus. Kam jiems apskritai tas butas reikalingas? Staiga 
Malina pasiilgsta visada ten tvyrančio šalčio. Dabar jis 
atvėsintų. 

- O kaip žiniasklaida? - pasidomi Malina. - Ką dary- 
sime su jais? Tikriausiai puls Teresos ir Josefinos bylas 
kaip kraujo ištroškę mašalai. 

- Neabejotinai, - sutinka Svenas. - Kol kas viskas 
ramu. Dar negalima tvirtinti, kad buvo įvykdytas išprie- 
vartavimas, o kol suuos apie antros mergaitės dingimą, 
tikriausiai irgi šiek tiek užtruks, ar ne? Gal bent vieną 
dienelę galėsime ramiai pasidarbuoti. Be to, galimas 
daiktas, abiem atvejais prireiks visuomenės pagalbos. 
Žiūrėsime, kaip situacija rutuliosis artimiausiu metu. 
Visus nukreipkite į mane. Aš pasirūpinsiu tais vilkais, 
kol nėra Karimo. 

- Jei bus karšta, jis tikrai pasirodys, - sako Zekė. 

— Galima neabejoti, - pritaria Malina ir tuo pat metu 
suskamba jos mobilusis. 

Telefonas guli priešais ją ant pilko stalviršio, iš garsia- 
kalbio sklinda įnirtingas ir atkaklus signalas, tarsi norė- 
damas priminti, kad jų pokalbis tebuvo teorija ir dabar 
atėjo metas pažvelgti į akis rūsčiai tikrovei. | 

Malina pasižiūri į numerį ekrane. 

Atsiliepia. 

Klausosi. 

- Apie tai kalbėk su Svenu Šiomanu. Šią vasarą jis 
atsakingas už ryšius su žiniasklaida. 

Ištiesia ragelį Svenui ir pakėlusi antakį ironiškai nusi- 
šypso: 

- Tai Danielis... Danielis Hiogfeltas iš „Corren“, - 
patikslina. - Domisi prie Sodininkystės draugijos parko 
išprievartauta mergina ir ta dingusia iš Stureforso. Taip 
pat klausia, ar mes įtariame kokį nors ryšį. 


Ryšys? 

Viena mergaitė dingo. 

Kita užpulta ir galbūt išprievartauta parke. Kas nors 
bendro? Vargu. Nors įmanoma. Laikas ir jų darbas turi 
parodyti sąsajas, jei jos egzistuoja. 

Dabar visų pirma reikia atsiriboti nuo visų prielaidų. 
Už lango šmėžuoja Brukindsledeno kelias, šalia jo - 
tuščias dviračių takelis. Karštis kaip gyvatė, bekvapis. 
Mirga, regis, sustingęs ir deguonies netekęs oras. Kait- 
ros prislėgti kviečių laukai, tarsi milžiniškas įkaitęs 
delnas būtų priplojęs pasėlius prie žemės ir pasakęs: 
„Nemanykite, kad jūsų gyvybė įmanoma. Bent jau ne šią 
vasarą. Šiemet viskas išdegs.“ 

Zekės rankos spaudžia „Volvo“ vairą. 

Patikimai. 

Taip pat, kaip jo sūnaus Martino rankos patikimai 
laiko ledo ritulio lazdą. 

Sezono pabaigoje Martinas sulaukė Toronto „Maple 
Leafs“ pasiūlymo, tačiau atsisakė. Jo mergina laukiasi 
ir nori gimdyti Linšiopinge. Be to, pagrindiniai rėmėjai 
„Cloetta“ ir „Saab“ bendromis pastangomis sukrapštė 
vieną kitą papildomą milijoną, kad Martinas liktų. 

- Dabar berniokas turtingas, - pakomentavo Zekė. — 
Išvykęs į Jungtines Valstijas bus dar turtingesnis. 

Balsas išdavė Zekės norą, kad sūnus išvažiuotų, nes 
ledo ritulys, garbė, pagyros ir pinigai jam lindo per gerklę. 

„Tas ledo ritulys - nieko vertas žaidimas.“ 

Malina domėjosi, kaip jis jaučiasi žinodamas, kad ne- 
trukus bus senelis. 

- Turėtum nerimauti ir tuo pat metu didžiuotis. 

Tačiau Zekė tik kažką numykė. Ji daugiau neklausinė- 
jo. Neabejojo, kad mažyliui gimus iš džiaugsmo nesitvers 
savame kailyje. Anūkas glostys jo skustą plikę ir sakys, 
kad bado, o senelis bus devintame danguje. 


Stureforsas. 

Važiuoja tylėdami, artėja prie gyvenvietės pakraščio. 

Malina užsimerkia. 

„Jei karštis lauke bekvapis, tai koks kvapas tvyro vi- 
duje? 

Oro gaiviklio „Wunderbaum“ ir vyriškų kvepalų 
„Aramis“. 

Kuo dabar dvelkia soduose? Kuo dvelkė tada? 

Šviežiai nupjauta žole. 

Mergaitės pėdos laksto per žolių stiebelius. Ji sode 
viena. Tėčio kvapas. Mamos. Girdžiu jos priekaištus, kai 
eidama namuose iš paskos vis vainoja, o tėtis nesikiša. 
Noriu, kad jis mane apgintų, užtartų, padėtų suvokti, 
jog kažkam tinku. 

Jis nerangiai stovi šalia mamos, kai ši nesustodama 
koneveikia mane. Neryžtingas pratestas lieka neišsakytas 
jai toliau atkakliai dudenant. 

Vėjas taršo plaukus, kai važiuoju dviračiu miestelio 
gatvėmis į mokyklą. Kojos, virš bėgimo takelio šmėkš- 
čiojančios pėdos. 

Tai varžybos. Viskas yra varžybos. 

Vieną naktį, kai manėte, kad miegu kitame kam- 
baryje, prisiminiau tai tik dabar, šiame automobilyje su 
oro kondicionieriumi, kalbėjotės. „Ji to niekada neturi 
sužinoti. Tai turi likti paslaptis.“ 

Šaižus mamos balsas. Niekada savo vietos neradusio 

žmogaus tonas. 

Tėti, ko aš neturiu sužinoti? 

Berniukų futbolo varžybos stadione už raudono mo- 
kyklos pastato. Raudoni mūsų komandos marškinėliai. 

Įkaitę kūnai. Įjungti žibintai. „Bankeberg SK“, 
„Ljungsbro IF“, LFF, „Saab“. Komandos, berniukai, šalia 
jų mergaitės, porelės po antklode rūsyje, kas, jei kas nors 
užeis? 

Violetinės gyvatvorės. Tvoros iš impregnuotų žalių 
lentų. Šeimomis bandančios būti šeimos. Vaikais esan- 
tys vaikai. Jie maudosi ir žino, kad čia yra tam, kad viską 
perimtų.“ 


Stureforsas. 

Nedideli daugiabučiai ir vilos prie Stongono upės. 
Daugelis privačių namų statyti septintojo dešimtmečio 
pabaigoje ir aštuntojo pradžioje. Kai kurie suręsti pačių 
šeimų. Jas statydami žmonės galvojo apie nuosavą lizde- 
lį. Kiti nupirkti inžinierių, mokytojų ir tarnautojų. 

Gydytojai tada čia negyveno. 

Bet dabar jau tikrai. 

Medikai ir inžinieriai įsikūrę už didelių pageltusių 
gyvatvorių, už tvorų, už geltonų ir baltų plytų, už rau- 
donai nudažytų medinių fasadų. 

Nepjautos vejos. Medžiai su ryškėjančiais vaisiais, prie 
kiekvieno namo lysvės su nuvytusiomis arba vandens 
maldaujančiomis gėlėmis. Vasarą išvažiuoti iš miesto 
daugeliui Stureforso gyventojų yra savaime suprantamas 
dalykas. Ne taip, kaip tūkstančiams imigrantų Ekholme, 
ką tik pravažiuotame „Milijono“ programos rajone. 

— Suk čia, - sako Malina. - Kita gatvė žemyn. 

— Gerai orientuojiesi šiose apylinkėse? 


* „Milijono“ programa - 1965-1975 m. Švedijoje vykdyta programa, 
kurios tikslas buvo per trumpą laiką pastatyti milijoną būstų. 

- Taip. 

Zekė trumpam atitraukia akis nuo kelio ir neatkreipia 
dėmesio į žaidžiančius vaikus vaizduojantį ženklą ant 
baltų plytų sienos. 

Greičio matuoklis rodo trisdešimt penkis. Penkiais 
daugiau, nei leidžiama. 

- Iš kur? 

„Net artimiausias kolega apie tai nežino, - pagalvoja 
Malina. - Ir nėra reikalo žinoti.“ 

„Neketinu pasakoti, kad užaugau gretimoje gatvėje, 
kad nuo išrašymo iš gimdymo namų iki momento, kai 
palikau tėvų namus, gyvenau čia, klestinčiame ir vis už- 
daresniame Stureforse. Neketinu pasakoti apie Stefaną 
Ekdalį ir ką mudu veikėme tėčio su mama lovoje praėjus 
keturiems mėnesiams nuo mano tryliktojo gimtadienio. 
Neketinu pasakoti, kaip viskas gali būti gera ir liūdna 
vienu metu. Tiesą sakant, Zeke, aš ir pati neįsivaizduoju, 
kaip tai įmanoma, ir tuo labiau neįsivaizduoju, kaip tai 
įvyksta. 

Janė. 

Esame išsiskyrę jau dešimt metų, tačiau iki šiol nesu- 
gebėjome vienas kito paleisti. Mama su tėčiu susituokę 
nuo priešistorinių laikų, bet labai tikėtina, kad niekada 
nebuvo artimi.“ 

- Tiesiog Žinau, - atsako. 

— Vadinasi, turi nuo manęs paslapčių, Fors? 

— Gal taip net geriau, - ištaria Malina Zekei sustojant 
prie dekoratyvinėmis plytomis išpuošto namo, kurį su- 
pa neaukšta baltai nudažyta betoninė tvora. 

— Teresos Ekeved namai. Prašom išlipti, panele. 


Tolumoje blizga baseinas, kurį supa rūpestingai pri- 
žiūrėti tuopas primenantys Malinai nežinomo pava- 
dinimo krūmai. Panašu, kad kiekvienoje lysvėje pabars- 
tyta juodžemio. 

Ant tikmedžio staliuko garuoja kava ir pirktinės ban- 
delės, atsiremti padėtos patogios mėlynos pagalvėlės. Per- 
statytos terasos palubėje visai prie pat vietoje išmūryto 
židinio skleisdamas malonią vėsą sukasi ventiliatorius. 
Šalia kavinuko pūpso ledo kibirėlis. 

- Jei norėtumėte kavos con hielo, - prieš atsisėsdama 
prie stalo paaiškino Agneta Ekeved. 

— Aš išgersiu šiltos, - atsakė stalo gale įsitaisęs Zekė, - 
bet vis tiek ačiū už rūpestį. 

Tada nerimo ir susijaudinimo kupinu balsu prašneko 
Sigvardas Ekevedas: 

— Nesuprantu, kaip ji galėjo mus apgaudinėti. 

Dar jo balse girdėjosi suvokimas, kad nuo šiol jo nuo- 
monė dukters gyvenime ne itin svarbi, jei apskritai ką 
nors reiškia. 

Bandelių kvapas šilumoje koktus, per karšta kava de- 
gina liežuvį. 

Sigvardo Ekevedo balsas švelnus, tačiau jam pasako- 
jant tai, ką jie jau ir taip žino, girdisi ir niūrūs tonai. Jie 
lankėsi Paryžiuje, o Teresa turėjo likti su savo vaikinu, 
tačiau šis buvęs su tėvais sodyboje už Valdemarsviko. 
Dingo Teresos piniginė, mobilusis ir taip toliau. Jie lei- 
džia viską iškloti iki galo. Pasakojimą pertraukia tik 
trumpi žmonos patikslinimai ir paaiškinimai. Jos balse 
nerimo gerokai daugiau. „Gal žinai ką nors, ką turėtume 
ir mes žinoti?“ - pagalvoja Malina. 

Sigvardui Ekevedui baigus Zekė paklausia: 

- Ar turite Teresos nuotraukų? Praverstų mums pa- 
tiems ir prireikus galėtume persiųsti policijos nuovadoms 
kitose šalies vietose. 

Agneta Ekeved atsistoja ir netarusi nė žodžio išeina. 

- Ji juk pabėgo iš namų? - ištaria Sigvardas Ekevedas 
žmonai pradingus namo gilumoje. - Greičiausiai taip ir 
padarė. Nieko kito čia juk neturėtų būti? 

- Tai mes ir išsiaiškinsime, - atsako Malina. - Vis- 
kas bus gerai. Pagal statistiką tokia tikimybė beveik šim- 

taprocentinė. 

Tada Malina susimąsto: „O jei nebus gerai, ką darysi 
su mano viltį suteikiančiais žodžiais? Tada dabar mano 
ištarti žodžiai tau rūpės mažiausiai, o šiuo metu jų nauda 
yra didesnė nei žala kitu atveju.“ 

Agneta Ekeved grįžta nešina keliais spalvotais nuo- 
traukų albumais. 

Padeda juos ant stalo priešais Maliną su Zeke. 

- Pasižiūrėkite ir išsirinkite tinkamą. 


Visi kaip susitarę kartoja, kad esu daili mergaitė. 

Bet ar galiu jais tikėti? Iš kur man žinoti, kad tai nėra 
tik žodžiai? Beje, man nusispjaut į tą grožį. 

Kas, velniai griebtų, nori būti graži? 

Tai kitoms, ne man. 

Aš dabar jau suaugusi. 

Tu kalbėjai su manimi kitaip ir privertei paraudonuo- 
ti, tačiau vandenyje buvo šalta ir niekas nieko nepaste- 
bėjo. 

Purvas. 

Čia purvina? Ir iš kur tos nuotraukos? Nesuprantu, 
kaip galiu jas matyti. 

Daugelį regėjau anksčiau. Šiemetinės. Mama mania- 
kiškai fotografuoja šeimą. Baik pagaliau pleškinti, mama. 

Bet ateik. 

Ateik manęs pasiimti. 

Aš bijau, tėti. 

Maljorkos paplūdimys praėjusią vasarą. 

Žiema Sankt Antone. Saulė ritinėjasi žydrame dangu- 
je, sniegas puikus. 

Kalėdos ir Velykos. 

Kaip galiu matyti nuotraukas ir girdėti, ką kalbate, jei 
manęs ten nėra? 

O vanduo? Koks vanduo? Ir iš kur tas sustingęs, su- 
šalusį molį primenantis dumblas, kai kūnas turėtų jausti 


48 


malonią šilumą? 

Mesk man gelbėjimosi ratą, mama! 

„Ji labai graži mergaitė, ar ne?“ 

Tada kiek vyresnės merginos balsas: 

„Labai daili, ar ne, Reke?“ Kas tas Rekė? 

Aš labai pavargau, tėti. Kažkas blizgaus ir lipnaus lie- 
čia mano odą. 

Kodėl nieko nesakai? Matau tave prie stalo terasoje. 
Baseino vandenyje atsispindinti saulė žaidžia tavo skruos- 
tuose. Bet čia, kur esu aš, tamsu, šalta ir vieniša. Šlapia. 

Neturėčiau čia būti. Tiek suprantu. 

Nenoriu čia būti. Noriu būti su jumis. Matau jus, ta- 
čiau atrodo, kad jūsų nėra. Atrodo, kad manęs nėra. 

Manęs nėra? 

Apie tai galvodama išsigąstu kažkaip kitaip nei kada 
nors anksčiau. Kai galvoju apie tave, tėti, mane užlieja 
šiluma. 

Ir baimė. 

Kodėl neateini? 


Malina išsirenka nuotrauką, kurioje aiškiai matomas 
Teresos Ekeved veidas: siauros putlios lūpos, paaugliškai 
papūsti žandai ir gyvos tamsios, beveik juodos akys bei 
vidutinio ilgumo tamsūs plaukai. 

Nėra prasmės klausti, kuo galėjo vilkėti. Nors gal bent 
jau kaip mėgsta rengtis? 

— Džinsais. Ir marškinėliais. Niekada nemūvi sijono. 
Jai tai atrodo bobiška, - atsako Agneta Ekeved. | 

— Nuotraukose atrodo labai mergaitiška. 

— Apgaulinga išvaizda. Ji toli gražu ne šilkinė, - sako 
Sigvardas Ekevedas. 

- Gal nujaučiate, kur galėtų būti? Ar turi itin artimų 
draugų? - klausia Zekė. 

Abu tėvai purto galvas. 

- Draugų turi ne tiek daug, - atsako Agneta Ekeved. - 

Na, pažįstamų daug, tačiau tikrų draugų ne kažin kiek. 

— Norėtume gauti jos vaikino ir jums žinomų drau- 
gų telefonų numerius, - ištaria Malina. - Taip pat kitų jai 
svarbių žmonių. Trenerių, mokytojų ir panašiai. 

- Sportas jai nelabai rūpi, - sako Sigvardas Ekeve- 
das. - Tiesa, kartais išsimaudyti ateidavo tokia mergina, 
nauja draugė iš miesto. Ar pameni jos vardą, Agneta? 

— Natali. Pavardės neįsivaizduoju. 

- Telefono numeris? 

— Deja. Bet vardas Natali. Tuo neabejoju. 

- Jei prisimintumėte, norėčiau žinoti, - ištaria Malina. 

- Ar Teresa turi kompiuterį? - klausia Zekė. 

- Taip. Stovi jos kambaryje. Naudojasi ne itin dažnai. 

- Gal galime pasiimti? Patikrintume elektroninius 
laiškus ir panašiai. 

- Žinoma. 

- Ačiū, - padėkoja Zekė. 

- Baseinas atrodo tikrai viliojančiai, - priduria pas- 
kiau. 

- Galite išsimaudyti, jei norite, - pasiūlo Sigvardas 
Ekevedas. 

— Darbas šaukia. 

- Bet atrodo gražiai, - pritaria Malina. - Vėsinančiai. 


Baikite tas savo kalbeles. 

Geriau raskite mane. 

Aš esu dingusi. 

Dabar tai suprantu. Turėtų būti taip. Kitaip juk tu 
ateitum, tėti, tiesa? 

Gal manote, kad esu čia savo valia? 

Patikėjote, kad jis mano vaikinas. Didesnio patiklu- 
mo turbūt nebūna? 

Bet aš noriu jums papasakoti, kaip viskas yra iš tiesų. 

Šaukiu, tačiau jūs vis tiek negirdite. 

Ir dar tie mobiliųjų telefonų signalai viršuje. 
Liaukitės mane trypti. Liaukitės. 


— Fors klauso. 

Malina stovi ant išpuoselėtos Ekevedų aštuntojo de- 
šimtmečio svajonės laiptų. Susižvejojo telefoną rankinė- 
je ir atsiliepė po trečio signalo. Šalia stypso Zekė su ne- 
šiojamuoju Teresos „Toshiba“ po pažastimi. 

- Čia Šiomanas. Galite važiuoti į ligoninę, dešimtą 
skyrių. Gydytojai baigė apžiūrą. Jai geriau, net papasako- 
jo, kas tokia esanti. 

- Josefina Davidson? 

Karštis apraizgęs smegenis kaip įkaitęs tinklas. 

- O kas daugiau, Fors, kas daugiau? 

— Ką žinome? 

- Ji penkiolikos, gyvena su tėvais Lambuhove. 

Padėjusi ragelį Malina pažvelgia pro žalią lauko du- 
rų stiklą. Sigvardo Ekevedo siluetas neramiai vaikšto 
prieškambaryje pirmyn ir atgal. 


7. 


Sigvardas Ekevedas, 
bėgant metams 


Susilaukėme tavęs vėlai, Teresa. 

Man buvo keturiasdešimt dveji, o mamai keturias- 
dešimt vieni. 

Atlikę visus tyrimus gydytojai sakė, kad galėjai būti 
ne visai sveika, tačiau vasario pabaigoje tu gimei kaip 
nuostabiausias šio pasaulio gerumo įrodymas. 

Man tu esi kvapai, jausmai, garsai ir alsavimas nak- 

timis didelėje mūsų lovoje. 

Tu roplinėji, glaudiesi. Kas aš tau esu? Tas pats, kas ir 
tu man. Mes esame vienas kitu, Teresa. 

Visi sako, kad turėti vaikų reiškia kažką perduoti. 
Parodyti kelią gyvenime. Įteikti tave pasauliui ir pasaulį 
tau. 

Man tai kelia šypseną. 

Tu esi mano. 

Aš esu tu, Teresa. 

Kartu mes - pasaulis. 

Vaikai - tai skrydis aukštyn, suvokimas širdimi, kad 
esame vienas kūnas ir siela. Štai kokią žinią pirmiausia 
neša vaikai. 

Vaikas yra dalelė manęs. 

Esi dvejų. Lakstai ant svetainės parketo. Tau ima paklusti 
kalba. Mojuoji rankomis ir rodai į supančius daiktus, ska- 
nauji pasaulį. Skanaujame drauge. Net jei kartais subaru, tu 
vis tiek skubi pas mane, ieškai manyje pasaulio. 

Tau ketveri su puse, apimta pykčio bandai suduoti. 

Paskiau bėga metai, tolsti nuo manęs ir tuo pat metu 
daraisi artimesnė, nes jausmas mano širdyje tik stiprėja. 

Tau dvylika. 

Kupinas meilės tyliai įslenku nakčia į tavo kambarį, 
perbraukiu ranka skruostą, traukiu plaukų kvapą. 

„Mes esame laimingieji'“, - pagalvoju. 

Tu, aš, mama, svajonės ir visas gyvenimas, kurį gy- 
vename būdami kaip vienas. 

Pasaulį suvokiu per tave. 

Tau keturiolika. 

Ryžtinga, užsispyrusi, ieškanti, pikta, tačiau kupina 
draugiškumo. Tu gražiausia, kokią šis pasaulis kada nors 
regėjo. 

Suprantu tave, Teresa. Nemanyk kitaip. Aš nesu ne- 
nuovokus. Tik nenoriu per daug skubėti. 

Mes su tavimi esame vienas jausmas. 

Tas jausmas - begalinė meilė. 


Ct 
No) 


8. 


Tamsiaodis valytojas brauko šluota geltonomis dėmė- 
mis išmargintą grindų linoleumą. Jo stambus kūnas juda 
priešais saulės apšviestą langą skyriaus koridoriaus gale, 
todėl tamsus siluetas tarsi išnyksta saulės spinduliuose, 
paskiau vėl pavirsdamas šešėliu ant sienos. 

Šviečiant saulei atrodo, kad kai kurios grindų dalys 
kyla aukštyn. Viduje juntamas silpnas valiklių ir prakai- 
to kvapas. Prakaito, kuris lėtai sunkiasi iš besiilsinčių 
kūnų. 

Dešimtas skyrius. 

Bendroji slauga. Septintas didelio ligoninės pastato 
aukštas. Kai kurių palatų durys praviros, pro jas matosi 
šviesių spalvų paveikslai ant pilkėjančių geltonų sienų. 
Pro palatų langus Malina regi miestą. Išdegintą saulės ir 
ramų, be garso gaudantį kvapą priverstinėje tuštumoje. 

Lovose ilsisi pacientai. Vieni vilki žaliomis ir šlapimo 
geltonumo ligoninės pižamomis, kiti - iš namų atsivež- 
tais drabužiais. Viduje nekaršta, akivaizdu, kad triukš- 
mingų ventiliatorių galios užtenka. Nepaisant to, čia ir- 
gi visi apsnūdę, tarsi ligoniai būtų dar labiau apsiligoję, 
o turintys dirbti vasarą neturi jėgų jiems patikėtoms už- 
duotims. 

Tarpduryje materializuojasi seselė. 

Raudoni banguoti plaukai, didesnę dalį apvalaus vei- 
do dengia strazdanos. 

Žiūri į Maliną su Zeke didelėmis žaliomis akimis. 

- Vadinasi, jūs iš policijos, - ištaria. - Kaip gerai, kad 
taip greitai atvažiavote. 

Malina su Zeke sustoja priešais seselę. „Negi taip aiš- 
kiai matosi? - pagalvoja Malina. Tada klausia: 

- Tai kur galėtume rasti tą mergaitę, Josefiną David- 
son? 

- Vienuoliktoje palatoje. Ji ten su tėvais. Bet pirma 

pasikalbėkite su gydytoja Šiogripe. Užeikite štai čia, ji 
tuojau pasirodys. 

Raudonplaukė seselė parodo į kabinetą, iš kurio pati 
ką tik išėjo. 

— Daktarė turėtų ateiti po penkių minučių. 

Ant koridoriaus sienos kabantis laikrodis rodo 12.25. 

Reikėjo pakeliui papietauti. Skrandį pamažu ima 
mausti. 


Jie uždaro paskui save duris. Prisėda ant medinių 
kėdžių priešais rašomąjį stalą. Pilko laminato stalviršis 
nuklotas reklaminiais lankstinukais ir dokumentų ap- 
lankais bei geltonomis įmautėmis. Šalia esantis langas 
išeina į juodą ventiliacijos šachtą. Lentynoje už stalo 
surikiuota daugiau aplankų be pavadinimų. 

Čia šilčiau. 

Iš širdutės formos apdulkėjusios ventiliacinės angos 
sklinda girgždesys. 

Penkios minutės, dešimt. 

Sėdi tylėdami. Nori pataupyti žodžius, kad paskiau 
būtų švarūs kaip ką tik išskalbti. Dabar tyla atlieka tam 
tikrą funkciją. O ir ką kalbėti? 

„Ką apie tai manai?“ 

„Pažiūrėsime.“ 

„Buvo išprievartauta ar kraujas iš kitur? O „Klorin“ 
kvapas? Baltumas? Išplautos žaizdos?“ 

Atsidaro durys ir pasirodo baltu chalatu vilkinti gy- 
dytoja Šiogripė. 

Maždaug penkiasdešimt penkerių. Trumpai kirpti 
žili plaukai prigludę prie galvos, todėl žandai, nosis ir lū- 
pos atrodo aštresnių bruožų, nei yra iš tiesų. 

Ant kaklo kabo skaitymo akiniai su permatomo plas- 
tiko rėmeliais. Pigus modelis žvitrioms akims. Žvilgsnis 
protingas, nuovokus ir pasitikintis. Būdingas tiems, ku- 

rie viską turi nuo pat pirmos minutės. 

Malina su Zeke tiesiog pašoka nuo kėdžių. Kitaip ir 
negali būti. 

Šiogripė. 

Kilmingiausia giminė visame Esterjotlande. Šeimai 
priklauso Šioluados pilis už Šisos ir viena didžiausių bei 
pelningiausių šalyje žemės ūkio bendrovių. 

- Luisa Šiogripė. 

Rankos paspaudimas tvirtas, tačiau ne per stiprus, 
moteriškas, nors ir kiek ilgesnis, nei įprasta. 

Prieš įsitaisydama prie rašomojo stalo gydytoja Šio- 
gripė paprašo jų vėl atsisėsti. 

Malina neįsivaizduoja, koks Luisos Šiogripės statusas 
šeimoje, tačiau jai smalsu. Stengiasi nesukti dėl to galvos. 
Apkalbos ir gandai, geriau sutelkti dėmesį į tai, dėl ko čia 
atvažiuota. 

- Turint omenyje aplinkybes, Josefinos Davidson 
savijauta šiuo metu yra gera, - ištaria Luisa Šiogripė. 
Specifinė kalbos maniera, kiek prikimęs balsas. 

- Tikriausiai jūs ją apžiūrėjote? Ką galite papasakoti? 

Zekės balsas kiek suirzęs, tačiau ne tiek, kad pastebėtų 
kiti. 

Luisa Šiogripė nusišypso. 
sužalojimus. Ir dabar išdėstysiu savo nuomonę. 

- Labai apsidžiaugsime, tai yra būsime dėkingi, - iš- 
taria Malina ir bando pažiūrėti kilmingajai gydytojai į 
akis, tačiau iš jų sklindantis pasitikėjimas savimi pri- 
verčia nusukti žvilgsnį į langą. 

- Nėra abejonių, kad jos atžvilgiu panaudotas smur- 
tas. Pati taip susižaloti rankų ir kojų negalėjo. Tai nėra 
ir ginantis atsiradusios žaizdos, nes tuomet nebūtų to- 
kios, sakyčiau, taisyklingos. Greičiausiai kažkas ją su- 
žalojo aštriu daiktu, o tada nuplovė ir kruopščiai išvalė 
žaizdas. 

— Kokio tipo galėjo būti tas daiktas? - klausia Malina. 

- Neįmanoma pasakyti. Peilis? Gal taip, bet gal ir ne. 

— Kraujavimas iš vaginos“ 

— Penetracijos metu plyšusi mergystės plėvė ir ne- 
atlaikiusios makšties kraujagyslių sienelės sukėlė krauja- 
vimą. Tačiau pirmosios penetracijos metu tai įprasta. 
Tuo remiantis galima spėti, kad naudotas gana minkštas 
daiktas ir elgtasi gana atsargiai. 

Luisa Šiogripė giliai įkvepia, tačiau ne todėl, kad bū- 
tų sukrėsta savo paties žodžių, o greičiau norėdama pa- 
brėžti kitą sakinį. 

- Jos viduje nebuvo jokių spermos pėdsakų, tačiau pre- 
zervatyvo užpuolikas greičiausiai nenaudojo - neradau 
jokių lubrikantų likučių. Užtat aptikau labai mažų, be- 
veik mikroskopinių, plastiką primenančių mėlynos spal- 
vos atplaišų, tarsi Josefina Davidson būtų prievartauta 
ne vyrišku lyties organu, o kažkokiu daiktu. 

- Ar... 

Zekė žiojasi klausti, tačiau gydytoja Šiogripė ne- 
kantriai mosteli ranka sau panosėje. 

- Atplaišas jau išsiunčiau KTL. Žinau tvarką. Taip pat 
paėmiau jos kraujo ir ant šlaunų rasto kraujo mėginius. 
Ant šlaunų buvo tik jos pačios kraujas. 

- Galite nesijaudinti, tėvams nieko nepasakojau apie 
mergaitės sužalojimus. Jie susiję su nusikaltimu, todėl 
šią misiją palieku jums. Aš esu atsakinga už medicininę 
dalį. 

Malina su Zeke susižvalgo. 

— Vadinasi, pati taip susižaloti negalėjo? - klausia Ma- 
lina. 

- Negalėjo. Tai beveik neįmanoma. Skausmas būtų 
buvęs per stiprus. Penetracija? Turbūt irgi ne. 

— Kaip kraujo mėginiai? - pasidomi Malina. - Ar yra 
neatitinkančių parametrų? Ar galėjo būti apsvaiginta nar- 
kotikais? 

— Pirmoji analizė nieko neparodė. Vis dėlto persiun- 
čiau visapusiškai ištirti į centrinę laboratoriją, todėl ne- 

trukus žinosime, ar kraujyje būta pašalinių medžiagų. 
Deja, daugelio pėdsakai greitai išnyksta. 

— O tai, kad atrodė švariai nušveista ir kvepėjo „Klo- 
rin“? 

— Kažkas labai kruopščiai ją nuplovė, tas tiesa. Tarsi 
norėdamas, kad būtų visiškai švari. Ant jos nebuvo jokių 
plaukų ar dar ko nors, kas leistų nustatyti užpuoliko 
DNR. 

- Ar įmanoma nustatyti galimai naudotų valymo 
priemonių pėdsakus? 

- Tikėtina. Paėmiau epidermio pavyzdžius nuo jos 
nugaros ir šlaunų. Tie mėginiai taip pat išsiųsti KTL. 

- Kaip, jūsų nuomone, ji dabar jaučiasi? Ar kalba? 
Nusikaltimo vietoje neištarė beveik nė žodžio. 

— Kalba. Jaučiasi, atrodo, gerai. Tiesą sakant, panašu, 
kad visiškai nieko neatsimena. 

— Neatsimena? 

- Būtent. Atminties blokavimas traumuojančių įvy- 
kių atveju nėra retas reiškinys. Gal ir gerai. Išprievarta- 
vimai yra viena didžiausių mūsų laikų rykščių. Tai vis 
plintantis ribų nejautimas. Kultūrinės pagarbos kito 
žmogaus, dažniausiai moters, kūnui stygius. Vien čia, 
Linšiopinge, per trejus metus įvykdyti du grupiniai iš- 
prievartavimai. 

„Kalbi kaip cituodama debatų straipsnį“, - pagalvoja 
Malina. Tada garsiai paklausia: 

— Kada ji pradėjo kalbėti? 

— Kai apžiūrinėjau. Jai suskaudo, tada aiktelėjo ir at- 
gavo kalbos dovaną. Iki to momento tylėjo. Pasakė savo 
klausė, ką ji veikia ligoninėje, ir paminėjo, kad tėvai, ko 
gero, jaudinasi. 

— Ar galima ką nors padaryti, kad ji prisimintų, kas 
įvyko? 

- Čia ne mano sritis, inspektore Fors. Aš gydytoja, ne 
psichologė. Maždaug prieš valandą su ja bendravo toje 

srityje besispecializuojanti psichologė, tačiau Josefina 
nieko negalėjo prisiminti. Ji dabar su tėvais vienuolikto- 
je palatoje. Galite užeiti. Manau, pajėgi būti apklausta. 

Gydytoja Šiogripė atsiverčia aplanką, užsideda iki tol 
ant kaklo kabojusius akinius ir įninka skaityti. 

Balta kaip sniegas vienuolikta palata skendi šiltuose 
saulės spinduliuose. Vienvietės patalpos ore lėtai plevena 
smulkios dulkelės. 

Davidsonų pora sėdi ant lovos kraštų abipus Josefinos, 
vilkinčios raudonomis ir baltomis gėlėmis išmarginta 
suknele iki kelių. Žaizdos sutvarstytos baltais tvarsčiais, 
oda beveik tokio paties baltumo. 

„Jų vietoje galėjau sėdėti aš pati“, - pagalvoja Malina. 

Kai pasibeldę įeina į vidų, visi trys šypsosi jiems su 
Zeke. Prieš kelias akimirkas nuskambėjo linksmas Jo- 
sefinos balsas: 

- Prašom! 

- Malina Fors, kriminalinės policijos inspektorė. 

— Zacharijas Martinsonas, iš ten pat. 

Tėvai pakyla pasisveikinti. 

Birgita. Ulfas. Josefina lieka sėdėti. Šypsosi, lyg šios 
nakties įvykių nė nebūtų. 

„Buvau tokia kaip tu, - galvoja Malina. - Vaikštinėda- 
vau šiltais vasaros vakarais visiškai viena. Tik man nie- 
kada nenutiko nieko blogo.“ 

Penkiolikos. 

Vos metais vyresnė už Tuvę. 

„Lovoje galėjai dabar sėdėti ir tu, Tuve. Mudu su Jane, 
tėčiu, šalia. Sukrėsti. Aš sukčiau galvą, koks monstras ga- 
lėjo tai padaryti ir kaip jį sučiupti. Arba ją. Arba juos.“ 

— Mestiriame, kas nutiko Josefinai, - ištaria Malina. - 
Norėsime šio bei to paklausti. 

Tėvai linksi. 

Tada prašnenka Ulfas Davidsonas: 

- Taigi, vakar mudu su Birgita nuėjome miegoti ne- 
pastebėję, kad Josefina negrįžo namo. Ryte manėme, 

kad miega savo kambaryje. Žadinti nenorėjome, o kad 
dviračio nėra, taip pat neatkreipėme dėmesio. 

- Aš nieko neatsimenu, - pertraukia Josefina. - Pa- 
menu tik, kad važiavau dviračiu namo. Ruošiausi viena 
eiti į kiną. Vakarinį „Iksmenai 3“ seansą. 

Tėtis: 

- Taip, gyvename Lambuhove. Į miestą ji paprastai 
važiuoja dviračiu. 

Malina su Zeke susižvalgo tarpusavyje. 

Pažvelgia į tėvus. 

Žino savo vaidmenis. 

— Norėčiau pasikalbėti su jumis koridoriuje, o mano 
kolegė tuo tarpu šnektelės su dukra, - ištaria Zekė. 

Tėvai sutrikę. 

— Tinka? - klausia Malina. - Mums reikėtų pabend- 
rauti atskirai. Ar galiu su tavimi pasikalbėti, Josefina? 

- Gerai, - atsako Birgita Davidson. 

- Eime, Ullfai, - ištaria ji ir patraukia prie durų, prieš 
tai įdėmiai nužvelgusi dukrą. 

Malina prisėda ant lovos. Josefina pasislenka, nors to 
ir nereikia. Ta pati mergaitė, kuri vakar sėdėjo ant suo- 
liuko ir sūpynių, nors tuo pat metu ir kita. 

— Kaip jautiesi? 

— Gerai. Truputį skauda žaizdas, bet gydytoja davė 
tabletę, tai nelabai jaučiu. 

- Ir nieko neatsimeni? 

— Nieko. Išskyrus tai, kad važiavau dviračiu namo. 

„Parke nebuvo jokio dviračio, - pagalvoja Malina. - 
Kur jis dingo?“ 

— Turėjai su kuo nors susitikti? 

— Ne. Tą prisimenu, nes apie tai galvojau prieš išva- 
žiuodama. 

— Ar kino teatrą pasiekei? 

Josefina purto galvą: 

— Nežinau. Viskas kažkur dingę iki to momento, kai 
atsitokėjau čia, daktarei pradėjus apžiūrinėti. Tada pa- 

mačiau, kad esu ligoninėje. 

„Ji neatsimena nei manęs, nei parko šįryt“, - galvoja 
Malina. 

- Gal gali pabandyti kaip nors prisiminti? Dėl manęs. 

Mergaitė užsimerkia. 

Rauko kaktą. 

Tada pradeda juoktis. 

Atsimerkusi išpoškina: 

- Kaip didelis baltas popieriaus lapas! Teoriškai su- 
prantu, kad kažkas mane primušė, bet galvoje tik baltas 
popieriaus lapas. Ir visiškai nebaisu. 

Ji nenori prisiminti. 

Negali. 

Organizmas saugo save. Tolimiausiame sąmonės 
kampe slepia vaizdus, balsus ir garsus, kur jų nepasiekia 
tai, ką vadiname mintimis. 

Tik štai prisiminimai ten pūliuoja, graužia, maudžia ir 
siunčia mažas, beveik nepastebimas šoko bangeles kūne, 
kurios virsta skausmu, susikaustymu, abejonėmis ir nerimu. 

- Nepameni, kaip buvai sužalota? Arba to, kad tave 
kažkas nuprausė? 

- Ne. 

— O kur tavo dviratis? 

- Neįsivaizduoju. 

— Koks jis? 

- Raudonas trijų pavarų „Crescent“. 

— Su niekuo nebendravai internetu? Turiu omenyje 
visokius keistuolius. 

— Manęs tokie dalykai nedomina. „MySpace'? Pokal- 
biai? Nuobodybė. 

Smūgiai į sieną koridoriuje. Malina laukė, kada jie pa- 
sigirs. 


Vos prieš akimirką Zekės ištarti žodžiai: 
- Jūsų dukra buvo užpulta. Jai į vaginą buvo kišamas 

bukas daiktas. Greičiausiai per prievartą. 

Ulfas Davidsonas spardo į sieną, gniaužia kumščius 
ir murma Zekei nesuprantamus žodžius. Birgita David- 
son tylėdama stovi šalia sutuoktinio ir spokso į duris. 

Tada pasigirsta jos žodžiai: 

- Bet ji nieko neprisimena, vadinasi, nieko tarsi ir ne- 
įvyko? Tada tai neegzistuoja, ar ne taip? 

Ulfas Davidsonas susitvardo, nurimsta, prisišlieja prie 
žmonos ir apkabina per pečius: 

— Taip, - ištaria jis. - Tada tai neegzistuoja. 


Šeimos nariai sėdi priešais juos ant lovos. 

Ore tebekabo ką tik ištarti klausimai. Atsakymai 
plevena aplinkui kartu su dulkelėmis. 

- Visi kiti išvažiavę, bet mes šią vasarą likome na- 
muose. 

- Gal yra kokių nors draugų, su kuriais turėtume 
pasikalbėti? Ar turite jų telefonus? 

— Ne, jokių itin artimų draugų, tik šiaip. 

- Likome mieste, taupome pinigus žiemai - važiuosi- 
me į Tailandą. 

- Tai nedomina... 

— Ar turi vaikiną? 

- Ne. 

- Kas nors, kas galėtų būti su tuo susijęs? 

— Niekas neateina į galvą. 

— Neįsivaizduoju. 

— Gal kas iš artimiausių žmonių rato, šeimos narių? 

-— Ne, - sako Ulfas Davidsonas. - Giminės gyvena to- 
li. Ir niekas iš jų negalėtų to padaryti. 

Dvi mergaitės. 

Teresa, Josefina. 

Atrodo, kad nė viena jų tikrai neegzistuoja. Tarsi 
dulkių šešėliai mieste vasarą. Nematomos ir bevardės, 

beveik suaugusios, blyškios lyg išsisklaidę miško gaisro 
dūmai. 

Pasigirsta beldimas į duris. 

Atsidaro niekam nespėjus pakviesti vidun. 

Pasirodo švytuojanti šluota ir į ankštą mėlynos spal- 
vos valytojo chalatą įsispraudęs tamsiaodis milžinas. 

— Turiu išplauti grindis, - ištaria niekam nespėjus iš- 
sižioti. 


Eidami prie liftų koridoriuje susitinka vidutinio 
amžiaus šviesiaplaukę moterį su oranžiniu sijonu. Malina 
spėja, kad iš „Gudrun Sjodėn“ parduotuvės. 

Malinos pirštas spaudžia lifto iškvietimo mygtuką. 

— Turėtų būti psichologė, - ištaria Zekė. - Kaip ma- 
nai, ar ką nors išgaus? 

- Jokių šansų, - atsidūsta Malina ir pagalvoja, kad jei 
nori turėti bent menkiausią galimybę išpainioti šią bylą, 
Josefinai Davidson turi grįžti atmintis, atsirasti ką nors 
matęs liudininkas arba Karin Juhanison ir jos kolegos iš 
KTL turi rasti ką nors tikrai vertingo. 

„Hipnozė“, - pagalvoja Malina. 

„Juk užhipnotizuotas prisimins bet kas ir bet ką?“ 

Pusė dviejų. 

Maliną supa galvas pametę vaikai. 

Sausas, šaltas oras skverbiasi į gerklę ir toliau į plau- 
čius, sukeldamas organizmui šoką ir priversdamas jį 
gintis, nors jausmas ir malonus. Akis rėžia ryškios spal- 
vos: geltona, mėlyna, žalia. Klounas, ryškūs skaičiai ir 
nenatūralaus maisto kvapas. 

Tačiau viduje vėsu. 

Ir pilvas groja maršus. 

Lauke plieskianti šviesa dėl tamsintų langų tampa 
pakenčiama ir pagaliau nebereikia prakeiktų akinių nuo 
saulės. Jie nestipriai, tačiau vis tiek iškreipia tikrovę. Ji 
negali to pakęsti, bet lauke be jų neišsiversi. Saulė žibina 
į akis kaip lempa tardymo patalpoje, spinduliai sminga 
tiesiai į širdį it ką tik išgaląsti peiliai. 

„McDonald's“ prie Braskeno tilto per Stongono upę, 
Juhanelundo pusėje. Paprastai Malina vengia malšinti al- 
kį to monstro užkandinėse, bet šiandien po apsilankymo 
ligoninėje jiedu su Zeke nusprendė padaryti išimtį. 

Vaikai su „Happy Meal“ rinkiniais. 

Pasivaikščiojimas nuo ligoninės įėjimo iki erdvioje 
aikštelėje kepančio automobilio privertė juos suabejoti, 
ar tokiame karštyje apskritai įmanoma būti lauke. Tada 
tvankuma mašinos viduje, pirčiai prilygstantis karštis ir 
protestuojantis variklis, karštos alyvos tvaikas bei iš pra- 
džių karštas, bet pamažu vėstantis oras iš ventiliatorių. 

Restoranas iki pusės užpildytas šeimų su vaikais. Prie 
prekystalio kelios rubuilės jaunos imigrantės kažką ma- 
la liežuviais, kikena ir slapta žvilgčioja į jų pusę. 

— Nėra jokių būdų atsekti, kas skambino ir pranešė 
apie Josefiną? 

Zekės klausimas kabo ore. 

- Pasak laboratorijos specialistų - nėra. Papildymo 
kortelė. Ties tuo reikės paplušėti. Tikiuosi, pranešęs žmo- 
gus dar paskambins. 

Malina atsikanda sumuštinio su žuvimi. 

— O dviratis? 

— Gali būti, kad kas nors pavogė. Arba jis kur nors 
kitur. Juk galėjo būti užpulta kitoje vietoje ir tik vėliau 
atgabenta į parką. Neįmanoma pasakyti, kol ji nieko ne- 
prisimena. Reikės pasirūpinti rimta dviračio paieška. 

Zekė linksi. 

- Iš pradžių paskambinkime Teresos Ekeved vaiki- 
nui, - ištaria Malina, vėl suleisdama dantis į gruzdin- 

tuvėje keptą amerikietišką žuvį. 

— Tu ar aš? 

— Galiu aš. Tu valgyk. 

- Ačiū. Perkūnas, koks skanus gali būti tas mėšlas, 
kai esi alkanas. Martinas pasiustų sužinojęs, kad kemšu 
šitą šlamštą. 

— Bet nežino, - atsako Malina ir išsitraukia iš kišenės 
Teresos Ekeved vaikino telefono numerį. 

Atsiliepia po ketvirto signalo. 

- Peteris. 

— Ar kalbu su Peteriu Šioldu? 

Žemas, niūrus ir skeptiškas paauglio balsas. 

- Taip, su kuo daugiau? Mano žiniomis, šį numerį 
turiu tik aš. 

Mano žiniomis? 

Ar paaugliai taip kalba? 

Nors Tuvė gal irgi taip pasakytų. Truputį senamadiš- 
kai ir rafinuotai. 

- Aš esu Malina Fors, Linšiopingo kriminalinės po- 
licijos inspektorė. Noriu kai ko paklausti apie tavo mer- 
giną Teresą. Ar turi laiko pasikalbėti? 

Ragelyje tyla, tarsi Peteris Šioldas mąstytų, kaip iš- 
vengti klausimų. 

— Gal galite paskambinti vėliau? 

— Geriau dabar. 

Vėl tyla. 

- Kas atsitiko Teresai? Jos tėvai skambino ir klausė, 
ar jos čia nėra. 

Nerimo gaidelė balse. 

- Jie kreipėsi į mus. Ji dingo, o tėvams sakė, kad bus 
su tavimi. Tikriausiai tai jau žinai? 

- Kelias savaites buvau kaime. Turėjome pasimatyti 
man grįžus. 

— Tai ji yra tavo mergina? 

- Žinoma. 

Atsakymas nuskambėjo per greitai. Kitas klausimas. 

Spustelėk, Malina! 

— Kada matėtės paskutinį kartą? 

- Prieš man išvažiuojant į kaimą. Išgėrėme kavos pre- 
kybos centre „Ekholmens Centrum“. 

— Teresa labai graži. Kaip susipažinote? 

— Neišgirdau. 

— Kaip susipažinote? 

- Ji, tai yra aš... 

Peteris Šioldas vėl nutyla. 

— ... susitikome bendruose mūsų mokyklų šokiuose. 

— Kokią mokyklą lankai? 

— Ekholmeno. 

- Į kelintą klasę eini? 

- Eisiu į devintą. Man penkiolika. 

— Kur vyko šokiai? 

- Ekholmene. Mūsų aktų salėje. Čia kas? Apklausa? 

— Dar ne, - atsako Malina. 

„Tu meluoji, - pagalvoja tada. - Įdomu, kodėl?“ 

- Ji tikrai tavo mergina? 

- Juk sakiau jau. 

— O Natali? Pažįsti ją? 

- Turite omenyje Natali Falk? 

- Turiu omenyje Teresos draugę Natali. 

— Falk. Pažįstu. Mokosi paralelinėje klasėje. Nesame 
artimi draugai, tačiau pažįstu. 

- Ji su Teresa geros draugės? 

- Galima sakyti. 

— Turijos telefono numerį? 

— Palaukite. 

Ragelyje girdisi spaudomi mygtukai. 

— 0703152023. Klausykite, mes su tėčiu ruošiamės 
žvejoti. Ar dar ilgai truksime? 

Reikia įsiminti skaičius. 

Tada: 

— Kaip manai, kodėl ji sakė tėvams būsianti su tavimi? 

- Iš kur man žinoti, velniai griebtų? 

Ragelyje pasigirsta tėčio balsas. 

Nekantrus. Pavargęs. 

- Vadinasi, ji dingo? Šit kaip. Taip, tėvai atrodė su- 
nerimę. Velniai žino kas - vaikai šiais laikais visai ne- 
beklauso. Nebuvo jokios kalbos apie jų atostogas kartu. 
Mes esame kaime. Mėgstame būti šeimos rate. 

- Arjie pora? 

- Taip, jis taip sako. Miegoti vienas pas kitą ir pa- 
našiai nepasilieka, kas tokiame amžiuje jau įprasta, bet 
taip, nemažai bendrauja, bent jau Peteris dažnai taip 
sako. Žinote, neturiu nei laiko, nei noro per daug kištis 
į jų privatų gyvenimą, tai iš tiesų ne tiek jau daug žinau. 
Ji lankėsi pas mus vieną kartą, man rodos, tai net ir ne- 
Žinau, ar jie pora. 

„Kiškis, - galvoja Malina. - Būtent taip. Kiškis, vel- 
niai griebtų.“ 

Kitaip jie gali dingti. 

Ir niekas negarantuoja, kad kada nors grįš. 

Paslaptingi paauglių gyvenimai. 

Mano pačios. 

Tuvės. 

— Geros žvejybos, - užbaigia pokalbį Malina. 

- Žvejybos? Aš niekada nežvejoju. Žuvį perku iš par- 
duotuvės kaime. 


Malina renka ką tik įsimintą numerį, o aplinkui kle- 
ga dėl mėsainių pamišę vaikai. 

- Ar galime atvažiuoti su tavimi pasikalbėti? 

- Žinoma, tik man reikia dirbti. 

Natali Falk. Kalba lėtai, tačiau balsas budrus. Pasiti- 
ki savimi. Atsiliepė po antro signalo. 

Ką tas balsas slepia? Kokią paslaptį? 

Sveno Šiomano žodžiai. 

Tyrimą, Malina, sudaro daugybė balsų. Išmok įsiklau- 
syti ir rasi teisybę. 

„Juk taip sakei, Svenai? Bent jau kažką panašaus.“ 

„Peteris Šioldas. Melo balsas?“ - galvoja Malina. 

— Natali, ar pažįsti Teresą Ekeved? Tėvai pranešė apie 
jos dingimą. 

- Taip, pažįstu Teresą. Dingo? Tikriausiai tiesiog kur 
nors išvažiavo. Ji mėgsta būti pati sau šeimininkė, o tai 
nėra labai lengva, ar ne? 

— Kur tu esi? 

— Dirbu senosiose kapinėse. 


Zekė ištraukia raktelį iš „Volvo“ užvedimo spynelės. 
Malina jaučia pilve pūpsantį sumuštinį su žuvimi. Kaip 
rūgdamas norėtų pasiųsti viršun rūgštaus oro dozę, ta- 
čiau ji neleidžia. Labiausiai norėtų užmiršti, kad jie pie- 
tavo didžiojo blogio užkandinėje. 

Jiedu išlipa iš automobilio. 

Senųjų kapinių siena prašosi remonto. Stovėjimo 
aikštelėje ant asfalto pribirę atsilupusių dažų. Priešais 
stovi septintojo dešimtmečio pabaigoje statyti raudonų 
plytų namai. Apgaubti ramybės, tarsi prislėgti karščio 
ir negyvenami. Pirmame aukšte esančio balkono durys 
praviros. Gerai įsiklausiusi Malina girdi iš vidaus 
sklindančią muziką. Tomas Ledinas* dainuoja kažkokias 
nesąmones apie meilę ir seksą. Nors šiaip nemėgsta jo 
kūrybos, šį kartą apsidžiaugia, nes dusinant karščiui 
muzika tarsi liudija gyvybės egzistavimą mieste ir įrodo, 
kad ant miesto nenukrito nematoma vandenilinė bomba, 
naikinanti viską, išskyrus blogį. 

Už sienos auga klevai. Lapija ir toliau žalia, tik blyškaus 
ir sauso atspalvio. Toliau prasideda antkapių eilės. Iš čia 
Malina nemato, tačiau žino juos ten esant. 

Kapai seni, ką byloja ir pavadinimas. 

Kapinių sandėliukas yra maždaug už šimto metrų, 
ties parku, kur Malina kartais užsuka. 


“ Tomas Ledinas - švedų muzikantas ir dainininkas. 

Pasibalnoję nosis akiniais nuo saulės, Malina su 
Zeke traukia išpuoselėtu kapinių takeliu ties parkeliu 
matomo silueto link. Turėtų būti Natali Falk. Neaukšto 
ūgio, raumeninga, balti marškiniai prigludę prie putlios 
paaugliškos krūtinės. Stovi atsirėmusi į grėblį. Apskriti 
žandai, auskaras nosyje ir trumpi, suvelti juodi plaukai. 

Jie pasisveikina. Zekė nusiima saulės akinius - 
užmezga arba bent jau pabando užmegzti kažkokį kon- 
taktą. 

— Geras darbas vasarą. Tikriausiai buvo sunku gauti? 

- Lengva. Ir karšta. Nedaug bepročių nori sėdėti vi- 
są vasarą kapinėse ir ravėti piktžoles. Bet man reikia pi- 
nigų. 

Tardama žodį „pinigai“, Natali Falk paspiria žolę 
„Doc Martens“ batu apauta koja. 

Tada jie klausia apie Teresą Ekeved. 

- Tai nežinai, kur ji galėjo prapulti? 

- Neįsivaizduoju. 

— Kada buvote susitikusios paskutinį kartą? 

— Kiek daugiau nei prieš savaitę. 

— Ką veikėte? 

- Valgėme ledus Sodų aikštėje. 

— Ar nebuvo pasikeitusi? Gal pastebėjai ką nors keisto 
ar neįprasto? 

— Ne, man niekas neužkliuvo. 

Natali Falk balsas dirbtinai niūrus. 

Ant kaktos blizga prakaitas. Malinos nugara taip pat 
šlapia. 

— Nerimauji? - klausia Malina. 

— Ne, kodėl turėčiau? 

- Ji dingo. 

- Ji gali savimi pasirūpinti. 

Balse jokio nerimo. O kaip žvilgsnis? Kas jame? 

— Užsirūkysiu, jei neprieštaraujate, - ištaria Natali. 

— Truputis dūmų mums nemaišo, - atsako Zekė. - O 
ir aštuoniolikos metų riba man visada atrodė nesąmonė. 

Iš maskuojamosios spalvos šortų kišenės pasirodo 
cigarečių pakelis. 

Gestas jiems: „Gal irgi norite?“ 

Atsisakantis mojavimas. Vietoj to Malina paklausia: 

- Jūs artimos draugės? 

— Ne, nesakyčiau. 

- Vadinasi, susipažinote šokiuose? Visai kaip Peteris 
su Teresa? 

— Kokiuose dar šokiuose? 

— Bendruose Ekholmeno ir Stureforso mokyklų. 

— Tokie niekada nebuvo rengiami. Iš kur ištraukėte? 

Malina ir Zekė susižvalgo. 

— Tai kaip tada susipažinote? - klausia Zekė. 

— Mieste. Tiksliai nepamenu nei kur, nei kada. 

Mieste. 

Taip jau yra. Penktadienio ir šeštadienio vakarais 
centre būreliais besitrinantys šimtai jaunuolių. Laido 
juokelius, flirtuoja, mušasi, geria. 

Dvidešimt dvi valandos nulis minučių. Ar žinote, kur 
dabar jūsų vaikas? 

Ne. 

Jokio supratimo. 

— Vadinasi, neatsimeni? - klausia Zekė. - Ar seniai? 

— Gal prieš kokius metus. Man ji patinka. Su ja galima 
pasikalbėti. 

- Apie ką? 

— Beveik apie viską. 

- Judu su Peteriu mokotės Ekholmeno mokyklos pa- 
ralelinėse klasėse? 

- Taip. 

- Esate draugai? 

- Panašiai. Pasikalbame per pertraukas. Kartais išge- 
riame kavos. 

- Gal žinai, ar Teresa turėjo kitų draugų? Gal galėjo 
pas ką nors išvažiuoti? 

Natali Falk užsitraukia dūmą. Atsako: 

- Neee... Nors ką aš žinau. Visi juk turi paslapčių. Ar 
net 


— Ji kažką slepia, — ištaria Zekė sukdamas raktelį. — 
Neabejotinai. 

Mašinoje vėl karšta kaip metalo lydymo krosnyje. 

- Atrodo, kol kas visi kažką slepia. 

— Kieta merga ta Natali. Labiau panaši į vaikiną. 

- Moteriškumo ne kažkiek, sutinku. 

- Akivaizdu, kad ir Peteris Šioldas meluoja susiries- 
damas. 

- Reikia nedelsiant atiduoti Teresos kompiuterį eks- 
pertams, - sako Zekė. - Ten gali būti kalnai informacijos. 
Elektroniniai laiškai. Tinklalapiai, kuriuose lankėsi. 

— O Josefina Davidson? 

- Kaimynai jau turėtų būti pakalbinti, - ištaria Zekė 
ir paspaudžia greičio pedalą. 


10. 


— Iš gyvenančių prie Sodininkystės draugijos parko 
nieko nesužinojome, - sako Svenas Šiomanas. - Niekas 
nieko nematė, niekas nieko negirdėjo. Iš tų nedaugelio, 
kurie apskritai buvo namuose. Kaip Žinoma, liepą mieste 
tuščia. Bijau, kad nebus atsiradę ir naujų liudininkų, taip 
pat ir pranešusiojo. Vadinasi, lieka laukti Karin Juhani- 
son ataskaitos, papildomų tyrimų rezultatų ir stebėti, ar 
kur nors neatsiras dviratis. 

Prieš inspektorių biurą esančiame nuovados kavos 
kambarėlyje sieninis laikrodis rodo po penkių penkias. 
Tarsi reumato kamuojama raudona sekundžių rodyklė 
lyg sulėtintame kine artėja prie šešių. Visa diena atrodo 
apspangusi ir pavargusi nuo savęs pačios. 

Susirinkimas vyksta kavos kambarėlyje, nes jie tik 
trys. 

„Buvo ilga diena“, - pagalvoja Malina, žiūrėdama į di- 
deliais gurkšniais juodą kavą geriantį Sveną. Šalia guli 
išjungtas mobilusis. Registratūrai pasakyta aiškiai: dau- 
giau jokių pokalbių su Žiniasklaida. Pirmieji jo Žodžiai 
Malinai su Zeke grįžus į nuovadą: 

- Jie visai išprotėjo. Po pirmųjų Hiogfelto straipsnių 
skambina kaip pasiutę. Kalbėjausi su „Aftonbladet“, DN, 
„Expressen“, „Svenska Dagbladet“ ir dar dievai žino kiek 
kitų. Buvo atvažiavę iš „Ostnytt“ imti interviu, taip pat 
ketvirtas regioninis kanalas. 

- Vasaros sausra, - atsako Zekė. - Užpuolimas, iš- 
prievartavimas ir dingimas vienu metu - užteks ilgam. 
Dar pridėkime miškų gaisrus ir vasara išgelbėta. 

— Ar papasakojai apie dviratį? 

- Taip, sakiau „Corren“, kad ieškome raudono trijų 
pavarų „Crescent“. Jie tai išspausdins. 

— Kada Karin turės mėginių rezultatus? - paklausia 
Malina. 

- Anksčiausiai rytoj. Skambinau jai visai neseniai. 
Jokių pirštų atspaudų ant medinių paviršių pavėsinėje. 

- Jai reikia marių laiko, - ištaria Zekė. 

— Karin išmano savo darbą, tą žinome, - atsako Sve- 
nas. - Kaip jums sekėsi? Ką pavyko sužinoti dėl Teresos 
Ekeved? 

— Panašu, kad niekas nežino, kur ji galėtų būti, - sako 
Malina. - Kalbėjomės su jos menamu vaikinu ir vie- 
nintele išsiaiškinta drauge. Jie irgi nieko nežino. 

— Menamu vaikinu? - klausia Svenas. 

- Taip. Nesame dėl to tikri, - paaiškina Malina. - Jau- 
nuoliai kažką nuo mūsų slepia, o vaikinas meluoja. 

— Kaip ketinate išsiaiškinti, ką jie slepia? Kodėl jis 
meluoja? 

Sveno tonas staiga sugriežtėja, tarsi iš karto norėtų 
gauti atsakymus, o ne sužinoti tyrimo planą. 

— Dirbame tuo klausimu, - atsako Zekė. - Tokiame 
karštyje viskas vyksta lėtai. 

— Karštis visiems vienodas. 

Tada Svenas kiek atlyžta. 

- Vis dėlto kol kas tai laikytina įprastu dingimu. 

— Tačiau gali būti, kad ji dingusi jau savaitę. Turime 
paprasčiausiai rasti daugiau Teresą pažinojusių žmonių 
ir pasikalbėti su jais. Ir apklausti Peterį Šioldą, - įsiter- 
pia Malina. - Jis yra tėvų sodyboje Valdemarsvike. Pa- 
prašysime tėčio atvežti. Dar kreipėmės dėl Teresos mo- 
biliojo telefono pokalbių išklotinės. Tėvams išvažiavus į 
Paryžių ji nesinaudojo banke laikomomis lėšomis - tėvai 
patikrino. 

— Ar turėjo kompiuterį? 

- Specialistai dabar jį krato. 

— Gerai. Jaunimas pusę gyvenimo praleidžia in- 
ternete. 

„Tik ne Tuvė, - pagalvoja Malina. - Bent kiek man 
žinoma.“ 

- JosefinosDavidsonužpuolimasirišprievartavimas, - 
tęsia Svenas. - Ką apie tai manote? Kad ir kaip būtų, pa- 
grindinį dėmesį turime skirti tam. 

- Patikrinsime, ar iš kalėjimo ar pataisos namų nese- 
niai nebuvo paleistas koks nors apskrityje žinomas sek- 
sualinis nusikaltėlis, galėjęs vėl grįžti prie senų darbe- 
lių, - atsako Zekė. - Taip pat palyginsime su senesniais 
nusikaltimais, galbūt rasime kokių panašumų. 

— Gerai. Kaip manote, ar galimas grupinis išprievar- 
tavimas, nors nusikaltimo vietoje ir nėra tokių požymių? 

— Kol kas net nežinome, ar smurtas jos atžvilgiu bu- 
vo panaudotas Sodininkystės draugijos parke, - ištaria 
Zekė. - Galėjo būti užpulta ir kitur, o paskui atgabenta 
į parką, ar ne? 

— Tiesa, - sutinka Svenas. - Dar pamiršau paminėti, 
kad laboratorija jau baigė išsamią Josefinos Davidson 
kraujo mėginių analizę. Jie visiškai normalūs. Nėra jo- 

kių požymių, kad būtų buvusi apsvaiginta narkotikais. 
Nors kai kurių medžiagų pėdsakai kraujyje išnyksta 
per kelias valandas. Odos mėginių rezultatai taip pat 
neparodė nieko įdomaus, išskyrus įprasto „Klorin“ 
ir valymo priemonių pėdsakus. Valikliai greičiausiai 
naudoti drabužiams, o „Klorin“ - kūnui. Galbūt už- 
puolikas norėjo panaikinti galimus įrodymus. Karin 
tiria mikroskopines mėlynos spalvos atplaišėles, kurias 
gydytoja Šiogripė rado Josefinos Davidson viduje. Taigi, 
ką manote apie grupinio išprievartavimo versiją? 

Malina žino, kur tais konstatavimais ir klausimais 
lenkia Svenas. 

Nenori garsiai ištarti, stengiasi, kad tai išplauktų sa- 
vaime, nes kad ir kaip sakytum, vis tiek atrodys kaip ra- 
sistinis pareiškimas. 

Žodžiai nuskamba Zekės lūpomis: 

— Reikės patikrinti Ali Šakbari ir Behzadą Karami. 

Šakbari ir Karami. 

Kaltinti dėl visą naktį trukusių seksualinių santykių 
su iki sąmonės netekimo nusigėrusia mergina. Tačiau 
nenuteisti - birželį vykęs teismas juos išteisino. 

„Ji pati norėjo.“ 

„Norėjo, velniai griebtų. 

Ant buto Bergoje virtuvės stalo? 

„Norėjo, velniai rautų. Ji prakeikta kekšė.“ 

Įrodyti, kad buvo kitaip, neįmanoma. Svenas vėl 
gurkšteli kavos, o Malina susimąsto apie oficialią ir ne- 
oficialią tiesą. Policija ir žiniasklaida žino, kad beveik visi 
grupiniai išprievartavimai įvykdomi dviejų ar daugiau 
imigrantų kilmės vaikinų, tačiau niekas niekada apie tai 
nerašo ir garsiai neišrėžia tiesos. 

Netiesa. 

Politiškai neparanku. 

Ir problemos nelieka. 

O jei nelieka problemos - nėra apie ką ir diskutuoti. 

Bet lieka problema, kuri formaliai neegzistuoja, todėl 

negali būti išspręsta. 
Dar yra merginos, tokios kaip Josefina Davidson ir 
Luvisa Jelmstet - Šakbari ir Karami auka. 
Kaip Teresa Ekeved. 
Teresa, ko gero, tiesiog leidžia laiką kur nors viena. 
Išvažiavo. 
Tiesiog šiaip sau. 


Malinai po susitikimo grįžus prie rašomojo stalo su- 
skamba mobilusis. 

Kur jis? 

Ten, krepšyje. 

- Labas, mama! 

— Tuve! 

Tuvė. 

Malina mato ją priešais save. Gyvas, džiugesio ku- 
pinas mėlynas akis, nuo jūros pučiančiame vėjyje be- 
sidraikančius rudus plaukus. 

„Ar jums gera?“ - pagalvoja. 

„Taip ilgiuosi, kai girdžiu tavo balsą. 

Nors tuo pat metu gerai, kad tavęs nėra mieste. 

Dabar jau tikriausiai po vidurnakčio. Ką veiki taip 
vėlai? Turėtum miegoti.“ 

Tačiau Malina susilaiko. Nori parodyti pasitikėjimą. 

— Kaip ten viskas? 

- Šiandien keliavome laivu. Plaukėme į mažą pa- 
plūdimį. 

— Patiko? 

- Taip, nors plaukimas atgal truputį prailgo. Gerai, 
kad turėjau pasiėmusi knygą. Dabar buvome išėję pa- 
valgyti. 

- Ar skanus ten maistas? 

- Nieko. 

— Daugybė ant grotelių ruoštų patiekalų? 

„Atrodo, kad dėl atstumo mūsų pokalbis yra labiau 
paviršutiniškas nei įprastai, - pagalvoja Malina. Tie pa- 

tys nereikšmingi prie pusryčių stalo ištarti žodžiai įgau- 
na skambesį, turinį ir prasmę nuo jos ir Tuvės buvimo. 
Tarsi intuityvus kontaktas dingtų kažkur tarp visų siųs- 
tuvų, kabelių ir palydovų. 

— Kokią knygą skaitai? 

- Kelias iš karto. Bet man nepatiko „Ponia Bovari“. 
Klaikiai senamadiška. 

Fone pasigirsta ksilofonas. Muzikantai viešbučio res- 
torane? 

— Ten orkestras? 

— Groja restorane. Ar namuose šilta? 

— Pragariškas karštis, Tuve. 

— Čia pats tas. Gal nori pasikalbėti su tėčiu? 

- Žinoma. 

— Malina? 

Janės balsas. 

- Taip. Jums viskas gerai? 

- Taip. Ir šilta. Kaip namuose? 

- Karšta kaip niekada. Nepamenu nieko panašaus. 

- Gaila, kad tavęs nėra su mumis. Čia gera. 

Balis. 

„Su jumis? - pagalvoja Malina. - Pabėgti nuo karščio 
ir nelaimingų mergaičių?“ 

Taip, kaip jis pabėgo į Bosniją, Ruandą, Somalį ir vi- 
sur kitur, kur nebuvo minčių apie neįmanomą meilę. 
Kaip tūkstančius kartų girdėjo jo balsą traškančioje tele- 
fono linijoje ir jautė, kaip traukiasi pilvas, kaip viduje 
kaupiasi juoda, karšta, nerimo kupina masė. 

Sarajevas. Kigalis. Mogadišas. 

Janės balsas traškančiame ragelyje, žinutė apie tai, 
kas galėjo būti, linkėjimai nuo niekada nenugyvento gy- 
venimo. 

Tas pats dabar. 

— „Corren“ tinklalapyje skaičiau apie miškų gaisrus, - 
sako Janė. - Dabar būčiau reikalingas namuose. 

Ji supyksta. Pagalvoja: „Man būtum dabar reikalin- 

gas! Nors mes to niekada nesupratome. Tu amžinai 
nerasdavai ramybės. Ar kada nors pagaliau suaugsi ir 
padėjęs koją ant žemės pasakysi, kad čia yra tavo vieta 
šiame pasaulyje? Tai, kad statei tualetus pabėgėlių 
stovyklose ir vežiojai miltų maišus užminuotais keliais, 
dar nereiškia, kad esi suaugęs. Būti suaugusiam reiškia 
pasilikti. | 

Pyktis išgaruoja taip pat greitai, kaip ir užplūdęs. 

- Jie susitvarkys ir be tavęs, Jane. 

— Bet vienas kolega buvo rimtai sužeistas. 

- Pasiilgau jūsų, - ištaria Malina. - Pabučiuok Tuvę 
nuo manęs. Jai metas į lovą. 


„Corren“ tinklalapis. 

Kompiuteris apšviečia miegamąjį. Jei ne mirgantis 
monitorius, kambaryje būtų visiškai tamsu. Žaliuzės 
kaip kietai sučiauptos lūpos neįsileidžia vidun vakaro 
šviesos. 

Miškų gaisrai nepaleidžia apylinkių iš savo gniaužtų. 
Sužeistas ant rusenančių samanų suklupęs gaisrininkas. 
Veido ir rankų nudegimai. Ko gero, apie jį ir bus skaitęs 
Janė. Laikraščio nuotraukos dramatiškos, gaisrininkai 
kaip mažos molinės figūrėlės prieš didelę liepsnojančią 
sieną, pasiruošusią bet kada užgriūti ir akimirksniu su- 
pleškinti. 

Danielis Hiogfeltas jai daugiau neskambino, užtat 
vien šiandien penkis kartus kalbėjosi su Svenu. 

Viename straipsnyje susieja abu atvejus. Kalba apie 
juos ir atskirai. 

Vasaros nuotaikomis gyvenantį Linšiopingą sukrėtė 
užpuolimas ir išprievartavimas Sodininkystės draugijos 
parke ir dingusi... 

Linšiopingas sukrėstas? 

Greičiau jau apsnūdęs. Suglebęs nuo karščio. 

Tekstuose trūksta detalių. Jos kol kas neatskleidžiamos. 

Danielis ir žiniasklaida savaip vertina situaciją. Jiems 

tieatvejai yravienas,o Teresos dingimas - visai neįprastas 
pabėgimas iš namų. Sąsajos jiems palankios, net jei Svenas 
ir nenorėjo, kad būtų kalbama apie kokį nors ryšį tarp 
tų įvykių, taip sukuriant įsivaizduojamą blogąjį monst- 
rą vasariniame Linšiopinge. 

Kątik matėjį „Ostnytt“ programoje. Lakstantis žvilgs- 
nis rodė nepasitikėjimą, ko Malina niekada anksčiau ne- 
buvo regėjusi. Tarsi kamera galėtų jį suėsti. „Kol kas dar 
negalime užtikrintai pareikšti... dirbame toliau... jokių 
sąsajų...“ 

Skambino atostogaujantis Karimas Akbaras. Klausė, 
ar nereikėtų jam grįžti ir pasirūpinti hienomis, - taip api- 
būdino reikalą Svenui. 

Svenas atsakė: 

- Žvejok su sūnumi, Karimai. Rašyk knygą. 

Tada dar perskaito straipsnį apie karštį. Mirčių ban- 
ga miesto senelių namuose, į namus atvykstantys slau- 

ai irgi rado ne vieną iškeliavusį nuo širdies smūgio. 

monės nepakelia karščio, tačiau nemėgsta ir sauso 
kondicionierių oro. Į namus atvykstanti seselė kalbėjo: 
„Mūsų pacientų butuose siaubingai karšta. Jiems pa- 
prasčiausiai sunku suvartoti reikiamą skysčių kiekį ir 
palaikyti tinkamą organizmo temperatūrą. Dabar, per 
atostogas, nespėjame atlikti net įprastų vizitų.“ 

Malina išjungia kompiuterį ir pereina į svetainę. At- 
sistoja prie praviro lango ir klausosi iš apačioje įsikūru- 
sio baro sklindančio klegesio. 

Gal nusileisti? 

Ne, ne šiandien. 

Net jei kūnas šaukte šaukiasi tekilos. 

Vietoj to grįžta į miegamąjį, atsigula į lovą ir užsi- 
merkia. 

Kurį laiką ryški dienos šviesa dar mirga akyse kaip 
degantys žiburiai ragenoje, bet netrukus apgaubiančioje 
tamsoje ima formuotis siluetai. 

Malina mato Natali Falk kapinėse. Jos lūpos juda, ta- 

čiau iš jų sklinda Peterio Šioldo balsas telefonu. 

Abu jaunuolius vienija melas. 

Vis dėlto jie gana suaugę ir supranta, kad tyla yra jų 
šalininkė, tik ją pasitelkę pavers policijos užduotis beveik 
neįmanomas. 

Mokantys tylėti išlipa sausi beveik iš bet kokios balos. 
Liežuvis yra pikčiausias prasikaltusiojo priešas. 

Malina vėl atsimerkia. 

Girdi iš baro sklindančius balsus. Žvalesni už gir- 
dėtus dieną, nors atskirti žodžių bendrame šurmulyje ir 
negali. 

Užsimerkia. Įsivaizduoja Danielio kūną šalia savojo, 
jo svorį... Gal reikėtų?.. 

Ne. 

Miegoti. 

Pavargusi kaip šuo. 


Universitetinės ligoninės palatoje guli plonyte balta 
antklode užsiklojusi Josefina Davidson. Nori, kad są- 
monė atsimintų tai, ką pamena ir žino kūnas. Tėvai 
sėdi foteliuose prie ligoninės lango, žiūri į negausius 
Linšiopingo žiburius ir taip pat suka galvas: kas nutiko 
Sodininkystės draugijos parke ar kur nors kitur? Kokias 
paslaptis slepia išdegusi žolė, spygliai, lapai, naktis ir 
tamsa? Tuo pat metu ilgisi namų ir savo lovų. 

„Noriu prisiminti, - galvoja Josefina, - tačiau nieko 
neišeina.“ 

„Ar tikrai noriu? Tai, kas įvyko, nenustoja egzistuoti 
vien todėl, kad aš neprisimenu, ar ne? 

Netrukus mane išleis namo. 

Tada atsigulsiu terasoje ir pabandysiu prisiminti. 
Šnibždėsiu sau: prisimink, prisimink, prisimink.“ 


Žemė virš manęs, ar ji ką nors atsimena? 
Zinau, kodėl dabar esu čia. 
Kur esu. 

Aš - Teresa. 

Viršuje turėtų būti naktis. Negirdėti besimaudančiųjų 
balsų. 

Aš čia miegu, tiesa? 

Kaip tai įvyko? 

Kodėl miegu čia? 

Apie ką dabar mano sapnai? 


Sapne skamba Tuvės balsas kambaryje: 

- Laikykis, mama, aš greitai grįšiu. 

Balsas Malinos sapne taria žodžius, kuriuos ji nori 
girdėti: 

— Greitai būsiu namuose. 

„Kas būčiau be tavęs, Tuve? 

Be jūsų?“ 

Štai Tuvė stovi prie jos lovos. Tiesia į ją rankas ir Ma- 
lina jau nori apkabinti, tačiau Tuvės vėl beveik nelieka, 
tik permatomas išstypęs kūnas, tarsi vos matoma holo- 
grama, menkas šiaudas atminčiai ir ilgesiui. 

„Grįžk namo, brangioji. 

Nepalik manęs. Pažadėk.“ 


11. 


Liepos 15 d., ketvirtadienis, ir 
liepos 16 d., penktadienis 


„Tikriausiai barsukas šmirinėja tamsioje pamiškėje. 

Sargyboje svyruoja pušys ir beržai, silpnas nakties 
vėjelis dvelkia nuo Baltijos jūros per šcherų uolas ir ak- 
menis. 

Ko tu ieškai? 

Gal kas palaidotas po žeme? Ar tiesiog nerandi kelio į 
savo olą ir labirintus, kuriuos vadini namais?“ 

Karimas Akbaras sėdi ant trims savaitėms šeimos 
išsinuomotos trobelės laiptų. Šv. Onos šcherai, Kobhol- 
menas. Kelionė irkline valtimi iš prieplaukos Tetio saloje 
ir didžioji švediška ramybė. Karšta, kaip šiemet dar ne- 
buvo. 

Septyni tūkstančiai už savaitę. 

Juoda su baltu nugara. Krebždesys. Ką slepia miškas? 

Švediškas, švediškesnis, švediškiausias. Rusena po va- 
karienės dar neužgesusios anglys. Nuosava medinė prie- 
plauka, nuo jos atsiveriantis vaizdas į ankštą įlankėlę, 
toliau virstančią atvira jūra. Trobelėje miega šeima - 
žmona ir aštuonerių sūnus. „Jam tai tikras rojus. Aš da- 
bar turėčiau miegoti šalia žmonos, tik klausimas, ar ji to 
nori.“ 

Kartais apninka abejonės. Tarsi jų gyvenimo jai ne- 
užtektų. Tarsi norėtų kažko kito. Nesako to žodžiais, pa- 
rodo atstumu arba nebuvimu, kai jis šalia. 

„Nerandu sau vietos, - galvoja Karimas. - Noriu su- 
tvarkyti tai, kas vyksta mieste.“ 

Mergaitės. 

Viena netekusi atminties. Kita dingusi. 

Tada dar Svenas Šiomanas televizoriaus ekrane. Kak- 
ta prakaituota, plaukai susivėlę. 

Danielio Hiogfelto balsas: 

— Ar manote, kad Teresa Ekeved gyva? 

Sveno žvilgsnis išdavė jo nuomonę, kuri akivaizdžiai 
neatitiko žodžių: 

— Darome prielaidą, kad ji nėra mirusi. 

„Velniai griebtų, Svenai, darome prielaidą, kad ji 
gyva! 

Naujienos. 

Kameros. 

„Puiki proga pasigerinti įvaizdį, - galvoja Karimas. - 
Tačiau šis namas yra nuostabi vieta poilsiui, o ir nuotrau- 
kos bei kalbos man juk kaip reikiant įgriso.“ 

Kada tai įvyko? 

80 


Dar net nepradėjo knygos. 

Neturi jėgų išlikti politiškai korektiškas, o tada ge- 
riau padėti plunksną į šalį. 

Miške nerimsta barsukas. 

„Noriu pasidomėti tomis mergaitėmis. Ten kažkas 
vyksta. Kažkas tamsaus. Noriu būti ten, kai viskas iškils 
į dienos šviesą.“ 


Pilve nerimsta ant grotelių kepta mėsa. Pridegusi 
ėriena prašosi lauk. 

Janė prabudo anksti - buvo priverstas skubėti į tua- 
letą. 

Šio vakaro restoranas blogiausias iš visų iki šiol. 

Riebaluoti ryžiai ir prasta mėsa, nors aštuonkojis Tuvei, 
regis, visai patiko. Dabar ji miega. Kiekvienas turi po savo 
devyniasdešimties centimetrų lovą ant baltų akmeninių 
grindų. Aliumininiai balkono turėklai po Janės dilbiais 
dar šilti nuo dienos saulės. Jūra už šimto metrų, palei ją 
driekiasi gatvė su barais, restoranais, suvenyrų parduo- 
tuvėmis ir šventykla. Iš pažiūros masinio turizmo per daug 
nepaveikti baliečiai vilki savo spalvingais apdarais, ore 
tvyro stiprus smilkalų kvapas, jiems traukiant religinėse 
procesijose, apie kurias Janė visiškai nieko nenutuokia. 

Tokia jau čionykštė civilizacija. Ankstyvą rytą Balyje 
odą glosto švelni šiluma. Per vakarienę išgertas vynas su- 
jaukė jo sistemų veiklą ir miegas nebeima. 

Viešbučio restoranas uždarytas. 

Baseinas taip pat. 

Iš vieno vis dar veikiančio baro sklinda silpna muzika, 
tačiau ji netrukdo girdėti Tuvės kvėpavimą. Pagalvoja, 
kad miegodama ji kvėpuoja visai kaip Malina, lėtai ir 
ritmingai, bet kartais ritmą nutraukia beveik dejonę 
primenantis garsas. Jame nėra nerimo ar kančios, tik pa- 
lengvėjimas, tarsi kažkas viduje būtų radęs savo vietą. 

Nakties šiluma kitokia nei Afrikoje. 

Tropikų naktys liūčių laikotarpiu. Nėra nieko į jas pa- 

našaus. 

Kai lietus merkia kiaurai ir gali jausti ant odos augantį 
pelėsį, kai lašų krapnojimas negali paslėpti iš paskos se- 
kančio blogio, braunantis tarp medžių, lapų ir vabzdžių. 

Visada atsiranda kažkas, kas supriešina žmones. 

Religija. 

Kaip Bosnijoje. 

Priklausomybė gentims. 

Kaip Ruandoje. 

Ir visada politika, pinigai, pažiūros bei veiksmai. 

„Ir dar tokie kaip aš. Visada pasiruošę tvarkdariai, 
paprastai pasirodantys iš karto po katastrofos.“ 

Po šviežių ar jau senais tapusių įvykių. Kažkurią isto- 
rijos akimirką tie dalykai susitinka ir viskas apsiverčia 
aukštyn kojomis. Skaudulys pratrūksta smurtu ir nieko 
čia nepakeisi. 

Į veidą dvelkia švelnus vėjelis. 

Afrika. 

Šaltas vėjas. 

Balkanai. 

Žvarbus drėgnas šaltis, kurį visada nešiosis viduje. 

Visai neseniai trūkinėjant ryšiui telefone girdėtas jos 
balsas. Tas pats varginantis vaidinimas, kaip daugybę 
kartų iki tol, žodžiai, kalbos, kuriomis nieko nepasako. 

„Ką aš padariau? 

Malina. 

Ką, po perkūnais, mes padarėme? Ką darome? 

Metas baigti vaikiškus ir pradėti rimtą žaidimą.“ 

Janė grįžta iš balkono vidun. Atsigula į lovą, klausosi 
dukters kvėpavimo. 


Malina sapnuoja virš kietos žemės dvelkiantį šaltą 
vėją. Mažas padarėlis inkščia ir prašosi ant rankų. 

Sapnuoja plyną lauką, dangų ir kamuolinius debesis. 

Sapnuoja, kad plaukia jūroje greta Tuvės ir Janės. 
Šalia plaukia ir ketvirtas žmogus. Beveidis, tačiau nebai- 

sus, greičiau viso žmogiškojo gerumo įsikūnijimas, įma- 
nomas tik šiltame vasaros sapne. 


Sveno Šiomano žmona Sonja žvelgia į sutuoktinį. 
Pilvas, atrodo, ritinėjasi ant čiužinio, veidas išvagotas 
vis gilesnių raukšlių. Klausosi jo knarkimo, kuris, regis, 
garsėja su kiekvienais prabėgusiais metais ir kiekvienu 
pilvą papildžiusiu kilogramu. Tik štai stebuklas — kaip ji 
ištveria tą kriokimą, kuris tapo jos pačios, jos gyvenimo 
ir jų abiejų dalimi? 

Paprastai prabunda apie trečią. 

Tyliai guli šalia ir žiūri pro užtrauktas užuolaidas į 
kartu su metų laikais besikeičiančius sodo kontūrus. 

Vasaros sutemos nerimtos. 

Medžiai - obelys, kriaušės ir slyvos - matosi aiškiai 
ir net fantazija negali paversti jų kuo nors kitu nei me- 
džiais. 

Dažnai apsimeta mieganti, kai jis išslenka į rūsyje į- 
rengtas dirbtuves. Žino, kad nori būti tikras, jog ji miega. 
Niekada nepaliktų vienos lovoje, jei išsiduotų esanti pra- 
budusi. 

Birželį nusipirko naujas tekinimo stakles. 

Ištekins daugybę indelių. Pradėjo pardavinėti juos 
rankdarbių parduotuvėje prie pilies. 

Rugpjūtį keliaus į Vokietiją. 

Svenas spyriojasi, bėgant metams vis labiau privengia 
tolimų kelionių, o ją tai vis labiau traukia. 

— Turime nukeliauti į Australiją. Pažiūrėti, kaip seka- 
si Joakimui. 

— Devyniolika valandų lėktuve? Berniokas juk pats 
grįš per Kalėdas. Nejau to negana? 

Automobiliu į Vokietiją. 

Maži keliukai. 

Viešbutis, kuriame, regis, daugiau niekas negyvena. 

Svenas. 

Jie vedę daugiau nei trisdešimt metų. 

Mato jo nerimą sapne, mergaites, visas baisybes, apie 
kurias ji skaitė laikraščiuose, o jis vengia kalbėti. 


"Prabudęs Zekė Martinsonas eina į namo Landeryde 
virtuvę ir įjungia kavos aparatą. 

Patalpoje pasklinda kofeino, žvalumo ir naujos die- 
nos kvapas. 

Viryklės laikrodis rodo 05.23. 

Beveik visada ramiai išmiega visą naktį ir gerai pa- 
ilsėjęs prabunda anksti ryte. 

Namas prišilęs. 

Mažiausiai dvidešimt aštuoni laipsniai. Žmona norė- 
jo pirkti oro kondicionierių miegamajam, bet šiluma il- 
gai netruks, o tada dešimt tūkstančių šuniui ant uode- 
gos. Tik kas tie dešimt tūkstančių? 

Martinas uždirbs milijonus. Tiesiog žaisdamas tą 
prakeiktą ledo ritulį. Jau uždirbo. 

Nors visi darbai geri, išskyrus blogus. 

Palyginti su ledo ritulininkais, smegenų chirurgai 
gauna grašius. Ką tada kalbėti apie slaugytojus? 

Visa tai - prastas pokštas. 

Ir dar tos mergaitės. Teresa ir Josefina. Kas vyksta? 

Prakeikti prievartautojai iš Bergos. Snargliai su im- 
portuotu nesveiku požiūriu į moteris. Jie žadina viduje 
pačius blogiausius jausmus. 

Peteris Šioldas. Natali Falk. 

Ką jie slepia? 

Zekė įsipila puodelį kavos. Atsargiai siurbčioja karštą 
gėrimą, jaučia, kaip organizmas bunda vien nuo per no- 
sį traukiamų garų. Padeda puodelį ant stalo ir išėjęs į 
prieškambarį atidaro lauko duris. 

Ramybės apgaubtas sodas. Gėlės, krūmai, medžiai. 
Kaip juodi sustingę žmonės. 

Prieš mirdamas tėtis dešimt metų pragulėjo Olerydo 
ligoninėje. Nejudėdamas, įkalintas Parkinsono savo pa- 
ties viduje. Negelbėjo nei seni, nei nauji vaistai. Kaip lapų 

netekęs medis sode. 

Zekė išeina į kiemą tik su trumpikėmis. 

Kaimynų nėra namuose arba dar miega, jei netyčia 
ir būtų. 

Atidaro pašto dėžutę, įkiša ranką ir ištraukia „Cor- 
ren“. 

Užmeta akį, ar viduje nėra reklaminių lankstinukų, 
tačiau ten tuščia, tik pora kampe besislepiančių apatiškų 
auslindų. 

Pakelia laikraštį aukštyn tokiu kampu, kad aušros 
šviesoje galėtų įskaityti tekstą ir įžiūrėti nuotraukas pir- 
mame puslapyje. 

Teresos Ekeved atvaizdai. 

Ta pati juostelė, iš kurios vakar tėvai davė nuotraukų 
ir jiems. 

Dingo prieš savaitę... Tėvai prašo visuomenės pa- 
galbos... 

Zekė perlenkia laikraštį. 

Kava. 

Turi išgerti dar kelis puodelius. 

Išvalyti ir praskaidrinti smegenis. 

Šiandien laukia rimti darbai. 

Šviesios Peterio Šioldo garbanos ir liesas, beveik ne- 
sveikai perkaręs kūnas. Jo tėtis Stenas — ryžtingų žalių 
akių ir aštrių veido bruožų vyras — atrodo sutrikęs, kai 
kavos kambarėlyje kėdėje įsitaisęs sūnus susikelia basas 
kojas vieną ant kitos. 

Nė vienas neatrodo pavargęs, nors turėjo išvykti iš 
sodybos labai anksti. 

Malina iš karto pastebi. 

Peteris Šioldas žino tylos vertę. 


Kodėl? 

„Nes yra dalykų, kurie priklauso tik tau, Peteri?“ 

Malina atsisėda, o Zekė nueina prie kavos automato. 

— Gal kas norėsite kavos? 

Bet tėvas su sūnumi atsisako, taip pat ir trimis puo- 
deliais namuose išsibudinusi Malina. 

- Ačiū, kad atvykote taip anksti. 

Ant sienos kabantis laikrodis rodo po aštuonių dvide- 
šimt. 

— Kelyje sugaišome vos kiek daugiau nei valandą, - 
atsako Stenas Šioldas. - Dingus Teresai tai mažiausia, ką 
galime padaryti. 

Malina įsmeigia akis į Peterį Šioldą. 

„Ką matau jo veide?“ 

„Baimę? Skeptiškumą? Tylą.“ 

— Judu su Teresa tikrai pora? - paklausia Malina. 

Atsakymas pasigirsta iš karto. Liesa Peterio Šioldo 
ranka perbraukia plaukus. 

- Taip. 

Zekė atsisėda prie stalo su garuojančios kavos puo- 
deliu. 

- Bendraujate ne kažin kiek, - sako Stenas Šioldas sū- 
nui. 

— Ką tu apie tai išmanai? Mes pora. 

- Ar paskutinio susitikimo metu nepastebėjai ko nors 
keisto? - klausia Malina. 

- Ne, o kas tai galėtų būti? 

— Minėjai šokius, kuriuose susipažinote. Tokie nie- 
kada nebuvo rengiami, - ištaria Malina. 

Peterio Šioldo žvilgsnis klaidžioja, paskiau jis užver- 
čia akis. 

- Gerai jau. Susitikome mieste. Nenorėjau, kad ži- 
notumėte, jog kartais trinuosi po miestą. 

- Bet mieste būti juk niekas nedraudžia, Peteri. 

- Nedraudžia? Paprastai skamba kitaip. Išgirskite pa- 
galiau: mes esame pora. Tik susitikome ne ten, kur sa- 

kiau. O per atostogas buvau kaime. 

— Tas tiesa, - patvirtina vėl ryžto kupinu balsu Stenas 
Šioldas. 

— Gal sakydamas, kad eini susitikti su Teresa, iš tiesų 
eini pasimatyti su kitais žmonėmis? - išrėžia Malina Pe- 
teriui į veidą. 

- Ir kas tai galėtų būti? 

— Tu papasakok. 

— Nėra ką pasakoti. 

- Tikrai? - klausia Zekė. - Ar tikrai? 

- Kojūs siekiate? - įsiterpia Stenas Šioldas. 

Peteris Šioldas šypsosi. 

— Daugiau neturiu ką pasakyti. 

- Ir nežinai, ar Teresa neidavo susitikti su kai kuo ki- 
tu, kai sakydavo, kad eina į pasimatymą su tavimi? - tęsia 
Zekė. 

— Mes esame pora, jau sakiau. 

— Neatrodai labai susikrimtęs, kad ji dingo. 

- Ir dar kaip. Man neramu. Tik rodau tai savaip. 

- Savaip? 

Peteris Šioldas atsilošia kėdėje ir nubraukia nuo kak- 
tos plaukus. 

„Ak tu, mažas niekšeli, - galvoja Malina. - Kiek tau? 
Keturiolika? Penkiolika? Ir jau toks... Taip, koks?“ 

Akys. Malina įsižiūri. 

„Gėda. Tame žvilgsnyje yra gėda. Ir baimė. Turėčiau 
apkabinti, bet tu pasistengei, kad tai būtų neįmanoma. 

- Klok viską, ką žinai ir kas gali būti įdomu mums, - 
sako Malina. 

- Priešingu atveju... 

- Neįsijauskite, - įsiterpia Stenas Šioldas. - Ar mano 
sūnus kuo nors įtariamas? 

— O Natali Falk? - klausia Malina. 

Peteris Šioldas vėl šypsosi, atrodo, prieš išsižiodamas 
apsvarsto atsakymą. 

— Mokyklos draugė. Ne daugiau. Mums trims patin- 

ka panaši muzika. 

- Ir kokia gi? 

- Visa tai, kas nauja, - atsako Peteris Šioldas. - Aš tik- 
rai daugiau neturiu ką pasakyti. Ar jau galime eiti? 

- Teresa dingusi. Mergina, vardu Josefina, išprievar- 
tauta, - sako Malina. - Papasakok mums, ką slepi. Da- 
bar. Ar pažįsti Josefiną? 

- Nepažįstu jokios Josefinos. 

— Mano sūnus sakė, kad papasakojo viską, ką žino, - 
įsiterpia Stenas Šioldas ir atsistoja. - Eime, Peteri. 

— Ne viską, - atšauna Zekė. 

Tėvui su sūnumi palikus nuovadą Malina ir Zekė įsi- 
taiso prie savo darbo stalų. 

- Jis pasakoja ne viską, - pakartoja Zekė. 

- Gal ir tu nepasakotum būdamas jo vietoje. 

— Manai, varžėsi tėčio? 

— Ne. Tėtušis pažįsta savo sūnų. Manau, jis nebuvo 
suinteresuotas, kad Peteris pasakytų ką nors daugiau. 

— Kaip manai, ką jis žino, Malina? 

— Kažką, Zeke, kažką. 

Paauglių pasauliai. 

Tuvės pasaulis. 

Juk iš pradžių ir ji nepasakojo Malinai apie Markusą, 
nors Malina tikėjosi, kad Tuvei augant jų gyvenime at- 
siras daugiau bendrumo ir sąlyčio taškų. 

Ar taip atsitiko? 

Ne. 

Taip. 

„Ne. Nemeluok sau, Malina.“ 

„Nežinau, ar Tuvė turi nuo manęs paslapčių. Dievaži, 
kartais aš ją erzinu. Kartais, - pagalvoja Malina, - beveik 
matau, kaip ji negali pakęsti manęs ir to gyvenimo, kurį 
gyvenu.“ 

„O gal aš pati negaliu pakęsti? Gal per griežtai verti- 
nu dukterį? 

Tikriausiai taip ir yra. 

Neabejotinai.“ 


Svenas Šiomanas sudribęs ant kėdės prie stalo susi- 
rinkimų salėje. Raukšlių išvagoti žandai įraudę nuo 
karščio ir galbūt miego stygiaus šiąnakt. 

Lygiai devinta valanda. 

Rytinis pasitarimas šį penktadienį prasideda tiksliai 
numatytu laiku. 

Šalia sėdi Vilis Andersonas iš technikos skyriaus. 

Priešais Andersoną padėtas apvalių formų Teresos 
Ekeved kompiuteris. Interneto kabelis bejėgiškai karo 
virš grindų, tačiau, regis, vis tiek nori kažką papasakoti. 

Zekė su Malina stovi Viliui Andersonui už nugaros 
įsmeigę akis į monitorių. Malina pagalvoja, kad jis gerai 
padirbėjo, kad ir ką ten būtų atradęs. 

— Na? - ištaria Zekė. 

- Kompiuteriu naudojosi ne per dažniausiai, - sako 
Vilis Andersonas. - Neradau jokių nuotraukų, tik po- 
rą biologijos rašto darbų. Galiu patikinti, kad tikrai ne- 
sudomins. 

Andersonas. 

„Ar jis gali spręsti, kas mus domina?“ - mąsto Malina. 

Biologijos rašto darbai. 

Tikriausiai gali. 

— Kas dar? 

Savo balse Malina girdi lūkesčius. 

- Ji reguliariai valydavo interneto naršyklės atmintį, 
todėl nelabai galiu atsekti, kokiuose tinklalapiuose 
dažniausiai lankydavosi. Ta informacija gali būti stan- 
džiajame diske, dar galima ištraukti iš tiekėjo serverių, 
bet tai užtrunka. 

— Kiek? 

— Kelias savaites. Išvalytos naršyklės atminties pėd- 
sakų fragmentai lieka standžiajame diske. Kol gaunama 
suprantama visuma, praeina nemažai laiko. Vasarą 
plačiajuosčio ryšio tiekėjas per daug neapsidžiaugs pa- 

prašytas patikrinti serverių sąrašus. 

- Bet? 

Iš Vilio Andersono balso Malina girdi, kad jis aptiko 
kai ką daugiau. 

- Iš to, ką pavyko rasti naršyklės atmintyje, matyti, 
kad turi paskyrą „Facebook“. 

Vilis Andersonas suspaudžia reikiamą tinklalapį. 

Teresos Ekeved veidas. 

Nekaltas. Tuo pat metu atšiaurus. 

Jokių įrašų. Vos keli draugai: Peteris Šioldas, Natali 
Falk. Komentarus rašo tik vienas, Lovelygirl slapyvardžiu 
prisistatantis Žmogus. 

„Labas, brangute!“ 

„Na ir graži gi tu.“ 

„Suck me.“ 

— Ar galima išsiaiškinti, kas ta Lovelygirl? - klausia 
Malina. 

— Registruota narė, tačiau paskyros neturi, - atsako 
Vilis Andersonas. - Galiu susisiekti su „Facebook“ ir pa- 
prašyti informacijos, kuri nuvestų iki jos. 

- Kas dar? 

Pagyvėjęs Sveno balsas su palengvėjimo gaidele. Lo- 
velygirl, kažkas, už ko galima užsikabinti. 

- Dar turi „Yahoo“ elektroninio pašto dėžutę, - atsa- 
ko Vilis Andersonas, - bet prie jos negaliu prisikasti. 

- Ar su „Yahoo“ pavyktų susitarti greičiau nei su „Fa- 
cebook'? 

- Vargu. Šiandien susisieksiu ir su vienais, ir su kitais. 
Pažiūrėsime. 

- Taip ir padaryk, - pritaria Svenas. - Būtinai pabrėžk 
reikalo skubumą. 

— Nieko „MySpace“? „Youtube“? 

Malina prisimena prieš kelerius metus „Youtube“ 
pasirodžiusį įrašą, kuriame užfiksuota, kaip išprievar- 
taujama ir sumušama paauglė. Paaiškėjo, kad kankinto- 
jai buvo jos geriausi draugai. 

Peteris Šioldas. Natali Falk. Kankintojai? 

— „MySpace“ nieko. „Youtube“ netikrinau, bet šian- 
dien galėsiu pažiūrėti. 

— Taip ir padaryk, - vėl pakartoja Svenas. - Taip ir 
padaryk. 

- Peteris Šioldas ir Natali Falk irgi neturi paskyrų? 

-Ne, bent jau man nepavyko rasti, - atsako Vilis An- 
dersonas ir atsistoja. Plonos smėlio spalvos medvilninės 
kelnės kabo virš liesų kojų. 

Andersonas. 

Keturiasdešimties. 

Nors atrodo penkiasdešimties. 

- Greitai apsisukai, - pagiria Svenas. 

- Nebuvo sunku, - kuklinasi Vilis Andersonas iš- 
jungdamas kompiuterį ir pasikišdamas po pažastimi. 

- Paskambinsiu, - ištaria išeidamas. Susirinkimų 
salėje lieka tik karštis ir uždaromų durų trinktelėjimas. 

— O judu ko dabar griebsitės? 

- Aplankysime Behzadą Karami. 

Tada salėje įsigali tyla. Ypatinga tyla. Malina ją pažįsta 
ir mėgsta. Tyla, kai policininkų nuojautos virsta mintimi 
ir dėmesio verta tyrimo linija. 

- Lesbietės, - ištaria Svenas. - Gal yra lesbietiškas 
motyvas? Ta Lovelygirl iš „Facebook“ primena homo- 
seksualią. 

— O Natali Falk yra vyriško sukirpimo, - papildo Zekė. 

Malina pagalvoja, kad jis vadovaujasi stereotipais, 
tačiau viduje pritaria. Jaučia salėje tvyrančias nuojautas. 

- Gali būti lesbietiškas ryšys. Turėkite tai omenyje, - 
sako Svenas. 

- Gal Natali Falk žino, kas ta Lovelygirl? - svarsto 
Malina. 

— Metasimtis prievartautojų, - ištaria Zekė ir atsistoja. 
Žvilgsnis kupinas laukimo. 

Kodas. 

Tai spynai reikia prakeikto kodo. 

Jau ir truputį po pusės dešimtos. Jiedu stovi prie dau- 
giabučio laiptinės įrengto nedidelio stogelio šešėlyje. 
Kadaise geltonos fasado plytos patamsėjo ir tapo ochros 
spalvos. Aplinkui žolynai ir lysvės. Niekam neįdomios 
ir niekas negauna atlyginimo už jų priežiūrą. Nuorūkos, 
skardinės, sudaužyti žalio stiklo buteliai. 

Durų langelyje Malina regi save pačią. Veidas netik- 
roviškai ištįsęs, oda, regis, blizga. 

Berga. 

Mašiną paliko nutriušusiame centre. Poliklinika, ilgai 
dirbanti parduotuvėlė ir picerija. Toliau - tuščios par- 
duotuvės patalpos su faneros lakštais languose. 

Berga. 

Vos keli kilometrai nuo miesto centro, mažiau nei 
septyni šimtai metrų nuo Ramsbhelio. 

Kitas pasaulis. 

Bedarbiai. 

Imigrantai. 

Ir kaip visada - vienišos mamos, besistengiančios 
išauklėti savo vaikus dorais žmonėmis, kiek tik leidžia jė- 
gos atidavus dešimt valandų prastai mokamam darbui. 

Šeimas palikę tėvai čia realybė. 

Nors ir vasara, daugelis Bergos gyventojų neabejoti- 
nai yra namuose. 

Už dviejų namų nuo tos vietos, kur stovi dabar, 
Malina rado mirtiną dozę susileidusį mokyklos laikų 
draugą. Vieno kambario butuke pirmame aukšte. 
Pirmaisiais darbo Linšiopingo policijoje metais, ką tik 
baigusi policijos mokyklą ir grįžusi čia su Tuve. 

Iš buto smirdėjo. 

Paskambino kaimynai. 

Atvažiavę su kolega rado jį gulintį ant grindų šalia 
lovos. Aplinkui tvyrojo neįtikėtinas jovalas. Kūnas dvo- 
kė. Neabejotinai buvo išpampęs, tačiau kai atrado - jau 

sukritęs. 

Jimmy Svennssonas su trimis n. 

Buvęs mokyklos gražuolis, virtęs narkomanu ir gavęs 
galą nuo heroino. 

Kuo smirda dabar? 

Susvilusia vasara. 

— Ką darysime su durimis, Malina? 

- Lauksime, kol kas nors eis. 

— Gal tu... 

- Pajuokavau, Zeke. Rytinis pokštas, - nuramina 
Malina ir iš vidinės žydro švarkelio kišenės išsitraukia 
pluoštą raktų. Įkiša į spyną visraktį ir pasukioja. 

- Tokios spynos - vieni juokai. | 

Zekė neslepia susižavėjimo. 

- Turiu pripažinti, pašėlusiai mitriai darbuojiesi, Fors. 

Gelsvai žalsvas pelėsiais atsiduodančios laiptinės sie- 
nas būtų metas perdažyti. 

Lifto nėra. 

Šnopuodami pakyla į trečią aukštą. 

- Galvą guldau, kad miega, - ištaria Zekė ir nuspau- 
džia Behzado Karami durų skambutį. 


Jie vis skambina ir skambina. 

Malina renka Behzado Karami mobiliojo numerį. 
Laidinis telefonas nenurodytas. 

Bute turėtų skambėti visi kampai. 

Buvo tokia girta, kad visiškai nesiorientavo. 

Ragelyje pasigirsta balsas. Kalba vietiniu dialektu 
beveik be akcento, nors čia Karami atsikėlė gyventi bū- 
damas aštuonerių. 

— Ar žinai, kiek valandų, prakeikta kiaule? 

- Skambina Malina Fors iš policijos. Jei atidarysi du- 
ris, skambutis nutils. 

Zekės pirštas spaudžia durų skambutį. 

— Ką? 

- Atidaryk duris. Mes laiptinėje. 

— Prakeikimas. 

Ragelyje Malina girdi judantį kūną, tada bildesys už 
durų, o Zekės pirštas toliau spaudžia skambutį, kurio 
garsas prasiveriant durims vis stiprėja. 

- Labas rytas, Behzadai. Ar tik nebūsi vėl prisiviręs 
košės? 

Zekės balsas kupinas pasidygėjimo. Pirštas atleidžia 
skambutį. 

Behzado Karami veidas sutinęs nuo miego, galbūt al- 
koholio ir dar bala žino ko. Tatuiruota viršutinė kūno da- 
lis, galinga pečių juosta, ant kaklo - žvėrių nagų ir dantų 
vėrinys. Devyniolikos. Jo didelis, juodas, blizgantis kaip 
gyvatė BMW stovi centre. 

Kita vertus... 

Po nepilnamečių kolonijos už nieką nenuteistas. „Pa- 
tupdyti už išprievartavimą taip pat negalėjome, vadinasi, 
gal jo „reikalai“ visai neblogi? Aš juk nieko nežinau“, - 
mąsto Malina. 

— Mes užeisime, - ištaria Zekė ir, kol Behzadas Kara- 
barį ir toliau į vienintelį kambarį. 

Behzadas Karami dvejoja. 

Nuo tada, kai sėdėjo areštinėje, kol buvo svarstoma, 
kaip klasifikuoti jų pasilinksminimą su visiškai gir- 
ta Luvisa Jelmstet, jam prilipo tam tikra etiketė. Iš- 
prievartavimas ar sunkaus laipsnio seksualinis išnau- 
dojimas? 

Tačiau byla subliūško. 

Ji pati sutiko, liudininkai matė šokančią diskotekoje su 
Behzadu Karami ir Ali Šakbari bei savo noru su jais iš- 
einančią, nors jau tada buvo tokia girta, kad sunkiai lai- 
kėsi ant kojų. 

- Senokai nesitvarkei, Behzadai? - prataria Zekė. - 
Nors ko norėti iš tokio mamos išlepinto peniukšlio. 

Behzadas Karami stovi priešais Maliną kambaryje. 
Ant nugaros puikuojasi įmantrus ugnimi spjaudantis 

drakonas. 

— Tvarkausi kada panorėjęs. Tai ne tavo reikalas, su- 
mautas fa... 

— Nagi, pabaik! - sušnypščia Zekė. - Make my day. 
Tik ištark, ką norėjai pasakyti. 

— Nesikarščiuok, Zeke. Sėskis ant lovos, Behzadai. 

Kambario tapetai gausiai pradeginti ir išmarginti 
dėmių, lovoje sujaukta suplyšusi rožinė patalynė, už- 
trauktos žaliuzės neleidžia matyti Bergos namų stogų. 
Ant sienos kabo milžiniškas plokščiaekranis televizorius, 
didesnę dalį grindų užima muzikinis centras ir garso 
kolonėlės. Virtuvė stebėtinai švari, tarsi būtų visai ne- 
seniai naudota ir kruopščiai iššveista. 

Behzadas Karami klesteli ant lovos, pasitrina akis ir 
sako: 

— Velnias, nejau negalėjote atsibelsti truputį vėliau? 
Ko, po perkūnais, jums reikia? 

- Vakar buvo išprievartauta mergaitė. Rasta prie 
Sodininkystės draugijos parko, - ištaria Malina. 

— Nieko apie tai nežinai? - klausia Zekė. 

Behzado Karami galva nusvyra žalių plastikinių grin- 
dų link. Lėtai ją purtydamas ištaria: 

— Mes neprievartavome Luvisos ir aš nesu išprie- 
vartavęs nieko kito. Supraskite tai pagaliau. Kada jūs tai 
suvoksite? 

Balsas. 

Staiga atsiranda baimės gaidelė. 

Už galingų raumenų ir tatuiruočių slepiasi berniukas 
ir vyras, kuriam gėda, kai už nugaros šnibždasi savo 
verdiktą priėmusi mažo miestelio bendruomenė: „Va, 
eina tas, kuris išprievartavo... Beždžionžmogis. Tokie jau 
jie yra, tie prakeikti... 

— Kur buvai užvakar naktį? 

-— Pas tėvus. Atvažiavo giminių iš Irano. Galite pa- 
tikrinti. Septyni žmonės paliudys, kad buvau ten ma- 
žiausiai iki penkių ryto. 

— O paskui? 

— Tada grįžau namo. 

Nieko neatsimenanti Josefina. Buvo užpulta po kino 
ar prieš? Kurią valandą? 

— Grįžai tiesiai namo? 

— Sakiau juk. 

- Ir kodėl turėtume tuo tikėti? - klausia Zekė, pa- 
glostydamas Behzado Karami galvą. 

— Ar žinai, ką vakar veikė Ali? 

— Ne. Neįsivaizduoju. Kabinėsitės ir prie jo? 

Malina mato, kaip Zekė sirpsta, kaip tvardosi, kad 
nepultų Behzado Karami kumščiais. Vietoj to klausia 
pakeltu balsu: 

- Vadinasi, po šventės nenusliūkinai į Sodininkys- 
tės draugijos parką ir nepatykojai kokios susivėlinusios 
mergužėlės? 

Malina žengteli atgal į prieškambarį. Eina į virtuvę, 
kuri skiriasi nuo likusios buto dalies kaip diena nuo 
nakties, - nuo švaros blizga tegul ir truputį padėvėtų 
spintelių stiklai. 

Perbraukia ranka kriauklę - kvepia citrinų aromato 
valikliu „Yes“. Atidariusi spintelę mato nepradarytą bu- 
telį „Klorin“. 

Girdi iš kambario sklindantį Zekės maurojimą. 

Žino, kad Zekės pyktis gali įvaryti tiek baimės, jog ki- 
tą sykį ištraukia tiesą ir prisipažinimus, kai to mažiau- 
siai tikiesi. 

- Bet tu tikrai nesveikas, fare! 

Į prieškambarį išėjusio Zekės akys pajuodusios iš pyk- 
čio. 

- Čia jau baigėme, - ištaria. - Ką manai? 

— Dar ne visai, - sako ji ir eina pas Behzadą Karami. 

Tas sunkiai gaudydamas orą sėdi ant lovos krašto. 

- Virtuvė. Kodėl tokia švari? 

— Mama užvakar sutvarkė. 

— Dar vienas dalykas: ar žinai, kur rasti Ali? 

— Pabandykite jo tėčio gėlių parduotuvėje Taneforso 
kelyje. Interflora. Padeda ten vasarą. 


Mašinoje ūžia oro kondicionierius. 

Malina vairuoja. 

Zekė visa gerkle traukia kartu su choru. 

Sundsvalio bažnytinis choras atlieka ABBA kūrinius. 

The winner takes it all, the winner takes... 

Dainuojančio Zekės balse nelieka jam kalbant girdi- 
mo gergždesio. Malina išmoko pakęsti tą muziką. Vie- 
na vertus, ėmė suprasti grupinio dainavimo grožį, bet 
labiausiai todėl, kad mato, ką muzika, bendrumas ir įsi- 
liejimo į kolektyvą jausmas daro su Zeke, kuris per kelis 
mirksnius iš adrenaline paskendusio patino virsta links- 
mai dainuojančiu, beveik harmoningu vyru. 

Jie važiuoja Taneforso pusėn. 

Pravažiuoja tuščias riedlentininkų rampas ties Juha- 
nelundu, iki geltonumo išdegintą nepjautą žolę mažuose, 
visų pamirštuose tarp upės ir daugiabučių plytinčiuose 
laukuose, tada Braskeno tiltą ir kairiau karštyje kepan- 
čius spalvotus „Saab“ gamyklos pastatus. 

Lėktuvų pramonė. 

Iš tiesų - ginklų. 

Ir vis tiek tai miesto pasididžiavimas. 

„Toks yra Linšiopingas, - mąsto Malina. - Pilnas pasi- 
tikėjimo savimi, beveik pasipūtęs, trokštantis būti gražus 
ir pastebimas, mažas išblizgintas metropolis dideliame 
dideliame pasaulyje. Nenorintis būti provincija, puose- 
lėjantis iliuzijas apie didybę, tačiau stokojantis identiteto 
ir stiliaus pojūčio. Todėl sunku įsivaizduoti labiau už 
Linšiopingą provincialų miestą.“ 

— Ką mintiji, Malina? 

— Apie miestą. Kad ir kaip būtų, visai neblogas. 

- Linšiopingas? Ar kas nors sakė kitaip? 

Zekės klausimui tebekabant ore, suskamba Malinos 
mobilusis. Signalas perpjauna saloną ir smelkiasi į klau- 

sos organus. 

- Baigiau mėginių analizę, Malina. Ištyriau universi- 
tetinės ligoninės gydytojų rastas daleles Josefinos Da- 
vidson viduje. 

Karin Juhanison balsas. 

Šaltas ir skaidrus kaip ledas tokiame karštyje. 

— Atvažiuojame, - ištaria Malina. - Tik prieš tai dar 
sutvarkysime vieną reikalą. 

Daugelis lašų išgaruoja ir išnyksta dar nespėję pasiek- 
ti nesuskaičiuojamų vazoninių gėlių, išrikiuotų lentyno- 
se po įlinkusiomis raudonos spalvos markizėmis. Triukš- 
mingas gėlių drėkintuvo dūzgesys skverbiasi Malinai į 
smegenis, tačiau įžengus į drėgną parduotuvės vėsą kaž- 
kur išgaruoja. 

Aukštaūgis tamsaus gymio vyras prie prekystalio iš 
karto įsitempia, tarsi kažką nujausdamas. Atpažįsta juos, 
tuo Malina nė kiek neabejoja. 

Ji parodo pažymėjimą. 

Vyras linkteli, bet nieko nesako. 

- Ieškome Ali Šakbari. 

- Ko šį sykį prisidirbo? 

Balsas nusiminęs ir tuo pat metu piktas. 

— Gal ir nieko, - atsako Malina. - Bet mums reikėtų 
su juo šnektelėti. 

Vyras parodo į duris su plastikiniu langu. 

- Sūnus sandėlyje. Galite užeiti. 

Ali Šakbari stovi prie suolo, priveržto prie baltomis 
plytelėmis išklijuotos sienos, ir karpo raudonas rožes. 
Visas kambarys paskendęs specifiniame maloniame 
aromate. Pamatęs juos išsigąsta, rudų akių žvilgsnis 
stebėtinai vandeningas. „Ar tik neketini sprukti?“ - pa- 

galvoja Malina. 

— Ali, - ištaria Zekė. - Kaip sekasi? 

Nieko neatsakydamas Ali Šakbari lėtu judesiu pa- 
deda sekatorių ant suolo. Puikios formos lieknas, gys- 
lotas kūnas apvilktas darbiniais drabužiais iš baltos 
medvilnės. 

— Ką veikei užvakar naktį? 

- O ką? 

Dabar įžūlus. 

Malina papasakoja apie parke rastą Josefiną Da- 
vidson. 

- Vadinasi, manote, kad esu su tuo susijęs? 

— Mes nieko nemanome, - atšauna Malina. - Tai ką 
veikei? 

- Su tėčiu tvarkėme sandėlį. Baigėme trečią nakties. Per 
tokius pasiutusius karščius geriausia dirbti naktimis. 

— Tai tiesa. 

Ali Šakbari tėvas stovi sandėlio tarpduryje. Laiko du- 
ris praviras. Jo autoritetas veržiasi per kraštus. 

— Tada parvežiau namo. Buvo ten apie pusę keturių. 

Malina apsižvalgo sandėlyje. 

Išblizgintas kiekvienas kvadratinis centimetras, šva- 
ru kaip ligoninėje. 

„Pernelyg švaru“, - pagalvoja ir pakelia nuo suolo 
raudoną rožę. 

- Šitos gražios, - ištaria. 

- Aukščiausios rūšies, - pritaria Ali Šakbari tėvas. 


Žmonės būna dviejų rūšių. Persekiotojai ir persekioja- 
mieji. 

Kol kas tyrime ši stadija dar nepasiekta. 

„Gal tai mes esame medžiojami ir blaškomės karšta- 
me vėjyje kaip smulkios dulkelės? - galvoja Malina. - 
Kol kas dar nepasiekėme taško, nuo kurio pavirstame 
persekiotojais. Dar ne. Bet gal dabar viską pakeis tai, 
ką matau po stiklu šiltoje keturių aplink mažą, tačiau 

tvirtą mikroskopą plieskiančių lempų šviesoje. Galbūt 
mėlynoje spalvoje slypi atsakymas. Irgi mėlynas.“ 

Dalelės tokios mažos, kad net erzina akis. 

Mikroskopinių gabalėlių kraštai tarsi nukirsti. 

Belangė laboratorija KTL rūsyje trenkia chemikalais 
ir valikliais. Iš traukos spintos sklinda dūzgesys. 

Šalia Malinos giliai kvėpuoja Zekė, galvoje skamba 
Karin balsas: „Žinau, ką gydytojai joje rado, Malina.“ 

— Matai dažų likučius, - ištaria Karin. - Naujo tipo, 
paprastai naudojami plastikui. 

Mėlynos dalelės mirga Malinai akyse. Liejasi. 

Gal apačioje kruta tiesa? 

Ar kas kita? 

Pirma nuojauta. 

Mėlyna spalva, judančios dalelės, tarsi būtų gyvos pa- 
laidotos po tuo stiklu. 

Malina pakelia galvą nuo mikroskopo ir pažvelgia į 
Karin. 

— Nuo kokios daikto gali būti tie dažai? 

Zekės balsas nekantrus ir irzlus nuo pastovaus liepos 
slėgio arba vien tik nuo fakto, kad kambaryje yra Karin. 

Švelnus Karin tembras: 

— Neįmanoma pasakyti. Gali būti tūkstančiai dalykų. 

— Pavyzdžiui? 

- Pavyzdžiui, laistymo žarna, pigaus mopedo ran- 
kena, šaukštas salotoms, šviestuvo kojelė, žaislinis kas- 
tuvėlis. 

Malina, Zekė ir Karin nutyla. 

Josefina Davidson penetruota jai apie tai nežinant. 

Teresa dingusi. „Facebook“ paskyroje jaučiamos les- 
bietiškų santykių užuominos. Ta Lovelygirl. 

Ar tai susiję? 

Į vaikiną panaši Natali Falk. Ką turi vaikinai, ko ne- 
turi merginos? 

Koks balsas? 

Čia ir dabar? 

Malina įsiklauso. Akyse kažkas pradeda įgauti formą. 

Ką sako tyrimo mergaitės? Teresa, Josefina, Natali? 

— Arba vibratorius, - ištaria Malina. - Vibratorius. 

Pati nežino, iš kur tie žodžiai, bet jie nuskamba. 

- Žinoma, gali būti vibratorius, - atsako Karin. - 
Tikrai įmanoma. 

— Nuo ko pradėti aiškintis? - klausia į Karin atsisuku- 
si Malina. - Ar apskritai įmanoma kas nors daugiau nei 
spėlionės? 

- Gamintojai turi registrus. Galime pradėti tikrinti 
nuo labiausiai tikėtinų variantų asortimente. Turiu ome- 
nyje tai, kas galėjo būti nudažyta ta spalva. Pavyzdžiui, 
vibratorius. 

— Ką manai, Malina? - klausia Zekė. 

— Nežinau, bet vibratorius visai tiktų. Buvo pene- 
tracija, tačiau vagina nesužalota. Tarsi įrankis būtų tam 
pritaikytas. 

- Bet juk sužaloti galima ir vibratoriumi? 

- Taip, jei elgiamasi grubiai, tačiau tokiu atveju gali- 
ma sužaloti bet kuo. 

— Mano patirtis byloja, kad prievartinės penetracijos 
tam nepritaikytais daiktais atveju vagina beveik visada 
būna sužalojama, - sako Karin. - Tai tikrai galėjo būti 
vibratorius. Juo labiau kad būna ir minkštų, ir kietų mo- 
delių. 

- Esi ekspertė tuo klausimu? - pasidomi Zekė. 

— Ne, - atsako Karin, - tačiau tiek žinau. 

Spėjimas apie Josefinos Davidson viduje rastų dažų 
kilmę. Malina pagalvos apie Mariją Murval, prieš kele- 
rius mėtus Šelmu miške išprievartautą jauną moterį, 
kuri dabar nepratardama nė žodžio leidžia dienas psi- 
chiatrijos ligoninėje. Prisimins šiurpią ataskaitą apie 
išdraskytus vidaus organus. Šią žiemą tiriant kitą bylą 
Vadstenoje matytą ant lovos sėdinčią jos figūrą. 

„Tai labiausiai tikėtina, - pagalvoja Malina ir prisi- 
verčia grįžti prie konkrečių dalykų. 

Tūkstančiai dalykų, jų ženklai, geriau įsiklausyti į tai, 
ką jie byloja dabar. Kaip tik tuo metu ankštoje patalpoje 
sukosėja oro kondicionierius, jo negalia persiduoda ven- 
tiliacijos vamzdžiams ir įsigali tyla. Beveik iš karto ima 
smelktis žlugdantis karštis. 

- To tik ir trūko, - sako Karin. - Dabar jis nebeveikia 
ir tik vienas Dievas težino, kiek laiko atostogų metu rei- 
kės laukti meistrų, jei tik apskritai kas nors dirba. 

- Kur dėsis nedirbę, - patvirtina Zekė. 

- Vibratorius, - ištaria Malina. - Tikrai tiktų, nors 
užpuolikas, aišku, galėjo pasinaudoti bet kuo. 

Nieko neužsimena apie ką tik kilusią mintį, kad gali- 
mos lesbietiškos sąsajos. Lesbietės juk naudojasi vibrato- 
riais? O gal tai tik mitas? Nors ne. Policijos mokykloje 
viena kurso draugė išdidžiai rodė savo kolekciją ir iš- 
samiai pasakojo apie naudojimo technikas. 

Zekė pritardamas linksi, akyse nematyti jokių dvejo- 
nių. 

- Ketinu nurodyti technikos skyriui pasidomėti 
vibratorių gamintojais, - ištaria Karin. - Pasiaiškinti, 
kokius dažus naudoja. Gali užtrukti, bet kartais pačių 
keisčiausių verslų įdomybės net žadą atima. 

Tada Karin pasilenkia, priglaudžia akį prie mik- 
roskopo ir ištaria: 

— Nepaprastai graži mėlyna spalva, ar ne? Tyra ir šva- 
ri kaip šaltinio vanduo. 


Oras lauke persmelktas kaitros. Karšti vos juntamo 
vėjelio gūsiai kedena išdegintas medžių viršūnes. Ore 
aiškiai juntami dūmai iš miškų gaisraviečių, vėjas, ko 
gero, pučia tiesiai iš Šelmu pusės. 

Ugnis siautėja. Šįryt vyresnio amžiaus porą reikėjo 
evakuoti iš namų, kuriuose jie pragyveno šešiasdešimt 
metų. 

Šviesa aštri kaip gyvatės geluonis, bent kažkokį ma- 
tomumą paliekantys akiniai netinka. O dabar aštrus re- 

gėjimas kaip niekada reikalingas norint įžvelgti visas de- 
tales, kurios raižo sąmonę it karštos metalo detalės. 

Malina su Zeke grįžta į santykinį šaltį prie įėjimo į 
KTL. Įsitaiso raudonoje „Lammhults“ sofoje atgauti 
kvapo - nepajėgia nueiti nė tų kelių šimtų metrų iki nuo- 
vados. 

— Mėšlas, - keiksnoja Zekė. - Tikrai nemaniau, kad 
gali būti dar karščiau. 

— Gali, ir dar kaip, - godoja Malina. - Ir dar ta pra- 
keikta šviesa... Vien nuo minties apie ją skauda galvą. 

- Tai, sakai, vibratorius? 

— Nežinau, Zeke. Gali būti. 

Zekė perbraukia ranka skustą galvą. 

— Kas naudoja vibratorius? - klausia tada. 

Susimąsčiusi Malina neatsako į Zekės klausimą - 
nori, kad šis pats įžvelgtų sąsajas. 

— Kas nors po cheminės kastracijos? Turintys poten- 
cijos problemų? Gal tiesiog savo malonumui? Lesbietės? 

- Lesbietės, - specialiai lėtai ištaria Malina, kad Ze- 
kė sumotų, kur ji lenkia. 

- Vadinasi, manai... - ištaria jis ir nusišypso. - Love- 
lygirl Teresos „Facebook“ paskyroje. Natali. Ir Josefina? 
Ji taip pat lesbietė? 

— Ne, bet užpuolikė - tikėtina. Toks galėtų būti pa- 
prastas tyrimo planas. 

Zekė linkteli. 

— Kas dar naudotų vibratorių? 

— Niekas neateina į galvą. 

- Gal koks nelaimingas išpera, kažkokiu būdu nete- 
kęs viso pasididžiavimo? 

- Taip manai? - suabejoja Malina. 

- Negali žinoti. O gal Bergos padugnės rado naują bū- 
dą pažeminti moterį? - sako Zekė. 

Malinai prieš akis iškyla scena. 

Ali Šakbari ir Behzadas Karami prigirdo Josefiną Da- 
vidson prastu vynu ir pakaitomis prievartauja ant sofos 

mėlynu vibratoriumi. Žvengia, įkūnydami šlykščiausias 
vyrijos grimasas, nors patys dar ką tik buvo berniukai. 

„Rasistiška“, - pagalvoja Malina. 

Veja tas mintis šalin. 

Tada kurį laiką Malina su Zeke sėdi ant sofos tylėda- 
mi. Kvėpuoja šaltu ir sausu oru, žiūri į lauke siautėjantį 
karštį ir nuo jo vibruojantį bei virpantį orą nuovados 
mašinų aikštelėje. 


Tuvė su Jane Balyje, ten vėsiau nei čia. 

Po devynių dešimt, Malina sėdi prie virtuvės stalo ir 
valgo avižinius dribsnius su kefyru. Tokia pavargusi, kad 
nepajėgia nė banano nusilupti. 

Bute karšta. | 

Oro kondicionieriaus neturi. 

Telefonu aptarė spėjimus dėl vibratoriaus su Svenu 
Šiomanu. Jam tai pasirodė dėmesio vertas pėdsakas. Sakė 
nurodysiąs porai uniformuotųjų padėti Karin patikrinti 
mėlynų vibratorių pardavimo tinklalapius. „Šiais laikais 
tokie dalykai turbūt įsigyjami taip?“ 

Danielis Hiogfeltas. 

Kurį laiką ji manė, kad galbūt galėtų išeiti ir kai 
kas daugiau nei tik fiziniai santykiai, gal kai kas net ir 
buvo, bet vis dėlto daugiausia jie dienų dienas trinasi ne- 
toliese, kol galiausiai susitinka jo arba jos bute. Bet ne 
šiandien. Jis mieste, Malina žino, bet tik ne spaudžiant 
tokiam karščiui ir slegiant vienatvei. Užtenka ir nuo- 
savo prakaito, be to, iš nuovargio suglebęs ir nuvytęs 
kiekvienas raumenėlis, o Tuvės ir Janės ilgesys baigia pa- 
virsti širdgėlą primenančiu jausmu. 

Suskamba mobilusis. 

Guli svetainėje. 

Malina padeda šaukštą, keliasi ir velka kojas ieškoti 
ragelio. Nujaučia negera. 

Karimo Akbaro numeris. 

— Malina klauso. 

— Malina, ką, velniai rautų, tai turėtų reikšti? Vos tik 
įvykdomas išprievartavimas, jūs iš karto imate persekio- 
ti vietinius imigrantus? 

Iš kur jis sužinojo? 

- Mes... 

— Nebandyk išsisukinėti, Malina. Atsiversk „Corren“ 
tinklalapį, ten viskas išklota juodu ant balto. 

- Palauk, Karimai, nesikarščiuok... 

— O dabar man skambinėja žurnalistai iš visų pra- 
keiktų galų ir klausinėja apie tai. 

Karimas savo amplua. 

Malina nežino, ar jis iš tiesų pyksta, ar tik apsimetinė- 
ja, patenkintas galimybe patekti į žiniasklaidos akiratį 
per tokią naujienų sausrą. Visi jo straipsniai debatuose ir 
pasisakymai yra kontroversiški, tačiau politiniu požiūriu 
jo mintys dėl integracijos yra visiškai korektiškos. Kokie 
yra ilgalaikiai Karimo planai? Ministro postas? Bet jis 
net partijai jokiai nepriklauso. 

Kompiuteris miegamajame. 

Klik, klik, klik. 

„Corren“ tinklalapis. 

Ali Šakbari ir Behzadas Karami nufotografuoti prie 
aptriušusio namo Bergoje. 

Antraštė: 

Įrodymų neturinti policija medžioja imigrantus. 

Tekstas po nuotrauka: 

Mes niekaip nesusiję su išprievartavimu parke, tačiau 
policija mus persekioja, nes esame imigrantai. 

Ir Danielio reveransas: 

„Correspondenten visą dieną bandė gauti Linšiopingo 
policijos atstovų komentarų, tačiau jie yra nepasiekiami. 

Visiškas melas istorijai pagražinti. 

Ir tu buvai mano lovoje? 

Ir neabejotinai vėl ten atsidursi. 

— Malina, tu ten? 

Ragelyje buvo tylu mažiausiai dvi minutes. Karimui 

nebūdinga. 

- Aš čia, Karimai. Tai buvo viena iš daugelio kilusių 
minčių, supranti juk? 

- Suprantu. 

- Ir jie buvo įtariami byloje dėl Luvisos Jelmstet. 

- Suprantu, Malina, bet ar tu supranti, kaip visa tai 
atrodo? 

- Mėgaukis dėmesiu, - atsako Malina. 

Karimas juokiasi, tačiau juokas tuščias ir pavargęs. 


14. 


Telefonas guli ant stalo priešais Maliną. 

Net įkaitęs. 

Kas, velniai griebtų, tas Karimas Akbaras, kad kištų- 
si į jų darbą? 

Policijos viršininkas neturi vadovauti tyrimo deta- 
lėms, tačiau Karimui visada buvo sunku neperžengti ribų 
ir tyrėjai tyliai susitarė tarpusavyje: tegul Karimas kalba, 
o mes vis tiek darysime savaip. Apskritai Karimas turi ir 
teigiamų bruožų - jis visiškai pasitiki savo inspektoriais. 
Dar puikiai dirba policijos labui Linšiopinge. Dėl jo ma- 
nijos žiniasklaidai policija mieste sulaukia daugiau dė- 
mesio, ko pasekmė - iš aukščiau palaimintas didesnis 
biudžetas. 

„Viskas, - galvojaatsilošdama sofoje Malina, - absoliu- 
čiai viskas susiveda į prakeiktą žiniasklaidą ir masinę kul- 
tūrą, šventą dėmesio nevertų ir neįdomių dalykų išaukš- 
tinimą vos ne iki religijos. Sielos nerimsta, todėl domimės 
jų didenybe Niekais. 

Plaukų spalva. 

Sijono ilgiu. 

Kas su kuo dulkinasi. 

Įžymybių vestuvėmis, skyrybomis, lūpų didinimo 

operacijomis, sekso skandalais... 

Ačiū Dievui, Tuvei tai nerūpi. 

Karimas. 

Integracijos ministro bičiulis. Jų požiūriai į imigran- 
tus sutampa: aukšti reikalavimai ir griežtas tonas, bet jei 
tik kas nors iš ne imigrantų pasako nors vieną blogą žo- 
delį - oi, oi, oi... Prasideda tikras žodžių karas.“ 

Malina godžiai traukia orą. Jaučia jame ilgos ir karš- 
tos vasaros bei prabudusio blogio kvapą. 

Kartais įsivaizduoja blogį kaip beformį juodos spalvos 
dėmėtą žvėrį, judantį per miškus ir miestus. Ko jis tyko, 
kieno valanda išmuš - kol kas neaišku. 

Išjungia televizorių. 

Atsistoja. 

Išeina iš buto. 


Miglotai įsivaizduoja, ko norėtų griebtis. 

Baras apačioje veikia, triukšmingas oro kondicionie- 
rius girdisi net gatvėje. 

Paskambinti Danieliui? Išdėti į šuns dienas? Pasi- 
dulkinti? Pasinaudoti jo prakeiktu pimpalu? Prisigerti 
iki žemės graibymo? Bet nieko nėra blogiau už darbą 
pagiriotos savijautos, o rytoj reikės dirbti, nors ir šešta- 
dienis. 

Gal bent jau paskambinti Zekei ir paklausti, ar ne- 
norėtų išlenkti bokalėlio alaus? 

Senai bičiulei radijo reporterei Helenai? Senokai ne- 
simatė. 

Aukštai danguje šviečia trečdalis mėnulio. Su juo var- 
žosi tūkstančiai žvaigždžių. Stebi, kaip dangaus kūnai 
bergždžiai tiesia viena į kitą rankas. 

— Zekė klauso. 

Atsiliepia po trečio signalo. 

Balsas užkimęs, tarsi ką tik pabudusio. 

- Čia Malina. Kažkaip nerandu vietos, tai, pagalvo- 
jau, paskambinsiu paklausti, ar nenorėtum aptarti tyri- 

mo prie bokalo alaus. Ką pasakysi? 

Pati pagalvoja: „Atrodau nerimstanti.“ 

„Vieniša? 

Neabejotinai. 

Tokia ir esu.“ 

— Malina, dabar pusė dešimt. Turėtum jau gulėti lo- 
voje ir ilsėtis prieš rytdieną. Laukia daug veiklos. Aš jau 
pakeliui į guolį, tai alaus nenoriu. Rytoj reikės dirbti, pa- 
ti Žinai. 

- Kiek, sakei, valandų? Pusė dešimt? 

— Būtent, Fors. 

Ragelyje tyla. 

- Bet gali atvažiuoti, jei nori. Pasikalbėsime. Gunila 
sutaisys arbatos ir sumuštinių su sūdytais agurkėliais. 

Zekės žmona. 

Draugiškumo įsikūnijimas. 

Dirba vaistininke Didžiojoje aikštėje. 

Net per daug maloni. 

- Nevažiuosiu, bet ačiū, Zeke. Nenoriu trukdyti. Pa- 
simatysime rytoj ryte. 

- Labanakt, Malina. 

Stovi prie namo su telefonu rankoje. 

Į barą? 

Atgal į namus? 

Paskambinti Tuvei su Jane? 

Po oda laksto skruzdės. Ne nuo karščio. 

Velniop troškulį ir geismus. Žino, kad nieko gero iš 
to nebus. 

Tada prieš akis iškyla ligoninės lovoje mieganti Jo- 
sefina Davidson. Veidas perkreiptas nuo košmarų ir už- 
slopintų prisiminimų. 


Netrukus Malina pereina Sodų aikštę. Žino, kur trau- 
kia. Vakaras pamažu virsta naktimi, vienintelėje aikštės 
lauko kavinėje tuščia. Tamsiaodis padavėjas neša vidun 
pelenines, daugiau nuo stalų nėra ką rinkti. 

Karalienės gatvėje praeina pompastiškus gyvena- 
muosius namus. Pravažiuoja žalias „Volvo“ ir baltas pi- 
kapas. 

Ranka ant juodų Sodininkystės draugijos parko var- 
telių. Geležis dar šilta nuo dieną kepinusios saulės, tačiau 
nedegina. 

Malina praveria vartelius ir eina į parką. Visiškai vie- 
na. Po to, kas čia įvyko, niekas nedrįsta vaikščioti šioje 
vietoje tokiu paros metu. 

Nuoga. 

Išprievartauta. 

Artėjantys darželinukai. 

Aš nieko neatsimenu. 

„Pabaisa gali būti čia“, - pagalvoja Malina, eidama į 
parko gilumą pro stropiai prižiūrėtas gėlių lysves, fon- 
taną, oranžeriją prie tvoros, tą pavėsinę, žaidimų aikš- 
telę, beveik be garso čiurlenantį upelį - paprastą van- 
dens gyslą, nors tuo pat metu pilną balsų ir paslėptų 
prisiminimų. 

Mato balkonus Žvėryno gatvėje. 

Pokalbiai su gyventojais nieko nedavė. 

Raudonas dviratis dingo kaip į vandenį, nors unifor- 
muotieji išvaikščiojo visus kelius, kuriais ji galėjo važiuo- 
ti į miestą. 

Mieste likusių nedaug, bet ji turėjo šaukti. Kas nors 
vis tiek būtų prabudęs. „Tave čia atvežė iš kitur, Josefina? 
Jei taip - iš kur? Kur tave užpuolė?“ 

Malina suka ratus aplink pavėsinę. Paliečia jau nuplėš- 
tą įspėjamąją juostą. Užsimerkia ir įsivaizduoja, kaip kaž- 
kas žolėje vaikosi pirmyn atgal nuogą, žaizdotą ir iki 
baltumo nušveistą mergaitę. Ji surišta, burna užkimšta, 
kažkas kaišioja į ją mėlyną plastikinį daiktą. Atmintis 
užsiblokuoja ir pasako: „STOP, toliau nieko neleisiu.“ 
Žolė po kūnu, šilumoje vos juntama menka rasa, jo, jos, 
jų kūnai virš tavęs, visa jėga spaudžiantys raumenys. Ta 
žolė — patalas, iš kurio niekada, niekada negalėsi išlipti 

ir pabėgti. 
„Ar taip buvo? 
Josefina Davidson. 
Marija Murval. 
Teresa Ekeved dingusi. 
Ryšys? 
Josefina. 
Tave rado šlitinėjančią, tačiau bent jau esi čia, su mu- 
mis. 
Tu laisva, nors ne iki galo. 
Teresa. 
Ar tu dar esi? Kur tu?“ 


Girdžiu balsą. 

Nepažįstamas, tačiau šaukia mane. 

Noriu žinoti, kur esu. Jei sužinosiu, galėsiu išeiti, iš- 
trūkti iš šalčio, tamsos, vienatvės ir grįžti namo. 

Dabar viskas juoda. 

Ir šalta. 

Būk gera, paklausk dar kartą, kur aš esu. Tavo balsas 
bus švyturys, padėsiantis ištrūkti iš baimės kupino tamsaus 
sapno. 

Prašau paklaust dar kartą. 

Paklausk. 


— Teresa, kur tu dingai? 

Žodžiai išsprūsta prie pavėsinės užsibuvusiai Malinai. 

Čiulba paukščiai. 

Veidai. Peteris Šioldas, Natali Falk, Behzadas Kara- 
mi, Ali Šakbari, kiti veidai be aiškių bruožų. Skambinu- 
sio žmogaus, kitų ir dar kitų. 

Reikia dar kartą pasikalbėti su Natali. 

Kas yra Lovelygirl? Gal ji žinos. 

Malina pritupia. 

Perbraukia ranka žolę. 

Šniukštinėja kaip barsukas. 

„Kas esi tu, kuris tai padarei? Kokia tavo nelaimė? 
Kas turėjo atsitikti, kad šitaip pasielgtum su Josefina? Ką 
nori man pasakyti? Gal į tavo palaimingą rojų įšliaužė 
ugnimi spjaudanti pragaro gyvatė? Pragaras čia, dabar ir 
visiems laikams. Ir kodėl tokia švari? Ką nori nuplauti? O 
gal išplauti į paviršių?“ 

Laikas susispaudžia. Žemė ir prisiminimai trūkinėja, 
tiesa slepiasi, kad apsaugotų jos nešiotoją. 

„Kaip?“ - galvoja Malina. 

„Kaip padaryti, kad panorėtum prisiminti, Josefina?“ 


Išdegusio miško dvokas. 

Supleškėjusių vabzdžių, gyvūnų ir samanų. 

Dabar miškas tapo neišganytųjų bausmės atlikimo 
vieta. 

Iš sudegusios žemės virstančių rusenančių kirmėlių 
smarvė. Malina aiškiai jaučia ją šnervėse. Jei galėtų pa- 
kilti virš lygumos ir Rokseno bei nusklęsti iki pat Hult- 
šio miško, žemai apačioje matytų liepsnos liežuvius. Ma- 
tydama rusenančias vietas spėliotų, kas tai: magma, tiesa 
ar blogis, pasiekęs lūžio tašką ir nusprendęs išsiveržti? 

Matytų tamsoje it jonvabaliai plevenančias mer- 
gaites. 


L5, 


Liepos 17 d., šeštadienis 


Šeštadieninis darbas. 
Savaime suprantamas dalykas dabar, kai vasara neti- 
kėtai pasuko tamsiais Dantės pragaro ratais. 
Teks padirbėti. Nesinori be reikalo kviesti atostogau- 
jančių kolegų. 
Ryte dar stipriau juntamas išdegusio miško ir užge- 

susių gyvybių kvapas. 
Nėra bjaurus, tiesiog kitoks, beveik malonus, kaip 


skautų užkurto laužo miške, aplink kurį sustoję vaikai 
gali pasišildyti sušalusias rankas. 

„Jokio vėjelio. Gerai, kad bent jau šviesa šiuo metu pa- 
kenčiama“, - pagalvoja Malina, matydama prie įėjimo į 
nuovadą kabančias suglebusias vėliavas. Erdvi automobi- 
lių aikštelė už jos beveik tuščia, tik pora skiriamosiomis 
spalvomis išmargintų mašinų laukia nurodymo leistis į 
medžioklę. 

Malina kasasi per karštį pirmyn. 

Šiandien pavargusi. 

Dar tik be penkių aštuonios, o karštis jau žlugdantis. 
Ji prakaituoja po baltu švarkeliu ir marškinėliais. Šįryt 
vėl mūvi sijoną. Užsitempti kelnių neprisivertė, nors 
paprastai sijonuota į darbą beveik niekada neina. Su 
sijonu jaučiasi per daug moteriška, trapi, tarsi nesava. Jos 
aplinka - vyriškas pasaulis, kad ir ką iš jo norėtų padary- 
ti kelios Policijos departamente sėdinčios feministės. 

Taigi, paprastai dėvi kelnes. 

Bet tik ne per tokius karščius. Taip pat ir šiandien. 

Pusryčiaudama skaitė „Corren“ apie miškų gaisrus. 

Pirmame puslapyje buvo įdėta didelė degančio miško 
nuotrauka, o straipsnyje detaliai aprašomi gaisrininkų 
bandymai pažaboti ugnį. Liepsnoja keli hektarai. Ugnis 
išvešėjo sausroje ir nori dar daugiau. Tapo priklausoma 
nuo žemės, nuo gyvybės. Rūkstančiame miške kovoja 
Linšiopingo, Noršiopingo, Mutalos ir Finspongo gaisrinės. 

Janė irgi trokšta ten būti. 

„Ugnis geriau už Balį. Nori palaidoti savo ilgesį gesin- 
damas ugnį ir gelbėti kitus, užuot bandęs suprasti save 
patį, mane, Tuvę. Mus.“ 

Tada jos byla. 

Versijos. 

Vibratoriaus nuotrauka su antrašte: Policija įtaria, 
kad užpuolikas naudojo mėlyną vibratorių. Stereotipai. 

Karami. Šakbari. Spekuliacijos Lovelygirl tema. 

Kaip, velniai griebtų, nutekėjo informacija apie vib- 
ratorių“ 

Karin Juhanison? Svenas Šiomanas? Gal Svenas, pri- 
spaustas kokio Žurnalisto. 

Ką gi, dabar informacija paviešinta. 

Nuovados durys atsidaro automatiškai. Registratūro- 
je sėdi anksti darbe pasirodžiusi Eba. 

Pasilabina: 

- Labas rytas, Malina. 

Malina linkteli atsakydama. 

Zekė ir Šiomanas jau savo vietose, nors iki rytinio su- 
sirinkimo dar visa valanda. 

Jiems dirbant susirinkimas rengiamas visada. Taip 
pat ir plušant viršvalandžius. 

Abu susikaupę studijuoja kažkokius dokumentus, ta- 
čiau vis tiek pastebi ją pasirodžius ir beveik vienu metu 
pakelia akis. Svenas ištaria: 

— Malina, pats laikas! 

Zekė patenkintas, kad nors kartą pasirodė darbe 
anksčiau už ją: 

— Sveika atvykusi, Malina! 

Akivaizdu, kad į baltas linines kelnes įsispraudęs Sve- 
nas taip pat džiaugiasi ją matydamas. 

Matydama Sveno miną Malina nusprendžia nepa- 
sakoti apie vakarykštį apsilankymą parke, nors iš pradžių 
ir ketino. Žino, kad Svenui patinka, kai bandoma pajusti 
nusikaltimo vietoje tvyrančią atmosferą. 

— Tai ar gurkštelėjai alaus? 

„Ne, - pagalvoja Malina, - užtat grįžusi įkaliau gerą 
stiklą tekilos.“ 

- Atrodai truputį pavargusi. 

Zekės užuominos ir bandymai pašiepti draugiški, be- 
veik tėviški. 

Pradeda susirinkimą nelaukdami devintos valandos. 

Vėl numoja ranka į susirinkimų salę - užtenka ap- 
skrito staliuko kavos kambarėlyje. Nuovadoje šiuo metu 
ne kažin kiek uniformuotų ar civilių drabužiais vilkinčių 
pareigūnų, todėl ir trukdyti nėra kam. 

Svenas atrodo labiau pavargęs nei paprastai ir Ma- 
lina susimąsto, kokia to naujo nuovargio priežastis. 
Spėja, kad tikriausiai karštis. Mato smulkias šlifavimo 
dulkes ant plaukuotų dilbių. Dulkės aplipusios odą 
plonu sluoksniu. „Tikriausiai būsi anksti kėlęs, Svenai, 
ir meistravęs rūsyje. Gal ir sekėsi neblogai, o tas yra ge- 
rai - teigiamas nusiteikimas pravers siautėjant miškų 
gaisrams ir stringant tyrimui.“ 

Tarsi išgirdęs jos mintis prabyla Zekė: 

— Velnioniškas laužas miške. Vis blogiau ir blogiau. 

- Aštuoniasdešimt gaisrininkų, - antrina Svenas. 

- Ugnis slenka į Hultšio pusę, - priduria Malina ir ka- 
vos kambarėlyje įsigali tyla. Visi trys glaudžia prie lūpų 
dėmėmis nuo kofeino išmargintus puodelius su kava. 

- Pradėkime, - ištaria Svenas. - Netoliese turime vie- 
ną neseniai išleistą prievartautoją, kurį reikės patikrinti. 
Trisdešimt dvejų metų Fredrikas Junasonas iš Miolbio. 
Gyvena pas mamą. Užpuolė moterį laiptinėje. Sumušė ir 
bandė išprievartauti. 

- Tuo gali pasirūpinti Miolbio pareigūnai, - sako 
Zekė. - Ar tikrinsime ir kitus, ne ką tik paleistus seksu- 
alinius nusikaltėlius? 

- Pradėkime nuo jo, - atsako Svenas. - Kitiems neuž- 
tenka pajėgų, bet pradžiai paruošiu sąrašą. 

— O daugiau? - klausia Malina. - Ką darysime su Beh- 
zadu Karami ir Ali Šakbari? Reikia patikrinti Behzado 
alibi. Ar galime įpareigoti kelis uniformuotuosius pa- 
sikalbėti su šventės dalyviais? Turime pakankamai žmo- 
nių, ar reikės ką nors išsikviesti iš atostogų? 

- Prilaikyk arklius, Fors, - atsako Svenas. - Prieš Šak- 
bari ir Karami neturime nieko konkretaus. 

Karimas neabejotinai kalbėjo su juo, tačiau Svenas 
niekada neatsisakytų tyrimo gijos vien dėl Karimo ar ži- 
niasklaidos spaudimo. 

- Tai ar turime žmonių? - vėl klausia Malina. - Gal 
galime pasitelkti pagalbon Mutalos arba Miolbio pa- 
jėgas? 

Vis dėlto atostogos yra šventas dalykas. Priešingu at- 
veju niekas ir niekada negalėtų pailsėti. 

- Rasime porą uniformuotųjų, - atsako Svenas. - Ga- 
lės patikrinti alibi. 

- Kas tokie? - domisi Malina. 

- Jonfeltas ir Bulovas. 

„Geri vyrai, - pagalvoja Malina. - Jauni ir nevedę, ta- 
čiau ne kultūristai iš specialaus būrio. Greičiau būsimi 
tyrėjai.“ 

- Tikrai manote, kad jie bus prikišę nagus? 

Zekės balse girdisi abejonės. 

— Kas žino, - atsako Malina. 

Pagalvoja: „Girdėjau jų balsus.“ Tada prisimena Sve- 
no žodžius: „Įsiklausyk, Malina. Į balsus tyrimo metu.“ 
Pastaruoju metu dar priduria: „Tik mokantys klausyti 
gali kažko išmokti. Tas, kas mokosi, gali priartėti prie 
tiesos. Taip arti, kad įmanoma ir sugriebti.“ 

— Apie Teresą taip pat nieko naujo, - tęsia Malina. - 
Vakar vakare ir šiąnakt turbūt negavome jokios naujos 
informacijos? O gal Peteris Šioldas ir Natali Falk pasakė 
ką nors daugiau? 

— Mirtina tyla visais kanalais, - atsako Svenas. - Da- 
bar gali būti dingusi jau daugiau nei savaitę. 

Tada Svenas keičia temą: 

— Kaip ta mintis apie lesbietes? 

Zekė nebe toks dvejojantis. Tuo metu Malina mažiau 
tikra. 

- Turbūt neturėtume vaikytis visų miesto lesbiečių 
vien todėl, kad įtariame, jog buvo naudotas vibratorius 
ir „Facebook“ paskyroje juntamos lesbietiškos užuo- 

minos? 

- Ir nesivaikysime, - atsako Zekė, - tačiau tai yra dė- 
mesio verta tyrimo linija. 

— Tada norėčiau dar kartą apklausti Natali Falk, - 
sako Malina. - Viena. 

Zekė linkteli. 

- Praverstų, - sutinka. - Panašu, kad tokie dėdulės 
kaip aš jai ne prie širdies. 

Svenas sumurma „taip“, tada pasitaiso kelnių diržą ir 
sako: 

- Iš technikos specialisto Andersono jokių žinių. Grei- 
čiausiai nieko naujo nerado. Bus spėjęs tik išsiųsti už- 
klausas „Facebook“ ir „Yahoo“. 

Prieš tęsdamas Svenas giliai įkvepia: 

- Pasidomėjau, kur šiais laikais renkasi apskrities 
lesbietės. Noršiopinge yra naktinis klubas „Dėja vu de- 
light“. Mūsų duomenimis, Linšiopinge tokių klubų nėra. 

— Turbūt per maža rinka, - replikuoja Zekė. - Visos 
lesbės, pasitaikius pirmai progai, sprunka į Stokholmą. 

— Arba dar toliau, - papildo Malina. 

- Gal pasiteirauti Seksualinės lygybės sąjungoje? — 
pasidomi Zekė. 

— Mūsų apskrityje ji neturi poskyrio, - atsako Sve- 
nas. - Tu, Malina, patikrink tą klubą. Paklausinėk, pa- 
žiūrėk, ką galima išsiaiškinti. 

- Ką turi omenyje? Nuvažiuoti ir paklausti, ar yra be- 
sinaudojančių vibratoriais ir linkusių smurtauti? 

Svenas neatsako. 

- Turint omenyje, ką žinome, nueitume per toli, - sa- 
ko Malina. - Tegul sau būna tame klube. Turiu vieną 
kontaktą, gal pavyks ką sužinoti. 

Svenas tyli. 

- Tu teisi, Malina. Patikrink savais kanalais, - atsako 
vėliau, atsikrenkščia ir tęsia: - Kokių dar turėjome teo- 
rijų? A, prisiminiau, gal kas netekęs penio? Tokia infor- 
macija slapta, o ir mažai tikėtina. 

„Sako be jokių sentimentų, - pagalvoja Malina. — 
Tarsi tai patyrusiam Žmogui būtų niekniekis.“ 

— Vis tiek leisk man patikrinti savais kanalais, - 
neatlyžta Malina ir mato, kaip Sveno kaktoje susimeta 
raukšlės. 

— Tik be įstatymus pažeidžiančių aplinkkelių, Malina. 

Ji neatsako. 

Galvoja: „Ar kada nors ką nors pasieksime be tamsių 
aplinkkelių?“ 

„O Teresa? Kur tu?“ 


Aš po vandeniu? Mane supanti žalia, ruda ir juoda 
drėgmė yra dumbliai ir vandens lelijos? Tai lydekos dantys 
sminga man į kojas? 

Ko tam sapnui iš manęs reikia? Gal tikrai nemiegu? 

Bet tada viskas nebūtų taip juoda? 

Gal aš akla? 

Gal akys išdegė? Nors vargu - neskauda. Jos sveikos, 
nors tuo pat metu ne. Bandau mirksėti, bet nieko nevyksta. 
Kodėl tu, tėti, neateini ir neužmerki man akių? O gal už- 
merktos? Ar pramerkta tik viena? 

Noriu užsimerkti. Pabėgti iš šios vietos, nuo viso to, 
nuo garsų, man nesuprantamų žodžių. Kaip velnio kalba, 
atgal grojanti nudrengta sunkiojo roko plokštelė. 

Nutildykite balsus. 

Paleiskite rankas. 

Leiskite judinti rankas, kojas, pėdas ir akių vokus. 

Ko tiems balsams reikia? Girdžiu juos po savimi, ne, 
viršuje, mano klausa - erdvė už sapno ribų. 

Esu įstrigusi. 

Žalioje, rudoje ir juodoje masėje. 

Drėgname plastike. 

Nenoriu būti akla. 

Mano vokų viduje neturėtų ropinėti deginančios skruz- 
dės. 

Kodėl? Pasakyk, kodėl neateini ir nepasiimi manęs na- 

mo, tėti? 

Noriu prabusti. Niekada anksčiau nebuvau nugrimz- 
dusi į tokį sapną. 

Noriu prabusti, mama. Tėti. 

Noriu. 

Nenoriu būti akla. 

Prabusti, prabusti, prabusti. 

Tik kaip? 

Pasakykite, kaip man prabusti? 


16. 


Po rytinio susirinkimo — vaikščiojimą per miegus 
primenantis darbas su popieriais ir bevaisės diskusijos 
apie bylą. Malina nespėjo paskambinti, kam norėjusi. 

Jie nuvažiavo į miestą. Atrodo, kad oras po lauko ka- 
vinės „Auksinė kava“ skėčiais visiškai be deguonies, tik 
šviesa šešėlyje nevargina akių. 

Kavinėje, be Malinos ir Zekės, sėdi dar du žmonės. 
Pagyvenusi pora gurkšnoja kavą ir kramsnoja kvietinį 
pyragą. Laikrodžio rodyklės artėja prie pusės penkių. 
Karštis pasiekė aukščiausią tašką, saulės spinduliai duria 
kaip ylos, o miestą vėl apgaubė degančių miškų tvaikas. 

Kava su ledukais. 

Con hielo. 

Tylėdami glaudžia prielūpų puodelius. Priešais preky- 
bos pasaže „Grandens“ įsikūrusios parduotuvės „Inter- 
sport“ vitriną vaikštinėja balandis. Už jo šmėžuojantys 
paplūdimiui skirti kamuoliai ir pripučiami čiužiniai, re- 
gis, bliūkšta akyse. 

- Užuodi kvapą? - klausia Zekė. 

- Taip, - atsako Malina. 

— Kaip manai, jie susitvarkys? 

- Žinoma. 

Zekė linkteli. 

— Apsidairyk, Malina. Toks įspūdis, kad mieste li- 
kome tik mes. Ir dar tai, ką medžiojame. 

— Smegenys karštyje, regis, sveria du tūkstančius ki- 
logramų, - ištaria Malina. - Ir nė už ką nenori galvoti. 

— O tavosios to apskritai kada nors nori? 

- Labai juokinga, Zeke. 

— Vakar mačiau dokumentinį filmą, - ištaria Zekė 
vėliau. - Apie gamtą. Apie išprotėjusius vorus, kurie po- 
ruojasi su savo palikuoniais. 

- Skamba kaip kažkokios rūšies mėginimas susinai- 
kinti. 

- Bet jie vis tiek kažkaip evoliucionavo, - atsako Ze- 
kė. - Išėjo vorai su labai arti pūpsančiomis akimis. 

Pro šalį praeina senbernarą už pavadėlio vedanti jau- 
na moteris. Milžiniškas šuns kūnas linguoja, regis, tuoj 
nugrius. 

— Zeke, ketinau šįvakar šnektelėti su Natali Falk. 

- Taip ir padaryk. Tik būk atsargi. 

Malina įtraukia vasaros oro. Jaučia, kaip kaista plau- 
čiai. 

Jie išsiskiria prie Sodų aikštės. Zekei dingus iš regos 
lauko Malina išsitraukia telefoną. 


Vyr. gydytojas Hansas Stenvinkelis klesteli ant nepa- 
togios kėdės prikaitusiame savo kabinete devintame uni- 
versitetinės ligoninės skyriuje. 

Ką tik baigė penkias valandas trukusią operaciją. 

Bandė išgelbėti ties Nesše su traktoriumi susidūrusio 
ir sraigtasparniu į Linšiopingą atgabento motociklininko 
koją. Laikas parodys, ar trisdešimt trejų vyras ją turės. 
Didelė kaulo dalis sutrupinta iki gilumos, raumenys 
perplėšti nuo kelio iki klubo. Kraujagyslių chirurgas dar- 
bavosi iš peties. 

„Tai prakaito lašai man ant kaktos ar nusiprausus 
po operacijos likęs vanduo? Perkūną čia supaisysi..“ — 

galvoja Hansas, suskambant mobiliajam. 

Malinos numeris. 

Ko jai reikia? 

Sūnaus Markuso draugės Tuvės mama. Susikausčiusi, 
tačiau malonaus būdo, neabejotinai puiki kriminalinės 
policijos inspektorė. Užsidariusi, drovi, tačiau po poros 
taurių vyno atsipalaiduojanti. Bendraujant Hansui ne 
kartą kilo mintis, kad ji nemėgstanti gydytojų. 

— Hansas klauso. 

Jos balsas ragelyje ne toks žvalus, kaip paprastai. Fone 
girdisi pravažiuojančios mašinos. 

- Čia Malina, Tuvės mama. 

- Labas, Malina. Kaip sekasi tverti karščius? Neištir- 
pai dar? 

— Pusė manęs šiuo metu varva ant asfalto. 

Hasė prunkšteli. Humoro jausmo jai netrūksta. 

— Ar Tuvei patinka Balyje? 

- Esu tuo visiškai tikra, - atsako Malina. 

— Markusas mūsų sodyboje už Torshelos, bet Tuvei 
grįžus parvažiuos. 

— Hase, gal gali padaryti man paslaugą? 

- Žinoma. Klok, Malina. 

— Man reikėtų žinoti, ar mieste yra penio netekusių 
asmenų? 

— Kaip, kaip? 

— Netekusių pen... 

- Aš girdėjau, Malina. 

— Tai susiję su ta išprievartauta mergaite. 

— Kuri buvo rasta Sodininkystės draugijos parke? 

- Taip. 

- Tavo prašoma informacija yra slapta, Malina. 

- Žinau. 

- Atleisk, Malina, bet negalėsiu padėti. Raustis pa- 
cientų kortelėse draudžia įstatymas. 

— Žinau ir tai, Hase. 

„Kai paskambinau, atrodė visai nusivaręs nuo kojų, - 

galvoja Malina. - Ilgos operacijos turėtų išvarginti.“ Įsi- 
deda telefoną į priekinę sijono kišenę. Per dieną žydroje 
medžiagoje atsirado purvo dėmelių ir Malina susimąsto, 
ar egzistuoja tokio plonumo džinsai, kuriuos dėvėdama 
galėtų ištverti šitokius karščius. 

Pirmame aukšte įsikūręs baras vilioja kaip visada. 
Tikra beprotybė gyventi tame pačiame name. 

Sėdėti prie baro ir būti vienai kitų apsuptyje. 

Pajusti maloniai blausią melancholiją. 

Gurkšnoti šaltą alų, karstelėjusią aitrią vėsą, jausti, 
kaip alkoholis pasiekia smegenis ir nuostabia tuštuma 
užpildo jų vingius. 

Bet ne. 

Ne dabar. 

Raktas jau buto durų spynoje. 

Priplėkęs oras, į krūvą suversti drabužiai ir visokie 
daiktai. | 

Malina stabteli, nužvelgia save prieškambario veid- 
rodyje. 

Raukšlės nuo karščio? 

Nežinia nuo ko, bet tikrai naujos. Maži brūkšneliai 
aplink akis. 

„Man trisdešimt ketveri, - pagalvoja Malina, - bet vis 
dar nepažįstu savo atspindžio veidrodyje. Nežinau, ką 
jame matau.“ 

Jie vėl grįžta. Kaip vasaros vaiduokliai. 

Janė. 

Tuvė. 

Ir Danielis Hiogfeltas. 

Staiga užlieja skausminga mintis, kad gyvenimas bai- 
gėsi, nors ji užimta juo nuo ryto iki vakaro. 


17. 


Liepos 17 d., šeštadienis, ir 
liepos 18 d., sekmadienis 


Leidžia jos balsui užpildyti miegamojo tylą. Kalba 
apie tas mergaites. 

Iš tiesų visai nesvarbu, ką sako. 

Svarbu švelni balso tėkmė. 

Vietinė radijo stotis „P4“. Draugė. 

Dabar Helena Aneman turi dirbti vakarais. Nors gal 
apskritai dirba bet kuriuo paros metu. 

- Mielos Linšiopingo mergaitės, būkite atsargios ir 
nevaikščiokite mieste vienos, kad ir ką veiktumėte. Ne- 
žinia, ką paruošė ši vasara. 

Tada Helena pristato dainą. Malina guli kambaryje 
užtrauktomis žaliuzėmis ir apgaubta santykinės tamsos 
klausosi bičiulės balso. 

Skamba seksualiai. 

Vieniša, tačiau ne tragiškai. Tarsi lauktų kažko, kas 
ateitų į studiją ir išsivežtų. 

Svajonių princas? Taip, galbūt. 

Užgroja muzika. Sunkusis rokas. Dainos žodžiai be- 
reikšmiai. Malina atsilošia, kilsteli visu kūnu ir ištiesia 
ranką išjungti radijo. 

Prieš pusvalandį skambino Svenas Šiomanas. Buvo 
kelios minutės po devynių. 

- Eisi susitikti su Natali Falk? 

- Skambinau jai. Sutarėme netrukus pasimatyti. No- 
ru, švelniai tariant, nedegė. 

- Gerai, kad tu dirbi, Malina. 

- Vadinasi, nemanai, kad galėčiau rasti tinkamesnį 
užsiėmimą“ 

- Tikrai nemanau, Malina. 

Tamsios Natali Falk akys žvelgia priešiškai. 

Priešiškumas slepia melą. 

Arba nesakomą tiesą. 

Natali reikėjo įkalbėti, kad ateitų susitikti. Ir tai aštriu 
it peilis balsu pasakė daugiau neturinti ką papasakoti. 

Pasirinkta vieta - katedra. 

- Galiu susitikti su jumis dešimtą valandą katedroje. 
Kartais ten užsuku. 

— Bus atidaryta tokiu metu? 

— Vasarą nerakina iki vienuolikos. Didina prieina- 
mumą. Be to, viduje vėsu. 

Dabar juodvi sėdi rudai nudažytame mediniame suo- 
le priešais šiuolaikišką altoriaus paveikslą. Virš galvų 
kyla daugiatoniai pilko akmens skliautai, ištisus amžius 
bandantys apgauti traukos dėsnį. 

Natali apsirengusi juoda palaidine ir sijonu. Spin- 
duliuoja drąsa ir ryžtu, kokio Malina būtų norėjusi turė- 
ti paauglystėje. 

— Ką norite sužinoti? - klausia nežiūrėdama į Maliną. 

- Taip, ką gi aš noriu sužinoti? Tu man papasakok. 
Esu tikra, kad pasakei ne viską, kas galėtų mus sudomin- 
ti. Gražus sijonas, beje. 

— Nė nebandykite užkalbinėti dantų. Tas sijonas visai 
negražus. Skuduras iš „HRM. 

- Kas yra Lovelygirl? 

Malina bando perprasti šalia sėdinčios mergaitės re- 
akciją. 

Bergždžiai. 

- Nepažįstu jokios Lovelygirl. 

- Taip vadinasi... 

— Mačiau Teresos „Facebook“ paskyroje. Nežinau, kas ji. 

„Atsakei truputį per greitai“, - pagalvoja Malina. 

— Esi tuo tikra? 

Jokio atsakymo. 

Natali susigūžia, tarsi sakydama: „Čia, bet nė žings- 
nio toliau.“ 

Malina nutyla. Kelias akimirkas bažnyčią gaubia tyla 

ir vos girdimas šiugždesys. 

- Ar sunku būti kitokiai? - paklausia tada ir mato, 
kaip Natali atsipalaiduoja. 

— Manote, kad aš kitokia? 

- Taip. Matosi. Gerąja prasme. 

— Nesunku. Tiesiog kitaip. 

- Teresa dingo, Natali. Turi papasakoti, ką Žinai. 

Natali Falk atsuka į Maliną savo apskritą veidą ir pa- 
žvelgia tiesiai į akis: 

- Bet aš daugiau nieko nežinau. Pažįstu Teresą, bet ne 
viską apie ją Žinau. 

Akių vyzdžiai susitraukia. Melo požymis. 

„Meluoji?“ 

- O Josefina Davidson? Ar ją pažįsti? 

- Tą iš Sodininkystės draugijos parko? Liaukitės! 
Niekada nesu apie ją girdėjusi, kol neperskaičiau laik- 
raštyje. 

Joms už nugarų, maždaug už septyniasdešimt penkių 
metrų, prie bažnyčios durų kažkas sukioja stovą su atvi- 
rukais. 

— Kodėl čia ateini? - klausia Malina ir prisimena 
savo pačios apsilankymus parke prie senųjų kapinių. 
Pagalvoja, kad Tuvė sava valia nė už ką čia neitų. Jos 
vieta - biblioteka. | 

— Man patinka, kad čia ramu. Ir didinga. Tam tikra 
prasme randu sau vietos. 

- Čia tikrai didinga. 

- Kaip manote, kas nutiko Teresai? - paklausia Natali. 

— Nežinau, - atsako Malina. - O tu? 

Tada Natali parodo į altoriaus paveikslą su kampuotu 
Kristaus siluetu. 

— Ar tikite nekaltu prasidėjimu? 

Malina nežino, kaip reaguoti į klausimą. 

— Nekaltu prasidėjimu? 

- Turiu omenyje, - tęsia Natali Falk, - kokia nekalty- 
bės prasmė, kai viskas, kas švaru ir gražu, galiausiai vis 

tiek išsipurvina? Ar galima apskritai sakyti, kad egzis- 
tuoja kažkokia sumauta nekaltybė? 


Truputį po dvylikos Malina antrą kartą tą patį vaka- 
rą gulasi į lovą. Tokią pat įkaitusią ir vienišą kaip visas 
butas. 

Radijas įjungtas. 

Helena Aneman kalba apie kaitrą ir gaisrus, apie tai, 
kaip vienas bandymuose užgesinti miškus dalyvavęs gais- 
rininkas buvo apsuptas ugnies ant žvyrkelio ir stipriai 
apdegė 

iuo metu jis gydomas universitetinėje ligoninėje. 
Manau, šią akimirką visi turime pagalvoti apie jį ir jo 
šeimą. 

Tada muzika. 

Into the fire. 

Briuso Springstino baladė apie gaisrininkus, puo- 
lančius į degantį Pasaulio prekybos centrą gelbėti kitų. 
Nuostabu, kaip per vieną akimirką žmogus pamiršta 
atsakomybę savo šeimai, draugams bei artimiesiems ir 
aukoja gyvybę dėl kitų, visai nepažįstamų, žmonių. 

May your strength give us strength. 

Gebėjimas aukotis daro mus žmonėmis. 

May your hope give us hope. 

Jei žmonės atgimsta, tegul tai būna šie gaisrininkai. 

Tada daina pasibaigia ir ji išjungia radiją. 

Užsimerkia. Laukia miego ir sapnų, bet vietoj to 
galvoje sukasi tūkstančiai minčių. 

Natali Falk. Lovelygirl. Ko nesako Natali? Ten dau- 
giau nieko nepadarysi. Laikas parodys. Josefina. Užsiblo- 
kavusi atmintis. 

Noršiopingo ir Linšiopingo gaisrinėse darbuojasi ir 
lesbietės, Janė minėjo, tik kas jos? Gal ką nors žinotų? 

Šis tyrimas - stereotipų paradas. 

Grupinį išprievartavimą surengę imigrantai vaikinai. 

Lesbietės gaisrininkės, policininkės. 

Po susirinkimo jie trumpai padiskutavo apie 
akivaizdų dalyką: jų pačių aplinkoje yra daug lesbiečių, 
tačiau homoseksualumą Linšiopinge atvirai deklaruoja 
vienintelė Petreus. 

- Nežadinkit meškos, velniai griebtų, - ištarė Sve- 
nas. - Petreus atostogauja. Nepainiokite jos į tai. 

— Tavo tiesa, - sutiko Zekė. - Užvirtų tokia košė, kad 
baisu net pagalvoti... 

Tikrovė, ne tikrovė. 

„Kada pastarąjį kartą kirpaisi pas ne žydrą kirpėją 
vyrą? 

Maždaug taip situaciją apibūdintų Zekė. 

Natali Falk. 

Kad ir kaip stengiasi atrodyti kieta, viduje, panašu, 
yra baugšti ir drovi, tarsi visą savo trumpą gyvenimėlį 
būtų bandžiusi susitaikyti su tuo, kuo esanti. „Nors taip 
turbūt elgiasi visi žmonės?“ - pagalvoja Malina. 

Bando rasti savo vietą gyvenime ir daugeliui šiaip 
ne taip pavyksta išlaikyti galvą virš vandens. Bėgti nuo 
skausmo ir pulti malonumams į glėbį daug paprasčiau. 

Tekilos butelis stovi spintelėje virš šaldytuvo. 

Nuo alkoholio po oda ima lakstyti skruzdėlės. Skran- 
dis, širdis, siela šnibžda: „Sušildyk, apmarink, suminkš- 
tink mus. Pasitik kaitrą svaigalų šiluma. Tu ir esi ta 
šiluma, Malina.“ 

Įkvepia karšto oro. 

Vos vos juntamas degančių medžių tvaikas. Galvoja 
apie gaisrininkus: 

Up the stairs, into the fire. 

18. 


Neištarti žodžiai. 

Plevena kambaryje kaip mirusios sielos. 

Nuojautos. Tik apie ką? 

„Niekada neturėjau brolių ar seserų, - mąsto Mali- 
na, vaikštinėdama tėvų bute prie „Infekcinio“ parko. 

Kelios minutės po aštuonių. Sekmadienio rytą mies- 
tas dar tuštesnis nei šiokiadieniais. „Aš esu paskuti- 
nis Žmogus šioje žemėje, - pakeliui į butą galvojo Ma- 
lina. - Visi kiti sudegė.“ Dviratį paliko stovėti, norėjo 
pramankštinti kūną ir parodyti karščiui vidurinį pirštą. 

Ketina palaistyti gėles prieš pusę dešimtos numatytą 
rytinį susirinkimą. Viršvalandžiai dabar savaime su- 
prantamas dalykas - tyrimui svarbi kiekviena sekundė. 
Keltis anksčiau būtina, nors dėl kaitros ir taip neišsimie- 
ga. Nors vakar dviem dideliais deginančiais gurkšniais 
išgėrė šimtą gramų tekilos. 

Silpnybė prieš ketinimus. Ketinimai visada neatsi- 
laiko, kad ir kokie geri būtų. 

Butas. 

Keturi kambariai ir virtuvė trečiame pačioje dvide- 
šimto amžiaus pradžioje statyto namo aukšte. Kambariai 
pilni baldų iš namo Stureforse. Atsiminimų, nusivyli- 
mų, neišsipildžiusių svajonių ir melų nuojautų, taip pat 
sutartos, ypatingos tėvų meilės. 

Laikysimės išvien, nors ir nejaučiame jokios tarpu- 
savio pagarbos, negalime pakęsti vienas kito kūno. Ne- 
rūpime vienas kitam. Žodžiai, pažiūros, svajonės, troš- 
kimai. Nerūpi. Vis dėlto galime trintis šonais kartu su 
savo paslaptimis ir melais. Kol tai darome, tol kažką 
turime. Juk taip? 

„Velniop visa tai“, - galvoja Malina. 

Ji pati ir Janė. Tarp jų nebuvo to, kas turėjo būti bend- 
ra. Interesų. Lūkesčių. Tačiau turėjo kai ką, kas būtina 

nuo pradžių. Besąlygišką meilę, tarsi šlovindami vienas 
kito žmogiškąją prigimtį, persmelktą gėrio, pasitikėjimo 
ir šilumos. Tai, kas turi, tiesiog privalo būti tiesa. 

Kasdienybė ir tikrovė. 

Sielvartas ir skausmas. 

Bėgant dienoms matė, kaip tos meilės ima nebeužtek- 
ti. Ji buvo, tačiau ėmė trūkinėti ir net atsiradusi Tuvė ne- 
galėjo išlaikyti jų kartu. 

Pasauliui nežinoma katastrofa. Ir štai gelbėjimo tar- 
nyboje dirbantis Janė išvažiuoja į Bosniją. Prakeiktas la- 
pelis ant stalo. 

Užklupus nelaimei turime laikytis išvien. 

Jis išvažiavo, o ji pasiėmė Tuvę į Stokholmą. 

Meilė gali rusenti, tačiau būti neįmanoma. Jausmas, 
kad tarp jų tebėra kažkas tikra. 

Nekenčia to jausmo. Jis užklumpa prieš tekilą. Pats 
blogiausias iš visų. Arba beveik blogiausias. 

Nepakeliamas. 

„Gal man tiesiog reikia kuo nors tikėti?“ - pagalvoja 
Malina. 

Gėles juk palaistai? 

Tėčio maldelė telefonu. 

„Tie kambariai kažką su manimi daro, - pagalvoja 
Malina. - Nors iš tiesų niekada nebuvo mano. Tuo pat 
metu savi ir svetimi.“ 

„Gal yra kokia paslaptis? Ar tai tiesiog jausmas?“ 

Ne tik jausmas. Jokiu būdu. 

Laisto gėles. 

Prieš ketverius metus išsikrausčius tėvams, laistytu- 
vas tapo Malinos gyvenimo dalimi. Ji su Tuve ten nesi- 
lankė, o tėvai buvo grįžę viso labo tris kartus. 

- Šią vasarą negrįšime, Malina. 

- Gerai. 

— Gėles juk palaistai? 

Tūkstantį kartų girdėjo tą klausimą iš tėvo lūpų ir 
tūkstantį kartų atsakė: „Taip.“ 

Vis dėlto daugelis gėlių išmirė. 

Likusias gyvas sudėjo į dėžes ir pastatė prie pavėsyje 
skendinčios svetainės sienos. Nori apsaugoti nuo saulės 
ir kaitros, nors dienomis bute tvyro nejudantis karštis, 
nuo kurio pablykšta net chlorofilas. 

Dideli vazonėliai. 

Sausa žemė, kurią drėkina vanduo iš laistytuvo. 

Bute jaučia tėčio ir mamos meilę. Ne jai, o vieno ki- 
tam. Meilę, kurią galima prilyginti rankos paspaudimui, 
sandoriui, bandymui atsiriboti nuo pasaulio. 

„Kodėl tarp šių daiktų jaučiu tokią netektį?“ - mąsto 
Malina. 


Vakar neskambino Janei su Tuve, jie irgi ne. 

Atsisėdusi ant nutriušusio medinio suolelio įkalnėje 
nuo tėvų namo spaudinėja mobilųjį. 

Gaisrinė. Lesbietės. Svetimas paauglių gyvenimas. 
Kartas skiriantys tūkstantmečiai. 

Janė. 

Pirštas spaudžia mygtuką tuo pat metu, kai medžių 
lapiją perskrodęs akinantis saulės spindulys priverčia ją 
pasitraukti toliau nuo fasado. 

Vos juntamas dūmų kvapas ore. Panašu, kad ugnis 
juda Rokseno link. Atėjo Hultšio eilė? Nejaugi? Ar gali 
ežeras išgaruoti? 

- Janė klauso. 

Balsas žvalus. Restorano garsai fone. 

- Čia tu, Malina? 

— Aš. Kaip laikotės? 

- Gerai. Pietaujame. Vienas vyrukas čia kepa žuvį ant 
grotelių. Tuvei patinka. 

Žuvis. 

Paprastai Žuvies nemėgsta. 

— O tu? Kaip tau sekasi? 

- Vargstam su tuo išprievartavimu, apie kurį pasa- 
kojau aną kartą. Skambinu taip pat ir dėl to. 

Ragelyje tyla. 

— O kuo aš galiu padėti? 

Malina trumpai papasakoja apie tyrimo eigą, vib- 
ratorių ir lesbiečių pėdsakus. 

- Vadinasi, nori sužinoti, ar pažįstu gaisrinėje ką 
nors, kas galėtų su tavimi pasikalbėti ir papasakoti apie 
Esterjotlando lesbiečių bendruomenę? 

— Panašiai. 

- Nepavadinčiau nestereotipiniu požiūriu. O tavo 
pačios kanalai? 

- Jautri tema, Jane. Bet ką daryti, velniai griebtų? 
Laisvėje vaikštinėja prievartautojas, ir ne šiaip sau koks. 
O dar viena mergaitė dingusi be žinios. Dievai žino kur. 

Greitai papasakoja apie Teresą Ekeved ir kad jie iš 
tiesų nieko neišsiaiškino. 

Tada tyla. 

- Jane, tai galėjo būti ir Tuvė. 

Iš pradžių jis nieko nesako, tada prabyla: 

- Pasikalbėk gaisrinėje su Sulhage. Aš jai paskam- 
binsiu. Ji protingas žmogus ir dirbs visą liepą. 

- Ačiū, Jane. Ar galiu šnektelėti su Tuve? 

- Ką tik pakilo į kambarį. Gal pasuk vėliau? 

Padėjusi ragelį Malina atsuka veidą į saulę. Nori į- 
degti pavargusius bruožus, trokšta, kad saulė išlygintų 
tas bjaurias raukšleles. Ištveria vos kelias sekundes, tada 
įveikta šilumos atsistoja ir pagalvoja: „Laiko sustabdyti 
negali niekas. Nei aš, nei tu, kad ir kas būtum, kad ir kur 
besislėptum.“ 


Apdairiai laikydamasi šešėlyje, Malina pėstute trau- 
kia į nuovadą. Kojos velkasi paskui kūną, basutės atrodo 
sunkios, padai beveik limpa prie asfalto. 

Pėdoms pakaitomis švysčiojant pirmyn galvoja: 

„Atskirtis pažadina neapykantą, kuri gimdo prie- 
vartą. 

Seksualinė atskirtis, ne savo noru pasirinkta. 

Nuošalyje daugiausia laikosi jaunimas. Manosi patys 
pasirinkę atskalūnų kelią. Joks tikrai suaugęs Žmogus 
savo valia nesirenka būti užribyje. Arba labai retas. Bė- 
gant metams ateina suvokimas, kad priklausomybė yra 
viskas. Tu, aš, mes. 

Kam priklausau aš?“ 

„Skyrybos buvo didžiausia klaida mano gyvenime, - 
galvoja Malina. - Kaip mes galėjome, Jane? Nepaisant 
visko, visko, visko.“ 


Už penkių šimtų metrų nuo tos vietos prie savo rašo- 
mojo stalo sėdi Danielis Hiogfeltas. Atsispausdino tris- 
dešimt ar keturiasdešimt per pastaruosius dvidešimt me- 
tų parašytų ir skaitmeniniame laikraščio archyve pagal 
žodžių paiešką rastų straipsnių apie išprievartavimus 
mieste bei jo apylinkėse. 

Straipsniai uždengė visą stalą. Vienoje krūvoje atrodo 
bauginančiai, tarsi mieste būtų aktyvus seksualinės prie- 
vartos prieš moteris vulkanas. Daugiausia šeimoje, bet 
pasitaiko ir šiurpesnių atvejų. Geidulio apimti vyrai už- 
puola miesto parkuose moteris, beje, taip pat ir vyrus - 
užfiksuotas vienas vyro išprievartavimo atvejis Geležin- 
kelio parke. Daugelis bylų ištirtos, bet kai kurios turėtų 
iki šiol vaidentis policijai: Malinai ramybės neduodantis 
Marijos Murval atvejis ir plačiai aprašytas merginos iš- 
prievartavimas bei nužudymas prie diskotekos „Blue 
Heaven“. Ir dar keletas kitų. 

„Parengsiu neišaiškintų bylų apžvalgą, - mąsto Danie- 
lis. - Gal truputį pasirausti, įsigilinti į visas ir parašyti 
šiurpią straipsnių seriją apie šių dienų Linšiopingo išprie- 
vartavimų istoriją? Patrauklaus vasaros skaitalo forma.“ 

Kas nors turėtų išeiti. 

Tik kas? 

Statistiškai Linšiopingas nė kiek ne blogesnis už kitus 
miestus, nors ir ne geresnis. Tas faktas tikrai užgaus taip 
savimi patenkintų miesto gyventojų savimeilę. 

Dėl vieno galima neabejoti. 

Egzistuoja prievarta ir seksualinis geidulys, apie ku- 
riuos reikia rašyti. Pragariškam karščiui nenusileidžian- 
ti prievarta ir geiduliai. 

Tada Danielis kelias sekundes užsimerkia. Žodis 
„karštis“ priverčia susimąstyti apie Maliną. Įdomu, ką ji 
dabar veikia? Tačiau viduje nesusiformuoja jokio aiškaus 
vaizdo. Atsimerkia ir pagalvoja: „Velniai nematė tų neiš- 
narpliotų bylų. Reikėtų kada nors pasikapstyti giliau 
ir pasiaiškinti, kokius dar pragariškus įvykius slepia ši 
skylė. 

Bet šiuo metu turiu sutelkti dėmesį į tai, kas vyksta 
čia ir dabar.“ 


Balta Malinos palaidinė papilkėjusi nuo prakaito. 
Galvoja, kad persirengimo kambaryje turėtų būti dar 
viena, kitaip bėda. 

Ant kalvos stovinčią nuovadą supa akmeniniai pa- 
statai. Saulė kankina ochros spalvos keturkampius 
mūrus, dūstančius nuo dulkių, kurios kyla nuo kietos, 
ištroškusios žemės. Už jos universitetinė ligoninė. Viena 
iš nedaugelio vietų mieste, kur netrūksta veiklos. 

Sulhagė. 

Buvusi LFC moterų komandos žvaigždė, kol ekipai 
dar nebuvo keliami aukščiausi tikslai ir perkamos žaidė- 
jos iš visos šalies. Tada ir jai nebeliko vietos. 

Turėjo būti skaudu. 

„Geriau duoti Janei truputį laiko, kad spėtų jai pa- 
skambinti. 

Bet jei moteris sugeba dirbti tikrų mačo prifarširuo- 
toje gaisrinėje, vadinasi, gali ištverti ir išmesta iš moterų 
futbolo komandos. 

Netrukus rytinis susirinkimas. 

Kai aptarsime tyrimo eigą, paskambinsiu Sulhagei.“ 

- Tiesą sakant, buvo gera baigti futbolininkės kar- 
jerą. 

— Neskaudu? 

— Nė kiek. Kamuolio spardymas buvo kaip reikiant į- 
grisęs, taip pat ir visas tas sureikšminimas. Turiu omeny- 
je televizijos reporterių analizes ir aptarimus, kaip kaž- 
kas laksto. Analizuoti juk reikėtų padėtį pasaulyje, ar ne? 

Malina nusijuokia. 

Virš akmeninio krašto kyšo prie šliuzo stovinčių jach- 
tų stiebai. Linguodami pirmyn atgal sukuria iliuziją, kad 
siaučia stiprus vėjas, kurio iš tiesų nėra. Toliau Malina 
mato šliuzo sargo namelį su geltonos spalvos mediniu 
fasadu. Priešais ją Vretos vienuolyno lauko kavinėje prie 
kanalo po skėčiu šypsodamasi sėdi Viktorija Sulhagė. 
Paperkanti šypsena suminkština ilgų, šviesių plaukų ap- 
supto siauro veido bruožus. 

Rytinis susirinkimas neužtruko. 

Ji papasakojo apie pokalbį su Natali Falk. 

O daugiau nieko naujo, taip pat ir iš Karin ar techni- 
kos specialistų. Kolegos iš Miolbio patikrino seksualinį 
nusikaltėlį Fredriką Junasoną. Jo mama užtikrino alibi. 

Sutarė, kad Malina viena pasikalbės su Viktorija Sul- 
hage. Moteris su moterimi. 

Paskambinus Viktorija Sulhagė visai neatrodė nusitei- 
kusi priešiškai. 

— Susitikime kavinėje prie kanalo po dešimt penkioli- 
ka. Sekmadieniais esu laisva. Gyvenu prie Jungsbru, bus 
smagu pasivažinėti dviračiu palei kanalą. Tik laiko tu- 
riu nedaug. Vėliau važiuosiu į miško gaisravietę. Ten rei- 
kalingi visi. 

Dabar buvusi futbolo žvaigždė sėdi priešais Maliną 
ir pasakoja apie vienos karjeros pabaigą ir kitos pradžią. 
Viktorija Sulhagė buvo pirmoji gaisrininkė moteris 

miesto istorijoje. Kontroversiškas įvykis. Malina pame- 
na Janės žodžius, kai ji buvo priimta: „Gerai, ji išlaikė 
testus. Bet iš kur man žinoti, kad pajėgs mane nešti, jei 
prisiuostęs dūmų neteksiu sąmonės?“ 

„Ji stipresnė turbūt už devyniasdešimt procentų 
gaisrinės vyrukų, - pagalvoja Malina, matydama išsi- 
pūtusius Viktorijos Sulhagės raumenis. 

- Trauk, po perkūnais, trauk, ar nematai, kad atsi- 
trenksime į kraštą?! 

- Traukiu, velniai griebtų! 

Balsai sklinda iš vienos prie šliuzo esančių jachtų. 

Kava ir ledai skėčio pavėsyje. Turėtų būti gera, jei ter- 
mometras nerodytų trisdešimt penkių laipsnių šešėlyje. 

- Taigi, paskambino Janė. Iš pradžių įsiutau, bet vel- 
niai nematė, juk svarbiausia, kad daugiau jokia mergaitė 
nebūtų taip išprievartauta, ar ne? 

Viktorija Sulhagė suraukia nosį, paskiau veide nelie- 
ka jokios išraiškos. Laukia Malinos klausimų. 

- Kaip manai, - klausia Malina, - ar tarp miesto les- 
biečių yra itin agresyvių personų? 

- Agresyvių? Visi žmonės yra kažkiek agresyvūs, bet 
šitiek... 

Viktorija Sulhagė papurto galvą. 

- Jums lesbė ir agresija yra neatskiriamos sąvokos, ar 
ne“ 

Malina jaučia, kaip raudonuoja. Nori užsidėti saulės 
akinius ir nukreipti žvilgsnį kitur. 

— Ne, bet žinai juk, kaip yra, - atsako Malina. 

- O kaip yra? Papasakok. 

Prieš tęsdama Malina pažvelgia į Viktoriją Sulhagę 
prašančiu žvilgsniu: 

- Gal yra kamuojamų praeities išgyvenimų? Vaikys- 
tėje patirtų skriaudų? Gal kuri buvo pati išprievartauta? 

— Kad ne. Tokių dalykų žmonės nepasakoja. 

- Bet? 

- Lovoje kartais elgiamės šiurkščiau, lygiai kaip ir 

visi kiti. Tavo žiniai... Ir, aišku, vakarėliuose kai kurios 
merginos išgėrusios mušasi. Varžosi, kuri vyriškesnė. 

- Į policiją niekada nesikreipiate? 

— Ne, paprastai viskas lieka tarp mūsų. Nebent kas 
nors tikrai peržengtų ribas, tačiau ir tada daugelis tylėtų. 
Bet taip elgiasi visi. Niekas nenori be reikalo painioti fa- 
ry, atsiprašau, policijos. 

— Kaip manai, kodėl? 

- Galiu atsakyti - dėl mūsų. Policijai visiškai nerūpi, 
ką lesbės daro viena su kita, Malina Fors. Mes visiškai 
nepasitikime policija, žinok tai. 

- Bet tu negalėtum išskirti kurios nors, kuri blogai 
jautėsi arba buvo neįprastai linkusi į smurtą? 

Viktorija Sulhagė žvelgia į savo kavos puodelį. 

Giliai įkvepia. 

„Nori kažką pasakyti“, - galvoja Malina. Tačiau Vik- 
torija Sulhagė dvejoja. Nusigręžia į kanalą ir lėtai judan- 
čius šliuzo vartus. 

- Kaip manai, koks jausmas praleisti tame griovyje 
visą Vasarą? 

— Ką nors norėjai pasakyti, ar ne? 

- Gerai. 

Viktorija Sulhagė atsigręžia į Maliną. 

- Yra viena mergina, - ištaria. - Atrodo, jai teko patir- 
ti daugybę mėšlo. Kalbama, kad itin šiurkšti. Sklinda 
gausybė gandų apie tai, ką jai teko išgyventi vaikystėje. 
Jūsų vietoje būtinai ją patikrinčiau. 

— Kuo vardu? 

Viktorija Sulhagė vėl įsistebeilija į puodelį. Tada išsi- 
traukia iš rankinės popieriaus ir rašiklį. Užrašo vardą, 
adresą ir numerį. 

— Pažvelk, - ištaria rodydama į kanalą. - Jie jau plau- 
kia. 

Malina atsigręžia pažiūrėti. 

Mato jachtas kitoje kanalo pakopoje, visai prie pat 
šliuzo į mažą ežerėlį pusiaukelėje į Rokseną. 

- Roksene, - ištaria vėl atsisukdama Malina, - nebe- 
reikės murkdytis kanale. Gera jiems, ar ne? 

Viktorija Sulhagė šypsosi. 

— Kanalas ne šiaip sau vadinamas skyrybų grioviu. 

Malina įsideda lapelį į priekinę džinsų kišenę. 

- Ačiū, - ištaria. - Paskutinis dalykas: ar Natali Falk 
vardas tau ką nors sako? 

Viktorija Sulhagė purto galvą. Tada ištaria: 

- Pažadėk vieną dalyką, Malina. Neleisk šiai istorijai 
dar labiau sustiprinti visuomenės įsitikinimo, kad les- 
bietės yra suvyriškėjusios pabaisos. 

- Pažadu, - atsako Malina. 

- Stokholme, bent jau pačiame mieste, žmonės gali 
gyventi kaip panorėję ir tai toleruojama, bet čia, provin- 
cijoje, viskas kitaip. Daugelis gyvenime nėra matę žmo- 
gaus, kurį žinotų esant homoseksualų. Gali įsivaizduoti, 
kaip būtų smagu, jei miestiečiai įsikaltų į galvą, kad jūs 
vaikotės lesbietę Žudikę. 


— Turiu kai ką, kuo reikėtų pasidomėti. 

Ragelyje prikimęs Zekės balsas. 

Malina ką tik atsisveikindama pamojavo Viktorijai 
Sulhagei, kuri nuvažiavo palei kanalą į Jungsbru pusę. 
Dabar keikia save už neapdairumą. Šešėlis pasitraukė iš 
tos vietos, kur paliko automobilį, ir tamsiai mėlynas kė- 
bulas kepa saulėje. 

Viduje turėtų būti mažiausiai šimtas laipsnių. 

Ir dar ta prakeikta šviesa skverbiasi pro tamsius aki- 
nių stiklus, tarsi turėdama vienintelę užduotį - sukelti 
jai galvos skausmą. 

— Kaip sakai? 

Tariant tuos žodžius ore pakyla dulkių debesis ir ji 
užsikosėja. 

- Šį tą turiu, reikia patikrinti. 

- Ir ką gi? 

Jokio atsakymo. Vietoj to: 

— Ką nors sužinojai iš Sulhagės? 

- Vieną vardą. Reikės pasidomėti. O tu? 

- Gavau trumpąją Žinutę iš anoniminio numerio. 

— Kasdien gaunam. 

— Nesišaipyk, Malina. 

Tada Zekė garsiai perskaito žinutę: 

- Patikrinkite Paulą Anderliovą. Jis nelaimingas. 

Tyla. 

Vadinasi, Hasė tai padarė. Nekreipdamas dėmesio į 
informacijos slaptumą. 

Nesitikėjo iš jo. 

— Kaip manai, kas galėjo ją atsiųsti? - klausia Malina. 

Zekė prunkšteli. 

— Nė vienas iš mūsų nenorime to žinoti. Bet aš nesu 
kvailas, Malina. 

- Tai žinai, apie ką kalbama? 

- Taip, tam košės makaulėje užtenka. 

„Volvo“ viduje karščiau nei pirtyje. 

„Nelaimingas.“ 

„Velniai griebtų, - pagalvoja Malina. - Ar taip tei- 
singa? Ar nereikėtų jo palikti ramybėje?“ 

Nuoga, žaizdota mergaitė sūpynėse. Dingusi mergai- 
tė. Tikrovė - pilkšvai geltona apsvilusi masė. 


Malina važiuoja atgal į miestą. 

Už lango it lėtai slopinamos ugnies sukeltas miražas 
plyti lyguma. Tarsi neaprėpiamos platybės dangaus žyd- 
rynė būtų padegusi iki plieskiančio horizonto nubėgan- 
čius derlingus laukus. Karštis neabejodamas savo jėgo- 
mis plūkia žemę. 

Platūs laukai riečiasi po dangaus skliautu, rugiai ir 
miežiai lėtai svyla saulės spinduliuose. Blyškiai geltoni 
rapsai dejuodami linksta prie žemės, kiekvienas auksinis 
lapelis, regis, gaudo orą tik ir laukdamas, kada galės būti 

palaidotas tarp kirminų. 

Jie, tik jie dabar kruta lygumoje. 

Rusenantys kirminai, lendantys į paviršių iš blogio 
vulkano properšų. 


Zekė laukia mašinoje prie namo Rydo rajone. Varik- 
lis dirba tuščia eiga, oro kondicionierius — visomis apsu- 
komis. 

Geltonas plytinis pastatas netoli centro viso labo trijų 
aukštų, bet jame telpa visas šalies skurdo koncentratas. 
Parabolinės antenos prie langų, apšnerkšti balkonai ir 
kiemeliai bei visur tvyranti slogi atmosfera. Takeliai tarp 
namų tušti, tačiau butuose spaudžiasi jie: imigrantai, 
narkomanai, marginalai, žemiausio rango darbininkai, 
į visuomenės užribį patekę žmonės. 

Bet čia yra du pasauliai. 

Kai kuriuose namuose įrengti studentų bendrabu- 
čiai. Ten gyvena turintys svajonių. Jiems prieš akis visas 
gyvenimas. Už kelių didelių ąžuolų Malina mato „Dva- 
rą - technikos fakulteto studentų pasilinksminimų vietą. 

Malina linkteli Zekei pro šoninį langą. Šis atidaro du- 
reles ir išlipa. 

— Tai čia gyvena nelaimingasis Paulas Anderliovas? 

- Čia jis ir gyvena, - atsako Zekė. 

— Kaip paaiškinsime apie jį sužinoję? 

- Neaiškinsime, - atsako Malina. 


138 


20. 


Skausmas — tarsi amžinas prakeiksmas. Jis praryja 
laiką. Suteikia mirties atspalvį ir lavonienos dvoką da- 
barčiai, kuri, regis, niekada nesibaigs. 

Fizinės kančios seniai praeityje. 

Psichologinės? 

Vaistai. 

Tik jie nepadeda ir bėgant laikui niekas negerėja. 
Greičiau jau blogėja. Skausmas visada naujas ir kiekvieną 
kartą vis labiau pasitikintis savo jėgomis, vis labiau savi- 
mi patenkintas. 

„Skausmas - tai aš, - mąsto Paulas Anderliovas, kai 
pasigirsta durų skambutis. 

Pakyla nuo fotelio, pritildo „Mūsų gyvenimo dienas“ 
rodantį televizorių ir velka kojas į prieškambarį. Dar 
kartą nusistebi, kaip kadaise tvirtas jo kūnas sunyko, 
suglebo ir ištižo. 

Tai įvyko prieš keturiolika metų. 

Nors atrodo kaip vakar. 


Malina ištiesia pažymėjimą tarpduryje stovinčiam 
nesiskutusiam vyrui. Veidas kažkoks sudribęs ir išpurtęs 
vienu metu. Plaukai viršugalvyje gerokai praretėję. 

— Mes iš policijos. Norėtume kai ko paklausti, - išta- 
ria Malina. - Ar jūs esate Paulas Anderliovas? 

Vyras linkteli. 

— Gal galime tai padaryti čia? - paklausia tada. - Bute 
netvarka, būčiau linkęs nekviesti vidun. Kas nutiko? 
Muštynės kvartale? 

- O mes būtume linkę užeiti, - ištaria Zekė vietos 
abejonėms nepaliekančiu balsu. 

Paulas Anderliovas nusileidžia. Palydi į skurdžiai ap- 
statytą svetainę. Viduje mėtosi dienraščiai ir Žurnalai 

apie automobilius, ore juntamas dūmų, degtinės ir alaus 
tvaikas, o kampuose pilna didelių, į pūkuotus žvirblius 
panašių dulkių kamuolių. 

Malina su Zeke sėdasi ant kėdžių prie žemo žurnali- 
nio stalelio. 

— Na, tai ko norite? 

„Bando nutaisyti nuožmų balsą, - pagalvoja Malina, - 
bet atrodo nuleidęs rankas ir išsekęs“ Žalių akių žvilgs- 
nis nepasitikintis ir be galo pavargęs. Jo liūdesys kaž- 
koks kitoks nei kitų iki šiol Malinos sutiktų žmonių. 

- Ar girdėjote apie išprievartavimą Sodininkystės drau- 
gijos parke? 

Atrodo, kad žodį „išprievartavimas“ išgirdusio Paulo 
Anderliovo kūne nelieka nei oro, nei vandens, nei kraujo. 
Tarsi būtų supratęs, dėl ko jie atėjo. Galva nusvyra ant 
krūtinės ir jis ima pasikūkčiodamas raudoti. Malina pa- 
žvelgia į galvą linguojantį Zekę ir abudu supranta per- 
žengę ribą. Ribą, iki kurios galima teisybės vardan brau- 
tis į žmonių gyvenimus. 

Malina pakyla. 

Prisėda ant plačios fotelio rankenos šalia Paulo An- 
derliovo, tačiau šis nustumia šalin. 

- Nešdinkitės pragaran, - iškošia. - Aš jau seniai ten. 


Paulas Anderliovas valdosi. Regis, atsitokėja. Verda 
kavą, patraukdamas porą baltų plovimo pirštinių siūlo 
prisėsti virtuvėje su vaizdu į centrinį pastatą. 

- Nesu kvailas, suprantu, ką galvojate, - ištaria. Balse 
juntamas susitaikymas ir palengvėjimas. Gal dėl to, kad 
žino - jie išklausys. 

- Skaičiau apie vibratorių ir labai gerai suprantu. Ne- 
aušinsiu burnos ir nekalbėsiu, kokia kvaila, idiotiška 
ir paviršutiniška tokia mintis. Suprantu jus. Gal tai 
seksualinę frustraciją patiriantis žmogus? Beprotis? 
Beprotis nesu. Kamuoja seksualinė frustracija? Dėl to 

galite neabejoti. Kaip manote, koks jausmas būti mano 
kailyje? Gaila, kad nematėte, kaip atrodau ten, apačioje. 

Zekė prieš savo valią nusuka akis nuo Paulo An- 
derliovo ir įsistebeilija pro langą, tačiau nutriušęs plyti- 
nis ir skardinis pastato fasadas ramybės nesuteikia. Tada 
atkreipia dėmesį į vorą kitoje lango pusėje ir nuo vieno iki 
kito rėmo siekiančius beveik nematomus voratinklius. 

— O kaip sužinojote apie mane? Ne, nenoriu to gir- 
dėti. Gal iš Janės, jūsų buvusio vyro, Fors? Pažįstu jį. 
Buvome kartu Bosnijoje devyniasdešimt ketvirtaisiais. 
Kartą išlenkėme alaus ir pasidalinome prisiminimais. 
Tiksliau, aš pasidalinau. Iš jo juk žodžio neišpeši, visai 
kaip iš sulūžusios magnetolos mašinoje. 

- Janė apie jus neminėjo. 

- Šit kaip, ne Janė. Tiesą sakant, taip ir nemaniau. 

Paulas Anderliovas pradeda pasakoti, o jie klauso. 

— Tai įvyko kalnų kelyje už Sarajevo. Tarnavau IFOR 
pajėgose. Tą lietingą, pilką ir šaltą dieną pačiame dangu- 
je buvo parašyta, kad nutiks kokia nors velniava. Taip, po 
velnių, ir buvo. Už Tsikos kaimo mašina užvažiavo ant 
minos. Pamenu trenksmą, kurtinantį trenksmą. Tada 
atsitokėjau gulėdamas ant kelio maždaug už dvidešimties 
metrų nuo kažko degančio. Girdėjau, kaip kažkas rėkė, 
vis rėkė ir rėkė taip, kad kalnai turėjo sutrupėti. Galiau- 
siai supratau, kad rėkiu aš pats. Apačioje buvo juoda. Jo- 
kio skausmo, tik juoda ir tuščia. Du žuvo. Vienas neteko 
kojos. Ir aš. Būčiau mielai apsikeitęs vietomis su kitais. 
O dabar ateinate jūs, porelė prakeiktų fary. Ką, velniai 
griebtų, išmanote, be to, kad esate kvaili kaip avinai? 


Jie leido tylai atlikti savo darbą. 
Dabar klausia to, ko turi paklausti. 
Be galo kvaila. 


„Iš tamsos į šviesą, kaip rašė Larsas Forselis“, - paga- 
lvoja Malina. - Iš šviesos į tamsą.“ 

— Ką veikėte naktį iš trečiadienio į ketvirtadienį? 

- Ar pažinojote Josefiną Davidson? 

- Ar kas nors gali užtikrinti jums alibi? 

- Jūs norite, tačiau negalite. Ar frustracija privertė ko 
nors griebtis? 

- Vadinasi, nebuvote Sodininkystės draugijos parke? 

- Jums patinka paauglės, tiesa? 

Paulo Anderliovo žvilgsnis prikaustytas prie laik- 
rodžio iš „Ikea“. „Toks pats, kaip mano virtuvėje, - pa- 
galvoja Malina. - Tik tavasis turi veikiančią sekundžių 
rodyklę.“ 

Paulas Anderliovas nereaguoja į Zekės užuominas. 

Tik atiduoda dieną amžinam laikrodžio tiksėjimui. 


— Kodėl jaučiuosi kaip kiaulė, Zeke? 

Aplinkui siautėjantis karštis spaudžia iš porų prakai- 
tą, automobilių kėbuluose blizga saulės spinduliai. 

— Nes tu ir esi kiaulė, Fors. Tokio pobūdžio tyrimas 
mus visus paverčia kiaulėmis, Malina. 

- Tiesos kaina. 

- Liaukis filosofuoti. 

Ribos peržengiamos ir perkeliamos. 

„Tai niekada nevyksta be nuostolių , - pagalvoja Ma- 
lina. 

- Papietaujam? - klausia Zekė. - Žiauriai noriu picos. 


„Conya“ Šv. Lauryno gatvėje. 

Geriausios picos visame mieste. Didelis, riebus pa- 
vojus sveikatai. 

Jei atėjus dirba šeimininkas, visada juo pavaišina. 


“ Larsas Forsellis - švedų rašytojas. 

— Policijai free of charge. 

Kaip amerikietiškame filme apie farus. Zekei tai pa- 
tinka. Korupcija? Gal šiek tiek, bet šeimininkas atsisako 
imti iš jų pinigus. 

„Vienas iš daugelio sunkiai dirbančių ir šiame mies- 
te nepopuliarių imigrantų, - pagalvoja Malina, atsikąs- 
dama savo „Capricciosa“. 

Prieš ją ant stalo guli Viktorijos Sulhagės raštelis. 

Jame vardas: 

Luisa Svenson-Lolo. Adresas, telefono numeris. 

- Luisa, - ištaria Zekė. - Ar negalėtų Luisos pravar- 
dė būti Lovelygirl? 

— Galėtų. Arba negalėtų. Ką manai? 

- Lovelygirl, - pakartoja Zekė. - Gal tai stipri saviiro- 
nija? 

- Giliai kapstai, Zeke. Švelniai tariant, - atsako Ma- 
lina ir jaučia, kaip akimirksniu ima riebėti ir blizgėti nuo 
picos. 

- Lovelygirl, - vėl ištaria Zekė. - Ar ne to trokšta visi 
vyrai? Lovelygirl. 

- Taip, - sutinka Malina. - Taip ir yra. 

— Pašėlusiai skanios picos, - sako Zekė iškeldamas 
nykštį atviros virtuvės pusėn. 

Vyras prie krosnies šypsosi, traukia iš mažų baltos 
spalvos plastikinių indelių ingredientus ir skandina ant 
ką tik išsuktos tešlos suteptame pomidorų padaže. 

21. 


Jau per ilgai guliu čia, supančiota laiko ir šaltos tam- 
SOS. 

Kur tu, tėti? 

Sakyk, kaip yra - tu neateisi. Dabar ne. Ir niekada. 
Arba kada nors, labai labai negreitai. Nenoriu taip ilgai 
kiurksoti šioje vietoje. 

Čia bjauru. Ir man labai baisu, tėti. 

Ar aš, didžiausia tavo laimė, kaip kartais mane va- 
dindavai, dabar esu didžiausias tavo sielvartas? Ne, ne- 
sakyk, kad yra būtent taip. 

Geriau ateik. 

Išlaisvink mane nuo balsų. 

Balsai. 

Raitosi virš manęs kaip kirmėlės. 

Jau pakankamai prisiklausiau jūsų nesibaigiančių iš- 
sisukinėjimų. 

Jūsų balsų. 

Kažkuo džiaugiatės. 

Kodėl? 

Neįsivaizduoju, kodėl esate tokie laimingi, nes čia, nie- 
kaip nesibaigiančiame mano sapne, tik drėgna ir šalta. 
Nors gal tai ne sapnas, o kas nors kita? 

Maudytis! Maudytis! 

Ar tai šaukiate? 

Man patinka maudynės. Gal ir aš galiu? Išsimaudysi- 
me drauge? Namuose turiu baseiną sode. 

Gal dabar snaudžiu jame? 

Loja šuo, tačiau viskas taip tamsu, taip tamsu, kad jei 
nežinočiau, jog tai neįmanoma, ištrūkčiau iš raumenų ir 
kūno gniaužtų. Ore pleventų tai, kas esu aš. 

Bet šis sapnas to neleidžia. 

Ne. 

Vietoj to - džiaugsmingas jūsų šūkaliojimas. Viršuje? 

Juk taip? 

Žemė, smėlis ir šlapias šaltis, drėgnas plastikinis šaltis. 
Smiltys prie pat ir tuo pat metu ne visai. 

Tai kapas? 

Esu palaidota gyva? 

Man keturiolika, pasakykite, ką, ką aš veikiu kape? 


Mauduoliai. 

Sekmadienį jų itin gausu. 

Stura Rengeno ežero paplūdimys nemokamas, te- 
reikia palikti viršuje mašiną ir pereiti pievą. Ūkininkas 
Karlsmanas susimylėjo ir šiemet joje nebelaiko bulių. 

Vieną vasarą prieš keletą metų laikė, kai dar nebuvo 
kiosko. „Corren“ apie tai rašė, tačiau tais metais ūkinin- 
kas buvo nepalenkiamas. 

Išsimaudyti su šeimomis atvažiavę žmonės tokie 
nerūpestingi. Vaikai, moterys ir vyrai mėgaujasi šiluma 
ir abejotina šilto vandens vėsa. Odą saugo brangiais kre- 
mais, akis - dar brangesniais akiniais. 

„Dabar, - galvoja Slavenka Višnič, - jie trypčioja eilė- 
je prie mano kiosko, nekantraudami, kada atidarysiu. 
Šiek tiek kantrybės, netrukus gausite savo ledus. Vaikai 
kraustosi dėl jų iš proto. Daugiau laimės už septyniolika 
kronų nupirkti neįmanoma." 

„Laukite ir džiaukitės, kad apskritai atvažiavau.“ 

„Aftonbladet“, „Expressen'? 

Atleiskite, laikraščių neturime. 

„Kokie iš tiesų esate jūs, pasilikę čia, nes neturite kur 
išvažiuoti? Mes - likimo broliai. Tam tikra prasme.“ 

Slavenka įkiša raktą į paplūdimio kiosko duris ir 
šūkteli viltingai laukiantiems prie langelio: 

— Ramiau, ramiau, tuoj atidarysiu, tuoj gausite ledų! 

Už beveik nuogų žmonių nugarų mato saulės spindu- 
liuose išdidžiai tyvuliuojantį ežerą. Spindintis vanduo 
primena permatomą odą. Kiek žemiau, arčiau prie ežero, 

auga didelis ąžuolas. Visada paslaptingas. 

Be jos, kioske prie Glitingės vandens parko daugiau 
niekas nedirba. 

Išlepintas jaunimas nenori vasarą lenkti nugaros. 
Būsimieji laisvo oro direktoriai. 

Kartais jai kyla minčių, kad visa Švedija yra vienas 
didelis laisvo oro direktorių komitetas, vienijantis per 
gerai gyvenusius ir toliau per gerai tebegyvenančius, 
nieko apie skausmą nenutuokiančius žmones. 

Tada atidaro langelį. 

Pirma eilėje stovi bjauri aštuonerių mergiūkštė. 

- Vieną šokoladinį su braškėmis! - išpoškina. 

- Neturime, - atsako Slavenka ir nusišypso. 


Prie ąžuolo loja šuo. Toje vietoje, kur vietoj žolės kaž- 
kodėl juoduoja žemė. 

Šunėkas pasisiojo ant medžio, tačiau kažkas jam vis 
tiek neduoda ramybės. 

Skalijimu sako, kad čia, čia slepiasi kai kas, ką reikia 
rasti. 

Loja, loja ir loja. 

Letenos vis rausia, rausia ir rausia. 


Girdžiu triukšmą. Lojimą. 

Tas garsas lėtai, lėtai veda mane iš sapno, vis aukštyn, 
aukštyn. Noriu prabusti. Dabar. 

Bet neprabusiu. Juk taip? 

Ar prabusiu, tėti? 

Esu įstrigusi kažkur, kas yra daug blogiau arba daug 
nuostabiau už sapną. Bet kaip čia patekau? 

Kas nors turi man tai papasakoti. Visiems. Mamai su 
tėčiu, jie tikrai jaudinasi. Paprastai taip ilgai nemiegu. 
Kokie čia dar garsai? Rausimas ir švelnus moteriškas bal- 
sas: „Na, Džekai, na... Eikš pas mane.“ Lojimas virsta urz- 

gimu. Balsas sako: „Gerai jau, gerai. Būk ten, kad taip 
nori.“ 


Be atvangos ledus pardavinėjanti Slavenka stabteli. 
Ignoruoja eilės sulaukusią klientę. Nustebusi moteris 
stovi ir spokso į šaldytuvą su gėrimais. 

„Neskubėk taip, - pagalvoja Slavenka. - Labiau įkai- 
tusi norėsi daugiau ledų ir gėrimų.“ 

Ji pakėlė kainas. Žmonės skundžiasi, kad dabar prašo 
dvidešimties kronų už „Coca-Cola“ ir septyniolikos už 
ledus ant pagaliuko. 

„Tai nepirkite, jei nepatinka. 

Tįskitės čia savo gėrimus patys. 

Bet jei apie pakeltas kainas sužinotų GB“, uždraustų 
prekiauti. Velniai nematė, yra ir kitų tiekėjų. Iš tiesų tu- 
rėčiau dabar būti miške ir drauge su kitais savanoriais 
kovoti su liepsnomis. 

Kas tam šuniui pasidarė? 

Neturėtų taip vambryti ir iš viso neturėtų ten būti. 

Ardosi taip, lyg rujojanti kalė būtų pakasta po 
ąžuolu. 

Išprotėję šunys. Pamišę vyrai. Geismas gali visai ap- 
sukti galvas. 

O ta pirma eilėje buvusi mergiūkštė stovi ir žiopso į 
šuns rausiamą duobę. 

Įdomu, ką tokio tikisi ten pamatyti?“ 


Šlapias ir tamsus sluoksnis plonėja, šuns lojimas vis 
garsesnis, prieš jį nublanko visi kiti balsai. Prabundu? 
Viršuje šviesa ir rausimas, staiga mano žvilgsnis laisvas, 
tik neskaidrus, tarsi kas būtų pribėręs žemės ir smėlio 
tiesiog į atmerktą akį. 


“ GB - stambus ledų gamintojas Švedijoje. 

Dabar būsiu laisva? 

Galiu važiuoti namo? 

Matau juodą šunį, jo nosį ir dantis. Loja kaip išprotė- 
jęs. Aš noriu atsistoti, bet kūno nėra. 

Šuo dingsta, vietoj jo atsiranda mergaitė, mano am- 
žiaus, ne, jaunesnė. Veidas keičiasi, persikreipia, matau, 
kaip burna išsižioja šaukti. Noriu pasakyti jai, kad liautų- 
si staugusi, pažadinti tereikia mane vieną. 

Kūnas yra, bet ar esu aš? 


Slavenka išpuola iš kiosko ir leidžiasi tekina prie mer- 
gaitės su šunimi. Žmonės irgi suskubo. Tada mauduoliai 
vienas nuo kito užsikrečia riksmu. Šaukia, regis, net van- 
duo, medžiai ir karvės ganykloje. 

- Pasitraukit! - šūkteli Slavenka ir štai jau stovi įsmei- 
gusi žvilgsnį į išraustą duobę. 

Atmerkta mergaitės akis po plonu plastiko sluoksniu. 
Žydra ir klausianti. 

Gyvybė jau seniai apleido tą žvilgsnį. 

„O, brangute“, - pagalvoja. 

Ji, Slavenka, matė daugybę tokių akių. Dabar jai grįžta 
visi nebylūs vaizdai. Mirę prisiminimai apie nenugyven- 
tą gyvenimą. 

II 


Vasaros angelų akyse 
[pakeliui į saškiiiii kambarį) 


Prie prausiančio vandens atgulei pailsėti. Palaukti. 

Nužudyta, bet gal vis tiek nemirusi. 

Žinau, kad atgimti įmanoma, o nekaltybė gali grįžti. 
To nepavyko įgyvendinti su tavimi, mano prie žemės pri- 
kaustytas angele, tačiau pavyks su kitais. Nes kaip kitaip 
dings vorų kojos, kaip kitaip nutildysiu mano vidurius 
draskančių triušių nagų krebždėjimą? 

Mūsų meilė neišgaravo, kad ir kiek skausmo nešė 
karštos vasaros, kad ir kaip čiuptuvai kabinosi į mūsų 
kojas. 

Šiame mieste gausu medžių, parkų ir miškų. Ten, tarp 
juodų, sidabru žvilgančių medžių klaidžioju aš. Tu irgi 
kažkur ten. Tik kol kas dar neradau. 

Dabar noriu prieiti ir pajusti tavo kvėpavimą man į 
skruostą. Noriu tavęs čia, pas mane. 

Todėl nebijok. 

Daugiau niekas ir niekada tavęs nenuskriaus. 


22. 


Mėlyna ir balta įspėjamoji juosta. Ankstyvo vakaro 
šviesoje garuojantis ežero vanduo primena nuogą žmonių 
odą. Susispietę ant kalvos augančių medžių šešėlyje jie 
smalsiais ir nekantriais žvilgsniais varsto anapus juostos 

triūsiančius policininkus. 

Uniformuotieji apieško žemę paplūdimio ir tyrėjų 
kryptimi. Malina, Zekė, Svenas Šiomanas ir iškviesta Ka- 
rin Juhanison atsargiai išvynioja lavoną iš permatomo 
plastiko ir valo žemes. Kūnas netikroviškai baltas, nu- 
šveistas. Švariai išplautos žaizdos žioji kaip tamsiai rau- 
doni ir mėlyni vulkanų krateriai negyvame žmogaus 
kūno kraštovaizdyje ir ką tik pirmą kartą alkanų kir- 
mėlių paliestoje odoje. 

- Atsargiai, atsargiai. 

Karin žodžiai. Ir jie atsargūs, labai atsargūs. Bando 
išsaugoti įrodymus, kuriuos dar galima rasti aplink vietą, 
kur buvo aptiktas kūnas. 

Tarp mauduolių maišosi žurnalistai iš vietinių radijo 
stočių, „TV4 Ost“, iš laikraščio „Norrkėopings Tidningar“, 
iš „Ostnytt“, iš „Corren“. Danielio Hiogfelto nėra, tačiau 
Malina atpažįsta jauną praktikantę reporterę, kuri pa- 
vasarį ėmė iš jos interviu. Tuomet mokėsi Žurnalistikos 
institute ir rašė darbą kriminalinės žurnalistikos tema. 

Kur Danielis? 

Paprastai tokių įvykių nepraleidžia. 

Nors tikriausiai sekmadieniais ir jis ilsisi. Jei taip - 
tikrai užsitarnavo. 

Tylus skaitmeninių kamerų dūzgesys. 

Akys nori patekti arčiau, užfiksuoti ir parduoti. 

Malina giliai įkvepia. 

Ar įmanoma priprasti prie karščio? 

Ne. 

Bet tai geriau už šaltį. 

Ar gali gamta užsiplieksti dėl žmonių veiksmų? Už- 
griūti savo rūstybe dėl kvailysčių, kurias krečiame vieni 
kitiems? Malina įsivaizduoja, kaip giraitės medžiai - 
ąžuolai ir liepos - plėšia šaknis iš žemės ir įnirtę talžo 
žmones aštriomis lajomis. Laidoja su visomis mūsų niek- 
šybėmis. 

Zekės kakta varva prakaito lašai, veidą be išraiškos 

nutaisęs pritūpęs Svenas šnarpščia. Didžiulis, virš diržo 
išvirtęs pilvas sunkiai kilnojasi aukštyn žemyn. 

— Turėtų būti Teresa Ekeved, - ištaria jis. - Panašu, kad 
buvo suvyniota į paprastus permatomus šiukšlių maišus. 

- Iš jų nieko neišgausi, - atsako Malina. 

Po plastiku boluojantis mergaitės veidas švariai nu- 
šveistas. Kūnas nuogas, toks pat baltas kaip veidas, dabar 
beveik visas atidengtas. Nušveistas ir jis. Didelė, atvira 
žaizda pakaušyje, arbatinio šaukštelio dydžio žaizdos ant 
rankų, liemens, šlaunų. Išplautos, beveik nudailintais 
kraštais kaip mėlynos ir juodos spalvos rūpestingai pri- 
žiūrėtos lysvės. 

- Tai ji, - ištaria Malina ir pajunta yrančio kūno dvo- 
ką. „Klorin“ kvapo nėra. - Galima atpažinti pagal nuo- 
traukas. Jokių abejonių. Tai ji. 

- Be menkiausios abejonės, - pritaria Zekė. 

— Vien todėl, kad karšta kaip pragare, pasaulis netu- 
rėtų juo pavirsti, - sumurma Svenas. 

Malina žiūri į kūną. 

- Atrodo, kažkas ją labai labai kruopščiai nuprausė, - 
sako Malina. 

- Tarsi būtų norėjęs kuo švariau išplauti ir nudailinti 
žaizdas. Visai kaip Josefinos atveju, tik dar labiau. 

Balta oda, juodos žaizdos. 

- Taip, - nutęsia Zekė, - beveik kaip prakeiksmas. 

- Nuojos nesklinda „Klorin“ kvapas. 

— Ne, ji smirda puvėsiais, - atsako Zekė. 

Malina pagalvoja: „Tu nė kiek ne vyresnė už Tuvę. 
Kas, jei čia būtų Tuvė? Ką daryčiau tada?“ 

Mato save sėdinčią miegamajame ant lovos krašto su 
tarnybiniu ginklu rankoje. Lėtai kelia vamzdį prie bur- 
nos, pasiruošusi leisti kulkai visiems laikams ištaškyti 
sąmonę. 

„Baimė. Bijojai, juk taip? 

Aišku, kad bijojai. 

Kaip atsidūrei ten, žemėje?“ 


- Tą mes ir išsiaiškinsime, - ištaria Malina, o Zekė, 
Ka rin ir Svenas sužiūra į ją. 

— Garsiai mąstau, - paaiškina Malina. - Kiek laiko ji 
čia pragulėjo? 

- Spręsdama pagal odos išakijimą nuo plastiko ir 
kūno išpampimą, nepaisant žemės masės, spėčiau, kad 
maždaug tris dienas, galbūt keturias. Tiksliai pasakyti 
neįmanoma. 

— Tris dienas? - pakartoja Zekė. - Ji dingo gal prieš 
šešias. 

— Dabar negaliu pasakyti, ar čia buvo atgabenta jau 
nužudyta, - ištaria Karin. - Bandysiu išsiaiškinti. 

- Lieka poros dienų tarpas, kai galėjo būti laiko- 
ma nelaisvėje, - įsiterpia Svenas. - Paskiau buvo atga- 
benta čia. 

— Tada galėjo būti ką nors mačiusių, - sako Zekė. 

- Taip manai? - klausia Malina. - Ne maudynių metu 
čia nuošali vieta. 

- Žmonės, Malina. Jie visada kažkur vaikšto ir su- 
kiojasi, Žinai tai ne prasčiau už mane. 

Malina prisimena save pačią Sodininkystės draugijos 
parke vos prieš porą naktų. 

„Ar matei tada mane? Tu, kuris tai padarei?“ 

„Tas, kieno tai darbas, bando kažką ištaisyti. Turėtų 
būti taip. Atvilkai kūną tikriausiai jau sutemus. Kai kasei, 
liudininkai buvo tik medžiai. Kodėl taip arti vandens, 
kur vaikšto žmonės? Gal norėjai, kad rastume? Ką nori 
mums parodyti?“ 

— Nuo ko ji mirė? - klausia Malina ir netikėtas šalto 
vėjo gūsis nušvilpia tarp kojų ežero link. 

- Dar nežinau, - atsako Karin. - Mirties priežastis 
galėjo būti žaizda galvoje, be to, kaip matai, ant kaklo 
yra ryškios smaugimo žymės. 

— Seksualinė prievarta? 

- Jokių aiškių penetracijos pėdsakų. Vis dėlto ištirsiu 
ją atidžiau. 

Karin. 

Labai gerai, puikiai išmananti savo darbą, tačiau nu- 
mirėliai jai yra kaip statybinės konstrukcijos inžinieriui. 

— Bus sunku rasti techninių įrodymų, - ištaria 
Karin. - Pastarosiomis dienomis čia lankėsi šimtai poil- 
siautojų. Visi galimi kojų atspaudai ir kiti pėdsakai bus 
dingę. 

- Deja, - atsidūsta Svenas. - Vis dėlto pati vieta mums 
šį tą pasakys apie užpuoliką, tereikia pajudinti smegenis. 

Užpuolikas? 

„Tu neabejoji savo tiesomis, Svenai, - galvoja Malina. - 
Lygiai kaip ir aš neabejoju, kad tas pilvūzas nuvarys tave 
į kapus, jei tik artimiausiu metu ko nors nesigriebsi.“ 

— Ką manote apie sąsajas su Josefina? - klausia Ma- 
lina. 

— Tai susiję, - atsako Svenas. - Abi mergaitės vienodai 
nušveistos. Nors negalime būti visiškai tikri. Karin reikės 
paieškoti dažų likučių. 


Matau ir girdžiu jus, visus svetimus žmones. Suprantu, 
kad kalbatės apie mane, bet aš nenoriu girdėti jūsų pra- 
keiktų žodžių. 

Žaizdos mano kūne. 

Seksualinė prievarta. 

Užpuolikas. 

Penetracija? 

Ne. 

Belaisvė, belaisvė. Negyva. 

Negyva. 

Smūgis į galvą. 

Kas čia turėtų būti negyva? Tik jau ne aš, man ketu- 
riolika, ar girdite, žodis „negyva“ nevartojamas kalbant 
apie sulaukusius vos keturiolikos. Man prieš akis dar 
daug gyvenimo metų, mažiausiai septyniasdešimt, ir aš 
jų noriu. 

Noriu juos atgauti. 

Suteik man juos, tėti. 

Aš nesutinku. Nesutinku. 

Nejaučiu jokio skausmo, o juk jei turėčiau žaizdas, 
apie kurias kalbate, klykčiau kaip skerdžiama? 

Bet mano balsas. 

Jo nesigirdi, nors tuo pat metu jis yra. Ir žodžiai kito- 
kie, tarsi šiame sapne būčiau suaugusi ir prabudusi su ki- 
tokia šnekta. 

Šnekta? 

Niekada nebūčiau taip sakiusi. 

Palikite mane ramybėje! Nelieskite! 

Leiskite miegoti, pabėgti sapne iš čia. Ne, neliesk, ką 
tu man darai? 

Visas tas baisybes sapnavau. 

Išeikite dabar. 

Leiskite toliau miegoti. 

Matau veidą. 

Moters. Siaurą ir malonų, apsuptą šviesių plaukų, 
kurie plaikstosi matinėje medžių žalumoje ir dangaus 
žydrynėje. 

Ji žiūri į mane. 

Noriu atsistoti, tačiau atrodo, kad manęs nėra. Manęs 
tikrai nėra? Bet jei nebūtų, tai ir nekalbėtumėte apie ma- 
ne, juk taip? 


Malina palinkusi virš mergaitės. 

Viena akis atmerkta, kita užmerkta, tarsi norėtų mie- 
go. Sustingęs kūnas beveik įspaustas į žemę. Mėlynės ant 
kaklo. 

Kūnas švariai nušveistas. 

Rūpestingai išvalytos žaizdos. 

Visai kaip Josefinos Davidson Sodininkystės draugi- 
jos parke. 

Gal Svenas dar šiek tiek dvejoja, bet tai turėtų būti to 
paties žmogaus ar žmonių darbas. Nuo šiol vienas atvejis 

yra kitas ir atvirkščiai. 

Žemė mergaitės panagėse - vienintelis purvas. 

Norėjai iš čia pabėgti? 

Ar ne taip? 

Mergaitė nuotraukose name prie Stureforso. 

Dabar čia. Išsigandęs, tvardytis mėginantis tėtis. Su- 
nerimusi nuotraukas jiems padavusi mama. O kas tada? 

„Pažadu tau vieną dalyką, Teresa: aš nenurimsiu, kol 
jo nesučiupsime.“ 

Arba jos. 

Arba jo. 

Arba... 

Žodžiai sukasi Malinos galvoje kaip malda. Nukreipia 
žvilgsnį nuo atmerktos mergaitės akies į Sveną, kuris pla- 
nuoja, mintyse sudarinėja sąrašą, ko pirmiausia griebsis 
toliau, ką būtina atlikti ir ko nevalia pamiršti: išsikviesti 
pasiekiamus policininkus, pasikalbėti su visų namų gy- 
ventojais dviejų kilometrų spinduliu, apklausti visus 
šiandien, vakar ir užvakar čia buvusius mauduolius, 
kreiptis per žiniasklaidą į visus ką nors mačiusius, iš- 
gabenti kūną, sulaukti Karin ataskaitos, informuoti 
tėvus... Pranešti siaubingą žinią. 

Malina žino, kam tai bus patikėta. Kartais pranešda- 
mi tokius dalykus pasiima pagalbininką - pastorių ar 
socialinį darbuotoją, bet dažnai tai daro vieni patys. Kas 
pasakys, kiek užtruktų, kol vasaros štilio metu rastų 
pastorių? 

Tuvė Balyje. 

Apie tai nereikia galvoti. 

Sunki našta. 

Tada Malina vėl pažvelgia į Teresą. 

Švariai nuprausta burna prasižiojusi, tarsi būtų uždu- 
susi nuo oro be deguonies, tarsi kažkas būtų norėjęs 
užgniaužti jos žodžius arba tiesiog parodyti deguonies 
svarbą, kad jis yra viskas, kad mus užauginusi žemė yra 
viskas, ką turime. 

Policijai užsirašius pavardes ir paklausus esminių da- 
lykų, žmonės kitoje įspėjamosios juostos pusėje ima 
skirstytis. Kai kurie ilgesingai žvalgosi į atitvertą ledų 
kioską. 

„Kartais, - pagalvoja Malina, - policijos tyrimas yra 
neįmanomų dalykų menas. 

Pievoje baubia karvė. Žolę šiurena stiprėjantis vėjelis. 
Dūmų kvapas iš miško gaisravietės nesiekia šios vietos, 
tačiau Malina jaučia neramią atmosferą ir ore plevenan- 
čius milijonus nuojautų. 


— Malina! - šaukia praktikantė žurnalistė jai einant 
pievų link. - Ar turite man ką nors? 

- Nieko, išskyrus tai, ką matai, - nelėtindama žings- 
nio atsako Malina. 

Praktikantė pasibalnojusi nosį per dideliais akiniais 
nuo saulės. Atrodo kvailai. 

- Arji nužudyta? 

Prakeikti kvaili klausimai. 

— Pati savęs tikrai neužsikasė. 

Prie kiosko priešais spalvingą GB ledų plakatą džinsus 
ant maudymosi drabužių tempiasi porelė - maždaug 
trisdešimties vyras ir moteris. 

Malina prieina arčiau. Žvilgsniai byloja, kad norėtų 
būti palikti ramybėje. Vyras prabyla: 

- Jau pasakojome, ką matę. Kad atvažiavome čia 
šiandien išsimaudyti ir kažkoks Jikė“ rado ją. 

Jikė? 

Žodis iš komikso. 

Devyniasdešimt pirmieji. 

— Noriu paklausti apie kioską, - ištaria Malina. - Jis 
paprastai atidarytas? Ar dažnai atvažiuojate čia mau- 
dytis? 

Negali pakęsti, kai klausimai ištrūksta iš lūpų ne- 


“ Jikė - šuniukas iš Švedijoje populiaraus komikso. 

teisinga eilės tvarka. Nors dažniausiai sulaukiama gerų 
atsakymų, tarsi pašnekovus nuginkluotų dvejones 
išduoti turinti klausimų seka. 

— Kartkartėmis užsukame - gerų paplūdimių trūks- 
ta, - atsako vyras. - Vienintelis trūkumas yra tai, kad 
kioskas dažniausiai uždarytas. Panašu, kad savininkė 
turi dar kelis ir jai sunku rasti darbuotojų. 

- Savininkė moteris? 

— Taip. Vardu, regis, Slavenka. Iš Bosnijos ar kažkur 
iš ten. Kai suirzusi, gali būti gana nemaloni, tarsi klien- 
tai jai visai nerūpėtų. Buvo čia šiandien, dingo prieš pat 
jums atvažiuojant. 

- Ačiū, - padėkoja Malina. 

Apačioje prie kūno su laiku lenktyniauja Karin Ju- 
hanison. Nori viską baigti dar prieš sutemstant, tačiau jos 
ir neseniai pasirodžiusios padėjėjos laukia dar daug gra- 
žaus darbo. Malina žino, kad savo „Volvo“ jie turi stiprų 
prožektorių, nors šiandien jo statyti gal ir neprireiks. Nu- 
sišypsos vasaros naktis. Šviesi jos šypsena palengvins 
darbą - nuodugnias detalių ir pėdsakų, kurie leistų pri- 
sikasti arčiau tiesos, paieškas ant kūno bei supančioje au- 
galijoje. 

Karin pakelia akis į Maliną. 

Pamojuoja. 

Žvilgsnis pavargęs, netekęs dalies įprasto spindesio. 
Gal tos akys jau Balyje. 

Balis. 

Grožio ir smurto sala. 

Vieta, kur galima atgimti. 

„Namas, kuriame užaugau. 

Atrodo, kad nuo karščio plytos nuvarvės nuo fasado, 
apnuogindamos prisiminimus ir nuojautas. 

Ir melus. 

Tik kokius?“ 

Zekė vairuoja. Susikaupęs. 

Jie neviršija leistino trisdešimties kilometrų per va- 
landą greičio. Malinos vaikystės namus supanti gyvatvo- 
rė išlinkusi labiau nei praėjusį kartą, tarsi neatlaikiusi 
vasaros kaitros. 

Viduje nieko nėra. 

Kas dabar ten gyvena? Kokie jų prisiminimai? 

„Kapstausi praeityje, - pagalvoja Malina. - Prisimini- 
mai rusena manyje kaip elektrinės ugnelės, amžini švy- 
turiai sąmonėje. Manyje, mano veiksmuose ir ateityje.“ 

„Ko taip bijau? 

Laikausi įsikibusi ir tuo pat metu bandau pabėgti nuo 
to, kas buvo. Nenoriu paleisti, nes manau, kad praeitis 
gali paaiškinti dabartį.“ 

„Išsivėdink. 

Išmesk praeities drapanas. Tie laikai nebegrįš.“ 

Mama su tėčiu Tenerifėje. 

Malina su kiekviena diena vis stipriau jaučia, kad 
tėvai kažką slepia, o dabar, šią akimirką, važiuojant pro 
vaikystės namus Stureforse pranešti apie dukters mirtį 
nieko nenujaučiantiems mergaitės tėvams, tas pojūtis 
stiprus kaip niekada. 

Jos istorijoje yra paslapčių, ir kol jų neišsiaiškins, tol 
neras ramybės. 

Tada namas dingsta iš regos lauko. Vėl paskęsta prisi- 
minimuose. 

Kišenėje guli momentinė nužudytos Teresos Ekeved 
nuotrauka. 

Tai ji, Malina neabejoja. 

Prieš įsėdant į automobilį Zekė ištarė: 

- Tu parodyk nuotrauką, Malina, aš negaliu. 

Ji ne vyresnė už Tuvę, ir nors Malina stengiasi vyti 
dukters atvaizdą šalin, nors sėdi plačiai atmerktomis 
akimis, Tuvės veidas vis pasikeičia vietomis su mergaitės 
nuotraukoje veidu. 

„Šalin, šalin!“ - bergždžiai kartoja mintyse Malina. 

„Tu esi visos mergaitės. 

Tu esi ta vienintelė. 

Aš sučiupsiu tai padariusį išperą. Aš išsiaiškinsiu.“ 


Pirštas ant durų skambučio, prakaitas ant kaktos. 
Zekė šnopuodamas atsitraukia žingsnį atgal. Akiniai nuo 
saulės dabar rankoje, žvilgsnis netrukus turės parodyti 
užuojautą. 

Tuvė vėl ten. 

Viduje pasigirsta garsai. 

Kokie? 

Sunkūs žingsniai. Žmogaus, suprantančio besiarti- 
nančią baisiausią katastrofą? Tašką, kai gyvenimas su- 
stoja ir visiems laikams pavirsta tąsia kartaus skonio 
mase, kur džiaugsmas yra viso labo protinė užduotis? 

Aš džiaugiuosi. Moku tai. 

Tada durys atsidaro. 

Priešais stovintis vyras pilnas supratimo. Už jo mote- 
ris, lūpos truputį pravertos, išsigandusios žydros akys 
beveik žaizdotos nuo akivaizdaus miego trūkumo. 

„Tada tu vėl ten, Tuve, nors visą dėmesį turėčiau būti 
sutelkusi į priešais stovinčius du žmones. Jei turiu ką nors 
šioje žemėje padaryti, tai pasirūpinti tavimi. Tai vieninte- 
lė mano misija. Dabar, kai esi pasišiaušusi paauglė, aki- 
vaizdu, kad nebenori, jog tavimi rūpinčiausi daugiau, nei 
to reikalauja tavo praktinių poreikių tenkinimas. 

Niekada nesiliausiu tavimi rūpintis, Tuve. 

Tai neįmanoma.“ 

Sigvardas Ekevedas atlapoja duris ir pasitraukia į 
šoną. Pečiai nusvyra. Žmona dingsta terasoje, beviltiškai 
bandydama pabėgti nuo tiesos, kuri dabar pasibeldė į jų 
duris. Jų laukiančios tiesos, ir abu tai žino. 

- Užeikite, - ištaria Teresos tėvas. - Tyrimas pasi- 
stūmėjo ir atsirado naujų klausimų? Išgersite kavos? 
Agneta! - sušunka į namo gilumą. - Išvirsi kavos? Tu- 
rime ledo, tai sutaisysime inspektoriams geros kavos, jie 
atrodo kaip reikiant sukaitę. Taip, įdomu, kada tie karš- 
čiai pasitrauks. 

Malina leidžia jam kalbėti. 

Ji su Zeke prisėda ant kėdžių prie baltos sofos svetai- 
nėje. Už nugaros viliojančiai blizga baseinas. Supratę, 
ką reiškia toks vietos pasirinkimas, Agneta ir Sigvardas 
Ekevedai sėdasi ant sofos. Ne atsilošę, o palinkę į priekį, 
rodydami perdėtą susidomėjimą, tarsi vaidyba galėtų 
papirkti ir nubaidyti košmarą. 

- Prie paplūdimio ties Stavseteriu radome jauną mer- 
giną, - ištaria Malina. 

- Tai negali būti Teresa, - atsako Agneta. - Ji ten 
niekada nesimaudytų. Baseinas... Nors kartais nu- 
važiuodavo ten dviračiu... 

— Mergaitė buvo nužudyta. Labai apgailestauju 
turėdama tai pranešti, bet manau, kad tai jūsų dukra. 

Priešais sėdintys Teresos tėvai lošteli sofoje, tarsi kas 
būtų išleidęs iš jų orą. Moteris suinkščia, kai ištraukusi 
iš palaidinės kišenės momentinę nuotrauką Malina pa- 
deda ją ant tamsiai beicuoto ąžuolinio stalo. 

- Gal galite pasakyti, ar čia Teresa? 

Jaučia, kaip Zekė per jėgą verčia save likti ant kėdės, 
kaip nori pulti lauk iš namo, iš sodo ir lėkti stačia galva 
asfaltuotomis mažos privačių namų bendruomenės gat- 
vėmis. 

Vis dėlto lieka sėdėti. 

Žvelgia dabarčiai į akis. 

Visi bevardžiai jausmai plevena ore kaip juodos sie- 

los. Iš jų formuojasi du žodžiai: sielvartas ir skausmas. 
Agneta Ekeved nusuka veidą, tarsi tikėdama, kad 
jei nežiūrės į nuotrauką, jos ir nebus, taip pat ir viso 
to, ką ji reiškia. Sigvardas Ekevedas palinksta į priekį, 
mato savo mergaitę, jos užmerktas akis ir blyškią bei 
pageltusią, nuo deguonies stygiaus beveik permatomą 
odą. Ji nemiega. Daugiau niekada neglostys užsnūdusios 
mergaitės skruosto, tyliai šnibždėdamas: „Būsiu čia, 
kai prabusi. Gyvensiu dėl tavęs, kad ir kas nutiktų, kad 
ir kokį skausmą šis pasaulis man suteiktų, aš visada 


gyvensiu dėl tavęs.“ 
Vietoj to - nuotrauka ant stalo. 
Mirtis. 
Baigta. 


— Tai Teresa, - ištaria jis, o Agneta Ekeved dar toliau 
nusigręžia nuo nuotraukos. Šone sėdinti Malina mato 
skruostais riedančias ašaras. Dideles, aiškiai matomas, 
nuoširdžias ašaras. 

- Tai ji, - pakartoja Sigvardas Ekevedas. 

Malina linkteli. 

— Dabar žinosime, - ištaria Zekė. 

Malina paima nuo stalo nuotrauką. Laiko. Ranka ne- 
kyla tiesiog įsikišti atgal į viršutinę palaidinės kišenę ant 
krūtinės. Mirusiosios nuotrauką tėvų akyse. 

Bet tada prabyla Agneta Ekeved: 

- Įsidėkite nuotrauką atgal. Padarykite tai dabar. 

Malina paklauso. 

Sigvardas Ekevedas pakyla. 

Ištaria: 

- Pažiūrėsiu, kava gal jau paruošta. 

Tada sustingsta ir kūnas ima krūpčioti. 


Vaikystės namai. 
Dekoratyvinės plytos. 
Automobilio gausmas. 
- Kas dabar bus? 

Šiek tiek susitvardžiusio Sigvardo Ekevedo klausimas. 

Malina suprato, ką jis turėjo omenyje, tačiau vietoj to 
papasakojo apie visus formalumus, apie tai, kad teismo 
medicinos ekspertas turi apžiūrėti kūną ir tik tada bus 
galima atiduoti ir laidoti. Kad jie gali ją pamatyti, jei tik 
nori, tačiau dar kartą atpažinti kūną nebūtina. 

Sigvardas Ekevedas išklausė iki pabaigos. 

- Jūs nesupratote mano klausimo, - ištarė tada. - 
Kalbėjau apie mus. Kas dabar bus? 


24. 


Mama, tėti. 

Matau jus namuose. Jūs nusiminę. Bet negirdžiu, ką 
sakote. Kodėl taip liūdite? Kas nutiko? Jaudinatės dėl ma- 
nęs? Be reikalo, aš tik tam tikra prasme išėjau valandėlei. 

Vis dėlto manau, kad sergu. 

Ir miegu. 

O prabudusi grįšiu namo. 

Mama guli lovoje, o tu, tėti, vaikštai terasoje pirmyn 
atgal. Saulėkaitoje turbūt karšta. 

Ką tik turėjote svečių. Mačiau tą moterį, ji neseniai 
lankėsi ir pas mane. Taip keistai žiūrėjo. Kodėl? 

Namuose padėjo ant stalo nuotrauką, bet aš nenorė- 
jau jos matyti. 

Kažkas mane nufotografavo. Girdėjau fotoaparato 
spragsėjimą. 

Dabar esu greitosios pagalbos automobilyje. 

Guliu plastikiniame maiše, tačiau jis ne toks uždaras, 
kaip anksčiau. Važiuoju ligoniams skirtoje galinėje ma- 
šinos dalyje. Matau save ten gulinčią. Kaip galiu tai ma- 
tyti? Mama, tėti, aš plevenu ore, šiame sapne vienu metu 
galiu būti keliose vietose. 

Jaučiuosi vieniša. Turėčiau būti labai apsirgusi, kaip 

kitaip galėčiau regėti tokius sapnus? 

Mama, tėti. 

Aš vieniša ir išsigandusi. 

Jūs arba kas nors turite man padėti. 

Tik neliūdėkite. 

Labai jūsų pasiilgau ir tas ilgesys beribis, kad ir kur jūs 
arba aš būčiau. 


- Štai taip. 

Zekės akys įsmeigtos į Brukindsledeno kelią. Malina 
jį pažįsta, žino, kad dabar nori kažko griebtis, veikti, im- 
tis ko nors konkretaus, kad nebūtų mad as a crazy dog", 
kaip pats dažnai sako. 

— Ko imsimės? - klausia Malina. 

— Aplankysime Luisą Svenson. Kur ji gyvena? Turė- 
jai lapelį. 

Malina iš priekinės džinsų kišenės išsitraukia Vik- 
torijos Sulhagės duotą lapelį. 

- Viktorija Sulhagė minėjo, kad jai patinka šiurkš- 
tumas. 

- Važiuojam ten. Kur ji gyvena? 

- Tas adresas turėtų būti kažkokia sodyba už Rimfor- 
SOS. 

- Gerai, lekiam iš karto, spėsime dar prieš Svenui su- 
kviečiant į pirmą pasitarimą. 

Ji nori pasakyti: „Zeke, ar tai teisinga? Mes juk nieko 
prieš ją neturime. Gal reikėtų palikti ramybėje?“ 

Tačiau žodžiai lieka neištarti. 

- Imsimės nuožmiosios lesbės, - sako Zekė. 

Šalia jos pūpso skusta jo galva. Kietas, nepalenkia- 
mas, visai kaip pilkai žalių akių žvilgsnis, kai kas nors 
jį sujaudina. 

- Ką manai apie Peterį Šioldą ir Natali Falk? Ar liūdės 
sužinoję, kas įvyko? - klausia tada. 


“ Kaip pasiutęs šuo (angl. k.). 

— Manau, kad liūdės, - atsako Malina. - Galbūt Nata- 
li Falk papasakos tai, ką manau ją Žinant. 

- Kaip galvoji, ką ji žino? 

— Kažką. 

- Nelengva sužinoti, ką būtent, - ištaria Zekė, o Ma- 
lina pagalvoja apie Peterį Šioldą, jo tėvą ir tai, kas atrodė 
kaip bendra tyla. 


Zekė pagarsino chorinę muziką. 

Jiedu patenka į miško, eglių ir pušų glėbį. Kelias vin- 
giuoja prieblandoje. Augalija praretėja tik po kelių kilo- 
metrų. Giria slepia tuščią, saulėje išdegusią pievą, kur 
pageltusi nuo karščio nešienauta žolė sugulusi ilsisi ant 
žemės. Už pievos kelias vėl neria į mišką, kol pagaliau 
atsiveria neartas sutrūkinėjusios dirvos laukas. Gale 
lauko stovi raudonos spalvos dviejų aukštų gyvenamasis 
namas. Šonuose glaudžiasi du tvartai su nutriušusiais ir 
dulkinais fasadais, kuriuos reikėjo perdažyti prieš dau- 
gybę metų. 

ioje vietoje, atrodo, susikaupęs viso pasaulio lietaus 
laukimas. | 

Jie sustoja žvyru pabarstytoje aikštelėje priešais namą. 

Prie mašinos lodami puola trys vilkšuniai. Staiga 
nutilus muzikai lojimas itin aiškus. Šunys puola ant 
langų, šiepia dantis. Malina mato trykštančias seiles, 
jiems ginant savo teritoriją. „Kas jūs tokie? Svetimi! Neš- 
dinkitės, antraip kaulų nesurinksite!“ 

Tada šunų lojimą nustelbia šiurkštus moteriškas balsas: 

— Ramiai! Ramiai! 

Šunys klusniai traukiasi ir Malina pamato moterį. 
Maždaug metro aštuoniasdešimties, apsivilkusi žaliu 
purvinu kombinezonu, trumpus plaukus vos dengia ma- 
ža kepuraitė su snapeliu. 

Akys juodos. 

Piktos. 

Kiek jai metų? Keturiasdešimt penkeri? Penkiasdešimt? 

„Tavo gyvenimas nebuvo rožėmis klotas, - pagalvoja 
lipdama iš mašinos Malina, - ir dabar tu duodi grąžos.“ 


Aštrioje šviesoje ant kalvelės stovinčios moters si- 
luetas, regis, auga akyse. 

Luisa Svenson-Lolo, ūkininkė, vienui viena gyvenanti 
viduryje Rimforsos miško esančioje Skugalundo so- 
dyboje. Draugiją sudaro tik šunys, kelios kiaulės ir nar- 
veliuose prie vieno tvarto laikomi triušiai. 

Malina su Zeke parodo pažymėjimus. Pasiruošę bet 
kurią akimirką pulti į ataką šunys urzgia ant priebučio 
laiptų. 

- Ir ko jums reikia? 

- Jūsų pavardė, - pradeda Malina, - figūruoja viena- 
me tyrime. Norėtume kai ko paklausti. 

Lolo Svenson žengia arčiau jų. 

Šunys šiepia dantis. 

— Koks dar velnio tyrimas? 

- Tasapie Sodininkystės draugijos parke išprievartau- 
tą mergaitę. O šįryt paplūdimyje prie Stavseterio buvo 
rasta nužudyta mergina. 

— Kuri nors iš sesučių užrodė? Pripliurpė apie mane 
kokio mėšlo? Žinoma. Daugelis skylėtųjų nė kiek ne ge- 
"resnės už tuos su pimpalais. 

— Aš negaliu atskleisti... 

- Tiek ir pati suprantu, pareigūne. Tai ko norėjote pa- 
klausti? 

— Ką veikėte naktį iš trečiadienio į ketvirtadienį? 

— Buvau čia, namuose. 

- Viena? 

— Ne, kartu su štai tais gyvūnais. 

Lolo Svenson parodo atgalia ranka į vilkšunius. 

- Tik jie turbūt negalės papasakoti, ką veikėme, ar 
ne? 

Lolo šypteli. 

— Ar pažinojote Teresą Ekeved? 


- Ne. 

— Ar pažįstate Natali Falk? 

- Jos taip pat ne. Nesu girdėjusi tokio vardo. 

- Lovelygirl? Ar tai ką nors sako? 

Jokios pastebimos reakcijos. 

- Lovelygirl? Nepažįstu jokios Lovelygirl. 

- Vadinasi, esate kieta, - įsiterpia Zekė. - Ką tai reiš- 
kia? Kieta su mažomis mergaitėmis? Ar taip? 

„Kad tave šimts, Zeke“, - pagalvoja Malina, bet žino, 
ką jis daro, ir leidžia tęsti. 

Tačiau Lolo Svenson nesileidžia išprovokuojama. 

- Neturiu nieko bendro su tais dalykais. 

— Mėgstate surišti žmones, pjaustyti, plakti? Ar tai 
jums patinka, Luisa? 

— Važiuokite, jei daugiau neturite ko paklausti. 

- Atsivežėte čia mažą mergaitę, bet su tuo vibratoriu- 
mi viskas pakrypo ne visai pagal planą, ar taip? O gal ji 
spruko, kai baigėte, ką? 

- Jums reikėtų... 

Lolo Svenson žengia tris žingsnius atgal, tarsi pabrėž- 
dama savo atsitraukimą, tarsi norėdama pasakyti: „Aš 
jau viską pasakiau, fary išperos, toliau kliaukitės savo 
jėgomis.“ 

- Turiu pasirūpinti kiaulėmis, - ištaria ji. - Kiaulės 
pačios neišsiverstų. Jos tokios silpnos, tokios silpnos. 
Tikros skystablauzdės. 

- Ar galime pasidairyti tvartuose ir name? 

Malina laukia atsakymo. 

- Turbūt išprotėjote, inspektore Fors, nejau manote, 
kad įsileisiu jus vidun be kratos orderio? Mirk iš juoko. 

- Ar pažįstate mergaitę, vardu Josefina Davidson? 
Arba Teresą Ekeved? 

Malinos balsas sausas ir aštrus. Palaidinė limpa prie 
kūno ir tik vienas Dievas težino, kaip karšta turėtų bū- 
ti kombinezonu vilkinčiai Lolai Svenson. Staiga jos ap- 
skritas ir tvirtas siluetas prieš juos suglemba. 

- Aš... 

- Gal pasimėgavote su jomis seksu per prievartą? - 
ištaria Zekė. - Atsivežėte čia, prieš tai prisiviliojote. Kuo? 
Pažadais apie alkoholį? Šunis? Galimybe pajodinėti? Ar 
turite Žirgų“ 

Jokio atsakymo. 

— Naudojate vibratorių su savo merginomis? 

Zekei ištarus žodį „vibratorius“ Malina pajunta, kad 
su vibratoriumi susijusiose paieškose jie nepastebi kažko 
labai akivaizdaus. 

Tik štai ko? 

Lolo Svenson apsigręžia, suleidžia į namo vidų šunis, 
o Malina su Zeke lieka stovėti šalia „Volvo“ ant kalvelės 
prie tvarto. Kvėpuoja vasaros miško ir tylos kvapais. Nuo 
čia tvyrančios vienatvės atvėsta net vasaros kaitra. 


Ž2 


Automobilis nerangiai stumiasi žvyrkeliu pirmyn. 

— Ką manai? 

Dabar Zekės balsas ramesnis, be suvaidinto užside- 
gimo, nebe provokuojantis kaip ką tik. 

Mašiną supa tankus miškas. Šimtai gelsvai žalių 
iškankintų niuansų šaukiasi ir maldauja lietaus. 

— Nežinau, - atsako Malina. - Niekada nesiliausiu 
stebėtis, ką slepia šie aplink miestą plytintys miškai. 

Prisimena pasivaikščiojimus žiemą, tiriant Bengto 
Andersono ir brolių Murvalių bylą. Dar dabar junta para- 
lyžiuojantį, orą iš plaučių traukiantį šaltį, jai braunantis 
pro medžius mirties ir blogio garsų link Hultšio miško 
gilumoje. 

— Ne, tie nuostabumai niekada nesibaigs. 

— Ar turime pakankamai argumentų kratai? 

- Žinoma. Turint omenyje, kas įvyko, daug nereikės. 
Gali užtekti fakto, kad ji atsisakė mus įsileisti vidun. 

- Smalsu, kas tame name, - ištaria Malina. 

Jaunos mergaitės. 

Jų kūnai, gyvi ir negyvi, plūduriuojantys amžinai 
burbuliuojančiame vandenyje kaip bekaulės medūzos: 

„Išlaisvinkite mus, padėkite ištrūkti.“ 

Tuvė už jūrų marių, kitoje Žemės rutulio pusėje, roju- 
je. Jame taip pat yra gyvatė - islamistai ir jų išpuoliai. 

Šalin jos atvaizdą. 

Janė. 

Bėga išilgai kranto linijos, širdis daužosi. Tolyn nuo 
jos, amžiams. 

-Noriu sužinoti, kas slepiama tame name, - ištaria 
tada. 

— Aš irgi, - pritaria Zekė ir tą akimirką suskamba 
Malinos telefonas. 

Ekrane šviečia Karin Juhanison pavardė. 


Ant Karin Juhanison kabineto grindų oro drėkintuvas 
grumiasi dėl triukšmo karaliaus vardo su nešiojamuoju 
oro kondicionieriumi. Drėgmė nelygioje kovoje kaunasi 
su šalčiu, tačiau kartu tiedu aparatai paverčia Karin 
kabinetą pačia maloniausia vieta, kokioje Malinai jau 
seniai nebuvo. Ir nesvarbu, kad čia nėra langų, kad ant 
rašomojo stalo, lentynose ir ant grindų pūpso kalnai 
į krūvą suverstų knygų, ataskaitų, tyrimų rezultatų ir 
žurnalų. 

Malina su Zeke įsitaiso ant lankytojams skirtų kėdžių, 
o Karin sėdi atsilošusi futuristinio dizaino biuro krėsle. 
Be jokios abejonės, pirktas jos pačios už savo pinigus. 
Lygiai kaip ir oro drėkintuvas bei kondicionierius. 

- Graži kėdė, - pagiria Malina. 

- Ačiū, - padėkoja Karin. - Oskaro Nymejerio“ kūri- 
nys. Nusipirkau iš Pietų Amerikos kažkokiame brazilų 
tinklalapyje. 


“ Oscaras Niemeyeris - garsus brazilų architektas. 

— Tuos aparatus irgi ten įsigijai? - klausia Zekė. - 
Burzgia kaip atkeliavę iš trečiojo pasaulio. 

Karin ignoruoja Zekės pašaipas ir pereina prie reika- 
lų, dėl kurių jie čia ir atvyko. Dabar kalba profesionalės 
lūpomis: 

- Teresa Ekeved patyrė penetraciją ir seksualinę prie- 
vartą. Spermos neradau, tik tokius pačius dažų likučius 
kaip Josefinos Davidson atveju. Labai tikėtina, kad už- 
puolikas yra vienas ir tas pats asmuo. 

- Bet paremti varguolius juk geras darbas? 

Zekė nesusiturėjo ir žodžiai išsprūdo iš jo lūpų. Iš 
akių Malina mato, kad jis gailisi ir jaučiasi kvailai. Ka- 
rin toliau ignoruoja Zekę, apsimeta nieko negirdėjusi. 

Tęsia: 

- Ji buvo kruopščiai nuprausta. Jei buvo gremžiama, 
tai labai atsargiai. Ant odos radau „Klorin“ likučių. Vi- 
sai kaip ir ant Josefinos Davidson. 

- Žaizdos išplautos, tikėtina, spiritu arba „Klorin“. Be 
to, užpuolikas nudailino žaizdų kraštus labai aštriu ir 
smulkiu įrankiu, galbūt skalpeliu, tačiau tiksliai pasakyti 
neįmanoma. 

— Kaip ir Josefinos Davidson žaizdas? - klausia Zekė. 

- Jos buvo tik išplautos, - atsako Karin. - O šių kraštai 
nudailinti. 

— Nudailinti? 

- Taip, nudailinti. Žaizda galvoje nebuvo mirtina. 
Taip pat ir rastos ant kūno. Ji buvo pasmaugta. Žemė 
panagėse identiška žemei paplūdimyje, kas byloja, kad 
buvo nužudyta ten. 

- Vadinasi, nebuvo perkelta iš kitos vietos? 

— Greičiausiai ne. 

- Tai reiškia, kad atvyko ten kartu su tuo žmogumi? 

- To nežinau, Malina. 

— Mama minėjo, kad ji kartais važiuodavo ten 
dviračiu, - įsiterpia Zekė. - Gal Teresa tiesiog norėjo iš- 
simaudyti vakare? 

- Kiek laiko pragulėjo žemėje? - klausia Malina. 

— Manyčiau, savaitę. Gal keliomis dienomis ilgiau. 
Tiksliai nustatyti neįmanoma. 

„Ką ten veikei? - susimąsto Malina. - Turėjo būti vėlu, 
o tu vienui viena.“ 

„Blogis laisvėje. 

Dieve, padėk mums. 

Saugok visas vasariniame Linšiopinge likusias mer- 
gaites. 


- Ar žinai, nuo ko tie dažų likučiai? 

Zekė kalba dalykiškai ir aiškiai, užgožęs ir kažkur 
viduje paslėpęs antipatiją Karin. 

— Neįsivaizduoju, bet tai, be jokios abejonės, tas pats 
daiktas. Vis dėlto man nepavyko nustatyti dažų ga- 
mintojo. Niekas iš dažniausiai sutinkamų Švedijos rin- 
koje. Tačiau vaikomės tą patį užpuoliką, galite būti tikri. 

- Technikos skyrius pradėjo aiškintis vibratorių 
modelius. 

- Gerai, - sako Karin. - Jų devynios galybės. Many- 
čiau. 

— Daugiau nieko? 

- Jokių spermos likučių, plaukų, odos, medžiagos. 
Nieko, visiškai nieko, - atsako Karin, negebėdama nu- 
slėpti nepasitenkinimo, kad daugiau nieko negali jiems 
duoti. Nieko konkretaus, už ko būtų galima užsikabinti, 
kas būtų atspirties taškas mintims, medžiojant tai, kas 
sukiojasi mieste. 

- Prakeikimas, - ištaria Malina. 

- Jūs jį sučiupsite, - padrąsina Karin. 

- Jei tai apskritai jis, - atsako Malina. 


Aikštelėje priešais policijos nuovadą ir KTL labo- 
ratoriją, kur yra Karin kabinetas, aiškiai juntamas dū- 
mų kvapas iš Šelmu miško gaisraviečių. 

Dabar dega į šiaurę nuo Jungsbru esančios girios 

ir ugnis vis plinta. „Ostnytt“ ir „TV4 Ost“ paruošė pa- 
pildomus reportažus apie gaisrų raidą. 

Padegimai? 

Kas tai daro? 

Kodėl miškas vienu metu užsiliepsnoja keliose vie- 
tose? 

Zekė sėda į „Volvo vairuotojo sėdynę. 

Malina delsia prie durelių. Girdi, kaip jis velniuojasi 
dėl karščio mašinos viduje. Ji užsimerkia ir bando 
pakilti kartu su virš miesto sklendžiančių dūmų kvapu. 
Įsivaizduoja, kaip kaitra spaudžia į mažyčius taškelius 
panašius žmones prie asfalto. Pakyla virš lygumos, iš- 
degusių laukų, mėlynuojančio Rokseno ežero ir mato 
mišką ryjančias liepsnas. Jos šoka į priekį, akiplėšiškai 
metasi nuo vieno medžio lajos ant kito. Viską žudantis 
šokis, nepaliekantis savo kelyje beveik nieko, tačiau taip 
suteikiantis galimybę naujai gyvybei. 

Ir Janė, trokštantis būti čia drauge su kitais gaisrinin- 
kais, nekantraujantis apsivilkti apsauginius drabužius ir 
pulti į verdančią dūmų kupiną tamsą gelbėti to, ką dar 
galima išgelbėti. 

— Malina, tu ten visą dieną stovėsi? 

„Suodžiai, purvas, - galvoja Malina. - Kiek laiko gais- 
rininkams reikia praustis veidus po dienos tokioje 
aplinkoje?“ 

— Malina! 

Ji veja mintis šalin ir sėda į prikaitusį automobilį. 


Aš mirusi. 

Priešintis beviltiška. 

Kaip vyniojimo plėvelė aptempęs ankštas juodas plas- 
tikas negali ilgiau manęs sulaikyti. Niekada ir negalėjo, 
nors tam tikra prasme jis saugus. Suvokiau savo laisvę 
staiga atsidūrusi pas jus, mama ir tėti, kai pamačiau 
jūsų širdgėlą, kai norėjau papasakoti, kad, nepaisant vis- 
ko, aš egzistuoju ir man viskas gerai, nors vis dar bijau, 

nerimauju ir liūdžiu dėl to, kad mano gyvenimas buvo 
toks trumpas, koks buvo. 

Bet ką tas laikas? 

Bepigu man kalbėti. 

Žinau, kad laikas jus slėgs. Niekas taip neištempia lai- 
ko kaip skausmas. 

O jūsiškis niekada neatslūgs. 

Bėgant metams pakeis spalvą, paženklins jūsų kūnus 
ir tai, kaip pasaulis suvoks jus. 

Jūs, mama ir tėti, tapsite savo pačių sielvartu. Gal tai 
yra paguoda. Nes jei būsite dėl manęs kilęs sielvartas, va- 
dinasi, kartu būsite ir manimi, o jei jūs esate manimi, mes 
esame kartu. Juk taip? 

Noriu paguosti tave, tėti. 

Kaip nors pranešiu jums, kad man viskas gerai, kai 
viskas taip ir bus. 

Tik vienas žmogus gali nuslopinti mano nerimą, ir ji 
tai žino. 

Aš kylu į debesis. 

Visus jus taip kamuojantis karštis man neegzistuoja. 
Jo čia nė kvapo. 

Leidžiuosi žemyn prie „Volvo“, žvelgiu į Malinos Fors 
veidą. Pati to nežino, tačiau jos žydrų akių žvilgsnis 
kiekvieną dieną darosi vis labiau pavargęs, nors kartu ir 
tvirtesnis. 

Tik širdgėla nekinta. 

Ir baimė, kurią ji vis bando įveikti. 


Jie važiuoja pas prokurorą. Vieną iš likusių dirbti va- 
sarą ir santūriai apsidžiaugusį proga pasivažinėti į darbą 
sekmadienio vakarą. Tas pats prokuroras kiek anksčiau 
atmetė Sveno Šiomano pasiūlymą tapti atsakingam už 
parengiamąjį tyrimą. Pasakė, kad atsakomybę gali pa- 
silaikyti sau, kol ką nors išsiaiškins. 

Malina kalbėjo su Svenu telefonu ir gavo leidimą tęsti: 
„Atlikite kratą, tik nevažiuokite vieni. Nežinia, kas jai 

gali šauti į galvą jums per daug prisiartinus.“ 

Dar Svenas minėjo, kad jie pagaliau „dėl tų prakeiktų 
atostogų gavo Teresos Ekeved mobiliojo išklotinę. Daž- 
nai skambinusi Natali Falk, kartais Peteriui Šioldui ir 
daugiau niekam, išskyrus tėvus. „Panašu, kad buvo 
vieniša, - pasakė Svenas. - Technikos skyrius nesulaukė 
jokio atsakymo nei iš „Yahoo“, nei iš „Facebook“, bet 
toliau vargsta bandydamas nustatyti vibratorių. Greitoji 
paieška internete nurodė devynis šimtus gamintojų.“ 

Malina galvoja apie Josefiną Davidson. Apie hipno- 
zę, prie kurios dar nepriėjo. Reikės tuo užsiimti. 

Prokuroras. 

Kažkoks naujai paskirtas jaunas vyras, vardu Tor- 
benas Eklundas. 

Malina žvelgia pro automobilio langą. 

Bet vietoj miesto vaizdų mato savo pačios veidą, akis, 
žvilgsnį ir pati savęs klausia, kas bėgant laikui darosi su 
tuo žvilgsniu. Staiga išsigąsta, visomis kraujagyslėmis 
ir kapiliarais pajunta srūvantį šaltį, ledines ir aštrias 
žvaigždžių dulkes. „Tai ne mano veidas lange, - pagal- 
voja. - Tai Teresa Ekeved. Ir Malina žino, ko nori ji, ko 
nori jos balta negyva oda ir blizgančios skaidrios, be- 
spalvės akys. 

Lūpos juda. 

Kas atsitiko? 

Kas? 

Kur, kaip? 

Tikiu, kad tu, Malina Fors, suteiksi man ramybę. 

Tada veidas dingsta, lieka tik gerai pažįstamas Mali- 
nos. Veidas ir bruožai, kurie paprasčiausiai egzistuoja. 


Josefina Davidson užsikloja plona balta antklode. Ne- 
nori matyti tvarsčių ir galvoti apie žaizdas, bet žino, kad 
jos ten vis tiek yra, nori ji to ar ne. 

Jaučia cheminį kvapą palatoje, skausmą, kurio atsi- 
radimo nepamena. Vis dėlto supranta, kad kažkur giliai 

viduje palaidoti prisiminimai yra svarbūs. 

Galėjo važiuoti namo jau penktadienį, tačiau norėjo 
pasilikti per savaitgalį ir jai buvo leista. Gydytoja supra- 
to, kai pasakė mėgstanti čionykštę ramybę. 
raščių - „Corren“ ir kitų - tinklalapius, žino apie paplū- 
dimyje prie Stureforso rastą nužudytą mergaitę. 

„Turiu prisiminti“, - galvoja Josefina. Už lango blykš- 
ta pavakarių dangus, mėlynas ir tuščias, visai kaip jos 
atmintis. Bet jie ten, mokėsi per biologijos pamokas, kad 
prisiminimai yra kaip elektra, susiklosčius tam tikroms 
aplinkybėms žmogus gali prisiminti visus kadaise jam 
nutikusius dalykus. 

„Tik ar aš noriu prisiminti? 

Gal bijau, kad jis, ji arba jie dar sugrįš? 

Ne. 

Būčiau jau negyva, jei tik būtų to norėję.“ 

Ligoninės medvilnė tokia minkšta minkšta. Ji užsi- 
merkia ir užmiega, nors palatoje dar visiškai šviesu ir 
pilna gyvybės. 


- Jokių problemų. Išduosiu kratos orderį iš karto. 

Torbeno Eklundo balsas neutralus, kaip ir jo kabinetas 
apygardos teisme prie Didžiosios aikštės. Pilkos spalvos 
veidas siauras, tačiau nepaaiškinamu būdu paženklintas 
dvigubo pagurklio. 

— Kaip sekasi tyrimas? - paklausia. 

- Iš lėto judame pirmyn, - atsako Malina. 

— Mūsų ištekliai vasarą itin menki, - tęsia Torbenas 
Eklundas. - Dėl tos priežasties ir palieku atsakomybę už 
parengiamąjį tyrimą policijai. 

— Mums tai kuo puikiausiai tinka, - ištaria Zekė. 

„Teisininkai, - galvoja Malina. - Kodėl kas nors ap- 
skritai nori jais būti?“ 

„Torbenas Eklundas mano vienmetis, bet jau atrodo 
kaip dėdulė.“ 

Ant nedažytos plytinės sienos kabo laikrodis su juo- 
du ciferblatu. Baltos rodyklės rodo 17.25. 

Staiga Malinai topteli mintis. 

„Mergaičių akyse gal ir aš jau tetulė. O pabuvus te- 
tule jau ir mirti metas, ar ne taip?“ 


26. 


Už jų važiuoja skiriamųjų spalvų automobilis. 

Kelią lėtai gaubia vakaro prietema. Miškas, regis, at- 
gauna dalį prarastos žalumos. Apgaulinga, netikra kaip 
atšipęs peilis spalva. 

Jie pirmi važiuoja savo „Volvo“, iš paskos sekančioje 
mašinoje sėdi trys uniformuotieji, du iš jų ką tik egza- 
minus išlaikę broileriai - vyrukai su sprogstančiais rau- 
menimis ir įsitikinę, kad gali sutvarkyti bet kokią vel- 
niavą, su kuria tik susidurs šioje visuomenėje. Malina 
neįsivaizduoja, kaip tokio tipo jaunuoliai pereina priėmi- 
mo komisiją. Aišku, žino visus teisingus atsakymus. Ji 
matė būsimiesiems policininkams skirtus tinklalapius, 
ten pateikiama viskas, ką nori išgirsti komisija. Atsaky- 
mai, suprantama, tinkami, ir jei įtikinamai vaidini, gali 
praslysti. Trečiasis uniformuotasis yra senas pareigūnas 
pavarde Petersonas. Dėl nugaros problemų dirba puse 
etato. Kartais Malina pastebi jo kančias, įtemptus pirštus, 
kai bandydamas ištverti stengiasi nukreipti skausmą iš 
nervų į pirštų galus. 

Raumenų kalnų pavardžių nepamena ir neketina 
bandyti įsidėmėti, nes niekas nežino, kiek jie čia prabus. 
Tokie veržiasi į Stokholmą, Geteborgą arba Malmę, „kur 
vyksta rimti dalykai. 

Pasirodo sodyba. 

„Ar ji nujaučia, kad atvažiuojame? 

Bus susitvarkiusi? 

Paslėpusi pėdsakus?“ 


Zekės balsas radijo ryšiu kitiems: 

— Mudu su Fors pasibelsime, jūs išlipkite ir laukite 
prie mašinos. Aišku? 

Ramu. Šunys neloja. 

Kur jie? 

Tada pasigirsta Petersono „taip“. 

Jie išlipa iš mašinos. 

Laukimo kupina tyla. 

Eina priebučio laiptelių link. 

Malina laiko rankoje kratos orderį. 

Pakyla laipteliais. 

Gal paspruko į mišką? 

Kas ten, viduje? 

Uždaruose kambariuose? 

Malina pažvelgia per petį. 

Šiltomis, tamsiai mėlynos spalvos uniformomis vil- 
kintys Petersonas ir broileriai stovi lūkuriuodami, tačiau 
pasiruošę, tarsi alkani. Net ir dabar karštis slegiantis, 
tačiau saulė jau pasislėpė už tvartų, todėl galima kentėti. 

— Kankinimų kambarėlis, - šnipšteli Zekė. - Kas, jei 
turi ten įsirengusi kankinimų kambarėlį? 


Malina kumščiu pabeldžia į baltai nudažytas medines 
duris. 

Niekas neatidaro. 

„Gal kas iš kur nors taikosi į juos?“ 

Gal. Dabar būtų įmanoma. Ta mintis šmėkšteli Ma- 
linos galvoje. Prisimena skaičiusi apie apleistose sodybo- 
se apšaudytus Amerikos policininkus. Pagalvoja apie 
Nišiopinge nestabilios psichikos veikėjo nušautą kolegą. 
Malina jį pažinojo, mokėsi Policijos mokykloje žemes- 
niame kurse. Tiesa, artimi draugai nebuvo. 

Vėl beldimas. 

Vėl tyla. 

Tik miško be vėjo šlamesys, juos supančios gyvybės 

garsai. 

- Bus išėjusi, - ištaria Zekė. - Arba spaudžiasi viduje. 

- Laušime duris, - sako Malina. 

- Pirma patikrink, ar užrakintos. 

Malina lėtai padeda ranką ant durų rankenos, pa- 
spaudžia ir durys prasiveria, tarsi kas būtų specialiai pa- 
likęs nerakintas, norėdamas, kad jie užeitų vidun. 

Prieškambaris su iš skiaučių pasiūtais kilimais, pušinis 
suolas su atlošu ant neseniai šlifuotų ąžuolinių grindų. 

„Tvarkinga, - pagalvoja Malina. - Ir prižiūrėta.“ 

Ir tylu. 

Ji įeina į prieškambarį. Zekė paskui, jaučia šiltą jo kvė- 
pavimą. Žino, kad jis gestikuoliuoja kitiems apsupti na- 
mą ir vienam atsistoti prie durų, kad ką nors išgirdęs ar 
pajutęs galėtų pulti vidun. 

Virtuvė. 

Kruopščiai suremontuota, neabejotinai penktojo de- 
šimtmečio originalas. Gėlėtos plytelės ir nauji kilimai iš 
skiaučių. Pro nėriniuotas užuolaidas į vidų skverbiasi 
švelnios vakaro šviesos spinduliai. Kavos aparatas 
įjungtas, kava ką tik išvirta, orkaitė taip pat įjungta, jun- 
tamas stiprus ką tik iškeptų bandelių kvapas. Ant suolo 
virš grotelių Malina mato rankšluostį. Sprendžiant pagal 
išsipūtimą, po juo slepiasi skaniai kvepiantis gardžios 
kvietinės duonos kepalas. 

- Kas čia per velnias? - klausia Zekė. 

Malina sušnypščia tylėti ir jie slenka toliau į namo gi- 
lumą. Svetainėje įjungtas televizorius. Serialas „Mes Var- 
nų saloje“, tik Malina neatsirenka, kuri serija. Taip pat ir 
šiame kambaryje apima sustojusio laiko jausmas. 

Ant rašomojo stalo pūpso kompiuteris. 

Girgždančiais mediniais laiptais pakyla į antrą aukštą. 
Ant dailylentėmis iškaltų sienų Lolo Svenson pakabino 
tris spalvotas plačių laukų su traktoriais litografijas. Ant- 
rame aukšte yra vienintelis kambarys - miegamasis. 
Baltos sienos, pro lenktos formos langą krentanti šviesa, 

ant išplautų grindų patiesti kilimai iš skiaučių. Visur 
blizganti švara, tarsi ja norėtų nuo ko nors atsiriboti ar- 
ba, atvirkščiai, ką nors įsileisti vidun. 

- Ji čia, - ištaria Zekė. 

— Kažkur čia, - atsako Malina. - Jaučiu tai. Netoliese. 
Kažkas yra visai prie pat. Kažkas. 

Malina nusileidžia laiptais ir atidaro rūsio duris. Su 
kiekvienu žingsniu jaučia vis stiprėjantį skysto kuro 
kvapą. 

Blizgantis žalios spalvos katilas lygiai tokioje pat 
švarioje patalpoje. Lentynoje išrikiuoti valikliai. „Klorin“ 
nėra. 

Pravertos plieninės durys, tarsi į slėptuvę. 

Malina rodo į jas. 

Zekė linkteli. 

Malina atlapoja, tikėdamasi pamatyti palubėje ka- 
bančią Lolo Svenson, apsuptą viduramžiškų kankinimo 
įrankių, kambarį, kuris būtų visiškas kontrastas patal- 
poms viršuje ir idilei, kuria iš tiesų dvelkia ši sena sodyba. 

Tada pamato ją. 

Sėdi ant kėdės prie teniso stalo apsistačiusi spalvotais 
mediniais žaislais, lėlėmis ir pliušiniais žvėreliais. Ap- 
sivilkusi plona šviesiai rožinės spalvos suknele. 

Vienoje lentynoje stovi lėlių namas. Prie baltai nu- 
dažytų betoninių sienų sukrautos dėžės. 

Lolo Svenson jiems nusišypso. Dabar visai kitas 
žmogus. Griežti veido bruožai švelnūs. Ramybe spin- 
duliuojantis kūnas, kurį Malina visai neseniai įtarė 
slepiant žudikės sielą. 

„Ar gali taip būti? 

Tavo kūnas. Ar gali jame gyventi žmogžudžio siela?“ 

- Žinojau, kad grįšite, - sušnibžda Lolo. - Tai nusi- 
leidau apačion ir laukiau. Laukiau, kada pasirodysite. 

„Žmogžudžio siela, - pagalvoja Malina. - Ji gyvena 
kiekvieno mūsų viduje.“ 

27. 


Atrodo, kad miškas alsuoja Lindai Karlo į veidą. 

Bet nesveikais plaučiais. 

Tik vakare pakankamai atvėsta, kad būtų galima bė- 
gioti, nors daugeliui vis tiek per karšta. Rydo bėgimo 
trasoje, be jos, daugiau nieko nėra. Naujais baltos spalvos 
„Nike“ bateliais apautos kojos stuksena pjuvenomis 
pabarstytą takelį. Visi viršuje kabantys žibintai už- 
gesinti, net nežino, ar vasarą juos apskritai įjungia. Jei 
nedebesuota, tokiu metų laiku ir taip ilgai būna šviesu. 

Gal ir kvaila lakstyti miške vienai, turint omenyje šių 
dienų įvykius. Kol policija nesučiupo užpuoliko. Nežinia, 
kas ten gali tykoti. 

Bet ji nebijo. 

Jaučia į plaučius plūstantį orą. 

Kvėpavimas tarsi įkalintas kūne, smegenyse. 

Širdis daužosi, tačiau kontroliuojamai, lyg valios pas- 
tangomis galėtų valdyti svarbiausią savo raumenį. 

Per savaitę nubėga bent dvidešimt kilometrų. Kiaurus 
metus. Dalyvauja Stokholmo maratone ir viename 
užsienyje: kai žiema pradeda įkyrėti, galvoja apie Tokiją, 
Niujorką, Londoną, Sidnėjų. Medžiai pavirsta dango- 
raižiais ir žmonių miniomis. Jos keturiasdešimt vienerių 
kūnas labai labai stiprus. 

Mažiau treniruotam žmogui būtų pavojinga bėgioti 
tokiame karštyje. 

Bet ji gali. 

Net mano, kad Rydo miškas per mažai kalvotas, ne- 
pamaišytų nuvažiuoti automobiliu iki trasos Ulstorpo 
kalvose. 

Jaučia, kaip spaudžia krūtinę. 

Pirmyn, Linda, pirmyn. 

Medžiai. 

Pjuvenos. 


Žibintai. Medis priekyje. 

Metro aukštyje kamienas netikroviškai storas. 

Tai tikrai medis? Gal už jo slepiasi kūnas? Kažkas 
laukia. Manęs. 


Malina nejudėdama stovi Lolo Svenson virtuvėje. 
Lūkuriuoja, klausosi. Bando suprasti, nes Lolo žodžiuose 
gali būti jausmų užuominų, kurios nukreiptų juos tei- 
singa kryptimi šioje byloje. 

Uniformuotieji dabar vėl kieme prie mašinų, trypinė- 
ja supratę, kad laukta drama bus dar viena nuobodybė. 

Malina su Zeke pavedė jiems apieškoti tvartus ir 
sandėliukus, tačiau paieškos nedavė visiškai nieko. 
Tik kriuksinčios kiaulės, triušiai narvuose ir krūva 
šlamšto, kurį tikriausiai paliko sodybą Lolo Svenson 
pardavęs ūkininkas. Šunys snaudė uždarame aptvare 
tarsi apkvaitę nuo karščio ar dar ko nors. Jokių smurto 
ar blogio pėdsakų, tik daiktai, beviltiškai užmarštin nu- 
grimzdę rakandai, sudėvėti ir neturintys jokios vertės, 
išskyrus dėlionės dalelių funkciją ateities civilizacijų 
archeologams. 

- Aš tik ieškau ramybės, - ištaria Lolo Svenson. - To- 
dėl ir nusipirkau sodybą. Ar galite tai suprasti? 

Sėdi ant kėdės prie virtuvės stalo. Vėl atžagari, ties- 
mukiška, nemaloni ir vyriška. Švelni asmenybė, kurią 
rado rūsyje tarp žaislų, dingo vos tik pakilus laiptais. 

„Kieta kaip akmuo, - galvoja Malina. - Pilkas chala- 
tas ant rožinės suknelės. Kas galėjo jai nutikti? Kaip to- 
kia tapai?“ 

Malina mato save virtuvėje. 

Rausiasi tamsoje. Pačiuose asmeniškiausiuose daly- 
kuose. Skausme. Žino, kad puikiai tam tinka, ir mėgsta 
šį darbą. 

„Kad tu prasmegtum, Fors. 

Kaip tokia tapai?“ 

- Aš niekaip nesusijusi su tų mergaičių užpuolimu. 

Gal tada pasikalbėkite ir su visa moterų futbolo koman- 
da? Ten juk turėtų būti gausu lesbių? Eikite ir šnekėkite 
su jomis. 

— O žaislai rūsyje? Kaip galėtumėte tai paaiškinti? — 
Zekei nepavyksta nuslėpti smalsumo ir noro suvokti, kas 
dedasi už jų tyrimo ribų. 

— Niekaip neaiškinsiu. Tai mano vaikystės Žaislai. 
Kartais išsitraukiu. Ir nieko čia keisto. 


Linda Karlo nejudėdama stovi ant pjuvenų. Girdi ką 
nors slenkant? Žmogų? Dvėselienos ar švaros kvapas? 
Mintys skrieja galvoje, tada toliau į širdį, pilvą ir pavirsta 
baime. 

„Ne. 

Aš nebijau.“ 

Miškas didelis, jame ji maža ir vieniša, nors iki gelto- 
nų daugiabučių ir kitoje kelio pusėje stovinčių privačių 
namų Valoje vos keli šimtai metrų. 

Prie medžio niekas nejuda. Bet kažkas ten yra. 

Ji visiškai tikra. 

Tada vėl ima galvoti apie mergaites, rastą negyvą ir tą 
išprievartautą bei klaidžiojančią Sodininkystės draugi- 
jos parke. Tada dingteli, kad tikrai kvaila vienai bėgioti 
miške, kai blogis parodė savo veidą Linšiopingui. 

„Kur kvailumo ribos, Linda? 

Judesys. 

Takelyje žmogus? 

Eina prie manęs? 

Prakaitas merkia baltus marškinėlius. Krūtinę kietai 
suspaudžia sportinė liemenėlė. 

Taip bijau, kad negaliu nė pajudėti. 


Zekė mindžikuoja sodybos kampe. 
Jokio vibratoriaus. Apskritai jokių sekso žaisliukų. 
Vakaras ir toliau žlugdančiai karštas. Lolo Svenson 
sėdi viduje. Žiūri į juos pro virtuvės langą, atrodo, ne- 

kantrauja kuo greičiau atsikratyti. Matinėje šviesoje 
tvartai atrodo kreivi, beveik virstantys nuo liūdno vakaro 
dangaus svorio. 

Aptvare ėmė loti šunys. 

Automobilis su uniformuotaisiais tolsta žvyrkeliu. 
Netrukus lieka tik šiai vietai svetimas burzgesys iš tan- 
kaus miško ir pulsuojantis variklio gausmas visų pa- 
mirštame atžalyne su perdžiūvusiomis samanomis. 

- Ji išprotėjusi, - prabyla Zekė. - Kaip manai, ar ji yra 
Lovelygirl? 

- Pažiūrėsime, ką technikos skyrius ras kompiuteryje. 

— O dėl išprotėjimo? 

— Nes apžiūrinėja savo žaislus? Nežinau. Bet ji kito- 
kia, - atsako Malina. - Kas žino, kokį mėšlą jai teko pa- 
tirti? Ir ko tik žmonės nedaro, norėdami išgyventi? 

— Ar galime tai išsiaiškinti? 

— O reikia? 

— O norime? 

— Nemanau, kad ji su tuo susijusi, - ištaria Malina. 

- Ir aš ne, - pritaria Zekė. - Bet alibi vis tiek neturi. 


„Širdis. 

Kur ji? 

Ten, joje visa mano baimė. 

Tuoj plyš po šonkauliais.“ 

Linda Karlo bėga, bėgimo bateliai įveikia metrą po 
metro, miškas sukasi aplink ją. 

„Kas nors mane vejasi? 

Atrodo, kažkas milžiniškas seka iš paskos, medžių 
šaknys lenda iš žemės ir nori sučiupti į savo spąstus, 
pergręžti tūkstančiais aštrių užkalkėjusių šakų, tada 
paslėpti po plonu dirvos sluoksniu ir lėtai suėsti. Bet aš 
moku labai greitai bėgti. 

Dabar dar greičiau. 

Ar tik ne kanopų bildesys?“ 

Ji bėga. 

Pagaliau augalija praretėja. 

Jau automobilių aikštelėje. 

Jos mašina viena. Niekas nesiveja. 

Puola į „Seat“ viduje tvyrantį karštį. 

„Stirna“ 

Kažkas dar mane ten stebėjo.“ 

„Esu tuo tikra, - galvoja Linda Karlo užvesdama 
variklį ir išvažiuodama. 

Tik kas? 

Kanopų bildesys dingsta miške. Tamsa, privertusi 
lėkti kaip akis išdegus. 


28. 


Didžiojoje aikštėje mirga nuo didelių lauko kavinių 
ir aplinkinių namų sklindanti dirbtinė šviesa. ,,„Moėrners 
Inn“, „Stora Hotellet“, „Burger King“ kėdės ir stalai stovi 
ant asfalto bei grindinio. Pirmųjų — po aukštais baldaki- 
mais, nuo kurių svečių žodžiai pavirsta neaiškiu murme- 
siu, laukimo ir džiugesi0 kupinu garsu. 

Kelios minutės po dešimtos. 

Žmonių gausu, nors ir sekmadienis. 

Vis dar karšta, tačiau pasiilgę rasos lašelių ant sklidi- 
nų taurių žmonės įsidrąsina išeiti į lauką. 

Apačioje iš Upės gatvės sklinda šurmulys. Joje pilna 
užeigų ir Žiemą, pavasarį bei rudenį ten kiekvieną sa- 
vaitgalį kyla peštynės. „Corren“ parašė begalę straipsnių 
apie smurtą baruose, nors tuo pat metu žmonėms reikia 
atsipalaiduoti, o koncentracija policijai yra lengviau val- 
doma. „Mes žinome, kur kas nors gali įvykti“, - galvoja 
Malina, žiūrėdama į lauko kavines. 

„Ten tikrai nieko nepažįstu. 

Ojei vis dėlto būtų kas iš pažįstamų, visai nenoriu jo 
arba jos susitikti.“ 

Zekė išleido prie namų. Palindusi po šaltu dušu jautė, 
kaip stinga Tuvės, Janės, Danielio Hiogfelto, norėjo pa- 
skambinti jam ir pasikviesti, atsikratyti dalies to, ką 
šiandien mačiusi. 

Leisti jam šiek tiek apmalšinti frustraciją. 

Bet jis neatsiliepė ir ji valandėlei prigulė į Tuvės lo- 
vą. Apsimetė, kad saugo kitoje Žemės pusėje, rojaus 
kampelyje, bet taip pat ir išprotėjusių sprogdintojų kai- 
mynystėje esančią dukterį. 

Patalynė kvepėjo Tuve. 

Ir Malina pravirko. 

Tiesiog paprasčiausiai susigraudino, kad viskas išėjo 
taip, kaip išėjo. Tarp jos ir Janės. Tarp jos ir jos pačios. 
Taip pat dėl to nenusakomo dalyko, kurį psichoanalitikė 
Viveka Kraford pastebėjo vos užmetusi į ją žvilgsnį. O 
tada Malina pasielgė kaip visada - sutramdė save pačią, 
ašaras, visą liūdesį, atsikėlė ir išėjo iš buto. Nėra nieko 
blogiau už tam tikros rūšies vienatvę. 

Lauko kavinės nusėstos lankytojų. Skimbčioja taurės. 
Aplinkui siuva padavėjai. Nepaisant visko, gyvybė eg- 
zistuoja ir vasariniame Linšiopinge, nors karštis ir blogis 
iš visų jėgų stengiasi sumurkdyti džiaugsmą į žemę. 

Gal prisėsti štai ten? Įsimaišyti tarp kitų. 

Stovi nejudėdama, leidžia vakarui užvaldyti kūną. 

Blogis. Kur jo pradžia? 

Priešais plytinti aikštė pavirsta lavos lauku. Iš plyšių 
tarp grindinio trinkelių sunkiasi karšta, žėruojanti 
magma, juodos, pražūtingos versmės. Blogis, žmonijos 
gelmių srovė, kurią istorija kartais sutelkia išsiveržimui. 
Vienoje vietoje, viename arba keliuose žmonėse. Gali 
tapti tuo blogiu arba atsidurti netoliese, kartais taip arti, 
kad jauti jo kvėpavimą ir supranti, kad veidą pasiekia 
iš tavo paties plaučių iškvėptas oras. Piktavališkumas, 
baimė, kaip tą sykį, kai Janė, padauginęs viskio, pasakė 
manąs, kad karas yra žmogiškosios prigimties širdis, kad 
iš tiesų visi siekiame karo, kad Dievas yra karas, o prie- 

varta - visa ko pradžia, kad visas prakeiktas pasaulis yra 
vienas didelis užpuolimas, skausmas, kuris atlyžta tik 
tada, kai žmogus yra sunaikinamas. 

„Mes trokštame karo, - kalbėjo Janė. - Blogis neeg- 
zistuoja. Tai viso labo išgalvotas žodis, nususęs bandy- 
mas duoti vardą smurtui, kuriam yra lemta įvykti. Tu, 
Malina, jūs, farai, esate viso labo sumauti šunys pėdse- 
kiai, šniukštinėjantys aplinkui, myžčiojantys ir bandan- 
tys suvaldyti tai, kas yra savaime suprantamas dalykas.“ 

Šiame mažame miestelyje, mažyčiame pasaulio už- 
kampyje, magma teka aplink aikštėje alų geriančių žmo- 
nių kojas. 

„Aš stoviu čia. 

Turiu apkabinti smurtą. Mylėti jį taip, kaip myliu 
tai, ką jaučiu mylinti. Blogis yra bekvapis ir begarsis, 
neturintis tekstūros, nors tuo pat metu jis aprėpia visus 
kvapus, garsus ir visus išgyvenimus pasaulyje, kuriuos 
tik gali pajusti žmogus. 

Užkasta mergaitė. 

Po vakarėlio mirtinai suspardomas berniukas. 

Į tūkstančius gabalėlių autobuse susprogdinama tris- 
dešimt trejų metų studentė. 

Rojaus paplūdimyje užkasta bomba. 

Aš nesutinku, nesutinku, nesutinku tavimi tikėti, Jane. 

Bet tu matei karą. 

Gal išgerti alaus aikštėje? 

Ne. 

Jūsų draugija manęs nevilioja. 

Ne šįvakar.“ 

„Aš esu žmogus-šikšnosparnis, - galvoja Malina. - 
Įskaudintas padaras, trokštantis ką nors ginti. 

Eina toliau Uosto gatve „Hamleto“ link. Šnervėse jau- 
čia lengvą degančių miškų dūmų kvapą. Užeiga atidary- 
ta ir ji prisėda bare. Dešimties metų senumo tamsių len- 
telių apsuptyje jaučiasi saugi. 

Viduje tik ji ir keli prie kampinio stalo susispietę vie- 

šumos privengiantys girtuokliai. 

Čia pigus alus. 

- Labas, inspektore! - šaukia jie. 

Linkteli jiems, tuo pat metu priešais atsiranda alaus 
bokalas. 

- Dvigubą tekilos, - ištaria barmenui. 

— Bus padaryta, Malina, - atsako jis ir nusišypso. — 
Šiandien vienas tokių vakarų? 

— Tu net neįsivaizduoji, - atsako Malina. - Net nejįsi- 
vaizduoji. 


Danielis Hiogfeltas išsijungė telefoną. Baigė savo 
straipsnius apie žmogžudystę rytojaus numeriui. Atėjo į 
vieną konferencijų salių redakcijoje ir ilsina nepatogioje 
kėdėje sunkiai sudribusį kūną. 

Nori pabūti vienas. 

Kūnas tiesiog reikalauja tylos. 

Galvoja apie Maliną. 

„Kur tu dabar? 

Mes esame dvi neramios sielos, besisukančios tame 
pačiame mieste. Kartais susitinkame ir žaidžiame tą patį 
žaidimą.“ Kurį laiką tą žaidimą buvo palaikęs meile. Bet 
dabar nebe. Žino arba manosi tiksliai žinantis, ko nori iš 
Malinos Fors. Ir ko jai iš jo reikia. Kanalas susikaupusiai 
seksualinei energijai išlieti, būtent todėl viskas taip pui- 
ku lovoje: jie trokšta to paties ir abu žino, kad kuo labiau 
įsijaus į Žaidimą, tuo geriau. 

Bet kartais... 

Jai užmigus gulėdamas šalia ir žiūrėdamas į ją suabe- 
jodavo. 

Ar ji yra ta, kurios jis laukia? 

Jo? 

Ne, nereikia atsiverti tokiems nusivylimams. Nedaug 
apie ją žino. Bute laiko kelias buvusio vyro nuotraukas. 
Panašu, kad su juo jaučiasi rami. Ir su dukra. 

„Kur tu dabar, Fors?“ 

Danielis pakyla. 
Pradeda nekantriai žingsniuoti po kambarį, tarsi ban- 
dydamas susilpninti jausmą, kad laikas eina per lėtai. 


Sapne siautėja ugnis. 

Kartais jai taip būna išgėrus. Šaltos liepsnos ryja kojas 
ir bandydamos įtraukti į tamsą šnibžda: „Sunaikinsime 
tave, Malina, net jei ir išklausysi mūsų nešamą žinią, vis 
tiek sunaikinsime.“ 

„Ko jums reikia? Ką norite pasakyti?“ 

„Nieko, Malina, nieko. Tik sunaikinti tave.“ Košmare 
pilna gyvačių ir žvėrių su kanopomis, o prabudusi tiks- 
liai atsimena sapnus ir besikeičiančius vaizdus, kurių 
neįmanoma surikiuoti eilės tvarka. 

Šiame sapne yra berniukas. 

Malina nežino, kas jis toks, tačiau veja šalin, tarsi 
sąmonė ir sapne būtų sąmoninga. Tas sapnas pats blo- 
giausias, panašiai kaip Janės apie Ruandos vaikus. Tuos 
su nukirstomis rankomis, kuriuos maitino pabėgėlių 
stovyklos ligoninėje. Akys. Šešiamečių, septynmečių ir 
aštuonmečių. Pilnos suvokimo, koks gyvenimas dabar 
laukia ir koks jis galbūt galėjo būti. 

Tada tas liepsnų balsas: 

„Manai, gali mus įveikti? 

Visa tai - arogancija, tuštybė, šykštumas, godumas, 
Malina. 

Ji prabunda ir šaukia liepsnų balsams: „NUTILKITE, 
NUTILKITE!“ Vis dar girta, jaučia organizme šėlstantį 
alų ir tekilą, pamena, kaip lingavo per aikštę Šv. Lauryno 
bažnyčios link, bandydama įskaityti įrašus virš šoninių 
vartų, ir nors žodžiai liejosi akyse, vis tiek žinojo, ką jie 
skelbia: „Palaiminti tyraširdžiai: jie regės Dievą.“ 

O tada? 

Nesumerkė akių visą naktį mąstydama apie Tuvę, 
ilgėdamasi Tuvės, svajodama apie puikiai pažįstamą 
Janės kūną ir pirmykštę meilę, o nuo minties apie Danielį 

Hiogfeltą visa sudrėko ten, apačioje. 

Geidulinga. 

Taip, kaip būna tik nuo alkoholio. Ėmė liesti save ir 
be garso baigė, prieš tai nusimetusi kūną dengiančią pa- 
talynę. 

„Dabar galiu miegoti?“ 

Bet miegas neėmė. Orgazmas, regis, užtruko kūne, 
neduodamas ramybės smegenims. Ji užsitempė antklodę 
aukštai ant veido ir pro žaliuzes ėmus skverbtis ryto žarai 
apsimetė negyva, pavirto Teresa Ekeved, bandydama 
pajusti jos baimę ir sumaištį, pajusti tai, kas įvyko, kas šį 
kartą sukėlė vulkano išsiveržimą. 

Kūnas atrodė gyvas. 

Kraujas pavirto gyslomis tekančia magma. 

Ji norėjo išgerti dar. 

Tada pagalvojo apie Mariją Murval. Jos siluetą Vad- 
stenos ligoninės palatoje. Apie ją ten pasiuntusį blogį. 

Ar čia tas pats blogis? 

Smegenys užmarinuotos. 

Aplinkui plaikstosi bylos gijos. 

Vibratorius? Mėlynas? 

Lesbietė? Lolo Svenson. Seksualinis nusikaltėlis? Su- 
žalotas vyras? Futbolo komanda? Stereotipai, stereoti- 
pai, stereotipai. Peteris Šioldas. Natali Falk. Paskambi- 
nęs ir apie Josefiną Davidson pranešęs asmuo? 

Tyla. Įtarimai, išankstiniai nusistatymai. 

Bet ko dar griebtis? O kaip Behzadas Karami ir Ali 
Šakbari iš Bergos? Sumautas šeimos narių užtikrinamas 
alibi. Kuris nors vyrukas arba keli gal peržengė ribą ir 
pastebėjo, kad jiems tai visai patinka? Ledų kiosko sa- 
vininkė? 

Tūkstančiai galimybių. 

Išmestas ir ore pasklidusias dulkes reikia surinkti ir 
suformuoti aiškų juodos spalvos brangakmenį. 

To reikalauja miestas. 

Laikraščiai. 

Aukos ir jų artimieji. 

Ir ji pati. 

Bet ar tiesa yra tik viena? 

Ties ta mintimi sąmonę pasiglemžė miegas. Tada dar 
valandą numigo be sapno prieš naują tyrimo apie nelai- 
mingas Linšiopingo mergaites dieną. 


29. 


Malinos kūnui skrodžiant Tinerbeko baseino vande- 
nį išgaruoja paskutiniai alkoholio likučiai. 

Vėsesnis. 

Vanduo turėtų būti vėsesnis, tačiau palaikyti žemesnę 
temperatūrą tokią karštą vasarą, ko gero, būtų per 
brangu. Keturių ilgių turėtų užtekti. Jaučia, kaip kūnas 
nenori įsitempti ir trokšta poilsio, nors tuo pat metu mė- 
gaujasi santykine vėsa. 

Tai geriau nei karšta kaip keptuvė nuovados sporto 
salė. 

Organizmas bunda. 

Tokią vasarą negalėdamas išsimaudyti išprotėtum. 
Keli darbuotojai ilgakočiais graibštais žvejoja per anksti 
nukritusius lapus. Malina stebi juos šluostydamasi nu- 
triušusiu rožinės spalvos frotiniu rankšluosčiu. 

Prieš išeidama iš namų greitai permetė akimis „Cor- 
ren'. 

Teresos Ekeved nužudymui skirti šeši puslapiai. Kari- 
mo Akbaro pasisakymai, žmogžudystės vietos ir tėvų na- 
mų nuotraukos, tačiau jokių tėvų komentarų. Teresos 
nuotrauka, į plastiką susuptas kūnas, pasas, nuotraukos 
iš asmeninio albumo. Danieliui Hiogfeltui rengti re- 
portažus padėjo senas lapinas Haris Lavenas. 

Antraštė pirmame puslapyje: Mirtis vasarą. 

Žemiau: Linšiopinge klaidžioja blogis. 

Ji neabejojo, kad antraštes sugalvojo pats Danielis. 
Vakar tikriausiai dirbo kaip išprotėjęs, net neatsiliepė 
į jos skambutį, suprasdamas, kad ji nori ne pasikalbėti 
apie bylą, o kai ko kito. 

Pimpalo. 

Net ištartas mintyse tas žodis atrodo šiurkštus. 

Malina susirenka daiktus ir traukia į persirengimo 
kambarį. Kažkodėl labiau nei kada anksčiau jaučia 
stiprų, beveik bauginamai aiškų chloro kvapą. 

„Vis dėlto esi teisus, Danieli, - galvoja ji. - Ji atslinko 
į miestą.“ 

„Mirtis vasarą. 


Iš visų šalies kampelių, iš kiekvienos didesnės re- 
dakcijos suvažiavę reporteriai būriuojasi prie įėjimo į 
nuovadą. Žurnalistai su bloknotais ir įrašančiais gro- 
tuvais rankose, fotografai su savo antromis akimis, SVT 
ir TV4 kanalų automobiliai. Vasarą mirtis rašeivoms yra 
tikra atgaiva. 

Malina braunasi per prakaituotų reporterių minią. 
Po kelionės dviračiu ir pati suplukusi. Vengia atkaklaus 
Danielio Hiogfelto žvilgsnio. Jis mojuoja, šaukia: 

- Ar turi man ką nors, Malina? Ar yra už ko užsi- 
kabinti? 

Tačiau Malina ignoruoja jį ir visus kitus. Čia gausu iš 
ankstesnių tyrimų pažįstamų veidų. 

Fojė ją pasitinka Karimas Akbaras, šia proga vilkin- 
tis nepriekaištingai išlygintu smėlio spalvos medvilni- 
niu kostiumu ir žydrais marškiniais, puikiai derančiais 
prie dar patamsėjusios nuo įdegio ties Vesterviku odos. 

Išvydusi jį Malina nenustemba, bet ir neapsidžiaugia. 
Žinojo, kad negalės likti nuošalyje pasitaikius puikiau- 
siai galimybei pasipuikuoti prieš kameras. 

— Malina, - ištaria jis. - Gerai, kad pasirodei. Supra- 
tau, kad privalau grįžti, surengti spaudos konferenciją ir 
stebėti tyrimo eigą. 

- Sveikas sugrįžęs, - sako Malina. - Tyrimas kont- 
roliuojamas. Žinai juk, kad Svenas yra vienas labiausiai 
patyrusių parengiamojo tyrimo vadovų. Argi neketinai 
per vasarą parašyti knygos? 

- Pamiršk dabar knygą, Malina. Spaudos konferenci- 
ja devintą valandą. Iki to laiko tegul palaukia lauke. 

— Ar žinai, ką sakysi, Karimai? 

— Dabar po aštuonių penkiolika. Tuojau pat pradėsi- 
me susirinkimą. Martinsonas ir Šiomanas jau čia. O tu 
kodėl... 

Karimas susilaiko. 

Pažvelgia Malinai į akis, tiesiai į jos nuovargį ir pa- 
lieka žodžius neištartus. 

Vietoj to: 

— Kaip sekasi Tuvei Balyje? 

Malina šypsosi: 

— Kai pastarąjį kartą kalbėjau, viskas buvo gerai. Ačiū, 
kad pasidomėjai. Vis dėlto bus gera, kai grįš namo. 

— Neabejoju, - pritaria Karimas. 

Malina žino, kad jis norėtų ką nors pasakyti apie sa- 
loje veikiančius islamistus. Žino, kad Karimas jų beveik 
nekenčia, nes jie gadina gyvenimą visiems, kurių išvaizdą 
būtų galima palaikyti arabiška. 


Lygiai pusė devynių. 

Susirinkimų salėje piktai urzgia oro kondicionierius. 
Ketvertukas sėdi ant kėdžių, į žaidimų aikštelę išeinan- 
čių langų žaliuzės užtrauktos, kad nespigintų saulė. 

Keturi policininkai. 

Pirmadienio rytas po darbingo savaitgalio trims iš jų. 
Nepaisant kiekvieno svarbaus tyrimo metu išsiskirian- 
čio adrenalino, ima jaustis nuovargis. 

Viršininkas, parengiamojo tyrimo vadovas ir du 
inspektoriai. Aiškiai per mažai tokio kalibro bylai ir 
visi keturi tai puikiai žino. Kaip ir tai, kad žmonės bus 
iškviesti iš atostogų arba turės padėti kolegos iš aplinki- 

nių rajonų. Yra ir trečia galimybė: kreiptis į Valstybinę 
kriminalinės policijos valdybą. 

Pirmas prabyla Svenas S kas 

— Mūsų šiam reikalui aiškiai per mažai, puikiai tai 
žinome. Aš siūlau kreiptis į Valstybinę kriminalinės 
policijos valdybą. Tada nereikės trukdyti atostogaujan- 
čių arba kaimynystėje dirbančių kolegų. 

- Jokios valstybinės valdybos, - ištaria Karimas. 
Malina žinojo, kad jis tai pasakys. - Susisiekiau su Muta- 
la, Miolbiu ir Noršiopingu. Gausime Sundsteną iš Mu- 
talos ir Ekenbergą ir Miolbio. Noršiopinge jiems patiems 
trūksta žmonių, todėl nieko negalėjo paskolinti. Tačiau 
Sundstenas ir Ekenbergas prisijungs jau šiandien, vė- 
liausiai rytoj. Biorjė dabar Afrikoje, o Juhanas su šeima, 
regis, kažkur Smolande. 

- Ekenbergas, - išsprūsta Zekei. - Ar mums tikrai 
reikia to pusgalvio? 

Malina žino, ką Zekė turi omenyje. Valdemaras 
Ekenbergas garsėja taisyklių nepaisymu darbe, tačiau 
per vidinius patikrinimus visada praslysta. Vis dėlto juo 
daug kas žavisi ir remia: kai reikia, Valdemaras Eken- 
bergas visada sutvarko reikalus, to nepaneigsi. 

— Dovanotam arkliui į dantis nežiūrima, - įsiterpia 
Svenas. - Pats asmeniškai stebėsiu Ekenbergą. 

— O kas tas Sundstenas? 

- Naujos jėgos. Prieš persikeldamas į Mutalą metus 
dirbo Kalmaro kriminalinėje policijoje. Perspektyvus 
vyrukas. 

— Gerai, - sutinka Zekė. - Mums reikia visos įma- 
nomos pagalbos. 

- Tiesą sakai, - pritaria Malina. 

— Kuo daugiau galvoju apie šias dvi bylas, - tęsia Ze- 
kė, - tuo tirštesnė košė atrodo. Panašiai kaip žiūrint į 
laužą - kai atrodo, kad jau gali atskirti vieną liepsnos 
liežuvį, jo iš karto nelieka. 

Svenas giliai įkvepia, nuo ko smarkiai užsikosėja. Ir 

taip raudonas veidas dar patamsėja ir Malina sunerimsta, 
kad karštis iškrės šunybę ir taip nusiplūkusiai Sveno 
širdžiai. 

- Taigi, - prabyla Karimas. - Ką turime ir ką žinome? 
Gal galėtumėte atnaujinti mano informaciją? 


— Malina? 
Svenas šiaip ne taip atgauna kvapą. 
— Du nusikaltimai, - pradeda Malina. - Esame 


įsitikinę, kad tai vieno ir to paties užpuoliko darbas. 
Ketvirtadienio rytą Sodininkystės draugijos parke buvo 
rasta klaidžiojanti Josefina Davidson. Išprievartauta, 
labai tikėtina, mėlynos spalvos vibratoriumi. Turėjo 
žaizdų, galimas daiktas, supjaustyta peiliu. Kūnas buvo 
nušveistas „Klorin“, žaizdos kruopščiai išplautos. Ji te- 
beguli universitetinėje ligoninėje. Visiškai nepamena 
užpuolimo ir kas buvo prieš tai. Dėl seksualinio nu- 
sikaltimo pobūdžio patikrinome vieną neseniai paleistą 
seksualinį nusikaltėlį, tačiau jis turi įtikinamą alibi. 
Aplinkinių namų gyventojų apklausa nedavė jokių 
rezultatų. Niekas nieko negirdėjo ir nematė. Kitų liu- 
dininkų taip pat neatsirado. Galėjo būti panaudotas 
vibratorius, todėl svarstėme galimybę, ar užpuolikas, 
tai yra užpuolimą įvykdęs asmuo, negalėjo būti moteris. 
Ši gija nuvedė pas Luisą Svenson-Lolo, ši atsisakė mus 
įsileisti vidun, todėl paprašėme kratos orderio ir vakar 
atlikome kratą. Rezultatas nulinis. Ji mums užsiminė, 
kad dabar turėtume, cituoju, „patikrinti visą prakeiktą 
moterų futbolo komandą“. Technikos skyrius šiuo me- 
tu tikrina jos kompiuterį ir ieško, ar būtų galima už ko 
nors užsikabinti, pavyzdžiui, ar ji nėra Lovelygirl, rašiusi 
į Teresos Ekeved „Facebook“ paskyrą. 

Malina nutyla. 

Dvejoja. 

Nieko nepasako apie tą tyrimo giją, kuri ją ir Zekę nu- 
vedė pas nelaimingąjį Paulą Anderliovą. Tebūnie. Paliks 
jį ramybėje. 

Tada tęsia: 

- Kaip sužinojome tai, ką žinome, nurodyta ataskai- 
tose, nors aš, savaime suprantama, nenoriu atskleisti sa- 
vo šaltinių. Taip pat nuodugniau patikrinome Ali Šak- 
bari ir Behzadą Karami, bet jie taip pat turi alibi, nors ir 
suteiktą šeimos narių. 

— Tą jau žinau, - iškošia Karimas, akivaizdžiai susi- 
erzinęs dėl šioje tyrimo gijoje galimo įžvelgti išankstinio 
nusistatymo. 

— Aš tik bandau atnaujinti tavo žinias, Karimai, - ra- 
miai atsako Malina. - Kad galėtum suteikti žurnalistams 
iškalbingos, atsiprašau, tikrovę atitinkančios, informa- 
cijos. 

- Leisk jai tęsti, - įsiterpia Zekė. 

- Ovakar paplūdimyje prie Stavseterio rasta nužudyta 
Teresa Ekeved. Buvo suvyniota į paprastus permatomus 
šiukšlių maišus ir užkasta, tačiau vieno mauduolio šuo 
vis tiek užuodė. Atlikusi skubų preliminarų tyrimą, 
Karin Juhanison iš KTL konstatavo, kad Teresa Ekeved 
taip pat buvo išprievartauta, galimas daiktas, mėlynu 
vibratoriumi, todėl esame įsitikinę, kad šie atvejai susiję. 
Teresa Ekeved buvo pasmaugta, dar buvo suduota į 
galvą buku daiktu. Tikėtina, kad nužudyta paplūdimyje. 
Karin atlikta analizė parodė, kad kūnas taip pat buvo 
nušveistas „Klorin“, visai kaip Josefinos Davidson, o 
žaizdos pedantiškai išplautos ir nudailintos nedideliu la- 
bai aštriu įrankiu, galbūt skalpeliu. 

- Vadinasi, mieste laisvai šlaistosi beprotis? 

Maliną nustebina Karimo tiesmukumas. Paprastai 
kalba kur kas subtilesnėmis frazėmis. 

— Panašu į tai, - sutinka Zekė. 

- Žmogus, - pataiso Malina. - Nevartokitežodžio „be- 
protis', sakykite „ligonis, sutrikimų turintis asmuo“. 

Tada susimąsto apie mergaičių žaizdas, kokios jos pa- 
našios ir tuo pat metu skirtingos, tarsi tai būtų tiriamojo 
pobūdžio smurtas. 

— Skalpelis, - ištaria Karimas nutraukdamas jos min- 
tį. - Kas gali turėti skalpelį? 

— Galbūt skalpelis, - pataiso Malina. - Galbūt. O nu- 
sipirkti galima bet kurioje vaistinėje. 

- Ar reikia skirti apsaugą Josefinai Davidson? - 
klausia tada Karimas. 

- Jei žudikas būtų norėjęs, tai greičiausiai ir būtų nu- 
žudęs, - sako Svenas. - Nepanašu, kad būtų galėjusi ar 
bandžiusi pabėgti. 

— Reikės pasikalbėti su tėvais, - ištaria Karimas prieš 
tęsdamas toliau. - Gerai padirbėjote. 

-— Tikrai gerai, - pritaria Svenas. 

- Bet tai mūsų niekur nenuvedė. 

Zekė barbena pirštais į stalą. 

— Zeke, ji buvo rasta vakar, - sako Svenas. 

— Teresa - taip, tačiau su Josefina Davidson turėjome 
daugiau laiko. Ir vis dar nežinome, kas paskambino ir 
apie ją pranešė. 

Patalpoje įsigali tyla. Jie visi žino, kad tyrimui svar- 
biausios yra pirmosios minutės, valandos ir dienos. 
Bėgant laikui jis darosi slidus, gali išsprūsti iš rankų net 
labiausiai patyrusiems. Jei tiesa lieka neatskleista, tai 
visiems laikams pakeičia susijusių žmonių gyvenimus. 
Nestipriai, tačiau juntamai. 

- Pastiprinimas jau pakeliui, - ištaria Svenas. - Ga- 
lėsime padidinti tempą. Siūlau pavesti Sundstenui ir 
Ekenbergui patikrinti visų apylinkėse gyvenančių sek- 
sualinių nusikaltėlių alibi. 

Tada tęsia: 

- Jau paruošiau sąrašą. Taip pat galės apklausti tėvų 
kaimynus Stureforse. Gal kas nors iškils. Malina, Zeke? 
Ko griebsitės judu? 

— Ketinome pasikalbėti su ledų kiosko savininke. 
Vakar neradome, tiksliau, ji dingo prieš pat mums pa- 
sirodant. 

— Gerai. Pasikalbėkite, gal tai ką nors duos. O mau- 

duolių apklausos? - Karimo balsas skatinantis, beveik 
uždegantis. 

— Nada niente, - atsako Zekė. - Kitų liudininkų taip 
pat neatsirado. Visiškai jokių nuorodų. Visas miestas ap- 
imtas prakeiktos komos. 

- Ji ten dažnai maudydavosi? - klausia Svenas. 

- Jie turi baseiną namuose, - atsako Malina, - bet, pa- 
sak Teresos mamos, kartais važiuodavusi ten dviračiu. 

- Gal norėjo išsimaudyti vakare? 

Malina linkteli. 

- Kaip, jūsų nuomone, reikėtų tai pateikti žiniasklai- 
dai? - klausia Karimas. 

„Klausia mūsų patarimo, kaip bendrauti su žurna- 
listais? Viskam yra pirmas kartas“, - pagalvoja Malina. 

- Tyrimo sumetimais nesakykime nieko, - pasiūlo 
Zekė. 

— Ką nors turime jiems duoti, - nesutinka Svenas. 

- Pasakyk, kad darome prielaidą, jog žmogžudystė ir 
mergaitės užpuolimas yra susiję dalykai, bet neaiškink, 
kaip ir kodėl tai įtariame. 

Malina girdi, kad jos balsas tuo klausimu skamba už- 
tikrintai, tačiau iš tiesų ji visai nėra tokia tikra. 

- Taip ir padarysime, - pritaria Karimas. 

- Futbolo komanda, - ištaria tada Svenas. - Moterų 
futbolo komanda. Paskambinkite trenerei. Luisa Sven- 
son, kad ir kaip būtų, užsiminė apie komandą. Tai gali 
šį tą reikšti. Yra požymių, kad mergaitės buvo linkusios į 
homoseksualumą. Reikia padirbėti ta linkme. 

Malina nutaiso grimasą. 

- Ji tiesiog ironiškai leptelėjo. Mano šaltinis apie mo- 
terų futbolo komandą nesakė nieko panašaus. 

- Paskambink, - neatlyžta Svenas. - Vis tiek paskam- 
bink. 

— Kokia to trenerio pavardė? - klausia Zekė. 

- Tos trenerės, - atsako Svenas. - Pija Rasmefog ar 
kažkaip panašiai. Turbūt danė. 

Karimas atrodo susimąstęs. Ne apie skambutį trene- 
rei, o apie kažką kita. 

- Jaudiniesi prieš susitikimą su hienomis? 

Zekė šypsosi. 

— Tu juk žinai, kad tai mano amplua, Martinsonai. 

Beveik nerimą keliantis Karimo pasitikėjimas savimi. 


30. 


— Ar protinga skambinti Pijai Rasmefog? Argi ne tai 
vadinama išankstiniu nusistatymu? 

Malina sėdi prie rašomojo stalo biure. 

— Manai, painioti moterų futbolo komandą todėl, kad 
užpuolimas ir nužudymas turi lesbietiškų bruožų, yra 
išankstinis nusistatymas? 

Zekė sėdi už kelių metrų esančioje darbo vietoje prie 
lango į stovėjimo aikštelę. Saulės spinduliuose žaižaruoja 
automobilių kėbulai. 

— Aš taip nemanau, Malina. Net jei Lolo Svenson tik 
šiaip sau leptelėjo apie moterų futbolo komandą, kai da- 
rėme kratą jos namuose, vis tiek turime pasidomėti ir 
pasiaiškinti. Viktorija Sulhagė taip pat buvo futbolinin- 
kė, taigi komanda iškyla keliose tyrimo vietose. 

- Gerai, bet Lolo Svenson kalbėjo bet ką. 

- Visi žino, kad futbolą žaidžia lesbės. 

- Paklausyk savęs, Zeke! Velniai griebtų, tauški vi- 
siškus niekus. 

- Bet ar klystu? 

- Skambink tu, Zeke. Jos numeris - 14 01 60. 


Zekė laukia. Ragelis pakeliamas po trečio ar ketvirto 
signalo. 

Jo veidas susikaupęs. Malinai smalsu, kaip Zekė pa- 
klaus Pijos Rasmefog. Ji skaitė „Corren“ interviu su ta 

dane. Iš teksto buvo akivaizdu, kad moteriškė ne iš kel- 
mo spirta ir niekam neleis lipti jai ant galvos. 

- Laba diena, - ištaria Zekė ir Malina girdi, kad 
balsas labiau prikimęs nei įprastai, o tonas kiek pakeltas. 
Jis jaudinasi, nes nelabai įsivaizduoja, nuo ko pradėti su 
ta Rasmefog. 

- Skambina Linšiopingo kriminalinės policijos ins- 
pektorius Zacharijas Martinsonas. Noriu trumpai pa- 
klausti poros dalykų. Ar galiu tai padaryti dabar? 

Renkasi švelnesnius žodžius nei paprastai. 

- Labai gerai. Reikalas tas, kad moterų futbolo ko- 
manda figūruoja Teresos Ekeved nužudymo byloje... 
Kaip figūruoja?.. Na, to atskleisti negaliu... Ne, ne kon- 
kreti žaidėja, o apskritai... Taip, galbūt... bet... Taip, Ži- 
noma, tai truputį atrodo kaip išankstinis nusistatymas. 
Paklausykite, nusiraminkite... Mes tiriame sunkų nusi- 
kaltimą. 

Staiga Zekė perima iniciatyvą į savo rankas. Pija 
Rasmefog, regis, supranta, kad jie turi kai ko paklausti, 
jei jau „moterų futbolo komanda“ minima tyrime, nors 
ir tarp kitko. 

- Ar, jūsų manymu, kuri nors žaidėja yra linkusi į 
smurtą? Labiau nei kitos. Ne? Gal kurios nors elgesys 
buvo neįprastas šiomis dienomis? Irgi ne? Nieko, kas ga- 
lėtų mus sudominti? 

Zekė patraukia ragelį nuo ausies. 

- Įsiuto kaip velnias. Net neatsakė į paskutinį klausi- 
mą. 


Karimas Akbaras mėgaujasi fotoaparatų blykstėmis, 
jų spragsėjimas šaukte šaukia: „Tu esi! Tu ypatingas!“ 

Priešais jį sėdi musę kandę arba įpykę žurnalistai. Net 
lengvoje vasarinėje aprangoje juntamas jo taip neken- 
čiamas nerūpestingas ir žurnalistų polinkį į bohemą 
išduodantis stilius. Ne kažką jiems tepasakė. Danielis 

Hiogfeltas ir ta žvitri mergina iš „Aftonbladet“ itin ašt- 
riai kritikavo jų tylą. 

— Negalite atsakyti į šį klausimą? - beveik rėkė Da- 
nielis Hiogfeltas. - Dėl techninių tyrimo detalių? O 
nemanote, kad miesto gyventojai turi teisę žinoti kuo 
daugiau? Dabar, kai žudikas vaikšto laisvėje. Mieste 
plinta nerimas, mes tai jaučiame. Kokią teisę turite slėpti 
informaciją? 

— Niekas nesako, kad mes slepiame kažkokią infor- 
maciją. 

— Ar šie du atvejai susiję? 

Mergina iš „Aftonbladet“. 

— Negaliu į tai atsakyti. 

- Tačiau dirbate remdamiesi tokia prielaida? 

- Tai vienas galimų variantų. 

— Kaip atrodo jūsų teorija? 

- Į šį klausimą negaliu atsakyti. 

- Ar Luisa Svenson įtariama kuriuo nors nusi- 
kaltimu? 

— Ne, šiuo metu ne. 

- Vadinasi, krata buvo atlikta be reikalo? 

Karimas užsimerkia. Pabūna taip kelis mirksnius, 
tada išgirsta kitą balsą. 

- Ar turite bent ką nors, už ko galėtumėte užsi- 
kabinti? 

Jis atsimerkia tuo pat metu, kai vienas iš žurnalistų 
minios klausia: 

- Yra žinoma, kad ji lesbietė. Ar įtariate tokias seksu- 
alines sąsajas? 

- Jokių komentarų. 

Šiandien sunkiau nei paprastai, atmosfera karštesnė 
nei kada nors anksčiau. Staiga pajunta stiprų norą neš- 
dintis nuo podiumo ir grįžti į prieplauką prie namelio 
Vestervike. Reikia ką nors jiems duoti, kitaip nenurims. 

Tada išsižioja ir vos ištaręs žodžius suvokia padaręs 
klaidą. 

- Tyrimo metu paaiškėjo, kad reikės patikrinti LFC 
moterų komandą. 

— Kaip suprasti? 

— Įtariate lesbietiškas sąsajas? 

— Aš negaliu... 

— Ar žvilgsnis krypsta į moterų futbolo komandą dėl 
policijoje gajų stereotipų? 

- Kuri nors konkreti žaidėja? 

- Kaip, jūsų nuomone, tai atsilieps požiūriui į moterų 
futbolą? 

Klausimai sminga į jį kaip kulkos, kaip karštos spro- 
gusio užtaiso skeveldros. 

„Prakeikimas“, - pagalvoja Karimas. Tada vėl užsi- 
merkia ir pagalvoja apie savo šeimą, vos prieš porą 
savaičių išmokusį plaukti aštuonmetį sūnų. 


Kioskas prie paplūdimio netoli Stureforso uždarytas. 

Aplink ąžuolą, kur jie tik vakar iškasė Teresos Ekeved 
kūną, vis dar ištempta įspėjamoji juosta. Mauduolių vos 
vienas kitas. Šeima su dviem mažais vaikais. Sėdi ant 
užtiesalo prie kranto, iš pažiūros nekvaršindami galvos 
dėl čionykščių įvykių, kurie, Malinos supratimu, yra per- 
smelkę šią vietą, orą ir garsus. 

Slavenka Višnič. 

Jai priklauso šis kioskas, taip pat esantis Julsbru 
paplūdimyje ir dar vienas Glitingėje. Apskrities valdyba 
suteikė informaciją. Visi trys įforminti kaip prekybos 
įmonė. Bet dabar kioskas uždarytas ir Malinos tai ne- 
stebina. 

— Aš dabar irgi nelaikyčiau atidaryto, - sako Ze- 
kei, jiems neramiai mindžikuojant priešais kioską vi- 
durdienio saulės kaitroje. Stengiasi būti po medžiais, 
bet vis tiek suprakaitavę. Balti Zekės marškinėliai nuo 
drėgmės prilipę prie kūno, jo smėlio spalvos palaidinė 
lygiai taip pat. 

- Taip, žmonės laikosi toliau nuo šios vietos. 

— Važiuojam į Julsbru, ji gali būti ten. 

Leidimuose buvo nurodytas mobiliojo telefono nu- 
meris, tačiau niekas neatsiliepė. 

— Tu eik į mašiną pirmas, - ištaria Malina. Zekė su- 
žiūra į ją, bet paskiau linkteli ir patraukia įkalne pievų 
link, kur saulė, atrodo, sukūrė naujos rūšies ramybę. 
Tikrovišką, bet vis tiek bauginančią, tarsi karštis būtų 
privertęs visus gyvus padarus sulįsti į slėptuves. 

Malina nusileidžia prie medžio, pasilenkia ir pralen- 
da pro įspėjamąją juostą. 

emėje žioji duobė. 

Rusenančių kirmėlių nematyti, tačiau vis tiek atrodo, 
kad žemė gali bet kurią akimirką atsiverti ir pratrūkti 
skysta, naikinančia ir įnirtusia liepsna. 

Teresa. 

Jos čia nėra, tačiau Malina mato veidą. 

Viena akis atmerkta, kita užmerkta. Smaugimo 
žymės ant kaklo. Švariai nušveistas baltas kūnas ir tam- 
sios žaizdos kaip pasiklydusios planetos šviečiančioje 
netaisyklingoje erdvėje. 

Malina galvoja: „Kaip čia patekai? Kas to iš tavęs no- 
rėjo? Nebijok. Aš niekada nepasiduodu.“ 


Pažadėk man, Malina Fors, kad niekada nenuleisi 
rankų, ieškodama to, kas šitaip mane nuskriaudė. 

Bandau paliesti tavo šviesius, šiltus plaukus, tačiau 
mano pirštų ir delnų nėra ten, kur esi tu, nors plevendama 
ore regiu tave nepaprastai aiškiai. 

Mergaitės. 

Aš. Natali. 

Peteris. Tu puikiai žinai, kas mus siejo, bet kol kas ne- 
supranti, ką tai reiškia. Tėtis to niekada nesuprato, ne- 
norėjo matyti, kokia buvau. Esu. 

Tas pats ir su tavimi, Malina, kalbu apie tavo tėtį. Nors 
ne. Kaltini savo mamą, kad ji įsiterpė tarp judviejų, 
sudrumstė jūsų santykius ir sumažino jo susirūpinimą 

tavimi. 

Gali būti. 

Bet gali būti ir kitaip, ar ne? 

Esi žemai po manimi, Malina. 

Ir vis tiek arti. 

Vis dėlto vienu požiūriu stipriai man nusileidi. Žino- 
jimu. 

Taigi, nepasiduok. 

Net jei aš ir žinau, kas įvyko, tik tu gali papasakoti tai 
tėčiui su mama ir atskleisti jiems tiesą. 

Gal tiesa gali jiems padėti? 

Man jau nesvarbu. 

Galbūt dabar aš pati esu tiesa. Vienintelė tyra ir skaid- 
ri tiesa, kurios reikia žmogui. 


Į ąžuolo lają įsimetęs vėjas kedena lapus. „Vėjas šiltas, 
bet kur sąsajos, susipynusios gijos, galinčios nuvesti ma- 
ne, mus teisingu keliu?“ 

Ežero vanduo nuo karščio beveik burbuliuoja. Ver- 
dantis ir nejudantis, mirtinai nuodingas ir vis tiek vi- 
liojantis: „Šok ir aš tave įtrauksiu į dugną.“ 

„Ką čia veikei tu, ką veikėte jūs?“ 

Iš tiesų visai nebloga vieta. 

Malina suklumpa prie duobės, buvusio kapo. 

Perbraukia ranka žemę. 

Pirštai patamsėja. Saulė atsispindi ežero vandenyje, 
kuris jos spinduliuose atrodo netikroviškai švarus. At- 
spindžiai žiba akyse kaip fotoaparatų blykstės, žeidžia 
rageną kaip išgaląsti peiliai, bet ji nenori užsidėti savųjų 
„Ray Ban , trokšta matyti tikrovę tokią, kokia ji yra. 

Palaidinė limpa prie nugaros. 

- Klausykite, - pasigirsta vyriškas balsas, - jūs netu- 
rėtumėte eiti už juostos. 

Vyras iš besimaudančios kompanijos. 

„Teisuolis. 

Bet jis tave gerbia, Teresa.“ 

Malina atsistoja. 

Traukia iš priekinės džinsinio sijono kišenės pini- 
ginę. 

Ištiesia pažymėjimą. 

— Malina Fors, policija. 

— Tikiuosi, sučiupsite tą išperą, - ištaria vyras prie 
duobės. Jo žvilgsnis nukreiptas kažkur į blyškią pievų 
žalumą viršuje. 


31. 


Uždarytas ir kioskas prie Julsbru paplūdimio, nors 
tokią dieną tikrai būtų galima susižerti gražaus pinigo. 
Nuokalnėje ties sraunia pilkai juodos spalvos upe klega 
mažiausiai šimtas mauduolių. Orą virpina kiek žemiau 
esančios elektrinės gaudesys. Turbinos sukasi visu pa- 
Jėgumu, skleisdamos vos juntamą metalo kvapą. 

Vasaros maudynės. 

Mažyliai pliuškenasi atitvertoje saugioje teritorijoje 
iki tiltelio. Drąsa trykštantys paaugliai neria į toliau 
esančius sūkurius ir kapstosi atgal. Jų išstypę, bet dar ne- 
suaugę, potencija alsuojantys kūnai gąsdina Maliną. 

— Gražu, - ištaria ant kalnelio eglės pavėsyje pritū- 
pęs Zekė. 

- Klausimas tik kiek tas vanduo vėsina? Turėtų būti 
prišilęs bent iki trisdešimties laipsnių. 

— Tai jau taip. O ir švara abejotina. 

- Visi kaip pamišę stengiasi nusiplauti prakaitą, - 
sako Malina, tuo pat metu trindama tarp pirštų mažą 
medžio lapelį. Viena pusė minkšta ir beveik šalta, o ki- 
ta - šiurkšti ir šilta. 

Kioskas prie Glitingės paplūdimio taip pat pasirodo 
esąs uždarytas. Privačiam paplūdimiui tokia vasara - 
tikra sėkmė. Malina su Zeke girdi anapus tvoros sklin- 

dančius besimaudančiųjų balsus, šūksnius, klegesį ir 
džiugų juoką. 

Už jų - Šegetorpas, netoliese ir Rydas. 

Nenuostabu, kad paplūdimys sausakimšas. Šiuose 
neturtingųjų ir imigrantų rajonuose Žmonės vasaroja sa- 
vo butuose. 

— Važiuojam namo pas Slavenką Višnič. Gal bus ap- 
sirgusi? 

— Vis tiek keista, kad visi trys kioskai uždaryti, - at- 
sako Malina. - Juk būtent šiuo metų laiku jie turi nešti 
pinigus. Jei pati nedirba, turėtų ką nors samdyti. 

- Ir aš taip pagalvojau, Malina. 

— Kažkokia nesąmonė. 

- Šitoks karštis yra nesąmonė, Malina. Gal niurk- 
telkim į vandenį praskaidrinti smegenų? 

— O maudymosi kostiumą turi? 

— Mano nuosava oda tiks kuo puikiausiai. 

- Jau matau antraštes „Corren“: „Glitingės paplūdi- 
myje - nuogi policijos tyrėjai.“ 

— Ponui Hiogfeltui tai patiktų, - ištaria Zekė. 

— Ką nori tuo pasakyti? 

— Ką aš noriu pasakyti? 

- Taip. 

— Nieko ypatingo, Malina. Atsipalaiduok. 


Tuščias ir Šegetorpe, Senojo Sodo gatvėje 3 B, pirma- 
me aukšte esantis Slavenkos Višnič butas. 

Čia, arčiau miškų gaisraviečių, aiškiai juntamas dū- 
mų kvapas, tarsi pasklidęs tarp mažaaukštės statybos 
baltų plytų daugiabučių. 

Paskambinus į duris laiptinėje niekas neatidarė. Iš 
vidaus nesigirdėjo nė menkiausio garselio. Dabar jie sto- 
vi lauke ir žiūri pro žaliuzes vidun, kur tamsiame kam- 
baryje galima išskirti tik baldų kontūrus: sofa, stalas, 
keli foteliai ir beveik tuščia knygų lentyna ant kažko pa- 
našaus į ąžuolinį parketą. 

— Ar tas žmogus apskritai egzistuoja? 

— Nepanašu į tai, - atsako Zekė. 

— Gali būti išvykusi. Į užsienį ar šiaip kur nors vienai 
dienai. 

— Gali, bet tik ne dabar, turint tris kioskus. 

— Reikės pasidomėti jos praeitimi. Migracijos de- 
partamentas turėtų ką nors žinoti. Pavesiu kam nors iš 
uniformuotųjų, - sako Malina. 

Tada suskamba jos telefonas. 

Svenas Šiomanas. 

- Paskambino vakar Rydo trasa bėgiojusi moteris. 
Sakė, kad ją kažkas stebėjo, tykojo ir vijosi. Šnektelėkite 
su ja, jei turite laiko. 

- Žinoma. Čia jau baigėme. 

Vardas, pavardė. 

Adresas Konsistorijos gatvėje. 


Skoningai įrengto dviejų kambarių buto virtuvėje 
Linda Karlo pavaišina juos obuolių gėrimu su ledu- 
kais. Butas ketvirtame dešimtmetyje statytame name. 
seniausių mieste butų bendrijų su kosminėmis kyadra- 
tinio metro kainomis. 

Gurkšnoja susėdę prie apskrito virtuvės stalo. Linda 
Karlo atsiprašo gaišinanti jų laiką, Zekė paaiškina, kad 
jiems įdomu viskas, kas gali būti susiję su žmogžudyste 
ir užpuolimu. 

— Buvau pabėgioti miške, - pasakoja Linda Karlo. - 
Aš daug bėgioju, nors Rydo miške ne per dažniausiai. 
Nežinau kaip, bet staiga pajutau, kad kažkas mane stebi 
ir laukia miško glūdumoje. Nieko nemačiau, bet kažkas 
tikrai buvo. Gal vyras. Arba moteris. Žinau, kad buvau 
stebima, o kai leidausi bėgti, kažkas vijosi. Girdėjosi 
šlamėjimas, bent jau man taip pasirodė. Vis dėlto aš labai 
greita ir spėjau grįžti į stovėjimo aikštelę. 

— Nieko nematėte? - klausia Malina. 


Stengiasi, kad balsas atrodytų susidomėjęs. 

- Nieko. Bet kažkas buvo. Pagalvojau, kad norėsite tai 
sužinoti. Gal užpuolikas gyvena Ryde? 

— Galbūt. Jei tik užpuolikas yra vyras ir jei tai buvo 
jis. 

— Kad ir kaip būtų, baisiai persigandau. 

— Kurį laiką laikykitės atokiau nuo Rydo miško, - 
pataria Zekė. - Kol tai išsiaiškinsime, bėgiokite gat- 
vėmis. 

Linda Karlo atrodo nusiraminusi. 

Beveik nustebusi, kad jie taip rimtai vertina jos iš- 
gąstį. 

- Tiesą sakant, šiuo metų laiku smagiau plaukioti, - 
ištaria ji. - Mieste pilna gerų baseinų. 

Jiems išėjus ir traukiant prie automobilio Zekė pa- 
klausia: 

— Ką apie tai manai? 

— Ką čia, po velnių, manysi... - atsako Malina. 


Grįžta į nuovadą truputį po dviejų. Pakeliui greitai 
užkando ties Tornbiu esančioje „Ikea“ parduotuvėje. Pre- 
kybos centras pilnas žmonių, trokštančių pabėgti nuo 
karščio ir įsigyti vasaros prekių pas visaliaudį Ingvarą“. 

Prislėgtos išvaizdos Karimas Akbaras rymo priešais 
kompiuterį savo darbo vietoje, kurią papildomai įsirengė 
greta antrame aukšte turimo kabineto. 

- Kas jam neduoda ramybės? - klausia Zekė braukda- 
mas nuo kaktos prakaitą ir lengvai purtydamas nuo kū- 
no marškinėlius. 

- Neįsivaizduoju, - atsako Malina. - Ar jauti, kad vi- 
duje pasidarė vėsiau? Meistrai bus sutvarkę oro kondi- 
cionierių. 

- Puikumėlis, - ištaria Zekė. - Ne daugiau nei dvide- 
šimt laipsnių. 


“ Omenyje turimas „Ikea“ įkūrėjas Ingvaras Kampradas. 
206 


Karimas pamoja jiems prieiti. 

Milžiniškame monitoriuje atverti du langai. 

„Aftonbladet“ ir „Corren“. 

Abu laikraščiai didžiausią dėmesį skiria futbolo ko- 
mandos temai. 

„Žudikė lesbietė?“ „Aftonbladet“ antraštė ir koman- 
dos nuotrauka. Straipsnis prasideda tokiais žodžiais: 
Pasak policijos viršininko Karimo Akbaro, dabar tyrėjų 
žvilgsnis krypsta į Linšiopingo moterų futbolo komandą... 

„Corren“: 

Žmogžudystė ir stereotipai? 

„kol kas nežinoma, kokiu pagrindu policija susidomė- 
jo moterų futbolo komanda... 

Abiejuose tinklalapiuose pasisako Pija Rasmefog. 

Skundžiasi dėl jokiais konkrečiais faktais nepagrįsto 
dėmesio moterų futbolo komandai. Samprotauja, kad 
nusikaltimas, ko gero, turi lesbietišką atspalvį, o visuo- 
menėje plačiai paplitusi nuomonė, kad moterų futbolo 
komandoje žaidžia vienos lesbietės. Dar blogiau, pasak 
Pijos Rasmefog, užsimenama, kad lesbietės neva itin 
linkusios į smurtą, kas yra gajus ir įžeidžiantis mitas. 

„Tai rodo siauras policijos pažiūras pačiais įvairiau- 
siais klausimais“, - teigia ji „Aftonbladet“. 

- Holy shit... - iškošia Zekė. - Kaip tau tai pavyko, 
Karimai? 

— Mes tik kartą paskambinome telefonu, - sako Mali- 
na. - Dėl kai ko, kas buvo pasakyta apklausos metu. Net 
nesidomime jomis. Ką tu pasakei per spaudos konferen- 
ciją“ 

| Malina atsigręžia į Karimą. Tikisi pamatyti sutriku- 
sį ir piktą, susigėdusį dėl akivaizdžios klaidos, tačiau jis 
atrodo susikaupęs. 

- Pasakiau, kad tyrime figūruoja moterų futbolo ko- 
manda. 

— Kodėl? 

- Jie mane spaudė. Norėjau numesti kokį kaulą ir, kad 

207 


ir kaip kvaila, tie žodžiai tiesiog išsprūdo. Antra vertus, 
galbūt tame sąmyšyje išlįs kokie nors galai. 

Prie jų prieina Svenas Šiomanas. 

Pamatęs straipsnius ekrane negali nuslėpti šypsenos. 

- Galime išplatinti paneigimą, - prabyla jis. 

- Jokių prakeiktų paneigimų, - atšauna Karimas. — 
Tebūnie. 

Anksčiau Malina visada žavėjosi Karimo gebėjimu 
manipuliuoti žiniasklaida ir tinkamai pasirodyti prieš 
kameras. 

Bet dabar... 

Velniškai šiurkšti klaida. 

Kaip tikrų tikriausi akmens amžiaus laukiniai. 

Betrūksta pridaužyti gėjų policijos mašinoje. 

Manau, kad tu toks, o tu manai, kad aš šioks, turė- 
tum daryti taip, o tu darai kitaip, todėl aš tau... 

Malant liežuviu galima tiek košės privirti, kad ilgai 
neišsrėbsi. Apnuoginami ir sustiprinami stereotipai pa- 
deda blogiui įsibėgėti. 

„Nuo karščio visų smegeninės užvirė, - galvoja grįž- 
dama prie darbo stalo Malina, - o iš perkaitusios ma- 
kaulės mažai naudos.“ 

Iš tolo nužvelgia Karimą. 

Biuro kėdėje susmukęs puikiai treniruotas, lininiu 
kostiumu aprengtas kūnas spinduliuoja nuovargiu, ku- 
rio ji niekada nėra mačiusi anksčiau. Tarsi būtų pavargęs 
nuo žaidimų su žiniasklaida, nuo paikų ir nereikšmingų 
pasidalinimų informacija ir požiūriais. Lyg išsiilgęs aiš- 
kumo, to, kas yra balta arba juoda. 

„Sėkmės, Karimai, - pagalvoja Malina. - Praėjo mili- 
jonai metų nuo tada, kai pasaulis buvo juodas arba bal- 
tas. Dabar jį sudaro milijonai spalvų, daugelis bjauraus 
ir gąsdinančio atspalvio, nors netrūksta ir tokių gražių, 
kad už širdies griebia. Dėl jų džiaugiesi kiekviena šiame 
pasaulyje praleista diena.“ 

Suskamba jos telefonas. 

— Fors klauso. 

- Čia Viktorija Sulhagė. Skaičiau internete. Tikiuosi, 
suprantate, kaip mane nuvylėte? 

- Viktorija, aš... 

— Stereotipų ir taip per akis, Malina Fors. O aš dar 
jumis pasitikėjau... 

- Viktorija... 

Pypt. 

Tyla. Daugiau nieko. 

Tik nuojauta, kad viskas bus dar blogiau. 


22. 


Čia, apačioje, oro kondicionieriai nesiekia. Panašu, 
kad nė ventiliacija neveikia. Į kiemą išeinantys lange- 
liai, aišku, atidaryti, tačiau pro juos patenkantis oras 
toks karštas, kad, regis, visai neturi deguonies. 

Treniruoklių salė policijos nuovados rūsyje. 

Viena mėgstamiausių Malinos vietų šioje žemėje. 

Nors ir karšta, būtinai turi ten nueiti. 

Taip pat ir šiandien, kai salė labiau primena pragaro 
prieigas, o akis užliejus sūriam prakaitui neseniai iš- 
dažytos geltonos sienos atrodo esančios oranžinės kaip 
liepsnos. 

Ką tik dešimt minučių pabėgėta ant judančio takelio. 

Balti sportiniai marškinėliai kiaurai permirkę. 

Galvojo, kad tuoj neteks sąmonės. 

Mąsto apie Natali Falk. Nori vėl ją apklausti, tik ką 
ji pasakys, ko dar nepasakė praėjusį kartą? Tegul pasi- 
darbuoja laikas. Laikas, kurio jie neturi. 

Kiekvienoje rankoje po penkiolikos kilogramų svar- 
menį. Aukštyn, žemyn, aukštyn, žemyn. Penkiolika kar- 
tų, tada pertraukėlė. 

Jos viršutiniai rankų raumenys ilgi, gysloti ir stipres- 
ni, nei atrodo. 

Nusiplūkusi taip, kad, rodos, tuoj apsivems šiame 
karštyje. Taip yra nutikę anksčiau - privėmė į šlykščiai 
žalią plastikinį kibirą prie salės durų. 

Dažniausiai čia, apačioje, būna viena. 

Daugelis treniruojasi mieste. 

Tačiau Malinai patinka ši urvą primenanti vieta. Kar- 
tais kompaniją palaiko Juhanas Jakobsonas, radęs laiko 
tarp vaikų nuvežimų ir paėmimų iš darželio bei sąžinės 
priekaištų priepuolių. Mato, kaip šeiminis gyvenimas 
sunkia jo jėgas, kaip anksčiau tokioje berniokiškoje kak- 
toje ima rastis raukšlės. 

„Tuvė. 

Man trisdešimt ketveri. 

Neprieštaraučiau ir turėčiau turėti daugiau raukšlių 
kaktoje, nors negaliu pakęsti ir dabar esančių. 

Velnias. 

Išmušiu iš šios vasaros visą jos nešamą mėšlą, dieva- 
Ži, išmušiu. 

Tuvė. 

Greitai vėl namuose. 

Janė. Kaip galiu taip tavęs ilgėtis, nors nuo tada, kai 
gyvenome drauge, praėjo daugiau nei dešimt metų? 

Matau tave iš tolo. 

Tavo trūkumai blėsta, bėgant metams vis stipriau, ar 
ne taip? Išsiskyrę mes tarsi suaugome drauge. Ar meilė 
gali būti tokia?“ 


Jos melas, kad negalėjo nuvežti į oro uostą. „Skavsta“, 
skrydis į Londoną, tada persėdimas ir tiesioginis skrydis į 
Balį su kažkokia britų užsakomųjų skrydžių bendrove. 

Prieš dvylika dienų vykęs atsisveikinimas buto prieš- 
kambaryje dabar sukasi galvoje kaip scena iš filmo. Be 
garso, be kvapų. Vienas iš kito kažko laukiantys Janė ir 
ji, visi trys stebėtinai tylūs, tarsi artėjant netrukus juos 

skirsiančiam nuotoliui prieškambaryje būtų išryškėjęs 
metų metus besitęsiantis ilgesys ir netektis. 

Tai, kas galėjo išeiti. 

Ji apkabino ir pabučiavo Tuvę su Jane. Tada įprastos 
atsisveikinimo frazės, jausmas, kad reikia naujų, tokių, 
kurių žmonės dar niekada nebuvo ištarę. 

„Ką darysime dabar?“ 

Jos mintis. Matė, kaip Janei nesiverčia liežuvis, kai 
išsižiojo pasakyti: „Turėtum važiuoti kartu.“ 

Tą akimirką norėjo jam suduoti. Šokti ir prikulti, nors 
tuo pat metu troško sėdėti lėktuve šalia, padėjusi galvą 
jam ant peties ir jausti greta miegančią Tuvę, prabusti 
viską gaubiančiame paprastumo ošime. 

Vietoj to ištarė: 

„Velniop, Jane, žinai juk, kad tai neįmanoma“ Jautė, 
kad tuos žodžius sakė, šnibždėjo ir šaukė jau tūkstančius 
kartų, kad jie tapo bendru juodviejų prakeiksmu, tapo 
tiesa, nes buvo ištarti ir pagalvoti gana daug kartų, ir kad 
Tuvė neturėtų girdėti to varginančio mėšlo. 

Nemaloniai viską puikiai suprantanti, nesmagiai są- 
moninga Tuvė šalia Janės. 

„Ką mes su tavimi darome, brangus vaike?“ 

Jie išėjo iš buto. Apačioje kaip pašėlęs pypsėjo Janės 
draugas Peka. Erzinantis atsisveikinimas. Blogas ženklas. 

Ji nuėjo tiesiai į lovą. 

Ne. 

Patraukė nosies tiesumu į Danielio Hiogfelto butą. 

Leido pririšti prie chromuoto „Mio lovos rėmo. 

Tada - išdulkinti visą sielvartą. 

Ir buvo gera. 


Pakeliui iš nuovados Malina praeina pagrindinį li- 
goninės korpusą. 

Gerokai užtruko treniruoklių salėje, paskiau dar pus- 
valandį praplepėjo su Eba iš registratūros apie karštį ir 
paaugles dukras. Eba augina dvynes - kaip reikiant vel- 

nių prisišveitusias šešiolikmetes. 

Paskiau Malina kelias valandas praleido prie rašo- 
mojo stalo. Vėl išprakaitavusi tvarkė popierius, skaitė 
Migracijos departamento perduotą Slavenkos Višnič by- 
lą, kurią anksčiau Zekės pavedimu gavo ir elektroniniu 
paštu atsiuntė vienas jaunųjų uniformuotųjų. 

„Nair greitai“, - pagalvojo pamačiusi laišką elektroni- 
nio pašto dėžutėje. Tada kompiuterio monitoriuje skai- 
tė, kaip Slavenka Višnič atvyko čia 1994 metais, kaip 
jos vyras ir du vaikai - ketverių ir šešerių - sudegė pa- 
degamosiomis granatomis apšaudytuose namuose Sa- 
rajeve, o pati, bandydama ištrūkti iš mieste tvyrančio 
pragaro, pateko į serbų pajėgų nelaisvę. Kaip dvi savaites 
buvo prievartaujama, kaip diena susimaišė su naktimi, 
kaip pavyko pasprukti, tačiau ji atsisakė patikslinti kaip 
būtent, kaip naktimis ėjo miškais ir pakelėmis į Dub- 
rovniką, iš kur kažkaip pasisekė patekti į Italiją tam, kad 
atsidurtų Istade. 

Nėščia. 

Noršiopingo ligoninėje aštuonioliktą savaitę atliktas 
abortas. 

Malina iš karto pastebėjo laiko neatitikimą. 

Laiko, kada buvo prievartaujama serbų, ir aborto da- 
tos. 

Tarp tų įvykių buvo mažiausiai dvidešimt keturios 
savaitės. 

Kažkas gyvas. 

Kažkas nužudomas. 

Kad kažkas kitas gyventų. 

Slavenkos Višnič nuotrauka. Ilgi tamsūs plaukai, 
aštrūs bruožai, pavargusios ir piktos, tačiau ryžtingos 
akys. 

„Tai tu? - pagalvojo Malina. „Ar tai tu?“ - galvoja 
dabar, žvelgdama į ligoninės langus, šviesius taškus vis 
labiau temstančiame vakaro danguje. 

Eina toliau. 

Sunkiais žingsniais. 
Zemyn, į Sodininkystės draugijos parką, medžių ir jų 
tamsos link. 


Malina žingsniuoja takeliu į pavėsinę, kur buvo rasta 
šlitinėjanti nuoga Josefina Davidson. Juda lėtai, mintyse 
išsirengia ir bando pajusti, kas čia galėjo nutikti. 

„Tu nori jaunų mergaičių. Švariai jas nuprausi. Ko tau 
iš jų reikia? Nekaltybės? Kodėl viena nužudyta, o kita 
gyva? Ar ji, Josefina, pabėgo nuo tavęs? Tavo padarytos 
žaizdos švarios, o Teresos net nudailintos. Nori viską 
kuo geriau sutvarkyti, ar ne taip? 

Baimė ir vienatvė. 

Nenoriu čia būti.“ 

Besiilsinčios sūpynės. 

Vangiai judančio, į miegą grimztančio miesto garsai. 
Nosį ir toliau kutena degančio miško kvapas, bet šian- 
dien silpnas - vėjas pučia į kitą pusę. 

Kažkas mėlynos spalvos. 

Tada kažkoks traškesys iš medžių. „Ten kas nors yra? 
Kas nors mane stebi? Smalsus plėšrus paukštis?“ 

Malina apsigręžia. Prie jos sparčiai artėja juodas še- 
šėlis. 

„Kas, velniai griebtų? 

Kas, po velnių, čia darosi?“ 


Bėk dabar. 

Tai pajudėjo. 

Plevendama šaukiu tau į ausį, bet tu negirdi. 

Aš dingstu. 

Nenoriu to matyti, girdėti, stebėti. 

Bet mes greitai vėl pasimatysime. 

Jei manęs neklausysi, netrukus vėl pasimatysime. 

Sofija Freden nenoriai priėmė pasiūlymą dirbti indų 
plovėja restorane „Frimis“. Šią vasarą apskritai nenorėjo 
dirbti, bet jie pašėlusiai gerai mokėjo, o ir atvažiuoti 
traukiniu iš Miolbio paprasta - vos kelios sekundės pės- 
tute nuo stoties. 

Ji pavargusi po ilgos pamainos karštyje ir drėgmėje. 

Eina apie nieką negalvodama, smegenys tarsi iš- 
jungtos, traukia tamsiausia Geležinkelio parko vieta į 
stotį. Miesto šviesos prie pat, čia jai nieko negali nutikti. 
Ausyse styro „iPod“ grotuvo ausinės, muzika parsisiųsta 
iš interneto - pompastiški Jenso Lekmano“ tekstai ir 
muzika truputį padeda atgauti jėgas. 

Eina pro vienoje vietoje augančius kelis šermukšnius, 
klevus ir didelį ąžuolą. 

Dainuoja kartu. 

Ir Sofija Freden negirdi, kaip kažkas sujuda krūmuose 
už nugaros, negirdi, kaip kažkas artinasi, tik pajunta iš 
nugaros apkabinusios rankos jėgą ir po kelių akimirkų 
jau guli tarp keturių aukštų šermukšnių ant šlykščiai 
šlapimu dvokiančios žemės tamsiame miesto užkampyje, 
bandydama išsaugoti gyvybę. 


Stirna pradingsta. Pastebėjęs Maliną gyvūnas ap- 
sisuko ir nuliuoksėjo prie viešbučio „Ekoxen“ esančios 
scenos link. 

Malinos širdis vis dar daužosi nuo adrenalino ant- 
plūdžio. 

Įeina į pavėsinę. Prisėda ant vieno medinių suolų, 
bando sudėlioti viduje susikaupusius bylos vaizdus. 

Žmonės, vietos. 

Tačiau išeina tik pilka beformė masė. Tada kūną per- 
smelkia nerimas - akinantis baltumas, užsiliekantis kaž- 
kur diafragmoje. 


* Švedijoje populiarus dainininkas. 

Tai, kad stirnos nebijo užklysti į patį centrą, Linšio- 
pingui yra komplimentas. 

Vis dėlto jame klaidžioja dar kai kas. Šią naktį jos ne 
vienišos. 


Dabar mes dviese, Malina Fors. 

Tik Sofija Freden kol kas dar nežino savo būklės. 

Bandysiu kuo įmanydama jai padėti. 

Bijau tik, kad esu taip išsigandusi, jog vargu ar suge- 
bėsiu pasirūpinti bent savimi. 

Nužudyk mano nerimą, Malina. Tai vienas dalykų, 
kuriuos mes, žmonės, turime padaryti vieni dėl kitų. 

Žinau tai čia, kur dabar plevenu. 


33. 


Liepos 20 d., antradienis 


Įmonės „Tekniska Verken“ laikrodis rodo 05.42. 

Jau tokiu metu velniškai šviesu. 

Juodas dviratis rieda tai užvažiuodamas, tai nuva- 
žiuodamas nuo asfalto. Trumpiausias kelias iš Stongebru 
esančios vilos yra pro „Cloetta Center“ areną, tada tuneliu 
po geležinkeliu ir aukštyn per Geležinkelio parką. 

Pagirios. 

„Bet aš esu Plieninis žmogus“, - galvoja tunelio link 
mindamas Patrikas Karlsonas. 

Vakar šventė. Kepė sode mėsą ant grotelių. Motulė su 
tėtušiu išvažiavę į kaimą, o jis dabar keliauja į viešbutį 
„Frimis“, kuriame vasarą uždarbiauja padavėju per pus- 
ryčius. 

Kepa kiaušinius. 

Dengia stalus. 

Jei viešbutyje gyvena vokiečių turistai, ant stalo netu- 

ri būti migdolinių pyragaičių, nes kiekvienas išsineš bent 
po šimtą. 

Tunelyje šilčiau, bet jame užtrunka vos kelias akimir- 
kas. 

Kyla aukštyn pro kelionių centrą. 

Geležinkelio parkas. 

Aplinkui amžių sandūros namai, paradiniai aparta- 
mentai su gausybe erdvių kambarių, gydytojų būstai. 
Žino, nes kadaise turėjo čia gyvenusią merginą. Tokią 
dailią daktarų dukrelę vardu Kornelina. 

Perkūnas, koks vardas! 

Įdomu, ar Sofija šiandien darbuosis prie kriauklės? 

Pro krūmus. Tie medžiai motulei atrodo tokie gražūs. 

Bet... 

Prieblandoje tarp krūmų kažkas guli, nors ten niekas 
neturėtų voliotis. 

Patrikas Karlsonas sustoja. 

Paguldo dviratį į žolę. 

Jam bloga nuo vakarykščio vyno iš pakelių, bet dar 
blogiau nuo to, ką mato. 

Netvirtomis kojomis prieina arčiau. 

Tankmėje guli kūnas. 

Apsigręžti. 

Negali. 

Kūnas nuogas, baltas, tarsi nušveistas, nors žaizdos 
pasruvusios krauju. 

Veidas. 

Akys plačiai atmerktos. Pilkšvai žydros. Toli gražu ne 
gyvos. 

Sofija. 

Prie kriauklės. 

„Šiandien ji indų neplaus“, - spėja pagalvoti Patrikas 
Karlsonas prieš nevalingai ištrūkstant dusliam riksmui. 


- Tai pasikartojo. 
Zekės balsas labiau pavargęs, nei Malina yra girdėjusi 

kada nors anksčiau. Pavargęs kažkaip kitaip. Ne nuleidęs 
rankas, tačiau beveik abejingas, kas dar labiau gąsdina 
Maliną. 

Ji matė tą abejingumą kitų, kai kurių vyresnių, poli- 
cininkų akyse. Saugok Dieve, Zekei ar jai tokiai tapti. 
Zekė? Ne, tik ne Zekė. Beveik įgimtas užsidegimas jo 
griežtame žalių akių Žžvilgsnyje niekada neatslūgs. O 
gal? 

Jis ištaria tai dar kartą. 

Nuoga lovoje ant nuo prakaito permirkusios paklo- 
dės sėdinti Malina nenori sakyti tų žodžių, tikisi, kad jie 
rado gyvą parke ar dar kur nors klaidžiojančią mergaitę. 
Tačiau iš Zekės balso girdi, kad yra ne taip. 

Telefono skambutis traukte ištraukė ją iš miego be 
sapno. 

Tai pasikartojo. 

Josefina buvo rasta ketvirtadienį, Teresa - sekmadie- 
nį, o dabar, praėjus dviem dienoms, atėjo dar vienos 
mergaitės eilė. Negyva? 

- Ar labai blogai? 

- Blogiau nebūna. 

Malina suspaudžia telefono nelaikančios rankos 
kumštį. 

- Prasmegsiu skradžiai, bet daugiau tai nepasikartos! 

— You're right, - sušnibžda Zekė. - Metas prigriebti 
tą išperą. 


Naujoji nusikaltimo vieta yra vos už poros šimtų met- 
rų nuo Malinos buto. Eina ten pavėsyje skendinčia Šv. 
Lauryno gatvės puse. Velka kojas, nenori matyti to, ką 
žino netrukus išvysianti. 

Dūmų nesijaučia, vėjas šiandien iš kitos pusės. Vis 
dėlto Malina kažkaip juos užuodžia, girdi naujų tonų 
skambesį virš miesto. 

Šiluma. 

Vasaros rūstybė. 

Baimė. 

Suvokimas, kad laisvėje klajoja blogis. 

„Likite namuose, mergaitės. Niekur neikite. Vaikščio- 
kite grupelėmis, tik šviesiu paros metu. Būkite budrios, 
apgaukite mirtį, kuri gali tykoti bet kur.“ 

Smurto gniaužtai dusina mokslo miestą Linšiopingą, 
kaip smauglys vyniojasi aplink išdidžią pramonę, infor- 
macinių technologijų bendroves, universitetą, ligonines 
ir vieną už kitą ypatingesnius bei tuo pat metu vienas už 
kitą labiau persigandusius gyventojus. 

„Baimė yra parazitas, o smurtas - jo išraiška, lėtai, lė- 
tai atimanti iš miesto gyvenimo džiaugsmą. Jei tik dabar 
nepadarysime tam galo“, - mąsto Malina. 

Praeina „Corren“ redakciją Šv. Lauryno gatvėje. 

Danielis jau tikrai bus Geležinkelio parke. 

„Frimis.“ 

Zekė minėjo, kad tiek auka, tiek ją radęs vaikinas ten 
uždarbiavo vasarą. 

Viešbučio fasadas primena aptriušusią senovinę pilį. 
Ten savo susirinkimus rengia paiki tipai iš Laisvųjų 
mūrininkų brolijos. Karimas yra jos narys. Zekės sūnus 
Martinas skaitė dėdulėms paskaitą apie sporto žvaigždės 
gyvenimą. 

Malina trokšta galvoti apie bet ką, išskyrus už kampo 
esančiame parke laukiantį vaizdą: du patrulių automobi- 
liai, uniformuoti policininkai, užtvaros ir žurnalistai su 
fotografais. 

Žvyru pabarstytus takelius supa tankūs žemaūgiai 
krūmai. 

Graži augalų grupelė. Rododendrai? 

Ne, šermukšniai, liepos ir vienas ąžuolas. 

Tarp jų - Karin Juhanison. 

Malina pastebi raudonai oranžinę nuostabios suknelės 
medžiagą. Matė Karin vilkint ją anksčiau. 

Karin stovi palinkusi virš kūno. 

- Ji vardu Sofija Freden. 

Malina girdi nuovargį ir Karin balse. Ne abejingumą 
ar pasidavimą, o greičiau užuojautą ir įsijautimą. Tokių 
gaidų Karin balse anksčiau niekada negirdėjo. 

— Dar viena, - ištaria atsistodama ir pažvelgdama į 
Maliną Karin. Žvilgsnis taip pat susirūpinęs ir kupinas 
pykčio. 

— Dar viena. 

Vėl pakartoja. 

Malina linkteli ir nužvelgia kūną. Akys užmerktos, 
nušveista oda atrodo kaip stiklinė, beveik permatomai 
balta. Ant krūtinės plačiai išdraskytos gilios žaizdos. 
Kruvinos, tačiau sutvarkytos, nors ir ne taip pat, kaip 
Teresos ar Josefinos. Dėl iš žaizdų tekėjusio kraujo ir 
baltos bei raudonos spalvų kontrasto kūnas atrodo 
stebėtinai ramus. 

Aiškiai juntamas „Klorin“ kvapas. 

- Ji beveik spindi, - ištaria Malina. - Ar turi kokių 
nors minčių dėl žaizdų? Skiriasi nuo ankstesnių. Ir krau- 
jo daugiau. 

- Žaizdos? - pakartoja Karin. - Kitokios. Tarsi palik- 
tos kažkokių nagų. Mažo paukščio, jūrų kiaulytės, gal- 
būt triušio ar katės. Kodėl daugiau kraujo? Gali būti, kad 
žudikas nespėjo gerai nuplauti arba neturėjo laiko laukti, 
kol žaizdos nustos kraujuoti. Čia juk miesto vidurys. 

Karin balse negirdėti visada jame juntamo pranašu- 
mo. Nuo to atrodo malonesnė ir švelnesnė. 

Triušio nagai. 

„Tu vis ieškai? Jei rasi teisingą kelią, viskas išsispręs ir 
tavo norai bus išpildyti?“ 

Narvai Lolo Svenson sodyboje. 

— Susidaro įspūdis, kad jis arba ji bando, - ištaria Ma- 
lina Karin, - nes žaizdos kiekvieną kartą vis kitokios. 

— Gali būti, Malina. Bet ką aš apie tai išmanau? 

Pasigirsta iš toliau sklindantis Danielio Hiogfelto bal- 

sas: 

— Malina, ar tai to paties užpuoliko darbas? 

Į jo klausimą tyliai, kad girdėtų tik Malina, atsako 
Karin: 

— Mėlynų dažų dalelės vaginoje, kūnas nušveistas, 
auka pasmaugta. Galiu užtikrinti, kad turite reikalų su 
tuo pačiu užpuoliku. 

Malina pažvelgia Karin į akis. Lėtai sumirksi atsaky- 
dama. 

— Čia galėjo būti ir kuri nors iš mūsų, Malina, jei tik 
būtume jaunesnės. 

— Kur ją suradęs žmogus? 

- Sėdi su Martinsonu „Volvo“ stovėjimo aikštelėje. 


Gale sėdintis Patrikas Karlsonas mirtinai išsigandęs. 

Atrodo, galvoja, kad pats bus įtariamasis. 

— Mes nemanome, kad esi prikišęs prie to rankas, Pat- 
rikai. Negalvojome taip nė akimirkos. 

Mašinoje dūzgia oro kondicionierius. Šią vasarą vie- 
nas dažniausiai girdimų ir vienas maloniausių garsų. 

- Jau patikrinome tavo alibi, - sako Zekė. - Žinome, 
kad kartu dirbote. Mums reikia tik vieno - ar gali papa- 
sakoti apie ją ką nors, ką turėtume žinoti? 

— Kalbėjau su ja vos porą kartų. 

Minkšti paaugliški žandai juda aukštyn ir žemyn. 

— Turėjo prie kriauklės darbo iki kaklo. Minėjo, kad 
verčiau būtų pasirinkusi padavėjos darbą „Tinnis“, kur 
dirbo praėjusią vasarą. 

„Tinnis.“ 

„Viską atiduočiau, kad galėčiau dabar ten plaukioti.“ 

— Nepažinojau jos. Bet, aišku, man ji atrodė graži. 
Kaip ir sakiau, tiesiog važiavau pro šalį pakeliui į darbą. 


„Sofija, - pagalvoja Malina, - tiesiog ėjo iš darbo.“ 
„Ir pataikė kaip tik ten, kur laukė užpuolikas?“ 
- Ar žinai, kur Sofija gyveno? 

— Miolbyje. Garantuotai ėjo į traukinį. 

— Miolbyje? 

Malina užsimerkia. 

„Mes atsiliekame visu šimtu žingsnių“, - pagalvoja. 

Tokią dieną kaip ši norisi išgerti pietums vieną, du, 
tris, keturis bokalus alaus, o po pietų susiversti didelį bu- 
telį tekilos. Bet taip niekada nenutinka, ji nepasiduoda 
pagundai. Vietoj to — vėlyvas rytinis susitikimas nuo- 
vadoje. 

Stalo gale sėdi susikaupęs Karimas Akbaras. Jam už 
nugaros blizga pro kampu nuleistas žaliuzes prasiskver- 
biančių spindulių apšviesta matinė balta lenta. Karimui 
iš kairės sėdi Svenas Šiomanas. Maišeliai po akimis ir 
po nuskalbtais medvilniniais marškinėliais išvirtęs pil- 
vas. Malina žino, kad karštis jam kančia, kad ištverti 
tokios vasaros dienas jam gerokai sunkiau nei kitiems. 
Pastebėjo, kad jau pavasarį atrodė vis labiau ir labiau 
nuvargęs, tačiau nenorėjo klausti, kodėl. Nenorėjo gar- 
siai pasakyti to, kas ir taip akivaizdu, nenorėjo galvoti, 
kas būtų, jei jis susirgtų arba sunegaluotų širdis. 

„Mokytojas.“ 

„Tu buvai mano mokytojas, Svenai.“ 

Jo maldelė: Tyrimo metu įsiklausyk į balsus, Malina. 
Išgirsk, ką jie bando tau pasakyti. Pamažu, bėgant 
dienoms, savaitėms, mėnesiams ir metams, ji tai inter- 
pretavo savaip: Matyk vaizdus, pajusk nuojautas, įžvelk 
dėsningumą. 

Priešais Sveną sėdi Zekė. 

Vėl puikios formos, tiesia nugara, pasiruošęs imtis 
bet kokio jų kelyje pasipainiojusio mėšlo. I'II break for 
nobody! Alkanas ir atviras nieko neslepiančio žmogaus 

žvilgsnis. 

Susirinkime pirmą kartą dalyvauja kolegos iš Muta- 
los ir Miolbio. 

Sundstenas. Peras. 

Jaunesnė vaikų neturinčio Juhano Jakobsono kopija. 
Lieknas ir gyslotas, veidas atviras, apgaubtas kiek per il- 
gų lininių plaukų. Vilki susiglamžiusį lininį kostiumą. 
Nekaltas, tačiau įdėmus žvilgsnis, smaila nosis virš plonų 
lūpų. „Atrodo inteligentiškas“, - pagalvoja Malina. 

Valdemaras Ekenbergas. 

Ilgi ištikimos tarnybos metai. 

Neklaužada policininkas, visuotinai žinomas dėl 
polinkio į smurtą. Cigaretės paženklino veidą giliomis 
raukšlėmis. Liesas ir atrodo vyresnis nei penkiasdešim- 
ties, kiek jam yra iš tiesų. Plaukai žili ir be gyvybės ženk- 
lų, tačiau pilkai žalios akys stebėtinai gyvos: sučiupsime 
tą išperą! 

Karimas pradeda: 

— Karin Juhanison patvirtino, kad dažų likučiai to- 
kie patys, kaip ir ant kitų aukų kūnų. Kiti techniniai 
įrodymai bus gauti šiandien, vėlų vėliausiai rytoj. Turime 
reikalą su tuo pačiu užpuoliku. Arba užpuolike. Arba už- 
puolikais. 

— Taip, - ištaria Valdemaras Ekenbergas aukštu ir pri- 
kimusiu balsu. - Vargu ar galime tikėtis rasti užpuoliką 
tarp jai artimų žmonių. Panašu, kad merginos niekaip 
nesusijusios tarpusavyje. 

- Vargu, - pritaria Zekė. 

- Įdėmiai perskaičiau bylos medžiagą, - įsiterpia Pe- 
ras Sundstenas. - Kyla įspūdis, kad susidūrėme su žmo- 
gaus šešėliu. Kažkuo, kas yra ir tuo pat metu ne. 

Svenas linkteli. 

— Ką tu manai, Malina? 

Laukia iš jos išmintingų žodžių, galinčių parodyti ke- 
lią toliau. 

— Veiksmuose yra tam tikras dėsningumas, tik kol kas 

jo neperprantu. Ar Sofijos Freden tėvams jau pranešta? 

Teresos Ekeved mama klykdama susmuko prieškam- 
baryje ant grindų. 

Tėtis ir toliau šiek tiek tvardėsi, tačiau veide buvo aiš- 
kus suvokimas: „Esu kančių kelio pradžioje.“ 

— Personas ir Bjork iš Miolbio tuo jau pasirūpino, - at- 
sako Valdemaras Ekenbergas. - Tinkami žmonės, sugeba 
tai padaryti kiek įmanoma geriau. Niekam nelinkiu to- 
kios užduoties. Kartu apklaus Sofijos tėvus ir sužinos 
būtiniausius dalykus. 

Užduotis. 

Pažįstamas žodis. Išsisukinėjimas, aplinkkelis, dirbti- 
nai sukuriamas atstumas, kad galėtum ištverti tokį su- 
sitikimą su žmonėmis. 

Tada trumpa Pero Sundsteno ataskaita. 

Vakarykštė aplinkinių gyventojų Stureforse apklausa 
nieko nedavė, o jų su Ekenbergu spėti patikrinti seksuali- 
niai nusikaltėliai turėjo užtikrintą alibi. Sąraše dešimt 
asmenų, penki jau apklausti. 

- Šiandien patikrinsime kitus, bet aš abejoju, ar tai 
ką nors duos. 

- Mums nepavyko rasti kiosko savininkės, - priduria 
Malina. - Panašu, kad išvykusi. Kioskai uždaryti per pa- 
tį sezono įkarštį. 

- Triukšmas dėl moterų futbolo komandos nurimo, - 
sako Karimas. - Greita įvykių kaita turi pranašumą - 
niekas neturi laiko nereikšmingiems dalykams. Vis dėlto 
aš toje vietoje susimoviau. 

Suvienijantis kaltės pripažinimas, tyrimo grupei skir- 
ta retorika. Mažytis atsiprašymas ir jūs man atleisite bei 
vėl gerbsite, juk taip? 

„Gerbiu tave, Karimai. Esi geresnis policijos viršinin- 
kas už daugelį kitų.“ 

Žodį perima Svenas. 

- Ir toliau jokių žinių iš „Yahoo“ ir „Facebook“. Pana- 
šu, kad jieitin nenoriai suteikia duomenis. „Yahoo“ teigia, 

kad reikia JAV teismo išduoto orderio. „Facebook“ ap- 
skritai neatsakė. Luisos Svenson kompiuteris visiškai 
švarus. Žinoma, galėjo daug ką ištrinti, nes nujautė, kad 
apsilankysime. 

Svenas giliai įkvepia. 

- Toliau dirbama siekiant nustatyti galimą vibrato- 
riaus modelį, bet kol kas neturime nieko konkretaus. 

Tada perbraukia ranka galvą. 

— Kaip siūlote veikti toliau? 

Svenas yra parengiamojo tyrimo vadovas, tačiau atro- 
do, kad atsakomybė už tyrimą plūduriuoja patalpoje 
skersai ir išilgai kaip karštas karštas asfaltas, į kurį nie- 
kas nenori nusvilti nagų. 

Sudejuoja oro kondicionierius. 

Sušnarpščia. 

Ir nutyla. 

- Prakeikimas! Tik pradėjo veikti, ir vėl! Netrukus 
čia bus labai šilta, - keiksnoja Zekė. 

Visi laukia Sveno ėjimo ir nuorodų. Jis prabyla: 

- Sundstenai ir Ekenbergai, jūs apklausite „Frimnis“ 
kaimynystėje gyvenančius žmones ir Sofijos Freden 
bendradarbius viešbutyje. Malina ir Zeke, suraskite 
kiosko savininkę, taip pat pasidomėkite, ar kartais Jo- 
sefina Davidson nebus ko prisiminusi. Gal dar kartą 
apklauskite arba tiesiog pasikalbėkite. Tikėkimės, kad 
atsiras ką nors mačiusių arba girdėjusių liudininkų. 
Galbūt Miolbyje pavyks ką nors išsiaiškinti apie Sofiją 
Freden, kas mums leistų judėti toliau. O šiaip telieka 
laukti ko nors iš technikos skyriaus. Tokie mūsų ateities 
planai. Gal dar kas? 

Aplink stalą tvyro tyla. 

— Tada prie darbo, - ištaria Karimas. 


- Šešėlis. 

Zekė stovi prie Malinos stalo. Lėtai taria tą žodį. 

- Truputį panašu, - sutinka Malina. - Žmogaus šešė- 

lis. Arba dėl tvarkos pamišęs asmuo. 

- Arba šiaip pamišęs. 

- Ir tos skirtingos mergaičių žaizdos... - tęsia Malina. 

— Tame smurte beveik jaučiamas smalsumas, - taria 
Zekė. 

- Švara. Plovimas. 

— Tarsi žudikas norėtų paversti jas nekaltomis. 

- Ar Josefina Davidson dar ligoninėje? 

— Patikrinsime, turėtų jau būti namuose. 

Malinai skambinant Zekė lūkuriuoja prie jos stalo. 

Palaukia, kol padeda ragelį ir ištaria: 

- Ji namuose, panašu, kad pati norėjo grįžti. 

— Kaip manai, ar gali ką nors prisiminti? 

— Ne, - atsako Malina. - Bet pabandykime. 

Malina galvoja apie Mariją Murval, kuri tikrai 
prisimena užpuolimą miške, tačiau laiko įspraudusi save 
į kampą ir leidžia sąmonei funkcionuoti viso labo kaip 
egzistencijos pagrindui. Egzistencijos, kuri yra menkesnė 
net už daugelio gyvūnų. 

Ar tai yra tai, ką blogis gali padaryti su žmogumi? 

Akivaizdu. 

Tada suskamba Malinos telefonas. 

Eba iš registratūros. 

— Kažkoks žmogus nori su tavimi pasikalbėti, Malina. 
Prisistatyti vengia, kalba su stipriu akcentu. 

- Sujunk. 

Balsas, akcentas, iš karto prabundantys stereotipai. 
Nors Malina ir nenori pripažinti, to žmogaus žodžiai 
skamba kvailai. Vos suprantama švedų kalba išlemena: 

- Žinai tą sutrauką Behzadą Karami, jis neturi pra- 
keikto alibi, jo šeima tik meluoja, tą naktį jis kažkur 
buvo, šiąnakt taip pat, aš žinau. Pakratykite jį vėl, jie me- 
luoja. Naktimis jis dažnai daro keistus dalykus, jis tiesiog 
dingsta. 

„O iš kur tu žinai?“ - pagalvoja Malina. Tada ištaria: 

— Kuojūs vardu? 

Ekrane jokio numerio, vyras, greičiausiai dar pa- 
auglys, ko gero, skambina iš taksofono. 

— Aš vardu niekas. 

— Palaukite... 

Pypt. 

Malina atsigręžia į klausiamu žvilgsniu žiūrintį Zekę. 

— Ką tik tyrime vėl išlindo Behzadas Karami. Reikės 
patikrinti iš naujo. 

- Sure, tik nuo ko pradėsime? Behzadas Karami, Sla- 
venka Višnič ar Josefina Davidson? 

Malina skėsteli rankomis. 

— Kaip manai, kas iš jų namuose turi oro kondicio- 
nierių? 

- Pradėkime nuo Josefinos, - atsako Zekė. - Višnič, 
švelniai tariant, sunkiai pasiekiama. 

— Karimas kartais ne čia gyvena? — klausia Zekė 
šluostydamasis nuo viršutinės lūpos į nudegimų pūsleles 
panašius prakaito lašus. 

- Tiesa, jų namas kažkur šiose vietose, - atsako Ma- 
lina ir pagalvoja, kad Josefinai Davidson neįtikėtinai pa- 
sisekė, jog pavyko likti gyvai. 

Mašiną palieka prie mokyklos. Josefina Davidson gy- 
vena tėvų kotedže Lambuhove. 

Nedideli namai, tvarkingomis eilėmis viena prie kitos 
prilipusios nepretenzingos šeimų svajonės iš raudonai da- 
Žytos medienos. Priekyje puikuojasi stropiai prižiūrėtos 
lysvės ir didelės gyvatvorės, spėjusios užaugti per nuo ra- 
jono pastatymo praėjusius dešimtmečius. 

- Manau, Karimo sūnus lanko tą mokyklą, - ištaria 
Malina jiems pamažu artėjant prie kotedžų. 

Sustoja prie dvylikto numerio, įžengia į nedidelį sodelį 

ir skambina į duris, tačiau skambučio nesigirdi. Malina 
siekia žiedo, kabančio iš žalias lauko duris puošiančio 
paauksuoto liūto nasrų. Kai ima belsti, durys atsidaro, o 
plyšyje pasirodo Josefinos veidas. 

— Sveiki. Jūs? Ko norėjote? 

- Turime kelis klausimus, - atsako Malina. - Norime 
sužinoti, ar ką nors prisiminei arba gal gali prisiminti. 

— Užeikite. 

Josefina praveria duris. 

Apsivilkusi laisvai krentančia rožine suknute. Plaukai 
šlapi, Malinos nuomone, turbūt po dušo. Vis dėlto 
tvarsčiai ant rankų ir kojų sausi bei švarūs. 

Ji eina pirma. Praveda juos pro virtuvę su baltomis 
spintelių durelėmis, tada toliau į svetainę su dviem 
viena prieš kitą stovinčiomis raudonojo vyno spalvos 
„Chesterfield“ sofomis. Toliau matosi kiemas su hamaku 
ir plastikiniais baldais. Tvankiame kambaryje tvyro 
silpnas dūmų, prakaito ir šviežiai virtos karamelės 
kvapas. 

Malina su Zeke atsisėda šalia, Josefina įsitaiso priešais. 
„Čia, namuose, atrodai vyresnė, tarsi stilingi baldai ir 
pigūs „Wilton“ kilimai vogtų iš tavęs jaunystę, - pagal- 
voja Malina. 

- Aš nieko neatsimenu, - ištaria Josefina Davidson. - 
Tiesą sakant, kodėl turėčiau to norėti? 

Suneria rankas ant kelių. Pirštai pabąla, o ji nusuka 
žvilgsnį į lauką. 

— Mamos su tėčiu nėra namuose? - paklausia Malina. 

— Dirba. 

Atsigręžia į juos. 

- Jei nenorėtum būti viena, galėtų pasiimti nedarbin- 
gumo lapelį ir likti su tavimi. 

— Tada uždirbtų mažiau pinigų. Jie ir patys labiau no- 
ri dirbti. 

— Nebijai būti viena? 

— Ne, aš juk nieko neatsimenu, tai ko man bijoti? Kad 

tai pasikartos? Nemanau. 

„Žmogaus, kuris tave nuskriaudė, - pagalvoja Ma- 
lina. - Aš bijau to Žmogaus, tu irgi turėtum. Turėtum 
bijoti, bet esi protinga - ką baimė duotų? Tikimybė, kad 
užpuolikas grįš tavęs, minimali, jei jis arba ji būtų no- 
rėjusi nužudyti, tai ir būtum negyva. 

— Kodėl ėjai į kiną viena? - klausia Malina. - Papras- 
tai juk į kiną vaikštoma su kuo nors. 

— Man patinka vienai. Manau, kad plepalai tik trukdo 
įsijausti į filmą. 

- Gerai. Dabar pabandyk prisiminti. Ką veikei tą 
vakarą, kas atsitiko, bandyk atgaminti galvoje kokį nors 
vaizdą, žodį, kvapą, na, bent kažką. Pabandyk. 

Malina stengiasi kalbėti kiek galima įtikinamiau, 
savo intonacija perduoti žinią: „Prisiminti įmanoma. 
Mums tai padėtų.“ 

Josefina užsimerkia, susikaupia, bet netrukus vėl atsi- 
merkia ir liūdnai pažvelgia į Maliną su Zeke. 

- Sorry, - ištaria. 

— O kaip sapnai? - klausia Malina. - Gal juose kas 
nors yra“ 

— Aš niekada neatsimenu sapnų, - atsako Josefina. 


Prieš išeidama Malina stabteli prieškambaryje ir pa- 
žvelgia į save veidrodyje. Pro kairėje esančias duris mato, 
kaip Josefina kelia ant nudėvėtos „Cylinda“ viryklės 
vandens puodą. 

Pati nežinodama kodėl, Malina žengia į virtuvę ir pa- 
deda ranką Josefinai ant peties. 

— Ką ketini veikti šią vasarą? - paklausia ji, o Josefina 
krūpteli ir atsisuka. 

— Pailsėsiu. Ruošiausi padirbėti kioske prie Glitingės 
paplūdimio, bet po trijų dienų atsisakiau. Pagalvojau, 
kad verčiau jau paatostogausiu. 

Malina sustingsta. 

- Vadinasi, pažįsti Slavenką Višnič? 
Josefina nusijuokia: 
— Nemanau, kad kas nors apskritai pažįsta tą Žmogų. 


- Ji turėjo dirbti Slavenkai Višnič, tačiau po trijų die- 
nų atsisakė. 

Malina stengiasi neatrodyti per daug sujaudinta tų 
sąsajų. 

— Čia tai bent, - nusistebi Zekė. - Kad mane skradžiai... 

— Net patarė, kur būtų galima rasti Slavenką. Nema- 
no, kad ji būtų užsienyje. 

— Tai kurgi? 

- Galbūt gesina miškų gaisrus. Kaip savanorė. Sako, 
kad gaisrams prasidėjus kalbėjo apie juos nesustodama, 
minėjo, kad reikia savanorių pagalbos. 

- Skaičiau „Corren“, kad gaisrų pakraščiuose padeda 
šimtai savanorių su antklodėmis. 

- Gali būti tiesa. Jos šeima žuvo per gaisrą Sarajeve, 
kai granatomis buvo apšaudytas jų daugiabutis. 

Janė. 

Jis buvo gelbėjimo tarnybos darbuotojas Bosnijoje. 
Žino, kad regėjo ten visus įmanomus siaubus, bet iš tie- 
sų nieko niekada nepasakojo. 

Tyla. 

Dingusi atmintis. 

Daugiau nei pusseserės. 

Seserys. 


Kelias neria į dūmus. 

Išilgai gaisro židinio link vedančio keliuko rikiuojasi 
automobilių eilės. Miško gaisro riba yra šiauriau Hultšio 
ežero, todėl pervažiavę Jungsbru jie pasuko Šelmu keliu 
per tankias girias. Visai kaip praėjusią žiemą, tiriant 
Bengto Andersono bylą. 

Riedant išdžiūvusia ir iškankinta lyguma su virš kelio 
kylančiais dūmų stulpais nė vienas apie ją neužsiminė. 

Vietoj to Zekė paleido savo taip mėgstamą vokišką 
chorinę muziką. Kažkokio choro kitais žodžiais ir sunkiais 
liturginės muzikos tonais perdainuota Vagnerio opera. 

Garsiai. 

„Distopiška, - pagalvoja Malina. - Puikiai tiktų pras- 
tam siaubo filmui.“ 

Garsas pritildomas tik jai skambinant Sundstenui, 
kad patikrintų Behzadą Karami. 

- Bus padaryta. Mes jau baigėme gyvenančių netoli 
Geležinkelio parko ir „Frimis“ apklausą. Niekas nieko 
nematė. Tokiu metu žmonės miega. 

Baigusi pokalbį paskambino Svenui Šiomanui ir pa- 
pasakojo apie naujas sąsajas. 

- Gerai. Pagaliau. 

Paskiau priartėjo prie gaisravietės. Automobilio pusėn 
virto dūmų kamuoliai, prieš tai buvęs žydras dangus tapo 
pilkas ir niūrus, o jie labai aiškiai jautė mašinos viduje 
kylantį karštį, kuris žadino norą apsigręžti ir sprukti, kol 
oda nenusvilo iki raudonumo, neišvirė ir nesuanglėjo, - 
smegenys pačios sudėliojo kūno katastrofos scenarijų. 
Smarvė taip pat vis stiprėjo. Sudegusio pasaulio, gyvos 
supleškėjusios mėsos, kuriai gedulingas giesmes ošė patys 
glodžių liepsnų jau laižomi medžiai. 

Dabar juda žvyrkeliu, į kurį nusuko paskui priekyje 
važiavusį gaisrininkų automobilį. Viršuje ratus suka 
sraigtasparnis su vandens kaušu, paskui nuskrenda virš 
liepsnų ir dingsta iš akiračio. Keliu eina žmonės suodi- 
nais veidais, akis slepia akiniai. 

— Koks jos automobilis? - Zekės rankos tvirtai laiko 
vairą, o mašina lėtai rieda ugnies židinio link. Aplinkui 
sudegę medžiai, ore plaikstosi suodžiai ir pelenai. 

- Automobilių registro duomenimis - baltas „Fiat“ 
furgonas. 

— Tokio kol kas nebuvo. 

Palei šoninį keliuką stovi greitosios pagalbos automo- 
bilis, prie jo kvapą gaudo du ugniagesiai, kvėpuoja iš di- 
delių geltonų balionų tuo, kas turėtų būti deguonis. 

„Ir tu nekantrauji patekti į šį pragarą, Jane?“ 

Žmonės su antklodėmis rankose. Dangsto jomis 
rūkstančią žemę. Toliau galima įžiūrėti medžius ryjančias 
liepsnas. 

- Tokio gaisro Esterjotlande dar niekada nebuvo, - 
ištaria Zekė. - Jie dangsto rūkstančias vietas, kad liepsna 
vėl neįsisiautėtų. Ar žinojai, kad įsismarkavusi ugnis ga- 
li peršokti nuo vieno medžio lajos ant kito daugiau nei 
penkiasdešimt metrų? Kaip sprogimas. Tada tikrai pa- 
vojinga - gaisrininkai gali būti atkirsti ir apsupti ugnies. 

Kol kas niekas nežuvo, nei iš ugniagesių, nei iš sava- 
norių. 

Jei statistika nepakis, gaisras bus pasiglemžęs tik 
miško gyvūnų gyvybes. 

Jie prasilenkia su mažesnio modelio gaisrininkų ma- 
šina ir Malina atpažįsta ant priekinės sėdynės sėdinčius 
du Janės kolegas, tik nepamena vardų. Jie irgi ją pastebi, 
linkteli pasisveikindami. 

- Kieti vyrukai, - sako Zekė. 

— Tai jau taip, - atsako Malina. 

Automobilių grandinė ima retėti, savanorių lieka ma- 
žiau. Penkių rajonų gaisrininkai laksto į mišką ir iš jo, zuja 
pirmyn atgal degančioje augalijoje. Tada pamato baltą 
„Fiat“. 

— Kad tave šimts... - išsprūsta Zekei. 

- Numeris atitinka, - ištaria Malina. 

Jie sustoja šalia „Fiat“ ir praveria „Volvo“ dureles. Į vei- 
dus bloškia toliau miške beveik neįžiūrimo pragaro gau- 
desys ir karštis. Oras pilnas aitraus suodžių ir sudegusios 
mėsos dvoko, girdisi niūrus ugnies švilpesys, tarsi pats 
Dievas skambintų pavojaus varpais. 

Karštis beveik nepakeliamas. 

Vasara plius ugnis lygu pirtis. 


- Čia net suomiui nepatiktų, - ištaria Zekė tarsi skai- 
tydamas Malinos mintis. 

- Ne, velniai griebtų. Mažiausiai keturiasdešimt pen- 
ki laipsniai. 

Nuo ugnies pusės sklinda šūksniai ir riksmai. Pra- 
sisklaidžius dviem žemai kabantiems dūmų debesims 
tarp suanglėjusių klevų pasirodo Malinos ūgio moteris 
su dėmėtais nuo suodžių drabužiais ir paišinu veidu. 

— Spėju, kad Slavenka Višnič? - kreipiasi Zekė. 

- Galbūt jūsų paslaugoms, - atšauna moteris. 

Slavenka Višnič. Sarajevo apsiaustis, 1994 metai. 


Jie retai kada apšaudo naktį, bet kartais pasitaiko. 
Tada vaikai prabunda iš miego ir aš turiu stipriai apka- 
binusi laikyti trejų metų Miroso kūnelį, o Kranska sle- 
piasi tėčio glėbyje, įsmeigusi į mane baimės kupinas 
akis, tarsi galėčiau ją išgelbėti, jei Dievo valia nukreiptų 
vieną granatų į mūsų butą ar namą. 

Tolimas kanonados griausmas artėja. 

Grindlentės nuo jo girgžda viena į kitą. 

Šilta mano berniuko oda glaudžiasi prie manosios po 
antklode. Jaučiu per pižamą, lygiai kaip ir greitai plakan- 
čią širdelę. Jos dūžiai byloja apie mano trūkumus - jis 
žino, kad net mama negali apsaugoti nuo tikros baimės. 
Sėdime visi keturi lovoje, miegoti neįmanoma. Bet mes 
kartu kvėpuojame, alsavimas tampa bendras, ir nors 
lauke siaučia negailestingas, iki religijos išaukštintas 
karas, mums atrodo, kad niekas negali mūsų pasiekti, 
kad esame saugūs šiame iš meilės ir svajonių nuvytame 
kokone, kuris yra mūsų namai. 

Vieną dieną buvau turguje. 

Grįždama sėkmingai praslydau pro snaiperiais va- 
dinamų žmonių medžiotojų taikiklius. 

Tačiau į mūsų namo stogą pataikė padegamoji gra- 
nata, prasigręžė dviem aukštais žemiau ir sprogo po mu- 
mis esančiame bute. Iš apačios kylančios liepsnos turėjo 
praryti jus akimirksniu. Kai parėjau, visas namas buvo 
virtęs liepsnojančiu fakelu. Žmonės mane laikė, šiltos 
jų rankos buvo tvirtai įsikibusios. Norėjau vidun, pas 
jus, nes žinojau, kad degėte ten, ir pati norėjau sudegti 
drauge. 

Iš jūsų neliko visiškai nieko. 

Visiškai. 

Tokia negailestinga fosforinė padegamųjų granatų 
liepsna. Miegojau ant mūsų meile ir svajonėmis buvu- 
sios anglių krūvos. Praleidau ten visą naktį, bandydama 
prisiminti jūsų kvapus, garsus, veidus ir balsus, jūsų odos 
prisilietimą, tačiau jutau tik aitrų ugnies ir anglių dvoką, 
girdėjau tik šautuvų poškėjimą ir toliau savo liūdnas 
giesmes traukiančių haubicų dundėjimą. 

Ryte pažadino ant nuogo kaklo krintantys šalto lie- 
taus lašai. Patraukiau tiesiai į mišką. Man nerūpėjo, kad 
galiu būti nušauta arba patekti į apsupusiųjų rankas. Kal- 
vas gaubė debesys. Mane jie sučiupo vos už kilometro ar 
dviejų. 

Jų, vyrų, prisilietimai neegzistavo, kad ir ką su ma- 
nimi darė. Jie kėlė tik panieką ir daugiau nieko. 

Gulėjau ant grindų ir viskas, kas nebuvo šviesa, buvo 
tamsa. Pasaulis geltonai juodas ir vis tiek bespalvis. 

Troškau būti nužudyta. 

Bet kaip jie galėjo tai padaryti? Aš jau buvau negyva. 
Tada sapne pamačiau jūsų veidus, girdėjau balsus. 

„Eik, mama, eik. Tavo kelionė dar nebaigta. Mylėjau 
jus ir nekenčiau dėl to, kad buvau gyva, dėl to, kad 
atėjote iš savo naujųjų namų vien tam, kad man tai pa- 
sakytumėte. 

Norėjau būti su jumis, nupinti naują kokoną iš tyros 
ir neįveikiamos meilės. Troškau nuvyti šiltas meilės gijas 
aplink jūsų trijų širdis ir taip jas susigrąžinti, priversti 
plakti amžinai. 


37. 


— Kas gali gyventi tokiame šūdiname rajone? 

Valdemaras Ekenbergas kalba pūškuodamas laiptais 
į butą Ekholmene. 

Pakeliui mašinoje: 

— Kaip Žaisime? 

Peras Sundstenas girdėjo, kad kalba amerikietiško- 
mis frazėmis. Pats negali pakęsti, kad darbe šneka kaip 
policininkas iš amerikietiškų serialų. 

Mažiau prikimęs, ryžtingas Valdemaro balsas: 

— Su juočkiais nesiterliojame. Jų žemas skausmo slen- 
kstis, tai šiek tiek paspausime. 

— Paspausime? 

- Taip, žinai juk. 

Peras žinojo. Jam nepatiko vyresniojo kolegos ra- 
sistinės kalbos ir žmonių, pas kuriuos važiavo, api- 
bendrinimai, tačiau tylėjo. Dabar ne metas rūpintis to- 
kiais dalykais, nusikaltimai tokie sunkūs, kad visa kita 
yra mažiau svarbu. Kartais reikėdavo šiek tiek nusižengti 
įstatymams, kad būtų užtikrintas jų funkcionavimas. 
Taip buvo visose kultūrose ir visais laikais, nuo pat ta- 
da, kai Hamurabis išleido savo „Akis už akį, dantis už 
dantį“. 

„Aš ne naivuolis“, - galvoja Peras. Tiesiog ne toks ci- 
nikas, kaip šiandien suprato esant Valdemarą. 

Apskritai cinizmas visai neblogas dalykas. 

Kas kita stereotipai. Jis gali išsiversti ir be jų. Purvinų 
užkaborių, kaip Peras tai vadina, turi visi žmonės, nepai- 

sant kilmės ir odos spalvos. 

Daugiabutis Ekholmene, kuriame gyvena Behzado 
Karami tėvai. 

Sienos nuterliotos prastos kokybės grafičiais ant ap- 
silaupiusio tinko. 

Tą naktį, kai buvo rasta užpulta Josefina Davidson, 
Behzadas Karami neva dalyvavęs čia vykusioje šventėje. 
Tėvai gyvena antrame namo be lifto aukšte. 

Sundstenas ir Ekenbergas skambina į duris. 

Dvejonės. 

Užkabinta grandinėlė. 

Moters veidas plyšyje. 

Perui į pakaušį šnopuoja nuo lipimo laiptais pridusęs 
Valdemaras. 

— POLICIJA! - ištaria parodydamas pažymėjimą. 

- Įleiskite! - balsas nepalieka vietos abejonėms, du- 
rys uždaromos ir vėl praveriamos. 

- Kertu lažybų, kad svetainėje auginate bulves, - iš- 
taria Valdemaras ir nusikvatoja. - O gal kanapes? Ką? 

Svetainėje prie sienos stovi milžiniška juoda odinė 
sofa, langus dengia sunkios tamsiai raudono pliušo už- 
uolaidos, o raštuotais tapetais išklijuotas sienas puošia 
ryškiomis spalvomis nutapyti paveikslai su Teherano 
vaizdais. 

- Visai kaip viešnamis, - pareiškia Valdemaras ant 
sofos sėdinčiam tamsaus gymio vyrui. 

Peras pagalvoja, kad vyriškis atrodo pasiruošęs pa- 
tyčioms, turbūt žino, ko jie atėjo. Taip pat kad kalbėjo 
netiesą ir vedžiojo juos už nosies. Peras mato melą rim- 
tame jo veide ir ramiame, tačiau bėgiojančiame žvilgs- 
nyje, o tai būdinga kalbantiems netiesą. Veidas malonus, 
ramių bruožų, nepaisant stambios nosies ir gruoblėtos 
žandų odos. Pats nedidelio ūgio, o namai palieka pri- 
žiūrėtos ir mylimos vietos įspūdį. Perui šmėkšteli mintis, 
kad Valdemaras mato tą patį ir būtent čia prirems jį prie 
sienos. 

— Tu irgi sėskis! - paliepia Valdemaras Karami žmonai 
Esterjotlando tarme. Ši klesteli žemyn. Plonas, į blizgią 
juodą medžiagą susuptas kūnas, regis, paskęsta sofoje. 

- Štai taip, - daugiau nieko neaiškindamas Valdema- 
ras stveria ant televizoriaus stovinčią vazą ir teškia į sie- 
ną taip, kad šukės pažyra po visą kambarį, Karami porai 
į veidus ir ant drabužių. 

Moteris kažką nesuprantamai suklykia arabų, persų 
ar dar bala žino kokia kalba. 

Vyras: 

- Ką, po velnių, darote? 

Valdemaras paima šeimos nuotrauką, meta ant že- 
mės ir sutrina bato kulnu. 

- Tylėk! - subliauna. - Niekas nemeluoja policijai ne- 
nubaustas! 

- Argi aš jums meluočiau? 

Peras tylėdamas stovi tarpduryje. Nori įsikišti, pa- 
sakyti Valdemarui „liaukis išsidirbinėjęs, velniai grieb- 
tų, mes taip nesielgiame“, tačiau mato, kad Karami tuo- 
jau palūš - tie daiktai jam brangūs. 

- Jūsų sūnus! - staugia Valdemaras. - Jo čia nebuvo 
Josefinos Davidson išprievartavimo naktį, kaip jūs tvir- 
tinote! Guldau galvą, kad apskritai nerengėte čia jokios 
giminės šventės. Tai kur jis buvo? Ką veikė? DABAR! 

Samovaras skrieja į radiatorių po į balkoną išeinančiu 
langu. Lūžtantis plonas metalas pašėlusiai džeržgia. 

— Manai, kad išduosiu savo sūnų? Jis buvo čia, šven- 
tėje. 

Peras nusistebi, su kokia jėga Valdemaras apverčia ka- 
vos stalelį prie sofos. Tada pripuolęs prie Arašo Karami 
taip tvoja šiam į nosį, kad iš abiejų šnervių plonomis 
srovelėmis pasipila kraujas. 

— Aš dar ne to esu matęs! Tokiais niekais manęs ne- 
išgąsdinsi! 

Atsitokėjusio Karami žodžiai kupini paniekos. Spjau- 
na į Valdemaro pusę, akys pilnos neapykantos. 

Valdemaras tvoja dar ir dar. Peras jau nori mestis 
jo tramdyti, bet tuo metu nuo sofos ima šaukti žmona. 
Švediškai, su stipriu akcentu. 

- Jo čia nebuvo! Rengėme šventę, tačiau jis taip ir 
nepasirodė. Mes nežinome, ką jis veikia, bet daugiau čia 
niekada nebeužeina. Suraskite jį ir pasakykite, kad daž- 
niau užsuktų į namus! 

Valdemaras nurimsta, suduoti ketvirtą smūgį iškelta 
ranka taip ir lieka ore. 

— Vadinasi, nežinote, ką jis veikia? 

Karami pora sėdi tylėdama, Arašas Karami kaire 
ranka spaudžia nosį, bando sustabdyti kraujavimą. 

Nė vienas neatsako į Valdemaro klausimą. 

- Žinote ką? Aš jumis tikiu. Neturite nė menkiausio 
supratimo, ką išdarinėja jūsų juodašiknis vaikėzas, nes jis 
užsiima visiškomis beprotybėmis, kad jį kur skradžiai. 
Ar ne? Net savo prakeiktų vaikų negebate išauklėti. 

Valdemaras žengia prie durų. Peras truputį atsitrau- 
kia ir ištaria ramiu balsu: 

- Turbūt suprantate, kad skųstis nebūtų gera mintis? 
Mes, du policininkai, galime paliudyti, kad Arašas prie- 
šinosi ir naudojo jėgą, kai bandėme išsivežti į nuovadą 
apklausti. 

Žmona verkia ant sofos, Arašas Karami nesiteikia į 
juos nė pažvelgti. 

— Sumauti picų kepėjai, - iškošia Valdemaras. - Me- 
luoti policijai... 

Lauke, negailestingai kepinant, regis, iš proto išsi- 
krausčiusiai saulei, Valdemaras tarsteli Perui: 

— Puikiai pavyko, tu suvaidinai gerąjį policininką, o 
aš pabuvau blogasis, nors iš anksto net nesitarėme. 

„Puikiai, kurgi ne...“ - pagalvoja Peras ir pajunta pil- 
ve kylantį blogumą. 

Antra vertus... 

Pasiekė savo. 

Peras jaučia, kaip kaista veidas. Toks pats jausmas kaip 

tą sykį, kai jį, dar mažą berniuką, mama pagavo vagiantį 
iš jos piniginės. 

Brutalumas. 

Per neilgus policijoje praleistus metus matė jį aiškiai 
per dažnai. 


38. 


Kaip neišprotėjus ištverti tai, ką patyrė Slavenka Viš- 
nič? 

Prievarta plyti kaip tiesi nuodinga linija horizonte. 
Prievarta gimdo smurtą? Gal laikas iš tiesų yra tam tik- 
ras vulkanas su lygiais intervalais įvykstančiais smurto 
proveržiais? Didžiuliais ir mažesniais atodūsiais. 

„Galbūt“, - galvoja Malina, Slavenkos Višnič „Fiat“ 
furgonui dingstant žvyrkelyje tarp kitų automobilių iš- 
degusiame ir pelenais užklotame miške. 

Slavenka Višnič nenustebo, kai jiedu su Zeke išdy- 
go viduryje girios. Buvo visiškai atvira, tarsi visai ne- 
turėdama ko slėpti, tarsi faktas, kad viena auka buvo 
rasta prie jos kiosko ties Stavseterio paplūdimiu, o kita 
pas ją dirbo, visai nebūtų kompromituojantis. 

Pasisveikinusi Slavenka Višnič ramiai ir neskubėda- 
ma nusiprausė vandeniu iš atsivežto pilkšvai balto ba- 
kelio. Kvapniu valikliu gremžė nuo veido suodžius, o 
Malinai su Zeke teko palūkėti. Slavenka Višnič veiksmais 
parodė, kad turi savo grafiką, ir nei Malina, nei Zekė tam 
neprieštaravo. Malina kosėjo, dūmai graužė akis ir nosį. 
Purvui dingus nuo Slavenkos Višnič veido buvo matyti, 
kad kadaise buvusi graži, tačiau nuo tada spėjo nutekė- 
ti daug vandens ir išgyvenimai bei darbas pasendino ją 
pirma laiko. 

- Supratau, kad norėsite su manimi pasikalbėti, - iš- 
tarė nusipraususi ir švariais marškinėliais persivilkusi 

Slavenka Višnič. 

Aplinkui lakstė gaisrininkai su nedegančiomis van- 
dens žarnomis ir savanoriai su rūkstančiomis antklo- 
dėmis. Virš galvų toliau zujo sraigtasparniai, nepavargs- 
tančių menčių burzgimas vertė kalbėti pakeltu balsu. 

- Žinote, - šaukė Slavenka Višnič, - atrodo, kad ugnis 
kyla iš po žemių, tarsi žarijos ir liepsnos virstų iš pačių 
gelmių. 

Malina atkreipė dėmesį, kad ji kalba beveik be ak- 
cento. Pagalvojo: „Turėjai kaip reikiant padirbėti, kad tai 
pasiektum. 

Slavenka Višnič atsigėrė vandens iš bakelio krano. 

- Ištroškę? 

— Ne, - atsisakė Zekė prieš tęsdamas. - Turbūt žino- 
te, kodėl mes čia? 

- Skaitau laikraščius ir interneto portalus, klausau 
žinių. Nesu kvaila. 

- Teresa Ekeved buvo rasta užkasta prie paplūdimio, 
kur turite kioską. Sodininkystės draugijos parke rasta iš- 
prievartauta Josefina Davidson birželio pradžioje dirbo 
pas jus. 

- Suprantu, kad ta sąsaja jums yra įdomi, - ištarė Sla- 
venka Višnič šluostydamasi nuo kaktos prakaito lašus. - 
Tačiau už jos nieko nėra. Visiškai nieko. 

- Ar turite alibi praėjusios savaitės naktį iš trečiadie- 
nio į ketvirtadienį ir iš šeštadienio į sekmadienį? 

Malina norėjo pažiūrėti, ar tiesus klausimas sukels 
kokią nors reakciją. 

Slavenka Višnič nusijuokė. 

— Ne, vakarais visada būnu viena. Namo iš gaisravie- 
čių grįždavau vėlai, bent jau tai kas nors galės paliudyti, 
tačiau naktimis alibi neturiu. Juk nemanote, kad esu su 
tuo susijusi? 

Vėl juokėsi. 

Beveik paniekinamai, tarsi Zekė su Malina apgailėti- 
nai mažai žinotų apie blogį, kurio Slavenkai Višnič teko 

atsikąsti su kaupu. 

— O šią naktį? 

— Miegojau namuose. Dabar esu uždariusi kioskus. 
Noriu padėti kovoti su ugnimi. Be to, neįmanoma rasti 
darbuotojų. Jaunimas nenori vasarą stypsoti ledų kioske. 
Išlepinti visi iki vieno. Kad ir ta pati Josefina Davidson - 
išėjo iš darbo po trijų dienų, o vietoj jos Glitingėje nieko 
neturėjau. 

— Supykote, kai ji tai padarė? 

Zekės balse beveik jokios intonacijos. 

— Kvailas klausimas. Kiekvienas gali elgtis kaip tin- 
kamas, ar ne? 

— Pagal įstatymus, - atsakė Zekė. 

— Girdėjau per radiją apie naują žmogžudystę, - išta- 
rė Slavenka Višnič. - Galiu pareikšti tiesiai šviesiai, kad 
nerasite jokių sąsajų su ta mergina. 

- Jums patinka ugnis? Dėl tos priežasties ir važiuoja- 
te čia padėti? 

— Aš nekenčiu ugnies. Noriu ją sunaikinti. 

Pasimeilink, Malina, ir žmonės pradės pasakoti. 

Dar viena Sveno Šiomano taisyklė. 

- Žinau, ką jums teko patirti, - prabilo Malina. - Ir 
žaviuosi, kad vis tiek dabar esate čia. Ir dar įkūrėte savo 
verslą. 

— Nėra iš ko rinktis. 

— Prie Stavseterio nepastebėjote nieko įtartino? Ne- 
svarbu, kas tai būtų. 

— Nieko. Išskyrus tą kartą, kai šuo ją atkasė. 

- Tada ten buvote, - įsiterpė Zekė. - Paskui dingote. 
Kur išvažiavote? Daugelis būtų pasilikę. 

— Neturėjau kantrybės likti su tais sujudusiais žmo- 
nėmis, o negyvėlių esu mačiusi ir anksčiau. Geriau bu- 
vo atidaryti Julsbru esantį kioską. Atkasta mergaitė ne- 
pridėjo žmonėms noro pirkti. 

Slavenka Višnič pasidarė draugiškesnė. 

— Turėtumėte suprasti, mano darbas - parduoti kuo 

daugiau ledų, ir tiek. 

- Prie Stavseterio paplūdimio nepastebėjote keistai 
besielgiančių žmonių? 

Slavenka Višnič susimąstė. 

- Ne. 

- Ir nenorite papasakoti nieko, kas būtų susiję su Jo- 
sefina? Ar pykotės? Ji apie tai užsiminė. 

- Jai atrodė, kad aš kabinėjuosi. Esu tikra, kad ėmė 
ledus ir saldainius, gal net draugams duodavo. Per tas ke- 
lias dienas dingo kaip niekada daug, nors paplūdimys 
buvo pustuštis. Jei pamenate, buvo iškilę problemų dėl 
bakterijų. „Corren“ daug apie tai rašė. Didysis baseinas 
buvo kelias dienas uždarytas. 

Malina pabandė prisiminti straipsnį, tačiau jis, ko ge- 
ro, praslydo nepastebėtas. 

- Vadinasi, ji buvo atleista? 

- Pasakysiu taip: apsidžiaugiau, kai ji pranešė norinti 
išeiti, nors daugiau neturėjau ko pastatyti į Glitingės 
kioską. 

- Pykote dėl vagysčių? 

— Ne, nė kiek. Pasitaiko. 

— Ar niekas negali suteikti jums alibi? 

Malina vėl to paklausė. Žinojo, ko siekia. Slavenka 
rėdama parodyti, kad dalyvauja žaidime. 

- Aš neturiu vyro. Neturiu vaikų. Netekau šeimos 
prieš daug metų. Nuo to laiko nusprendžiau rūpintis tik 
savimi. Žmonės kelia daugybę nusivylimų, inspektore. 

Slavenka Višnič uždarė galines „Fiat“ dureles. 

Atsigręžė į juos. 

- Jei daugiau klausimų neturite, ketinau važiuoti. Tu- 
riu spėti, kol neatslūgo antplūdis Glitingės paplūdimyje. 

- Mėlyna, - ištarė Malina. - Ar mėlyna spalva jums 
reiškia ką nors ypatingo? 

- Man patinka balta, - atsakė Slavenka Višnič. - Tai 
pati švariausia spalva. 

Slavenka Višnič stovi prie Jungsbru dešrelių kiosko ir 
valgo šimto penkiasdešimties gramų sūrainį. Vos išva- 
žiavus iš miško, jau ties Vretos golfo klubu pilvas ėmė 
groti maršus. 

Šiltas maistas ir karštas oras verčia prakaituoti, bet ši- 
luma jai netrukdo - karo žiemas Sarajeve patyrę žmonės 
žino, ką reiškia tikras šaltis, ir niekada nesiskundžia, jei 
būna truputį per šilta. 

Gatvės aplinkui tuščios. Žmonės tokiu metu mau- 
dosi. 

„Farai gali galvoti apie mane ką tik nori. Jie mano, 
kad gali viską sutvarkyti, ypač tokį įspūdį paliko mergi- 
na, Malina Fors. Ji trokšta kažką sutvarkyti. 

O čia jų tyrime pasipainioju aš. 

Sąsajos. 

Gelbėjimo lynas jų darbe.“ 

„Anksčiau ar vėliau tai vis tiek būtų atsitikę“, - gal- 
voja Slavenka Višnič, jausdama, kaip tarp dantų veliasi 
lydytas sūris, o maistas užpildo pilvą. Neregėta privilegi- 
ja išalkus prisivalgyti iki soties. Privilegija, kurią šioje 
šalyje supranta arba vertina labai retas. 

Mergaitės. 

Štai kokie dalykai gali nutikti. Išlepintos jaunos 
mergaitės gali labai nusvilti. Kas žino, kodėl jis ar ji tai 
daro? 

Karas, jo pilna visur ir jis niekada nesibaigia. 

Žmogus tegali pabandyti susikurti tikrovę, kurią pats 
galėtų pakęsti. 

Slavenka Višnič meta sūrainio likutį į šiukšliadėžę 
prie kiosko langelio. Tada sėda į mašiną ir išvažiuoja. Prie 
„Hemkop“ parduotuvės iškabintos laikraščių reklamos. 
Visos apie tą patį. 


Mirtis vėl kerta! 


Taip „Corren“ reklamoje rašoma apie tai, kas ištiko 
mane. 

Mūsų vasaros angelai. Taip mane vadina švelniabalsė 
radijo laidų vedėja. Mus. 

Iš pradžių nenorėjau tuo tikėti. 

Bet tada pasirodei tu, Sofija. Atplaukei, absupdama 
mane tūkstančiais būdų vienu metu, ir papasakojai, kad 
iš pradžių taip pat abejojai. Dėl baimės ir kitų jausmų, 
kurių daugelis neturi pavadinimų, iš pradžių atsisakei 
pripažinti savo būklę. Norėjai šaukti: „Ne aš, aš per jauna, 
dar nespėjau pagyventi!“ Dabar ir aš noriu tai išrėkti, mu- 
dviem drauge plevenant čia, virš degančio miško. 

Dūmai ir ugnis. 

Medžių lajos liepsnoja kaip vulkanas. 

Mašinos, žmonės ir gyvūnai ten, apačioje, atrodo kaip 
bejėgiai taškeliai, gyvybės grūdeliai, bandantys neleisti 
ugniai visko pasiglemžti ir priversti pražūtingas blogio 
jėgas grįžti atgal į klaidžius barsukų urvus. 

Ar jų kovą vainikuos sėkmė? 

Toli apačioje, žemės paviršiuje, miško keliuku stumia- 
si „Volvo“ su Malina viduje. Važiuoja Jungsbru kryptimi 
per mišką, per nuvytusią lygumą, kur visi augalai ne- 
trukus sudžius ir taps minkštomis, verdančiu gyvenimu 
galėjusiomis būti fosilijomis. 

Atrodo, tu ja pasitiki, Teresa. 

Jei pasikliauji tu, pasitikėsiu ir aš. 

Minėjai, kad tau palengvėjo, kai esame dviese. Tačiau 
man ir toliau labai sunku, nors, atrodo, mažiau abejojau 
dėl savo būsenos. 

Plevename viena šalia kitos. Neturime sparnų, tačiau 
tam tikra prasme galime būti vadinamos vasaros angelais. 
Neramūs, nepanašūs į iškirptus iš popieriaus. Ne, mes - 
mergaitės, kurios nori kaip nors atgauti tai, kas iš jų buvo 
atimta. 

Dabar esame tyros, ar ne? 

Man patinka žodžiai. Kaip jie man paklūsta. Patin- 
ka, kad galiu pleventi pasaulyje, kuris neturi prisiminimų 
tol, kol to noriu. Kol pavyksta negalvoti apie baltas ma- 

no kaklą spaudusias rankas, odą draskiusius nagus. 
Gremžimą, kurį vis tiek kažkaip jutau, ir „Klorin kvapą. 
Baimę, kurią spėjau patirti prieš viskam dingstant ir vėl 
atsirandant kažkokiu kur kas sunkiau suvokiamu būdu. 

Noriu prisiminti, kuo buvau ir galėjau tapti. 

Vyresnė. 

Tai aš. 

Tik niekada tokia netapsiu. 


— Zeke, hipnozė juk gali padėti žmogui prisiminti? 

Jo rankos tvirtai spaudžia vairą važiuojant pro „Ikea“ 
ir Tornbio prekybos centrus. Ji ištiesia ranką prie grotu- 
vo ir patildo muziką. Saulės kaitinamoje stovėjimo aikš- 
telėje žmonės lėtai, tačiau kryptingai juda oro kondi- 
cionierių parduotuvės viduje link. 

- Kalbama, kad taip, bet, kiek aš dirbu, šio būdo 
niekada netaikėme. Gerokai abejoju, jei klausi mano 
nuomonės. 

— Nėra ko gėdytis. Gali pavykti. 

- Žinau, ką galvoji, Malina. 

— Mes prisimename ne daugiau nei penkis procentus 
to, ką patyrėme, - neatlyžta Malina. 

— Vėl žiūrėjai „Discovery“ kanalą? 

— Užsičiaupk, Zeke. 

Pašaipiai šypteli jai. 

- Laikyk rankas ant vairo ir stebėk kelią! 

— Sure, Captain, - atšauna Zekė. - Prisiminsiu. 

— Ak, tu, juodas plaukuotas kirmine, - iškošia Valde- 
maras Ekenbergas, priremdamas Behzadą Karami prie 
sienos vieno kambario bute. - Manei, kad gali lyg niekur 
nieko meluoti policijai? Kai kas iš vadinamų jų draugelių 
tave įdavė. Ką veikei šiąnakt? Naktį iš trečiadienio į ket- 
virtadienį ir iš šeštadienio į sekmadienį? Išprievartavai 
ir nužudei jas! Taip? 

Behzadas Karami toliau elgiasi atžagariai. 

Vis dar įsitikinęs, kad gali sutvarkyti šį reikalą. 

„Bet tu iki ausų įklimpęs mėšle, - galvoja Peras Sund- 
stenas. - Jis išmuš iš tavęs viską, ką nori sužinoti.“ 

- Patiko mažų mergaičių skonis, kai žiemą dulkinote 
tą keturiolikmetę, ką? 

— Mes nieko... 

Valdemaras vėl bloškia Behzadą Karami į sieną. 

Tada prabyla švelnesniu balsu: 

— Nežaisk su manimi. Pats Žinai, kad išprievartavote 
tas mergaites. Patiko? O paskui įvyko kai kas neplanuo- 
to? Ir netyčia nudaigojai... 

Kalba su kiekvienu žodžiu vis garsiau ir galiausiai 
smogia Behzadui Karami į pilvą. Tas sulinksta kaip lenk- 
tinis peilis. 

Behzadas Karami lėtai susmunka palei sieną, o Val- 
demaras atsitraukia kelis žingsnius. Vyzdžiai išsiplėtę 
nuo adrenalino antplūdžio. 

— Man reikia nusimyžti, - ištaria. - Pabūk su tuo šū- 
džium, kol grįšiu. 

Behzadas Karami žiopčioja, galiausiai sugeba įkvėpti 
ir penkis kartus godžiai įtraukia oro prieš pasukdamas 
galvą ir maldaujančiu žvilgsniu pažvelgdamas į Perą. 

„Nežiūrėk į mane, - pagalvoja Peras. - Negaliu ir ne- 
noriu jo stabdyti. Kas, jei jis teisus?“ 


— Būtų geriau, jei papasakotum jam, ką veikei, - išta- 
ria Peras kaip įmanydamas paploninęs liežuvį. - Velnias, 
man ir pačiam jo baugu. Ir jis niekada nejuokauja. 

- Jis trenktas. 

— Nagi, pasakok. Taip bus ramiau. 

— Ar patikėsite manimi? 

— Nelygu ką pasakysi. 

— Nelygu ką pasakysiu? 

Behzadas Karami dar gaudo kvapą, tačiau veido spal- 
va jau grįžta. 

- Jei kalbėsi tiesą. 

— Nepatikėtumėte, jei pasakyčiau tiesą. 

- Turi progą pabandyti. 

Peras nužvelgia gulintį Behzadą Karami. Palenktas, 
bet dar nepalaužtas. 

— Pabandyk, - pakartoja Peras ir į kambarį grįžta 
Valdemaras. 

— Matau, skystakiaušis jau atgavo kalbos dovaną. Ge- 
rai. Pasirūpinsiu, kad vėl jos netektų. 

- Eik velniop ir daryk, ką nori! 

- Būtinai, - atšauna Valdemaras ir du kartus stipriai 
spiria Behzadui Karami į kairį petį. 

Peras mato, kaip po geltonais ir raudonais marš- 
kinėliais petys iššoka iš sąnario. Į lubas atsimušantis ir 
pro langus į lauką besiveržiantis riksmas kupinas be- 
galinio skausmo. Tiesiai iš smegenų žievės pro gomurį ir 
liežuvį sklindantis savisaugos šauksmas. 

- Vadinasi, skauda, - sušnibžda Valdemaras gu- 
linčiam ir inkščiančiam Behzadui Karami į ausį. 

Atsargiai padeda ranką jam ant peties ir lengvai spus- 
teli žemyn, o Behzadas Karami vėl surinka, tik šį kartą ne 
taip garsiai. Peras mato, kad visas jo kūnas signalizuoja, 
jog tuoj palūš. 

„Kodėl priešiniesi? 

Nes kitaip negali? 

Nes tu tai padarei?“ 

— Palaukite, aš viską papasakosiu! Atskleisiu jums sa- 
vo paslaptį. 


Behzadas Karami sėdi ant sofos su atgal virš atlošo 
nukarusia kaire ranka. 

Už nugaros stovi Valdemaras. 

— Neinkšk, myžniau! 

Tada Valdemaras trūkteli Behzado Karami ranką at- 
gal ir kaului grįžtant į sąnarį pasigirsta sodrus trakšte- 
lėjimas bei riksmas iš Behzado Karami lūpų. Toks pats 
laukinis kaip prieš tai, bet šį kartą jame girdimas ir viso 
kūno palengvėjimas. 

— Prakeiktas suskis. 

Peras trokšta dingti iš buto ir nešdintis namo. Nori, 
kad ši diena būtų jau pasibaigusi, bet taip nėra - ji tęsis 
dar ilgai. 


Šiltas pilkai juodas Stongono upės vanduo. 

Vangiai plaukioja aptingusios žuvys. „Gal kylant van- 
dens temperatūrai jaučia, kaip kūnas keičia formą? — 
pagalvoja Peras Sundstenas. 

Niekur nepabėgsi. Ką daro žuvys, jei nuo karščio van- 
duo beveik nustoja būti vandeniu? Kyla į paviršių išsipū- 
tusiais pilvais ir be gyvybės ženklų, o sidabriniai žvynai 
netenka spindesio drumzliname skystyje. 

Futbolo aikštynas prie Juhanelundo. Vartai be tinklų 
laukia vėsesnių dienų, kai vėl atsiras turinčių jėgų spar- 
dyti kamuolį. Dabar per karšta - neįmanoma ir pavo- 
jinga. 

- Jei parodysiu, turėsite manimi patikėti. Aš su tais 
sumautais reikalais niekaip nesusijęs. 

Antrankiais surakintas Behzadas Karami sėdi ant ga- 
linės sėdynės. Jie važiuoja į prie upės esančius Juhanelun- 

do kolektyvinius sodus. Būtent tą vietą jis nurodė, nors ir 
nesakė kodėl. 

— Nieko bendro su tais reikalais. 

Žodžiai skamba Pero galvoje jiems dabar einant 
tarp sklypų vingiuojančiu rūpestingai sugrėbstytu ta- 
keliu. Čia viršvalandžius pluša laistyklės, iš visų jėgų 
besistengdamos išsaugoti pievelių žalumą ir išgelbėti ser- 
bentų bei agrastų krūmus. Sodų savininkai slepiasi po 
plačiais skėčiais arba margaspalvių namelių pavėsinėse. 

Reikalai. 

Jei nužudymas ir išprievartavimas tau tėra „reikalai“, 
gali tai pakelti ir gyventi su savo arba kieno nors kito dar- 
beliais. Gyventi suvokdamas, kaip mes, žmonės, kartais 
elgiamės su kitais. 

Valdemaras ramus. 

Išlipus iš mašinos Behzadas Karami paprašė nuimti 
antrankius ir Valdemaras sutiko. 

- Jei bėgsi - nušausiu. 

Ištarė tai lediniu balsu. Behzadas Karami linktelėjo. 

— Nežinau, ką tu čia mums parodysi. 

Valdemaro skeptiškumas auga su kiekvienu žings- 
niu. 

— Geriau jau kas nors būtų. 

— Duosiu jums kai ką, - sako Behzadas Karami spar- 
tindamas žingsnį. - Mums reikia į paskutinį sklypą 
kairėje. 

„Karšta“, - galvoja saulėta takelio dalimi eidamas Pe- 
ras. Nesveikai karšta. Šalia jo prakaituoja Ekenbergas. 
Stebėtina, tačiau kaitra jo nejaudina. 

Plieninis senis. 

Iš juodo nepalenkiamo plieno, koks daugiau negami- 
namas. 

Štai Behzadas Karami praveria paskutinio sklypo kai- 
rėje pusėje vartelius. Veja kiek mažiau laistyta, namas - 
neremontuota, iš pažiūros negyvenama baltos spalvos 
lūšna. 

Jie užeina į nedidelį sklypą. Peras atkreipia dėmesį į pe- 
dantiškai prižiūrėtus augalus. Į aviečių panašūs krūmai 
susodinti kuo tiesiausiomis eilėmis. Ant šakų matyti 


tamsios, dar nesunokusios uogos. 


— Čia. 
Behzadas Karami rodo į krūmus. 
— Kas - čia? 


Peras skuba klausti, kol Valdemaras dar neprarado 
savitvardos. 

- Buvau čia tomis naktimis, kai klausėte, ką veikiau. 

„Tuojau sprogs, - pagalvoja Peras. - Dabar Ekenber- 
gas pratrūks.“ Tačiau šis tik atsidūsta, o smūgiai taip ir 
nepasipila. 

- Čia mano gervuogių krūmai. Auginu juos. Kai bu- 
vau mažas, senelis Teherane pasiimdavo į turgų ir nu- 
pirkdavo gervuogių. Noriu pats jas auginti, nuo to apima 
gera savijauta. Malonus jausmas pilve. Primena vaikystę, 
kai buvau mažas ir leisdavome laiką dviese su seneliu. 

— Tai buvai čia palaistyti krūmų? 

Peras nusiteikęs skeptiškai. 

- Ne, saugojau. 

— Saugojai? 

- Taip. Kad stirnos nenuėstų sunokti nespėjusių uo- 
gų. Sėdėjau namelyje ir saugojau. Jos peršoka per tvorą 
ir ėda uogas. 

— Tu saugojai? 

- Taip. 

- Vienas? 

- Taip. 

- Ir niekam apie tai nepasakojai? 

- Ne. 

— Kodėl? 

- Pirkau sklypą už savo pinigus. 

- Bet kodėl negalėjai papasakoti? 

— Kad auginu gervuoges? Bičiuliai pagalvotų, kad iš- 
protėjau, esu pyderas, ar dar kažką. 

— Pyderas? 
- Visi žino, kad tik pyderai augina visokius daiktus. 


Jie žiūri takeliu stovėjimo aikštelės link tolstančiam 
Behzadui Karami į nugarą. 

- Ašjuo tikiu, - ištaria Valdemaras. 

- Bet normalaus alibi vis tiek neturi. 

Tada jiedu eina iš vieno sklypo į kitą ir klausinėja, 
ar kas nors matęs Behzadą Karami namelyje. Keli so- 
dininkai patvirtina pastaruoju metu naktimis regėję 
jame šviesą, tačiau nežino, ar viduje tikrai buvęs jis. 

Prieš paleidžiamas Behzadas Karami aprodė jiems 
namelį. 

Jokios virtuvėlės, kampe stovinti „Ikea“ lova be čiu- 
žinio, patalynės ir pagalvės, tik kojūgalyje tvarkingai 
sulankstyta pilka antklodė. Geltonai dažytose grindų 
lentose pilna nuorūkų žymių. Viduje drėgna ir trošku, 
kaip rudenį po medžioklės prarėžus nušauto briedžio 
pilvą. 

- Gervuogės, - ištaria Peras grįžtant prie automo- 
bilio. - Ar gali būti taip paprasta? 

— Visi žmonės žino, - atsako Valdemaras, - kad ara- 
bai eina iš proto dėl gervuogių. Tai vis todėl, kad negali 
gerti ir negauna pakankamai pasikrušti. 


4(). 


— Mama? 

Tuvės balsas iš už tūkstančių kilometrų skamba vi- 
dinėje Malinos ausyje kaip miražas. Bėgant laikui ir ski- 
riant milžiniškam atstumui ilgesys vis labiau panašėja į 
sielvartą. 

— Mama, tu ten? 

Malina sėdi savo buto svetainėje. Orų pranešėja 
žadėjo šilumą, dar šilumos ir dar daugiau šilumos. „Ne- 
noriu, kad skambintumėte, Tuve, nenoriu. Nejau su 
tėčiu negalite to įsikalti į savo kietas makaules, į savo 
nuostabias mylimas širdis? Nors trokštu, trokštu, kad 
skambintumėte po kelis sykius per dieną.“ 

— Aš čia, Tuve, čia. 

Malina klesteli į sofą ir laisva ranka pritildo televizo- 
rių. 

— Mama, ar viskas gerai? 

„Tai aš turėčiau to klausti“, - pagalvoja Malina. 

— Taip, viskas gerai, brangute. Kaip jums sekasi? 

Nori pasakyti: „Rytoj anksti ryte išskrendate namo, 
aš jus pasitiksiu.“ Vis dėlto leidžia kalbėti Tuvei. 

- Šiandien lankėmės dramblių fermoje. Netoli džiun- 
glėse esančio miesto Ubudo. 

- Jojai ant dramblio? 

— Abu su tėčiu. 

— Dabar jau grįžote į viešbutį? 

- Taip, ką tik parėjome iš žuvies restorano. Čia jau 
pirma nakties. Dar šiandien maudėmės. Vėjas stipriai 
nepūtė, todėl paplūdimyje buvo iškelta geltona vėliava. 
Tuomet povandeninės srovės ne tokios pavojingos. 

Povandeninės srovės. 

Pavojingos. 

Tuvė prabuvo Balyje dvi savaites, tačiau kalba lyg pra- 
leidusi ten pusę gyvenimo. 

— Maudykis atsargiai. 

— Negi manai, kad maudausi neatsargiai? 

- Tiesiog rūpinuosi, Tuve. 

Gilus atodūsis kitoje Žemės rutulio pusėje. 

- Nesijaudink, mama. Daugiau pasimaudyti jau nebe- 
spėsime. Nori pašnekėti su tėčiu? 

- Jei jis nori. 

Traškesys ragelyje, tada tyla, kažkieno, turbūt Janės, 
šūktelėjimas fone. Ramus, iki skausmo pažįstamas kvė- 

pavimas, nuo kurio kūną akimirksniu užlieja šiluma. 
Pavargusi, liūdna ir tuo pat metu kaitinanti šiluma. 

„Jane. 

Velnio išpera. 

Kodėl, kodėl nesugebėjome?"“ 

- Labas, Malina. 

Balsas. Ko iš jo tikisi? Paguodos. Konteksto. Nors to 
suteikti šis balsas negali. 

— Kaip jums sekasi? 

— Rojus egzistuoja, Malina. Jis čia. 

- Tikiu. Vadinasi, namų nepasiilgote? 

— Nelabai. 

- Jojote drambliais? 

- Taip, gaila, kad nematei. Švytėjo iš laimės kra- 
tydamasi drambliui ant nugaros. 

„Gana, - pagalvoja Malina. - Daugiau nereikia.“ 

- Kaip ten gaisrai? 

- Buvome vakar gaisravietėje, - atsako Malina. - 
Atrodo prastai, situacija vis dar nėra kontroliuojama, bet 
padeda daug savanorių. 

— Rytoj skrendame namo su pirmais gaidžiais, — iš- 
taria Janė. 

- Žinau, - atsako Malina, - bet grįšite vis tiek labai 
vėlai. 

Nori pridurti: „Ilgiuosi jūsų taip smarkiai, kad, regis, 
širdis sudžius krūtinėje. Ilgesys pavirto sielvartu, Jane, 
keistu sielvartu dėl to, kas yra gyva. Kiekvienam žmogui 
duota tam tikra sielvarto taurė, paskiau širdis miršta. 
Manoji tuojau bus perpildyta.“ 

Vietoj to: 

— Nepavėluokite užsiregistruoti į skrydį. 

- Gerai. Jau einame miegoti. 

- Iki. 

Pyptelėjimas ragelyje. 

Tyla. Šiluma. 

Paguoda ir kontekstas. Ką tai gali duoti? 


Malina ketino palaukti iki rytojaus, tačiau skambina 
Vivekai Kraford jau dabar. 


- Atvažiuok. Kelio vos penkiolika minučių. Paruoši- 
me kepsninę iki to laiko. 

Viveka Kraford. 

Psichoanalitikė. 

Siūlosi priimti Maliną nemokamai, tačiau ši išsi- 
gąsta vien pagalvojusi apie jos raštuotą gulimąjį 
krėslą. Net neprisileidžia minties, kad galbūt reikėtų 
prisiartinti prie sielvarto branduolio, ką jau kalbėti 
apie pačią šerdį. Vietoj to - lengvos šnekos atsitiktinai 
susitikus mieste ir prisėdus puodelio kavos. Apie 
išvažiavusius į Tenerifę tėvus. Apie tai, kad jų nepa- 
siilgsta, apie jų butą, pigius mamos kilimus ir ge- 
bėjimą pagražinti savo gyvenimą bei parodyti save 
esant svarbesnę, nei yra iš tiesų. Viveka klausydavo 
mandagiai ir įdėmiai, tačiau puikiai suvokdama, kad 
Malina judina tik paviršių, o pati toliau nepasitiki ir 
laiko visas į jos širdį vedančias duris užrakintas devy- 
niomis spynomis. 

— Kaip manai, ką galvoja Janė? - kartą paklausė Vi- 
veka Kraford. 

— Apie ką? 

— Pavyzdžiui, apie tai, kaip su juo kalbiesi. 

— Nemąsčiau apie tai. 

Vivekos vasarnamis yra Svartmoloje, populiariame 
vidurinės klasės gyventojų rajone už poros dešimčių ki- 
lometrų į pietus nuo miesto. 

Malinai teko pavargti, kol rado. Suko savo „Volvo“ ra- 
tus aplink svajonių vasarnamius, tačiau nenorėjo susto- 
ti ir tiesiog pasiklausti kelio. 

Galiausiai privažiavo žemyn prie ežero vedantį ke- 
liuką. Už eglių ir pušų blizgėjo ledo baltumo vanduo su 
rausvais atspindžiais. 

Didelių klevų pavėsyje pūpsojo paprasta žalios spal- 

vos pašto dėžutė su Kraford pavarde. 

Malina įsuko ir nusišypsojo, sustojusi priešais aki- 
vaizdžiai pagal specialų užsakymą suprojektuotą ir iš 
pilkai beicuotos medienos suręstą dviejų netaisyklingų 
aukštų namą su didelėmis stiklinėmis dalimis. Namas 
atrodė kaip skoningos ir žavios architektūros neper- 
lenkiant lazdos prototipas. Tokią mėgsta ilgą laiką so- 
lidžias pajamas gaunantys žmonės. Vivekos būstas, ko 
gero, pats originaliausias visame rajone. Puiki vieta prie 
pat vandens, neabejotinai su nuosavu liepteliu ir smėlėta 
pakrante. 


- Mikroklimatas, - ištaria tikmedžio sofoje atsiloš- 
dama Viveka. - Neklausk, kaip jis čia susiformavo. 

Jos sėdi galinėje namo pusėje esančioje vėsioje te- 
rasoje su vaizdu į Stura Rengeno ežerą. Maždaug už 
dešimties metrų, ant paaukštinimo iš pilko Elando salos 
akmens įrengtoje impregnuotų žalių lentų aikštelėje prie 
kepsninės triūsia Vivekos vyras Jalmaras. Virš milži- 
niškos jo nugaros svyra daugiamečių rododendrų šakos. 
Terasoje neabejotinai vėsiau nei aplinkui, mažiausiai 
penkiais laipsniais, tarsi visai prie pat esanti žaluma ir 
vanduo galėtų kažkokiu stebuklingu būdu numušti tem- 
peratūrą. 

„Visai kaip pavėsinė Sodininkystės draugijos parke“, - 
pagalvoja Malina. 

Bet joje kaip tik buvo karščiau. 

Malina neklydo - kiek žemiau granitinės atbrailos prie 
tiltelio plūduriuoja motorinė valtis, o kruopščiai įreng- 
tame smėlio paplūdimyje stovi dvi išskirtinio dizaino 
aliumininės kėdės. Malina jaučia ant karštų grotelių 
čirškančios marinuotos kiaulienos kvapą. Ant stalo pa- 
dėtas indas su pupelių salotomis. Perbraukia rankomis 
iš tikmedžio pagamintas kėdės rankenas. Nušlifuotas ir 
alyvuotas kietos medienos paviršius ramina. 

„Kuo užsiima tavo vyras?“ - pagalvoja Malina, ta- 

čiau nepaklausia Vivekos. 

Pasitenkina konstatuodama, kad švelnių veido bruo- 
žų ir milžiniško stoto sutuoktinis sudaro labai malonų 
įspūdį. Tada pažvelgia į Vivekos veidą. Nors jai pen- 
kiasdešimt penkeri, raukšlių nedaug, nėra skaudžių 
išgyvenimų pėdsakų, bruožai byloja apie patogų gy- 
venimą. Malinai dingteli, kad iš tiesų apie ją žino be ga- 
lo mažai. Ar turi vaikų? Dar dingteli, kad buvo iš karto 
čia pakviesta, nepaisant jos reikalo pobūdžio. 

— Kokia tavo nuomonė apie tai, ką sakiau telefonu? 

Ji papasakojo apie tiriamą bylą, o Viveka, aišku, buvo 
skaičiusi apie tai laikraščiuose ir mačiusi per televiziją. 

— Norėčiau išgirsti tavo įžvalgas dėl užpuoliko as- 
menybės. 

— Pirma pavalgykime. 

Netrukus ant stalo atsiduria indas su storomis deš- 
relėmis ir kiaulienos nugarine. Malina valgo, jie kalbasi 
apie karštį ir gurkšnoja puikiai prie mėsos derantį sod- 
raus skonio saldų raudonąjį vyną. Malina išlenkia tik 
vieną taurę, o Jalmaras su kiekvienu žodžiu darosi vis 
malonesnis. Pasipasakoja dirbantis nepriklausomu kon- 
sultantu rinkodaros klausimais, o prieš tai daugelį metų 
praleido „McKinsey“ kompanijoje Stokholme. 

Vakarienė baigiasi lygiai taip pat staiga, kaip ir pra- 
sidėjusi. Jalmaras grįžta vidun: 

- Prasideda varžybos. 

Viveka skėsteli rankomis: 

- Jis pamišęs dėl futbolo. 

Kartu Malina konstatuoja, kad terasą jau apgaubė su- 
temos ir vienintelis šviesos šaltinis virš ežero dabar yra 
mėnulis bei viltingi kelių kitame krante stovinčių namų 
žiburiai. 

Jau, atrodo, girdisi besiartinančios nakties šnibžde- 
sys. Malina klausosi Vivekos. 

- Deja, Malina. Per mažai žinau, kad galėčiau pasa- 
kyti ką nors tikslaus. Kai gyvenome Sietle, lankiau pro- 

filio nustatymo kursus. Galbūt spėčiau, kad tai yra kaž- 
koks atsiskyrėlis, kurio santykiai su motina buvo dau- 
giau ar mažiau neįprasti. Bet taip būna beveik visais at- 
vejais. Gyvena Linšiopinge, be abejonės, čia ir užaugęs, 
nes akivaizdu, kad ten, kur daro savo nusikaltimus arba 
palieka aukas, jaučiasi saugiai. Dar yra apsėstas švaros 
manijos ir stengiasi, kad aukos atrodytų nekaltos. Nors 
tai, aišku, ir pati pastebėjai. Kodėl taip pametęs galvą dėl 
švaros ir nekaltybės? Kas žino. Galbūt tas asmuo jaučia- 
si kaip nors susiteršęs. Išniekintas. Seksualiai arba kaip 
nors kitaip. Gal nori atkurti tam tikrą tyrumą. 

— Dar kas nors? Sakai „jis“, o ar gali būti moteris? 

— Gali būti tiek vyras, tiek moteris. Bet greičiau vyras 
arba labai vyriška moteris. Galbūt pati patyrusi prievar- 
tą. Tokia galimybė visada yra. 

— O žaizdos? 

- Jų skirtumai gali reikšti, kad užpuolikas ieško. Tar- 
si bandydamas atrasti kažkokią formulę. 

- Aš irgi taip pagalvojau. 

- Jūsų vietoje, kai labiau priartėsite, pasidomėčiau 
tyrimo akiratin patekusių žmonių praeitimi. Atsakymo 
į šią paslaptį reikia ieškoti praeityje. Kodėl tai pratrūko 
dabar, žino tik tas žmogus. Jei apskritai žino. 

Suskamba Malinos telefonas. 

Ji pažvelgia į ekraną. Nori atsiliepti, tačiau susilaiko 
ir numeta skambutį. Viveka nekomentuoja jos veiksmų, 
tik prideda: 

- Tikriausiai turi darbą, tačiau mažai draugų. 

— Ačiū, Viveka, - padėkoja Malina. 

Tada paklausia to, dėl ko čia iš tiesų ir atvažiavo. 

- Jei norėčiau apklausti liudininkę per hipnozės se- 
ansą, ar galėtum tai suorganizuoti? 

— Aišku, kad galėčiau, Malina. 

Malina pirmą kartą mato, kad Viveka sukrunta ir at- 
rodo kupina laukimo. 

- Jei liudininkė pati norės, aš - laisvai. 

Jos sėdi tylėdamos. 

Virš vandens sklinda kažkieno juokas ir girdisi kas- 
kadų gausmas. 

- Išsimaudyk, - pasiūlo Viveka. - Paskolinsiu mau- 
dymosi kostiumą. Gali pasilikti ir nakčiai. Svečių tro- 
belėje. Jalmaras pusryčiams kepa puikią kiaušinienę. 

Malina susimąsto. 

Numeris ekrane. 

- Mielai niurktelėsiu į vandenį, o tada važiuosiu namo. 


Po valandos prisiminimai apie šiltą Stura Rengeno 
vandenį srovena jos viduje gulint Danielio Hiogfelto lovo- 
je ir juntant viršuje jo kietą, sunkų, karščiu žioruojantį 
kūną. Jis skverbiasi, remiasi, pumpuoja, pumpuoja kie- 
tai ir giliai, o ji tampa jausmų, prisiminimų ir ateities 
neturinčiu vandeniu, lašais be krypties. Kūnu, kuris yra 
sapnuoti vertų sapnų kupina rami naktis. Sprogimu, 
kuris kartais yra vienintelis visiems žmogaus ląstelių 
trilijonams reikalingas dalykas. 

Ir vien tik tam, kad ištvertų save. 

Liepos 21 d., trečiadienis 


Jo oda. 

Žvilga pro nuleidžiamų užuolaidų plyšį besiskverbian- 
čioje švelnioje auštančio ryto šviesoje tarsi ištepta alie- 
jumi. Vakar atvažiavusi neištarė nė žodžio, tylėdama 
stumtelėjo į miegamąjį, dabar lygiai taip pat be garso 
išeina. Apsirengia prieškambaryje. Tyliai, kad nepaža- 
dintų. 

Nes ką jam pasakytų? 

Buvo gera? 


Gal nueikime į kiną? 

Romantiška vakarienė dviese? 

Jis guli ten, už kelių metrų, tačiau tebėra jos viduje 
kaip jausmas, artumas ir tuo pat metu atstumas. 

Vibratorius. 

Dvigubas atstumas. Turėtų būti kaip užpildanti nieko 
bendro su žmogiškumu neturinti tuštuma. Tikriausiai 
puikus įrankis norintiesiems atsitraukti ir tuo pat metu 
likti. 

Malina pirštų galiukais pereina prieškambarį ir palie- 
ka Danielio Hiogfelto butą. Neabejoja, kad jis nemiega. 


Girdžiu, kaip išeini, Malina. Leidžiu tai padaryti. 

Miegamasis prikaitęs, patalynė vis dar šlapia nuo mū- 
sų kūnų, po manimi mūsų abiejų prakaitas. 

Bandyti tave sustabdyti neįmanoma. Ką pasakyčiau? 
Ar bent sugebėčiau kalbėti taip, kad žodžiai atrodytų 
tiesa? Esi man per daug sudėtinga, Malina. Per daug 
priešingybių, aiškiai pernelyg sumani. 

Aiški ir paprasta. 

Kaip ledų porcija vasaros dieną. 

Kiek kvailoka ir geros širdies. Tokios moters norėčiau. 
Arba kaip tik priešingai. Noriu tavęs. Bet nežinau, kaip 
tai pasakyti. Tiek tau, tiek sau pačiam. 


Namo, palįsti po dušu, išgerti kavos, persirengti, pa- 
siilgti Tuvės ir Janės, pajusti vemti verčiantį apmaudą, ir 
štai dar nespėjus atsitokėti prie lentos jau stovi Karimas 
Akbaras ir aptarinėja tyrimo dėl Josefinos Davidson iš- 
prievartavimo bei Teresos Ekeved ir Sofijos Freden nužu- 
dymo padėtį. 

Šiąnakt grįžta Tuvė. 

„Noriu visą dėmesį skirti šiam įvykiui, tačiau tai pa- 
lauks“, - galvoja Malina. 

Rytinis susirinkimas, kaip įprasta, devintą valandą. 

Salėje sėdintys tyrėjai pavargę, veidus paženklinęs 

vasaros karštis ir nusikaltimų protrūkis. Jų darbas — 
suremti pirštines su žmonių darbeliais. Jei ne suprasti, 
tai bent jau pakankamai išaiškinti jų esmę ir priežastis 
visuomenei bei sau patiems. 

- Žiniasklaida kraustosi iš proto, - sako Karimas. - 
Reikalauja tyrimo medžiagos, tačiau mes nepasiduosi- 
me spaudimui. Taigi, nuo ko pradėsime? Kaip sekėsi 
narplioti tyrimo gijas? 

— Vakar apklausėme Behzadą Karami ir jo tėvus, - 
prabyla Valdemaras Ekenbergas. - Skambinęs anonimas 
kalbėjo tiesą. Jie melavo apie šeimos šventę. Behzadas 
tvirtina saugojęs savo gervuogių krūmus prie Stongono 
esančiame sklype. Manau, kad tai tiesa, nors galinčių 
užtikrintai patvirtinti liudininkų nėra. Vis dėlto tomis 
naktimis matė jo namelio viduje degančią šviesą. 

— Kokia tavo nuomonė, Sundstenai? 

Ištaręs tuos keturis žodžius Svenas pūkščia kaip gar- 
vežys, o veidas įgauna ryškiai raudoną spalvą. 

— Ko gero, taip ir yra. 

— Ko gero? 

— Negalime būti visiškai tikri, tačiau labai tikėtina, 
kad tai tiesa. Dabar laukiame atsakymo, kas skambino 
ir pranešė, kad Behzadas yra įsipainiojęs. Reikėtų tą as- 
menį apklausti. 

— Kaip jį surasite? 

— Bus sunku, tačiau „Ielia“ bando nustatyti, iš kurios 
vietos skambinta. Tai buvo padaryta jų tinklu, todėl pa- 
gal vietą galbūt pavyks išsiaiškinti, kas iš mums žino- 
mos Behzado Karami aplinkos galėjo tai padaryti. Čia, 
Linšiopinge, jų veidai jums tikriausiai pažįstami. 

- Gerai. O kaip žinomų seksualinių nusikaltėlių są- 
rašas? 

— Vakar radome dar tris. Visiškai švarūs. 

- Ir nieko naujo apie tai, kas skambino ir pranešė apie 
Josefiną Davidson? 

— Nieko, - atsako Malina. - Atrodo, kad tai buvo prieš 

tūkstantį metų. 

— Greičiausiai paprasčiausias praeivis, nenorėjęs tu- 
rėti reikalų su mumis, - ištaria Svenas prieš tęsdamas to- 
liau. - Gerai. Aš galiu pranešti, kad Sofijos Freden tėvų 
ir jai artimų žmonių apklausa Miolbyje nedavė visiškai 
nieko. Iš visko sprendžiant, Sofija Freden buvo labai 
darbšti mergina ir gera, į jokias kvailystes nesivelianti 
moksleivė. Techninės ekspertizės nusikaltimo vietoje 
rezultatai taip pat nuliniai, bet taip buvo ir kitais atvejais, 
ar ne? Tai darantis žmogus yra pedantiškai švarus ir 
kruopštus. Ant Sofijos Freden kūno taip pat rasta „Klo- 
rin“ pėdsakų. Vaginoje tokios pačios dažų dalelės kaip 
ir kitų aukų atveju. Mirties priežastis - smaugimas. 
Technikos skyrius tikrina jos kompiuterį, taip pat lau- 
kiame mobiliojo telefono išklotinės. 

Svenas leidžia suvirškinti jo žodžius. 

Šiame tyrime jie nieko negauna lengvai ar už dyką. 

- Ir toliau nieko iš „Facebook“ ir „Yahoo“. Jiems la- 
biausiai rūpi vartotojų privatumas. 

— Gal galime kaip nors paspausti? Teisiniais sver- 
tais? - klausia Zekė. 

- Žinoma, galime pareikalauti, tačiau jie turi teisę to- 
kius veiksmus apskųsti. Be to, sunku išsiaiškinti, kur ta 
informacija saugoma ir kokia instancija yra atsakinga už, 
pavyzdžiui, Kaimanų salose esantį serverį. 

Svenas keičia temą. 

- O dėl vibratoriaus, technikos skyrius jau atmetė tris 
šimtus penkiasdešimt variantų. Jei tai apskritai vibrato- 
rius. 

— O drėkstinės Sofijos Freden žaizdos? - klausia Ze- 
kė. - Ar Karin gali tiksliai nurodyti jų kilmę? 

- Gyvūno nagai, tačiau neįmanoma pasakyti, kokio 
tiksliai. 

- Luisa Svenson sodyboje augina triušius, - įsiterpia 
Malina. - Triušiai turi nagus. 

- Daugybė žmonių šiame mieste augina triušius ir 

kitus naguotus gyvūnus, - atsako Svenas. - Be to, kiek- 
viename turguje galima nusipirkti žvėrių nagų vėrinį. 

Malina linkteli. 

- Žinau. Mažai tikėtina. 

— Dar kas nors? 

Svenas atsisuka į Maliną su Zeke. 

— Apklausėme Slavenką Višnič, - prabyla Malina. - 
Tarp jos ir dviejų mergaičių yra sąsajų. Ji neturi alibi, bet 
mes neturime nieko konkretaus. 

Malina papasakoja apie sąsajas: Teresa buvo rasta prie 
vieno kiosko, o Josefina dirbo kitame. Tyrimui tai galėtų 
šį tą reikšti, bet lygiai taip pat galėtų būti sutapimas, 
nors ir keistas. 

— Man tai neduoda ramybės, - sako Malina. 

— Sinchroniškumas, - ištaria Peras Sundstenas, - yra 
paklaidinęs daugybę policininkų. Egzistuojančios, tačiau 
vėliau kaip visiškai nereikšmingos pasirodančios sąsajos. 
Ko imsitės toliau? 

— Turėsime omenyje, o toliau dirbsime be jokių iš- 
ankstinių nuostatų. 

— Hardcore policework, - ištaria Zekė. - Tokia mūsų 
dabartis. 

— Norėčiau vėl pasikalbėti su Teresos Ekeved drauge 
Natali Falk, - sako Malina. - Man rodos, ji nepasakoja 
visko, ką turėtume žinoti. Gal prabils dabar, situacijai 
pablogėjus. Iš menamo jos vaikino Peterio Šioldo, ma- 
nyčiau, daugiau nieko nepešime. 

- Apklauskite ją, - pritaria Karimas. - Esant tokiai 
situacijai nėra ko prarasti. 

- Dar ką tik gavome archyve saugotą informaciją apie 
Luisą Svenson, - ištaria Zekė, o Malina piktai įsistebei- 
lija į jį. Kodėl nepasakė jai? 

— Nurimk, Malina, - sako Zekė. - Nėra ko putoti. 

Kiti prapliumpa juoktis. Juokas, regis, išsklaido salė- 
je tvyrančią įtampą ir sumažina nevilties pojūtį. Atro- 
do, kad visi pakyla vienu tyrimo pragaro ratu aukščiau. 

— Gavau išrašą likus penkioms minutėms iki susi- 
rinkimo. Kitu atveju būčiau būtinai pirma parodęs tau. 

Zekė pyksta, kai Malina ko nors imasi viena, o kai jis 
kelis sykius atsakė tuo pačiu, ji irgi neregėtai užsirūstino, 
plūdosi ir buvo įsižeidusi kaip nuskriaustas vaikas. 

— Niekada nedrįsčiau pasielgti kitaip. 

Visi vėl kvatojasi. „Iš manęs“, - pagalvoja Malina. 
Vis dėlto juokas šiltas ir malonus. Malina pagalvoja, kad 
jiems ir jai to dabar reikia. Trumpam pabėgti nuo bega- 
linės rimties. 

— Užsičiaupk, Zeke! 

Dabar juokiasi jau ir Svenas Šiomanas. Zekė atsi- 
krenkščia ir į salę grįžta rimtis. 

— Mama apkaltino patėvį seksualiniu jos išnaudoji- 
mu, tačiau byla subliūško. Jei data atitinka, tuo metu jai 
buvo dvylika. 

- Nenuostabu, - sako Malina. - Amžinai susiduria- 
me su tuo mėšlu. 

Tada prisimena Vivekos Kraford žodžius: „Užpuoli- 
kas galbūt pats yra patyręs seksualinę prievartą.“ Ar taip 
nėra visada? Vienaip ar kitaip. Prievarta veda prie prie- 
vartos. Šis pėdsakas paženklinęs visą žmonijos egzis- 
tavimo istoriją. 

— Tebūnie, bet vien dėl to negalime jos vėl apklausti, - 
ištaria Svenas. - Ir taip jau gerokai patampėme, o bjaurių 
aplinkybių ir šeimos istorijų yra beveik tiek pat, kiek 
žmonių. 

Karimas atrodo susikaupęs, Malina mato, kad jo 
galvoje sukasi daugybė minčių. Be jokios abejonės, dabar 
galvoja apie tėtį, kuris buvo taip nusivylęs nesugebėjimu 
įsilieti į Švedijos visuomenę, kad pakėlė prieš save ranką. 
„Tavo tėvas mirė tokios būsenos, kokios tu, Karimai, 
niekada sau neleistum“, - pagalvoja Malina ir prisimena 
mamos klišę, kurią ji kartoja kiekvieną kartą patyrusi 
nesėkmę ar kuo nors nusivylusi. „Svarbu ne tai, kas atsi- 
tinka, o tai, kaip tai priimi.“ 

Tada į galvą ateina filosofo Čorano žodžiai: „Žmogų 
atpažinsi pagal nenorą pripažinti nusivylimą.“ 

„Ar tuesi labiausiai pasaulyje nusivylęs žmogus, ma- 
ma?“ 

Tenerifė. 

Bet dabar tai nesvarbu. 

- Hipnozė, - ištaria Malina. - Norėčiau apklausti Jo- 
sefiną Davidson per hipnozės seansą. 

Dabar Zekės eilė nutaisyti piktą veidą, tarsi klaustų: 
„Kas čia dabar? Žinojau, kad apie tai galvojai, bet pirma 
galėjai pasitarti su manimi.“ 

- Visi žinome, kad užhipnotizuotas žmogus gali pri- 
siminti tai, ko šiaip neatsimena. Mano bičiulė psicho- 
analitikė Viveka Kraford pasisiūlė visiškai nemokamai 
surengti Josefinos apklausą per hipnozės seansą. 

Valdemaras Ekenbergas juokiasi. 

- Uuuuuuuu, - suūkia prieš tęsdamas: - Visai gera 
mintis. 

- Žiniasklaida neturi apie tai sužinoti, nes atrodytume 
apimti desperacijos, - pareiškia Karimas, - o to mums 
nereikia. 

- Galima padaryti diskretiškai, - atsako Malina. - To 
reikalauja Vivekos profesinė etika. 

Zekė suvaldo staiga užklupusį pyktį. 

— Ar tėvai sutinka? 

- Sužinosime tik paklausę. 

- O pati Josefina? 

- Tas pats. 

- Jei pavyktų ir apklausa būtų sėkminga, mums tai 
padėtų pasistūmėti į priekį, - sako Svenas. 

- Tikėtinas net proveržis, - antrina Karimas. 

- Tai ko tada laukiame? - ištaria Valdemaras. - Vežk 
mergiotę pas būrėją. 

Malina nežino, ką atsakyti. Nėra tikra, ar kietuolis 
iš Miolbio tikrai taip mano, ar tik juokauja. Dėl visa ko 
atsako pokštu: 

— Abrakadabra, - ištaria kildama nuo kėdės Malina. - 
Tuoj imsiu smaigstyti adatomis vudu lėles, todėl geriau 
pasisaugok, Valdemarai. 


Po pasitarimo Valdemaras prieina prie jos stalo. 

„Ko jam reikia?“ - pagalvoja Malina. 

- Klausyk, Fors, - ištaria jis. - Atrodai tokia lai- 
minga... 

- Laiminga? 

- Taip. Žinai, kaip gerai pasidulkinusi. Kur šiame 
mieste ieškoti tokios laimės? 

Malina vėl nežino, ką atsakyti ar ko griebtis. Taip 
nustebusi nebuvo nuo tada, kai būdama trejų atsigėrė 
iš puodelio karšto vandens, nors manė ten esant šaltas 
sultis. 

Gal užvožti į žabtus? 

Tada susitvardo. 

- Klausyk, mėšliau. Šiame mieste nerasi nė vienos 
prakeiktos moters, kuri norėtų prisiliesti prie tavęs net ir 
su pirštinėmis. Ar supranti? 

Ekenbergas jau eina atgal. 

„Aišku, pašaipiai išsiviepęs, - pagalvoja Malina. 

„Nesileisk provokuojama, dabar yra svarbesnių rū- 
pesčių.“ 

Bet jis teisus. 

Viduje vis dar jaučia Danielį. 

Stengiasi suvaldyti šypsotis norinčias lūpas. 

— Apie tai negali būti jokios kalbos. 

Josefinos Davidson tėtis Ulfas sėdi ant raudonos so- 
fos Lambuhove esančio kotedžo svetainėje ir neramiai 
krutina kojų pirštus ant raštuoto rausvo kilimo. Pradėjęs 
plikti, apskrito, saulėje įdegusio veido. Plati nosis lupasi. 

— Hipnozė, - tęsia. - Skaičiau apie žmones, kurie taip 
ir liko tos būsenos. O Josefinai reikia poilsio. 

Malina pagalvoja, kad šalia ant sofos sėdinti žmona 
Birgita abejoja. Akivaizdu, kad stebi situaciją ir nenorė- 
dama supykdyti stengiasi palaikyti vyrą. Dabar jų vaid- 
menys aiškesni nei tą kartą ligoninėje. Jie atsisakė pasiū- 
lymo skirti Josefinai apsaugą, motyvuodami, kad dabar 
jai labiau už viską reikia tylos ir ramybės. Birgita David- 
son yra smulkaus sudėjimo moteris, vilkinti suknelę su 
mėlynomis gėlėmis. „Tokia smulki, kad beveik išnyksta 
tavo chaki spalvos kompanijoje, Ulfai, ar ne taip?“ 

Prabyla šalia Malinos ant kėdės sėdintis Zekė: 

- Psichoanalitikė Kraford, kuri surengtų hipnozės 
seansą, yra labai patyrusi specialistė. 

-— Bet ar mes norime, kad Josefina prisimintų? 

Ulfo Davidsono intonacija švelnesnė. 

Malina dvejoja. „Ne, - ištaria mintyse, - jūsų dukrai 
gal tikrai būtų geriau neprisiminti, ji puikiai išsiverstų ir 
be to įvykio detalių.“ Tada sako: 

- Tai nepaprastai svarbu tyrimui. Nužudytos dvi 
mergaitės, o liudininkų nėra. Mums reikia visos įmano- 
mos pagalbos. 

- Esate tikri, kad tai to paties užpuoliko darbas? 

- Visiškai. 

— Man tai nepatinka, - ištaria Ulfas Davidsonas. - 
Pernelyg nesaugu. 

— Tu teisus, brangusis, - pritaria Birgita Davidson. - 
Kas žino, kaip ji jausis prisiminusi? 

— Mes nežinome, kada žudikas kirs vėl, - ištaria Ze- 
kė, - tačiau anksčiau ar vėliau tai įvyks. Todėl ši apklau- 
sa, hipnozės seansas yra be galo... 

Zekę nutraukia plonas, tačiau aiškus balsas iš antro 
aukšto: 

— O manęs niekas nepaklaus? Ko noriu aš? 

Ulfo Davidsono veidą perkreipia susierzinimas. 

— Mes esame tavo tėvai ir mes sprendžiame, kas tau 
geriausia. 

— Vadinasi, nori būti užhipnotizuota? 

Josefina Davidson lėtai nusileidžia laiptais ir atsisėda į 
fotelį. Balti tvarsčiai ant žaizdų stipriai kontrastuoja su 
ryškiai raudona vasarine suknute. 

— Noriu. 

- Tu... 

- Tai nieko neduos. 

— Bet, tėti, aš... 

- Patylėk! 

Kambaryje įsigali tyla, girdisi tik vibruojantis pro at- 
virą langą išskristi bandančios kamanės sparnų dūzgi- 
mas. Jai nesiseka, vėl ir vėl atsitrenkia į stiklą ir kiek- 
vieną kartą pasigirsta tylus bumbtelėjimas. 

— Mes gaudome... 

- Žinau, ką jūs gaudote. Gal ten laisvėje šlaistosi pats 
velnias, bet jūs, trauk mane skradžiai, privalote pagauti 
tą šėtoną nepainiodami į tai mano dukters daugiau, nei 
būtina. 

— Koks tu veidmainis, tėti, - ištaria Josefina. - Kai 
pasakiau, kad galite gauti nedarbingumo lapelį ir būti 
su manimi, abudu iš karto tai padarėte ir stačia galva iš- 
lėkėte į golfo aikštyną. 

- Josefina! - sušunka mama. - Gana! 

- Aš primygtinai prašau, - ištaria Malina. 

- Aš taip pat, tėti. Ketinu tai padaryti, norite jūs to 
ar ne. 

Ulfas Davidsonas per kelis mirksnius pasensta pen- 

kiolika metų, tarsi metų metus būtų įrodinėjęs tūks- 
tančius savo principų ir tiesų, bet galiausiai vis tiek tu- 
rėjęs nusileisti. 

— Taip bus teisinga, tėti. Jei prisiminsiu ką nors, kas 
padės sučiupti žudiką, tu tapsi mėnesio didvyriu. 

— Tu nesupranti, ko prašai, - ištaria Ulfas Davidsonas 
dukrai. Jo akių žvilgsnis skaidrus, tačiau kupinas sielvar- 
to. - Nesupranti, ko prašai. Bet tebūnie. Jei nori būti už- 
hipnotizuota - prašom. 


Jie grįžta į stovėjimo aikštelę. 

Saulė ritinėjasi danguje kaip mėlyna dujinės liepsnos 
šerdis. Prieš tokią šviesą akiniai nuo saulės bejėgiai. 
Žemė, regis, prakaituoja, nors ir tokia sausa, kad Malinai 
atrodo, jog gali bet kada pati užsiplieksti. Nosį kutena 
silpnas degančio miško kvapas, žadindamas nerimą vi- 
same kūne. Viduje ką tik buvo reiškiamas dėkingumas. 

- Ačiū. Jūs elgiatės teisingai. 

Patikinimai: 

- Tai nepavojinga. Jai bus naudinga prisiminti. 

Praktinės detalės: 

- Paskambinsime,kai pasikalbėsiu su Kraford. Tikiuo- 
si, jau šiandien vakare. Vėliausiai rytoj. Informuosime, 
pasistenkite būti pasiekiami. 

Dabar ragelyje pasigirsta namuose Svartmoloje esan- 
čios Vivekos balsas. 

— Ką tik išlipau iš ežero. 

Danielio Hiogfelto kūnas. 

Stura Rengeno vanduo. 

Atsakymo reikia ieškoti praeityje. 

- Ji sutinka būti užhipnotizuota. Tėvai taip pat leido. 

— Kada? 

- Tau patogiu metu. 

- Kur? 

— Kaip tau geriau. 

— Gal šiandien, septintą vakaro, mano priimama- 
jame? 
— Puiku. Jei tik neatsiras ko nors neatidėliotino. 


Natali Falk stovi su aplūžusiu grėbliu rankoje. Išsi- 
klaipę virbai melsvėjančio dangaus fone atrodo kaip 
pabalusio nuo karščio ir mirštančio medžio vainikas. 

Jie stovi tarp kapų tolimesnėje kapinių dalyje. Toliau 
matosi parduotuvės „Valla Livs“ stogai ir girdisi Valos 
keliu per sustingusį orą besibraunančių automobilių 
burzgesys. 

- Takeliams naudoju vėduoklinį grėblį, - ištaria Na- 
tali. - Patogiau nei įprastu. 

— Gražiai atrodo, - pagiria Malina, parodydama į 
koplyčią, kurioje vyksta laidotuvių ceremonijos, vedantį 
takelį. - Esi stropi. 

— Taip, būti stropiai neįprasta. 

Seno ąžuolo šešėlyje pasislėpęs Zekė tylėdamas stovi 
šalia Malinos. Gėlės ant daugelio kapų pirma laiko suvy- 
tusios ir susisukusios nuo karščio. 

— Matau, žiūrite į gėles. Nespėjame laistyti. Ne tokia- 
me karštyje. 

Malina linkteli. 

— Karšta, - sutinka. 

Tada klausia: 

- Tu juk ne viską mums papasakojai, ar ne? 

- Iš kur žinote? 

- Tiesiog nuojauta kužda. Dvi tavo bendraamžės 
mergaitės negyvos. Nužudytos. Metas papasakoti. 

— Neturiu ką pasakyti. 

— Turi, - nesutinka Malina. - Abi tai žinome. 

Natali Falk lengvai papurto galvą: 

- Ne. 

- Tada taip, - įsiterpia Zekė. - Ką veikei naktį iš 
pirmadienio į antradienį? 

— Buvau namuose. Mama su tėčiu gali patvirtinti. 

— Dvi mergaitės, - ištaria Malina. - Neliūdna, kad 
Teresa negyva? 

Natali Falk gūžteli pečiais, bet Malina mato, kad aky- 
se lėtai kaupiasi ašaros. Tada susitvardo. 

— Gerai, - ištaria. 

— Kas gerai? - nerimsta Zekė. Malina mato, kad jis 
stengiasi kalbėti piktai ir pakeltu tonu. 

— Nurimk, Zeke. Leisk jai papasakoti. 

Natali Falk žengia kelis žingsnius į šešėlį, tada atsisė- 
da ant žolytės priešais ąžuolą. 

- Skaičiau laikraštyje, - pradeda kalbėti, - kad darėte 
kratą Lolo Svenson namuose. Bet straipsnyje buvo ne 
viskas. Tai žinokite, kad buvau su ja, taip, buvau, lygiai 
kaip ir Teresa. Įtariu, tą norite sužinoti, jei dar nežino- 
jote. 

Malina su Zeke spokso vienas į kitą. 

Tai štai ką galbūt veikė Teresa, kai sakydavo, kad eina 
susitikti su Peteriu Šioldu? O iš tiesų slapta... 

Luisa Svenson-Lolo. 

„Dabar tu vėl atsidūrei tyrimo akiratyje. 

Tai tu ir esi Lovelygirl?“ 

- Ar Luisa Svenson ir Lovelygirl Teresos „Facebook“ 
paskyroje yra vienas ir tas pats asmuo? 

- To aš nežinau. 

Lolo. 

Tyrimo labirintus gaubianti karšta migla įgauna for- 
mą, išsisklaido ir vėl užslenka, įgaudama naują formą. 

Šešėlis. 

— Kad tave kur, - burbteli Zekė. 

- Ir tu nepagalvojai, kad mums reikėtų tai žinoti? 

— Pagalvojau. 

- Ir vis tiek... - Malina praryja žodžius, keikiasi vi- 
duje. Tyla, su kuria jie turi kovoti. Paslapties lyg didžiu- 
lės vertybės apgaubti gyvenimai, tarytum tyla būtų su- 
mautas šventintas vandenėlis. 

— Užtat dabar žinote, - ištaria nusišypsodama Natali 

Falk. - Paprasčiausiai maniau, kad tai ne jūsų reikalas. 
Tai privatu. 

— Ką reiškia „buvau su ja'? 

- Turėjome seksualinių santykių sodyboje. Ji sumo- 
kėdavo. O jei jums rūpi Peteris Šioldas, tai jis turi vai- 
kiną Sioderšiopinge. Jie drauge nuo tada, kai pasakė 
susitikinėjantis su Teresa. O iš tiesų kartu būdavome 
mudvi su Teresa. 

- Judvi su Teresa buvote pora? 

— Ne, ji ne mano skonio. 

„Ne tavo skonio“, - pagalvoja Malina. 

— Na, retsykiais pasimylėdavome, - patikslina Natali 
Falk, - bet tik šiaip. 

Zekės žodžiai Svenui Šiomanui: 

- Siųsk patrulių automobilį į Lolo Svenson sodybą už 
Rimforsos ir vežkite ją tiesiai į apklausą. Ji turėjo sek- 
sualinių santykių su Teresa Ekeved. 

Pauzė. 

Pravėrus aikštelėje prie kapinių stovinčios mašinos 
dureles iš automobilio vidaus tvoskia drėgnas karštis. 

- Žinau, Svenai. Galime bet kada ją sulaikyti už drau- 
džiamus seksualinius santykius. 


Nebūkite jai blogi. 

Įžvelkite joje žmogų, kuriuo ji iš tiesų yra. 

Lolo niekuo nekalta. O gal kaip tik priešingai? Kuo 
nors nusidėjusi? 

Pamenu mano odą liečiančias jos rankas. Kaip paskiau 
įbruko man pinigus. Didelės ir šlapios jos lyties skonį. Ir 
žodžius, šnabždesį: „Teresa, Teresa, Teresa!“ Garsas vir- 
to gėlėtos patalynės medvilne, mišku už lango, vilties 
kupinomis žvaigždėmis dekoruotu plačiu juodo dangaus 
skliautu. 

Ji suglebo po mano liežuviu. Aš neprieštaravau, nes 
troškau sužinoti daugybę dalykų apie kūną, kurio daugiau 
neturiu. 

Angelai. 

Kaip aš, kaip Sofija. 

Ar mes esame amžinoji nekaltybė? 

Ar ji yra Lovelygirl, Malina? 

Gal Slavenka yra Lovelygirl? 

Turėsi tai išsiaiškinti pati. 

Išklausyk Lolo, pabandyk suprasti, kodėl ji daro tai, ką 
daro, ir yra tokia, kokia yra. 

Jaučiu tavo užsidegimą, Malina. 

Kaip bandai užčiuopti tiesą. 

Manau, tau tai padės. 

Viltis yra mūsų abiejų variklis, ar ne? 

Valdemaras Ekenbergas sėdi prie savo laikino darbo 
stalo tyrimo grupės biure. Ilgos kojos su žalios spalvos 
lininėmis kelnėmis sukeltos ant stalo, pats šratinuku 
barškina biuro kėdės rankeną. Priešais įsikūręs Peras 
Sundstenas padrikai naršo įvairiuose naujienų portaluo- 
se, skaitinėdamas naujausius pranešimus apie jų tiriamą 
žmogžudystę. 

„Expressen': Miestas sukaustytas siaubo. 

„Aftonbladet“: Žudikas. Jis toks. 

„Dagens Nyheter“: Žudikas maniakas Švedijoje? 

„Corren': Linšiopingo žudikas - vyras ar moteris? 

Peržvelgia tekstus. Nieko naujo, ko patys nežinotų. 
Interviu iš miesto gyventojų ir „Tinnis“ besimaudančių 
jaunų merginų: 

Bijome. Vakarais niekur nevaikštome. 

Mieste tvyro slogi nuotaika. 

Turiu keturiolikmetę dukrą. Man neramu, kai ji kur 
nors eina. 

Įsijungia Pero nešiojamojo kompiuterio ekrano už- 

sklanda. Paplūdimio Tailande nuotraukos. 

„Dieve, ko tik nepadaryčiau, kad tik galėčiau ten at- 
sidurti.“ Tuo pat metu pamato prie jų stalo artėjantį Sve- 
ną Šiomaną. Iš tolo atrodo, kad pūškuoja kaip garlaivis. 
„Ar ir aš toks būsiu? - pagalvoja Peras. - Toks pavargęs 
ir lėtas.“ Užtat Sveno žvilgsnis judrumu nenusileidžia 
kūno lėtumui. Peras mato, kad Svenas turi jiems kažką 
svarbaus. 


„Dune saviškiai, - galvoja Svenas, eidamas prie Pero ir 
Valdemaro rašomojo stalo. - Pašaliečiai, nors ir kolegos.“ 
Pasak gandų - perspektyvus jaunuolis ir brutalus, tačiau 
visada sausas iš balos išlipantis nenaudėlis Ekenbergas. 

Per ilgą policininko karjerą Svenas matė daug tokių 
kaip Ekenbergas. Visada stengėsi laikytis nuo jų atokiau, 
o būdamas vadovu - atsikratyti. 

Tikslas nepateisina priemonių. 

O gal pateisina? Bent jau tokiais atvejais? 

Mergaitės kūnas Geležinkelio parke. Svenas jį prisi- 
mena. Baltos, nieko nematančios akys. Kaip aklos stirnos. 
Kaip grožio ir blizgesio netekęs šlifuotas deimantas. 

Svenas sustoja prie stalo. Į jį nukreiptos keturios įdė- 
mios akys. Dvi - Pero - vis dėlto atrodo esančios kažkur 
kitur, tačiau Valdemaro žvilgsnis pilnas susitelkimo į 
užduotį. 

- Skambino iš „Telia“. Pavyko nustatyti to skambučio 
vietą — Marijos kelio gatvė Vimanshelyje. Toje gatvėje 
gyvena toks Sulimanas Hadžifas, šią žiemą figūravęs kar- 
tu su Karami grupinio išprievartavimo byloje. Tiesa, ne 
kaip įtariamasis. Greičiausiai bus susikivirčiję ir dabar 
Sulimanas nori apkartinti Karami gyvenimą. 

Abu kviestiniai tyrėjai pakyla. 

- Jau važiuojame, - ištaria Valdemaras, o Svenas ma- 
to, kaip pajuoduoja jo akys ir nuo laukimo išsiplečia vyz- 
džiai. Svenas nenori galvoti, kokio laukimo. 

- Elkitės ramiai ir būkite atsargūs. 

Peras linkteli. 
- Kas žino, - ištaria jis. - Galbūt esame labai arti. 


Po dešimties minučių jie palieka automobilį Marijos 
kelio gatvėje priešais baltai nutinkuotą dviejų aukštų 
daugiabutį, apsuptą sodo su didžiulėmis obelimis. 

Išlipančius iš mašinos pasitinka karštis ir šviesa. 

- Akinius nuo saulės užsidėt! - šypteli Valdemaras. 

Viduje visu pajėgumu veikė oro kondicionierius. 
Išlipus temperatūrų skirtumas siekia apie dvidešimt 
laipsnių ir šviesos padedamas karštis suleidžia į juos 
nagus. 

Artėja prie namo beveik visiškai piktžolėmis apaugu- 
siu žvyruotu takeliu. 

— Kaip manai, bus namuose? 

- Tikėtina, - atsako Valdemaras. - Tokie pusgalviai 
dienomis paprastai miega, o naktimis išdarinėja nesą- 
mones. 

- Klausyk, gal labai nesiautėkime? 

Valdemaras neatsako, vietoj to surenka telefonspynė- 
je ne Hadžifo buto numerį. 

Niekas neatsako. 

Keturi butai. 

— Gal žinai šios vietos pašto kodą? 

- Sorry, nė nenumanau. Galime paskambinti. 

Antras butas, jokio atsakymo. Iš nugaros Peras ma- 
to, kaip po švarku įsitempia Valdemaro raumenys. Tada 
įsiręžia ir iš visų jėgų spusteli staktą. Durys neatlaiko 
ir Valdemaras įvirsta į laiptinę, tačiau išsilaiko nenu- 
griuvęs. 

— Dabar jis žino, kad ateiname. 

- Ar mėgsti blogus šeimininkus? Tas duris reikėjo 
pakeisti prieš šimtą metų. Dabar greičiau. 

Jie užlekia į antrą aukštą. Niekas nepraveria durų pa- 
žiūrėti, iš kur sklinda triukšmas. 

Tik tuštuma, tyla, pilkšvos grindys ir nutrintos šviesiai 

mėlynos sienos. Hadžifo buto durys nudažytos rožine 
spalva. 

Spaudžia skambutį. 

Iš vidaus sklinda garsai. 

Duryse nėra akutės. 

Prie durų artėjantys, paskiau nutylantys žingsniai. 

— Nešdinasi, - ištaria Valdemaras. - Bėga. 

Ir vėl užgriūna duris. Šios irgi išlekia per daug nesi- 
priešindamos. Ankštame ir suverstame prieškambaryje 
stovi jaunas vyras su puikiai treniruota viršutine kūno 
dalimi ir į uodegą surištais juodais plaukais. Nustebęs 
žiūri į juos tamsiomis akimis ir tuo pat metu maunasi 
baltus sportinius apatinius. Matosi pusiau stačias nuo- 
gas organas su žiedu po galvute. 

— Klausyk, juočki, mums reikia su tavim pasikalbėti. 
Jokio pagrindo erekcijai, - pareiškia Valdemaras, o apa- 
tinius užsitraukęs Sulimanas Hadžifas puola į vieninte- 
lį buto kambarį prie atvirų balkono durų į galinę dau- 
giabučio pusę. 

- Laikyk jį! - subliauna Valdemaras ir Peras metasi 
paskui. Spėja sučiupti koją jau lipančiam per balkoną ir 
bėglys pakimba žemyn galva. Pilki ištisiniai turėklai ne- 
atlaiko ir kūnas trūkteli į priekį bei žemyn. Kabodamas 
virš keturiais metrais žemiau esančios geltonos sodo 
žolės rėkia ir mala rankomis orą. 

— Nenukrisi! - mauroja pargriuvęs Peras, stengdama- 
sis išlaikyti Sulimaną Hadžifą balkone. Iš visų jėgų ban- 
do užtempti į viršų. Nukritęs gali nusisukti sprandą ir 
kokia tada iš jo nauda? 

Valdemaras įsikimba į vieną Sulimano Hadžifo pėdą. 

Kartu trūkteli ir štai jis jau viršuje, guli ant pilvo ir 
visai nesipriešina, kai Valdemaras surakina rankas ir par- 
tempia ant baltai lakuotų medinių kambario grindų. 

— Kam, po velnių, viso to reikėjo? 

Peras žiopčioja, gaudo kvapą ir tapšnoja Sulimaną 
Hadžifą per nugarą. 

274 


— Mes juk tenorime su tavimi pasikalbėti. 

— Ne tik, - įsiterpia Valdemaras. 

Jis spėjo plačiai atlapoti sieninės spintos duris. Peras 
atsisuka ir pamato krūvas žurnalų. Vidinės spintos 
sienos išklijuotos pornografinėmis nuotraukomis. Ir ne 
šiaip švelnia erotika - pririštos prie kankinimo suolų, 
plakamos moterys. 

Tvarkingai sudėlioti sekso žaisliukai. 

Kaukės. 

Rimbai su žvaigždute. 

Skaistybės diržas. 

Ir išdidžiai vienišas apatinėje lentynoje - mėlynas 
vibratorius. Dažai apsilupę nuo keistai permatomo pa- 
viršiaus. 

Pirmas apklausų kambarys. 

Tamsiai pilkos lubos, regis, tuojau užgrius dar tam- 
sesnes sienas ir ant juodo stalo pastatytą įrašantį grotu- 
vą. Zekė su Malina sėdi vienoje stalo pusėje, Lolo Sven- 
son kitoje. Apsivilkusi baltais marškinėliais su užrašu 
„Bitch Power“. Veidas ir žvilgsnis kupini užsispyrimo. 
Net nepareikalavo advokato. 

Malina mąsto, bando pajusti, kaip atrakinti šią spyną 
ir iš kurios pusės pradėti. Pagalvoja, kad tai turbūt ne- 
įmanoma. Tada ištaria: 

— Vadinasi, mėgstate jaunas merginas? 

Lolo Svenson žiūri Malinai tiesiai į akis. „Dabar 
žvilgsnis kupinas neapykantos, tačiau ne man, kažkam 
kitam, - mąsto Malina. - Jei rasime šios neapykantos 
šaltinį, galime rasti ir žudiką. Tos neapykantos šaltinis 
gali būti ir blogio bei smurto šaltinis.“ 

- Jaunos merginos. Kodėl jos? 


Zekė pasikrapšto plikai skustą galvą, tada klausia: 

— Norite jomis pasirūpinti? 

- Tada persistengėte su Teresa ir Sofija, o Josefinai pa- 
vyko pabėgti, ar ne? 

Lolo Svenson susikaupusi, lūpos kietai sučiauptos, 
tarsi suklijuotos amžinais klijais. 

- Norėjote būti joms gera? Gal turite specialų butą, į 
kurį jas vežatės? Ar namą kur nors netoli sodybos? Na- 
tali Falk lankėsi sodyboje. Ar Teresa taip pat? 

Lolo Svenson sugniaužia kumščius. 

Ant kaktos ir viršutinės lūpos blizga prakaito lašai. 

Kaip įmanoma šitaip įniršti? 

Malina paklausia: 

- Kodėl taip pykstate, Luisa? Kas jums nutiko? 

- Ne jūsų reikalas, inspektore. 

- O jūsų mamos pareiškimas mūsų archyvuose? Gal 
tai susiję? Nenorite papasakoti? 

— Ne, tai buvo mamos pramanas. 

Šnypščiantis balsas, grotuvo sugeriamos šiurkščios 
garso bangos. Šaltos, baltos spalvos gijos apsivijusios Ma- 
linos širdį. 

- O triušiai sodyboje? - įsiterpia Zekė. - Raunate jų 
nagus? 

- Iškrypėliškas klausimas. Auginu triušius todėl, kad 
man jie patinka. 

- Susirašinėjote su Teresa elektroniniu paštu dėl su- 
sitikimų laiko? - klausia Malina. - Siuntėte laiškus į jos 
„Yahoo“ pašto dėžutę? 

- Ne. 

— Rašėte žinutes į jos „Facebook“ paskyrą? 

— Nieko nežinau apie jokias sumautas veidų knygas. 

Lolo Svenson balsas kupinas įtūžio. 

- Arjūs esate Lovelygirl? 

- Į šį klausimą kartą jau atsakiau. 

- Nusiraminkite, - ištaria Zekė. - Kiek kartų turėjo- 
te seksualinių santykių su Teresa? 

— Esu kuo nors įtariama? 

— Turime įrodymų dėl draudžiamų seksualinių san- 
tykių. Natali Falk teigia sanguliavusi su jumis dar ne- 
sulaukusi penkiolikos. Be to, žinote, kad mes esame in- 
formuoti ir apie jūsų seksualinius santykius su Teresa 
Ekeved. 


— Ir? 

- Kas „ir? 

- Tos kitos. Ar radote kokių nors sąsajų tarp manęs ir 
kitų merginų? 

- Jūs papasakokite, - sako Malina. - Mes klausome. 

- Kaip susitikote Sofiją? 


- Niekada nebuvau susitikusi su Sofija Freden. Nie- 
kada. 

— O Teresa? Ar naudojote vibratorių? Mėlynos spalvos. 

Malina su Zeke žino apie radinį Sulimano Hadžifo bu- 
te. Sundstenas su Ekenbergu tardo jį antrame apklausų 
kambaryje. Prispaus niekšelį. 

Kas žino, galbūt viskas išaiškės jau dabar? Karin ir 
technikos skyrius turėtų džiūgauti dėl vibratoriaus. Da- 
bar jiems nebereikės plūktis ieškant tarp šimtų įmano- 
mų variantų. Jei tai apskritai būtų pavykę. Galbūt tiesa 
paaiškės kitoje juodos, depresiją varančios sienos pusėje. 


Sulimano Hadžifo akys pilnos baimės. 

„Bijai, šūdeli'“, - pagalvoja Valdemaras Ekenbergas. 

„Ir turėtum. 

Nes aš tau ne gero linkiu.“ 

Antras apklausų kambarys identiškas pirmajam, tik 
kitoje pusėje. Juos skiria koridorius, kuriame galima 
judėti tarp abiejų patalpų ir stebėti prisipažinimų erdves 
per stiklinę sieną, kuri iš vidaus yra veidrodinė. 

- Tu išprievartavai ir nužudei Teresą Ekeved ir Sofiją 
Freden. Josefinai Davidson pavyko pabėgti. Žinome, kad 
tai tavo darbas. Turime vibratorių, būtent tą, kuris grei- 
čiausiai ir buvo naudotas nusikaltimų metu. 

Pero Sundsteno balsas draugiškas ir dalykiškas. 

- Prisipažinęs pasijusi geriau. Tau palengvės. 

- Ir dar ta nesveika pornografija... Tau reikia pagal- 
bos, Sulimanai. 

- Aš su tuo šūdu neturiu nieko bendro. Noriu advo- 
kato. 

- Palauks, - atsako Valdemaras. - Turime teisę pirmą 
apklausą vykdyti be advokato. 

— Ką veikei naktį iš trečiadienio į ketvirtadienį? 

- Jau sakiau - jus dominančiu laiku ramiai sėdėjau 
namuose. Per karšta kur nors eiti. 

— Bet juk niekas negali to patvirtinti, Sulimanai. 

Smėlio spalvos areštinės marškinėliai deginamai tri- 
na rankų raumenis. Per maži bent dviem dydžiais. 

- Ką pasakysi apie pornografiją? 

— Velnias, man patinka pornografija, kaip ir smaigs- 
tyti mergas vibratoriumi. Padidinu bent tris sykius, bet 
jos vis tiek nori dar daugiau. 

- Kur pirkai vibratorių? 

— Ne jūsų reikalas. 

— Apskundei Behzadą Karami. Kodėl? 

Dalykiškas ir Valdemaro balsas. 

— Tai jo darbas. 

— Greičiausiai ne. Ir iš kur tau žinoti? Už melagingus 
parodymus gali gauti dvejus metus kalėjimo. 

- Jis dingsta naktimis, todėl turėtų būti jo darbas. 
Bent jau galėtų. 

- Dėl ko susipykote? 

— Ne tavo reikalas, sušiktas fare. 

Valdemaras atsistoja, pradeda eiti aplink stalą, tada 
suvaidina, kad suklumpa, ir griūdamas nusitempia Su- 
limaną Hadžifą, o šis nosimi trenkiasi į juodą stalviršį. 
Pasigirsta garsus trakštelėjimas. 

- Perkūnas, kaip slidu. 

Sulimanas Hadžifas rėkia iš skausmo, iš nosies liejasi 
kraujas ir Peras neabejoja, kad į vidų tuojau įpuls ir visa 

tai sustabdys Karimas Akbaras arba Svenas Šiomanas. 
Tačiau niekas nepasirodo, tik Sulimanas toliau sėdi 
prieš juos, o iš nosies lašantis kraujas merkia areštinės 
marškinėlius. 

— Netrukus iš technikos skyriaus gausime atsakymą 
dėlvibratoriaus, - ištaria į savo vietą grįžęs Valdemaras. - 
Tada žinosime ir taip, todėl tau geriau prisipažinti da- 
bar. 

— Aš neturiu ko prisipažinti. 

Valdemaras vėl pakyla. 

Sulimanas Hadžifas lošteli atgal ir bandydamas ap- 
siginti pakelia rankas. 


Tamsioje patalpoje tarp apklausų kambarių vėsu ir 
drėgna. Į lubas įleistos halogeninės lemputės skleidžia 
malonią šviesą. Karimas su Svenu stebi vienu metu vyks- 
tančias Sulimano Hadžifo ir Lolo Svenson apklausas. 
Leidžia Ekenbergui šėlioti, kol per daug neįsismagina. 

— Ką manai? 

Karimo veidas atviras ir smalsus. Su kiekvienu ty- 
rimu jo požiūris į tyrėjų darbą darosi vis nuosaikesnis ir 
tolerantiškesnis. Pradėjęs pasitikėti Malina, Zeke, Biorje 
Sverdu ir Juhanu Jakobsonu atsipalaidavo. Jo vadovavi- 
mo stilius tapo švelnesnis nei ką tik atvykus, kai vaidino 
viską žinantį kietuolį. 

Gal įžvelgė, kad tyrėjo darbas primena tam tikrą žai- 
dimą, kur norėdamas pasiekti rezultatą tiesiog privalai 
būti smalsus ir atviras? Gal suprato, kad jiems patikėtas 
užduotis įvykdys tik iš tiesų dirbdami kartu? Arba su- 
vokė, kad jie yra vieniši kovos su blogiu frontuose ir no- 
rėdami išlikti privalo rūpintis vienas kitu? 

- Nežinau, ką galvoti, - atsako Svenas. - Technikos 
skyrius dabar tiria vibratorių ir apieško jo butą. Ten 
pluša Karin Juhanison, ji paprastai dirba greitai. Dar 
tikriname jo kompiuterį. Tai gali užtrukti ilgiau. 

— O Luisa Svenson? 


- Jai yra tekę patirti daugybę kančių. Esu matęs anks- 
čiau, kur tokia patirtis gali nuvesti. 

- Bet ar manai, kad tai jos darbas? 

Svenas neatsako. Ištaria: 

— Galbūt reikėtų pasikalbėti su jos mama. Pasido- 
mėti praeitimi. 

Pirmame apklausų kambaryje Lolo Svenson staiga 
spjauna Malinai į veidą, tačiau ši lieka rami ir tiesiog nu- 
sišluosto seiles. 


Turėjo toliau plėtoti klausimų liniją. 

Stiprus balsas šiame tyrime. 

Nusivaliusi nuo akių gleivėtą skystį Malina ištaria: 

— Vadinasi, klausimai apie tėtį yra jautri tema. At- 
leiskite, nežinojau. 

— Kuojis čia dėtas? 

Ankstesnis Malinos klausimas sukėlė įniršio prover- 
žį, dabar balsas vėl ramus. 

— Mano minėtas pareiškimas. Jūsų vaikystėje kažkas 
nutiko. Tėtis jus skriaudė? 

— Ar skriaudė? 

Zekė stengiasi nutaisyti supratingą ir užjaučiantį bal- 
są. Jam pavyksta. 

— Aš apie tai nekalbu. Visą gyvenimą stengiausi apie 
tai negalvoti. 

Dabar Lolo Svenson rami, tarsi radusi savo viduje nau- 
ją asmenybę. 

- Su kuo galėtume pasikalbėti? 

- Su mama. 

Vivekos Kraford žodžiai, balsas: 

Atsakymo reikia ieškoti praeityje. 

— Kur ją rasti? 

Vardas, pavardė. Adresas. 

— Jums būtina tai žinoti? 

- Turime ieškoti visur. 

- Pripažįstu, kad turėjau seksualinių santykių su to- 

mis mergaitėmis, tačiau buvau joms gera. Švelni. Drau- 
giška. Paskui daviau pinigų. Daugiau, nei jos tikėjosi. 


- Turbūt nemanai, kad tavimi patikėsime? Kiek mė- 
lynų vibratorių yra šiame mieste? 

Valdemaras vėl atsisėdo, prieš tai antrą kartą vožtelė- 
jęs Sulimano Hadžifo galvą į stalą. 

Grįždamas prie kėdės matė save veidrodyje. Su kiek- 
viena diena vis labiau blunkanti ir senstanti fizionomija. 
Veidas su kauke. Po ja buvusį turinį jau seniai sunaikino 
impulsyvumas ir pasidavimas esminiams instinktams. 

Smurtas. Seksualumas. Tas pats dalykas. Ar ne? 

Valdemaras žino: jį užvaldė smurtas. 

Taip pat žino, kad niekada nepajėgs to pakeisti. 

Terapijos jam nerūpi. 

— Aš visiškai niekuo dėtas. 

Sulimanas Hadžifas šniurkščioja, bando sustabdyti 
kraujavimą spausdamas prie nosies marškinėlių rankovę. 
Kūkčiodamas ištaria: 

- Aš esu nekaltas. 

Valdemaras palinksta virš įrašančio grotuvo: 

- Sulimano Hadžifo apklausa baigta šešioliktą va- 
landą septyniolika minučių. 


Malina viena tualete. 

Nusišlapino, bet toliau sėdi, jausdama limpantį nuo 
prakaito unitazo dangtį. 

Užsimerkusi galvoja. 

Sulimanas Hadžifas liks areštinėje, kol technikos sky- 
rius baigs ekspertizę ir palygins vibratorių su jų turimais 
įrodymais. Kas toliau? Dvidešimt metų kalėjime arba 
beprotnamyje? O gal namo, naršyti pornografinių tink- 
lalapių? 

Lolo Svenson išleido į namus. 

Ji prisipažino padariusi tai, ką jie prieš ją turėjo, o 
daugiau nebuvo jokių įrodymų. Pasibaigus abiem apklau- 

soms Svenas ištarė už sienos esančioje patalpoje: 

- Yra ribos, kiek galime spausti žmogų turėdami tiek 
mažai įrodymų. Tačiau akylai ją stebėsime. 

- Noriu pasikalbėti su jos mama, - ištarė Malina. 

Svenas dvejojo. 

- Trukdysime pagyvenusią moterį dėl to, kad jos duk- 
ra atsidūrė žmogžudystės tyrimo akiratyje? 

- Turime išsiaiškinti, kas nutiko. Tai gali ką nors duo- 
ti. Viveka Kraford sakė, kad... 

Svenas. 

Kaip susiraukšlėjo veidas, kai nusileido jos norams. 

- Gerai. Zeke ir Malina, apklauskite jos mamą. Pa- 
darykite tai dabar. Geležį reikia kalti, kol karšta. Pa- 
ieškokite praeities. 

Pats nepastebėjo, kokią keistą frazę ištarė. 

— O hipnozė? - paklausė Malina. - Tarėmės septintą. 

— Gal galime vėliau? 

— Bus per vėlu. 

- Tas tiesa. 

- Be to, po vidurnakčio važiuosiu į Nišiopingą pasi- 
tikti Tuvės su Jane. 

Sveno išraiška tą akimirką. Už tą žvilgsnį ji būtų su- 
tikusi atsisakyti metų algos. Atrodė taip ja patenkintas, 
regis, suprato jos nerimą ir tai, kad ilgesys pavirto nepa- 
aiškinamu sielvartu. 

Malina pakyla nuo unitazo. 

Nuleidžia sijoną. 

Nužvelgia save veidrodyje. 

Pablyškusi, nepaisant šią vasarą spirginančios saulės. 

Tuvė ir Janė. 

Jau greitai. 

„Greitai vėl būsite namuose.“ 

45. 


Zekė kelia prie lūpų „Coca Colos“ skardinę, atsigeria, 
tada suleidžia dantis į lavašą. Per kraštus kaip magma 
veržiasi krevečių salotos. Kiek žemiau prie upės, ties 
viešbučiu „Scandic“, sustoja du juodi „Saab“ limuzinai. 
Iš jų išlipę vyrai tamsiais kostiumais palydimi į vidų. 

Zekė su Malina stovi prie gaisrinės esančiame dešrelių 
kioske netoli žiedo Stongebru pusėje. Valgo, kaupia ener- 
giją Lolo Svenson mamos apklausai. Malina - taip pat ir 
vėliau laukiančiai kelionei į Nišiopingą. 

— Matai tuos? 

Zekė parodo į kostiumuotuosius. 

- Neabejotinai kokios nors prakeiktos įmonės ar vy- 
riausybės atstovai, atvažiavę pasidairyti ginkluotės sis- 
temų. 

— Gal net pačių JAS. 

— Vargu. Jiems niekada nepavyksta parduoti to lėktu- 
vo. Sukišti milijardai, o jis jau per senas. 

— Ko gero, esi teisus. 

Dešrelių kiosko savininkas, maždaug penkiasdešim- 
ties tamsaus veido vyriškis, valo vieną kepsninių ir, regis, 
jų negirdi. 

- Velniai žino, kur galiausiai atsiduria ir kokios žalos 
pridaro visi tie įmantrūs „Saab“ dalykėliai. 

- Užtat čia jie naudingi, - atsako Malina. - Sukuria 
daugybę darbo vietų. 

Vis dėlto kiosko savininkas akivaizdžiai klausosi po- 
kalbio. Pasigirsta šaižus balsas ir stiprus akcentas: 

- Atsiprašau. Girdėjau jūsų pokalbį. Mano žmona, - 
ištaria iš savo vietos prie prekystalio, - žuvo per Faludžos 
apšaudymą raketomis. Niekas nežino, kas jas paleido. 
Galėjo sprogti ir „Saab“ gaminys, tik koks skirtumas? 
„Saab“ ar kas nors kitas? Kiekvienas dirba tai, ką nori. 

Zekė išmeta užkandžio likučius į prie durų stovinčią 


283 


šiukšliadėžę. 

— O tiems va dešrelių parduotum? - paklausia kiosko 
savininko. 

— Parduodu visiems, kas už jas moka. 


Pakeliui į daugiabutį praeina gaisrinę. 

Už nušveistų stiklinių durų nematyti nė vienos rau- 
donos mašinos. 

Janės darbovietė. 

Įsimylėjęs šią stotį. Jam tai toks pats savas kampas, 
kaip ir namas už Malmsleto. 

— Perkūnas, kaip šiandien viskas limpa, - keiksnoja 
Zekė. - Drėgna kaip pragare, ar ne? 

Malina nespėja atsakyti, nes suskamba mobilusis. At- 

— Malina! 

Tėčio balsas. 

Tik ne dabar. 

Bet kaip kitaip? 

— Tėti! 

Šalia išsišiepia Zekė. 

— Kaip jums sekasi? 

- Čia nepaprastai gražu. 

— O pas mus karšta, nors nusišauk. 

- Turėtum pamatyti, kokie žali golfo laukai, ir jokių 
problemų užsisakyti pageidaujamą laiką. 

— Tuvei su Jane puikiai sekasi Balyje. 

— Malina, kaip reikalai bute? 

— Nespėjau ten užsukti. 

- Bet... 

— Pajuokavau, tėti. Gėlėms viskas gerai. Kaip mama? 

- Gerai, kaip visada. 

Jie jau prie daugiabučio laiptinės. Zekė spaudžia te- 
lefonspynę. Ant riešo blizga tankūs prakaito lašeliai. 
Malina mato savo atspindį durų stikle. Išplaukęs, akiai 
nepagaunamas vaizdas. 

— Ko nors norėjai, tėti? 

Tai pirmas jo skambutis po daugiau nei savaitės. 

- Ne. 

„Tai ko tada apskritai skambini? - pagalvoja Malina. — 
Akivaizdu, kad tau visiškai nerūpi, kaip sekasi man ir 
Tuvei. 

Pasigirsta telefonspynės zyzimas. 

— Smagu, kad paskambinai, tėti, bet man kaip tik pra- 
sideda susitikimas. 

- Viskas gerai, Malina. Pasuksiu kitą dieną. 

Po akimirkos Malina stovi aukštas po aukšto į namo 
viršų kylančiame lifte. Lifto veidrodyje aiškiai mato savo 
veidą ir karščio suformuotas naujas raukšles. 

„Tėvai, - pagalvoja ji. - Kokia, velniai griebtų, apskri- 
tai iš jų nauda?“ 


- Viskas turi savo kainą. 

Po ilgų rūkymo metų Svėjos Svenson balsas prikimęs, 
veide susimetusios raukšlės. Plonos žilų plaukų sruogos 
virš žalių akių. Žvilgsnis atidus, tačiau geranoriškas, tar- 
si vyzdžiai slėptų troškimą atskleisti elektrifikuotuose 
smegenų labirintuose saugomas paslaptis. 

Butas yra viršutiniame Taneforso kelio pradžioje pa- 
statyto didelio daugiabučio aukšte. 

Svetainė prikimšta senovinių baldų. Šeštojo dešimt- 
mečio barokinės kėdės ir ampyro stiliaus sofa, „Wilton“ 
kilimai ir pilkšvo sidabro spalvos fototapetai su Kroute- 
no" paveikslais, puošnūs porceliano dirbiniai ir ką tik še- 
šis kartus mušęs ornamentuotas stalinis laikrodis. 

Pro nedidelius svetainės langus matosi už miesto 
stogų plytinti Estjoto lyguma, nusidriekianti Jungsbru 
pusėn. Žino ten esant karštus Rokseno vandenis, beveik 
mato ties horizontu kylančius garus, kurie apgaubia 
iškankintus ir išdegusius laukus kaip beformė nemato- 


“ Johanas Krouthėnas - švedų dailininkas. 

ma migla, slepianti užsispyrusios gyvybės likučius. 

Dūmų stulpai iš šalia esančio miško telkiasi į piktą 
juodą debesį, kuris pats nežino, kur dėtis be vėjo. 

„Tarsi pasaulis būtų sustojęs“, - pagalvoja Malina. 
Tuo pat metu Svėja Svenson pakartoja: 

— Viskas turi savo kainą. Jei gyvenimas mane ko nors 
išmokė, tai būtent to. 


Zekė ir Malina paskendę barokinėse kėdėse. 

Svėja Svenson įsitaisiusi sofoje prie svetainės stalo. 
Lūpos juda, žodžiai formuoja istoriją, kurios neturėtų 
būti ir kuri tuo pat metu yra tokia banali. 

Zekė: 

- Papasakokite, kokia buvo Luisos vaikystė. 

— Ar tai svarbu? 

Malina: 

— Svarbu. 

— Galiu pradėti nuo labai senų laikų. Ar leisite? Dar 
iki jai gimstant. Kai pati buvau maža mergaitė. 

-— Pradėkite nuo kur pageidaujate, - atsako Zekė ir iš 
Svėjos lūpų ima srūti žodžiai, tarsi pasiilgę savo skam- 
besio. 

— Buvau septynerių, kai tėvas paliko mus su motina. 
Gyvenome senovinėje ilgoje troboje senelio sodyboje 
Evrabyje už Brušindo. Tėvas buvo keliaujantis preky- 
bininkas ir vieną dieną paprasčiausiai negrįžo namo. 
Mamą pasiekė gandai, kad Sioderšiopinge susiradęs nau- 
ją moterį. Mums trūko pinigų, todėl mama parsisamdė 
dirbti virėja už trisdešimties kilometrų į Šisos pusę 
esančiame ūkyje. Aš likau gyventi su seneliu ir močiute. 
Prisimenu tą laikotarpį kaip patį šviesiausią mano gy- 
venime. Paskiau mama susipažino su kitu vyru. Šisoje jis 
turėjo batų parduotuvę ir gyveno virš jos esančiame bu- 
te. Ten mudvi su mama ir persikraustėme. Vos po trijų 
naktų jis atėjo į mano kambarį. Pamenu, kaip šaltos jo 
rankos nutraukė antklodę. Tai kartojosi vėl ir vėl. Vieną 

naktį jam tai darant tarpduryje išdygo mama. Kurį laiką 

Ar kaltinu ją? 

Ne. 

Kur būtume ėjusios? Senelį ištiko insultas, sodyba 
buvo parduota. 

Taigi, batų išpera galėjo smagintis toliau. Pabėgau iš 
ten sulaukusi septyniolikos. Pradėjau dirbti Mutaloje bu- 
vusios gamyklos valgykloje ir „Stadshotellet“ viešbutyje 
susipažinau su vienu vyru. 

Jis buvo keliaujantis prekybininkas, visai kaip mano 
tėtis, tik prekiavo apdirbamojoje pramonėje naudojamais 
chemikalais. Nuo jo pastojau ir pagimdžiau mergaitę - 
Luisą. Jai sulaukus aštuonerių jis paliko mus vienas bute 
Mutaloje, o pats susirado kitą moterį Nesšėje. 

Kelerius metus gyvenome su mergaite vienos. Tada 
visai kaip motina sutikau kitą vyrą vardu Sturė Folk- 
manas. Jis prekiavo žemės ūkio produktais ir netrukus 
persikėlėme į jo vilą prie kanalo Mutaloje. 

Luisa nieko nesakė. 

Dažnai laužiau galvą, kodėl ji nepapasakojo man, kas 
dėjosi. 

Pragyvenome toje viloje trejus metus, kol pamačiau, 
ką jis veikia naktimis, kur dėjo savo šaltas rankas, ką iš- 
darinėjo savo kūnu. 

Kur reikėjo eiti? 

Tačiau aš akių neužmerkiau. 

Vožiau jam į galvą puodu ir visą naktį su Luisa prasto- 
vėjome pliaupiant lietui autobusų stotelėje. Buvo šalta 
spalio naktis, krūmai ir medžiai privačių namų soduose 
virto pabaisomis ir velnių siluetais. 

Ryte, kai prašvito ir akys jau galėjo įžiūrėti tikruosius 
medžių ir krūmų kontūrus, netruko pasirodyti autobu- 
sas. Jis važiavo į Linšiopingą. Nuo tada nesu buvusi Mu- 
taloje ir to išperos daugiau nemačiau akyse. Pirmasis 
mano vyras - Luisos tėvas - nuskendo žvejyboje. 

Kaltinu save, žinokite tai, inspektoriai. 

Palikau savo vaiką, savo mergaitę, vieną. Kad ir kokį 
skausmą kentėtų žmogus, niekada nevalia atsukti vaikui 
nugaros. Būtent taip aš pasielgiau nepastebėdama, kas 
darosi. 

Atsidūrėme prie stoties esančio viešbučio kambaryje. 
Pranešiau apie jį policijai, bet jie nieko negalėjo padaryti. 
Gerosios ponios iš socialinių reikalų skyriaus pasirūpino, 
kad gautume butą, kad rasčiau darbą kavinėje ir kad Lui- 
sa galėtų lankyti mokyklą. Vis dėlto tada jau buvo per 
vėlu. 

Nuo to laiko jokiam vyrui neleidau peržengti mano 
namų slenksčio. 


Malina vaikštinėja bute palei lovą. Ką tik nusimau- 
džiusi po dušu, tik su apatinėmis kelnaitėmis ir liemenė- 
le. Padėjusi ant užtiesalo tris vasarines sukneles suka 
galvą, kurią apsivilkti: mėlyną su baltomis gėlytėmis, 
trumpą geltoną ar tą visiškai baltą iki kulniukų. 

Pasirenka geltoną. Velkasi per galvą ir nužvelgia save 
prieškambario veidrodyje. Pagalvoja, kad nuo laukimo 
atrodo graži. Jau seniai sau taip nepatiko. 

Vos prieš valandą vyko apklausa Svėjos Svenson na- 
muose. Galvoje skamba žodžiai: „Šaltos rankos ant ant- 
klodės, po antklode, kūną apsivijusios gyvatės.“ 

Prisimena ir kito tyrimo metu seno vyro ištartus 
žodžius: „Žudo visada geismai, panele Fors. Geismai žu- 
do.“ 

Jie klausė apie Luisą, ar Svėja Svenson žinanti apie du- 
krą ką nors, ką, jos manymu, ir jiems derėtų žinoti, ta- 
čiau ji apskritai atsisakė atsakyti į tą klausimą. 

- Ar Sturė Folkmanas gyvas? 

Zekės klausimas Svėjai. 

— Sturė Folkmanas yra gyvas. 

— Ar žinote, kur jį galima rasti? 

— Manau, gyvena Finsponge su žmona. Sukūrė šeimą. 

— Ir? 

Malina tikėjosi dar vieno pasakojimo. 

- Tepadeda tiems žmonėms Dievas. 

Tada tyla. Lūpos kietai sučiauptos, tarsi būtų išpa- 
sakojusios prisiminimų visam gyvenimui. 

„Gal vis dėlto apsivilkti balta suknele?“ 

„Ne. 

Malina apsidairo bute - gerai sutvarkytas. 

Leidžiasi žemyn, eina prie bažnyčios stovinčio au- 
dar anksti - vos pusė aštuonių, o Tuvės su Jane lėktuvas 
leidžiasi be penkiolikos dvi. Iki „Skavstos“ oro uosto ne 
daugiau nei pusantros valandos. Net ir važiuojant pagal 
taisykles. Bet ji nori atvažiuoti anksčiau, ilgesys nelei- 
džia sėdėti vietoje. 

Riedant Geležinkelio gatve Kalno žiedo link, prieš 
akis šmėkšteli veidas. Nežino kodėl, bet yra įsitikinusi, 
kad tai kažką reiškia. 

Slavenka Višnič šypsodamasi praveria Šegetorpe 
esančio buto duris. 

Po minutės Malina sėdi jos svetainėje su „Fantos“ 
stikline rankoje ir bando sugalvoti, ko paklausti. Ką tik 
jausto atsargumo ir budrumo bendraujant su nužudymo 
byloje figūruojančiu asmeniu nelikę nė kvapo, tik svar- 
bos pojūtis. 

— Ką norite sužinoti? 

Slavenka Višnič nesistebi apsilankymu, tik smalsauja, 
kokiu reikalu atvyko Malina. 

- Iš tiesų net nežinau. Ketinau tiesiog paprašyti, kad 
pagalvotumėte, ar neliko nieko svarbaus, ko mums nepa- 
pasakojote. 

- Kas tai galėtų būti? Aš tiesiog stengiuosi būti gera 
pilietė, rūpintis savo reikalais, ir tiek. 

Malina supranta, kaip kvailai jos vizitas turėtų at- 
rodyti tokiam konkrečiam žmogui kaip priešais sėdinti 
moteris. 

289 


— Na, tada tiek to. 

— Neskubėkite. Atsigerkite. Vėliau ketinau nuvažiuoti 
į Glitingę paimti šiandienos kasos ir išsimaudyti. Pusę 
dešimtos pradeda valyti vandenį, todėl plaukiojant prie 
tolimesnio baseino krašto vanduo tuo metu atrodo labai 
švarus. 

- Vakarinės maudynės? Šaunu. Aš važiuosiu į „Skav- 
stą“ pasitikti vyro su dukra. 

Malina iš karto pasigaili savo žodžių. Slavenka Višnič 
neteko visos šeimos, tačiau jos akys kupinos ramybės ir 
šilumos. 

— Noriu jums kai ką parodyti, - ištaria Slavenka Viš- 
nič. - Eime. 

Po akimirkos jos sėdi miegamajame priešais mirgantį 
kompiuterį. 

Slavenka Višnič atidaro dešimt dokumentų, kurie 
atrodo kaip iliustruotos knygelės vaikams. Puslapiuose 
sudėtos negausios jos turimos šeimos nuotraukos su 
glaustais pasakojimais iš jos vaikystės, vaikų gyvenimo, 
tų trumpų jiems duotų metų. 

Nuotraukose Slavenka Višnič jaunesnė, žvilgsnis ku- 
pinas nuoširdaus laukimo ir atsakomybės. Glėbyje vaikai. 
Gražūs, apskriti veidai, ilgi juodi plaukai. Draugiškas 
kiek toliau stovinčio vyro veidas su išraiškingu smakru. 

— Gera tuo užsiimti, - ištaria Slavenka Višnič. - Rašy- 
ti. Bandyti atkurti gyvenimą geriausiu jo laikotarpiu, tą 
paprastą meilę. 

- Gražu, - sako Malina. 

— Jums taip atrodo? 

- Taip. 

- Kaip manote, ar jie gali kada nors sugrįžti? 

— Ne, nemanau, - Slavenkos Višnič klausimas Malinai 
pasirodo visai natūralus, tarsi prisikėlimas iš mirusiųjų 
kartais būtų visai įmanomas dalykas, bent jau kalbant 
apie pačią meilę. 

— Bet kada nors juos vėl susitiksite, - sako Malina. — 

Ojų meilė plevena šiame kambaryje. Jaučiu tai. 

Slavenka Višnič išjungia kompiuterį ir palydi Maliną 
į prieškambarį. 

— Važiuokite atsargiai, jie tikrai nenorėtų, kad jums 
kas atsitiktų. Jūsų vyras ir dukra. 

— Mes išsiskyrę, - ištaria Malina. - Daugiau nei prieš 
dešimt metų. 


46. 


Liepos 21 d., trečiadienis, 
ir liepos 22 d., ketvirtadienis 


Vakaro žara. 

Diena neišvengiamai virsta tamsa, agoniškoje kovoje 
nusidažydama geltona, raudona ir oranžine spalva. 

Miškai, platūs laukai, vanduo, pamiškėse išsibarstę 
raudoni nameliai, netoliese stovintys automobiliai, švie- 
sos languose ir kartais žmonių siluetai anapus stiklo. 
Kaip juodi, alkani sapnai, vis dar nenorintys paleisti die- 
nos. 

Tačiau diena pati murma: 

„Man jau gana. 

Užtenka.“ 

Mašina lekia šimto dvidešimties kilometrų per valan- 
dą greičiu. Galėtų ir gerokai greičiau. 

Atmosferos aukštybėse, kur vasaros oras yra netin- 
kamas kvėpuoti, skrenda plieninis varnas. „Netrukus jū- 
sų kūnus saugantis metalinis kokonas leisis žemyn. 

Reikia nenuleisti akių nuo kelio.“ 

Pavojingai pavargusi. 

Asfaltas vingiuoja kaip gyvatė pro Noršiopingą, Kol- 
mordeną ir toliau į naktį. 

Stokholmas. 

Kelias veda ten. Žinia, kartais pasiilgsta tos vietos. 
Didesnio pasaulio, tyrėjo sielai neleidžiančio nuobo- 
džiauti įvykių reguliarumo. 

Tokių kaip jų byla. 

Primena bombą, kuri kaukdama artėja prie Žemės, 
ir visi susiję policininkai laukia sprogimo, gabalėliais 
smilkstanti ir smirdinti nedetonavusi granata susirinki- 
mų salėje ir nuovados biure. Pašaipiai apie jų silpnumą 
primenantis švilpesys. 

Žiniasklaida kraustosi iš proto. 

Karimas Akbaras kasdien darosi vis švelnesnis. Vis 
prasčiau vaidina prieš kameras, kartu tapdamas vis ge- 
resniu policijos viršininku. 

Svenas Šiomanas. 

Malina niekada nėra mačiusi jo taip fiziškai išvargusio 
kaip pastarosiomis dienomis. Karštis kankina sunkiame 
kūne įkalintą sielą. Kad tik atlaikytų širdis. Geroji Sveno 
širdis. 

Peras Sundstenas. Neperprantamas. Neaišku, koks 
jis, ko nori, ką galvoja. Malina mąsto, kad geras tyrėjas 
turėtų Žinoti tokius dalykus, nes tiksliai žinodamas, kas 
yra kas ir ko nori, gali labiau pasikliauti intuicija. 

„Ko noriu aš? 

Velniai nematė. 

Nors ne. Turiu tai žinoti.“ 

Valdemaras Ekenbergas yra aiškus kaip reta. Jo vyriš- 
kumas beveik juokingai akivaizdus. Dievai žino, kiek jis 
išsiaiškino šiomis dienomis ir kiek kartų leido tikslui pa- 
teisinti priemones. Vis dėlto kada nors laikas pasivys ir 
J|- 

Zekė. Dabar jie dirba drauge galbūt sklandžiau ir pa- 
prasčiau nei kada nors anksčiau. Be apsižodžiavimo dėl 
nesuderintų veiksmų. Nebylus pasitikėjimas vieno kitu. 
Tyrimo grupėje atsiradus Ekenbergui Zekė tarsi pažabojo 
savo paties polinkį naudoti jėgą, tarytum tarp smurto 

ir atjautos turėtų egzistuoti nuolatinė pusiausvyra, rei- 
kalinga tiesai išgauti iš nuojautų. 

„Pagaliau aš pati. 

Žinau, ką darau. 

Ar ko nors pasimokau? 

Atsargiai artėju prie mergaičių, dėl to neabejoju. Jei 
sugebėsiu pajusti ir suprasti jų baimę, galbūt pavyks su- 
prasti ir jas nuskriaudusį žmogų.“ 

Jauni imigrantai. 

Karin Juhanison dar nebaigė tirti vibratoriaus. 

Labai tikėtina, kad jis buvo naudotas nusikaltimų 
metu, tada rytoj galbūt visi galės pasiimti laisvadienį. 

Lesbietiškas motyvas. 

Blogas žmogus Finsponge. Kur veda moterų meilė 
vienos kitai? 

Slavenka Višnič. Kioskai. Vanduo. 

Vanduo. 

Rytoj laukia Josefinos Davidson hipnozės seansas. 
Važiuodama iš Svėjos Svenson apklausos Malina pa- 
skambino Vivekai Kraford ir pranešė, kad seansą reikės 
atidėti. Viveka ištarė nusivylusiu balsu: „Manau, galiu 
kai ką iš jos išpešti. Ji galėtų papasakoti. 

Ženklai su skaičiais rodo atstumą iki sielvarto ir il- 
gesio, kiek dar važiuoti iki tos vietos, kur atstumas dings 
ir liks tik laikas. 

Nišiopingas - trisdešimt du. 

Septyniolika. 

„Skavsta . 

Gal reikėjo kartu pasiimti Markusą? 

Apie tai net nepagalvojo. 

Malina pastato automobilį ir eina į atvykimo salę. 
Baltos sijos, regis, kabo ore po išgaubtu stogu. Paprasta 
patalpa atrodo esanti kupina keistų svajonių. 


Laikrodis ant sienos rodo po dešimt penkiolika. 
Lėktuvas leisis laiku. 

Po dviejų su puse valandų apčiuopiama meilė pakeis 
sielvartą ir ilgesį. 


Ji greitai bus čia, Malina. Tavoji Tuvė. 

Ką tik matėme viršuje ją su Jane. Abu miegojo išsekinti 
ilgos kelionės ir gausių įspūdžių. 

Abu šypsojosi. 

Tai buvo laiminga akimirka, visai kaip ir netrukus 
laukianti tavęs. 

O mes? | 

Aš ir Sofija. Plevename čia, atvykimo salės palubėje. 
Matome tave. Gal būtų geriau, jei visą dėmesį skirtum 
mums ir mus ištikusiai lemčiai, o ne saviškiams. 

Bent jau mes to norėtume. 

Čia, kur esame mes, rūpinimasis savimi nedingsta. Ta- 
čiau jis kitoks, daugiau aprėpiantis, jame telpa visa tai, 
kas yra, buvo ir kada nors bus. 

Rūpinimasis savimi tampa mintimis apie visus. 

Čia mudvi su Sofija esame vienas ir tas pats. Mes 
esame Josefina, Tuvė, tu pati. Mes - tai visos mergaitės ir 
kažkada jomis buvusios. Taip pat ir berniukai. 

Skamba keistai? 

Suprantu, Malina. Iš tiesų viskas labai keista. 

Nuo ko pradėsi? 

Pradėk nuo saviškių. 

Kas gi nepasirinks meilės, kai galima rinktis tarp jos 
ir blogio? 


Ar girdi mane, Malina? 

Čia Sofija Freden. 

Mano mama su tėčiu be galo liūdi. Jų sielvartas nieka- 
da nepavirs ilgesiu. O gal pavirs, tereikia leisti pasidarbuo- 
ti laikui? Dabar sėdi ant sofos Miolbyje esančiame bute. 
Televizorius įjungtas, tačiau jie nemato, kas vyksta ekrane. 

Akys kupinos ašarų. 

Jie aprauda mane, Malina. 

Gali sustabdyti jų ašaras. Arba bent jau pakeisti sa- 
vijautą. 
Trumpai atsikvėpk ir toliau kibk į darbą. 


Tuvė laikosi įsikibusi tėčio rankos. Nuo užgulusių 
ausų skauda galvą. Lėktuvas metras po metro artėja 
prie nusileidimo tako. Už lango ryškėja namų žiburiai 
miškuose, o ties horizontu matyti šviečianti linija. Tuvė 
mąsto, ar ten ir baigiasi pasaulis, tačiau žino, kad jis be- 
galinis ir gyvenimas šioje planetoje, nori to ar nenori, 
sutinki ar ne, yra vienas didelis užburtas ratas. 

„Mama. 

Ilgėjausi jos.“ 

Vibracija viduje, kai važiuoklė paliečia asfaltą. Anga- 
rų šviesos. 

Tėtis spaudžia ranką. 

„Ar bus atvažiavusi su Markusu? 

Jo labai nepasiilgau. Ką tai reiškia?“ 

- Švedijos žemė! - ištaria tėtis. Atrodo laimingas. - 
Pažiūrėsime, ar mama spėjo atvažiuoti, ar dirba virš- 
valandžius. 


Lagaminai. 

Janė negali pakęsti šios kelionių dalies. 

Bet štai ir jie. Beveik pirmieji iš visų ir niekur nepa- 
klydę tarp „Heathrow“ ir „Stansted“ oro uostų. 

Bagažas. 

Mes. 

Viskas tvarkinga. 

- Eime, Tuve. į 

Gera grįžti namo. 


Malinos žvilgsnis įsmeigtas į automatines duris. 
Basutėmis apautos pėdos nekantriai mindžikuoja 
plytelėmis išklotas grindis. Ją supa džiugiai nusiteikę, 
kupini laukimo ir susikaupę žmonės. 

Perbraukia rankomis suknelę, pasitaiso plaukus už 
ausų, pagalvoja, kad būtų gerai sulakstyti į tualetą, tačiau 
nenori ten eiti dabar - lėktuvas seniausiai nusileido ir jie 
jau turėtų būti čia. 

Dabar. 

Durys dar kartą prasiveria. 

Ten. 

Jie ten. Ji žengia pasitikti, bėga, mato, kad jie pavargę, 
bet ją pastebėjusiai Tuvei nuovargis dingsta. Tuvė puo- 
la prie jos tekina, ji taip pat bėga, atmosfera praretėja ir 
kūnai susitinka. 

Apsikabinimai, apsivijusios rankos. 

Malina kilsteli dukrą į orą. 

„Kiek dabar sveri? 

3143 gramus svėrei tada, kai pasirodei iš manęs. 

O dabar?“ 

Malina pažvelgia į Janę. 

Stypso už vežimėlio su lagaminais, atrodo, nežino, ko 
griebtis. 

Malina nuleidžia Tuvę ir pamoja jam prieiti. Tada 
visi trys stovi atvykimo salėje ir jaučia šilumą, kuri yra 
šiltesnė ir tikresnė už bet kokios vasaros karštį. 

III 
Ateik, kol dabartis dar 
nepraėjo 
[pakeliui į paskutinį kambarį] 


Dar nebaigiau. 

Dabar žinau, ką reikia daryti. 

Niekas negali sutrukdyti šiai vasarai degti, niekas ne- 
gali pamaišyti mūsų meilei sugrįžti. 

Pasaulis, mūsų pasaulis, bus tyras ir laisvas, o mes 
šnibždėsime nebylių gyvačių žodžius viena kitai į ausį, 
jausime, kaip nuo jų augame ir tampame neįveikiamos. 

Jis išnyks, bus sunaikintas, o tu vėl išdrįsi pakelti 
akis. 

Viskas bus balta. Kaitinančio baltumo ir nekalta. 

Niekam neleisiu nė pamėginti manęs sustabdyti. 

Nagams buvo leista draskyti palei lentynas, vorų ko- 
jos ropojo tavo veidu. 

Mano vasaros angelai. 

Dabar jie gali pailsėti. Netrukus sulauks lemtimi su 
jais besidalijančio žmogaus draugijos ir meilės. Lygiai 
tokios pačios, kokios gausiu ir aš. 

Rasiu kitą mergaitę. Ji galės būti tavimi. 

Viskas bus ištaisyta. Be skausmo. Nes greitai neliks 
jokio skausmo. 


47. 


Saugiai namo grįžusi Tuvė. 
Miega savo miegamajame apsiklojusi švaria patalyne. 

„Tarsi niekur ir nebūtų išvažiavusi“, - pagalvoja Mali- 
na. Tarsi Indonezija, Balis, sprogdintojai, povandeninės 
srovės ir kita Žemės rutulio pusė nė neegzistuotų, net 
kaip teorinė galimybė. 

Kelionė be žodžių automobiliu iš Nišiopingo. Tuvė 
snaudė ant galinės sėdynės, ją su Jane vienijo amžinas 
žodžių stygius. Tyla, kuri niekada nebuvo nepatogi, ta- 
čiau vienišesnė už tikrą vienatvę. 

Pavieniai žodžiai. 

— Gerai sekėsi? 

— Ar miškų gaisrai jau suvaldyti? 

- Vietomis jie pradeda panašėti į ugnies audras. 

Janė palydėjo laiptais į viršų. Užnešė didelį žalios 
spalvos Tuvės „Samsonite“ lagaminą. Malina pasiūlė ar- 
batos, jos nuostabai, jis neatsisakė. Sakė, taksi galintis iš- 
sikviesti bet kada. 

Tuvė užmigo net nespėjus užvirti vandeniui. Jie gur- 
kšnojo virtuvėje arbatą. Iš gatvės sklido susijaudinę kaip 
reikiant susikivirčijusio vyro ir moters balsai. Nutilus 
girdėjosi tik laikrodžio iš „Ikea“ tiksėjimas. 

Kelios minutės po pusės keturių. 

— Mes to niekada nemokėjome, - ištaria Janė, statyda- 
mas ant stalo tuščią puodelį. 

— Ko nemokėjome? 

Malina atsistoja prie jo kiek drįsdama arčiau. Nenori 
nubaidyti. 

- Bartis. 

Malina jaučia viduje kylantį pyktį, tačiau sugeba nu- 
malšinti beprasmį jausmą ir vėl prisimena ramybę bei il- 
gesį. 

- Kartais atrodo, kad niekada net nepradėjome. 

- Gal ir taip. 

- Retsykiais išsirėkti visai naudinga. 

— Taip manai? 

— Kaip tau atrodo? 

— Nežinau, ką ir pasakyti. 

Tada Malina papasakoja apie dabar tiriamą bylą. Apie 
ją apėmusį jausmą, kad atsivėręs dangus arba žemė išlei- 
do į miestą desperacijos apimtą blogį ir kad ji nežinanti, 
kaip tai sustabdyti. 

- Visai kaip su ugnimi, - ištaria Janė. - Atrodo, jie 
nežino, kaip suvaldyti liepsnas. 

Tada kurį laiką stovi virtuvėje tylėdami, kol Janė pa- 
traukia į prieškambarį. 

- Paskolinsi telefoną išsikviesti taksi? 

- Žinoma. 

Janė pakelia ragelį. 

Malina ateina į prieškambarį ir jam renkant numerį 
ištaria: 

— Gali likti čia. 

Janė sustingsta. 

— Mano lova man mielesnė už tavo sofą, Malina. 

- Žinai, kad ne ją turėjau omenyje. 

- Žinai, kad nieko neišeis, Malina. 

- Ir kodėl gi? Tiesiog eik į miegamąjį ir gulkis. Nieko 
sudėtingo. 

— Tai kvaila, Malina. Kokia iš to būtų nauda? Mes bai- 
gėme... 

Malina priglaudžia smilių jam prie lūpų. Šiltas kvė- 
pavimas glosto piršto odą. 

Dabar arti jo. 

- Ššš, daugiau nieko nesakyk. Ar šiąnakt negali būti 
tiesiog šiąnakt? 

Janė žiūri į ją. Ji paima jį už rankos ir vedasi į miega- 
mąjį. Seka nedvejodamas. 


Grubi arba švelni. 

Bausmė arba apdovanojimas. 

Tokia gali būti fizinė meilė. 

Janės krūtinė prisiglaudusi prie jos. Ji viena koja ap- 
sivijusi jo kūną. Nors tai buvo seniai, tiksliai atsimena, 
koks jo vyriškumo jausmas viduje. Kaip jis užvaldo, kaip 

ji nurimsta ir tuo pat metu karštligiškai jaučia kūnus 
pačius atpažįstant vienam kitą. Žino, kaip judėti, kad bū- 
tų užpildyta taip, kaip niekas kitas nemoka užpildyti. 

Susiliejantys lašai. 

Čia tu kvėpuoji ar aš? 

Užsimerkia, tada praveria akis ir mato, kad Janė taip 
pat užsimerkęs. Abu tarsi bando save įtikinti, kad jei ne- 
žiūrės vienas į kitą, vadinasi, tai ir nevyksta. 

Jie vėl jauni, vėl aiškiai per jauni, kai plyšta plona gu- 
mytė ir atsirandi tu, Tuve. Malina nenuleidžia nuo Janės 
akių. Visą apatinę kūno dalį maudžia, ji dega iš skaus- 
mo, kuris yra malonesnis už bet ką kita šiame pasaulyje. 

Bėgant metams kūną pasiveja suvokimas. 

Sunyksta atstumas tarp jausmo ir minties apie jaus- 
mą. 

Atsigula ant nugaros. 

Jis tyliai ir sunkiai seka paskui. Jos rankos ieško jo 
nugaros - atmintyje saugomas kiekvienas kvadratinis 
odos centimetras. 

Atsipalaiduoja. 

Pavirsta atvertomis akimis ant nugaros miegančiu 
vaiku su virš galvos atmestomis rankomis. 

„Grįžk dabar pas mane. 

Tai yra meilė. 

Pažadėk niekada daugiau nedingti.“ 


„Guli ten, mylima Malina. 

Aušros šviesoje matau trūkčiojančias lūpas. Sapnuoji 
neramius sapnus, ar ne? 

Ką tik tave užklojau. 

Nekalbėsime apie tai nei rytoj, nei kurią kitą dieną. 
Apsimesime, kad to niekada nebuvo. 

Sudie, Malina.“ 

Janė išeina iš buto, prieš tai pasiėmęs prieškambaryje 
ant komodos gulinčius Malinos mašinos raktus. Nusi- 
leidžia į gatvę. 

Atidaro bagažinę ir išsiima savo lagaminą. Grįžta į 
butą ir padeda raktus į vietą. 

Ankstyvas rytas šiltas. Atrodo, kad pilki bažnyčios 
akmenys vibruoja melsvoje kylančios saulės šviesoje. 

Silpnas degančio miško kvapas vos juntamas net ir jo 
išlavintai nosiai. 

Eina gaisrinės link. Lagaminą tempia paskui. 

Ten persirengia darbiniais drabužiais ir su pirmąja 
mašina išvažiuoja į mišką, pas kitus drąsuolius. Leidžia- 
si tiesiai į karštį ir pradeda kovą su pragaru. 


Danielis Hiogfeltas matė, kaip Janė - toks buvusio 
Malinos vyro vardas - išėjo pro namo vartus ties jos 
laiptine. 

Jo eisenoje juntamas ypatingas ritmas. 

Danielis buvo pakeliui į redakciją. Šiandien anksty- 
vas. Naktį prabudo ir nebegalėjo sudėti bluosto. 

Dabar sėdi prie savo rašomojo stalo ir galvoja apie Ja- 
nės žingsnių ritmą. Kaip jie spinduliavo švelnumu ir, kad 
ir kaip keista, meile. 

„Aš tuo niekada neprilygsiu“, - pagalvoja Danielis ati- 
darydamas monitoriuje naują dokumentą ir tuo pat me- 
tu išmesdamas į šiukšliadėžę krūvą straipsnių, pažymė- 
tų žodžiu „išprievartavimai“. 

Neturi jėgų tuo užsiimti. 

Net sėdėti čia. 

„Privalau, - galvoja Danielis, - rasti savyje jėgų, grįžti 
į tą būseną. 

„Išprievartavimų Linšiopinge istorijos rašymas jė- 
gų nesuteiks. Tegul tai daro kas nors kitas. Gal tu, Ma- 
lina?“ 


Nakties sapnas. 
Prie jos lovos šaukiantis berniukas: „Mama, mama, 
mama, padėk man įkvėpti! 
Ji irgi jam šaukė. 

„Negali kvėpuoti?“ 

Berniukas atsakė. 

„Ne, padėk man, mama. 

„Aš nesu tavo mama.“ 

„Tu - mano mama, argi ne taip?“ 
„Ne.“ 

„Padėk man įkvėpti.“ 

„Kodėl?“ 

„Nes aš tavo brolis.“ 

„Tu negali kvėpuoti?“ 

„Ne, turi man parodyti, kaip tai daroma.“ 


— Na ir šilta. Ar taip buvo visą laiką? 

Pusryčiaujanti Tuvė palinkusi virš dribsnių su kefyru 
lėkštės. Malina stovi prie kriauklės, geria trečią puodelį 
kavos, ruošiasi per jėgą suvalgyti sumuštinį. 

— Buvo nenormaliai karšta, Tuve. Per televizorių sa- 
kė, kad taip tęsis ir toliau. 

- Puiku. Galėsiu važiuoti maudytis. 

- Su Markusu? 

— Su juo arba kuria nors drauge. 

- Turi pasakyti, su kuo maudysies. 

- Argi negaliu maudytis su kuo panorėjusi? 

- Paskaityk laikraštį ir suprasi, kodėl noriu žinoti, ką 
veiksi. 

Tuvė varto „Corren“. Keli puslapiai skirti nužudy- 
mams. 

- Siaubas, - ištaria Tuvė neklausdama, ar tai mamos 
byla, nes žino, kad taip ir yra. - Kaip manai, čia to sėdin- 
čio areštinėje darbas? 

- Tikrai bjaurus reikalas, Tuve, - atsako Malina. - 
Vieną turime areštinėje, tačiau privalai būti atsargi. Ne- 
vaikščiok lauke viena. Ir pranešk man, kur esi. 

— Turi omenyje vakarais? 

- Visada, Tuve. Net nežinau, ar tam, kurį bandome 
pagauti, apskritai egzistuoja diena ir naktis. 

— Nemanai, kad truputį tirštini spalvas? 

— Neatsikalbinėk. Jei ką nors išmanau geriau už tave, 
tai tokius dalykus. 

Malina girdi savo balse pyktį, žudančiai karštos 
vasaros sukauptą agresiją ir mato nustebusią, išsigandu- 
sią ir nuliūstančią Tuvės miną. 

- Atleisk, Tuve, nenorėjau pasakyti... 

— Man nusispjaut, ką norėjai pasakyti, mama. 

Vyksta į Finspongą keliu pro Šelmu. Pravažiuoja 
gaisraviečių pakraščius. 

Jau po pusės dešimtos. Šiandien praleido rytinį pasi- 
tarimą. Teks surengti vėliau. 

Galvoja apie Janę. 

Žino, kad jau darbuojasi ten, dūmuose. Bando paža- 
boti liepsnas, neleisti ugniai dar labiau pasklisti. 

- Jis jau ten, ar ne? 

Zekė viena ranka laiko „Volvo“ vairą. Ryžtingas žvilgs- 
nis prikaustytas prie kelio prasilenkiant su gaisrininkų 
mašina. 

— Negalėjo laukti nė akimirkos. 

- Jūs panašūs, Malina. Žinojai tai? 

- Kuo? 

— Daug kuo, bet šiuo atveju požiūriu į darbą. Abudu 
esate dėl jo pametę galvas. Taip bėgate nuo tikrovės. 

— Apsimesiu, kad paskutinių žodžių negirdėjau, Ze- 
ke. Kaip Martinui sekasi tarpsezonio treniruotės? 

- Tikriausiai gerai. Jam patinka bėgioti. 

— Gal kas naujo iš Jungtinių Valstijų? 

- Agentas derasi su keliais klubais. Viskas bus gerai, 
tereikia sulaukti, kada gims mažylis. 

Gegužę Martinas buvo pirmą kartą paimtas į šalies 

rinktinę ir dalyvavo pasaulio čempionate. Žmonos ver- 
čiamas Zekė nuvyko į Prahą pažiūrėti vienų varžybų. 
Malina žino, kad kelionių lėktuvu jis nemėgsta beveik 
taip pat, kaip ledo ritulio. 

— Tada bus tikras turtuolis, - sako Malina. 

- Taip, praturtės čiuožinėdamas pačiūžomis ir gai- 
niodamas sumautą ritulį. 

- Teikdamas džiaugsmą kitiems, taip pat ir mums, 
Zeke, - ištaria Malina ir susimąsto apie savo svajones dėl 
Tuvės ateities. Nori, kad taptų gydytoja arba advokate, 
pasirinktų paprastą ir aiškią profesiją, kurių savo vai- 
kams linki visi tėvai. Arba rašytoja. Skaito kaip apsėsta, 
ojos rašinėliai atima mokytojams žadą. 

- Ledo ritulys skirtas bukagalviams, - atšauna Ze- 
kė. - Ne daugiau. 

— Nebūk jam toks griežtas. 

- Vaikinas gali daryti ką panorėjęs, bet aš to žaidimo 
niekada nepamėgsiu. 

Kelias skrodžia miškus. 

Juos supa tuštuma. Visi gyvūnai jau seniai paspruko 
toliau nuo liepsnų. Pavažiavę penkiasdešimt minučių pa- 
siekia Finspongą. 

De Gerų" namai. 

Patrankų miestas“. 

Provincija. 

Tačiau gera vieta vaikams auginti. Ir slėptis. 


Navigacija atveda tiksliai. 

Sturė Folkmanas gyvena ramioje gatvelėje iš karto už 
centre išsirikiavusios parduotuvių virtinės. Dvyliktu 
numeriu pažymėtas trijų aukštų daugiabutis. Pirmame 


+ . » . O 
De Geer - Finsponge gyvenusi švedų ponų ir pramonininkų 

giminė. 

14 . . vo . v . . .“. 
Finsponge kelis amžius buvo gaminamos patrankos, šoviniai ir 

pan. 

aukšte įrengtos prekybinės patalpos su iškaba „Švedijos 
neįgaliųjų draugija“. 

Jie pastato automobilį. 

Vadovaujasi prielaida, kad senas vyriškis bus na- 
muose. 

Daugiabučio laiptinė nerakinama. Finspongas toks 
mažas, kad kodai nereikalingi, dienomis gali užeiti kas 
panorėjęs. 

Pilkšvai žalioje lentoje su baltomis raidėmis randa jo 
pavardę. Gyvena trečiame aukšte. 

- Štai kur tas kiaulė, - ištaria Zekė. 

- Nesikarščiuok, - ramina Malina. - Jis senas žmogus. 

- Taip, senas, bet kai kurios skriaudos niekur ne- 
dingsta ir nėra atleidžiamos. 

— Nešdinkitės! - pro korespondencijai skirtą plyšį pa- 
sigirsta gergždžiantis balsas. Kupinas anksčiau Malinos 
negirdėto aiškiai juntamo pykčio ir pagiežos. Atrodo, 
kad rausva spalva išdažytos laiptinės sienos staiga tampa 
kraujo raudonumo ir kėsinasi juos užgriūti. 

— Nieko nepirksiu. Dinkite! 

— Mes ne prekeiviai, o iš Linšiopingo policijos, nori- 
me su jumis pasikalbėti. Atidarykite. 

- Nešdinkitės! 

— Tuojau pat atidaryk, kitaip išlaušiu duris! 

Atrodo, kad vyras kitoje durų pusėje suvokia, jog Ze- 
kė nejuokauja. Trakšteli spyna ir durys netrukus plačiai 
atsiveria. 

Aukštas, plonas vyras sulinkusia nugara. Kūnas tarsi 
sustingęs nuo kažko, kas veikiausiai yra Parkinsonas. 

„Žinoma, tu to nepadarei, - pagalvoja Malina, - o jos 
niekada taip ir nemanė.“ 

Ilga nosis atitraukia dėmesį nuo smulkaus smakro. 
Sturė Folkmanas žvelgia į juos pilkomis ir šaltomis akimis. 

Tundros šaltis. 

Poliarinis speigas. 

Jo žvilgsnis ledinis kaip pasaulis be šviesos. 


Juodos gabardino kelnės. Balti nailoniniai marškiniai 
ir, nepaisant karščio, pilkas megztukas. 

— Ko, po perkūnais, norite? 

Malina stebi jo rankas. 

Ilgi, balti bekraujai pirštai kabo virš prieškambaryje 
pakloto kilimo iš skiaučių. Pasiruošę aukštyn ir į vidų 
skverbtis čiuptuvai. 


Žalio pliušo sofos. 

Nespalvotos seniai parduotų giminės ūkių nuotrau- 
kos. 

Sunkios, šviesos nepraleidžiančios raudonos spalvos 
aksominės užuolaidos. Lentyna su dalykinėmis knygomis 
apie chemiją ir pilnu vokiečių kalbos žodynų rinkiniu. 

- Neturiu jums ko pasakyti. 

Sturės Folkmano atsakymas jiems papasakojus, kokiu 
reikalu atvyko. 

Vis dėlto Malina su Zeke nuėjo į svetainę, prisėdo fo- 
teliuose ir laukė. 

Sturė Folkmanas delsė prieškambaryje. 

Girdėjo jį kuičiantis pedantiškai švarioje virtuvėje, į 
kurią Malina spėjo užmesti žvilgsnį praeidama. Peilių su 
bakelito kriaunomis stovas prie kriauklės. 

Tada atėjo pas juos. 

— Nešdinkitės. 

— Tik tada, kai atsakysite į mūsų klausimus. 

- Dinkite į savo Linšiopingą. Regis, iš ten sakėtės esan- 
tys. Sušiktas pasipūtęs miesteliūkštis. Praėjusį mėnesį 
lankiausi nuostabiojoje ligoninėje. Urologas šūdo vertas. 

Klesteli ant kėdės prie knygų lentynos. 

- Su policija nesu turėjęs jokių problemų. 

— Turėtų būti kitaip. 

— Kodėl gi? 

- Daug kartų seksualiai išnaudojote Luisą Svenson. 
Nė nebandykite neigti, mes puikiai žinome. 

— Aš... 

- Ir neabejotinai tai darėte savo naujoje šeimoje. Be- 
je, kur ji? 

- Žmona mirė prieš ketverius metus. Auglys galvoje. 

- Ojūsų dvi dukterys? 

- Kojums iš jų reikia? 

- Atsakykite. 

- Ji toli. Australijoje. 

- Jos ten gyvena? 

Sturė Folkmanas neatsako. 

- Ar ką nors žinote apie jaunų mergaičių nužudymus 
Linšiopinge* 

— O ką turėčiau žinoti? 

— Kaip manote, ar Luisa gali būti su tuo susijusi? 

- Luisa? Su ja nesikalbėjau kelis dešimtmečius. 

Sturė Folkmanas raito pirštus, pauosto, tada ramiai 
sudeda rankas ant juodų kelnių. 

- Ar jūsų sąžinę slegia ir daugiau seksualinio išnau- 
dojimo atvejų? 

Paprastai Zekės balsas taip skamba prieš pat pratrūks- 
tant ir paleidžiant į darbą rankas. 

— Na, tai kaip? 

- Zeke... 

Sturė Folkmanas pakelia į juos rankas. Balti pirštai 
primena išklypusią tvorą. 

- Ko jums reikia? Ko jūs iš manęs norite? 


Grįžtant prie automobilio Malina mato, kad Zekė vis 
dar kupinas pasidygėjimo ir pykčio. 

Mesteli jai raktelius: 

- Vairuok tu. 

Malina sėda prie vairo. Finspongas lieka už nugaros. 
Gūdžių miškų apsuptyje Zekė prabyla: 

— Dėl vieno senas išpera buvo teisus - ką mes ten iš 
tiesų veikėme? 

— Plėtojome tyrimo liniją, Zeke. Taip jau daroma. 
Grįžtame atgal, kad galbūt galėtume žengti į priekį. 

— Bet vis tiek... Tai tokie nutolę dalykai, kad primena 
desperaciją. 

Malina neatsako. 

Vietoj to sutelkia dėmesį į kelią, galvoja, kas atsitinka 
sieloms, kurias naktimis lanko balti pirštai tuo laikotar- 
piu, kai galutinai formuojasi pasitikėjimas kitais. 

Pradedi neramiai laukti. 

Bijai. 

Galvoji, kad visi linki tik blogo. 

Kad visiems nepatinki. 

Negebi užmegzti ryšio. Trokšti rasti pažeidimus, ku- 
rie patvirtintų savas žaizdas. 

Visas gyvenimas tampa nesibaigiančiu klaidžiojimu. 

Pirštai į visas puses išdrasko tai, ką būtų galima va- 
dinti savigarba. 

Tamsos vartai, pro kuriuos krenti stačia galva žemyn. 

Už Stureforso esantis paplūdimys skendi žudančioje 
popietės saulėje. Po ąžuolu už įspėjamosios juostos sto- 
vinčio Valdemaro Ekenbergo švarkas nuo kaitros limpa 
prie kūno. 

Prie krūtinės prigludęs šiltas pistoletas. Metalas, ir tas 
nesugeba išlikti vėsus net ir šešėlyje, po apsauginiu me- 
džiagos sluoksniu. 

Sulimanas Hadžifas stovi ties ta vieta, kur buvo Te- 
resos Ekeved kapas. Apsirengęs džinsais ir baltais marš- 
kinėliais. Į šį pasivaikščiojimą buvo išleistas be areštinės 
uniformos. Rankos už nugaros, kietai suveržtos antran- 
kių, kad nieko nė nebandytų. 

Mauduoliai grįžo. 

Jiems atvažiavus spoksojo pro tamsius akinius, bet 

dabar vėl užsiėmę maudynėmis. Tikriausiai galvoja, 
kad jų pasirodymo priežastis per daug gąsdinanti ir ne- 
turėtų drumsti tokios nuostabios vasaros dienos. Ten ją 
rado. Čia policija. Tai tikrai įvyko. Kiek jai buvo metų? 
Keturiolika. Mirtis vasarą. Ten, prie ąžuolo. 

Tik du berniukai su vienodomis mėlynos spalvos 
maudymosi kelnaitėmis stovi anapus juostos ir žiūri pro 
melsvus akinius. 

Ledų kioskas uždarytas, priešingu atveju berniūkščiai 
tikrai mėgautųsi porcija vanilinių su šokoladu. Smalsūs. 

— Nešdinkitės. 

Peras Sundstenas stengiasi nutaisyti kuo rūstesnį bal- 
są. 

Svenas Šiomanas dvejojo išgirdęs sumanymą atga- 
benti sulaikytąjį į nusikaltimo vietą, kad palūžtų ir prisi- 
pažintų. 

- Turi dalyvauti advokatas. 

- Velniop advokatą. Tam nėra laiko, - paprieštaravo 
Valdemaras. - Mergaitės, Svenai, pagalvok apie mergai- 
tes. 

— Gerai, bet tik ramiai. Jokių nereikalingų veiksmų. 

Rūpesčio raukšlių ir dvejonių išvagotas prie rašomojo 
stalo biure palinkusio Sveno veidas. Žino, kaip tiedu lai- 
kosi taisyklių. 

- Dinkit! 

Valdemaras nenuleidžia akių, kol berniukai neat- 
sitraukia. Šie susigėdę grįžta prie kranto ir puola į van- 
denį. 

— Vadinasi, čia ją pakasei. Užmušei irgi čia? 

Sulimanas Hadžifas purto galvą, šnibžda: 

— Mano advokatas turėtų dalyvauti. 

— Bandėme susisiekti, - atšauna Valdemaras, - bet jis 
nekelia ragelio. Jam dėl tavęs nusišikt. 

- Geriau prisipažink, - sako Peras. - Pasijusi geriau. 
Bet kurią akimirką galime sulaukti atsakymo iš techni- 
nio skyriaus, tada ir taip žinosime, kad tai tavo darbas ir 

kad į mergaites buvo kaišiojamas tavo vibratorius. 

Sulimanas Hadžifas vėl purto galvą. 

Valdemaras žengteli arčiau. Stipriai suima jo sprandą, 
nors mauduoliams tai atrodo kaip tėviškas gestas. 

— Vadinasi, žaidi tylos karalių? 

Stenėjimas. 

Tačiau jokių žodžių. 

- Važiuojam į kitą, - sukomanduoja Valdemaras ir 
nusitempia Sulimaną Hadžifą ten pat, iš kur atėjo. 


Malinos telefonas suskamba važiuojant pro posūkį į 
Tornbį. 

Karin Juhanison kalba oficialiu tonu, tačiau jis slepia 
susijaudinimą. 

— Dažai tie patys. Sulimano Hadžifo vibratoriaus da- 
Žžai sutampa su nusikaltimams naudoto vibratoriaus da- 
Žais. 

— Vadinasi, vibratorius tas pats? 

- Neįmanoma pasakyti. Toks pats, dėl to galima nea- 
bejoti, bet ar mūsų turimų atplaišų forma sutampa su 
nuo Sulimano Hadžifo vibratoriaus nusilupusių dažų 
forma? Bandžiau nustatyti, tačiau tai išsiaiškinti nėra jo- 
kių galimybių. 

Malina jaučia, kaip susitraukia pilvas. 

Dažai tikrai tokie patys. Kokia tikimybė, kad vieno 
tyrimo metu pasipainiotų du vienodi vibratoriai? 

— Ar ant jo buvo dar kokių nors pėdsakų? 

- Ne. 

— Dar kas nors naujo? 

- Atleisk, Malina. Jokių naujų gijų. 

Vienodi vibratoriai. 

Sinchroniškumas. 

Froidas. 

Dabar jie pakeliui į hipnozės seansą pas Viveką Kra- 
ford. Ar jis dar apskritai reikalingas? 

— Ačiū, Karin. Praneši Svenui Šiomanui? 
— Zinoma. 


— Vadinasi, vibratorius tas pats? 

— Ne, tik vienodas. 

- Bet tada viskas aišku, ar ne? 

Įsiaudrinęs Valdemaras vairuoja mėlyną „Saab“. Sun- 
dstenas ir Sulimanas Hadžifas sėdi ant galinės sėdynės. 
Jie ką tik pravažiavo idilės apgaubtą Stureforsą. Šalia dvi- 
račių taku pagyvenusi pora mina naujutėlį tandemą. 

- Turime jį čia. Važiuojame. Ne, nieko. Neišleido nė 
garso. 

Padeda ragelį. 

Nepaleisdamas vairo Valdemaras pasuka galvą į ga- 
linę sėdynę ir ištaria: 

— Pričiupome tave, mažas gašlus juodašikni. 

Tada pasuka į šalutinį keliuką ir važiuoja gilyn į miš- 
ką. Peras žino, kas dabar bus. Nenori, tačiau leidžia tam 
vykti. 


Zekės reakcija į informaciją apie vibratorių: 

- Tai gal velniop tą hipnozę? Čia juk viskas aišku. 
Dabar tikrai galėsime išspausti prisipažinimą. 

— Dar niekas nebaigta, - nesutinka Malina, neatplėš- 
dama akių nuo kelio. - Surengsime hipnozės seansą, 
kaip planuota. Josefina Davidson tikriausiai jau Vivekos 
biure. Taip galbūt turėsime liudininkę, ir nesvarbu, ką ji 
pasakys, mums tai suteiks daugiau informacijos, ar ne? 

Zekė linkteli. 

Žino, kad ji teisi. 

— Noriu, kad tai baigtųsi, - ištaria Zekė. - Kad miesto 
gyventojai rytoj ryte galėtų perskaityti „Corren“, jog pa- 
gavome tą šėtoną ir tėvai vėl gali leisti mergaitėms žaisti, 
kaip tik nori, ir dėl nieko nesijaudinti bei nieko nebijoti. 

„Tuvė. 

Ar aš nerimauju? 

Ne. 

Taip.“ 

- Taip ir bus, Zeke, - pritaria Malina. - Byla iš esmės 
išspręsta. Telieka užrišti maišą. 


Valdemaras Ekenbergas sugniaužia kumštį ir kerta 
Sulimanui Hadžifui iš karto po šonkauliais, į tą vietą, 
kur skauda labiausiai, tačiau beveik nelieka pėdsakų. 

Sulimanas Hadžifas susmunka. 

Peras Sundstenas vaidina paslaugų, kelia Sulimaną 
Hadžifą, bet tik tam, kad tas gautų naują smūgį. 

Jaunas vyras ir toliau tyli. 

Nė žodžio, tik stenėdamas guli ant žemės užsidengęs 
akis. Žvyrkelį supantis miškas tylus, žemę aplipusios gel- 
tonos, išdžiūvusios samanos. Klevai netekę chlorofilo, 
tačiau viduje rusena lietaus prašanti gyvybė. 

- Tu išprievartavai ir nužudei Teresą Ekeved ir Sofiją 
Freden, ar ne? Ir dar išprievartavai Josefiną Davidson. 
Tiesa? Iškrypęs parše! Uždaužysiu tave negyvai, jei ne- 
prisipažinsi! 

Iš Ekenbergo balso turėtų suprasti, kad tas nejuo- 
kauja. 

Sulimanas Hadžifas bando atsistoti, tačiau kojos ne- 
klauso, jis svyrinėja pirmyn ir atgal, o akyse Peras mato 
baimę. 

Valdemaras išsitraukia iš dėklo pistoletą. 

Palinksta virš Sulimano Hadžifo ir priglaudžia 
vamzdį prie nugaros. 

- Paprasta. Pasakysime, kad bandei bėgti ir norėdami 
sulaikyti buvome priversti šaudyti. Dvigubas žmogžudys 
ir prievartautojas. Niekas nesuabejos. Žmonės mums pa- 
dėkos. 

Peras dvejoja. 

- Kelkis! - surinka Valdemaras. 

Sulimanas Hadžifas kapstosi ant žemės, bandydamas 

atsistoti. Tada sušunka: 

— Negaliu prisipažinti dėl to, ko nepadariau! 

Dabar pistoletas prie smilkinio. 

— Nebandyk bėgti. 

Tada Peras žengteli į priekį ir išmuša pistoletą iš Val- 
demaro rankos: 

— Ką čia, po velnių, išdarinėji? Gana! Supranti? Gana! 

Vėjas pakedena suvytusius klevus. Tūkstančiai lapų 
nusprendžia leistis žemyn ir sceną miške vainikuoja auk- 
sinis jų lietus. 

— Pirkau vibratorių iš Stenės „Blue Rose“ parduotuvė- 
je! - surinka Sulimanas Hadžifas. - Sakė pardavęs tokių 
bent dvidešimt, tai iš kur žinote, kad ten buvo manasis? 

- Prakeikimas... - iškošia Valdemaras. 

„Tu teisus, Valdemarai, pašėlusiai teisus“, - pagalvoja 
Peras. 

— Kodėl, po perkūnais, niekas nepasidomėjo vienin- 
telėje visame mieste sekso reikmenų parduotuvėje par- 
duodamais vibratoriais? Prakeiktas internetas. Pasirodo, 
žmonės dar apsipirkinėja ir normaliose parduotuvėse. 

Peras paima Valdemarą už alkūnės. 

- Nusiramink. Šita vasara išprotėjusi. Mus spaudė iš 
visų pusių. Kartais sunku pastebėti tai, kas visai pano- 
sėje. 


Po penkiolikos minučių Valdemaras stovi prie pre- 
kystalio „Blue Rose“ Žvėryno gatvėje, nuo seno čia vei- 
kiančioje sekso reikmenų parduotuvėje. 

Savininkas Stenė šypsosi putliu neskustu veidu. 

— Mėlyno vibratoriaus? 

Stenė patraukia prie tolimiausios lentynos blyškiai 
apšviestoje patalpoje. Grįžta su rožinės ir oranžinės spal- 
vos paketu rankoje. Mėlyną daiktą pakuotės viduje iki 
pusės dengia palinkusios rėksmingos raidės: „Hard and 
Horny!“ 

— Šitie ėjo iš pasiutimo. Per pusantrų metų pardaviau 

apie keturiasdešimt, bet pastarąjį kartą - jau maždaug 
prieš mėnesį. 

Valdemaras išspjauna klausimą: 

— Ar klientus registruojate? 

— Ne, gal iš proto išsikraustėte? Jokiu būdu. Diskre- 
tiškumas man yra garbės reikalas, o ir veidus prastai atsi- 
menu. 

— Kreditinės kortelės? 

— Tie plėšikai lupa septynis procentus. Čia priimami 
tik grynieji. 


Malina nesumokėjusi palieka mašiną stovėjimo aikš- 
telėje prie Filadelfijos bažnyčios. Jiedu su Zeke kerta Ka- 
ralienės gatvę ir numarina kirminą trumpai stabtelėję 
pakeliui pasipainiojusiame „McDonald's“. 

Dvyliktą valandą paskambina Karalienės gatvėje te- 
lefonspyne ir Viveka Kraford įleidžia vidun. 

Priimamajame ant turkiškais raštais išmarginto gu- 
limojo krėslo sėdi Josefina Davidson, šalia - sunerimusi 
jos mama. 

Viveka sėdi ant odinės kėdės prie rašomojo stalo. 
Veidą ryškiai apšviečia pro langą, išeinantį į Karalienės 
gatvę, krentanti šviesa. „Keista, mistiška šviesa“, - pagal- 
voja Malina. 

— Dabar tai padarysime, - ištaria Josefina Davidson. - 
Noriu sužinoti, kas nutiko. 

„Ne tu viena, - šmėkšteli Malinai. 


50. 


Patirto blogio prisiminimai. 
Jie slepiasi kažkur tavo viduje, Josefina. 
Neuronai susijungs ir atmintis grįš. Tik ar tikrai nori 

prisiminti? 

Mes prisimename. Galime matyti, kas mums atsitiko, 
kaip dingome - norime tai vadinti būtent dingimu - ir 
kaip paskiau po neaprėpiamos vienatvės susitikome čia, 
beribėje erdvėje. 

Mudvi su Sofija turime viena kitą. 

Gal esame toje gražioje vietoje už sąmonės ir pasąmo- 
nės ribų? Už visko, ką mes, žmonės, klaidingai laikome 
gyvenimu. 

Galime suvokti, kuo kažkada buvome, erdvė gali įgau- 
ti mūsų pageidaujamų spalvų, o mes - būti kuo norime ir 
kur norime. 

Dabar esame su tavimi, Josefina. Tetos psichologės ka- 
binete. 

Mums reikia tavo prisiminimų. 

Nes, kad ir kaip būtų, trokštame tiesos ataskaitos. Tik 
tada sulauksime tikrosios ramybės ir nustosime bijoti 
tamsos. Tokia jau mūsų erdvė - čia juoda gali atrodyti 
kaip balta. 

Nebijok. 

Tai tik prisiminimai. 

Žinoma, tam tikra prasme tai ir tavo gyvenimas. Mums 
to reikia. 

Tik prisimink vieną dalyką, Josefina: mes, vasaros an- 
gelai, turime tik viena kitą. 


„Švytuoklė prieš mano akis. 

Užuolaidos, knygos su odiniais viršeliais lentynoje, 
kraštovaizdžių graviūros. Šis kambarys primena Ang- 
liją. 

Švytuoklė. 

Maniau, taip daroma tik filmuose. 

Viduje slogus kvapas, negi negalėjo prieš tai išvėdinti? 
Arba pasikvėpinti?“ 

„Ši keista sofa patogi“, - pagalvoja Josefina, bandyda- 
ma sutelkti dėmesį į švytuoklę, tačiau mintys klaidžioja, 

akys apžiūrinėja esančiuosius kambaryje. 

„Mergina policininkė. 

Malina. 

Stovi už tetos psichologės. 

Kas dedasi Malinos galvoje? Atrodo rami, tačiau bet 
kas pasakys, kad viduje ji gerokai kvaištelėjusi. Net ne 
kvaištelėjusi, o tiesiog maniakiška. 

Spokso į mane. Nežiopsok! Gal ji moka skaityti min- 
tis, nes tikrai liaujasi. 

Policininkas plikai skusta galva sėdi prie lango ant 
juodai nudažytos kėdės. Ramus, bet pavojingas. Ledo ri- 
tulininko tėtis. Ir mirtinai išsigandusi mama. Aš nebi- 
jau. Ko ji baiminasi? Kad jos mergaitė susiteps? Aš ne 
šventoji, mama, liaukis taip galvojusi. 

Teta psichologė. 

Susierzinęs žvilgsnis. Mato, kad galvoju apie kitus da- 
lykus.“ 

- Žiūrėk į švytuoklę ir klausykis mano balso. 

„Ką? Ji ką nors sakė?“ - pagalvoja Josefina. Tada at- 
sako: 

- Pasistengsiu. 

Psichologė taria: 

— Giliai kvėpuok, - ir aš kvėpuoju giliai. - Stebėk švy- 
tuoklės judesius, - ir aš stebiu švytuoklės judesius. - Pa- 
jusk, kaip išnyksti, - ir aš jaučiu, kaip išnykstu. 

„Akių vokai nusileidžia. 

Juoda, bet vis tiek šviesu. 

Palaukite. 

Kur aš?“ 


„Pagaliau“, - pagalvoja Malina, matydama, kaip pa- 
klususi Vivekos Kraford komandoms Josefina Davidson 
nugrimzta savyje. 

Surašė Vivekai klausimus. Ši trumpai ir aiškiai pasa- 
kė, kad seanso metu su Josefina gali kalbėtis tik ji pati. 
Priešingu atveju būtų sudėtinga. Tai nėra bendravimas 

su budrios būsenos žmogumi, reikia sekti ne kontekstą, 
o vaizdus ir žodžius. 

Viveka padeda švytuoklę ant stalo. 

Į kambarį skverbiasi automobilių gaudesys Karalie- 
nės gatvėje. 

„Galima girdėti bendru tampantį mūsų penkių kvė- 
pavimą, - pagalvoja Malina. Zekės mina be jokios iš- 
raiškos. Malina žino, kad giliai širdyje jis yra skeptiškos 
nuomonės apie tokius dalykus, net jei dabar ir čia nė už 
ką to nepripažintų. 

Viveka paima nuo viršutinės lentynos popieriaus lapą 
su klausimais. 

— Ar girdi mane, Josefina? Norėčiau kai ko paklausti. 
Ar galėtum atsakyti? 


Niūrus baltas kambarys. 

Svetimas ir mano pačios balsas: 

- Klauskite, jei norite. 

- Tuomet paklausiu. 

— Aš pavargusi ir noriu miego. 

- Sodininkystės draugijos parkas, - ištaria svetimas 
balsas, o pro skylę sienoje ima srūti ryški, sodri šviesa. 
Langai pajuoduoja, paskiau dingsta. 

— Ten prabudau. 

— Kas buvo prieš tau prabundant? 

— Miegojau. Prieš užmigdama buvau kine. 

Dabar šviesa dingsta, kambarys tampa pilkas ir prie 
manęs ima artintis juodas siluetas. Gali būti vilkas, 
šuo, kiškis arba žmogus, tik koks žmogus vaikšto ke- 
turiomis? 

— Paimkite šunį. 

— Tave užmigdė šuo? 

— Dabar jo nebėra. 

— Kas tave užmigdė? 

- Mama. 

Kambarys vėl baltas, o aš viena. Palubėje kaip milži- 

niški šviestuvai kabo sandėliavimo lentynos. Matau save 
ten miegančią. Pora neaiškių rankų tapšnoja per nuga- 
rą. Kvepia baseinu ir vasaros rytu be rasos. 

— Rankų pora. 

- Jos tave užmigdė? 

— Taip. 

- Vyro ar moters? 

— Nežinau. 

- Ar pameni to vakaro pradžią? 

Kambario sienos išnyksta, matau save važiuojančią 
dviračiu per miškelį vedančiu asfaltuotu keliuku. Į mies- 
tą per Rydo mišką, nežinau, kodėl važiuoju tuo keliu. 
Kodėl? 

- Ėjau į mišką. 

— Kokį mišką? 

— Negerą mišką. 

— Kodėl? 

Varginantis svetimas balsas. Moteriškas. Senesnis už 
daugelio. 

- Kodėl miškas buvo negeras? 

— Nes kažkas manęs tykojo. 

- Kas ten buvo miške? 

— Kažkas. 

— Kuriame miške? 

Žemyn tempianti jėga. Dabar esu tik aš. Užmiegu. 
Prabundu nuo automobilio bildėjimo. 

— Paskiau važiavau automobiliu. 

- Kurė 

- Į sandėlio lentynas, kurios ką tik buvo palubėje. 

- Atsidūrei sandėlyje? 

Guliu ant gulto. Gremžimas. Degina ir smirdi. Ką tas 
kūnas su manimi daro? Jo dantys žiba. Mane pjausto, 
jaučiu skausmą visame kūne, liaukitės spausti, liaukitės 
spausti... 

- Liaukitės spausti, LIAUKITĖS SPAUSTI, LIAU- 
KITĖS SPAUSTI, LIAUKITĖS! 

Balsas, tas svetimas: 

— Viskas gerai, tu čia saugi. Gali prabusti. 

Aš vėl baltame kambaryje, juodas siluetas išnyksta 
kiaurai sieną. Prabundu pavėsinėje. Rytas, mane žadina 
geras žmogus, nors aš ir nemiegu. Ar tas žmogus geras? 

— Aš bėgau. Nemiegojau, tačiau nieko nemačiau. 

— Kas tave rado parke? 

- Gal žmogus. AR TAI BUVO ŽMOGUS? 

— Dabar gali prabusti. Prabusk. 

Juoda. 

Atsimerkti. 

Policininkė, policininkas, ramios mamos akys ir teta 
psichologė. Juos sieja vienas bendras bruožas. Visi atro- 
do sutrikę. 


Josefina Davidson su mama paliko priimamąjį. Ant 
gulimojo krėslo išsitiesęs Zekė atrodo pasirengęs įpras- 
tam terapijos seansui. 

Viveka sėdi prie rašomojo stalo, Malina prie lango. 
Stebi, kaip mašinos Karalienės gatvėje beveik ištirpsta 
matinėje šviesoje. 

— Tapome protingesni, - sako Zekė. - Na, bent jau 
truputį. 

- Jei gerai supratau, - ištaria Malina, - ji buvo užpul- 
ta miške, pervežta į kažkokias sandėliavimo patalpas ir 
ten prievartaujama, o paskui pavyko pabėgti. Tada atsi- 
dūrė Sodininkystės draugijos parke. 

— Panašu, kad miške buvo užmigdyta, - papildo Vi- 
veka Kraford. 

— Tačiau apie užpuoliką nieko nepasakė, - priduria Ze- 
kė. 

- Visiškai nieko, - pritaria Malina. 

- Apgailestauju, - sako Viveka, - tačiau apklausa 
hipnozės metu retai duoda aiškius atsakymus. Sąmonė 
nenori prisiminti siaubo. 

— Padarei, ką galėjai, - patikina ją Malina. 

- Ar galime dar kartą pabandyti? Gal po kelių dienų? 

Zekė pasikeitęs, regis, dabar pradėjo tuo tikėti. 

— Manau, neverta, - atsako Viveka. - Atmintis susiju- 
si su savisaugos instinktu. Ji vėl užsisklendė. 

Malina jaučiasi pavargusi. 

Nori namo, pas Tuvę. 

Trokšta, kad tyrimas pagaliau kur nors nuvestų. 

Beveik nesvarbu kur. 


51. 


Laikrodis ant susirinkimų salės sienos rodo 18.15. 
Sekundžių rodyklė savo vietoje, tačiau nuo begalinio 
sukimosi ratu jai irgi apsisukusi galva. Vietoj rytinio pa- 
sitarimo sušauktas susirinkimas. 

Tyrimo grupė sėdi aplink stalą. 

Visi pavargę, riebi veido oda blizga nuo prakaito, 
drabužiai susiglamžę ir dėmėti nuo smulkių vasaros dul- 
kių. 

Ką tik prasidėjo aptarimas. 

Malina papasakojo apie Svėją Svenson, Sturę Folk- 
maną ir Josefinos Davidson hipnozę. 

Blogos žinios iš Karin Juhanison. Techninė ekspertizė 
Sulimano Hadžifo bute nieko nedavė. Daugybė pornogra- 
fijos kompiuteryje, tačiau nieko, kas leistų jį susieti su 
nužudymais. 

„Blue Rose“ pardavė trisdešimt keturis tokius vib- 
ratorius. Vienas konsteblių rado dešimtis tinklalapių, 
prekiavusių tokiais pat vibratoriais. Taigi, be prisipažini- 
mo ir naujų įrodymų Sulimano Hadžifo atžvilgiu jie bu- 
vo akligatvyje. 

— Kaip nesumąstėme iš karto patikrinti „Blue Rose“? - 
stebisi Zekė. 

— Vadovavomės prielaida, kad tokius dalykus žmonės 
perka internete, - atsako Malina. - Pervirusios smegenys 
nepagalvojo apie tą apgailėtiną parduotuvėlę. 

— Klaidų pasitaiko visuose tyrimuose, - įsiterpia 
Svenas Šiomanas. - Aišku, techniniam skyriui nebūtų 
reikėję tiek plūktis. Tačiau apie klientus, iš „Blue Rose“ 
pirkusius vibratorius, nieko nežinome. Aišku, galime pa- 
prašyti, kad kreiptųsi į mus, bet tai nieko neduos. Niekas 
nenori išsiduoti perkantis vibratorius. Dėl to tikriausiai 
visi sutinkate? Hadžifas. Ar galime dar ką nors išpešti? 

- Jis neturi alibi, bet tai ir viskas. Mūsų įrodymai nu- 
liniai. 

Malina girdi nuovargį Valdemaro Ekenbergo balse. 
Jis ilgisi namų Miolbyje ir paprastų chuliganų, kuriuos 
galėtų uiti į valias. 

Konsteblė Aronson Malinos pavedimu pasidomėjo 
Sturės Folkmano praeitimi ir asmeniniu gyvenimu. 
Pasiraususi archyvuose aptiko, kad viena iš dviejų duk- 
terų iš santuokos su Gudruna Striomholm, Elisabetė, 
būdama septyniolikos nusižudė. Mirties priežastis ty- 
rėjams nekėlė jokių abejonių, techninės ekspertizės re- 
zultatai irgi buvo aiškūs. Elisabetė Folkman pasikorė. 
Kodėl? Nežinoma. 

Dabar ne taip jau nežinoma. 

Aronson. 

Sumaniausia konsteblė iš tų metų laidos. 

Taip pat pasidomėjo Luisos Svenson tėvo žūties pa- 
skendus byla, kurią tyrė Nesšės policija. 

Kūnas buvo rastas plūduriuojantis prie valties vidury 
Risbio ežero. Galvoje aptikta žaizda. Manoma, kad 
Gunaras Svensonas paslydo, krisdamas susitrenkė galvą 
į valties kraštą ir netekęs sąmonės išgriuvo į vandenį. 
Ant valties krašto rasta kraujo. 

Svenas praneša, kad netikėtai buvo gautas atsakymas 
iš „Yahoo“ su Teresos Ekeved pašto dėžutės slaptažodžiu. 
Vienintelė rasta korespondencija - dešimt laiškų Lovely- 

girl, kuri, sprendžiant iš laiškų turinio, turėtų būti Lolo 
Svenson. Buvo minimas jos sodybos pavadinimas. Tais 
laiškais derintų susitikimų laikas nesutapo su žmog- 
žudystės laiku. Iš „Facebook“ ir toliau jokių žinių. 

„Norėjai nuslėpti savo bjaurias paslaptis, Luisa, - 
galvoja Malina. - Tikėjaisi, kad neišsiaiškinsime tavo 
darbelių? O kai išsiaiškinome, toliau gyneisi, slėpei savo 
prisiminimus ir kas tokia esi? 

Vienišas žmogus miške. Ir seksualinė nusikaltėlė.“ 

Tada Svenas papasakoja, kad Stokholme esantis spe- 
cialus padalinys bando sudaryti užpuoliko psichologinį 
portretą, tačiau tai užtruks, nes visas skyrius atostogau- 
ja, o kviestinis psichologas staiga persišaldė. 

— Pliuškiai tie psichologai, - lepteli Valdemaras. 

Malina galvoja apie Vivekos Kraford žodžius, kuriais 
ji apibūdino žudiką, tačiau garsiai nesako, nes tai tik 
menkais duomenimis pagrįstos Vivekos spekuliacijos. 

— Toliau dirbkite visomis kryptimis, - sako Svenas. — 
Bandykite rasti naujų gijų. Pasitelkite visus savo gabumus. 
Ekenbergai, Sundstenai, apklauskite visus seksualinius 
nusikaltėlius, kiek tik rasite. 

Šalia Sveno sunerimęs stovi Karimas. Žino, kad jam 
dar kartą reikės susitikti su žiniasklaidos atstovais, dar 
kartą sulauks klausimų ir vėl negalės pasakyti nieko ap- 
čiuopiamo. Spaudos konferencija vyks septintą valandą. 

Visiems skirstantis Karimas paprašo Malinos pasi- 
likti. 

Pasiūlo vėl atsisėsti. 

- Malina, - ištaria tada. - Žinok, aš labai pasiilgau 
maudynių ir namelio prie Vesterviko. 

„Nori su manimi pasikalbėti apie maudynės?“ 

- Turi kokį nors ypatingą reikalą? 

- Taip. Noriu, kad dalyvautum spaudos konferen- 
cijoje. 

- Spaudos konferencijoje? Žinai juk, kad nekenčiu to- 
kių dalykų. 

- Tai įsakymas, Malina. Jei neturėsiu jiems nieko nau- 
jo, tai bent jau suteiksiu galimybę valandėlę pabendrau- 
ti su gražiausiu Linšiopingo policijos veidu. 

Malinos viduje kyla pykčio banga. 

Tuo pat metu prieš savo valią jaučiasi pamaloninta 
Karimo komplimento. 

- Juokus į šoną, Malina. Nenoriu dar kartą stovėti 
neturėdamas ką pasakyti. Būtų šaunu ir tikrai gerai, jei 
dalyvautum. Juos tai truputį apramintų. 

— Vadinasi, gražumas čia niekuo dėtas? 

Karimas prunkšteli. 

- Pažvelk į veidrodį, Malina. 

- Ar galime jiems papasakoti apie vibratorių? 

— Kad vienodas? 

— Taip. 

- Ne, nes visuomenė imtų teisti Sulimaną Hadžifą. 
Kol kas to nenusipelnė. Pati matei vakar dienos laikraš- 
čius. Ir taip jau nekas. 


Laikraščiuose buvo pilna Sulimano Hadžifo nuo- 
traukų su juoda juostele uždengtomis akimis. Antraštės: 
„Vasaros žudikas sulaikytas?" „Linšiopingo siaubūnas.“ 

„Gražiausias veidas? 

Tai štai ką man paruošė išprotėjusi vasara. 

Modelio vaidmenį?" 


Po dvidešimties minučių Malina ir Karimas stovi 
policijos nuovados fojė priešais grupę žurnalistų. Iš 
televizijos kanalų atvyko tik SVT, tačiau yra net kelių 
radijo stočių atstovų, apie dešimt rašančių reporterių ir 
du fotografai, neabejotinai iš „Corren“ ir TT. Prieš po- 
rą dienų būrys buvo dvigubais gausesnis. Jos vasaros 
angelai netrukus nebebus tokie įdomūs, o į štilį patekęs 
tyrimas mažina laikraščių pardavimus. 

- Visą dieną tyrėme įvairias versijas, - kalba Ka- 

rimas. 

Sutarška fotoaparatai. Tada tęsia: 

— Netrukus tikimės proveržio, tačiau šiandien dar 
negaliu suteikti jokios papildomos informacijos. 

— Ojūs, Malina, ar jūs galite ką nors pasakyti? 

Vėl fotoaparatų spragsėjimas ir blyksčių pliūpsnis. 
Malina žiūri prisimerkusi. 

Danielis. 

Prieš tai nepastebėjo, tikriausiai vėlavo. 

- Ne. 

— Visiškai nieko? 

Malina mato pulką reporterių, alkį, smalsumą ir nuo- 
vargį jų akyse. Tokį patį kaip jų. Nesusilaiko ir iš lūpų 
ištrūksta žodžiai: 

- Susisiekėme su psichoanalitike, ji sudarė psicholo- 
ginį užpuoliko ar užpuolikės portretą. Greičiausiai tas 
žmogus yra pats patyręs prievartą, nepasitiki savimi ir 
turi didelių asmenybės sutrikimų. Tarsi ir visuomenės 
narys, nors tuo pat metu laikosi šiek tiek nuošalyje. 
Daugiau pasakyti negaliu. 

— Kokia psichoanalitikės pavardė? 

- Deja, negaliu atskleisti. 

Karimas papildo. Sumetė, kad Malina pateikia nie- 
kam kitam nežinomą informaciją, todėl ji neturėtų būti 
žalinga. 

- Portretas neoficialus ir sudarytas skubotai. Vals- 
tybinė kriminalinės policijos valdyba šiuo metu stengiasi 
nustatyti daugiau detalių. 

- O kaip Sulimanas Hadžifas? Ar jis tebelaikomas 
areštinėje? Gal atsirado naujų įrodymų prieš jį? 

- Jis laikomas areštinėje. 

- Ar manote, kad tyrimui jis gali būti nebeįdomus? 

- Jokių komentarų, - nukerta Karimas. - Tai buvo 
viskas. 

Keli žurnalistai nori paimti interviu atskirai iš Mali- 
nos, tačiau ši atsisako, komentuodama taip: 

— Manęs namuose laukia dukra. 
— Man reikia namo pas dukrą. Atsiprašau. 


Tuvė ir Malina baigia valgyti pakeliui į namus nu- 
pirktos picos likučius. Atvėso, bet tokiame karštyje šalta 
pica beveik skanesnė. 

Tuvė vis dar pavargusi po skrydžio. 

Pramiegojo visą dieną, taip ir nenuvažiavusi išsi- 
maudyti. Markuso irgi nebuvo susitikusi, tačiau kal- 
bėjosi. 

— Kada susitiksi su Markusu? - klausia Malina, kel- 
dama prie burnos paskutinį picos gabalėlį. 

- Rytoj, - trumpai atsako Tuvė ir sausas žodžio skam- 
besys kužda Malinai apie artėjančią meilės romano pa- 
baigą. 

„Gaila, - pagalvoja Malina, - nes man iš tiesų patinka 
Markuso tėvai Biga su Hase. Mėgstu jų rengiamas vaka- 
rienes ir atpalaiduojantį bei neįpareigojantį bendravi- 
mą. 

- Pasiilgai jo Balyje? 
- Nežinau, mama. Gal galime pasikalbėti apie ką nors 
kita? Negi būtinai turime aptarinėti Markusą? 

Iš svetainės girdisi prasidedančios naujienų laidos 
garsai. 

— Gali būti, kad mane rodys per televizorių, - ištaria 
Malina ir Tuvė nušvinta. 

— Noriu pamatyti! 

Trečias reportažas yra apie bylą. Stingant kitos infor- 
macijos, didžiausias dėmesys skiriamas psichologiniam 
užpuoliko portretui. Į klausimus atsakinėjanti Malina 
rodoma stambiu planu. Ji mano atrodanti sena, pavargu- 
si ir išsekusi. Gailisi, kad nepasidažė ir net nepasišuka- 
vo, nors Karimas ir patarė. 

- Labai graži, mama, - sako Tuvė nutaisiusi kreivą 
šypsenėlę. 

- Ačiū, Tuve, sušildei. 

— O tau šalta? 

- Liaukis. 

Tada dar vienas epizodas su Malina, kai iš jos prašoma 
interviu, o ji susijaudinusi mojuoja ranka prieš kamerą: 

— Man reikia namo pas dukrą. 

Klausiantis Tuvės žvilgsnis. 

— Kodėl taip pasakei, mama? 

— Nežinau. Kvaila? 

— Ne, tiesiog neįprasta. 

Tada orų prognozė. 

Karščiai tęsis. Nenumatoma jokio palengvėjimo. 


Policininkė. 

Malina Fors. 

Televizoriaus ekrane priešais mane, slaptajame ma- 
no kambarėlyje. Sandėliavimo lentynos linksta. Smarvė 
man neegzistuoja, tik karštis. Pragaras, kurio ieškojau ir 
kurį turiu pereiti. 

Mačiau ją plaukiojančią. 

„Tinnis“ baseine. 

Vėsinosi nuo velniškos kaitros. 

Mano žinanti, kas aš esu? Išsiaiškino tiesiog pa- 
skambinusi psichoanalitikei? 

Per televizorių. Visiems matant. 

Jei viskas šiame gyvenime būtų taip paprasta, jau 
seniai būčiau atlikusi savo vienintelę užduotį. 

Vėl būtume drauge. | 

Daugiau niekam nereikėtų jausti vienatvės ir baimės. 

Pasielgsiu kaip ugnis. Sunaikinsiu ir sukursiu sąlygas 
naujai gyvybei. 

Išniekinimams bus padėtas taškas. Tu mane išnieki- 
nai. Kaip ir visi kiti. 

Tu knisiesi manyje. 

O tai, ką dabar mačiau, turėtų būti ženklas, tiesa? 
Baltų vorų kojų su triušio nagais krebždesys dulkėtoje 

lovoje. Pabrazdinti triušio nagais virš jos kaklo? Ar to 
nori? 

Pabandysiu nagais. Jie vėl tave draskys. Nugremšiu 
iki pieno baltumo, taip ir padarysiu. Tavo oda bus balta 
suknelė. Neįmanoma atsekti, ar ne? Kaip ir vibratoriaus. 
Pirkau prieš metus mieste už grynuosius. Sakėsi parda- 
vęs labai daug. Žinojau, kad jo prireiks. 

Duosiu tau kai ką. Ji taps tavimi, o tu tapsi ja. 

Rodai man teisingą kelią, Malina Fors. Skausmo 
pagimdytas skausmas vėl pagimdo meilę. Minėjai per 
televizorių savo dukterį. Kodėl? Ji turėtų būti visas tavo 
pasaulis. Tiesa? 

Tikiuosi, dabar ji tinkamo amžiaus. 

Mano vasaros angelas. 

Tyra vasaros angelų meilė. 

Matau tai tavyje. 

Trokšti atgimusios meilės, visai kaip aš. 

Aš atsikratysiu savojo ilgesio, tavasis tik prasidės. 

Lygybė. 

Gal to ir trūksta? 

Ko trūksta man? 

Mūsų. 

Liepos 23 d., penktadienis 


Štai apačioje dviračiu važiuoja Tuvė. Atsargiai, saugo- 
damasi mašinų. Geriau lėčiau, bet saugiau. 

„Ekoxen“ stogas, geltonai žalią miražą primenantis 
Sodininkystės draugijos parkas, „Tinnis“ baseino vanduo 
it raibuliuojantis žydras pažadas. 

Tikriausiai vyksta su kuo nors susitikti? 

Taip, ko gero, taip ir yra. 


Su mumis? 

Ne. 

Nenoriu. Mane tai labai nuliūdintų. 

Dabar važiuoja tiltu per Tinerbekeno upę, paskiau 
mina įkalnėn Ramshelio link. 

Ten gyvena turtingieji. 

Ji nėra turtinga. 

Ne. 

Nebematau jos. 

Užstoja medžių lapija. 

Tu juk irgi tai jauti, Sofija? 

Taip, jaučiu. 

Ji turi būti atsargi. 

Atsargi. 


Markusas. 

Keista. Iš pradžių negalėjo be jo ištverti, paskui tai pa- 
sidarė įprasta. Ne nuobodu, tiesiog įprasta. Netapo pa- 
prastu draugu, tačiau taip, kaip buvo anksčiau, nebėra. 

Tuvė žinojo nepasiilgsianti jo Balyje. Tiesiog žinojo ir 
suprato, ką tai reiškia. 

„Čia, namuose, karščiau nei ten. 

Ir šviesa dešimt kartų aštresnė. 

Tikra laimė, kad turiu gerus saulės akinius. 

Mama nemėgsta nešioti tamsių akinių, sako, jie iš- 
kreipia tikrovę. O man patinka, kai pasaulis tampa tru- 
putį geltonesnis.“ 

Širdis daužosi krūtinėje, kai atsistojusi mina į Rams- 
helio kalvą pro iškiliausių miesto Žmonių gyvenamas 
plytines vilas ir didelius medinius namus. 

Tokie yra ir Markuso mama su tėčiu. Abu gydytojai. 
Iš pradžių jai irgi patiko: didelis namas, viduje viskas 
kitaip nei pas jas. Kažkiek priminė skaitytas knygas apie 
paprastą mergaitę ir jaunikaitį iš aukštuomenės, kokį 
princą ar grafą. 

Ilgainiui namas taip pat pasidarė įprastas. Ne taip, 

kaip knygose. Balis. Štai kas buvo neįprasta. 

Dabar važiuoja į tuos namus pas Markusą. Jis norėjo 
ką nors nuveikti. Jos balse vakarykščio pokalbio metu 
turėjo išgirsti dvejones. Prieš užmigdama galvojo apie 
tai. Mintis apie susitikimą su Markusu kaip anksčiau bu- 
vo svetima. Aišku, galėjo pasimatyti, bet ne taip. 

Kaip tai pasakyti jam? 

Atrodo, ji jam reiškia daugiau nei jis jai. 

Priešais važiuoja baltas furgonas. Lėtai, tikriausiai 
ieško adreso, neabejotinai sodininkas. 

Pagaliau pasiekia jų baltų plytų namą. Didelės obelys 
atrodo liūdnos, kamienai beveik linksta nuo karščio. 
Lauko durys prasiveria net nespėjus pastatyti dviračio 
ant akmenimis grįsto takelio. 

Markusas. 

Plonas ir išblyškęs. Šypsosi. 

Tuvė šypsosi atgal ir galvoja: 

„Tikiuosi, mano šypsena atrodo tikroviška. 

Laimė, kad akių nesimato.“ 

Tada susimąsto: 

„Ar taip būna visada? Kai meilė baigiasi, viskas pa- 
virsta liūdesiu? Daugiau nieko nelieka? 


Karin Juhanison nerimsta savo kabinete. Atsistoja, at- 
sisėda, susikelia kojas ant stalo. Rožine spalva nulakuoti 
nagai puikiai dera prie siaurų tokios pat spalvos „Prada“ 
basučių dirželių. Pirko šią vasarą Milane, kur buvo pa- 
lėkę su Kale apsipirkti savaitgalį. 

Nerimas. 

Karin tiksliai nežino, dėl ko. Viena galimų priežas- 
čių - jiedu su Kale visą naktį mylėjosi kaip išprotėję. Pra- 
sidarė langą ir drėgna, tačiau vis tiek tyra nakties šiluma 
pažadino stipresnę nei paprastai aistrą. 

Vis dar jaučia jį viduje, nori ten jo dabar. Gal todėl ir 
negali ramiai nusėdėti? 

Daugiau nesikalba vienas apie kitą. 


Apskritai apie nieką. 

Tuo labiau apie faktą, kad negali susilaukti vaikų, nors 
tūkstančius kartų lankėsi pas tūkstančius įvairiausių 
gydytojų. Vietoj to dulkinasi. Darė tai nuo pat pažinties 
pradžios, bet dabar dulkinimasis yra patvirtinimas, kad 
jiems gera kartu, kad jie mato vienas kitą. Karin mano, 
kad to iš esmės užtenka, bet žino, kad tikrą laimę atneštų 
tik vaikas. 

Nebylios meilės nereikia bijoti. Žodžiais vis tiek ne 
kažką pasakysi. 

Vis dėlto ramybės neduoda kai kas kita nei užsilikęs 
geidulys. 

„Gal praleidau ką nors svarbaus? 

Ar todėl nerandu vietos?“ 

Karin atsisėda, įsijungia kompiuterį ir perskaito savo 
ataskaitą apie Josefiną Davidson. Nėra prie ko prisika- 
binti. 

Tada ataskaitą apie Teresą Ekeved. 

Tikėtina, kad nužudyta paplūdimyje. 

Kodėl? 

Nėra jokių pėdsakų, kad kūnas po mirties buvo per- 
gabentas. 

Žemės mėginiai iš panagių sutapo su toje vietoje 
esančios dirvos struktūra ir kokybe. 

Bet... 

„Ar patikrinau visus nagus? 

Ne. 

O turėjau. Po kitais nagais galėjo būti kitokios žemės. 

Neapdairumas. 

Apsunkusios nuo karščio smegenys. 

Tikriausiai per daug skubėjau, norėjau kuo greičiau 
parengti ataskaitą Malinai ir kitiems. Vadovavausi prie- 
laida, kad žemė visose panagėse vienoda. 

Reikia dabar patikrinti. Kad tik po kitais nagais dar 
būtų kas nors likę.“ 

Prisimena švariai nugremžtą kūną. 

Nors ir nušveistas, panagėse buvo žemės likučių, ži- 
noma, vos matomų. Kodėl žudikas tų nešvarumų nepa- 
stebėjo? Gal tamsiame jo arba jos tunelyje jų nebuvo? 


Ji stovi prie to, kuo kažkada kitų akyse buvau aš. 
Krapšto žemę iš mano kairės rankos didžiojo piršto ir smi- 
liaus panagių. 

Žinau, kas ta moteris, tėti. 

Ko jai dabar reikia? 

Taip ir nesugebėjau priprasti prie šioje vietoje tvyrančio 
šalčio. Maži langeliai palubėje, metaliniai suolai, nerūdi- 
jančio plieno spinta, kurioje ilsimės mes. Ištraukiama, 
karstą primenanti metalinė dėžė, kurioje dabar guliu, ir 
spirito bei uždaros patalpos tvaikas. Kvapas švarus. Šva- 
rus, tačiau slegiantis sielvartas ir jausmas, kad štai kaip 
viskas baigėsi, nuo to nei susilpnėja, nei sustiprėja. 

Ko jai reikia iš mano pirštų? 

Iš tų žemių. 

Ar būtinai turi būti tokia metodiška ir efektyvi? Ten, 
ant vėsaus nerūdijančio plieno, šiaip jau guliu aš. Kūnas 
šaltas, švariai nugremžtas, kraujas sustingęs gyslose. 

Vis dėlto tai aš. 

Papasakok jai tai, tėti. 

Noriu, kad liautysi elgtis su manimi kaip su daiktu. Ar 
girdi, tu, kurios vardas Karin? 

Noriu, kad paglostytum man kaktą, parodytum, kad 
ten gulėdama kažką tau reiškiu. Bet tu darbuojiesi tyliai 
ir metodiškai, nuo to man tik dar baisiau. 

Būk gera. 

Paglostyk kaktą. 

Pataisyk plaukus. 

Parodyk, kad aš vis dar žmogus. 


Laboratorijos kondicionierius neatlaikė, o ven- 
tiliatorius viso labo sugeba tik pūsti vidun karštą orą iš 
lauko. Kai kuriems šaltyje atliekamiems testams tai būtų 

mirties nuosprendis, todėl Karin paskambino meistrams. 

Vis dėlto žemės mėginių analizei vėsos nereikia. Jos 
kaktoje blizga prakaito lašelių kekės. Nesivilko balto la- 
boratorijos chalato ir liuminescencinių lempų šviesoje 
žvilga šviesiai violetinė „Ralph Lauren“ palaidinukė be 
rankovių. 

Ką tik buvo prie lavono ten, apačioje. 

Pati nežino kodėl, tačiau prieš įstumdama kūną atgal 
į šaltį kelis sykius perbraukė mergaitės kaktą. Ramiai ir 
atsargiai. Ranka rūpestingai lietė Teresos Ekeved galvą. 
Niekada anksčiau taip nesielgdavo. 

Ant suolo guli pirmosios žemės mėginių analizės ata- 
skaita. 

Stebi naują mėginį pro mikroskopą. 

Sukoncentruoja žvilgsnį. 

Iš karto pastebi, kad žemė kitokia. Po šiais nagais rasta 
dirva yra iš kitos vietos. Žemė iš kitos rankos panagių 
buvo smėlinga, aštresnių kristalų. 

Atlieka papildomus testus. Naujasis mėginys - tipiška 
mineralų prisotinta viršutinių sluoksnių dirva. Tokią že- 
mę sodininkai perka maišais. Turėtų būti iš kokio nors 
sodo arba parko. 

„Vadinasi, - galvoja Karin, - po mirties galėjo būti 
pernešta. Jei priešinosi ir bandydama įsikibti ar pabėgti 
kabinosi rankomis, tai ne paplūdimyje. Žemė iš paplū- 
dimio galėjo atsidurti panagėse tempiant nuokalne arba 
guldant. 

Tik kur tada? 

Net jei tai ir visiškai nieko nereiškia, Malinai turėtų 
būti įdomu.“ 

Karin atitraukia užuolaidas. 

Tolumoje mato gelsvai baltą ligoninės fasadą. 

„Savaitė iki atostogų. 

Susirgsiu, jei neišvažiuosiu.“ 

Apsidairo laboratorijoje. Mėgintuvėliai, kolbos, trau- 
kos spinta, akių skalavimo dušai. Sunkiai paaiškinama, 

tačiau visi tie dalykai kažkuo seksualūs. Žiūri į save pa- 
čią ant suolo su gerokai šlaunis apnuoginančiu medvilni- 
niu sijonu. Giliai vidun įsiskverbęs Kalė. 

Taip giliai, kaip sugeba tik jis. 


Markusas sėdi ant poilsio kambaryje esančios sofos 
už metro nuo Tuvės. 

Apačioje vėsiau. Anapus stiklo viduje esantis baseinas 
tuščias. 

„Vasarą maudomasi lauke!“ - pasakė Markuso ma- 
ma Biga, Tuvei paklausus birželio mėnesį. 

Jis norėtų, kad ji sėdėtų arčiau. Nereikia net sakyti, 
kusi pasakyti, kad jai reikia eiti, tačiau nežino, nuo ko 
pradėti. 

Jis nuliūs. 

- Sėskis šalia manęs. 

Jo „Iron Maiden“ marškinėliai vaikiški. Kaip ir sun- 
kusis rokas. Tarsi pats nenorėtų suaugti, nors jų kūnai to 
jau nori. 

Vis dėlto jie nesimylėjo. 

Markusas norėjo, ji taip pat, tačiau to nedarė. Iš pra- 
džių gulėdavo po nerta įvairiaspalve antklode, ji yra lai- 
kiusi rankoje jo daikčiuką, tačiau tik tiek, o jis lietė ją per 
apatines kelnaites, tačiau daugiau nebe. 

Šiluma, kitokia nei vien tik į jį žiūrint, ją baugino. 

Pati nežino kodėl. 


53. 


Iš karto po beprasmio rytinio susirinkimo vykęs 
pokalbis buvo trumpas. 

Karin Juhanison papasakojo Malinai, kad Teresos 
Ekeved kūnas galėjo būti perkeltas ir kad panagėse rado 

aukščiausios kokybės žemės. Malina iš karto pasakė, 
kad jei ji buvo pergabenta, labiausiai tikėtina, jog iš savo 
pačios namų, - ten lysvėse pilna naujo juodžemio. Vadi- 
nasi, verta patikrinti. 

Jiedu su Zeke laukė Karin KTL stovėjimo aikštelėje. 
Geriausia atvykti drauge, nors Karin važiavo savo au- 
tomobiliu, visą bagažinę prisikrovusi darbui lauke rei- 
kalingos įrangos. 

Sustoja prie Teresos Ekeved tėvų vilos. 

Važiuojant pro vaikystės namus Malina nusuko 
žvilgsnį į kitą pusę. Namas, regis, šaukė jai kažką ne- 
girdimo, tarsi kviesdamas užeiti ir pabandyti atkurti se- 
niai praėjusius įvykius. 

„Paslaptys!“ - atrodo, šaukė balsai. 

„Ateik ir mes tau atskleisime paslaptis!“ 

— Eini? - šūkteli kaktą suraukęs Zekė Karin. Tonas 
greičiau agresyvus nei nekantrus. 

„Gal susierzinęs, kad Karin nepastebėjo ko nors, kas 
gali būti svarbu?“ - mąsto Malina. Bet kiek kartų jie pa- 
tys yra apsižioplinę? Pavyzdžiui, su ta sekso reikmenų 
parduotuve? 

Klysta visi. Taip gali pasitaikyti bet kuriame tyrime. 

— Tuojau. Gal galėtum padėti man nešti krepšius? 

Zekė žengia prie Karin, čiumpa vieną iš jos didelių 
juodų krepšių ir jie pajuda baltais akmenimis grįstu ta- 
keliu. Krūmai nelaistyti ir užmiršti. 

Paskambina į duris, po pusės minutės atidaro Sig- 
vardas Ekevedas. 

Nuostaba ir abejonės, nors taip pat ir laukimas. 

„Sučiupote?“ 

Malina mato jo žalsvai melsvose akyse viltį ir gyvybės 
liepsnelę. Pasako turintys pagrindo manyti, kad dukra 
galėjo būti nužudyta ne paplūdimyje, o kitoje vietoje, to- 
dėl jie nori apžiūrėti namą. Vien tam, kad įsitikintų, jog 
nebuvo užpulta namuose. 

- Tikiuosi, nemanote, kad aš, mes... 

— Tikrai nemanome, - užtikrina Zekė ir Sigvardas 
Ekevedas pasitraukia į šoną. Jo kūnas sunkus, kiaurai 
persmelktas sielvarto, kurio svorį reikės amžinai nešti 
ant pečių. 

— Namą galite nors ir sudeginti, jei tik tai padės tyri- 
mui. 

— Neprireiks, - ištaria Zekė ir šypteli. - Apylinkėse ir 
taip gaisrų užtenka. 

— Tas tiesa, - pritaria Sigvardas Ekevedas. - Darykite 
viską, ką reikia. Žmona išvažiavusi į miestą pasiremon- 
tuoti smegenų. 


Malina vaikštinėja terasą prie baseino supančiomis 
lysvėmis. Ieško pėdsakų, aplaužytų krūmų ir grumtynių 
žymių, tačiau randa tik seniai nuo karščio susisukusias 
ir nuvytusias raudonas rožes. 

Dirba saulėkaitoje, todėl turi vis nusibraukti prakaitą 
nuo akių ir kaktos. Mato Zekę kitoje pievelės pusėje, sodo 
dalyje su dideliu daržu tarp pievelės ir kaimynų tvoros. 

Karin namo viduje. 

Malina ką tik pagalvojo, kad jos sijonėlis ir paika švie- 
siai violetinė firminė palaidinukė be rankovių puikiai 
dera prašmatnaus baseino aplinkoje. 

Tada sušunka Zekė: 

- Čia! 

Iš balso Malina girdi, kad neabejoja radęs kai ką svar- 
baus. 

- Tikriausiai bandė pabėgti pas kaimynus. 

Žemę dengia leipstantys bulvių krūmai, nugeibę mor- 
kų lapai ir rabarbarai, kurių nuskinti niekas neturėjo 
jėgų. Grumtynių pėdsakai ryškūs, nuo karščio, lietaus ir 
laistymo stygiaus beveik suakmenėję. Jie mato pėdsakus, 
vietą, kur kūnas tikriausiai nukrito ant lapų ir sodinu- 
kų, o kažkas traukė atgal. Ji priešinosi, kabinosi pirštais 
už žemės, bandė išlikti gyva. 

- Reikia pakviesti Karin, - tarsteli Zekė. - Kur ją vel- 
nias nešioja? Spėju, mėgaujasi vėsa namo viduje. 


Sigvardas Ekevedas susmuko ant kėdės terasoje. Duk- 
ters mirtis dar labiau priartėjo, dabar fiziškai juntama 
jų namuose. Malina pagalvoja, kad šiuo metu jis ima 
suvokti, jog čia gyventi nebegalės. Nuo šios akimirkos 
tai yra blogio buveinė. 

Malina priklaupia šalia. 

- Labai apgailestauju, - ištaria. 

- Viskas gerai, - atsako Sigvardas Ekevedas ir Mali- 
na įžvelgia, kad jam tai nesvarbu. Blogiau būti jau negali, 
ir faktas, kad dukra buvo užpulta namuose, gal net pa- 
guodžia. 

— Vieno neįsivaizduoju, - priduria. - Kaip reikės pa- 
pasakoti žmonai? Ji išsikraustys iš proto. 


Baigusi tirti dirvą Karin atsigręžia į kriaušės pavėsy- 
je lūkuriuojančią Maliną. 

- Tikriausiai ėjo nuo baseino pusės, - ištaria Karin. — 
Ten ant jos metėsi užpuolikas, o ji bandė bėgti čia. Nieko 
neradau. Jokių kraujo likučių ar panašiai. 

— Pasidairyk prie baseino. 

— Kaip tik ketinau, Malina. 

Po akimirkos Karin jau sukiojasi aplink baseiną. 
Vanduo, regis, burbuliuoja nuo karščio, snobiška jo žyd- 
rynė vienu metu vilioja ir atstumia. Karin apipurškia liu- 
minolu medines grindis ir baseino kraštus, tikėdamasi, 
kad skystis privers kraujo likučius nušvisti santykinėje 
tamsoje, kurią ji sukuria užstodama saulę mėlynu rank- 
šluosčiu. 

- Taip ir žinojau, - ištaria priartėjusi prie medinės 
dalies garažo pusėje. - Taip ir žinojau, - pakartoja. 

Malina skuba paskui, Zekė irgi pasirodo iš namo. 

Sigvardas Ekevedas toliau lieka sėdėti kėdėje, veide 
jokios išraiškos. 

— Pažvelkite čia, - moja Karin. Po rankšluosčiu švie- 
čia maždaug dvidešimt purvo apsuptų dėmelių. - Už- 
puolikas bandė nuplauti, bet esu visiškai tikra, kad bū- 
tent čia Teresai buvo suduota į galvą. 

— Gali iš to nustatyti kraujo grupę ar dar ką nors? 

Zekė kupinas vilties. 

— Deja, nieko, - atsako Karina. - Tai, ką matai, yra 
tikrovės šešėlis. 


Malina vėl pritupia prie Sigvardo Ekevedo. 

— Kas galėjo čia lankytis? 

— Kas? 

- Taip. 

— Nežinau. 

— Niekas neateina į galvą? 

— Niekas. Apgailestauju. 

- Visiškai niekas? 

- Visiškai. Galėjo būti bet kas. 

— Gal sodininkas ar panašiai? 

- Viską tvarkau pats. Su žmona. 

— O baseiną? 

- Ateina toks žmogus kiekvienais metais gegužės 
pradžioje, kai prileidžiame vandens. Bet šiemet viską 
padariau pats. Praėjusią vasarą dar lankėsi meistrai - at- 
naujino terasą. 

Malinos švarko kišenėje suskamba telefonas. 

- Fors klauso. 

- Malina? Čia Aronson. Baigiau išplėstinį Sturės 
Folkmano praeities tyrimą. Papasakoti telefonu? 

— Aš dabar užsiėmusi. Gal po valandos, nuovadoje? 

- Žinoma. Ketinau dar patikslinti kai kurias smulk- 
menas. 

Malina įsikiša telefoną į kišenę. 


Sigvardas Ekevedas pravirko. Visas kūnas krūpčioja. 
Malina norėtų padėti, bet nežino kaip. Vietoj to paliečia 
jo ranką ir nesako, kad viskas susitvarkys ir bus gerai. 


Neverk, tėti. 

Nors ir bijau, man viskas gerai. 

Bijojau, kai tai įvyko sode prie baseino. Buvo labai 
labai baisu. 

Tačiau dabar viskas aiškėja. 

Jaučiu tai. 

Blogis. 

Jis irgi turi silpnų vietų ir yra pažeidžiamas. 

Kai tampa matomas ir gali būti sustabdytas. 

Kai žmonės vėl galės ramiai mėgautis vasara, kaip ir 
turi būti. Be jokio skausmo. 

Bet pirma reikia išsiaiškinti. Tai, ką vadinate tiesa, 
turi išvysti dienos šviesą, kad ir kokia baisi būtų. 

O tu, Malina, turi kai kur užsukti. 

Aplankyti save pačią. Galbūt praeitis padės žengti į 
priekį ateityje. Kaip manai, tėti? 

Žinau, kad niekada manęs nepamirši. 

Kol mane atsiminsi, tol būsiu su jumis. 

Vis šiokia tokia paguoda? 


54. 


Viduje nieko nėra, tačiau pro svetainės langą Ma- 
lina mato krūvą žaislų ir įsivaizduoja vaikų klegesį. Ne- 
varžomą juoką, ginčus ir ašaras nepasidalinus plastiki- 
nės mašinos, pliušinio meškiuko ar teptuko. 

Name, kuriame ji užaugo, gyvena šeima su vaikais. 

Paprašė Zekės ir Karin važiuoti be jos. Sakė norinti 
truputį pasivaikščioti kvartale viena, o grįšianti taksi. 
Karin pasiūlė Zekei važiuoti su ja, o šis neprieštaravo. 
338 


Malinos nuostabai, tepasakė: „Gerai.“ 

Skambino į duris, tačiau nujautė, kad viduje nieko 
nebus. Dabar apeina apžiūrėti namo iš galinės pusės. Žo- 
lė išdegusi, tikrai nelaistyta visą vasarą. Terasą supanti 
tvora apsilupusi. Mediena sausa, jau kelerius metus nie- 
kas nerado laiko išalyvuoti. 

„Tėtis blogai pasijustų nuo tokio vaizdo, - pagalvoja 
Malina. - Pedantas Ponas Stropuolis, skatinamas ma- 
mos, Ponios Šaunesnės, Nei Yra Iš Tiesų.“ 

Mama. 

Kodėl negali nusileisti iš padebesių ir tiesiog būti 
savimi? Pasiteisinimai dėl buto Tenerifėje: „Iš tiesų ke- 
tinome pirkti namą, tačiau sodui ir baseinui reikia labai 
daug priežiūros.“ 

Nuo kaimynų sklypo skiria gyvatvorė. Dabar ten 
irgi gyvena kiti, jaunesni žmonės. Prisimena, kaip šiltais 
vasaros vakarais viena gainiodavo žolėje futbolo kamuolį. 
Kaip tėtis šaukdavo nespardyti į obelis ir serbentų krū- 
mus. Kaip mama sėdėdavo hamake gurkšnodama vė- 
sų baltąjį vyną ir žiūrėdavo greičiau į orą, o ne į ją. At- 
rodydavo, kad trokšta būti kur nors kitur. 

Žiema, 

Sniego besmegeniai ir paslaptingi takeliai sniege, 
niekada nesibaigiančios tamsios dienos ir naktys, de- 
gantys raudoni žandai. Kaip susimušė su kaimynų mer- 
gaite Ida. Sukruvino jai nosį, o paskui gailėjosi ir buvo 
nelaiminga smurtavusi. 

Mamos ir tėčio tyla. Suko ratus vienas aplink kitą 
kaip nebylios gyvatės. Didelė juoda tuštuma Malinos 
pilve. Jausmas, kad kažkas buvo ne taip ir tai bandoma 
bet kokia kaina išlaikyti paslaptyje. 

„Ko aš nemačiau? 

Kodėl aną sykį taip trumpai kalbėjau su tėčiu?“ 

Tą akimirką pasiilgsta jų. Mato priešais save bute Te- 
nerifėje, kuriame niekada nesilankė. Mama vilki gėlėta 
suknele, tėtis apsirengęs teniso marškinėliais ir šortais. 

Pusryčiauja terasoje ir šnekučiuojasi apie kaimynus, 
kaimynystę ir orus, tačiau niekada apie ją ir Tuvę. 

Kodėl jie negali labiau rūpintis Tuve? 

Meilė iš pareigos. Mažiausia įmanoma. „Juk ji — tai 
jūs! - nori surikti Malina. - Jūs!“ 

Įkvepia šilto vasaros oro, jaučia, kaip metai ir visi ne- 
pasiekiami prisiminimai daro įtaką jos asmenybei. Pri- 
tupia. 

„Ko aš nematau?“ 

Sniegas virsta vandeniu. 

Eina į terasą, žiūri pro virtuvės langą. Net per stiklą 
girdi lašantį čiaupą. 

Virtuvė nauja. Prieblandoje šviečia baltos spintelės 
„Faktum“ iš „Ikea“. Kairėje valgomasis, beveik toks pats 
kaip jų turėtas stalas. Pušinis, baltai dažytas. Nepatogios 
kėdės su aukštais atlošais. 

Varvantis čiaupas. 

Vanduo. 

Amžinai tas vanduo. 

Chloruoti baseinai, vasaros maudynių vietos. Iš pa- 
žiūros atsitiktiniai vasarą dirbančių mergaičių veiksmai. 

„Ko tu nori iš vandens? - mąsto Malina. - Švara ir 
vanduo ką nors reiškia, tiesa?“ 

Malina greitais žingsniais tolsta nuo namo, nors jai 
atrodo, kad vis per lėtai. 


— Kuo aš tau kliūnu, Zacharijau? 

Karin Juhanison koja nuspaudžia greičio pedalą ir 
Zekė mato, kaip ilgas baltos spalvos medvilninis sijonas 
su nėriniuota apačia priglunda prie šlaunies. Mato, kaip 
ilgi šviesūs plaukai glosto dailų skruostikaulį. 

— Niekuo tu man nekliūni, - atsako Zekė. 

— Mes tiek dirbame kartu, - tęsia Karin, - kad būtų 
paprasčiau, jei gerai sutartume. 

Zekė žvelgia pro langą. Tylėdamas stebi medžius kitoje 
dviračių takelio pusėje ir mąsto, kodėl instinktyviai taip 

nemėgsta Karin. Dėl pinigų? Su marškinėliais gimu- 
sierms žmonėms būdingo pasitikėjimo savimi? Dėl atsai- 
numo? O gal priežasties reikia ieškoti jame? Moteris. Gal 
jam trukdo tai, kad ji moteris, ir dar tokia patraukli, kad 
niekaip neatitinka kriminalistikos ekspertės paveikslo? 

„Bet čia tik mano stereotipai“, - galvoja Zekė. Tada 
suvokia, kad tas jausmas neapleido nuo paties pirmojo 
susitikimo. Nepasiekiamas žavesys gimdo atstūmimą. 
Jei negaliu tavęs gauti, tai galiu visada priversti blogai 
jaustis. Galvoti, kad esi ne tiek daug verta, nors iš tiesų 
noriu visai ko kito. 

— Nežinau, - atsako Zekė. 

— Ko nežinai* 

- Kodėl buvau nemalonus su tavimi. Bet nuo šiol 
liausiuos. 

Karin nieko nesako. Po ilgos pauzės atitraukia akis 
nuo kelio ir pažvelgia į jį dėkingu ir šiltu žvilgsniu. Gal 
net ir geidulingu. 


Gamta apdovanojo konsteblę Aronson aiškiai per 
didele krūtine, kuri vos telpa po pilkais uniforminiais 
marškiniais. Malina žino, kad daugelis kolegų vyrų 
traukia ją per dantį. „Nuovados grietinėlė, „mergina it 
iš pieno plaukusi“ arba tiesiog „pienovežis“. 

Vis dėlto Aronson yra sumani, užsispyrusi, paprasta 
ir neturinti jokių testosterono iškreiptų iliuzijų apie po- 
licijos darbą. 

Ji padeda popieriaus lapą su pastabomis ant stalo ir 
Malina su Zeke palinksta į priekį, įdėmiai jos klausyda- 
miesi. 

- Detaliau pasidomėjau Sturės Folkmano praeitimi, 
kaip tu ir prašei. 

Aronson veidas švelnių bruožų, nors dėl kiek atsiki- 
šusio viršutinio žandikaulio ji ne tokia patraukli, kaip 
galėtų būti. 

- Būdamas vaikas, karo metais atvyko iš Suomijos. 

Karelijos sąsmaukoje visa šeima sudegė berniuko 
akyse. Pateko pas ūkininkus šiaurės Skonėje“, netoli 
Engelholmo. Ten baigė mokyklą. 

Prieš tęsdama toliau Aronson įkvepia: 

- Išsiskyrė su antrąja žmona 1980 metais. Turėjo 
dvi dukteris. Viena nusižudė 1985 metais. Tyrimas, 
kaip minėjau, buvo paprastas, tai akivaizdu perskaičius 
ataskaitas. Buvo rasta pasikorusi, prieš tai kelerius metus 
buvo guldoma ir išrašoma iš psichiatrinės. 

Ledinės baltos rankos ant antklodės. 

„Liaukis, tėti, liaukis, aš juk tavo dukra!“ 

„Štai taip, štai taip“ 

Malina veja tą vaizdelį šalin. Kai kuriuos vyrus rei- 
kėtų kastruoti ir rodyti žmonėms kaip žvėris narve. 

- Antroji dukra, regis, gyvena Australijoje? Folkma- 
nas minėjo. 

Aronson purto galvą. 

- Ji gyvena čia, mieste. Jau porą metų yra prisiregist- 
ravusi Vasastano mikrorajone. 

— Dar kas nors apie ją? 

— Vardu Vera. Dabar jai keturiasdešimt dveji. Bet 
daugiau jokių duomenų. 


Greitas, improvizuotas susirinkimas padėčiai aptarti. 

Netrukus šešios, visi pavargę nuo karščio ir daug die- 
nų trunkančio intensyvaus darbo. Malina nori namo pas 
Tuvę. 

Svenas Šiomanas įsitaisęs Malinos stalo gale, aplink 
juos biure dar vyksta nedidelis judėjimas, bet Karimas 
Akbaras jau išvažiavęs namo. Pasakė, kad kamuoja mig- 
rena. „Anksčiau tuo niekada nesiskundė“, - pagalvoja 
Malina. 

— Vadinasi, Teresa Ekeved galėjo būti nužudyta na- 
muose? 


* Skane - pietinė Švedijos provincija. 

Sveno balsas truputį mažiau pavargęs nei per anks- 
tesnius susirinkimus. 

- To nežinome, tačiau užpulta ten. Prieš užkasama 
paplūdimyje galėjo būti pervežta į kitą vietą, - sako 
Malina. - Žudikas gali būti kaip nors susijęs su jos na- 
mais. Vis dėlto apklausiant šeimos narius ir artimai 
bendravusius žmones nieko nepaaiškėjo. Tėvų alibi ne- 
pajudinamas. 

— Kas dar naujo? 

— Vera Folkman. Jos tėvas Sturė teigė, kad gyvenanti 
Australijoje, bet iš tiesų yra prisiregistravusi Linšiopin- 
ge. Ketinome aplankyti rytoj ryte. 

— Gerai, - sutinka Svenas. - Tokiose bylose norint 
stumtis į priekį reikia aiškintis smulkius neatitikimus. 

- Veros Folkman apklausa mums yra kaip šiaudas 
skęstančiajam, - replikuoja Zekė. 

Svenas nukreipia žvilgsnį į kitame stalo gale stovin- 
čius Valdemarą Ekenbergą ir Perą Sundsteną. 

- O jūs? 

- Patikrinsime paskutinį iš žinomų seksualinių nusi- 
kaltėlių sąrašo, - atsako Peras. - Tada ketinome pabend- 
rauti su artimiausiais Sulimano Hadžifo aplinkos 
žmonėmis. Gali būti, kad Sulimano klausimu toliau ne- 
pasistūmėsime. 

- Ar galime prašyti prokuroro pratęsti sulaikymo 
terminą? 

- Vargu. Ką tik su juo kalbėjau - įrodymai aiškiai per 
silpni, kad galėtume toliau laikyti areštinėje vadovau- 
damiesi prielaidomis. 

- Geriau paleisti, - sako Svenas, - ir pažiūrėti, ko ta- 
da imsis. Kaip Luisa Svenson? Ar yra su ja susijusių nau- 
jienų? 

- Stebėjome epizodiškai, tačiau ji tik dirba sodyboje, - 
atsako Malina. - O dėl Slavenkos Višnič abejočiau. 

- Tęsime darbą rytoj, - ištaria Svenas ir suraukęs kak- 
tą pažvelgia į Maliną. 

— Nori ką nors mums papasakoti, Malina? 

— Ne, tai tik nuojauta. 

— Nagi, nesivaržyk. 

- Tai palauks, - spyriojasi Malina ir Svenas nusi- 
leidžia. 

Vietoj to ištaria: 

— Mesvis dar nežinome, kas pranešė apie Josefiną Da- 
vidson, ir nerandame jokių jos dviračio pėdsakų. 


Tuvė neatsiliepia telefonu. Nei mobiliuoju, nei namų. 

Kur ji? 

Prie rašomojo stalo sėdinti Malina jaučia užvaldantį 
nerimą. 

Ką tik skambino Markusui. Sakė, kad išvažiavo prieš 
dvi valandas, o prieš tai jiedu visą dieną maudėsi „Tin- 
nis“. 

„Tuve. 

Juk sakiau būti atsargiai.“ 

Malina atsistoja ir išeina prie mašinos. 


Malina užlekia laiptais į viršų, atplėšia buto duris ir 
sušunka: 

— Tuve! Tuve, tu namuose? 

Tyla. 

Tylūs kambariai. 

Virtuvė tuščia. 

Svetainė tuščia. 

Tuvės miegamasis tuščias. 

Vonios kambarys tuščias. 

— Tuve! Tuve! 

Malina pradaro savo miegamojo duris. „Tuve, prašau 
pasakyt, kad miegi lovoje.“ 

Karimas Akbaras paima iš kavos aparato karštą puo- 
delį espreso ir apsidairo virtuvėje. Nerūdijančio plieno 
plautuvė buvo pagaminta pagal specialų užsakymą, kad 
uždengtų visą paviršių po stiklą primenančiomis plyte- 
lėmis, kurias Žmona išsirinko kažkokiame užsienietiš- 
kame žurnale apie namų įrengimą. Perka juos „Press- 
top“ kioske prie Sodų aikštės. „British racing green“ 
vadinamu žaliu atspalviu nudažytos spintelės irgi pa- 
gamintos pagal užsakymą. Ąžuolinis stalas ir kėdės 
pirkti Stokholme esančioje „Room“ parduotuvėje. 

Jokios migrenos. 

Tik jausmas, kad trūks plyš reikia pabūti vienam. 

Pagalvoti apie knygą, kurią turėtų rašyti, tačiau nie- 
kaip neprisiverčia. 

Pats netiki savo tezėmis apie integraciją. 

Namas Lambuhove skendi tyloje. 

Ar būna kas nors tyliau už namus vasarą, kai žmonės 
išvažiavę? 

Šį pavasarį jie su žmona ėmė vis daugiau bartis. Dėl 
niekų. Pastebėjo, kad tai neigiamai atsiliepia berniukui. 
Būna su jais įsitempęs, vengia kalbėti. Karimui jo gaila, 
tačiau nežino, ko griebtis. Neturi jėgų ką nors daryti. 
Visas tas gyvenimas su kauke - darbe, viešumoje, na- 
muose - sunkte išsunkė. 

„Kodėl pykstamės?“ 

Karimas įkvepia namų kvapo. Vakaro šviesoje visi 
kampai ir užkampiai atrodo kitaip. 

„Ji nepatenkinta. Dėl to galima neabejoti. Kabinėjasi 
prie visko. Gal ir aš pats jai atrodau atstumiantis? Ne. 
Tačiau nervinu, o tai suprasdamas pats darausi irzlus. 

Berniukas. 


Dabar jis formuojasi. 

Aš, mes, neturime teisės jo žaloti.“ 

Karimas susimąsto apie savo tėtį. Kaip vieną vasaros 
dieną, beveik tokią pat karštą kaip ši, rado pasikorusį bu- 
te Nakstoje. 

„Buvau dvylikos. 

Supratau, ką reiškia neviltis. Tačiau vengiau pripažin- 
ti, kad meilė irgi turi ribas.“ 


„Kartais nueinu per toli“, - mąsto Valdemaras Eken- 
bergas namo Miolbyje kieme purkšdamas vandeniu ro- 
Žes. 

Žmona virtuvėje. Ruošia salotas vakarui, kai keps 
mėsą ant grotelių. Kiaulienos nugarinė užmarinuota nuo 
pat ryto. Vyno butelis jau atidarytas. Gero vyno, birz- 
galas iš pakelių čia negeriamas. 

„Ar tikrai peržengiu ribas?“ 

„Kolegos yra mane apskundę, prasižengėliai taip pat. 
Vis dėlto niekada neįkliuvau. Be to, pasiekiu geresnių 
už kitus rezultatų. Štai dabartinė byla - kai laisvėje toks 
pamišėlis, niekam nerūpi, kad kažkas truputį pasėdės 
areštinėje be reikalo. Bent jau kol nieko rimčiau nesu- 
žalojau. 

Toks jau tas gyvenimas. 

Kartais tampi aplinkybių auka ir nieko čia nepakeisi. 
Turi susitaikyti, kaip ir su daugeliu nemalonumų.“ 

Virtuvėje triūsianti moteris norėjo vaikų. 

„Mantai nebuvo taip svarbu',- pagalvoja Valdemaras. 
Dievas patvirtins, jie stengėsi. Mėgintuvėliai tai šen, tai 
ten, smaukymas tamsiame tualete su kvailu pornografi- 
niu žurnalu ant kelių. 

Paskiau jai suėjo keturiasdešimt penkeri ir visa tai 
baigėsi. 

Neša tą naštą, kaip ir daugybė kitų. 

„Dabar stoviu čia, mūsų sode. Dangus temsta. Tolimo- 
se galaktikose užgimsta žvaigždės. Žemės gyvenimas su- 

kasi aplink save patį, o aš galiu nuoširdžiai pasakyti, kad 
vis dar myliu tą viduje triūsiančią moteriškę.“ 


Peras Sundstenas stovi prie kiosko Borensberge. 
Statytas šeštajame dešimtmetyje, kai Švedijoje buvo ren- 
čiami kioskai su laukimo patalpa autobusų keleiviams. 
Užsisakė pjausnį su sūriu. Ketina neštis prie Jotos kanalo 
ir ramiai suvalgyti stebėdamas praplaukiančius laivus. 
Pasistiprinęs trauks namo, į butą Mutaloje. 

Vienišiaus gyvenimo pranašumai. 

„Darau su savo laiku ką panorėjęs ir niekas man ne-' 
nurodinės.“ 

— Prašau. 

Imigrantas kiosko savininkas tiesia pjausnį. Sūris be- 
veik varva per kraštus. 

Klesteli ant suoliuko prie kanalo. 

Pro šalį jachta praplaukia jo amžiaus vyras su mo- 
terimi. Sėdi gurkšnodami vyną, pamojuoja. Jis patraukia 
savo šokoladinio gėrimo „Pucko“ ir mojuoja atgal. 

„Ekenbergas - tikras beprotis. 

Nors tuo pat metu būdamas šalia jo jaučiuosi saugiai. 
Jis išmano tokius dalykus. Aš labiau tikčiau Ekonomi- 
nių nusikaltimų skyriui Stokholme.“ 

Mutala. Ne kažkiek skiriasi nuo Kalmaro, kuriame 
užaugo. Senas pramoninis miestelis, šiais laikais kupi- 
nas narkotikų ir problemų, kurioms atsvarą sudaro 
pakraščiuose esančių rajonų idilė. Vargu ar pati tinka- 
miausia vieta trisdešimtmečiui. 

Dabar tiriama byla. Niekaip nepavyksta perprasti. 
Gijos susipina ir jam atrodo, kad tiesiog plaukia pasro- 
viui, nelabai turėdamas ką pasiūlyti. 

Fors. 

Sumani, maniakiška ir truputį gąsdinanti. Atrodo, 
beveik bijo pati savęs. Bet jei kas nors ir gali išnarplioti 
šią bylą, tai tik ji. 

Atsikanda gruzdintuvėje keptos mėsos. 

Praplaukia dar viena jachta. 
„Viduje sėdintis vyras atrodo vienišas, - pagalvoja 
Peras. 


Zekė įsideda į burną dar vieną kąsnį plekšnės. Žmona 
žiūri į jį, tada reikšmingai nukreipia žvilgsnį į ant virtu- 
vės stalo išdėliotus kelionių į įvairias šalis katalogus: 
Saulėtasis krantas, Kreta, Kosta Dorada. Nuostabiai pa- 
teiktos svajonės. 

- Dabar neturiu jėgų net pagalvoti apie keliones. 

Ji atsisėda priešais ir duria pirštu į Saulėtąjį Krantą. 

— Čia būtų pigu. Ką manai? 

— Negirdėjai, ką sakiau? 

Virtuvė staiga tampa be galo maža. Zekė pagalvoja, 
kad rudos pušinės spintelės tuojau jį prispaus. Norėtų iš- 
bėgti į sodą, bet ji neatstoja. 

— Lenartas su Sive praėjusią vasarą buvo Kretoje. Sakė, 
gražu. Be to, tokiu geru oru lengva užsisakyti keliones. 

- Gera žuvis. Tokiu metų laiku plekšnė pati ta. 

— O kaip tau Ispanija? Klasika, kad ir kaip būtų. 

Ji varto vieną katalogų. 

- Pati užsakyk. Bet jei neišsiaiškinsime dabartinės 
bylos, aš negalėsiu važiuoti. 

— O gal Riminis? 

Žiūri į ją. Martino mama, jo žmona. „Kas tu?“ - pa- 
galvoja. Tyrimas, karštis, šviesa, dulkės ir baltos medžia- 
gos pridengtos Karin Juhanison kojos automobilyje. Visa 
tai kuria naujus atstumus, verčia jį svetimu savo paties 
gyvenime. 


Nuoga Karin Juhanison stovi terasoje prie baseino. 
Namas vienas didžiausių Ramshelyje, sodą nuo pašali- 
nių akių patikimai saugo tankūs krūmai. Vakaras atsi- 
duoda siera ir sakais. 

Kalė svetainėje prilipęs prie televizoriaus. 

Žiūri vieną savo mėgstamų senų filmų TCM kanalu. 

Frenko Kapros* komedija. 

Baseiną įsirengė pavasarį. Abu labai norėjo. 

Prižiūrėti padeda tokia moteriškė, gavo jos kontaktus 
iš kaimyno. Ateina, kai jų nebūna, išvalo, sureguliuoja 
chloro kiekius. Karin nėra jos mačiusi, tačiau, pasak 
Kalės, atrodo sumani, nors ir mažakalbė. Mokėti prašo 
juodais. 

Koks skirtumas. 

Ji galvoja apie Martinsono žodžius automobilyje. 

Apie jį patį. 

Beveik dešimčia metų vyresnis. Įdomu, kodėl jos 
nemėgsta? Vis dėlto patikėjo, kai pasakė, kad liausis taip 
elgęsis. „Ir tas žvilgsnis į mane... Galėjau sustoti ir būtu- 
me nuveikę tai, ką žmonės paprastai daro šalikelėse. 

Ilga, karšta ir išprotėjusi vasara. 

Karštis aplinkui. 

Karštis viduje.“ 

„Dabar nuo jo pabėgsiu“, - pagalvoja Karin ir atsispi- 
ria pėdomis. Kūnas skrieja oru, tada perskrodžia vandens 
paviršių ir viskas pavirsta vėsia, stebuklinga tyla. 


Malina susirangė šalia Tuvės. 

Ši gulėjo lovoje vis dar pavargusi nuo skrydžių. Ma- 
lina pažadino ir išbarė. 

— Mobilusis išsikrovė, o aš susitikau Juliją. Nusipirko- 
Didžiojoje aikštėje. Nurimk, mama. 

Ir vėl užmigo. Malina irgi jautėsi pavargusi. Virtuvėje 
išgėrė pusę stiklinės tekilos. Pagalvojo, kad jie kažkiek 
priartėjo, greitai viskas turėtų baigtis. Jautė viduje ne- 
rimą. 

Tada nuėjo pas Tuvę. 

Viską nusivilko, išskyrus kelnaites. 


“ Frankas Capra - italų kilmės amerikiečių kino režisierius ir pro- 
diuseris. 

Palindusi po antklode jautė šiltą dukters odą ir lengvą 
vibraciją nuo jos širdies plakimo. Priežastys toliau kovoti 


ir gyventi. 


56. 


Liepos 24 d., šeštadienis 


„Ką daryti su tais žmonėmis? Tais, kurie nesusitvarko 
su geismais ir skriaudžia kitus dėl savo pačių skriaudų? 

Norlande“ tokių nors vežimu vežk. 

Geismų bedugnė. 

Cheminė kastracija. 

Kastracija. 

Elektroninis stebėjimas.“ 

Rytas ankstyvas ir Pero Sundsteno galvoje sukasi pa- 
drikos mintys, jiems su Valdemaru Ekenbergu einant 
paskui ką tik prižadintą Artį Sovalaskį jo raudono na- 
melio prieškambariu. Linghemo, mažo miestelio į rytus 
nuo Linšiopingo, pakraštys. Ką tik perėjo stropiai pri- 
žiūrėtą sodą, tegul ir išdegusį nuo kaitros kaip ir visa kita 
augalija. Tankių agrastų krūmų apsuptas žvyro takelis į 
namą. 

- Suprantu, kodėl jūs čia. Šeštadienį ir visa kita. Argi 
neturėtų būti išeiginė? 

— Bent jau nereikėjo dalyvauti rytiniame susirinki- 
me, - atsako Peras ir mato, kad Artas Sovalaskis dar visai 
užsimiegojęs. Atrodo kaip labiausiai pavargęs žmogus 
visame pasaulyje, veidas pragertas ir prarūkytas, be jo- 
kių ateities svajonių pėdsakų. 

Viduje trenkia prakaitu. 

- Turėtume ilsėtis, - tęsia Peras, - bet Linšiopingą 


* Šiaurės Švedijos teritorija. 

užgriuvo didelis blogis. 

Artas Sovalaskis - paskutinis iš jiems žinomų sek- 
sualinių nusikaltėlių šiuose kraštuose sąrašo. 

Apsivilkęs dėmėtais geltonais marškinėliais su eks- 
kavatoriumi ant krūtinės. 

- Dirbi? 

— Ne, išėjau į išankstinę pensiją. 

„Taip, tu netinki būti tarp žmonių, - pagalvoja Peras. - 
Prieš dešimt metų įvykdyti keturi išprievartavimai per 
keturis mėnesius, visi skirtinguose miestuose: Vekšio, 
Karlstade, Erebru ir čia, Linšiopinge. Nuo to laiko nieko.“ 

- Vadinasi, žinai, ko atvažiavome? | 

- Taip. Pasitaikydavo ir anksčiau. Po seksualinio 
pobūdžio nusikaltimų mieste. Tada jūs kur buvę, kur ne- 
buvę. Galite važiuoti atgal - kai tai įvyko, svečiavausi pas 
bičiulius Elande. Paskambinkite jiems. 

Valdemaras prieina arčiau. 

„Tik nepradėk vėl“, - pagalvoja Peras. 

Tačiau šį kartą Valdemaras susilaiko. 

- Turi bičiulių telefonų numerius? 

- Žinoma. 

Po dešimties minučių jau sėdi automobilyje pakeliui 
atgal į miestą. Arto Sovalaskio alibi patvirtino girtas 
suomis kitoje Kalmarsundo sąsiaurio pusėje. 

- Ši tyrimo linija baigta, - ištaria Valdemaras Eken- 
bergas. - Važiuojam į nuovadą paskutinį kartą paspausti 
Sulimano Hadžifo prieš paleidimą. 

— Paleido vakar vakare, - sako Peras. 

— Va tai tau, - atsako Valdemaras. - Va tai tau... 


Truputėlį daugiau miego. 

Leido sau tai šį šeštadienio rytą. Devintą valandą Ma- 
lina išeina į gatvę pasitikti Zekės. 

Antras šeštadienis tiriant šią bylą. Nuo išsiveržimo 
praėjo kiek daugiau nei savaitė, bet atrodo kaip keleri 

metai, tarsi nesibaigianti kankynė. 

Karštis kaip visada. Gal net dar didesnis. 

Pilkos spalvos akmeninis bažnyčios fasadas virpa 
ore. Išblukęs ir įgavęs nenormaliai gelsvą atspalvį. Dėl 
virpančio oro Malina negali įžiūrėti įrašų. 

„Kur tu, Zeke?“ 

Skambino prieš dešimt minučių, sakė važiuojąs pro 
Bergą, turėtų jau būti čia. 

Tuvė tebemiega bute. 

Malina leidžiasi gatve žemyn. Užmeta akį pro Šv. Lau- 
ryno galerijos langą. Mato spalvingus Madeleinės Pyk“ 
ir Lasės Obergo“" paveikslus. Apie meną išmano ne itin 
daug, tačiau nuo viduje ant sienų kabančių tapybos dar- 
bų pasidaro bloga. 

Vera Folkman. 

Kaip stipriai sužalota? 

„Sugadinta, labai sugadinta prekė. Jos dabar ieškome.“ 

Kaip ta pora iš JAV, įsivaikinusi mergaitę iš Ukrainos. 
Pasirodo, mergaitė turėjo sunkių vystymosi sutrikimų. 
Sakoma, kad įtėviai išsiuntė ją atgal „FedEx“ dėžėje ir 
mergaitė sušalo dešimties tūkstančių metrų aukštyje. 

Pyptelėjimas. 

Zekė. 

Po akimirkos jau sėdi kondicionieriaus vėsinamame 
mašinos salone. Gaudo kvapą. Neatkreipia dėmesio į Upės 
gatvės viršuje stovintį baltą furgoną. 


Tuvė rąžosi mamos lovoje. Vis dar mėgsta kartais joje 
pamiegoti. 

Vėliau susitiks su Markusu. Šiandien tai pasakys. 
Kad viskas baigta, kad jis vis dar patinka, bet kitaip, ir jie 
toliau gali būti draugai. 

Tik jis to nenorės. 


“ Madeleine Pyk - švedų dailininkė. 
** Lasse Abergas - švedų dailininkas, režisierius ir aktorius. 

Atsisėda. 

Vien iš pro žaliuzes prasiskverbiančių saulės spindu- 
lių žino, kad ši diena gali būti pati karščiausia nuo tada, 
kai grįžo iš Balio. 


Jie skambina į Veros Folkman buto Sturės gatvėje du- 
ris. Ji gyvena antrame aukšte. Jokios reakcijos į skambu- 
tį. Iš išorės butas atrodo keistai apleistas. 

- Gone, baby, gone, - ištaria Zekė. - Perkūnas, kaip 
čia karšta, atrodo, kad šyla su kiekviena sekunde. 

Kuo ilgiau stovi už durų, tuo aiškiau jaučia, regis, iš 
vidaus sklindančią smarvę. 

- Dvokia gyvūnų šlapimu, - sako Zekė. 

— Gal viduje laiko kates? 

- Sprendžiant iš kvapo - tikrai taip. 

- Gal išvykusi į Australiją? - ištaria Malina ir apsi- 
sukusi ant kulniuko ima leistis žemyn. - Ir pamiršo au- 
gintinius viduje. 

- Ten turėtų būti vėsiau nei čia, net ir pačiame Elis 
Springse, - svarsto Zekė. 

- Sakoma, kad tai karščiausia vieta pasaulyje. 

- Netiesa. Karščiausia vieta pasaulyje yra Linšio- 
pingas. 


Tuvė tvirtai sėdi ant dviračio. 

Rožinė palaidinė prigludusi prie kūno. 

Pasaulis pro saulės akinius atrodo geltonas ir ap- 
snūdęs. 

Pravažiuoja pro „Tinnis“, bet, užuot kilusi į Ramshe- 
lio kalvą, nusuka į ligoninės pusę ir mina atgal prie vieš- 
bučio „Ekoxen“. Neapleidžia keistas jausmas, kad kažkas 
seka, stebi ir bando priartėti. Bet ji toliau mina pedalus, 
truputį uždūsta. Aiškina šį jausmą nerimu prieš pokalbį 
su Markusu. 

Pajuto tai jau pasiimdama dviratį iš stovo prie baž- 
nyčios. 

Bet kur tos akys? 

Apsižvalgė. Nieko įtartino, viskas kaip visada, tik 
žmonių mažiau perkaitusiame ir vasarą ištuštėjusiame 
mieste. 

Šiuo metu rieda žemyn prie viešbučio. Apsidairo. Ar 
tik ne tas pats prie namų stovėjęs furgonas? Ar tik ne jis 
pravažiavo vakar ir prie Markuso namų? 

Dabar išsigąsta. 

Sustoja prie viešbučio. 

Atidaro tankaus ir pageltonavusio Sodininkystės drau- 
gijos parko vartelius. 

Ten buvo rasta viena mergaitė. 

Tačiau automobilis negalės įvažiuoti. 

Tamsus siluetas prie vairo. Kas tai? 


Ji sparčiai mina, jos dukra. Turiu neišsiduoti. Pa- 
čiupsiu kaip kitas, tai įvyks greitai. 

Neturi manęs matyti. Štai sustojo prie parko vartelių. 
Atsidaro. Atrodo išsigandusi. 

Nereikia manęs bijoti. 

Tik pasirūpinsiu, kad vėl pradėtum gyventi. Aš - 
angelų įmotė. Stai kas aš. 

Bet dabar ji dingsta. 

Važiuoja dviračiu parke. Tikriausiai bus pastebėjusi. 
Riedu pro šalį, kepuraitę užsitraukiu ant akių. Laikas, 
mano, mūsų laikas, netrukus ateis. Rankos tvirtai laiko 
vairą. 

Kiek valandų? 

„Tinnis“ priekyje. Spėsiu. 


„Gal paskambinti mamai? 

Ne. 

Mašina pravažiuoja nesustodama, žmogus su kepu- 
raite nuvairuoja nosies tiesumu. 

Viską išsigalvoju. 

Linšiopinge turėtų būti šimtai baltų furgonų.“ 

Parke tuščia. Ji grįžta prie vartelių ties viešbučiu. 

Nesimato jokio furgono. 

Važiuoja tiesiai pas Markusą. Ryžtinga ir apsisprendu- 
si. Visai kaip mama. „Visai kaip mama, - pagalvoja. 

Zekė sėdi pavėsyje po bjauriai geltonos spalvos skė- 
čiu „„Tinnis“ lauko kavinėje. Ką tik nukrapštė plastikinės 
plėvelės likučius nuo sumuštinio su mėsos kukulaičiais. 
Malina norėjo paplaukioti per pietus. Jis iš pradžių pro- 
testavo — nejau nėra svarbesnių darbų? 

Bet ji užsispyrė. 

Sakė, kad treniruoklių salei per karšta. 

Norėjo į baseiną, ir nors tu ką - beveik maniakiškai 
laikėsi savo taip, kaip sugeba tik Malina. Santūriai, tačiau 
intensyviai lenkianti savo pusėn. Jis išmoko nusileisti, 
kai pasidarydavo tokia. Žino, kad bando rasti prasmę ir 
sąsajas, kurios padėtų judėti į priekį. 

Saulė ritinėjasi giedrame danguje. 

Kitoje dirbtinio ežero pusėje šmėžuoja medžiai. 
Pagrindinė salė uždaryta - vanduo išleistas, baseinai va- 
lomi. 

Pats maudytis nenori. 

Per daug žmonių. Ypač pietų metu. 

Baseinai atrodo nešvarūs, kad ir kiek ten būtų pridėta 
chloro. Įeidami prasilenkė su išeinančia moterimi. Ap- 
sirengusi baltais drabužiais, vienoje rankoje nešėsi didelį 
juodą krepšį, kitoje turėjo mėgintuvėlių dėklą. Tikriausiai 
kaip nors susijusi su baseinų priežiūra. 

„Nesvarbu, - pagalvoja Zekė atsikąsdamas sumušti- 
nio. - Net jei čia dirbtų geriausi pasaulyje švaros specia- 

listai, aš vis tiek nenorėčiau maudytis šioje vietoje.“ 

Malina nesuka dėl to galvos. 

Apsivilkusi raudoną maudymosi kostiumėlį stovi ant 
cukraus kubelį primenančio starto bokštelio pasiruošusi 
šokti į vandenį. 

Baseino vanduo skalauja kūną. 

Vėsu. Gera plaukti ilgais grybšniais, jausti chloro va- 
lomą odą, oro prisipildančius plaučius. Turi mausti, ki- 
taip jokios naudos. Padidinus tempą raudoni skiriamo- 
sios juostos burbulai virsta viena raudona juosta. 

Kvėpuoja, raumenys įsitempia, kapoja vandenį ir 
grybšnis po grybšnio kasasi prie krašto, dabar trūksta 
gal trisdešimties metrų. 

Tvinkčiojimas galvoje dingsta. 

Tik aiškumas ir pieno rūgšties keliamas skausmas. 

Jau. 

Atsiremia ranka į plyteles, alsuoja, mato lauko kavi- 
nėje po skėčiu sėdintį Zekę. 

Pakyla, sėdi ant krašto sumerkusi kojas į vandenį 
ir giliai kvėpuoja. Jaučiasi keistai švari, tarsi amžiams 
atsikračiusi prakaito ir dulkių, tarsi perėjusi į naują, ge- 
resnės būties, pakopą. Atgimusi. Vandens paviršius rai- 
buliuoja tūkstančiais mėlynų niuansų. Suvokimas bloš- 
kia stipriai ir aiškiai. 

Baseinas Ekevedų namuose. 

Vanduo paplūdimyje. 

Glitingės vandens parkas. 

Sofija Freden uždarbiavo vasaromis. Pernai - čia, 
„Tinnis“. 

Kai „Corren“ rašė apie nešvarų vandenį Glitingėje, 
maždaug tuo metu ten turėjo dirbti Josefina Davidson. 

Lašai kaip siūlas, švara kaip mantra. 

Prievarta kaip liūdnas rožinis. 


Jai priėjus prie stalo Zekė pakyla. 
- Gali paskolinti telefoną? Turiu tuojau pat paskam- 
356 


binti. 

Zekė traukia iš kišenės mobilųjį. Judesiai nuo karščio 
sulėtinti. Prie lieptelio klega keli vaikai su plaukimo 
ratais. Nedrįsdami šokti į vandenį šaukia tėvus, kad pa- 
drąsintų ir juos patikintų, jog tai visai nepavojinga. 

Atsiliepia po trijų signalų. 

- Sigvaras Ekevedas. 

- Sveiki, čia Malina Fors. Pamiršau paklausti vieno 
dalyko. Ar kas nors prižiūri jūsų baseiną? Minėjote, kad 
kažkas tai darė praėjusį pavasarį? 

— Turite omenyje čia ateinantį Žmogų? 

- Taip. 

Zekė žiūri į ją nenuleisdamas laukimo kupinų akių. 
Malina kita ranka šukuojasi plaukus. Atsakymas už- 
trunka. 

— Taip, pavasariais ateidavo tokia moteris sureguliuo- 
ti valymo įrenginių. Kai vakar apie tai pasakojau, su- 
skambo jūsų telefonas. Paskiau pagalvojau, kad tai ne- 
svarbu. Juk ieškote vyro? 

- Sakote, moteris? 

- Taip. 

— Kuo vardu? 

- Elisabetė. 

— O pavardė? 

- Neįsivaizduoju. Prisipažinsiu - mokėdavau juodais. 
Pirmą kartą daviau savo numerį kaimynui, ir ji pati pa- 
skambino. Taip ir darydavome - ji pati paskambindavo 
ir pasiklausdavo, kada ateiti. Jos numerio niekada netu- 
rėjau. Panašiai kaip su valytojomis lenkėmis. Bet, kaip 
sakiau, šį pavasarį viską sutvarkiau pats. 

- Gerai. Ačiū. Ar galiu sužinoti kaimyno vardą ir 
telefono numerį? 

Tyla. 

- Deja, prieš metus ištiko infarktas ir jis mirė. 

— Gal jo žmona turi numerį? 

— Gyveno vienas, bet gali būti, kad jos paslaugomis 

naudojasi naujieji kaimynai. Gal jie žinos? 

Sigvardas dingsta. Netrukus grįžta ir ima diktuoti 
kaimynų numerį. Malina įsimena. 

- Ačiū. 

— Ką tai reiškia? 

— Nežinau, - atsako Malina. - Bus matyti. 

Padėjusi ragelį atsisuka į Zekę. 

- Ar pameni Sturės Folkmano dukters vardą? Tos, 
kuri nusižudė? 

— Aronson neminėjo, - atsako Zekė, - bet pamenu iš 
jos ataskaitos raštu. Elisabetė. Įsidėmėjau, nes toks buvo 
mano pirmosios merginos vardas. 

Malina apsigręžia ir sparčiu žingsniu patraukia į per- 
sirengimo kambarius, bandydama įsidėmėti ką tik su- 
žinotą numerį. 

Štai taip. 

Kaip vaizdą. Numeris šviečia rožinės spalvos neoni- 
ne šviesa ant aptriušusio namo fasado Los Andžele. 

Zekė lieka stovėti. Žvalgosi vandens parke, stebi žmo- 
nes, bandančius išspausti naudos iš užplūdusios karščio 
bangos. Krykštaujantį nekaltybės įsikūnijimą - vaikus 
su plaukimo ratais. 

Iš pradžių Markusas nuliūdo. 

Nepuolė verkti, bet Tuvė matė, kaip jis susigūžė, 
pečiai nusviro, o žvilgsnis pasidarė neramus. Jie sėdėjo 
virtuvėje, kur saulės spinduliai taip stipriai atsispindė- 
jo nerūdijančio plieno spalvos šaldytuve su šaldikliu, 
kad turėjo prisimerkti. Valgė sumuštinius, užsigerda- 
mi pienu. Aptarinėjo, ką veiks per likusias atostogas. 
Markusas norėjo visą laiką praleisti kartu. Galbūt jo tėvų 
sodyboje. Galiausiai Tuvė išsižiojo, tačiau balsas buvo ne 
toks, kokį stengėsi nutaisyti: 

— Noriu viską baigti. 

Tarsi botago kirtis. Per greitai, ramaus tono nė kvapo. 

Aiškus žodžių paprastumas atrodė brutalus. Marku- 
sas buvo užkluptas netikėtai: 

— Ką sakei? 

— Noriu... 

— Maniau... 

— Man atrodo, kad šiemet noriu būti pati sau. Nebėra 
to jausmo kaip, nežinau, kaip pradžioje... Geriau likime 
draugais. 

Žodžiai liejosi greitai, tarsi būtų deginę burną. 

- Noriu visą dėmesį skirti mokslams. 

Markusas nieko neatsakė. 

Tarsi leido žodžiams susigerti ir tik tada ėmė suvokti 
jų prasmę. Tik ką jam sakyti? 

- Ilgėjausi tavęs, kai buvai Balyje, - ištaria. 

— Bet aš tavęs ne... 

Su tais žodžiais nusiminimą pakeitė pyktis, jis atsi- 
stojo ir išrėkė: 

- O prieš išvažiuodama pasakyti negalėjai? Kad nori 
viską baigti! Dabar visą vasarą prasitrainiojau laukda- 

- Nešauk! 

- Čia mano namai, galiu šūkauti, kiek noriu! 

Nebegalėdama tverti Tuvė pašoko nuo sofos, išbėgo 
į prieškambarį, įsispyrė į basutes ir atplėšė duris. 

Jis sušuko pavymui: 

— Grįžk, aš nenorėjau pratrūkti! 

Girdėdama jo nusiminimą Tuvė pasijuto dvidešimčia 
metų vyresnė ir suaugusi. 

Tačiau vis tiek išėjo ir uždarė duris. 

Girdėjo, kaip garsiai užsitrenkė. 

O tada savo pačios kvėpavimą ir plūstantį adrenaliną, 
nuo kurio pasijuto visai apsvaigusi. 


Tegul važiuoja. Šiek tiek nutolsta. 

Ką tik sutikau tavo mamą pakeliui į „Tinnis“. 
Tu esi jos amžinas nerimas. 

Eikš pas mane. 

Leisk sau tapti angelu. 


Tyru prisikėlimo angelu. 

Atgimusi nekaltybė. 

Išbėga iš namo supykusi. 

Užtrenkia duris. 

Net nežiūri į mano pusę, nemato ant kalnelio sto- 
vinčios mašinos. 

Ramybė, eikš į ramybės glėbį. 

Netrukus niekada nebereikės pykti. 


Ten mirtis. 

Saugokis, Tuve, saugokis, tu neturi tapti viena mūsų. 

Plevendamos choru šaukiame tau į ausį, bet mūsų 
angeliški balsai nepasiekia tavo ausų būgnelių. 

Sustok, sustok! 

Bet tu neklausai. 

Bėgi nuo nemalonių išgyvenimų ten, kur manai ra- 
sianti šilumą. 

Paklausyk, ką mes sakome. 

Sustok. 

Tačiau tu kurčia mūsų balsams. Jie tik vibracija tavo 
ošiančioje vidinėje ausyje. 

Vietoj to mini pedalus ir susijaudinusi važiuoji tiesiai 
į katastrofą. 

Tiesiai į ugnį, žemyn, į giliausią pragaro ratą. 

Kas gali tave ten išgelbėti? 

Ne mes. 

Mama? 

Gal galiausiai viskas priklausys nuo stipriausiai my- 
linčio žmogaus? 

— Vanduo, Zeke. Jungiamoji grandis šioje byloje yra 
vanduo. 

Malina greitai bėrė žodžius grįžtant prie stovėjimo 
aikštelėje palikto automobilio. Paaiškino, ką turinti 
omenyje: visų mergaičių aplinkoje buvo baseinai, visos 
buvo nušveistos su maniakišku stropumu. Sutapo net 
kvapai - „Klorin“ ant Josefinos ir Teresos kūnų bei basei- 
nuose naudojamas chloras. 

Aikštelėje Malina pasijuto beveik karštligiškai. Tik- 
rovė, oras, namai, mašinos, šiluma, dangus, viskas ėmė 
suktis ratu, tačiau ji sugebėjo atsitokėti. 

— Nori pasakyti, kad reikia ieškoti baseinų prižiūrė- 
tojos? 

Zekė ne skeptiškas, greičiau atviras. 

- Taip, ir ne šiaip sau, o ypatingos. 

— Ypatingos? 

- Netrukus, Zeke, netrukus. 

Zekė gaudo orą: 

- Kur pradėsime? Čia? 

— Kodėl ne? 

Grįžus į vandens parką Malina paskambino iš Sigvar- 
do Ekevedo gautu numeriu, tačiau kaimynas nepažino- 
tai tvarkau pats.“ Dabar jie sėdi šalia kavinės esančiame 
ankštame, prikaitusiame kambarėlyje geltonomis ply- 
telėmis išklijuotomis sienomis. Kalbasi su vandens par- 
ko vadybininku Stenu Karlsonu - raumenų kalnu su 
gelbėtojo šortais ir raudonais marškinėliais, ant kurių 
pavaizduota parko emblema - jūrų liūtas su kamuoliu. 

Rašomasis stalas priešais juos užverstas popieriais. 

- Administraciniai reikalai - ne mano sritis, - atsi- 
prašo Stenas Karlsonas. - Ką norėjote sužinoti? 

— Norėjome pasidomėti, kas tvarko baseinus. 

— Mūsų gelbėtojai ir eksploatacijos technikai. Gelbė- 
tojai valo sietais ir dugno siurbliais, o eksploatacijos tech- 
nikai rūpinasi technine dalimi. 

- Ar visi gelbėtojai yra įdarbinti? - klausia Malina, 
jausdama, kaip negaunant norimų atsakymų ima stigti 
kantrybės. 

- Taip. 

— Ar kuris nors yra atsakingas už baseinų priežiūrą 
cheminėmis priemonėmis? 

- Ne, tam samdome specialią įmonę. 

-Tikriausiai ją ir matėme, - įsiterpia Zekė. - Ji čia bu- 
vo prieš gerą valandą, ar ne? 

- Tiesa. Chemine baseinų būkle rūpinasi moteris. 

- Kuo ji vardu? 

Malina meste meta klausimą. 

- Elisabetė. Pavardės nežinau. Įmonė vadinasi... 
Minutėlę... 

Elisabetė. 

Ta pati moteris? 

Ar Elisabetė yra Vera Folkman? Veikia savo mirusios 
sesers vardu? Jei taip - ką tai reiškia? Jei ji yra Vera Folk- 
man, ką jos išgyvenimai su ja padarė ir ko privertė grieb- 
tis? 

Stenas Karlsonas rausiasi popierių krūvoje ant stalo. 

- Palaukite... Štai! 

Ištiesia sąskaitą. AB „Linšiopingo vandens technika“. 

- Patrauklus pavadinimas, ar ne? 

Malina išplėšia sąskaitą iš Steno Karlsono rankų. 

Skaito adresą, telefono numerį. 

- Ar žinote, kur dabar išvažiavo? 

— Neįsivaizduoju. Ji labai paslaptinga. 

Stenas Karlsonas parodo į dokumentą. 

— Sąskaitą paduoda tylėdama, tik burbteli, kad ho- 
noraro nori grynais. Bet aš jums pasakysiu vieną dalyką: 

ji tikrai išmano savo darbą. Samdome ją jau dvejus metus 
ir vandens kokybė baseinuose visą laiką buvo ideali. 


Malina su Zeke stovi greta vienas kito prie Steno 
Karlsono biuro. Malina laiko rankoje lapelį, kuriame už- 
sirašė įmonės pavadinimą, adresą ir sąskaitos numerį. 

- Juhanelundo Tako 17, - ištaria Zekė. - Nesu girdė- 
jęs tokios gatvės. 

Malina pasižiūri į telefono numerį: 013 17 02 66. 

Surenka. 

Automatinis balsas: 

- Numeris 013 17 02 66 nenaudojamas. 

- Prakeikimas, - ištrūksta Malinai. 

- Paskambink į informaciją ir patikrink, - pasiūlo Ze- 
kė. 

- Šimtas aštuoniolika šimtas aštuoniolika! 

Žvalus operatorės balsas erzina Maliną. 

- Tiesa, toks numeris nenaudojamas. 

- Ne, Juhanelundo Tako gatvės Linšiopinge nėra. 

— Gerai, sujungsiu su mokesčių inspekcija. 

Po ilgo laukimo pagaliau kažkas atsiliepia. Apskritai 
liepos mėnesį šeštadieniais mokesčių inspekcija užda- 
ryta. Skambutis peradresuojamas ir vėl ilgas laukimas. 
Pasigirsta kitos moters balsas, kaip ir galima tikėtis, for- 
malus ir biurokratiškas. Šalia mindžikuoja Zekė. Kakta 
blizga nuo prakaito. 

- Sakėte, AB „Linšiopingo vandens technika, įmo- 
nės kodas 5-987689? 

- Taip, - patvirtina Malina. 

— Įmonės su tokiu pavadinimu ir kodu nėra. Apgai- 
lestauju. 

Malina padeda ragelį, prieš tai gavusi tiesioginį kal- 
bėjusios moters telefono numerį. 

Jaučia, kaip karštis spaudžia krūtinės ląstą, giliai 
viduje širdis daužosi į šonkaulius. Kiek laiko galima 
dangstytis fniktyvia įmone? Metus, dvejus, trejus? Gal ir 

ilgiau, jei vykdai savo įsipareigojimus. Bet kas pasakys, 
kiek laiko ji yra mieste? Arba gal iš tiesų buvo Australijo- 
je, kaip sakė Sturė Folkmanas, o prieš dvejus metus grįžo 
su blogiausiu įmanomu bagažu? 

— Kažkas turi velnioniškai daug paslapčių, - ištaria ji, 
o Zekė nusišypso. Veidas spinduliuoja pasitikėjimu. 


Tylėdami važiuoja į Glitingės vandens parką. 

Slavenkos kioskas atrodo tuščias ir uždarytas am- 
žiams. Automobilių aikštelėje aiškiai juntamas dūmų 
kvapas. Iš šiaurės rytų pučiantis vėjas gena gaisrų kvapus 
su visomis smulkiomis dalelėmis ore. 

Glitingės vandens parko savininkas. 

Hakanas Droumani. 

Penkiasdešimt penkerių pietietiškos išvaizdos vy- 
ras, kalbantis sunkiai apibūdinamu akcentu. Trykšta 
džiaugsmu dėl kaip iš pypkės einančio verslo tokią va- 
sarą. Pakviečia Maliną su Zeke kavos nedidelėje parko 
kavinukėje, įrengtoje viename pastate su persirengimo 
kambariais. Iš čia atsiveria vaizdas į pagrindinį baseiną. 

Greiti klausimai ir atsakymai. 

- Taip, jos vardas Elisabetė. Pavardė? Neįsivaizduo- 
ju. Ar dar ką nors apie ją žinau? Ne. Įmonė vadinasi AB 
„Linšiopingo vandens technika“... Grynaisiais, visada 
grynaisiais. Man tinka. Žinoma, sąskaitose nėra nu- 
rodytas banko sąskaitos numeris, bet įmonėms už tai 
reikia mokėti, tai ji taupo... 

Prie baseino stovi moteris su burka. Ruošiasi šokti į 
vandenį. 

Hakanas Droumani juokiasi. 

— Vienintelė išimtis, kai leidžiu plaukioti su dra- 
bužiais. 

- Niekada neprireikė jai paskambinti? Pavyzdžiui, 
birželio mėnesį, padidėjus vandens užterštumui? 

- Ji pati paskambino. Higienos tarnyba nutekino in- 
formaciją „Corren“ dar prieš pranešdama man. O šiaip 

skambinti jai neprisireikia. 

Malina vėl renka 118 118, susisiekia su ta moterimi 
iš mokesčių inspekcijos. 

— Ne, nėra... Deja... 

— Ko griebsimės toliau? 

Malina įsideda telefoną į kišenę ir klausiamai žiūri 
į Zekę. Glitingės stovėjimo aikštelėje aplink juos lėtai 
vaikšto žmonės, traukiantys į vėsumą arba iš jos. 

- Galime dar kartą nuvažiuoti į Veros Folkman na- 
mus. 

Zekės balsas kupinas pasitikėjimo. Priima Malinos 
teorijas apie sąsajas už gryną pinigą, nors tiksliai jie dar 
nežino. 

— Pabandykime, - sutinka Malina. - Jei tik Vera Folk- 
man ir yra ta Elisabetė. 

- Gali būti, kad reikia skubėti. 

Pažvelgia vienas į kitą. Du nuo vasaros kaitros su- 
plukę tyrėjai. Abu jaučia artėjantį smurtą, jaučia, kad 
skverbiasi vis arčiau jo branduolio, uragano akies, ga- 
lutinio vulkano išsiveržimo. 

Jai sumaudžia pilvą. 

„Aš nebijau.“ 

Tačiau nesugeba savęs įtikinti. 

Zekė padeda ant peties ranką. 

- Nurimk, Malina, - bet net Zekės balsas negeba pra- 
siskverbti taip giliai, kad nuslopintų kylantį nerimą. 


Dabar eini į biblioteką. 

Viduje tūkstančiai knygų, sakinių, žodžių ir taškų, 
vienas už kitą beprasmiškesnių ženklų, vienas už kitą 
netikresnių istorijų. 

Bet tau patinka skaityti, ar ne? 

Knygų viršeliai. Bėgimas. 

Pabėgti neįmanoma. 

Lauksiu tavęs čia. 


Keliausi per parką? 

Grindiniu? 

Mano tyrasis angele. 

Mano vasaros angele. 

Atnešiu tau gyvenimą. Padarysiu tai. 

Tuvė dievina biblioteką. 

Naująją, pastatytą vietoj šaltą sausio naktį sudegu- 
sios senosios. 

Patinka erdvė virš knygų ir patalpas užpildanti žalu- 
ma, matoma per didelius, į Pilies parką išeinančius lan- 
gus. Senų knygų kvapas kiek troškus, tačiau vis tiek ku- 
pinas įtampos ir svajonių perprasti šią planetą bei joje 
verdantį gyvenimą. Mistikos kvapas, masinantis ir tuo 
pat metu pavojingas, nors ir neaišku kuo. 

Sėdi priešais langą į parką viename į eilę išrikiuotų 
juodų kiaušinio formos krėslų. Vėl paskendusi „Di- 
džiajame Getsbyje“. Šventės, Džėjaus ir Deisės meilė. Tai 
visai kas kita nei meile taip ir nevirtęs jų su Markusu 
įsimylėjimas. O gal dar virs? 

„Gal dar gailėsiuosi? 

Ir bandysiu atkurti niekada neegzistavusį jausmą?“ 

Skaitė tą knygą mažiausiai penkis kartus. „Brandus 
ne pagal metus“, - taip švedų kalbos mokytoja apibūdi- 
no jos rašinį apie šį kūrinį. 

Žinoma. 

Ji gali sėdėti čia paskendusi tarp raidžių valandų 
valandas, nepastebėdama, kaip diena virsta popiete ir 
ankstyvu vakaru. Lauke geras oras, bet dabar jis toks vi- 
są laiką. 

Verčia puslapį. 

„Dar truputį paskaitysiu, o tada trauksiu namo ir ką 
nors suvalgysiu.“ 


Zekės pirštas spaudžia Veros Folkman buto Sturės 
gatvėje skambutį. Laiptinėje tvyro kankinantis karštis. 
Langų stiklai, rodos, net linksta, o nuo grindų kyla al- 
kanos liepsnos, siekiančios nudeginti odą nuo Malinos 
kojų. 

Niekas neatidaro ir jie kurį laiką stovi už durų tylė- 
dami. Puvėsių kvapas. 

— Gal patys užeiname? 

Malina greičiau skatina, nei klausia. Nenori palikti 
jokios erdvės abejonėms. 

- Negalime, Malina, pati juk žinai. 

- Tai ką darysime? Kaip ją rasime? Ji kaip rūkas, dū- 
mai ar šešėlis. Rinkis, kas labiau patinka, velniai rautų. 

— Nurimk, Malina. Nesikarščiuok. 

- Atleisk. Nuo šilumos visai protas susimaišė. 

- Važiuojam į nuovadą. Pažiūrėsime, ką galime pa- 
daryti. Reikės sušaukti pasitarimą. 

— Gerai, taip ir padarykime. 


Prieš sėsdama į „Volvo“ Malina paskambina Tuvei. 
Nori būti tikra, ką ji veikia ir ar jai viskas gerai. 

Slepiasi beržo šešėlyje, o viduje sėdintis Zekė tiesia 
ranką prie šalto oro vožtuvo ties veidrodėlio regulia- 
toriumi. 

Tuvė atsiliepia po vieno signalo. 

- Mama, aš bibliotekoje, skaitau. Tau pasisekė, kad 
pamiršau išsijungti telefoną. Čia kalbėti telefonu drau- 
džiama, bet, regis, niekam nesutrukdžiau. 

- Tu ne su Markusu? 

- Šiandien su juo išsiskyriau. 

„Man to nepasakojai, - pagalvoja Malina, - nors ir 
mačiau, kad tai artėja. Kodėl nieko nesakei, Tuve?“ Nori 
papriekaištauti dukrai, paklausti: „Kodėl neužsiminei, 

kad ketini su juo skirtis?“ Tik kada turėjo tai padaryti? 

Nebuvo laiko. 

Iš čia ir Tuvės tyla bei paslaptingumas. 

Ir dar dėl kai ko. Yra kitas paaiškinimas, nuo kurio 
Malinai suskausta pilvą, bet ji veja mintį šalin. 

Malina nujautė, kad jie skirsis, bet taip staiga? 

Bet gal tokie dalykai visada įvyksta staiga? Kaip ap- 
lankiusi vizija? 

— Mama, tu ten? Sakiau, kad šiandien išsiskyriau su 
Markusu. 

— Nusiminė? 

- Taip. 

— Buvo sunku? 

- Nežinau, mama, bet paskiau palengvėjo. 

- Tuve, pasikalbėsime apie tai vakare, kai pasimaty- 
sime namuose. 


„Knygų tiek daug, o laiko skaityti tiek mažai, — 
galvoja Tuvė vaikštinėdama tarp lentynų ir ieškodama, 
ką pasiimti paskaityti. 

Paima iš lentynos knygą pavadinimu „Viena klasėje“. 
Amerikiečių rašytojos, apie internatinę mokyklą tur- 
tingųjų vaikams. 

Tuvė skaitė apie tą knygą kažkuriame laikraštyje. 

Turėtų būti gera ir po penkių minučių jau eina iš bib- 
liotekos su knyga rankoje. 

Maistas? 

„Aš nealkana, mamos dar nebus namie, o vienai val- 
gyti jokio malonumo.“ 

Parke nebėra kombinezonais apsirengusių vyrų su 
grėbliais, o medžių paunksnė netoli stovėjimo aikštelės 
ties keliu į pilį atrodo tokia viliojanti. 

„Prigulsiu ten ir truputį paskaitysiu, - topteli Tuvei. - 
Vis tiek neturiu ką veikti.“ 

Artėji prie manęs. 

Nejau taip pasisekė ir tu prigulsi žolėje po ąžuolu, 
taip arti? 

Stumi dviratį mano pusėn. 

Jei ten atsigulsi, galėsiu tiesiog prieiti ir pasiimti tave. 
Niekas nepastebės. 


Tuvė atremia dviratį į medį. Užmeta žvilgsnį į auto- 
mobilių aikštelę, tačiau neatkreipia dėmesio į žemų krū- 
mų pusiau užstotą baltą furgoną. Nekantrauja įnikti į 
knygą, žodžius, raides ir pasakojimą. 

Išsitraukia iš krepšio rankšluostį, pasitiesia ant žolės, 
pati atsigula ant šono ir atsivertusi knygą ima skaityti. 

Tolumoje girdi miesto garsus. Greitosios pagalbos si- 
reną, automobilių gausmą ir šimtų ventiliacijos įrengi- 
nių švilpimą. Tolstantys žmonių balsai. 

Atsidarančios automobilio durys. 

Netrukus žodžių ritmas galvoje nuslopina miesto 
garsus. 


Einu prie tavęs. 

Niekas nieko nemato, ankstyva popietė, bet mes čia 
vienos ir aš tuojau tave pagausiu. 

Nė vieno žmogaus prie pilies, apskrities valdybos pa- 
stato ar pačiame parke. 

Taip pat ir takelyje į biblioteką ar prie didelių langų 
viduje. Artėju prie tavo atgimimo. Paimsiu tave pas jį ga- 
lutiniam virsmui. 

Jie kalbės, kad išsikrausčiau iš proto. 

Gal taip ir yra. 

Bet dabar tai padarysiu. 

Užpildysiu tave niekuo. 

Stovėjimo aikštelės asfaltą po kojomis keičia žolė. Aš 
prie pat tavęs, mes dalinamės vienu šešėliu. Rankoje ete- 
riu suvilgyta šluostė, ant mano baltų drabužių nėra nė dė- 

melės. Tu negirdi. Priklaupiu ant oranžinio rankšluosčio 
ir priglaudžiu šluostę tau prie nosies. 


Kas tai? 

Aštrus, erzinantis kvapas ir kažkoks drėgnas de- 
ginimas nosyje. Tuvė pasisuka, tačiau kūnas nenori. 
Kodėl kūnas neklauso? Akies krašteliu mato baltą siluetą, 
jaučia kažkieno rankų svorį ir pasaulio vaizdas ima tru- 
pėti. „Taip noriu miego, noriu miego, bet ne, negaliu 
miegoti, tik ne čia ir ne dabar. Jaučiu, kaip kažkokia jėga 
tempia mane per žolę, per kažką kietesnio, galėtų būti 
asfaltas, ir tada vaizdas dingsta. Pasaulis pavirsta sapnu, 
o paskui viskas tampa juoda ir šalta, tuščia ir be jokių 
sapnų. 

Pasaulis tampa nebylus, bežodis ir todėl nustoja eg- 
zistavęs. 

Dangus virpa.“ 

Ištiesia ranką ir tarsi nuostabiame, baltos spalvos 
kupiname sapne paliečia permatomą plėvę. Jaučia jos 
virpesį, tada atitraukia ranką. Lieka, sapnais kabinasi į 
realybę, mato košmarą, kad yra gyva. 

Ugnis visur. 

Peršoka nuo vieno medžio ant kito, griaudėdama 
ir riaumodama viską savo kelyje paverčia rūkstančiais 
nuodėguliais. 

Vasara karšta. 

Tačiau miško pragaras dar karštesnis. Ugnis pamažu 
išplito į Hultšio ežero pusę. Plušančiam Janei ir kolegoms 
už nugarų tyvuliuoja ežeras. Vandens žarnos raitosi au- 
galijoje, zigzagais vingiuoja per dar gyvą žemę prie šilto 

ežero vandens, kur generatoriai varo galingus siurblius. 

Šiąnakt miegojo ant gaisrinės mašinos grindų, tuš- 
čioje vandens žarnoms skirtoje patalpoje. Aplinkui 
dainavo naktis. Spragsėjo, gaudė ir smirdėjo dūmais, 
suanglėjusiais gyvūnais ir vabzdžiais, pelenais virtusia 
žeme. 

Liepsnos šoka prieš juos kaip nerimstanti siena vos 
už šimto metrų. Artėja vis greičiau. Žmogus prieš ugnį, 
ugnis prieš žmogų. 

Jis šlapias nuo prakaito, trokšta nusiplėšti drabužius 
ir pabėgti nuo karščio į ežero vandenis. 

Ugnis yra pabaisa. 

Jie nesitraukia. Beda jai tiesiai į gerklę savo purš- 
kiančius peilius. 


Popietinis susirinkimas. 

Karimas Akbaras atsikrenkščia ir tuščiu žvilgsniu 
nužvelgia salę. Gal tikisi pamatyti plevenančią dulkelę, 
į kurią galėtų sutelkti dėmesį. 

Malina ką tik papasakojo savo įtarimus dėl Veros 
Folkman. Apie baseinus, klaidingus įmonės duomenis. 
Įmonės, kuri galbūt apskritai neegzistuoja. Paminėjo, 
kad negali jos rasti, kad ji „kaip dūmas iš miškų gaisrų - 
nesimato, tačiau buvimas jaučiamas . 

- Stebėsime jos butą, - sako šalia Zekės sėdintis Sve- 
nas Šiomanas. Žaliuzės užtrauktos, jiems už nugarų esan- 
ti Žaidimų aikštelė tuščia, darželis vasarą uždarytas. - 
Gal kas turi minčių, kaip galėtume ją rasti? 

— Mes net nežinome, ar ta Elisabetė tikrai yra Vera 
Folkman, - replikuoja Karimas. 

— Galime daryti tokią prielaidą, - sako Malina. 

— Domimės baltais furgonais, - įsiterpia Zekė. - Ji 
tokį vairuoja, bet mieste jų pilna. 

- Taip pat aiškinamės, ar yra užregistruota įmonė 
panašiu pavadinimu, - papildo Malina. 

— Daugiau pasiūlymų? - pakartoja Svenas. - Neturime 
pakankamai pagrindo kratai jos namuose, žinai tą, Ma- 
lina. Net jei iš vidaus sklindantis kvapas ir gali byloti apie 
netinkamą gyvūnų priežiūrą. 

Malina pagalvoja: „Bet tai susiję, Svenai. Balsai šnibž- 
da, argi ne taip? Ir antra išmintis: žudo visada geismai. 

Valdemaras Ekenbergas ir Peras Sundstenas tyli. 

Tokie tylūs susirinkimų salėje būna tik tiesą nujau- 
T policininkai. 

įryt apklausėme paskutinį iš sąrašo seksualinį 
nusikaltėlį. Jokių rezultatų, - prabyla Peras. 

- Toks pats bevaisis buvo Sulimano Hadžifo ir Luisos 
Svenson stebėjimas. Kaip ir Slavenkos Višnič - dirbo 
kioskuose, nors šiandien priešpiet dingo iš akiračio. 

- Ji taip pat vairuoja baltą furgoną, - pabrėžia Peras. - 
Teoriškai Slavenka Višnič galėtų būti Elisabetė. 

— Miške matėme jos mašinos vidų, - ištaria Malina. - 
Ten nėra nieko, kas galėtų būti naudojama baseinams 
valyti. Jokių chemikalų, apskritai nieko. Be to, Glitingės 
vandens parko šeimininkas pažinotų ją iš kiosko. 

— Dėl visa ko patikrinkite dar kartą, - nurodo Sve- 
nas. - Padaryk tai, Sundstenai. 

Pilnas skeptiškumo Valdemaro balsas: 

— Ar tikrai tai galėjo padaryti moteris? Vibratorius, 
ar ne? Argi tai neprieštarauja moteriškai prigimčiai? 

- Stereotipai, - atšauna Malina. - Istorijoje netrūks- 
ta prievartautojų ir seksualinių nusikaltėlių moterų. 
Daugelis pačios praeityje patyrė seksualinę prievartą, 
visai kaip Vera Folkman. 

- Ir Slavenka Višnič, - papildo Peras. 

— Manau, reikėtų dar kartą paspausti Sulimaną Ha- 
džifą, - pasiūlo Valdemaras, bet niekas net nekomentuo- 
jajo pageidavimo. 

Malina atsiriboja nuo kitų balsų ir galvoja tik apie tai, 
kaip rasti Verą Folkman. Mąsto apie sinchroniškumą, 
kaip baseinai ir kitos tyrime nustatytos sąsajos galėtų 

būti tiesiog sutapimas. Gal ir Vera Folkman visai nėra 
Elisabetė? 

Žmonės, kurie yra vienas ir tas pats asmuo. 

Noras išnykti ir atgimti kitu. 

Žmogus, kaip virš išdegusio kraštovaizdžio sklan- 
dantis dūmas. Kaip vienas jausmas, viena savybė. 

Meilė ir blogis. 

Netikras įmonės pavadinimas. 

Noras būti nematomai. 

Ledinės baltos rankos. 

Bet kaip? 

- Nagi, - skatina Karimas. - Nejau niekas neturi min- 
čių, kaip rasti Verą Folkman? 

„Kur tu dabar?“ - galvoja Malina. 


„Kur aš? 

Kodėl čia tamsu ir kas spaudžia man akis? Galvą 
skauda, man bloga, bet tai ne blogiausia, kai kas yra 
dar blogiau, tik kas? Aš kvėpuoju, - galvoja Tuvė, - tai 
sapnas“ Prisimena šešėlį po medžiu, pirštų liečiamus 
knygos lapus. „Bet kas tai per sapnas ir ko jam iš manęs 
reikia? Markusai, čia tu?“ Jaučia savo kvėpavimą, valy- 
mo priemonių kvapą. Bando pakilti, tačiau negali paju- 
dinti kojų. 

Bando įsiremti rankomis, bet taip pat negali pajudin- 
ti. „Mama, mama, kur tu? Taip neturi būti! Aš juk dar 
nemiriau. Ar tai kapas? Mama! Tuvė bando šaukti, ta- 
čiau iš lūpų neištrūksta nė garselio. 

Medžiagos gniutulas burnoje. 

„Kam tas gumulas burnoje, jei būčiau mirusi? 

Arba jei sapnuočiau?“ 


Malina apsidairo biure. 
Kelios minutės po šešių. 
Kur dingo popietė? 

Rašė ataskaitą. 

Įmonių registre ieškojo įmonės panašiu į AB „Lin- 
šiopingo vandens technika“ pavadinimu. 

Nieko. 

You are out. 

Tikėjosi, kad kuris nors iš ekipažų praneš ką nors 
gero. 

Nieko panašaus nenutiko. 

Veros Folkman paieška ir jos buto stebėjimas nieko 
nedavė. Žmogus-šešėlis nerastas. Atrodo, kad Slavenka 
Višnič taip pat išgaravo. Prie kioskų nepastebėta, į gais- 
ravietę išvykęs ekipažas irgi nieko nepešė. 

Vis dėlto yra viena naujiena. Skambino Andersonas 
iš technikos skyriaus. Atsiliepė „Facebook“. Patvirtino, 
kad Lovelygirl yra Luisa Svenson. Jiems pavyko atsekti 
jos IP numerį. 

Kalbėjo telefonu su Jane. 

Jis paskambino. Pasakojo, kad jiems teko bėgti nuo 
ugnies ir gelbėtis Hultšio ežere. Liepsnos sunaikino vie- 
ną generatorių. Dar sudegė kažkokia medžiotojų trobe- 
lė. Keli bepročiai bandė ją gelbėti tol, kol buvo beveik ap- 
supti ugnies. 

Brolių Murvalių namelis, patys broliai liepsnose. 
Bengto Andersono byla. 

— Aš velnioniškai pavargęs, Malina. 

— Važiuok namo pamiegoti. 

— Negaliu. 

— Kodėl? 

-— Esu reikalingas čia. Be to, neapleidžia kažkoks be 
galo keistas nerimas. 

— Manęs taip pat. 

Janės nerimas. 

Hultšio miškas. Ten šią žiemą lėkė kaip akis išdegusi 
tirdama kitą bylą. Ten blogis pasivijo Mariją Murval. 

Tas pats blogis? 

Ne. 

Nors kas žino? 

„Kai rasime Verą Folkman, paimsime DNR mėginį 
ir palyginsime su Marijos Murval užpuoliko. Slavenka 
Višnič? Jau paprašiau Karin tuo pasirūpinti.“ 

Kompiuterio laikrodis rodo 18.52. 

Skambina į namus, tikisi, kad Tuvė atsilieps. 

Bet ne. 

Mobilusis. 

Penki signalai, tada automatinis atsakymas. 

Nerimas. „Šis nerimas nėra keistas“, - pagalvoja Ma- 
lina, paskubomis išjungdama kompiuterį ir išeidama iš 
nuovados. 

Vera Folkman, 
Mutala, Klokrikė, 1977-1985 m. 


Kai kambaryje pasidaro per šalta ir išgirstu antro 
aukšto koridoriuje girgždančias grindis, bandau galvoti 
apie vasarą, O ne apie tą monstrą. 

Vasarą, kai mudvi su Elisabete važiuojame dviračiais 
palei kanalą. Švelnus vėjelis kedena plonas, šviesias sruo- 
gas. Matau, kaip balta medvilninė suknelė priglunda tau 
prie kūno, vis stipriau ir stipriau glosto odą kiekvieną 
kartą minant pedalus. Tu mano vyresnioji sesuo. Ban- 
dau pavyti, bet tu nelenktyniauji. Sustojusi palauki. 
Saulės spinduliai skverbiasi pro kanalo krante augančio 
didžiulio ąžuolo lapus. Tu stovi ant žvyro šalia raudono 
dviračio ir šypsaisi man. 

„Važiavau per greitai? Nenorėjau. Tu važiuok pirma, 
o aš paskui. Gali nesidairyti, aš būsiu čia ir saugosiu, kad 
nieko nenutiktų.“ 

Man dvylika, tau keturiolika. 

Esi visas mano vasaros pasaulis. Maudomės kartu 
nuogos. Nė kiek nesidrovime viena kitos. Jei gana toli 
nuvažiuojame takeliu palei Venerno ežerą, pasiekiame 
vietą, kur niekas netrukdo. Ten vasara gena skausmą iš 
mūsų kūnų. 

Ten jis negali mūsų pasiekti. 

Dalinamės tamsos paslaptimis, tu ir aš, seserie. 

Jis vienodai dažnai ateina pas abi. Noriu šaukti, tu ir- 
gi nori šaukti, bet jis užspaudžia lūpas savo ilgais baltais 
pirštais. Krapštosi jais apačioje ir mes nusileidžiame, nes 
nėra kur dingti. 

Tai jo namas, mes įkalintos jo gyvenime. 

Ak, kaip skauda, norėčiau rėkti, bet vietoj to verkiu. 
Girdžiu, kaip tu verki tomis valandomis prieš grįžtant 
šviesai, kai rožinės mūsų kambario sienos atgauna savo 
formas ir viduje viską drasko skausmas. 

Mėnulio šviesoje ant lango savo tinklą mezga voras. 
Voro kojos baltos, o sode narvuose krebžda jo triušiai. 

Mums niekada negana praustis. 

Muilo neužtenka. Virtuvėje po kriaukle randame plo- 
vimo priemonę, o garaže aptinkame mėlynus butelius 
su į pieną panašiu skysčiu, kuris atsiduoda jo kvapu 
alsuojant. Skystis degina viduje, dar labiau žaloja, bet 
tam tikra prasme gera naikinti tai, ko jis iš mūsų nori. 
Tarsi skausmo niekada neužtektų. Jis toks stiprus, toks 
kietas, o pirštai tokie šalti. Ir persmelktas ryžto. 

Tu nusprendi nieko nematyti, mama. Kodėl nenori 
matyti? Juk matai. 

Jis mūsų tėtis. 

Mes jo vaikai. 

Ir jis ateina naktimis. Nėra kito kelio, tik vidun. 

Kad ir kokia nuostabi būtų vasara. 

Lekiam kanalo pakraščiu kartu su vėju. Kaip apsime- 
tame, kad neskauda sėdint ant balnelio. Kaip vis tiek tu- 
rime viena kitą ir kaip mūsų meilė gali apmalšinti jo 

pirštus, jį patį. 

Tada tu praregi, mama. 

Nusprendi pamatyti ir išveži mus pas močiutę, į jos 
dviejų kambarių butą Borensberge. Jūs šaukiate ir bara- 
tės, aš bijau, kad jis ateis mūsų pasiimti, bet neateina. 
Prabėga daug laiko, kol suprantu, kad jis visada liks su 
mumis. 

Gūžiamės dviejų kambarių bute Klokrikėje, kur per- 
sikraustėme. 

Man trylika, kai einame pas gydytoją. Nebylūs vizitai, 
kur niekas nieko neprašo paaiškinti. Šalti plieniniai įran- 
kiai mano viduje. Matau jų žvilgsniuose atsiribojimą ir už- 
uojautą, bet taip pat ir baimę bei pasidygėjimą. 

Jie žiūri į mane. 

Monstro reinkarnacija turi būti sustabdyta. 

Aš esu gyvas pavyzdys, kaip skausminga gyventi. 
Retas kuris gauna progą ar drįsta pažvelgti tokiam skaus- 
mui į akis. 

Tu nustoji kalbėti, sese. 

Tampi penkiolikos ir šešiolikos gimtadieniuose be 
torto. Sėdėdavome dviese prie medžio mokyklos kiemo 
pakraštyje. Tarsi visi būtų žinoję. Tarsi bendravimas su 
kitais neteiktų jokios paguodos. Vasaros bespalvės ir be 
jokio vėjo. Gulime ant kambario grindų viena šalia kitos 
šilčiausiomis dienomis ir tu nieko nesakai. Neatsakai, 
kai pasiūlau pasivažinėti dviračiais. 

Ligoninė. Sėdi kampe esančioje lovoje. Atsiduri ten 
kelis kartus. 

Šaukiu tavo vardą. 

Pirma išėjai namo iš mokyklos. Grįžusi šaukiu tavo 
vardą. 

„Elisabete!“ - šaukiu prieškambaryje, bet tu neatsa- 
kai. 

Svetainė tuščia. Noriu vėl eiti į lauką, pabėgti iš ten, 
važiuoti dviračiu švilpiant vėjui į kitokį pasaulį. Kitokį 
nei šis tvankus butukas, kuriame stumiame dienas. 

Bet ne tu. 

Vonioje atsiduoda pelėsiais. Baltų plytelių siūlės su- 
trūkinėjusios, tačiau džiovyklei skirti kabliai lubose virš 
vonios gana stiprūs, kad išlaikytų tavo svorį. 

Balta virvė apsivijusi kaklą du kartus, veidas žiemos 
baltumo, iškreiptas panikos, o tavo akys, mano mėlynos 
akys, virsta iš akiduobių. Šviesūs ploni plaukai krenta ant 
nuogo ir netikroviškai balto kūno, pėdos nejudėdamos 
kabo ore. 

Žaizdelės ant dilbių ir blauzdų. Tarsi būtum persigal- 
vojusi ir bandžiusi išsivaduoti. 

Geltonas šlapimas vonios dugne. 

Iš dušo nebėgo vanduo. Tada man stigo vandens. No- 
rėjau, kad trykštų kaip gyvas. 

Priėjau ir apkabinau tave, brangi sese. Svajojau, kad 
mudvi vėl lauksime viena kitos, vėl dalinsimės tamsos 
paslaptimis. Bet tu buvai nebyli ir šalta. Girdėjau savo 
pačios kaip tiršta vienatvė skambančias aimanas. 

Kėliau tave aukštyn, laikiau stipriai apkabinusi ir jau- 
čiau per mus srūvančią prarastą meilę. 

„Tu daugiau nebebijai, sese, tiesa?“ - klausiau tavęs. 

Tik tu neatsakei. 

Tą akimirką nekaltybės neliko. 

Ir aš pažadėjau tau, sau pačiai, mums, vieną dieną tai 
ištaisyti. 

Kad pasaulis ir mūsų meilė vieną dieną atgims. 

62. 


Luisa Svenson-Lolo, 
Skugalundo sodyba, 2007 m. birželis 


Tu jį įleidai, tėti. 

Jei nebūtum palikęs manęs ir mamos, jis niekada ne- 
būtų peržengęs mūsų namų slenksčio, įsibrovęs į mano 
gyvenimą, palindęs po mano antklode, įsiknisęs į mane 
pačią, gilyn, gilyn, gilyn... 

Prakeiktas Folkmanas norėjo, kad vadinčiau jį tėčiu. 
Tėčiu. 

Ateidavo naktimis. 

Jam artinantis girgždėdavo grindys. 

Sakydavo: „Luisa, aš tik truputį pačiupinėsiu tave ten, 
apačioje. Paliesk, pajusk mane.“ Ir pradėdavo. Jo rankos 
šaltos, visas buvo šaltas, kietas ir smirdėjo „Explorer“. 

Kartais, tomis naktimis, kai grindys negirgždėdavo, 
galvodavau apie tave, tėti. Kaip tu dingai, iškeitei mus į 
kitas mergaites. Mama pasakojo, kad tavo sutikta moteris 
turėjo du vaikus, kuriuos įsivaikinai. 

„Pamiršk jį , - pasakė mama. 

„Mes jam neegzistuojame.“ 

Nekęsdavau tavęs tomis naktimis, kai jis ateidavo. 

Ir visomis kitomis. Nekenčiu ir dabar. 

Ir vis dėlto tada troškau tik vieno dalyko: kad prie na- 
mų sustotų blizgantis sidabrinis automobilis, iš jo išlip- 
tum tu, apkabintum ir ištartum: „Dabar tave pasiimsiu 
su savimi. Nuo šiol viskas bus gerai. Tu esi mano dukra ir 
mylėsiu tave taip, kaip ir dera mylėti tėvui.“ 

Tu niekada nepasirodei. 

Tapusi vyresnė, dažnai sėsdavau į mašiną ir važiuo- 
davau į Nesšę, kur jūs gyvenote. Sėdėdavau automobilyje 
prie tavo namo ir matydavau išeinantį bei grįžtantį. 
Kartais regėdavau tavo naujos moters dukras, dabar jau 

užaugusias, visai kaip aš. Pamačiusi kartu supratau, kad 
jas myli. Tai buvo nesąžininga meilė. Ji turėjo būti skirta 
man. 

Mano meilė. 

Niekada neatkreipei dėmesio į mano mašiną. 

Kad sekioju paskui tave. 

Vis dėlto turėjai nujausti, kad tai aš skambindavau 
telefonu ir tylėdavau. Aš kitame laido gale nedrįsdavau 
ištarti nė Žodžio. 

Ką būčiau pasakiusi, tėti? 

Nors ir mačiau tave, tebuvai tik kvapas, oda, vaizdas 
ir balsas iš mano vaikystės, kai ilgėdavausi tavęs čia, Sku- 
galunde. Trokšdavau išvysti į kalnelį kylantį sidabrinį 
„Vauxhall“, matyti tave, o ne jį artėjantį tarp žaislų rūsy- 
je esančiame mano kambaryje. 

Tą dieną ruošeisi žvejoti, kaip ir daug kartų prieš tai. 

Pradėjai virsti senuku. 

Palikau mašiną truputį toliau nuo vienišo lieptelio ir 
nuėjau pas tave. 

Buvau vaikas, mergaitė ir moteris vienu metu. 

Buvo ankstyvo rudens diena, šalta, bet saulėta. 
Pamatei mane dar miške ir supratai, iš karto supratai, 
kas esu. Kai žengiau ant lieptelio, surikai: „Nešdinkis, 
nenoriu nieko apie tave girdėti, dink iš čia, aš plaukiu į 
žvejybą!“ 

Jei žmogus gali mirti kelis kartus, aš vieną kartą jau 
miriau ten, ant lieptelio. 

„Nenoriu turėti su tavimi nieko bendro! Nešdinkis!“ 

Ant liepto tebegulėjo vienas irklas, ilgas ir kietas, su 
metalu kaustytomis mentėmis. 

„Ar žinai, ką tu įleidai?“ - norėjau paklausti. „Atėjau 
tavosios meilės“, - norėjau ištarti. 

„Išnyk!“ - rėkei tu. 

Irklas. 

Paskiau paaiškėjo, kad visą turtą buvai užrašęs savo 
naujajai žmonai ir jos vaikams. 

Aš galiausiai gavau penkis tūkstančius tris šimtus 
dvidešimt kronų. 


63. 


— Tuve? Tuve? TUVE! TUVE! Tuve? Tuve. 

Malina puldinėja bute, blaškosi, apieško vieną kamba- 
rį po kito, tačiau Tuvės nėra. Nėra po antklode savo 
pačios ar jos lovoje, nėra drabužių spintoje ir virtuvės 
spintelėse. Kaip, velniai griebtų, galėtų tilpti į virtuvės 
spintelę? 

Prakeikimas, kaip karšta. 

— Tuve! 

„Nepulk į paniką, Fors, be panikos!“ Prisėda ant 
kėdės virtuvėje. Jaučia nuo prakaito drėkstančią galvos 
odą, kartoja kaip užkeikimą: 

„Galvok, galvok, galvok.“ 

„Pas Markusą nėra. 

Vis tiek paskambink.“ 

Ima mobilųjį, surenka numerį. Atsiliepia Hasė. 

Akivaizdu, kad dar nežino apie išsiskyrimą: 

— Ne, Malina, Tuvės čia nėra. Prapuolė? 

Nėra laiko nereikšmingiems plepalams. 

— Hase, man skambina kitu telefonu, turiu atsiliepti. 

Draugės? 

Kurios dabar yra mieste? Su kuo ten valgė ledus? Ju- 
lija? Reikia paskambinti Julijai. 

Malina puola į miegamąjį, įsijungia kompiuterį ir 
„hitta.se“ ieško Julijos Markander. 

- Labas, Julija. Čia Malina, Tuvės mama. Gal Tuvė su 
tavimi? Nežinai, kur galėtų būti? 

Filipa ir Elisa. 

Abi tėvų vasarnamiuose. 

Kompiuterio laikrodis rodo 19.37. 

Jau turėtų būti namuose arba bent paskambinti. 

Prakeikimas. 

„Nepanikuok, Fors!“ Staiga pastebi, koks varganas jos 
miegamasis. Kaip per pastarąjį pusmetį pageltonavo ta- 
petai, užuolaidos su violetiniais ir geltonais raštais nu- 
triušusios ir nešiuolaikiškos, o be paveikslų ir gėlių kam- 
barys atrodo sterilus. 

Net ligoninės palatos kartais būna gražiau įrengtos. 

„Reikia susikaupti. 

Janė. Gal išvažiavo pas Janę? Bet jis miške. 

O gal greitai grįš namo iš kino? 

Būtų pranešusi. Tuvė stengiasi elgtis tinkamai ir žino, 
kad mama nerimautų iki išprotėjimo, turint omenyje, 
kas vaikštinėja laisvėje. 

Bloga nuojauta. 

Gali būti nutikę baisiausia. 

Niekada nereikia rodytis spaudos konferencijose. 

Kas žino, kas gali šauti į galvą visokiems bepro- 
čiams?“ 

Skambina Janei. 

Atsiliepia po trijų signalų. 

- Alio, Janė klauso. Malina? 

- Tuvė. Manau, kad ji dingo. 

Girdi jos balse rimtį. 

- Atvažiuoju, - ištaria Janė. - Ugnis kurį laiką pabus 
ir be manęs. 

Malina susmunka svetainėje ant sofos. Trinasi akis, 
galvoja: „Kaip, po velnių, galėjo taip atsitikti?“ 


Kiek tu sveri, vasaros angelėli? 

Keturiasdešimt penkis kilogramus? 

Ne daugiau. 

Mašinoje suvyniojau tave į kilimą ir užsimetusi ant 
peties atsinešiau čia, kur dabar esame. 

Niekur neskubu. 

Miegi mediniame gulte ir miegok. Niekada negali ži- 
noti, kiek prireiks eterio. Tai, vardu Josefina, naudojau 
kitą, be pėdsakų iš organizmo dingstančią priemonę. At- 
sinešiau ją čia, į savo kambarį, ir švariai nušveičiau, kol 
gulėjo ant gulto. Ištryniau „Klorin“, bet ne per stipriai, 
kad nesužaločiau odos, nes tau jos reikės. 

Pagavau ją Rydo miške. 

Važiavo dviračiu namo. 

Pamojavau ir sustojo. Pamačiusi kauke paslėptą vei- 
dą išsigando ir ėmė priešintis, bet netrukus užmigo. 

Žaizdos ir žymės ant jos dilbių. Padariau tai žirk- 
lėmis, kurias gavau dešimtojo gimtadienio proga. Prieš 
tai nugrandžiau ir nušveičiau, kad būtų švarutėlė. Ji 
kvepėjo „Klorin“. Žinoma, galėjau dar švariau nušveisti 
baseinams skirtais chemikalais, bet juos galima atsekti. 
Tada išsirengiau nuoga, užsidėjau tą mėlyną, leidau triu- 
šių nagams pakrebždėti ore, o savo pirštus paverčiau bal- 
tomis vorų kojomis. Ji prabudo, pažvelgė į mano kaukę ir 
ėmė rėkti, tačiau negalėjo pajudėti. 

Negalėjo. 

Visai kaip tu, mano vasaros angelėli. 

Tada įkišau tą mėlyną nieką. 

Pirmyn, atgal. Rodės, ji netenka sąmonės, aš jai šau- 
kiau likti čia, sakiau, kad galės tapti mano brangia seseri- 
mi tik būdama čia. Netrukus supratau, kad bergždžiai. 

Ji niekada nebūtų galėjusi tapti tavimi. 

Paprasta mergiotė tau netiktų, be to, čia gal buvo ne- 
tinkama vieta? 

Vėl ją užmigdžiau. 

Išnešiau. 

Po nieko ji kraujavo. 

Paleidau prie Tinerbekeno. Tikriausiai nuėjo į parką. 
Manęs ji nematė, o gyvą palikau todėl, kad niekada ne- 
būtų galėjusi tapti tavimi. 

Bet dabar esanti gulte šalia triušių narvų ir dėžių su 
baltomis vorų kojomis gali tapti tavimi, gali prikelti atgi- 

musią meilę. 
Dabar žinau, kaip viską daryti. 


O mes? 

Kodėl nužudei mus? 

Nežudyk jos, leisk gyventi. Ji neturi pleventi kaip mes, 
dar ne dabar. Pasigailėk, ar girdi, tegul karšti siaubo lavos 
srautai lieka požemiuose, užtenka jiems srūti, prisipažink, 
parodyk savo veidą, kas iš tiesų esi, žmonės supras, ką ne- 
meilė su tavimi padarė, supras, kad tas, kurį vietoje meilės 
aplankė pabaisa, negali tapti žmogišku žmogumi. 


Janė buto prieškambaryje. Suprakaitavęs, veidas 
suodinas. Apsirengęs plonomis medvilninėmis kelnėmis 
ir geltonais marškinėliais su užrašu „Kuta Beach“. 

Apsikabino, nesėkmingai bandydami išspausti vienas 
kito nerimą. 

Jis ką tik paklausė: 

- Policijai skambinai? 

Abu nusijuokė, tada pritilo. Ore kaip sustingęs alavas 
kabojo baimė ir nerimas. Dusinantis, žudantis. 

- Paskambink ir paskelbk paiešką. 

Malina skambina į nuovadą, kalba su budinčiu Lio- 
vingu, paaiškina, kas nutiko. Šis ištaria: 

- Pradedame paiešką nedelsdami. Gali neabejoti - 
mesime visas pajėgas iš karto. 

Zekė. 

„Turėčiau paskambinti Zekei“, - pagalvoja Malina. Jis 
atsiliepia ir sunkiai alsuoja į ragelį. Supranta, kad jis Ži- 
no, jaučia tai visu kūnu. Kad tik nebūtų per vėlu. Šalia 
stovi Janė, žvilgsnis sunerimęs. Tarsi bandytų suprasti, 
kas vyksta. 

- Jau važiuoju, Malina. Paskambinsiu ir kitiems. 

— Kam tokiems? 

- Sundstenui ir Ekenbergui. Šiomanui. Karimui. 

— Bet kur ieškosime? 

— Visur, Malina. Visur. Aš patikrinsiu Folkman butą. 

- Ji ją pagavo. 

— Taip, labai gali būti. Pasirūpinsiu, kad visi pasiim- 
tų tarnybinius ginklus. 

- Aš savąjį irgi turėsiu. 

Baigia pokalbį. 

- Eime, - ištaria Malina Janei, pasiėmusi pistoletą iš 
miegamajame esančio seifo. Dėklą slepia plonas medvil- 
ninis švarkas. 

— Važiuojame pas tave, pažiūrėsime, gal ji ten. 

- Kiek valandų? 

- Po devynių penkiolika. 

- Jau turėtų būti namuose, jei būtų ėjusi į septintos 
valandos seansą. 

- Gal vienam reikėtų palaukti čia? 

„Teisingai galvoji, Jane, bet vis dėlto ne.“ 

— Padarysime tai kartu, - ištaria Malina. - Ji mūsų 
duktė. 

Ant prieškambario grindų Malina palieka raštelį. 


TUVE, PASKAMBINK! 
Mama ir tėtis 

„Kažkas artėja. 

Aš nemiegu, galva plyšta, taip skauda, kad žinau, jog 
nemiegu. Kur aš? 

Guliu ant kažko kieto negalėdama pajudėti. Kas čia 
krebžda man už nugaros? Kvapas. Čia smirdi. Aš ne 
namuose. Kur mano knyga, ar būsiu užmigusi po me- 
džiu? 

Skauda visą kūną.“ 

Tuvė bando pakelti rankas, tačiau veltui. 

„Kažkas artėja. 

Beveidis veidas, niekieno veidas. Imu rėkti, tačiau 
burnoje medžiagos gumulas, jaučiu tai. 

Arti. 

Aš muistausi ir blaškausi. 

Mama. 

Tėti. 

Tada šaltis panosėje ir miegas, stebuklingas miegas. 
Noriu iš čia pabėgti. 

Nes aš juk užmiegu? 

Ir daugiau nieko?“ 


Iš karto už Malmsleto vienišame miškelyje stovintis 
namas aplipęs pastoliais. Geltonas medinis fasadas bus 
perdažytas. Raudona spalva pagaliau nugalėjo. Malina 
žiūri į automobilius. Vienas, du, trys, keturi dievai žino 
kokių markių laužai. 

Janės hobis. 

Remontuoti ir parduoti. 

Užsidirbti papildomai. 

Bėda tik, kad niekada nieko neparduoda. Garaže ir 
dirbtuvėse stovi keturi puikios būklės amerikietiški au- 
tomobiliai. Niekada jais nevažinėja ir nedemonstruoja, 
tiesiog turi. 

Ji niekada nesuprato aistros mašinoms. 

Nieko nėra primityviau. 

Paika. Ir tik prieš porą metų suprato, kad jai vis dar 
vaidenosi mamos pasidygėjimas viskuo, kas nėra „dailu“, 
kad pati to nesuprasdama perėmė mamos keistenybes, 
kurios darė įtaką jos santykiams su vieninteliu vyru pa- 
saulyje, kurį tikrai žinojo mylėjusi. 

Cia jie gyveno kartu. 

Prieš katastrofą. 

Prieš skyrybas. Prieš Bosniją ir visas kitas baisias vie- 

tas, kuriose lankėsi Janė. 

„Pasilik namą, Jane. 

Kai grįši, mūsų jame nebebus.“ 

„Dabar renkame tą „mes“ gabalėliais, būtent tai ir da- 
rome. Janė atidaro lauko duris ir sušunka vidun: 

- Tuve! Tuve! 

Tačiau balsas skamba neįtikinamai. 

Janė uždega šviesą. 

„Mes esame čia. Čia drauge gyvenome savo gyveni- 
mą. 

Eina ieškodami dukters iš vieno kambario į kitą, 
tačiau veltui. Jos niekur nėra. 

— Ką dabar darysime? 

Janės klausimas prie kriauklės virtuvėje. Rankoje 
vandens stiklinė. 

- Apvažiuosime apylinkes. 

- Ar neturėtume tiesiog būti namuose ir laukti, kol 
grįš? 

- Ar pats tuo tiki, Jane? Laukimas mane varo iš pro- 
to. Važiuosime. Ieškosime. Parkuose, bet kur. 

- Negalėjo kur nors išvažiuoti? 

- Tik ne Tuvė, Žinai tai ne prasčiau už mane, Jane. 

Virtuvės lemputė sumirksi, padvejojusi spragteli ir 
užgęsta. 

Tylėdami stovi tamsoje vienas priešais kitą. 

- Velniai griebtų! - ištaria Janė prieš tvirtai ją ap- 
kabindamas. 


Zekė sėdi mašinoje Sturės gatvėje prie Veros Folkman 
buto. 

Viduje tamsu kaip šikšnosparnių grotoje. 

Buvo pakilęs, skambino į duris. 

Tylu kaip kape. 

Ir ta smarvė. 

Dvėselienos, dabar dar aiškiau juntama. 


Ji nepasirodė, Tuvė taip pat. 

„Mano problemos dėl Martino ledo ritulio. 

Vienas juokas. 

Ko, po velnių, čia sėdžiu? Viršuje gali būti tai, kas 
parodytų kelią toliau. Gal viduje yra Tuvė? 

Padarysiu tai dėl tavęs, Malina. 

Zekė išlipa iš automobilio, pereina Sturės gatvę ir 
žengia į laiptinę. 

Dabar iš buto sklindantis dvokas nepakeliamas. 

Viduje kažkas negyvas. 

Zekės galvoje formuojasi vaizdas: prapjautas pilvas, iš 
jo kamuoliais virsta garuojančios žarnos. 

„Motyvuosiu sanitarinių sąlygų pažeidimu.“ 

Tada laiptinėje užsidega šviesa ir pasigirsta sunkus 
kvėpavimas. Kažkas tempia laiptais aukštyn didelį ne- 
šulį. 

„Čia tu?“ - pagalvoja Zekė ir pirštų galiukais pakilęs 
truputį aukščiau prisispaudžia prie šaltos sienos. Girdi 
savo paties kvėpavimą, vis greičiau plakančią širdį. 


Janė su Malina pravažiuoja biblioteką. Tamsus pasta- 
to siluetas stūkso prie Pilies parko. 

„Čia ji buvo, kai paskutinį kartą kalbėjomės“, - pa- 
galvoja Malina. Tada ištaria: 

— Dažnai čia lankosi. 

Janė neatsako, tik žvelgia į parką, tačiau nepastebi 
vieno medžio šešėlyje stovinčio Tuvės dviračio. 

- Važiuojam į Šegetorpą, - ištaria Malina. 

Slavenkos Višnič butas tuščias. 

Janė paklausia: 

— Kas čia gyvena? 

— Viena su byla susijusi moteris. 

Pakeliui iš namų papasakojo apie Verą Folkman ir 
nuojautą, kad nutiko arba tuoj nutiks blogiausia. 

Janės žvilgsnis apimtas panikos. 

Šį kartą jam reikia gelbėti ne ką kita, o save patį. Ir to- 
liau karšta, Šegetorpo gatvės žibinto šviesoje atrodo toks 
pavargęs. Žandai vis dar suodini, kūnas tarsi suglebęs 
nuo miego stygiaus. 

— Tau reikia pamiegoti, - ištaria Malina. 

- Kaip galėčiau dabar miegoti? 

- Galiu parvežti namo. 

- Liaukis, Malina. Važiuojam toliau. 


Valdemaras Ekenbergas atplėšia Behzado Karami so- 
do namelio duris. Pamatęs, kas atėjo į svečius, Behzadas 
Karami pašoka iš lovos. 

Valdemaras iškelia ranką: 

— Nurimk. Norėjau tik pažiūrėti, ar esi vienas. 

Behzadas Karami vėl atsisėda. 

- Nori? 

Parodo į stovintį ant grindų degtinės butelį. 

- Mielai, - atsako Valdemaras. 

Behzadas Karami įpila dvi taureles degtinės. 

— Tai į sveikatą. 

— Maniau, kad tokie kaip tu negeria. 

- Aš geriu. 

— Dabar tas kiaulė pagrobė kolegės dukterį. Gali pa- 
tikėti? 

- Atėjai atsiprašyti? 

Valdemaras susiverčia degtinę ir pastato stikliuką ant 
grindų. 

- Šiame pasaulyje atsiprašymams vietos nėra, vyruti. 
Niekad to nepamiršk. 


Kažką sunkaus nešantis žmogus sustoja prie Veros 
Folkman durų. Giliai alsuoja, bando atgauti kvėpavimo 
ritmą. 

Zekėlaiko rankoje pistoletą su nuleistu saugikliu. Slen- 

ka žemyn. Žmogaus šnopavimas užgožia jo žingsnius. 

Palaukti? 

Ar pulti dabar? 

Laiptinėje tamsu. 

Kodėl neužsidega šviesos? 

Raktų žvangėjimas? 

Zekė puola laiptais žemyn, nuspaudžia šviečiantį 
raudoną mygtuką ir laiptų aikštelę priešais Veros Folk- 
man butą užlieja šviesa. 

Zekė laiko atkišęs ginklą: 

— Policija! Nė iš vietos! Lėtai klaupkis! 

Vyras aikštelėje atrodo išsigandęs ir nustebęs. Šalia 
pūpso didelė dėžė su „Sony“ logotipu ir plokščiaekranio 
televizoriaus nuotrauka. 

„Prakeikimas“, - pagalvoja Zekė nuleisdamas ginklą. 


Sodininkystės draugijos parke jokios gyvybės. Išva- 
žiuodami Janė ir Malina prasilenkia su įsukančiu į parką 
patrulių automobiliu. 

Ką tik skambino į namus. 

Niekas neatsiliepė. 

Įsuka į Uosto gatvę, važiuojant pro „McDonald's“ 
Malina paklausia, ar Janė alkanas. 

— Negalėčiau nė kąsnio praryti. 

Jo akių vokai beveik siekia žandus. Kiek jis miega? 
Dvi valandas per parą? Tris? 

- Sakei, kad ji valo baseinus? 

- Taip, bent jau taip manome, - atsako Malina. 

- Vadinasi, turėtų kur nors pirkti chemikalus, ar ne 
taip? 

— Irė 

- Tokiais dalykais prekiauja dažų parduotuvės. Di- 
deliais kiekiais. Gal kokia dažų parduotuvė buvo jos 
tiekėja? Gal pristatydavo užsakymus jos įmonei jums ne- 
žinomu adresu? 

Rieda pro Šv. Lauryno bažnyčią. 
Malina pakelia akis į butą. Languose toliau tamsu. 


Zekė padėjo vyrui užnešti televizorių į ketvirtą aukštą 
ir dabar jo kakta tiesiogine to žodžio prasme srūva pra- 
kaitu. 

Vyras - pensininkas vardu Lenartas Tiornkvistas - 
niekada neregėjo kaimynės. Pakomentavo smarvę: 

- Taip karštyje dvokia lavonai. 

Dabar Zekė vėl stovi prie Veros Folkman durų. 

Žiūri į laikrodį. 

Vos kelios minutės iki vidurnakčio. 

Atsitraukia. 

Iš visų jėgų spiria į duris, tačiau šios neatsidaro. Neį- 
vyksta visiškai nieko. 

Vėl išsitraukia pistoletą. 

Nusitaiko į spyną ir iššauna. 

Kurtinantis trenksmas. Ausyse skambina varpai. Ze- 
kė spusteli duris ir į veidą bloškia nepakeliamas dvokas. 

Jungiklis. Šviesa. 

Tuščias prieškambaris ir krebždėjimas iš virtuvės bei 
to, kas turėtų būti vienintelis šio buto kambarys. 

Paruošęs ginklą slenka į vidų, užmeta akį į virtuvę, 
mato tris vieną ant kito sukrautus narvus su gyvais 
triušiais anapus grotelių. 

Kambaryje. 

Ant sienų. 

Vaizdas, kurio Zacharijas Martinsonas niekada neuž- 
mirš. 

65. 


Liepos 25 d., sekmadienis 


Krapštausi savo krepšyje. 

Nužudysiu tave. Galėsi atgimti. Išpakuoju mėlyną 
nieką, kaukes, triušių nagus, mano baltas vorų kojas. Vi- 
sa tai, kas sudaro mane. 

Smilkalai ir nupieštos gėlės. 

Aukos mano šventykloje. 

Kaip tai prasidėjo? Tai niekada nebuvo nutrūkę. Buvo 
mano gyvenimo prasmė ir tikslas. Iš pradžių pabėgau. Į 
kitą Žemės rutulio pusę, į išdegusius vidurio Australijos 
tyrus, Balio paplūdimius. Rūpinausi pinigingų žmonių 
baseinais. 

Tačiau nuo nemeilės nepabėgsi. 

Taigi vieną dieną važiavau savo furgonu per miestą 
Uosto gatve ir prasilenkiau su taksi. Iš tiesų tai įvyko vos 
prieš kelias savaites. Ten, ant priekinės sėdynės, sėdėjai 
tu, tėti. Senas, tačiau akys ir pirštai automobilio lange 
buvo tie patys. Neabejoju, kad važiavai darytis kokių 
nors tyrimų ligoninėje. 

Tave pamačiusi supratau. 

Nekaltybė ir žinojimas papildė vienas kitą mano kū- 
ne. Buvau priversta pradėti, tik taip galima nuslopinti tai, 
kas turi būti nuslopinta. 

Aš bandžiau. 

Ieškojau šviesos tamsoje. 

Tu vėl miegi, mano vasaros angele. 

Dabar tu giliai giliai sapnų tamsoje. 

Tu kabi vonioje, sese. 

Aš tave randu, purtau, apraudu. 

Aš viską ir ištaisysiu. 

Tada važiuosime drauge dviračiais, maudysimės nuo- 
gos jokiam kitam žmogui nežinomuose vandenyse. 


Išskrosti ir prie sienų prikalti triušiai, nagai išrauti, 
kraujas iš letenėlių tekėjęs žemyn plonomis srovelėmis. 
Kai kurie dar gyvi, maži jų plaučiai karštligiškai kilnoja- 
si, jie dar inkščia. Ir jau seniai kabantys. Apirę kūneliai 
gabalais dryksta ant šlifuotų pušinių grindų. 

Lova kampe, panaudotos chirurginės pirštinės, 
gultas vidury kambario ir indelių su chemikalais eilės 
palei sienas. Taip pat dažų indeliai, tikriausiai naudoti 
gėlėms ant sienų piešti. Kraujo dėmės ant grindų, kruvini 
skalpeliai ir dvokas, nuo kurio Zekei darosi silpna. Jis 
nuleidžia ginklą, atkabina kabliuką ir plačiai atlapoja 
langą į žaliuojantį vidinį kiemą, tada kvėpuoja, kvėpuoja, 
kvėpuoja. 

Atsigręžia į kambarį. 

Velniai rautų. 

Kaip to Fransio Beikono* paveikslas. 

Tačiau Veros Folkman čia nėra. 

Tuvės taip pat. 


Janė užmigo iš karto po Zekės skambučio. Malina 
matė, kaip jis stengėsi laikytis trumpą ruožą nuo Abisku 
žiedo iki Sturės gatvės, tačiau organizmo jaučiamas mie- 
go poreikis buvo stipresnis. 

Dabar snaudžia mašinoje apačioje. 

Atrėmęs galvą į langą. 

„Ką dabar sapnuoji, Jane? 

Apie laikus, kai buvome jauni? 

Kai susilaukėme Tuvės? 

Mes esame šeima. Kodėl niekada nesugebėjome to 
įžvelgti? 

Užuot tai padarę, kiekvienas leidomės į skirtingas pu- 


* Francis Baconas - airių dailininkas. 

ses. Vienas kito pašonėje.“ 

Jie stovi laiptinėje prie buto durų ir geria Pero Sun- 
dsteno „Statoil“ degalinėje Stongebru pirktą kavą. Karin 
Juhanison viduje ieško įrodymų ir renka medžiagą. 

Sveno Šiomano kvėpavimas sunkus, veidas išvagotas 
nuovargio raukšlių. Peras ir Valdemaras Ekenbergas 
tyliai lūkuriuoja. Mieguisti ir jie. Karimas Akbaras su- 
kiojasi kiek toliau. Kasosi vieną žandą. 

Spėjo ateiti trečia valanda. 

Netrukus aušra paglostys Linšiopingo namų stogus, 
šnibždėdama: „Atėjo nauja diena, kelkitės, žmonės, ir 
leiskitės į šilumą.“ 

Zekė pavargęs, tačiau vis tiek budrus ir nekantraujan- 
tis. Aiškina trečią kartą: 

- Įėjau vidun. Taip klaikiai dvokė, kad įtariau ten 
vykdomą nusikalstamą veiklą. 

- Viskas gerai, Zeke, - dar kartą pakartoja Svenas 
Šiomanas. - Tinka. Be to, viduje - baseinų priežiūrai 
naudojami chemikalai. Tai tas pats žmogus. 

— Dabar tereikia rasti Verą Folkman, - ištaria Peras 
ir niekas iš susirinkusių policininkų nenori komentuoti 
potekstės: „Turime rasti Verą Folkman, nes tada rasime 
ir Tuvę. Tuvę, vienintelę mūsų kolegės Malinos dukterį.“ 

- Pasiūlymai? 

Malina purto galvą. Ne sakydama „ne“, o norėdama 
nuvyti miegus. Pažvelgia į kitus, mato, kaip akys šaukte 
šaukia, kad reikia pailsėti, kad nė vienas nebepajėgia nor- 
maliai galvoti, kad gali nepastebėti akivaizdžių dalykų, 
kad vien tik dėl nuovargio šaukštai gali būti po pietų. 

— Norintys gali valandėlę numigti, - ištaria Svenas. - 
Dabar mes ne itin konstruktyvūs. 

Niekas neatsako. 

Lėtai gurkšnoja kavą. Jaučia, kad bėga brangus laikas. 

— Prakeikimas, - išsprūsta Malinai ir Svenas padeda 
jai ant peties ranką. 

— Sutvarkysime tai, Malina. Viskas bus gerai. 

394 


Tą pačią akimirką iš buto išeina Karin. Vienoje ran- 
koje laiko chemikalų indelį, o kita rodo į priklijuotą 
lapelį. 

- Šis, taip pat nemažai kitų indelių buvo pristatyti 
prie Taneforso kelio esančios įmonės „Torsono dažai“. Ar 
nereikėtų su jais pasikalbėti? Gal žinos ką nors daugiau? 


Dabar sapnuoju. 

Ryškiaspalviais drabužiais apsirengusių Žmonių su 
dovanomis rankose procesijos. Traukia į šventyklas 
pagerbti mirusiųjų. Oras pilnas smilkalų, jie dainuoja. 
Giesmės kupinos saulės ir šviesos. 

Sapnuoju tave, mama. 

Kad būsi ten, kai prabusiu. 

Kad būsite abu su tėčiu. 

Dabar bėgu per platų lauką, tada per mišką ir jaučiu, 
kad kažko dar nepasakojai, mama, kad kažką pasakysi 
dabar. 

Paskutinį sykį prabudus supęs kambarys taip pat yra 
sapne. 

Ne iš gražiųjų. 

Žaliuzės, betoninės sienos, narvai. Sienos išpieštos 
gėlėmis ir baime. Aš bėgu per mišką, mane vejasi ugnis ir 
augalija, nori sudraskyti į gabalėlius, mama. Noriu pra- 
busti, bet kažkas laiko sapne, aitrus kvapas gramzdina į 
besapnę erdvę. 


Dažų parduotuvės savininko namų numeris yra 
skelbiamas informacijos telefonu 118 118. 

„Kartais pasiseka, - pagalvoja Malina. 

Kolegos žiūri į Maliną. Laiptinės aplink juos nelieka, 
visi sutelkia dėmesį į Maliną ir pokalbį. 

Atsiliepia užsimiegojęs, storas balsas. 

- Palė Torsonas klauso. 

- Skambina Malina Fors iš Linšiopingo policijos. 

— Pakartokite. 

Malina pakartoja savo vardą. 

— Kas nors įsilaužė į parduotuvę? 

— Ne. Mums reikia informacijos apie vieną klientą. 
„Linšiopingo vandens technika“. Tiekėte jiems medžia- 
gas į Sturės gatvę. 

Miego likučiai dingsta iš balso. 

Mažai kalba, bet visada moka grynais. 

— Ar ką nors apie ją žinote? Gal pristatinėjote prekes 
kur nors kitur, ne tik į Sturės gatvę? 

— Ne, kiek žinau. Rytoj galėsiu pasižiūrėti kompiute- 
ryje. 

- Dabar! - išpoškina Malina. - Susitiksime prie 
parduotuvės ir patikrinsime dabar. Jei nebūsi ten po de- 
šimties minučių, pati asmeniškai sugrūsiu šepetį subinėn! 


Sustojus prie parduotuvės Janė prabunda. 

Laikrodis prietaisų skydelyje rodo 03.20, ima brėkš- 
ti. Naktį juntamas nedidelis karščio atoslūgis dingsta ir 
lauke jau dabar ne mažiau nei trisdešimt laipsnių. 

- Kur esame? - klausia Janė. 

- Palauk čia, - ištaria Malina. 

— Niekur aš nelauksiu. 

Dažų parduotuvė yra specialiai tam suręstas vieno 
aukšto pastatas su šalia įėjimo įrengta rampa. „Daugelis 
klientų turėtų būti įmonės“, - pagalvoja Malina. 

Kol kas nematyti jokio savininko. Jokio Palės Tor- 
sono. 

— Darysime tai kartu, - ištaria Janė. Malina pasižiūri 
į jį, tada papasakoja, ką išsiaiškinę ir radę Veros Folkman 
bute. 

— Atvažiuoja, — sako Janė jai baigus pasakoti. Malina 
mato prieš juos sustojantį „Toyota“ SUV ir iš jo išlipantį 
neaukšto ūgio drūtą vyrą su šortais ir žydrais marš- 
kinėliais. 

Malina su Jane šoka iš „Volvo“ ir žengia prie vyro, 
kuris turėtų būti Palė Torsonas. 

Zekė taip pat skuba iš savo mašinos. 

Jie vėl pasiskirstė. Sundstenas ir Ekenbergas ieško 
toliau, važinėja aplinkui ir viską stebi, Svenas su Karimu 
važiuoja į nuovadą „pagalvoti“. 

Malina ištiesia ranką Palei Torsonui. Šis paspaudžia, 
bet atrodo įpykęs. 

- Ar galiu sužinoti, ką visa ta velniava reiškia? 

Apskriti žandai net dreba iš pykčio. 

— Galite, - atsako Zekė. - Gaudome žudiką, apie kurį 
tikrai skaitėte laikraščiuose. Dabar pėdsakai atvedė čia. 

- Kaip suprasti? 

—- Kompiuteris, - ištara Malina. - Reikia patikrinti tuo- 
jau pat. 


Paguldžiau tave ant gulto. Jau ilgai ten pragulėjai. 
Lauke stovi mano baltas furgonas ir mūsų laukia kelionė 
į dangų Žemėje. 

Ar tiki Dievą Tėvą? 

O gal kiekvienas žmogus turi tik vieną tėvą? 

Pasitikėjimas. 

Ar Dievas Tėvas pasitiki? 

Ar galima pavogti pasitikėjimą iš kito? 

Dabar tu švari. Nušveičiau ir tu tokia švari. 

Mėlynas niekas. 

Dabar esi sunkesnė? Netrukus sužinosiu. Vėl tave 
nešiu. 


Malinai prieš akis mirga kompiuterio monitorius. 

Ji, Zekė ir Janė beveik kabo Palei Torsonui ant peties. 
Šis, kupinas noro padėti, spragsi pele pardavimų progra- 
moje. 

Mažas biuras įrengtas už prekystalio. Ant sienų kabo 
aplankų pilnos lentynos. Geltonas linoleumas prie grind- 

juosčių atšokęs nuo grindų. 

— Pažiūrėkime, - ištaria Palė Torsonas. - Vera Folk- 
man, „Linšiopingo vandens technika“. Sturės gatvė 17. 
Kito pristatymo adreso nėra. 

— Gal koks numeris? - klausia Zekė. 

- Deja. 

— Pabandykite paieškoti Elisabetės Folkman, - pasiū- 
lo Malina. 

Palė Torsonas maigo klaviatūrą. 

— Apgailestauju. 

- Tada tiesiog Elisabetės. 

Vėl subarška mygtukai. 

- Bingo, - tyliai ištaria Palė Torsonas. - Elisabetė Fol- 
kedoter užsakė siuntą įmonei „Linšiopingo baseinų valy- 
mas“. Adresas Tornbyje, Fabriko gatvė 11. Ten daugybė 
sandėlių. 

Palei Torsonui nespėjus baigti sakinio Malina, Janė ir 
Zekė jau lekia pro duris. 

„Linšiopingo baseinų valymas“. 

Tokiu pavadinimu užregistruotos įmonės nėra. 

Sekundės. 

Minutės. 

Valandos. 

„Kiek turime laiko? 

O galjau per vėlu?“ 

„Tuve. 

„Aš nenoriu tapti gyvu lavonu, - pagalvoja Malina 
bėgdama į mašiną. 

66. 


Guli ten. 

Mes artėjame. Girdžiu, kaip sūpuojiesi, bet nesijau- 
dink, liko nebedaug. 

Teresa. 

Pamačiau ją sode prie baseino. Ji buvo panaši į tave, 
sese. Pajutau, kad gali pavykti. 

Pasekiau. 

Paskambinau į duris ir pasakiau, kad turiu patikrinti 
vandenį baseine. Paskui buvo taip, kaip buvo. Ji išsprūdo, 
oaš nusivijau paskui. Rėkė, tačiau niekas negirdėjo. Tren- 
kiau į galvą metaliniu lagaminėliu ir ji nutilo. 

Tada atsivežiau į sandėlį. Atsargiai pjausčiau skalpe- 
liu, skrupulingai ir gražiai nudailinau žaizdų kraštus 
bei nušveičiau „Klorin“. Tada ji, Teresa, prabudo. Buvau 
be kaukės, ji žiūrėjo tiesiai į mane. Neturėjo manęs ma- 
tyti, nes transformacija privalėjo prasidėti beveidėje ap- 
linkoje, tiesa? 

Vis dėlto paleidau į darbą mėlyną nieką, padėdama 
sau ledinėmis, baltomis ir plonomis plonomis vorų ko- 
jomis. Galvojau: „Apkabinsiu, prispausiu tave prie savęs.“ 
Suspaudžiau rankomis kaklą, tačiau ji netapo tavimi. 

Įvyniojau kūną į plastiką. 

Palaidojau prie gana atokaus ežero. Gal švarus, nė dė- 
melės neturintis kūnas galėjo virsti tavimi žemėje, sese? 

Tačiau šuo, gyvulys, rado ją dar prieš tam įvykstant. 

Dieve, kaip tavęs ilgiuosi. 

Mano brangioji. 

Dabar ateinu pas tave. 

Tu ateini pas mane. 

Tu mirsi. 

Tu atgimsi. 


399 


Visos mašinos važiuoja į Tornbį. 

Janė sėdi šalia Malinos. Tai policijos darbas, tačiau 
dabar jo neišprašysi. Niekam iš kolegų ir mintis tokia 
netoptelėjo. 

„Jane. 

Padarysime tai kartu. Už visa tai, ko nedarėme drau- 


ge.“ 
Bergos žiedas. 


Užsimiegoję saulės spinduliai nušviečia Šegetorpo 
stogus. Balti, viską apimančioje ramybėje paskendę na- 
mai beveik gražūs. 

Jie leidžiasi į pakalnę. 

Šimtas trisdešimt, šimtas keturiasdešimt kilometrų 
per valandą. 

Už jų Zekė, bet kitų automobilių Malina nemato. 

„Mes pirmieji. Janė garsiai kvėpuoja, bet nieko nesa- 
ko. Adrenalinas tikriausiai plūsta jo viduje visai kaip 
manyje. Tačiau jis įpratęs. Kas žino, kiek kartų žvelgė 
mirčiai į akis misijose užsienyje? Gal taip pat ir miške 
prie Hultšio ežero? Gaisruose?“ 

Nusuka į Tornbį. Pravažiuoja visus didžiuosius 
prekybos centrus: „Ikea“ ir „Ikano“, ASKO, „Willys“, 
„Plantagen“ ir rajono gilumoje esantį didmenininką 
„Vansito“. 

Dar sykį pasuka. Fabriko gatvės vienuoliktu numeriu 
pažymėtas vieno aukšto sandėlių pastatas iš raudonų 
plytų. Maždaug trisdešimties metrų ilgio, su keturiais 
įėjimais palei nutriušusią betoninę rampą. 

Sustoja, šoka iš mašinos ir pasileidžia bėgte. 

Kurios durys? 

Puldinėja nuo vienų prie kitų, klausosi, žiūri į iška- 
bas, tačiau įėjimai nepažymėti. 

Karščio ir spiginančios šviesos dar nėra, tik prakai- 
tas ir lėtai adrenaliną užgožiantis nuovargis. 

Iš vieno sandėlio sklinda kažkokie garsai. 

Krebždėjimas, lašėjimas. 

Artėjančių sirenų kauksmas. 

Užtrauktos apsauginės žaliuzės, durys užrakintos. 
Saulė pakilo aukščiau ir rampa jau maudosi jos spin- 
duliuose. Prie spynos suklupusi Malina bando atrakinti 
visrakčiu, tačiau rankos dreba. 

- Palauk! - sušunka Zekė ir išsitraukęs ginklą pri- 
puola prie Malinos. 

- Pasitraukit! - Zekė priglaudžia ginklą prie spynos 
ir iššauna. 


„Trenksmas, aš girdžiu trenksmą, - pagalvoja Tuvė. - 
Ir duslų griaudėjimą. Kur aš?“ Galva plyšta, kūnas čia, 
bet nelankstus. 

„Aš paralyžiuota? 

Negaliu pajudėti. 

Mama, ar tai tu ateini? Tėti? Išgelbėsite mane iš šio 
košmaro? 

Kažkas vėl prisiartina. 

Šviesos spindulys. Atsidarė durys? Ar dabar aš išgel- 
bėta?“ 


Įsikibę į apatinę apsauginių žaliuzių dalį Malina, 
Zekė ir Janė kelia jas aukštyn. Už jų daugiau jokių durų. 
Mašinos jau visai prie pat, sirenos išjungiamos ir Malina 
girdi policininkų šūksnius bei komandas. Ekenbergo ir 
Sveno Šiomano balsai? Karimo? 

Žaliuzės pakeltos. 

Janė jas laiko, o ginklą paruošusi Malina žengia vi- 
dun. Mato tuščią gultą, indelius, supjaustytą rožinį Tu- 
vės megztuką ant grindų, knygą, jos akinius nuo saulės ir 
palei sienas išrikiuotus narvus su triušiais, dažų indelius, 
baltų chirurginių pirštinių dėžutę, krūvas chemikalų, 
tuščių „Klorin“ butelių, skalpelių ir lašantį čiaupą. 
Betoninės grindys išmargintos seniai sukrešėjusio kraujo 
dėmėmis, mėtosi nedideli pūvančios ir dvokiančios mė- 
sos gabalėliai. Visa patalpa persmelkta kančios ir mirties 

kvapo. 

„Prakeikimas, - pagalvoja Malina. - Prakeikimas“ 

„Jūs čia buvote.“ 

Mato, kaip Janė krenta ant kelių, pakelia Tuvės megz- 
tuku buvusį skudurą ir ištaria: 

— Pats šitą jai pirkau. 

- Velnias! - sušunka Malina, prieš susmukdama ant 
grindų ir pravirkdama. Iš nuovargio, taip pat iš nevilties. 
Janė priropoja prie jos ir apkabina. Jie drauge kvėpuoja ir 
ruošiasi tam, kas neišvengiama. 

Aplinkui zuja uniformuoti policininkai, Svenas ir 
Karimas kalbasi su Zeke, kuris mato atvažiuojantį Val- 
demaro automobilį. Trūksta tik Pero Sundsteno. Gal bus 
kur užsnūdęs ar grįžęs namo į Mutalą? 

Malina atsistojo. 

Janė jai už nugaros. 

Atidarytos ir kitos sandėlio durys. Akivaizdu, kad 
ten nėra nieko, kas būtų susiję su šia byla. 

— Mes pavėlavome, - ištara Svenas. - Ką, velniai grieb- 
tų, darysime dabar? 


Pokštelėjimas. 

Tikriausiai šūvis miške. Kas nors brakonieriauja ank- 
styvą rytą. 

Nors gal tai tu stuktelėjai, mano vasaros angele. 

Tu prabudai. 

Palikome gaisrus už nugaros ir aš vėl tave užmig- 
džiau. 

Dabar saugiai miegi furgone, kol atvažiuosime, kol 
atsidursime paskutiniame kambaryje. 

Liko nebedaug, pažadu. 

Tau nėra ko bijoti. 

Mirsi, bet tik trumpai akimirkai, o paskui būsi 
gražiausia iš visų Žmonių. 

Malina, Malina! 

Mudvi su Sofija šaukiame choru. 

Galvok! 

Galvok! 

Ten, kur praradusi viltį sėdi susmukusi ant asfalto 
prie sandėlio Tornbyje. 

Neklausyk kitų. 

Dar yra laiko ją išgelbėti. 

Dar yra laiko neleisti tapti vienai mūsų. 

Pagalvok ir numalšink mūsų baimę, išgelbėk Tuvę ir 
suteik mums ramybę. 

Leisk mums pagaliau pailsėti, Malina. 

Tu žinai, kur važiuoja Tuvė, kur važiuoja Vera Folk- 
man. 

Jos pakeliui į paskutinį kambarį, bus ten visai netru- 
kus, baltasis furgonas artėja. 

Dabar turi būti nuoga. 

Surišiu tave, tu matysi, ką darau. Jei matysi, kas vyks- 
ta, nebijosi grįžti, tada baimės nebeliks, tiesa? 

Mylima sese. 

Statau mašiną prie monstro namų. 

Jis tikrai miega. 

Lauke kvepia vasara ir rytu. Šiandien prasidės vasaros 
sapnas, mano vasaros angelėli. 

Atidarau galines duris. 

Tu dejuoji. Neprabusk per anksti. Gali matyti mano 
veidą, tai nesvarbu, netrukus liausies egzistavusi ir aš ne- 
bemanau, kad veidas ką nors reiškia. 

Tuvė markstosi. 

„Vėl šviesa. Ar aš gyva? Ar aš vis dar esu, mama? Ma- 
nau, kad gyvenu, nes maudžia visą kūną. Kažkas mane 
traukia, bet man neskauda, tik atsidūrus saulėje pasida- 
ro šilta šilta. 

Aplinkui namai. 

Pilki, betoniniai. Gelstantys augalai, man nepažįsta- 
mi šeštojo dešimtmečio pastatai. Viską matau aukštyn 
kojomis. 

Reikia bėgti. 

Toliau nuo čia. 

Bet kad ir kaip bandau, kūnas neklauso. 

Mama. 

Jis vėl ten. Veidas. Tik šį kartą turi kontūrus. Apskri- 
tas moters veidas. 

Tada ji persigalvoja. 

Vėl paskandina mane tamsoje.“ 


Skambinu. 

Skambinu vėl. 

Ir dar. 

Laukiu, vis laukiu ir tu atidarai. Pamatai mane, ban- 
dai užtrenkti duris, bet dabar aš stipresnė. Stipresnė ir 
įspraudžiu koją į tarpdurį. Rėki, kai bloškiu tave vidun, 
prispaudžiu prie sofos ir surišu tave patį ir ledinius baltus 
pirštus - voro kojas. Užmetu antklodę. Dabar tu senas, 
tėti, bet blogis tavo pilkose akyse niekada nedings. 

Palauk. 

Dabar atnešiu ją. 

Iš mašinos. 

Turės matyti, kaip miršti. 

Tavo akys išvirtusios iš baimės, tarsi vokai nebemo- 
kėtų mirksėti. Visas butas dvokia alkoholiu, šlapimu ir 
nesipraususiu seniu, bet aš žinau visas valymo paslaptis, 
tėti. 

Palauk čia. 

Sunku nešti ją ant peties. Burną turėjau užkimšti 
skuduru, kad neimtų rėkti ir nepažadintų viso kvartalo. 

Dabar manęs niekas nemato. 

Finspongo akys ryte užmerktos. 

Uždarau duris. 


„Kiek laiko čia prasėdėjau? - pagalvoja Malina. - Tik- 
rai per ilgai.“ 

Kūnas tarsi daugybės jausmų lydinys: nerimas, pyk- 
tis, nuovargis, neviltis, desperacija, įsiūtis ir karštis. Per- 
kaitusios smegenys yra bevertis šią minutę taip reikalingo 
mąstymo įrankis. 

Šiltas asfaltas po užpakaliu. 

Malina neturėjo jėgų pasitraukti į šešėlį. Saulė ne- 
gailestinga jau pusę penkių ryto. 

Janė su Zeke sėdi šešėlyje, atsirėmę į vieną iš sandėlio 
sienų. Malina mato, kaip jie kaupia jėgas ir ruošiasi nau- 
jam puolimui. 

Galbūt paskutiniam? 

Prie jos pritupia Svenas Šiomanas. 

— Malina, ar turi minčių? 

Jo iškvepiamas oras atsiduoda kava. 

Balsai, įsiklausyk į balsus. 

Žudo geismai. 

Ir Malina ištiesia nugarą. Suvokimas persmelkia kūną 
kaip staigus stiprios srovės antplūdis. Pašokusi surinka 
Janei su Zeke: 

— Greičiau, žinau, kur ji! 

Svenas žengia į šoną, praleidžia prie mašinos bėgan- 
čią Maliną. 

— Nagi, velniai griebtų! 

Aplinkui zujantys policininkai sustoja kaip įbesti, tar- 
si desperatiškas jos balsas būtų sustabdęs laiką ir leidęs 
visiems akimirką pajusti amžinybę. 

Svenas šaukė pavymui: 

— Kur važiuosite, Malina? 

Bet ji neatsakė, nenorėjo temptis ten visos armijos. 
Kad visko nesugadintų. Jei tik apskritai dar nebuvo per 
vėlu. Nenorėjo, kad Svenas skambintų kietakakčiams 
kolegoms iš Finspongo. Kas žino, ką jie iškrėstų? 

„Ne. 

Dabar esame tik aš, mes ir tu. 

Žinau, kur esi, Vera Folkman. Ir žinau, kodėl darai 
tai, ką darai. 

Tave apsėdęs liūdnas pamišimas. Manai, kad gali su- 
sigrąžinti seserį? Jos, jūsų meilę? Tavoji beprotystė graži. 
Bet mano užduotis sutrukdyti ir ją sunaikinti. 

Janės užduotis. 

Zekės. 

Bet visų pirma mūsų, Jane. Mes turime vaiką ir jos 
gyvybė - mūsų pareiga.“ 

Malina sėdi ant galinės sėdynės. Janė atsirėmęs į petį. 
Stengiasi neužmigti, kalba apie pravažiuojamas vietas, 
kad miegas neimtų vairuojančio Zekės. 

— Ryte Roksenas atrodo viliojančiai. 

- Gražus tas Vretos vienuolynas. 

- Dabar sustabdysime tą išgamą. 

Kelionės pradžioje Malina papasakojo, kad Vera 
Folkman bus tikrai pasiėmusi Tuvę į savo tėvo Sturės 
Folkmano namus, norėdama ten užbaigti per ilgai 
užsitęsusį mirties šokį, dėl kurio vietiniai gyventojai nie- 
kada nepamirš šios vasaros. 

Šimto penkiasdešimties kilometrų per valandą grei- 
čiu pralekia Vretos golfo laukus, prieš tai pravažiavę ryte 
kaip išmirusį Jungsbru. 

Švilpia pro gaisravietes ir automobilių eiles. Prasi- 
lenkia su grįžtančiomis iš ten gaisrinės mašinomis. Vi- 
duje sėdi pavargę vyrai suodinais veidais. Nusiminę 
žvilgsniai, tarsi liepsnos ir karštis būtų pasirodę stipresni 
už juos, tarsi būtų atėjęs metas kapituliuoti prieš ugnį 

ir leisti jai paversti visus Esterjotlando miškus niekieno 
žeme. 

— Nori ten? - paklausia Malina Janės, bet šis neat- 
sako. 


Tamsūs, raudonojo vyno spalvos tapetai. Girgždan- 
čios medinės grindys. 

Padariau taip, kad jis negalėtų pajudėti. Greitai 
atsidursi čia, ant grindų. 

Viską paruošiau, sese. 

Kad galėtum prisikelti. 

Kad mūsų nekaltybė galėtų atgimti švytinčiame bal- 
tume. 

Aš esu paskutiniame kambaryje. 

[paskutiniame kambaryje) 


Aš, Sturė Folkmanas, buvau septyniolikos, kai pir- 
mą kartą pasidaviau geismų pagundai. 

Engelholme prie fabriko buvo kioskas, kur ji, būda- 
ma vienuolikos ar dvylikos, pirkdavo cigaretes motinai. 

Balta suknelė. 

Vos dengdavo šlaunis. Buvo karšta diena, beveik tokia 
kaip kai kurios šios vasaros dienos. 

Ėjo už fabriko teritorijos vingiuojančiu takeliu nuo 
kiosko. Ten žydėjo gražiausios mano gyvenime matytos 
azalijos. 

Pasivijau. 

Parverčiau. 

Jai dar neaugo plaukai. Žinojau, kad man tai pirmas 

kartas iš daugelio ateityje ir to neįmanoma sustabdyti. 
Išsigandusiose akyse mačiau, kad giliai širdyje jai patin- 
ka, ji myli mane. Lygiai kaip ir visos kitos mergaitės vė- 
liau, nors kai kurioms galiausiai truputį pasimaišė gal- 
voje. Norėdamas jas pradžiuginti, laikydavau narvuose 
triušius. Mergaitėms patinka triušiai. 

Kraujo dėmės nudažė baltą suknelę raudonai. 

Laikiau už kaklo ir šnibždėjau į ausį. 

„Niekam apie tai nepasakosi, mergaite, kitaip tavęs 
ateis velnias.“ 

Gėda stipresnė už meilę. 

Bėgant metams kitų gėda buvo didžiausia mano pa- 
galbininkė. Paprasčiausia ir geriausia būdavo tada, kai 
mergaitės gyvendavo mano namuose. Dievas paliudys, aš 
susijaudindavau girdėdamas nuo mano žingsnių girgž- 
dančias grindis, kai eidavau į jų kambarius. 

Jos visada nekantriai laukdavo. 

Nemiegodamos laukdavo manęs, mano ilgų ir mit- 
rių pirštų, mano nuostabiojo „aš“. 

Visada buvau atsargus. 

Nutraukdavau nuo jų antklodę. 

Glostydavau jauną, baltą, stiklą primenančią odą. 

Nesvarbu - kieno nors kito ar mano paties kraujas. 
Dovanojau meilę visoms mano kelyje sutiktoms 
mergaitėms. 


Tu prabudai, mano mergaite, mano vasaros angele. 

Mes čia, paskutiniame kambaryje. Pirma pamatysi, 
kaip tai padarau. 

Įkaliau į medines grindis keturias dideles vinis ir pri- 
rišau tave prie jų. Dabar žiūrėk į mano pusę. 

Atsisėdu ant sofos šalia savo tėčio. 

Aš su kauke, todėl mano veidas be kontūrų. Užsidėjau 
baltas vorų kojas, laikau triušių nagų vėrinį jam prie 
žandų. Draskau ir senis rėkia, bet jame ne kažin kiek gy- 
vybės. 

Tu nusisuki. 
ŽIŪRĖK, PO VELNIŲ! 
Ir tu žiūri. 


Ji nuoga ir su kauke. 

Nors galvą skauda, bet Tuvė aiškiai mato sceną. Su- 
pranta, kad yra pridvisusiame dievai žino kur esančia- 
me bute ir kažkokia nuoga moteris sėdi prie savo tėčio 
norėdama jį nuskriausti. 

Kodėl? 

„Ji šaukia man žiūrėti, bet aš nenoriu matyti. Vėl dras- 
ko žandus, o jis rėkia. 

Ji pakyla. 

Silpnoje šviesoje blizga baltos plonos chirurginės 
pirštinės. 

Aš negaliu atsistoti. 

Kvepia „Klorin“, kuriuo mama valo dėmes. 

Mama, tėti, paskubėkite. 

Girdžiu, kaip kitame kambaryje kažko ieškodama 
darinėja stalčius. Vyras bando šaukti, tačiau ji užkimšo 
jam burną skuduru, visai kaip man. 

Nė vienas negalime atsistoti. 

Nė vienas negalime pabėgti.“ 


Peilis. 

Senas virtuvinis peilis, kurį su Elisabete svajodavo- 
me suvaryti į jį. Jis jį tebeturi. Ilgą, didelį peilį su bakelito 
kriaunomis. 

Paimu iš stovo prie kriauklės. 

Laikau. Pagalvoju, kad liūdnai išėjo su Sofija Freden. 
Pamačiau ją pernai, kai dirbo „Tinnis“ kavinėje. Jos 
eisena buvo kaip tavo, Elisabete. Pagalvojau, kad jei 
viską padarysiu greitai ir vienoje vietoje, galbūt greitis 
ir šokas padės pasiekti tai, ko noriu. Kaip sprogimas ar 
stipri cheminė reakcija. Draskiau ir plėšiau nagais, ką 
pirmiausia padariau ir su juo, tačiau tai nieko nedavė. 

Triušiai - tik gyvuliai, jų meilė nieko nereiškia. 

Nušveičiau parke. Dirbau greitai. 

Bet ji suglebo, vos tik suspaudžiau rankomis kaklą. 

Ji mirė, o tu negrįžai. 

Bet žinok, brangi sese, aš niekada neabejojau. Dabar 
žinau, ką daryti. 

Tu tik lauk ir žiūrėk. 

Paskiau grįžk pas mane su meile. Žinok, kad ilgiuosi 
tavęs. 


Rankoje laiko peilį. 

Tuvė mato blizgančią geležtę. Ji surinka: 

- ŽIŪRĖK DABAR! 

Ir atsisėda ant sofos šalia vyro, kurį Tuvė mano esan- 
tį jos tėčiu. 

Laiko iškėlusi peilį ore. 

Šaukia: 

— TAI NIEKO TOKIO! 

Tada suvaro peilį vyrui į krūtinę, į pilvą, duria vėl ir 
vėl, jo akių rainelės užvirsta į viršų, akys tampa baltos, 
o kūnas kratosi. Ji toliau be atvangos smaigsto peiliu, o 
kraujas srūva upeliais iš tarpo tarp rudų marškinių ir pil- 
kų kelnių. 

„Jis nebejuda. 

Mane kausto siaubas, bet esu visai prie pat. 

Ji paima vieną jo plaštaką, mama. 

Tada vėl peiliu. Plėšo ir pjausto, pirštai vienas po kito 
krenta ant grindų, kraujas, mama, kraujas! 

Bepirštės plaštakos ant sofos užtiesalo. 

Dabar liaunasi. 

Atsigręžia į mane, mama. 

Aš muistausi, blaškausi, rėkiu, verkiu. 

Tačiau nieko nenutinka. 

Ateik dabar, jei tu pakeliui.“ 

69. 
Finspongas. 


Laikrodis rodo jau po šešių penkiolika, bet pra- 
moninio miestelio gatvės dar tuščios. Žiede Zekė važiuoja 
prieš eismą ir vos nesuvažinėja užsimiegojusio laikraščių 
išnešiotojo. 

Centras. 

Pilki pastatai, dešrelių kioskas, saulės apšviesti iš- 
didūs medžiai, gėlynai ne taip gerai prižiūrėti kaip Lin- 
šiopinge, tačiau vis tiek aiškiai juntama apsnūdusi idilė, 
tarsi miestelis būtų pavirtęs nakvišų karalyste. 

Vis dėlto jame kai kas vyksta. 

— Suk čia! - šūkteli Malina ir tą akimirką suskamba 
jos mobilusis. Žino, kad tai vėl Svenas Šiomanas. Skam- 
bino jau gal dešimt kartų, kvietė radijo ryšiu, bet jie nori 
tai padaryti vieni. 

- Sustok. 

Zekė staigiai stabdo, jie spauste išspaudžia mašinos 
dureles ir išvirsta lauk. Bėgdama prie namo, kuriame 
yra Sturės Folkmano butas, Malina traukia tarnybinį 
ginklą iš po švarku esančio dėklo. Zekė su pistoletu ran- 
koje lekia iš paskos, Janė irgi neatsilieka. Pasilenkęs, 
tarsi laukdamas priešų apšaudymo iš balto daugiabučio 
langų. 

Užlekia laiptais. 

Spaudžiasi prie pat sienų. 

Malina priglaudžia prie durų ausį, pridėjusi pirštą prie 
lūpų rodo kitiems tylėti ir įsiklauso, kas vyksta bute. 

Kažkoks stenėjimas. 

Moteriškas balsas kartoja: 

— Štai taip, štai taip. 

Ko griebtis? 

Ji apsijuosė diržu su mėlynu daiktu priekyje ir peiliu 
perpjovė man kelnes bei kelnaites. Dabar aš nuoga. 

To nėra. 

Pasakykite, kad viso to nėra. 

Pirštai aplink mane. Ratais, kaip sliekai, kaip akli gy- 
vačiukai. 

Bandau užsimerkti ir verkti, tačiau ji vis laiko man 
akių vokus, atrodo, privalau viską matyti. Oda dega, tar- 
si ištrinta kažkuo svilinančiu. 

Stovėdama purto virš manęs vėrinį iš žvėrių nagų. 

— Ar matai pirštus? 

Jos veidą dengia kaukė, rankos su baltomis plas- 
tikinėmis pirštinėmis. Vyro ant sofos kraujas teka į mū- 
sų pusę, tuojau pasieks ir mane. Kambaryje dvokia vidu- 
riais ir geležimi. Nenoriu, kad mane tai pasiektų, šalin, 
šalin nuo kraujo! 

Ką ji daro dabar? 

Kalba, teiraujasi: 

— Kaip bus geriausia? 

Smalsus, laukimo kupinas balsas: 

— Niekas ar voro pirštai ant kaklo? 

Pažvelgia į lubas, tarsi ieškodama ten atsakymo. 


Dabar tai įvyks. 

Nužudysiu, o tu prisikelsi. 

Pirštų nebeliko. 

Tada vėjui kedenant plaukus važiuosime prie amži- 
nosios meilės vandenų, kur galėsime gulėti viena šalia 
kitos ir galvoti, kad šis pasaulis, šis gyvenimas linki mums 
gero. 

Aš viską ištaisysiu. 

Štai taip, nebijok. 

Pradėsiu spausti iš tavęs gyvybę, tada paskutinį kartą 
užpildysiu niekuo, o tu pažiūrėsi į jį, į save pačią ir mūsų 
laukiantį saugų bei atvirą pasaulį. 

Pamatysi, kaip būsiu viską sutvarkiusi. 

Važiuosime drauge laukais kaip meilės kupini vasaros 
angelai. 


Malina! 

Nebedvejok! 

Skubėk vidun! 

Skirtingai nei mums, Tuvei dar ne per vėlu. Tiesa, mi- 
ni jos slenkstį, rasi ją anapus durų. 

Vaizdas viduje baisus. 

Bet tu atlaikysi, jūs atlaikysite, nes ten, tamsoje, rei- 
kia ginti jūsų pačių gyvenimus. 

Pasirūpink, kad tai baigtysi. 

Sunaikink mūsų baimę ir leisk mėgautis žinojimu bei 
laisve. Atskleisk blogio vardą bei veidą ir taip sušvelnink 
mūsų tėvų kančias. 

Atidaryk duris, Malina. 

Padaryk tai. 

Dabar pats metas. 


Mano rankos tau ant kaklo. 

Liaukis spurdėjusi. 

Tai netruks ilgai. Suprantu, kad bijai, kad skauda, bet 
tu grįši tyra meile, būsi gražiausias Žmogus visame pa- 
saulyje. 

Tavo oda šilta, tokia šilta. Dabar spaudžiu stipriau. 

Pasiduok, nebekovok, štai taip. 


Jie dvejoja. 

Patylom šnibždasi: 

- Kaip elgsimės? 

- Iš karto vidun. 

- Bet... 

Jokių „bet“, jokių kitų variantų. Malina Žingteli atgal 
ir iš visų jėgų spiria į duris. Kambaryje, už keturių met- 
rų, mato žvėriažmogį. Palinkęs virš švariai nušveisto 
kūno ant grindų. Pirštai, žvėriažmogio rankos spaudžia 

gulinčio kūno kaklą. Žvėriažmogis - juoda organiška 
magma, kurios gyslose raitosi rusenančios kirmėlės, ant 
grindų - Tuvė. Malina surinka: 

- PALEISK! LIAUKIS! 

Pakelia ginklą, nusitaiko. Žvėriažmogis sujuda, atsi- 
gręžia į Maliną, pažvelgia jai į akis ir vėl nusisuka į Tuvę. 

„Ten juk tu, Tuve?“ 


„Ji žiūri man į akis ir aš išnykstu. Viskas tampa balta, 
aš tarsi pakylu į orą, mama. Ar tai tu šauki, tėti, ar gir- 
džiu tavo balsą?“ 


Tavo akys. Tu išnyksi jose ir atsiras kažkas naujo. 

Tai tavo akys, sese, tu grįžai. Žiūriu į tavo vyzdžius ir 
jaučiu begalinę meilę. 

Vadinasi, nieko neprireikė. 

Apkabinu tave ir tą akimirką triukšmingai sprogstu. 


Malina nuspaudė gaiduką. 

Nėra laiko muštis ir pralaimėti. Reikia atsakyti vul- 
kano kalba, tapti jo dalimi. 

Spaudžia gaiduką dar ir dar. 

Zekė taip pat. 

Vėl ir vėl. Kraujo kvapas susimaišo su parako smar- 
ve. Janė surinka: 

- Tuve! Tuve! Nebešaudykite! 

Jis puola į kambarį, vos nepargriūna paslydęs kraujo 
baloje, nuspiria ir nustumia Tuvę užgriuvusį negyvą kū- 
ną, tada priglaudęs prie kaklo du pirštus bando užčiuop- 
ti pulsą. Sušunka: 

- Prakeikimas! - ir priglaudęs lūpas ima pūsti orą Tu- 
vei į plaučius. 

Malina su Zeke šalia. 

Ant sofos sėdi supjaustytas kūnas. Rankos kaip kru- 

vinos kuokos, veidas baltas, bekraujis. Šalia Tuvės guli 
bent dešimties kulkų suvarpytas nuogas lavonas. Retsy- 
kiais dar pulsuojantis kraujas iš ratu sudėliotų nupjautų 
pirštų. Janės komanda: 

— Ko stovit? Pjaukite virves! 

Malina nesvarstydama stveria peilį su juodomis kriau- 
nomis ir po vieną nupjovusi virves išvaduoja Tuvę. Už 
nugaros keikiasi Zekė: 

— Tokios velniavos dar nesu matęs... 

Janė pučia orą, skaičiuoja, palaukia, vėl pučia. Malina 
suklumpa šalia jo, glosto Tuvei galvą ir kažko meldžia: 

— Būk geras, prašau, neleisk tam įvykti, prašau! 

Janė pučia orą. 

Jokių gyvybės ženklų. 

„Tuve.“ 

„Kur tu?“ 

- Grįžk, Tuve, - šnibžda Malina jai į ausį. 


Aš čia, mama. Matau tave, bet nežinau, kaip pra- 
busti. į 

Matau aplink plevenančias dvi mergaites. Jų lūpos 
taria žodžius, kurių negirdžiu, tačiau suprantu, kad jos 
manęs nelaukia. Nori, kad grįžčiau atgal. 

Kur atgal? 

„Sek paskui balsą , - sako jos. 

Klausausi tavęs, mama. „Sugrįžk, sugrįžk, sugrįžk...“ 
Pajuntu, kaip plaučiai prisipildo oro, akims grįžta regė- 
jimas ir aš matau jus, tave ir tėtį. Matau, kaip baimę ir 
sielvartą jūsų akyse keičia džiaugsmas, meilė ir gyve- 
nimas. 


Malina su Jane sėdi abipus Tuvės. 

Ji kvėpuoja ir žiūri į juos sąmoningu žvilgsniu. 

Apsikabina vienas kitą ir Tuvę. Švelniame glėbyje 
visi trys prisiekia sau, kad tai niekada nesibaigs. Po jais 

telkšantis kraujas suvienija ir nuveja blogį atgal į gilius 
jo urvus. 

Zekė pakėlė žaliuzes. 

Paskutinį kambarį užlieja šviesos srautas. 


Gerai įsiklausius galima išgirsti vasaros angelų 
giesmę. Iš pačių gelmių sklindantį bežodį niūniavimą 
apie vienybę, meilę ir priklausomybę vieno kitam. Gies- 
mę, kurią daugelis seniai pamiršo, todėl niekada nebe- 
sitiki vėl išgirsti. 

Tačiau trys žmonės ant kambario grindų girdi. 

Trys apsikabinę žmonės. 

Epilogas 


Linšiopingo pakraštys, 
rugpjūčio 16 d., pirmadienis 


Mes drauge. Čia, viršuje, apačioje, visur ir visose erd- 
vėse. 

Gera taip. 

Mes esame amžinai jaunos mergaitės, Linšiopingo an- 
gelai. Ir mes pamiršome baimę. 

Mūsų mamos ir tėčiai toliau kupini sielvarto. Net lai- 
kas negali numalšinti jų skausmo. 

Bet jie žino, kas nutiko. 

Dabar tu žinai, kas įvyko, tėti. Nieko nepakeisi. 

Tebūnie. 

Mes, mes turime viena kitą. 

Viskuo dalinamės. 

Kaip ir turi būti. 


Dabar galėsime būti drauge, Elisabete. 

Matome, kaip jis kenčia, kenčia ir kenčia ten, kur da- 
bar yra. 

Ar galime jam padėti? 

Ne. 

Vietoj to plevename palei kanalą, apsimetame, kad 
jaučiame plaukus kedenantį vėją. Apsimetame abi, apsi- 
metame ir žaidžiame. Mes esame seserys. Tu ir aš. 

Ir būsime jomis amžinai. 


Malina sėdi hamake galinėje Janės namo pusėje. Ma- 
to, kaip jis su Tuve grėbia aiškiai per anksti nukritusius 
lapus. Namą aplipusių pastolių nebėra. 

Graži diena, pavėsyje apie dvidešimt laipsnių. Šilu- 
ma švelni, miškų gaisrai pagaliau pažaboti. 

Karin Juhanison palygino visų susijusių asmenų 

DNR su Marijos Murval užpuoliko, tačiau nė vienas ne- 
sutapo. 

Tas pats blogis, tačiau kituose kūnuose. 

Kodėl tai įvyko dabar? Kodėl Vera Folkman peržen- 
gė ribą šią karštą vasarą? 

Atsakymo Malina nerado. Pabudusi naktimis gal- 
vojo: „Istorija pritvinko, žemė virš vulkano įtrūko ir pro 
plyšius ėmė veržtis suspaustas blogis, nebenorintis tūno- 
ti surakintas ir nebylus giliai tamsoje.“ 

Skambino Josefinai Davidson. Josefina sakė po hip- 
nozės pasijutusi geriau. Jie taip ir neišsiaiškino, kas pa- 
skambino ir pranešė apie ją. Niekas neatsišaukė. 

Mieste Malina buvo sutikusi Slavenką Višnič. Ši pa- 
pasakojo pardavusi kioskus ir išsikraustanti atgal į Sa- 
rajevą. 

- Atėjo metas, - ištarė. 

Malinos butas prie Šv. Lauryno bažnyčios rudenį ir 
žiemą išnuomotas vienam studentui. Tuvės ir Malinos 
daiktai tebeguli namo svetainėje sukrautose dėžėse. 

Tuvė su Jane vaikštinėja sode po gausaus lietaus at- 
gaivintą ir sužaliavusią žolę. 

Patikėjusios, kad karščiai pagaliau baigėsi, marga- 
spalvės gėlės pagaliau išdrįso pakelti galvas. Kedenami 
švelnaus vėjelio linguoja vainiklapiai, tarsi patvirtinda- 
mi, kad šis momentas yra viskas, kas dabar egzistuoja. 

Tuvė ir Janė. 

„Jūs esate mano žmonės", - galvoja Malina. 

„Mes priklausome vieni kitiems. 

Privalome būti kartu. 

Turime išmokti gyventi su šia dovana.“ 

